
	DRUHÝ DIEL

	TAJOMSTVO VEČNEJ MLADOSTI

	Alžbetin pohľad zaletel z okna kráľovskej komnaty ponad veže a hradné múry k pustému, snehom pokrytému Gertrúdinmu zámku. Oči jej blčia, plné pery sa usmievajú. Napĺňa ju neznámy pocit šťastia a rozdúchava v nej nový plameň. Vystrela ruky a pocítila radosť. O chvíľu sa rázne obrátila a zatlieskala. Vošla dvoranka.

	— Môj nový dvoran! — prikázala Alžbeta.

	S úctivým úklonom vstúpil Belko a zastal pri dverách.

	— Má môj kráľovský radca rytier Sokol na svojom zámku všetko, čo potrebuje? — spýtala sa.

	— Má, najjasnejšia kráľovná.

	— Neverím, že by tam všetko bolo tak, ako sa patrí na urodzeného rytiera a hlavného kráľovského radcu. Odovzdali ste mu môj odkaz?

	— Áno, najjasnejšia kráľovná. Ďakuje za starostlivosť vznešenej vladárky a odkazuje, že už si nič viac nemôže želať.

	— To je všetko?

	— Ešte prosí, aby sa koncom týždňa smel prísť pokloniť svojej kráľovnej.

	— Koncom týždňa? Obávam sa, že rytier nemá dosť služobníctva. Vždy nestačí len mužská obsluha. Dvoranky tam nie sú?

	— Rytier ich odmietol.

	Vstala a obrátila sa k Belkovi chrbtom. Tvár jej žiarila radosťou.

	— Ako si želá, — povedala kráľovná ešte stále obrátená k Belkovi chrbtom, pristúpila k poličke, vzala odtiaľ papier a zvolala: — Och, takmer som zabudla! Je tu dôležitý list, musím naň odpovedať. Povedzte rytierovi, že ho dnes podvečer očakávam. Naliehavé kráľovské záležitosti nemožno odkladať.

	Belko sa poklonil, opustil kráľovninu komnatu a poponáhľal sa k palatínovi Ivanovi.

	Pošepky mu zopakoval celý rozhovor s kráľovnou.

	— Žiarli na rytiera! Tým lepšie pre nás. Ale dnes k nej nesmie ísť. Oznám jej, že odišiel na poľovačku. Čím menej ho bude vidieť, tým väčšmi po ňom bude túžiť. Zájdeš do Gertrúdinho zámku a povieš, že popoludní sa prídem pozhovárať.

	Alžbeta zadumaná postávala pri okne.

	Koncom týždňa! Prečo tak neskoro? Veď v zámku nie sú ženy. Prečo odkladá svoj príchod? preletelo jej mysľou.

	Ustaraná pristúpila k stolu, vzala do ruky tenkú oválnu striebornú platničku obloženú drahokamami a zahľadela sa do nej. Na kovovej ploche sa odrážajú črty jej tváre. Alžbeta pozorne skúma oči, pery, čelo. Priťahuje si striebornú platničku čoraz bližšie, usmieva sa a znovu sa zamračí. Napokon ju odhodí a pozve si najobľúbenejšiu slúžku.

	— Povedz mi, dievča, som ešte stále taká pekná ako vtedy na Griči?

	— Ste krajšia, najjasnejšia kráľovná, oveľa krajšia.

	Opäť schytí striebornú platničku a nemilosrdne sa pozoruje. Od strachu sa jej na čele zjavili vrásky. Vyľakala sa.

	— Vrásky? Sú to vrásky? Vrav!

	— Aj dieťaťu nabehnú na čele vrásky, keď je mrzuté. Usmievajte sa, najjasnejšia kráľovná, a bude po vráskach.

	Alžbeta nahnevaná zlostne šmarila striebornú platničku o zem.

	Videl mi na čele vrásky… preto ho už ku mne neťahá. Preto nechodí každú noc! No len počkaj, veď ťa ja prikujem, zviažem… budeš za mnou mrieť!

	Dala si zavolať Rufu a spýtala sa ho na pustovníka Drahošu.

	— Pustovník žije. Kŕmil som ho vo veži, — vysvetľuje Rufa.

	Alžbeta si nahlas vydýchla.

	— Zaveď ma k nemu!

	Zamierili úzkymi bočnými chodbičkami, aby nikoho nestretli, a dostali sa do zastrčenej, opustenej starej veže. Rufa vytiahol z vrecka kľúč a otvoril.

	Vychudnutý, bledý pustovník Drahoša s dlhou bradou vstal.

	— Dávno som čakal na túto chvíľu, najjasnejšia kráľovná.

	— Bola som zaneprázdnená kráľovskými záležitosťami a inými starosťami. No už je po tom. Zhovárajme sa po chorvátsky, aby dvoran nerozumel. Tajomstvo chcem poznať iba ja.

	— Čo rozkážete?

	— Prezraď mi tajomstvo večnej mladosti! Teraz hneď!

	— Posypte si hlavu popolom a pokorne ju skloňte, kráľovná!

	— Beda ti! Vrav! Utiekol si z Veže múdrosti, čaká ťa smrť, utečenec! Poznám ťa.

	— Keby ste ma poznali, triasli by ste sa.

	— Ja? Kráľovná? Vrav, kto si!

	— Spomeňte si na svoju minulosť…

	— Zbojník! Hrozbami si chceš vynútiť slobodu?! Daj mi elixír a potom si choď! Chcem poznať tajomstvo večnej mladosti! Ak nie, stiahnem ti kožu z tela!

	— Ani tak ma nespoznáte!

	Alžbeta vzplanula. Jeho odpor ju dráždi aj ľaká.

	— Prekliatec! Ja ťa naučím správať sa k svojej kráľovnej!

	— Vidím iba mŕtvolu.

	Uskočila, akoby ju zasiahol ťažký úder. Pohľad plný strachu a hrôzy upiera na pustovníka.

	— Kto je ten diabol? — skríkne.

	Pustovník mlčí a díva sa jej do očí.

	Vari je to on? Nie, nie je to on! premýšľa horúčkovite Alžbeta.

	Drahoša nespúšťa z nej nehybný, pokojný pohľad.

	— Odpovedz, spytujem sa ťa posledný raz, ja, kráľovná.

	— Vražednica! Zabila si dieťa!

	Alžbeta sa cíti, akoby ju poriadne udreli do pŕs.

	— Klameš, klameš! Rufa, do temnice s ním! Nech mu kat zotne hlavu!

	Dvoran na ňu nechápavo hľadí. Nerozumel, o čom sa zhovárali, a tak sa mu zdá, akoby rozum potratila.

	— Do temnice, do studne s ním!

	Dvoran si odopol opasok, pristúpil k Drahošovi a rozkázal mu:

	— Ruky!

	Pustovník mlčky vystrel bledé dlane.

	— Nevzpiera sa. Ktovie, čo má za lubom…

	— Rýchle, rýchle! — súri Rufu kráľovná.

	Sputnal mu ruky a vyviedol ho z izby do pochmúrnej, tmavej komôrky. Kráľovná spoza Rufovho chrbta sledovala, ako vzal reťaze, zhodil Drahošu na dlážku a potom schytil koleso. Drevená časť kamennej dlážky začala klesať. Spúšťadlo škripí, reťaze rinčia.

	Drahoša padá do čiernej hĺbky. Alžbeta sa z posledných síl pozviechala a zakričala za ním:

	— Zomrieš, klebetník! Zomrieš!

	— Vražednica! — doľahlo k nej z hĺbky.

	Kráľovná sklonila hlavu do temného otvoru, odkiaľ zazneli pustovníkove hrozné slová. Je bledá, vystrašená.

	Sťať mu hlavu, v ktorej nosí tajomstvo večnej mladosti? Nie, musím zistiť, kto to je, čo vie o večnej mladosti a o… uvažuje Alžbeta.

	— Teda ho odovzdávate mne? — potešil sa Rufa.

	— Áno. Budeš mi o ňom prinášať správy.

	— Ak ma k vám pustí rytier Sokol a knieža Okičský.

	— Rytier je mojím najväčším priateľom, knieža najlepším radcom. Nebudú ti brániť, aby si prišiel za mnou.

	— Poviete im, kde je pustovník?

	— V mene bohov, ani slova! Nesmú sa o tom dozvedieť ani odo mňa, ani od teba.

	— Veľmi správne. No šťastena vie, že je tu, a chce ho odprevadiť.

	— Ach, pravda, sľúbila som jej, že ho pustím domov. Povedz jej, že si pustovníka odprevadil z hradu ty, že ju pozdravuje a ďakuje svojej kráľovnej za slobodu. Uverí ti. Aj ja jej to poviem. Teraz poďme.

	— Najjasnejšia kráľovná, znovu vám bude môcť váš verný Rufa slúžiť?

	— Zasa budeš tým, čím predtým. Poviem to rytierovi Sokolovi. Opäť budeš mojím dvoranom.

	Rufa pokľakol a pobozkal konce kráľovniných špicatých červených topánok. Potom zamkli vežu a Alžbeta sa vrátila do svojich komnát bledšia a nepokojnejšia, ako ich opustila.

	 

	Nad vysokými vežami kráľovského hradu fičí vietor. V kozube priestrannej jedálne horí oheň. Priniesli kráľovský obed. Knieža Okičský sa zhovára s kráľovnou. Jeho vážny, rozhodný pohľad sa upiera na jej rozjasnenú tvár.

	— Najjasnejšia kráľovná, nad vašou krásou musí bdieť nejaká dobroprajná čarovná moc. Vaša tvár je zo dňa na deň krajšia a mladšia.

	— Mladšia? — zopakovala podozrievavo Alžbeta, akoby sa bála, že knieža vie, koho drží v temnici.

	— Vravím len to, čo všetci dvorania pod touto strechou.

	— Pred pár dňami som bola veľmi škaredá, mrzutá.

	— Kráľovná nemá príčinu, aby jej tvár špatila mrzutosť.

	— Naozaj nie. Teraz som celkom šťastná.

	Oči jej zažiarili, akoby si spomenula na čosi veľmi príjemné.

	— Som spokojná. A to šťastie mi prináša dôvera vo vás a v rytiera.

	— Rytier Sokol a ja položíme za vašu spokojnosť aj život.

	— Moje kráľovstvo je v dobrých rukách. Ak sa niekde nezjaví Joachim, budeme vždy šťastní.

	— Nebude sa mu chcieť dostať do našich rúk.

	— Ešte stále ste nenašli bezpečnú stopu jeho spoločníka na dvore?

	— Zatiaľ viem len to, čo som počul od kumánskeho posla, ktorého sme chytili v Bakonskom lese. Mám stopu, — povedal Ivan nahlas. — Treba ju sledovať. Zradca je tu, na dvore, v našej blízkosti.

	Pri tých slovách sa nedíval na Orchidu, a predsa cítil jej zhrozenie.

	— Knieža, vydajte mi zradcu. Niet takej strašnej smrti, ktorou by som ho nepotrestala! — vyhrážala sa kráľovná.

	Orchida odvrátila hlavu. Ivan sa nahol, siahol za čašou a pozrel sa jej do očí. Orchidu akoby zvierali kliešte, no utešovala sa, že knieža nemôže ani len tušiť jej zradu. Ivan pokračoval:

	— Najjasnejšia kráľovná, prichytím zradcu pri čine a odovzdám vám ho, lebo prezradil Joachimovi vaše plány a zradil váš trón. Zasluhuje najstrašnejšiu, najhroznejšiu smrť.

	— Neujde jej, aj keby bol z mojej krvi!

	Neviditeľná hrôza sa postupne zmocnila všetkých členov kráľovskej rodiny pri stole a vzápätí sa odrazila na tvárach dvoranov.

	— Pôjdem, — povedala zrazu kráľovná. — Kráľovič Ondrej nie je zdravý. Chorľavie odvtedy, čo sa vrátil. Úbohé dieťa, veľa si vytrpelo, — vzdychla si a zvrtla sa.

	Dvorania vstali. Kráľovná vyšla z jedálne. Pri kozube zostali len Orchida a Ladislav.

	— Nevšimol si si, ako nás ustavične sleduje kráľovnin nový dvoran, ten plavovlasý Belko?

	— Keď ho chytím, vybijem mu zuby! Hľadajú akéhosi Joachimovho spoločníka na dvore. Ech, dám im ja! Všetkému je na vine tá zakuklená papuľa, — zúril Ladislav.

	— Naozaj je rytier Sokol jej milencom?

	— Hlúpa hus, azda to nevieš? Chodí k nej v noci. Bolo by treba otráviť jeho aj Okičského. Však Joachim sa zjaví.

	Do miestnosti ticho vošla Tajana, vzala lutnu a vyšla na chodbu bez toho, aby sa na nich čo len pozrela.

	— Mali by sme matku zbaviť tých pijavíc. Rytiera Sokola a kniežaťa Okičského.

	— Ale ako? Veď sme sami väzňami, — odpovedala Orchida. — Len Joachim by to dokázal. Ale kde je? Ohlási sa? Ako? Kedy?

	— Lúpežný rytier priviedol na dvor do služieb kniežaťa Okičského istého sluhu, ktorý často nosieval Joachimovi odkazy od jeho prívrženca baróna Andrása. Volá sa Gabro.

	— Ten určite pozná cestu k Joachimovi. Zlato ho zláka.

	— Ale koho máme my? Ani Kumánov. Iba Oldamur nás môže zachrániť, Orchida, keby si si ho vzala za muža.

	— Urobím to, — povedala odhodlane. — Keď nemám mať rytiera, nebude ho mať ani ona! — vyhŕklo dievča v návale žiarlivosti.

	— Tak je to teda? Až teraz chápem tvoje kamarátstvo s Joachimom, — poznamenal Ladislav.

	— Vari si nemyslíš, že ja som jeho spoločníkom, ktorého hľadajú?

	— Keby si bola, šťastie by bolo na našej strane.

	Mlčala a on jej pošepol:

	— Ak si, uisťujem ťa, že rytier Sokol nebude jej milencom. Pôjdem za ním aj na koniec sveta. Stane sa tvojím milencom, ak sa ti nebude páčiť Oldamur. Dávam ti svoje slovo. Priložím mu na hrdlo nôž, čestné slovo!

	V tej chvíli Orchida cítila iba túžbu odňať sestre rytiera a bola ochotná urobiť všetko.

	— Ak vyslobodíš Oldamura z temnice, všetci Kumáni pôjdu za ním. Je ich v celom Uhorsku asi stotisíc. Ak ešte aj Joachim zhromaždí svojich prívržencov a my im otvoríme hradnú bránu, môžu prísť všetci Sokoli sveta. Zahrdúsime ich, v prvom rade Okičského. S rytierom si môžeš robiť, čo budeš chcieť, Orchida! Prisahaj, že budeš mlčať a nezradíš!

	— Nech ma bohovia strescú, ak dačo prezradím!

	Vtom vošla do dvorany kráľovná s kniežatami Okičským, Szemerem, Báthorym a s Gejzom. Tajana sa pobrala do Doriinej komnaty. Kňažná vzala lutnu a dala sa hrať.

	— Tak čo? Boli v jedálni?

	— Obidvaja stáli pri kozube. Keď som vošla, začula som iba Orchidine slová „ohlási sa“. Hneď ma zbadali.

	— „Ohlási sa?!“ Kto? Môj brat bude vedieť, čo to značí. Sadni si, Tajana. — A zhovárali sa ďalej.

	No Tajana čoraz väčšmi vešala hlavu. Doria odložila lutnu a prisadla si k dievčaťu.

	— Zabudni na rytiera! Všetko je márne, patrí kráľovnej. Za tebou pokukávajú všetky mladé kniežatá a rytieri na dvore. Vyber si cestičku, ktorá povedie tvoj mladý život k šťastiu.

	— Môj mladý život tiahne za sebou mŕtvolu.

	— Čo to vravíš, dievča?

	— Ľutujem, že som sem išla. Zostáva mi len kláštor.

	— Nezabúdaj, že kráľovná s tým nikdy nebude súhlasiť. Pre rytiera obetuješ svoj mladý život? Vari možno tak milovať muža, aby si sa preňho za živa pochovala? Je to čudné, ale ver mi, rytier si nezaslúži takú veľkú lásku.

	— On za nič nemôže. Bol ku mne dobrý, keď mnou všetci opovrhovali, keď ma prenasledovali pod mestskými hradbami ako poslednú žobráčku. Neurobil mi nič zlé. Naopak, chcel mi dobre a priviedol ma na kráľovský dvor.

	— Dobre, Tajana, pozhováram sa s kniežaťom. Ale upozorňujem ťa, kráľovnej nevrav nič.

	Dievča sa poďakovalo, vstalo a opustilo miestnosť.

	Zamyslená kňažná osamela. Vzala zlatú niť a začala vyšívať. Tak ju našiel Ivan. Náhlivo pristúpil k sestre a pošepol jej:

	— Keď sme šli na poradu, pristihol som Orchidu s Ladislavom pri kozube. Ustavične sú spolu ako vlci, čo sa chystajú zaútočiť na dedinu.

	— Čoraz väčšmi ma prekvapuje bystrosť tvojich očí, Ivan. Nič ti neujde. Uhádol si, vlci sa zhromažďujú pred dedinou. Zbadala som, že po obede zostali sami, a tak som poslala Tajanu po lutnu. Pomyslela som si: pred ňou sa budú zhovárať ďalej, lebo sú presvedčení, že po latinsky nevie. Ale začula len Orchidine slová: „Ohlási sa.“

	— Joachim! Jeho čaká! Mám ju, už mi neujde.

	— Prečo si dnes po obede vyprovokoval kráľovnú k vyhrážkam?

	— Chcel som Orchidu naľakať, aby prestala podnikať proti nám. No tá sa nebojí nikoho. Teraz viem, čo mám robiť.

	— Vydáš ju kráľovnej?

	— Nechcem ju vystaviť ukrutnému trestu kráľovnej. Ale budem ju pozorne sledovať, ako keď sa oblieha pevnosť.

	— Ivan, Tajana mi smrteľne vážne oznámila, že chce vstúpiť do kláštora, a prosí, aby si sa za ňu prihovoril u Alžbety.

	— Nechápeš, že by sa kráľovná strašne nahnevala, keby som jej čo len slovkom spomenul Tajanino rozhodnutie? Za nič na svete sa neodlúči od svojej šťasteny. A asi by veľmi ľahko uhádla, že Tajana miluje rytiera Sokola. Čo potom? Ale prečo ho miluje?

	— Tvrdí, že je dobrý, šľachetný.

	— Áno, je dobrý, šľachetný, no ona márni život pre kuklu, v ktorej sa môže skrývať aj čert. Či nevidíš, aké pochabé sú naše ženy a dievčatá? Pobláznia sa do rytiera, len čo ho zbadajú na súboji, hoci nevidia nič okrem jeho štítu, zakuklenej hlavy a meča! Nestarajú sa o to, akú má tvár, dušu, zbožňujú iba jeho silu. Nevideli ho, nepoznajú ho, a hynú za ním! Keď si potom odkryje hlavu, takmer všetky vytriezvejú, lebo pod kuklou nebolo nijaké božstvo, ale obyčajný človek.

	— Daromne sa rozčuľuješ, zostane to tak, kým budú rytierske prilby. Ale čo povedať Tajane? Nepokúsiš sa predsa len presvedčiť kráľovnú?

	— Aby sa na mňa nahnevala a uhádla príčinu? Všetci by sme stratili jej priazeň — ty, ja, rytier.

	— Teda preto si sa tak vyľakal, keď si vtedy večer našiel Tajanu pod arkádami! Bál si sa, aby v blúznení neprezradila svoju lásku.

	— Uhádla si.

	— Keď som ťa vtedy zbadala, z čela ti cícerkom stekal pot. Až teraz viem, prečo.

	— Dotklo sa ma ešte čosi. Ja som príčina, že Tajana stratila rytiera. Ja som jej pomohol k nešťastiu. Ja, ktorého zachránila. Ja som vohnal rytiera do kráľovninho náručia. A ona trpí pre mňa, ktorý iba jej ďakuje za život. Ale nepomôžem si. Musíme Tajane zabrániť, aby nevykonala nič zlé sebe, ani nám.

	— Trvá na svojom rozhodnutí. Zbytočné je každé slovo.

	— Iba rytier Sokol by ju presvedčil, aby sa vzdala kláštora. Mal by sa s ňou pozhovárať.

	— Môžeš zariadiť, že sa to kráľovná nedozvie?

	— Nie, aspoň nie teraz. Kráľovná všetko pozorne sleduje. Bolo by to prinebezpečné. Ale skúsme niečo iné, Doria. Povedz Tajane, aby mala trošku strpenia. Pokús sa jej dať nádej, že rytier na ňu myslí. Jedine nádej ju môže na čas zdržať tu. Doria, ty azda niečo vydumáš. Len nech sa kráľovná neznepokojí. Pokús sa utíšiť Tajanin bôľ, ako len vieš. Odvrátiš odo mňa veľké nebezpečenstvo, zachrániš ma pred záhubou.

	Vrúcne sa na ňu pozrel a pobozkal ju na biele čelo. Potom povedal:

	— Šťastie a sloboda našej vlasti závisí teraz nie od rozumu, ale od jednej zakuklenej hlavy.

	KRÁĽOVIČ RATIMÍR

	Je slnečný zimný deň. Ivan a Doria si vyšli na koňoch po rovine popri brehu Dunaja. Služobníctvo s Belkom na čele zaostalo kdesi v diaľke a krokom nasleduje svojich pánov. Ivan sa obzrel a dal im rukou znamenie. Belko zastavil sprievod. Potom knieža Ivan pritiahol svojho koňa celkom k Doriinmu beláňovi.

	— Pre istotu som ich zastavil. Pozval som ťa na túto prechádzku, aby som sa s tebou pozhováral. Nesmú nás počuť ani steny kráľovského paláca. Predovšetkým ti oznamujem, že len čo som sa dostal k moci, poslal som svojho človeka s odkazom k vojvodovi Bélovi. Posol sa vrátil.

	— S akým odkazom?

	— Dokonca s dvoma. Český kráľ má peknú chovanicu, šestnásťročnú Mařenku. Rád by ju vydal za stúpenca spojenectva nášho kráľovstva s Čechmi. Vojvoda Béla navrhol českému kráľovi — mňa… To po prvé. Po druhé, Béla odkazuje, že sa vráti s vojskom českého kráľa, až zakvitnú prvé fialky, a zasadne na trón uhorského a chorvátskeho kráľovstva. S Chorvátskom však máme iné plány. Béla sa nesmie vrátiť, skôr ako dozreje obilie. Je to tvoj snúbenec, môžeš ho tam zdržať. Hodilo by sa mi, keby sa nevrátil do jari.

	— Čo mu mám napísať?

	— To nestačí. Musíš za ním cestovať do Čiech.

	— Ivan! Pokojne som prijala rozhodnutie, aby Béla zašiel k českému kráľovi, od ktorého očakával pomoc. No predsa sa ma dotklo, že odišiel tak náhle. Aspoň niekoľko dní mal počkať, aby sa presvedčil, či som sa šťastne dostala zo svojho väzenia. Leží mi to na srdci. Priľahko ma ponechal môjmu osudu.

	— V jeho prípade šlo o muža z kráľovského rodu, ktorý si má vydobyť korunu. V takej situácii každý kráľovič premôže svoje city.

	— Prečo by som teda mala ísť za ním práve teraz? Každý si bude myslieť, že za ním behám. Ktovie, či si všetko už nerozmyslel?

	— Na to ti odpovie sám. Môj posol ti priniesol od neho list. Tu máš, čítaj!

	Prekvapená Doria vzala list, roztvorila ho a nahlas čítala:

	 

	Premilená kňažná!

	 

	Tak ďaleko od Vás mám len dve myšlienky, dve túžby: Vás a to, o čom som Vám rozprával. Splní sa jedno aj druhé. Vrátim sa a položím Vám k nohám srdce a s ním všetko, čo mi bude patriť… Čakajte ma verne. Ľúbim Vás, najmilšia, najdrahšia!

	 

	Béla.

	 

	— Tak si počula, Doria! Poznám mužské srdce. Keď miluje, nezabúda. Nuž teda jedine ty ho môžeš zdržať v Čechách do leta. Pocestuješ ako môj posol. Odovzdáš odkazy, ktoré Bélu a českého kráľa presvedčia, že som mohol poslať iba svoju krv. Tvoj bystrý rozum a jeho zaľúbené srdce ho donútia zostať. Nesmie sa vrátiť, kým tu neuskutočním plány, o ktorých Béla nesmie ani len tušiť. A teraz ti odhalím tajomstvo svoje a svojich druhov. Skrýva čierneho kata, ktorý číha na naše hlavy, aj veľkú nádej, ktorá nás povedie k pokoju a šťastiu. Jedno, alebo druhé! Tretej cesty niet.

	— Vrav, brat!

	— Doria, Béla by vládol iba v uhorskom kráľovstve.

	— A kto by kraľoval v našom, chorvátskom?

	— Naša vlastná krv, naše srdce, náš chorvátsky meč a rozum.

	— Chcete odtrhnúť Chorvátsko od Uhorska?

	— Raz sa musíme oslobodiť spod cudzej nadvlády a znovu si vládnuť vo svojej krajine sami. Všetci majú po krk uhorského panovania, všetkým sa už sprotivilo. Ľudia si nepamätajú, že by kráľovstvu vládli také zverské tvory a skazená krv ako Alžbeta a Joachim. Ich následník Ladislav Kumánsky je ešte navyše aj slabomyseľný. Teraz je vhodný čas. Všetci naši bez váhania prijmú toho, kto im prinesie záchranu. A on im ju prinesie.

	— Kto je to, Ivan?

	— Vysvetlím ti to. Pozri sa na Gertrúdin zámok. Tam uhorské kniežatá a náš bán Benko sťali ukrutnú kráľovnú Gertrúdu. Jej mužom bol kráľ Ondrej.

	— Počula som o tom.

	— Pred ním vládol jeho brat Emerich, ale, pravdaže, aj Ondrej túžil po korune. Každý mal svojich prívržencov, a tak bratia nahnali svojich poddaných do krvipreliatia. Chorvátske kniežatá a šľachtici držali poväčšine s Ondrejom. Najmä knieža Vratislav z Bosny, ktorý vlastnil veľké majetky v okolí Podsuseda. Kráľ Emerich zajal svojho brata Ondreja a uväznil ho na Kneginci, zámku neďaleko Varaždína.

	— Chodieval ta náš nebohý otec.

	Áno. Tam trčal štyri roky kráľ Ondrej II. Kráľ Emerich odňal Ondrejovmu priateľovi kniežaťovi Vratislavovi všetky majetky. Vratislav s rodinou sa ocitli bez strechy nad hlavou. Napriek tomu sa verný knieža o Ondreja staral, kým sa musel zdržiavať v našej krajine. Len-len že preto neprišiel aj o hlavu. Keď už Emerich ležal na smrteľnej posteli, pozval si k sebe Ondreja, odovzdal mu kráľovstvo, požehnal ho a zomrel. Ondrej bol krutý, násilnícky, vrtkavý kráľ a jeho zvrátenú ženu Gertrúdu kniežatá strašne potrestali. Ondrej zabudol na kniežaťa Vratislava, ktorý preňho zostal bez strechy. Až jedného dňa zničený, zlomený prišiel k Ondrejovi do Budína, aby mu pripomenul svoju obetavosť. Priviedol so sebou aj svoju dcéru, nádhernú kňažničku Cvetanu. Ondrej prijal Vratislava milo, obdaroval ho zlatom, ale kruto zranil jeho otcovské srdce.

	— Čo vykonal?

	— Zviedol Cvetanu a urobil ju svojou milenkou. Mladá kňažná bola zavretá v tom istom zámku, kde sťali Ondrejovu ženu.

	— Aspoň sa s ňou oženil?

	— Nie. Vzal si druhú a Cvetanu držal zavretú v zámku. Tam mu porodila dcéru Jelenu. O dva roky kráľ Ondrej zomrel. Cvetana utiekla aj s dcérkou do vlasti. Zasa čakala dieťa. Pod Okičgradom porodila syna. Ľudia vedeli, že jeho otcom bol Ondrej, a nazvali ho kráľovičom.

	— A žije?

	— Len počúvaj ďalej. Po celom kraji sa hovorilo o kráse, bystrom ume a šikovnosti mladého kráľoviča. Na tróne vtedy sedel kráľ Béla IV., syn nebohého Ondreja.

	— Teda kráľovič mu bol bratom?

	— Presne tak. Najmladším, nezákonným bratom po otcovi. Béla často chodil na Grič. Keď sa dopočul o kráľovičovi, asi sa zľakol. Taký múdry chlapec by mohol, až vyrastie, stáť v ceste jeho nie veľmi nadaným synom.

	— Dal ho sťať?

	— Povráva sa, že tak zamýšľal urobiť. Keď bol raz Béla znovu na Griči, rozkázal priviesť kráľoviča do paláca. Kňažná Cvetana tušila čosi zlé a sama doviedla svojho syna. Predstúpila pred kráľa. A pri tejto udalosti bol prítomný aj náš otec Jaroslav Okičský. Podrobne mi vyrozprával, čo sa tam odohralo. Matku so synom uviedli do dvorany. Kráľ Béla si zachmúrene, spod privretých mihalníc prezeral nezákonného brata. Kráľov pohľad bol plný nenávisti, keď videl pekne urasteného chlapca s krásnou tvárou a čiernymi očami. Odrazu rozkázal:

	— Odveďte chlapca na Kamengrad!

	— Najjasnejší kráľ, — ozvala sa kňažná Cvetana. — Čo vám urobilo moje dieťa? Neberte mi ho!

	Béla však surovo odvetil:

	— Vy môžete ísť, kam sa vám zachce.

	— Zostanem pri svojom synovi, — zvolala Cvetana.

	To kráľa rozzúrilo a zreval:

	— Vyhoďte tú cundru!

	Ktorýsi dvoran zamieril ku kňažnej, no tu sa stalo čosi neslýchané. Deväťročný chlapec pochytil dvoranov meč, bleskurýchle ho vytiahol z pošvy a postavil sa pred svoju matku.

	— Vezmite tomu faganovi zbraň! — rozkričal sa kráľ. Iný dvoran chcel pristúpiť k chlapcovi, ale ten sa zahnal mečom ako skúsený bojovník. Dvoran vytasil svoj meč a chcel kráľovičovi vyraziť zbraň z ruky. Chlapec mu však nedovolil uskutočniť tento úmysel. Dvoran celý bez seba od hanby, že sa musí biť s chlapcom, pokúsil sa ho chytiť, no ocitol sa zoči-voči nie chlapcovi, ale odvážnemu, vycvičenému rytierovi. Všetkých vo dvorane to prekvapilo. Chlapec narábal mečom s nevídanou zručnosťou a silou. Prítomní sa dívali naňho ako na zjavenie.

	— Na moju korunu, ten chlapec bude prvým rytierom v krajine! — zvolal kráľ. — Hej, chlapče, ako sa voláš?

	Malý hrdina sa vystrel a odvetil:

	— Ratimír!

	— Kto ti dal také meno?

	— Matka, lebo som krvou aj srdcom z chorvátskeho rodu.

	Kráľ Béla sa zadumal, kývol nášmu otcovi kniežaťovi Okičskému, aby pristúpil bližšie, a pošepol mu.

	— Ten mládenec robí česť vašej vlasti, vezmem ho na dvor. No dovtedy ho cvičte v zaobchádzaní s mečom. Ktovie, kedy a kde mi poslúžia jeho svaly!

	Béla daroval Ratimírovej matke a sestre Kneginjac a chlapca vzal k sebe. V osemnástich rokoch sa stal kráľovým rytierom. Vtedy znovu prepukli boje v kráľovskej rodine. Vlastný syn kráľa Bélu Štefan, náš nebohý kráľ, zaútočil na otca, aby sa zmocnil jeho koruny. Ratimír bol na strane kráľa Bélu dušou aj mečom. Hrdinsky premohol Štefanove oddiely, ba dokonca zajal aj jeho ženu Alžbetu.

	— Našu dnešnú kráľovnú?

	— Áno, ju. Kráľ Béla si veľmi obľúbil Ratimíra a daroval mu majetky v okolí Varaždína. Ale keď zomrel, zasadol na trón nebohý kráľ Štefan.

	— A dal Ratimíra sťať?

	Nemal kedy. Len čo sa Štefan stal kráľom, Ratimír zmizol bez stopy. Mám dôkazy, že Ratimírova matka, kňažná Cvetana, dcéra kniežaťa Vratislava, pochádzala z rodu Svačičovcov. Ratimír je po otcovi kráľovský syn, po matke zasa pravý chorvátsky knieža. Za dva roky vlády kráľa Štefana naňho takmer všetci zabudli, ale keď sa zjaví na Ladislavovom mieste, všetci v našej vlasti sa postavia zaňho a celá naša krajina od severu až k moru bude jediným šťastným kráľovstvom.

	— Ako si na to prišiel, Ivan?

	— Pred dvoma rokmi ma vyhľadal na Okičgrade posol, ktorý ma pozval na Kneginjac. Tam som spoznal Ratimíra. Zosnovali sme plán. Nazdali sme sa, že kráľ Štefan bude žiť dlhšie, preto sme sa rozhodli najprv odstrániť Joachima. Tak sa zbavíme jeho hrôzovlády a zabránime vojne s Čechami. Predsavzali sme si, že sa celý ten čas budeme pripravovať na rozhodujúci úder, aby sme dosiahli konečný cieľ, ale kráľ Štefan priskoro zomrel. Dostali sme sa do úzkych: bolo treba rýchle konať. Preto rytier Sokol musel čo najskôr odvábiť kráľovnú od Joachima, aby sme prevzali moc do svojich rúk. A preto roznietil v Orchide žiarlivosť.

	— Preto si vohnal Sokola do kráľovninho náručia, preto si obetoval Tajanino srdce!

	— Muselo to tak byť, hoci mi je dievčaťa ľúto.

	Na chvíľu zmĺkli.

	— Ratimír je mladý?

	— Je to krásny chlap v najlepších rokoch. Kráľ Ondrej zomrel roku 1236 a vtedy sa Ratimír narodil. Kráľ Béla vládol tridsaťtri rokov, nebohý kráľ Štefan dva. Ratimírovi je teraz tridsaťsedem rokov.

	— Má ženu a deti?

	— Nie. Zostal slobodný… nechcel povedať, prečo.

	— Mohol by sa oženiť a zanechať nám následníka trónu.

	— Jeho nástupcom bude knieža Borivoj.

	— Kto je to?

	— Ratimírov synovec, syn jeho sestry Jeleny. Práve dovŕšil dvadsaťšesť rokov.

	— Je pekný?

	— Áno. Vysoký, statný, mocný.

	— Nikdy som ho nevidela na Griči.

	— Možno. Žil s ujcom v Bosne a potom obidvaja prišli k Ratimírovi na Kneginjac.

	— Bože môj, vždy som tušila, že tvoje pokojné čelo skrýva vážne a veľké plány!

	— Teraz chápeš, prečo som počas nášho väznenia v Budíne neprezradil vojvodovi náš plán. Nemohol som mu povedať, že chceme mať vlastný trón. Ale teraz si sa musela dozvedieť všetko, lebo tvojou úlohou bude: kým my doma vo vlasti pripravíme korunováciu Ratimíra za kráľa, musíš presvedčiť vojvodu, že sme svojím činom pomohli práve jemu a že sa iba tak mohol stať uhorským kráľom.

	— A keď sa predsa rozhodne pre vojnu s nami?

	— Proti tvojej vôli, tvojej kráse a tvojmu rozumu? Nikdy! Bude celkom v tvojej moci. Navyše mu oznámiš, že s ním uzatvárame najúprimnejšie priateľstvo a že budeme jeho trón brániť pred všetkými pokusmi Alžbety a Ladislava dostať sa k moci. A aby bol Béla celkom v tvojej moci, musíte sa v Čechách hneď zobrať.

	— A ak nebude súhlasiť so svadbou pred návratom?

	— Len čo sa zjavíš na českom kráľovskom dvore, Béla ťa na kolenách bude prosiť, aby si sa s ním zosobášila.

	— Sľubujem ti to. Iba jednému sa čudujem, že knieža Szemere drží s Ratimírom.

	— Dohodli sme sa s ním, že zvrhneme Joachima a Ladislava a dosadíme na trón Bélu. To čestne dodržíme. O chorvátskom kráľovstve sme mu nevraveli. Je to naše tajomstvo. Szemere by, pravdaže, nesúhlasil, aby sme si sami vybrali kráľa. Ale keď vojvoda Béla bude s nami spriaznený rodom aj spojenectvom, uhorské kniežatá nepodniknú nič proti nám, proti nášmu kráľovstvu, ktorého dcéra je ich kráľovnou a — Bélovou.

	— Ťažkú úlohu si mi zveril, brat môj. Veľmi ťažkú!

	— Vari sa necítiš na ňu dosť silná? Ty, taká múdra, taká krásna? Veď vieš, že pred krásou pokľakne každý kráľovič, aj syn s kráľovskou krvou Béla. Nejeden knieža mi pošepol: Kňažnej Okičskej už len koruna chýba!

	— Dúfam, Ivan, že splním, čo odo mňa očakávaš.

	— Teda pôjdeš do Čiech?

	— Áno. Aj keby som vedela, že mi tam hrozí záhuba.

	— Nijaká záhuba ti nehrozí, ak všetci budeme na svojom mieste. A my budeme, musíme byť! Po sviatkoch pôjdeme s kráľovnou a s celou jej suitou na kráľovský hrad v Požegu. Tam budeme na domácej pôde a splníme náš plán. Rozumieš?

	Na kraji poľany sa zjavil jazdec. V slnku sa ligoce strieborná prilba.

	— Rytier Sokol! — upozornila Doria.

	— Idem mu naproti. Pozval som ho sem, aby som mu oznámil tvoje rozhodnutie.

	Po bielej snehovej prikrývke cvála statná postava kniežaťa Okičského. Doria pozorne sleduje bratovo stretnutie so Sokolom.

	Zostala sedieť v sedle a cíti, sťaby na ňu doľahlo bremeno ťažšie ako kamenné múry Gertrúdinho zámku. Zdá sa jej, že hľadí na obrovskú strminu, na konci ktorej stojí Ivan. Stačí jediný nesprávny pohyb — a zrúti sa do priepasti. Srdce jej zovrela úzkosť. Musí hrdinsky znášať trpké tajomstvo, musí byť silná, hodna svojho brata a slávneho mena Okičských. Jej otec bol chrabrý človek. Taký je aj jej brat. Musí vystrieť chrbát a pobrať sa strminou. Vystrela sa, jej pekná hlava sa hrdo vztýčila, na mladosťou prekvitajúcich lícach sa zjavil výraz vážneho rozhodnutia. Musí splniť úlohu, ktorú jej zveril brat a vlasť.

	Zrazu zastal pred ňou Ivan.

	— Aká si krásna, Doria! Tvoja hlava je naozaj stvorená, aby nosila korunu.

	— Ivan, tvoja sestra pôjde s tebou na život i na smrť!

	— Na smrť by som ťa neviedol, iba na život! Budeš uhorskou kráľovnou a spojencom chorvátskeho kráľa Ratimíra.

	— A ty, Ivan? Mal by si odpovedať vojvodovi, pokiaľ ide o zásnuby s Mařenkou. To by ešte väčšmi upevnilo náš mierový zväzok s Čechami.

	— Teraz som zasnúbený so sľubom kráľovi Ratimírovi. Nemôžem myslieť na inú snúbenicu. Len to prenechaj mne, Doria. Ale dosť už. Musíme sa vrátiť na dvor, aby sme poslali odkaz Pavlovi Baboničovi na Grič.

	— Ja by som si ešte rada zajazdila po hore.

	— Dobre, nechám ti tu Belka so sprievodom.

	SĽUB RYTIERA ČIERNEHO TOMA

	Doria zatúžila po tichu a samote lesa, aby si tu, kde jej nik nebude hľadieť do tváre, ešte raz premietla v hlave bratovo odhalenie. Rozoberala ho do podrobností, skúmala svoje možnosti, až napokon presvedčila samu seba, že si bude vedieť poradiť s vojvodovou nevôľou, keď sa dozvie, že Ivan Okičský so svojimi druhmi dosadil na chorvátsky trón kráľa s chorvátskou krvou.

	Budem ho vedieť upokojiť, veď Béla ma nadovšetko ľúbi. Budem k nemu dobrá. Láska je reťazový most, vraví Ivan, po ktorom sa aj najudatnejší rytier dostane do pevnosti… Budem spúšťať most, vždy keď bude treba, aby som svojho vojvodu vohnala do pevnosti pokoja. Odovzdám sa mu celou svojou bytosťou, urobím ho šťastným. Budem mu pomocníčkou pri plnení kráľovských povinností, za čo si ma ešte väčšmi obľúbi. Láska mu nedovolí zaútočiť na hradby chorvátskeho kráľovstva, uvažovala Doria.

	Pomaly zašla do hory. Zrazu ju zmiatlo, že sa k nej blíži akýsi jazdec. Obzrela sa.

	— Čo je? — spýtala sa Belka, ktorý už bol celkom pri nej.

	— Nech mi vaša kniežacia milosť odpustí, že som sa k vám tak priblížil, ale vidím jazdcov. Mieria k nám z tamtej strany.

	Doria obrátila hlavu, kam jej ukázal Belko. Dolu kopcom cválala skupina jazdcov.

	— To nie sú naši! Ak dovolíte, kňažná, zajmeme ich.

	Belko vytasil meč a ponad potôčik zvolal na jazdcov:

	— Stáť! Ďalej ani krok! Kto vám dovolil jazdiť v kráľovskej hore?

	— Pre vlkov a líšky je miesto v každej hore, — odvetil akýsi hlas.

	— V mene kráľa vás zajímam!

	— Iba babu možno zajať slovami, rytiera len mečom! — zreval v odpoveď ten naproti.

	Na Doriu hlas neznámeho čudne zapôsobil. Vystúpila spoza Belkovho chrbta, ktorým ju chránil, a zjavila sa na čistinke.

	— Nevedel som, že ma zajíma kňažná Okičská! Hľa, tu ma máte, podľa rozkazu!

	— On sa vám dobrovoľne podrobil, kňažná?

	— Nechajte ma s ním, — povedala Doria.

	Belko ustúpil do úzadia a kňažná sa jasným, zvonivým hlasom ozvala:

	— Rytier Tomo, poďte ku mne.

	Jazdec preskočil zamrznutý potok a zastal s koňom pred ňou. Na hlave až po bradu zahalenej čiernym súknom má železnú prilbu. Jeho vychudnutá tvár sa v nej takmer stráca. Tmavá pleť je ešte temnejšia ako dve vrásky, čo sa mu spúšťajú popri zatrpknutých ústach. Pod hlbokými, vpadnutými čiernymi očami sú tmavé kruhy. Mlčí a s bolestným výrazom hľadí na Doriu.

	— Tomo, nevedela som, že ste to vy. Ste voľný.

	Sklonil hlavu na pozdrav a potiahol uzdu.

	— Nože počkajte chvíľu. Nemyslite si, že vás nechám odísť a ani sa vás nespýtam na vaše zdravie.

	— Slúži mi výborne.

	— Vaša tvár popiera toto tvrdenie.

	— Tvár zbojníka nikdy nie je veľmi spoľahlivá.

	— Pošlem vám kráľovského lekára, aby vás celkom vyliečil. Prijmite moju ponuku.

	— Haha, — zasmial sa. — Kráľovský lekár ešte neliečil horských vlkov v brlohu, ani medvede v skalných dierach.

	— Čo ste si to vybrali za obydlie! A u nás doma máte taký nádherný zámok!

	Kňažná popchla svojho beláňa bližšie k Tomovi.

	Mladosť a krása jej tváre zažiarili mu teraz tesne pred očami. Tmavá pleť mu až sčervenela od bolesti. Doria naňho hľadela svojimi nádhernými ligotavými očami. Pripadali mu ako dve slncia, čo ho hrejú príjemným teplom.

	— Veľmi ma mrzelo, že ste neprijali moju pomoc, Tomo.

	— Aj mňa mrzí, že ma Kozák vyliečil napriek mojej vôli, — odvetil.

	— Som mu vďačná za ten čin. Veď ja som vlastne na vine vašej bolesti. Keď som vás spoznala v sedle, odľahlo mi. Mám veľké výčitky svedomia, ak dakomu ublížim, tým skôr, ak ide o tých, čo mi urobili dobre…

	— Ja som vám pôsobil iba zlo! — vyriekol ticho, so sklopeným zrakom.

	— Odteraz mi budete robiť iba dobro. Veď ste mi vtedy na dvore povedali, že pre mňa vykonáte všetko, čo prikážem.

	Blízkosť jej krásnej hlavy, jasný pohľad a vrúcny hlas potlačili na okamih v jeho duši hrdosť, hrubosť a bezočivosť. Akoby mu vytrhli z ruky meč a on tu stál pred ňou bezbranný ako pred sudcom.

	— Čo rozkážete? — spýtal sa s pohľadom upreným do zeme, sťaby sa hanbil za chvíľkovú slabosť.

	— Tomo, ja nerozkazujem, ja prosím…

	— Nedovolím, aby ste prosili. Rozkážte!

	— Vy viete, o čo som vás už raz prosila…

	— Viem. Aby som odtiaľto odišiel.

	— A ešte čosi vám chcem povedať. Váš otec bol urodzený, zanechal vám dedičstvo… Máte svoj zámok, svoj majetok, svojich poddaných… Zanechajte zbojnícky život…

	Díval sa na šiju svojho koňa. Pery sa mu chveli, akoby vo svojom vnútri zvádzal ťažký boj.

	— Rytier Tomo, pokúste sa poslúchnuť ma.

	— Ja sa po… kúsim! Po… kúsim sa!

	Tichý hlas sa mu horúčkovite chvel.

	— Odídete čo najskôr na Lobor?

	— Až budem vedieť, že sa Joachim už nevráti a neohrozí vašu slobodu.

	— O mňa sa nemusíte báť. Onedlho odcestujem odtiaľto ďaleko, kam jeho moc nesiaha.

	— Na Okičgrad?

	— Nie, inam. Veľmi ďaleko.

	Smutne sa pozrel na Doriu.

	— Dlho vás neuvidím?

	— Asi dlho.

	Doriinej družiny sa zmocňoval nepokoj a už sa k nim blížil Belko. Kňažná to postrehla a poponáhľala sa:

	— Tomo, prosila som vás, aby ste sa ihneď vrátili na Lobor. Chcela by som si byť istá, že splníte svoj sľub. Zaprisahajte sa na svoj meč.

	— Vaša kniežacia milosť… — ozval sa, za nimi Belko.

	— Prosím? — prerušila ho Doria.

	— Neviem sa ubrániť výčitkám dvoranov. Zazlievajú vám, že vy ako snúbenica vojvodu Bélu sa tak dlho zhovárate s lúpežným rytierom.

	— Robím to, čo uznám za vhodné. A vy nás ešte na chvíľu nechajte.

	Belko sa vzdialil. Kňažná sa znovu pozrela na Toma a zhrozila sa. V sedle sedel ozajstný zbojník. Nebol to už ten úctivý, pokorný a skrúšený Tomo ako pred chvíľou. Hlava je vzdorne vzpriamená, oči mu blčia, pohľad má vyzývavý. Pery sa mu roztiahli v ironickom úsmeve.

	— Tomo, chcela som, aby ste sa mi zaprisahali.

	Namiesto odpovede sa spýtal:

	— Vy ste ešte stále vojvodovou snúbenicou?

	— Nikdy som ňou neprestala byť.

	— Šťastena mi vravela, že kráľovná zrušila vaše zasnúbenie.

	— Vojvoda s tým nesúhlasil.

	— A vy?

	— Ani ja.

	— Milujete ho?

	— Ak sa zaňho chcem vydať, tak ho aj milujem. Prečo sa na to pýtate?

	— Máte pravdu! Prečo? Prečo sa pýtam?! Chachacha!

	Jeho smiech Doriu urazil. Všimla si, že je v ňom toľko zlomyseľnosti a bezočivosti ako nikdy predtým.

	— Tomo, čo vás to pochytilo? Veď už ste chceli prisahať, že nebudete zbíjať.

	— Vaša vojvodská milosť ma nesprávne pochopila.

	— Rytier Tomo, sľúbili ste mi, že odídete.

	— Vznešená vojvodkyňa, nielenže vám sľubujem, že odídem, ja vám prisahám — už ma nikdy neuvidíte. Ale ešte o mne počujete! Na moju česť a na tento meč! Vojvodkyňa, pozdravuje vás rytier Čierny Tomo!

	Vytrhol meč z pošvy a zamával ním pred jej tvárou, na ktorej sa chveli všetky žilky. V plných bledých perách sa zabeleli krásne zuby. Akoby ho pochytil zrádnik. Belko sa naľakal a popohnal koňa k Dorii.

	— Poďme, chlapci moji! — vykríkol Tomo. — Za mnou! — A odcválal dolu stráňou.

	VO VEŽI KRÁĽOVSKEJ INKVIZÍCIE

	Je tma, nekonečná tma. Drahošovi sa zdá, akoby bol slepý. Kým vládal hmatať okolo seba rukami, všade jeho prsty narazili na kamenné múry. Pamätá sa na všetko. Čierny Kumán ho spustil z miestnosti vo veži kamsi do tmy, priestrannej a zákernej. Hrob!

	Ležal tu dlho, či len chvíľku?

	Teraz ho vyniesli kdesi hore. Sedí opretý o kamenný múr nad neznámou hlbinou v tichu a tme. Nepočuje nič okrem vlastného dychu. Premáha ho únava. Hlava mu ovísa, spánok zatvára oči. Naraz mu objali hruď rinčiace reťaze, ktosi ním potriasol. Kto je tu? Reťaze ho režú, ktosi ich ťahá, trhá nimi. A potom je ticho. Opäť ho obchádza spánok. A tu ním znovu zatrasú reťaze. Zdola začuje hrešenie a vzápätí Alžbetin rozkazovačný hlas:

	— Ani na chvíľu mu nedaj zaspať! Ťahaj tú reťaz! Nesmie zaspať na veky!

	Drahoša chápe zmysel každého slova. Umorené telo padá raz naľavo, raz napravo a reťaze zdola ho ťahajú z jednej strany na druhú. Nedajú mu spať a to je azda väčšie utrpenie, ako keby ho mučili.

	A tak sa to opakuje vo dne v noci. Ako dlho? Nevie. Už nevie ani to, či je živý. Odkedy mu nepriniesli ani krčah s vodou, ani chlieb? Nevie. Už nerozozná ani deň od noci. Je to smrť, smrť…

	— Preberá sa, — začul zrazu Rufov hlas. — Víno, čo som doňho nalial, vháňa mu krv do žíl. Bohovia vedia, prečo stvorili tento nápoj.

	Kráľovná sa nezmôže na slovo. Díva sa na človeka, ktorý tu visí na reťaziach. Potom sa mu po chorvátsky prihovorila:

	— Kráľovsky ťa obdarujem, ak mi povieš, kto si, odkiaľ vieš to, čím si sa mi vyhrážal. Rufa, utri mu čelo vínom! — rozkázala.

	Drahoša sa prebúdza z úmorného sna, vracajú sa mu sily a začína vnímať tvary.

	— Smrť mám na jazyku, ale dobrý boh nedovolil, aby som zomrel, kým neuľavím svojej duši…

	— Ach, — primkla sa kráľovná bližšie k nemu. — Vrav, vrav!…

	— Pred… smrťou… sa vyspovedám…

	— Z čoho sa vyspovedáš? — spýtala sa celá rozochvená.

	Rufa sa zachmúrený a namrzený oprel o stenu, lebo nerozumel, o čom sa zhovárajú.

	— Skade poznáš tajomstvo, z ktorého si ma obvinil? Kto si?

	— Šestnásť rokov prešlo, čo sa kráľ Štefan, Bélov syn a váš muž, pustil do vojny so svojím otcom, aby ho pripravil o korunu. Ale Štefana premohlo vojsko, ktorému velil Ratimír a ten jeho ženu kráľovnú Alžbetu uväznil. Kráľ Béla prikázal Ratimírovi strážiť kráľovnú uväznenú na nedobytnom chorvátskom Kamengrade nad Drávou. Keď ho ta posielal, povedal mu: „Alžbeta je krásna, ale zmija! Daj si pozor, aby ťa nezviedla a nepostavila proti mne. Krásna Alžbeta ti bude pre slobodu predstierať vášnivú lásku a omotá si ťa okolo prsta. Sám jej osedláš koňa, aby mohla utiecť z väzenia! Pripraví ťa o česť!…“

	— Kto si, že to všetko vieš? Kto?

	Drahoša, akoby ani nepočul jej hlas, pokračoval:

	— Ratimír sa zaprisahal, že radšej sa hodí do Drávy, akoby mal porušiť slovo dané kráľovi. Usadil sa na Kamengrade a strážil kráľovnú. Márne chodila do jeho komnát. Márne predstierala chorobu, vábila ho k sebe, prefíkane zvádzala. Napokon jej predsa len sadol na lep. Dovravela sa so slúžkou, že bude predstierať samovraždu… Úloha strážcu pred dverami kráľovninej komnaty pripadla tej noci na mladého šľachtica Bohdana. Všetko videl a počul. Kráľovná Alžbeta si odopäla opasok, priviazala ho o priečku na posteli a slúžka utekala k Ratimírovi a kričala: „Kráľovná sa obesila!“ Priletel k Alžbete a peknú hlávku našiel visieť na opasku. Bohdan postrehol pascu, lebo kráľovná sa nohami opierala o posteľ, aby ju opasok nezahrdúsil. Vyľakaný Ratimír však podvod neprehliadol. Zostal bdieť pri nej. A ona ho objala okolo hrdla a vliala mu do duše falošné vyznanie, že chcela zomrieť z lásky k nemu.

	— Vravela pravdu! — zvolala Alžbeta.

	— Ratimír jej padol do náručia, akoby sa zrútil vrchol pyšného končiara. Jeho vášeň blčala ako vatra, keď krásna zmija zdvihla hlávku, aby ho uštipla: „Milený môj, utečme!“ prosíkala kráľovná. No jej jed nezasiahol Ratimírovu rytiersku česť. Strhol sa a vzápätí sa prebral z falošného sna. „Nie! Vernosť, ktorú som sľúbil kráľovi, nikdy nezradím!“ zahrmel.

	— Zbabelec! Nemal odvahu! — zlostila sa Alžbeta.

	— A utekal za svojím kráľom do Budína a priznal sa, že jeho mladosť podľahla, ale česť a dané slovo nie. Kráľ Béla poslal ku krásnej Kumánke najstaršieho bojovníka v kráľovstve a Ratimíra ponechal pri sebe. Na Kamengrade aj naďalej noc čo noc strážil mladý šľachtic Bohdan.

	— Tak či onak, je mi to všetko jedno. Chcem iba počuť, kto si a z čoho ma obviňuješ.

	— O deväť mesiacov po Ratimírovom odchode krásna kráľovná Alžbeta porodila dieťa. Nik okrem slúžky k nej nesmel vkročiť. Jednej noci, keď mladý šľachtic znovu strážil pred dverami do kráľovniných komnát, začul detský plač. Potichu sa priblížil k dverám a načúval. Zrazu k nemu doľahol zlostný výkrik kráľovnej: „Chceš ma vydať napospas pomste môjho muža? Zabije ma! Nech radšej skape to prekliate šteňa. Len mu stisni hrdlo a budem zachránená!“

	„Veď vy ste ho porodili, zmilujte sa nad ním!“ prosila slúžka.

	Ale kráľovná kričala: „To nie je dieťa, ale pankhart! Zaškrť ho a vyhoď z veže. Ber si ho, nech ho viac nepočujem!“

	O polnoci sa tichučko otvorili dvere na komnate väzenky. Vyšuchla sa z nich slúžka. Bohdan sa ukryl v tmavej chodbe a sledoval ju. V tme sa ozval slabučký plač dieťaťa a potom znovu nastalo ticho.

	— Zadusila ho, — vyletelo z poblednutých úst kráľovnej.

	— Vy! Vy ste zadusili svoje dieťa! Vražednica!

	— To nie je pravda, klameš! Kto si, že sa nebojíš hodiť mi do tváre také obvinenie?

	— Zadusili ste ho v myšlienkach! Vo svojom srdci!

	— A ten, čo ma zanechal s dieťaťom?

	— Ratimír nevedel, že vo väzení na Kamengrade zostalo svedectvo jeho slabosti, lebo Bohdan mlčal.

	— Tak kto sa mi teda vyhráža, že povie o tom dieťati rytierovi Sokolovi?

	— Ešte som neskončil, kráľovná! Tam v kamengradskej veži zastal pred slúžkou, ktorá mala v úmysle splniť váš príkaz, Bohdan. Schmatol ju, ona zvrieskla, keď v ňom spoznala kráľovninho strážcu, a potom sa dala nariekať: „Kráľovná ma zabije, ak nesplním jej príkaz! Beda mi!“ Ale on jej rozkázal: „Kráľovnej povieš, že si všetko splnila. Dieťa zabijem a zahrabem sám!“

	— Urobil to? — sotva vydýchla Alžbeta.

	— Vzal novorodeniatko a pod rúškom tmy opustil hrad. Temnou nocou niesol kráľovnou zamordované, a predsa živé dieťa. V dedine zobudil istého kamengradského poddaného. Mal mladú nemanželskú dcéru, ktorú všetci prenasledovali. Bohdan sa s ňou dohovoril. Stiahol z rúk prstene, vybral drahokamy z pošvy meča a daroval to dievčaťu pod podmienkou, že si dieťa vezme za svoje. Dievča muselo okamžite odísť aj s kráľovniným dieťaťom do vzdialenej Lašskej Vsi pod Gričom. Sám Bohdan ju sprevádzal, aby nezablúdila. Po ceste novorodeniatko veľmi zoslablo. Už mysleli, že zomrie.

	— A zostalo nažive? — zvolala Alžbeta.

	— Moje hodiny sú zrátané. Na rozlúčku so životom som vyzradil tajomstvo, len aby som zachránil ju.

	— Koho?

	— Vašu dcéru!

	— Ach, akú dcéru?! Tá, čo som ju porodila na Kamengrade, nie je mi ničím!

	— Dievčatko, ktoré Bohdan odprevadil do Lašskej Vsi, ešte stále žije!

	Alžbeta pokrčila plecami.

	— Bohdan sa o ňu, chúďa, staral, jeho súcit jej zachránil život. Dal jej meno, podľa ktorého ju vždy nájdete.

	— Ako si ju pokrstil?

	— Úbohé dievča, v tajnosti počaté, v zajatí tajne porodené, v matkinom srdci tajne zamordované, tajne vzkriesené, tajne unesené do šíreho sveta, tajomne prenasledované životom, pristalo jej iba jedno meno…

	— Aké?

	— Tajana!

	Z kráľovninej tváre sa stratila všetka krv. Vyskočila a skríkla:

	— Klameš!

	— Vravím pravdu!

	— Kto to vie okrem teba?

	— Nik na svete.

	— A Ratimír?

	— Ani on.

	— Kto dokáže, že je to ona?

	— Bohdan!

	— Je to katova dcéra.

	— Len kat sa odvážil oženiť s dievčaťom, čo prišlo aj s deckom!

	— A kat vedel, čie je?

	— Ani to dievča, ktorému Bohdan úbohé opustené dieťa zveril do rúk, to nevedelo. Prevravel som kvôli nej! Zmilujte sa! Pošlite Tajanu z dvora preč, ďaleko od matky zločinky, ktorá svoju dcéru už raz zabila. Teraz ju zabije vlastnou rukou, odovzdá ju katovi. Viem to a chcem ju zachrániť.

	— Šťastenu? Nie, nie, nikdy! Prináša mi šťastie. Och, ohromné šťastie!

	— Pri vás jej hrozí nešťastie!

	— Aké nešťastie?

	— Sklamanie v láske.

	Chvíľu sa naňho dívala, potom ho schytila za plecia.

	— Ľúbi rytiera? Môjho rytiera miluje?

	— Miluje, a preto ju pusťte do kláštora!

	Keď to pustovník vyriekol, hlava mu klesla na hruď.

	— Povedz, kto si? Bohdan, Ratimír? Kto? Ratimír? Nie, nie, to nie je možné! Tá tvár nemôže byť jeho. Počuješ? Kto si?

	Drahošove líca sa čoraz väčšmi prepadali, tvár sa mu navidomoči menila, dostávala posmrtný výraz.

	— Chytro vrav! — vykríkla a schmatla ho za ruky v strachu, aby nevypustil dušu, kým neodpovie.

	— Kde je Ratimír?

	— Kryje ho… — a hlas sa mu zlomil.

	— Čo ho kryje? — dychčala. — Kto? Diabol prekliaty, vrav! Udri ho, udri, Rufa!

	Kumán zvesil zo steny olovený korbáč, rozohnal sa a šľahol Drahošu. Chlap priviazaný o reťaze sa zvalil.

	— Dodýchal, — povedal Rufa a prestal ho biť. — Čo by som ho z kože stiahol, ten už neprevraví.

	Alžbeta sa zhnusene odtiahla od Drahošu, ktorého telo ju napĺňalo hrôzou.

	— Spusť ho dole, chytro! Nechcem ho vidieť! Nie, nechcem! Dole s ním!

	Zarinčal reťazami v povale a zakričal do diery akýsi príkaz. Kdesi hlboko v tme zapišťalo koleso. Drahošova hlava sa strácala v hĺbke. Rufa zdvihol príklop a pozrel sa na Alžbetu.

	— Kráľovná, sesternica, vstali ste zo sudcovského kresla ako odsúdenec. Čo vám povedal?

	— Choď po kata! Nech ho zakope v tmavej hĺbke. Nikdy sa nik nesmie nič dozvedieť. Rýchlo! Ja pôjdem! Nevládzem už, nevládzem!

	Utekala z veže ako zlodej z miesta činu. Utiahla sa do svojej komnaty a hodila sa na lôžko.

	Na jej otázku o Ratimírovi pustovník povedal: „Kryje ho…“ Opakuje si to a v duchu sa spytuje: Čo? Hrob? Či bohovia? Kukla?

	Táto myšlienka ju zabolela. Rýchlo si dala zavolať Belka. Len čo vošiel, rozkázala mu:

	— Pôjdete do Gertrúdinho zámku a poviete rytierovi, že veľmi vážne kráľovské záležitosti si vyžadujú, aby ihneď, nie… aby večer prišiel.

	— Najjasnejšia kráľovná, rytier sa popoludní vybral na poľovačku. Vráti sa o niekoľko dní.

	— Poľovačka? Zasa poľovačka? Prečo? — Zrazu zmenila hlas. — Ach, áno, zabudla som… viem, odišiel na poľovačku. Dobre, choďte.

	Zmeravela. V tvári sa jej zračí otázka, ktorá jej naháňa strach. Alžbeta sa celá trasie. Čas sa míňa, no ona sa jednostaj zmieta v polobezvedomí, akoby umierala.

	Prebral ju nečakaný príchod Rufu.

	— Najjasnejšia kráľovná, milá sesternica, mal som z pekla šťastie.

	Prekvapene sa naňho pozrela.

	— Vzkriesil som pustovníka.

	Vyskočila z lôžka.

	— Vzkriesil? Naozaj vzkriesil?

	— Zišiel som dole, že ho zakopem, a on dýcha! Dal som mu zopár božských kvapôk. Teraz leží, asi spí.

	— Podaj mi plášť! Ideme do temnice!

	— Kráľovná, uvidia nás sluhovia aj kat. Neutajíme to pred kniežaťom Okičským. Počkajte, kým ten kostlivec trochu zosilnie, aby sme ho mohli odvliecť do Súdnej veže.

	— Nie, idem. Ach, počkaj! Z komnaty, v ktorej spával Joachim, vedú schody do temnice. Kráľ Béla ich používal. Nájdeš tam komôrku. Daj pozor, či tam niekto nie je. Zamkni dvere z druhej strany a potom príď po mňa. Zariaď všetko, čo treba. Musí mi prezradiť, čo kryje Ratimíra. Choď!

	NEBEZPEČNÉ ODHALENIE

	Knieža Ivan začul do dvorany kráľovského palatína z vedľajšej miestnosti čudné kroky. Zdalo sa mu to podozrivé, a preto sa opatrne pustil po pokrovci k dverám. Na druhej strane práve ktosi zasunul závoru a potichu vyšiel na chodbu.

	Ivan opatrne otvoril dvere, ktoré viedli z palatínovej dvorany na chodbu. Vtom ho za plece chytil Belko. Knieža sa začudoval, ale obidvaja zostali bez slova stáť. Potom otvorili dvere a pustili sa tou istou cestou, ktorou sa dal ktosi z Joachimovej spálne.

	— Kto to bol? — spýtal sa knieža.

	— Rufa! Celý deň sa moce okolo kráľovniných komnát. Dával som naňho pozor a zbadal som, ako sa šuchol do Joachimovej spálne. Skryjeme sa pod arkádami. Poďte!

	Poobzerali sa naokolo. Všetko bolo v poriadku, len závora do Ivanovej miestnosti bola zasunutá. Po pravej strane postele zbadali malé dvercia. Otvorili ich a ocitli sa v komôrke. Ivan s Belkom počúvajú. Dolieha k nim šepot a vrzgot dverí. Tu sa ozval pridusený ženský výkrik. Potom znovu nastalo ticho. Len Rufa zahundral:

	— Vravel som vám, že tieto schody nie sú pre vás. Kníšu sa a sú strmé. Bude lepšie deň-dva počkať, kým ten čert nenaberie sily, aby sme ho mohli dovliecť do Súdnej veže.

	— Ach, to by bolo dlhé čakanie, — vystrašene zašepkala kráľovná a rýchlo vyšla. Rufa sa ponáhľal za ňou.

	Ivan a Belko chvíľu počkali, potom vyliezli z úkrytu a zavreli dvere na chodbu.

	— Kým ten čert nenaberie sily? O kom to hovorili? Musím to zistiť, — rozhodol sa Ivan.

	Vošli do komôrky a zdvihli dvercia v dlážke. Do tmy vedú úzke drevené schodíky.

	— Pôjdeme dole! Zapáľ svetlo!

	Belko vzal horiacu fakľu a začali zostupovať do tmy. Keď zacítili pevnú pôdu pod nohami, zobzerali sa. Po zemi ležia v okovách Kumáni, ktorých zajali v Bakonskom lese. Dvíhajú hlavy a prosia kniežaťa o pomoc.

	— Ktorého z nich chce kráľovná vyvliecť hore? Ktorý je ten čert?

	— Po kumánsky neviem, — odpovedá Belko. — Nedozvieme sa nič.

	Idú ďalej. Ivan si obzerá temnicu v masívnych základoch hradu zo všetkých strán. Zastali pri mrežiach na studni. Dívajú sa do hĺbky, čo zíva prázdnotou. Belko spúšťa fakľu. Až vtedy zbadajú kostlivca s dlhými vlasmi a tmavou bradou.

	— Tá tvár mi kohosi pripomína…

	— Pustovník Drahoša!

	Ivana neklame zrak. Ale kde sa tu vzal?

	— Zachráňte… Tajanu!

	— Tajanu? Pred kým?

	— Je zaľúbená do milenca… svojej… matky…

	— Drahoša! Akej matky?

	— Kráľovná! Zabije Tajanu!

	Ivan sa zachvel. Tvár má ako z vosku, na ktorý dopadá žlté svetlo.

	— Nenechávajte ju na dvore, zmilujte sa nad ňou! — zaprosil Drahoša a bezvládne klesol na zem ako mŕtvy.

	Ivan našiel hlavný východ z temnice a privolal kata.

	Nariadil mu, aby okamžite priniesli vodu, umyli ušpinené telo pustovníka, vyniesli ho hore a uložili na lôžko. Belko odbehol do Veže múdrosti po lekárov.

	Ivan sa pobral do svojej komnaty a hodil sa na stoličku. Zvesil hlavu, zmraštil obočie.

	— Čo teraz? Keď sa dozvie, že ste ho vyslobodili, bude vás podozrievať, že ju špehujete. Je po všetkom! — ozval sa Belko.

	— Tajana — jej dcéra? Drahoša blúzni! Alebo naozaj?

	— Čo potom, ak áno? Je po našich plánoch, knieža!

	— Počkaj! Len pomaly. Narušilo to naše bojové postavenie. Musíme ho dať do poriadku, a to predovšetkým u kráľovnej. Zostaneš tu a dáš pozor na pustovníka. Nikoho k nemu nepusť. Nešťastník blúzni o tom, čo by nik nemal počuť.

	— Po chorvátsky nevie nik.

	— Ale ona! Choď a nepusť do jeho blízkosti ani kráľovnú, ani Tajanu. A o ničom ani slova. Hneď sa vrátim a dačo vymyslím.

	O malú chvíľu sa knieža Okičský dal ohlásiť u kráľovnej. Postrehol, že je akási nepokojná a poblednutá v tvári. Predstúpil pred ňu usmiaty, veselý.

	— Môjmu kniežaťovi sa prihodilo čosi radostné, — ozvala sa a pokúšala sa vyzerať bezstarostne.

	— Najjasnejšia kráľovná, nesiem vám neuveriteľne radostnú správu.

	— Horím nedočkavosťou.

	— Práve idem z temnice.

	Len čo to knieža dopovedal, všimol si, ako sa jej chvejú ruky a meravie pohľad, ale veselo pokračoval:

	— Bol som pozrieť našich väzňov. Prosili ma o slobodu. Povedal som im, že najjasnejšia kráľovná im nemôže odpustiť zradu, kým všetci Kumáni v krajine nezložia zbrane k jej nohám. Tak mi prikázal povedať rytier Sokol.

	— Dobre ste urobili.

	— Prosil by som najjasnejšiu kráľovnú, aby dovolila zlepšiť väzňom stravu.

	— Ak to chcete vy a rytier Sokol, dobre. Ibaže v tom ešte stále nevidím nič radostné pre nás.

	— Hneď k tomu prídem. Keď som vychádzal z temnice, natrafil som na akéhosi chlapa na zemi, ktorý ku mne vystieral vyschnuté ruky.

	Ivan zbadal, ako zbledla. Odvrátil od nej zrak a poponáhľal sa so svojím rozprávaním:

	— „Zmilujte sa, knieža,“ zvolal ten chlap, „som obeťou Joachimovej pomsty! Privliekol ma sem z Griča a hodil do temnice.“ Nuž, to sú jeho slová.

	Ivan sa usmial.

	— Najjasnejšia kráľovná iste netuší, kto je ten nešťastník.

	— Naozaj nie. Kto?

	— Zbožný pustovník z Krátkeho dolu neďaleko Griča. Spovedník vašej šťasteny a priateľ rytiera Sokola. Hneď som ho vzal a odniesol do svojej spálne. Som presvedčený, že ma najjasnejšia kráľovná za to pochváli.

	— Vravel, že je Joachimovou obeťou?

	— Áno, je celkom prirodzené, že ho Joachim dal dovliecť sem, keď sa dozvedel, že najjasnejšia kráľovná vtedy počas poľovačky navštívila pustovníka. Možno ho zachránime pred smrťou.

	— Och, prekliaty Joachim bol zviera! — rozhorčila sa Alžbeta naoko.

	Ivan pokračoval:

	— Rytier Sokol ma vyobjíma, keď sa dopočuje, že som mu zachránil priateľa. Najjasnejšia kráľovná asi nevedela, že sú priateľmi.

	— Spomínam si, že keď som navštívila zbožného pustovníka, našla som uňho rytiera.

	— Všetci ta chodili, keď ich čosi trápilo. Najjasnejšia kráľovná, zavolal som k nemu lekárov.

	— Musím mu poslať svoje dvoranky, aby sa oňho starali. Istotne blúzni, chudák.

	— Naopak, je celkom pri vedomí. Dáva pozdravovať najjasnejšiu kráľovnú a posiela vám, šťastene a rytierovi svoje požehnanie. Je nesmierne šťastný, že sme ho vyslobodili z temnice. Pravdepodobne sa tam dlho trápil.

	— Chcela by som ho vidieť a pozhovárať sa s ním.

	— Lekári vravia, že ešte nesmie hovoriť, je slabý.

	— Máte pravdu. Ale aj tak nech je pri ňom dvoranka. Dajte mu všetko, čo potrebuje, ničím nešetrite.

	Postupne sa jej čelo vyjasňovalo a čoraz horlivejšie narúčala Ivanovi, aby sa o Drahošu čo najlepšie staral.

	Keď sa knieža rozlúčil a chcel odísť, vo dverách stretol Rufu.

	— Ten niktoš, — povedala kráľovná Ivanovi, — ustavične obchádza môj prah a modliká, aby som sa nad ním zľutovala a znovu ho prijala do svojich služieb.

	— Najjasnejšia kráľovná, ak sa polepšil, vaša láskavosť ho neminie. Rytier Sokol asi nebude proti tomu, aby sa Rufa stal pomocníkom jeho služobníka Belka.

	Pri týchto slovách sa Ivan ešte raz poklonil a zanechal kráľovnú s jej Kumánom.

	Alžbeta pošepky oboznámila Rufu so všetkým, čo počula od kniežaťa.

	— Práve som vám prišiel oznámiť, že pustovníka odniesli do spálne kniežaťa Okičského.

	— Pred kniežaťom obvinil Joachima, že ho dal zavrieť. To ma prekvapuje. Prečo ma chráni? Teraz mi to zišlo na rozum: pre ňu! Áno, pre Tajanu, aby som k nej bola dobrá. Ale prečo to dievča tak miluje?

	— To mi nepovedal.

	— Nerob hlúpe žarty, keď sa mi z toho všetkého krúti hlava. Rytier je zasa na poľovačke a ja mám toľko dôležitej práce…

	— Verím! Veľmi dôležitej!

	— Pakuj sa, táraj prekliaty! Choď už! Chvála bohom, neprezradil ma teraz, neprezradí ma ani potom. Len aby dačo nevyzradil v horúčke!

	 

	Drahoša leží v spálni kniežaťa Ivana. Plecia a ruky má holé. Belko zakúril v kozube. Lekári postávajú pri ňom a radia sa.

	Vstúpil Ivan, prikročil k Belkovi a šepkal mu:

	— Všetko v poriadku. Vinu som zvalil na Joachima. Musím upokojiť Drahošu. Len čo odídu lekári, porozprávam sa s ním. Budeš dávať pozor pri dverách, aby nik nepočúval. Musím sa dozvedieť všetko.

	Na druhý deň ráno si znovu vyšiel Ivan s Doriou na poľanu.

	— Chceš mi niečo povedať, cítim to, — ozvala sa.

	— Musíš to vedieť. Tajana je dcérou chorvátskeho kráľa.

	Dievčina sa prekvapene, bez slova pozrela na brata.

	— Ratimírovou dcérou?

	— A vnučkou kráľa Ondreja a krásnej chorvátskej kňažnej Cvetany.

	— Celkom si ma ohúril, brat môj, svojím odhalením. A matka?

	— Žiaľ, tu sa niet čím chváliť. Matkou je Alžbeta.

	Doria sa nezmohla na slovo.

	— Ivan, neverím! Tá čistá duša dcérou toľkej zloby?

	— Zlému otcovi sa narodí dobrý syn a naopak. Či nie je Mirena Joachimovou dcérou? Tajana po matke nezdedila nič. Aj krásu má po starej matke, v celom kráľovstve preslávenej krásavici.

	— A po kom zdedila krásnu dušu?

	— Po otcovi.

	Potom Ivan vyrozprával sestre, ako objavil v temnici Drahošu a zariadil všetko u kráľovnej.

	— Čo len z toho vzíde, Ivan?

	— Musíme mlčať a čakať. A Tajanu vyliečiť z lásky k tej prekliatej, záhadnej kukle.

	— Zasa nadávaš na kuklu? Dievča predsa miluje rytiera, čo sa pod ňou skrýva.

	— Kuklu miluje, nič iné. Raz sa o tom presvedčíš. Kuklu, tú rytiersku kuklu, čo je naším najväčším pokladom.

	— A Ratimír to vie?

	— Dnes v noci som mu to odkázal. Je ešte stále na Gertrúdinom zámku aj s rytierom.

	V diaľke spozorovali jazdca, ako sa ozlomkrky rúti k nim. Keď sa priblížil, Ivan povedal:

	— To je Belko. Nesie čosi dôležité.

	— Knieža, prinášam nepríjemnú správu, — ozval sa Belko.

	— Vrav, moja sestra to môže počuť.

	— V kumánskych táboroch sa čosi chystá. Kumánsky knieža, otec našej kráľovnej, vám chce vziať Ladislava. Pokúsil sa pomôcť k úteku Oldamurovi. Chce, aby Kumáni povstali.

	— Oldamur ušiel z pevnosti?

	— V úteku mu zabránili naše stráže.

	Chvíľu pomaly cválali ku kráľovskému palácu. Zrazu Ivan zastal a obrátil sa k Dorii:

	— Hneď po sviatkoch odídeme do Požegu.

	— Čo tak rýchlo?

	— Kráľovná s Ladislavom musia opustiť tento kraj. Sú tu proti nám Kumáni a Joachim. V Chorvátsku budú kráľovná a Ladislav od nich odtrhnutí. Vyžaduje si to náš plán. Odcestujeme keď to nik nebude ani len tušiť. Kráľovná pôjde za rytierom Sokolom i na kraj sveta.

	OSUDNÁ KUKLA

	Rufa sa uklonil pred Alžbetou, ktorá si práve nervózne stŕhala hodvábne stužky z vrkočov vo svojej komnate.

	— Už to ďalej nevydržím, nevydržím! Čo ak mu to pustovník prezradil?

	— Že ste ho dali zavrieť a mučiť? Ale kdeže! Už týždeň leží ani mŕtvy v spálni kniežaťa Ivana. Ak vás nezradil jemu, nezradí vás ani rytierovi.

	— Však? Aj ja si to myslím. No prečo rytier nechodí? Kde väzí tak dlho?

	— Joachim bol vždy pri vás, strážil vás ako lev levicu.

	— Ach, čo tam po Joachimovi! Škrata, špata to bola.

	— Rytier je pekný?

	— Neviem.

	— Neviete? Nevravte mi, že vám neodhalil svoju tvár!

	— Chcel, áno, ale ja sa obávam…

	Alžbeta sa dôverne pritiahla k Rufovi. Zachcelo sa jej dakomu vyrozprávať.

	— Tá kukla, v ktorej sa lesknú jeho oči, vzbudzuje vo mne slasť, akú som ešte nikdy necítila. Čosi ma k nej láka, premáha ma, akoby ma objímali tisícky rúk. Pri pohľade na rytiera, takého silného a statného, so zahalenou tvárou, zmocňuje sa ma priam šialená vášeň. Ktovie, či by to tak bolo, keby som mu videla tvár! Nechcem sa pripraviť o tento pôžitok. A predsa… Odvtedy, čo som sa zhovárala s Drahošom, chytá ma túžba nazrieť za priezor, strhnúť mu kuklu…

	— Keby som bol ženou, nevedel by som ľúbiť chlapa, ktorého by som nepoznal.

	— Nemáš tušenia, čo cítim, keď sa mi pred očami zaligoce strieborná kukla! Stojí pred tebou chlap s kovovou hlavou, pripadá ti ako obor, ktorý ničí všetko naokolo. Tá kovová hlava ma ľaká aj priťahuje. Je to moje dobrodružstvo, moja nespútaná, nádherná vášeň.

	— Bohovia, veď vy milujete rytierovu prilbu!

	— Nikdy to nepochopíš. Každý chlap v prilbe s priezorom priťahoval môj zrak i srdce. No len čo prilbu sňal, bolo po vzrušení. Kukla je divá vášeň… Je to slasť, rajská slasť!

	— Teda sa mu jakživ nepozriete do tváre?

	— Pozriem! Už som sa rozhodla. Ak dnes príde, odkryjem mu tvár. Ale čo ak sa pod kuklou skrýva…

	— Kto?

	— Ktosi krásny, prekrásny, komu som sa chcela pomstiť. Čo ak je to on?

	— Objali by ste ho?

	— Neviem, hlava mi ide puknúť. Keby som sa aspoň mohla zhovárať s pustovníkom, azda by som sa prestala trápiť. Už týždeň mi ustavične znejú v ušiach jeho slová: „Kryje ho…“ Čo? Pripravil ma o pokoj. Čudné, ale nič ma už nezaujíma okrem jedného jediného: kryje ho kukla, alebo zem?

	Rufa stál naprostred komnaty, keď vstúpil Belko. Kumán sa okamžite zmenil z kráľovninho dôverníka na pokorného služobníka a ustúpil k dverám. Belko s hlbokým úklonom oznámil:

	— Jeho rytierska milosť posiela posla a prosí najjasnejšiu kráľovnú, aby mu dovolila prísť ju dnes večer pozdraviť…

	V prvom momente jej Belkova správa zastavila dych, potom však zdvihla hlavu a tichučko odvetila:

	— Môže prísť aj pred večerom. Dnes dám prestrieť vo svojej komnate, aby som ho mohla pohostiť.

	Belko odišiel a Alžbeta sa hodila na stoličku.

	— Rufa, kolená sa mi podlamujú!

	— Dnes sa to teda rozhodne. Zložíte mu kuklu?

	— Áno! Celý týždeň sa na to chystám. No teraz už choď, treba sa mi obliecť, učesať. Choď, rýchle! Nepotrebujem ťa.

	Kumán pomaly opustil miestnosť. Ako mačka prešiel po chodbách a zaklopal na akési dvere. Otvorili mu. Orchida a Ladislav hrali v kocky.

	— Tak čo si vykonal?

	— Tu ani všetci čerti nič nedosiahnu. O Joachimovi nechce ani počuť.

	— Asi si jej nepovedal, čo si mal.

	— To zistím zajtra, až ju uvidím. Ak bude usmiata a veselá, je všetko márne. Joachim už nevystrieda na tróne rytiera Sokola. Ak bude zamračená, tak ju ešte vženieme Joachimovi do náručia.

	 

	V kráľovninej komnate je šero. Alžbeta si s veľkým záujmom prezerá rytiera.

	V otvoroch jeho striebornej kukly sa odráža oheň z kozuba. Na prilbe sa ligoce strieborný sokol s roztiahnutými krídlami. Rytier sedí vo vysokom masívnom kresle pred kozubom. Na jeho statnú postavu dopadajú tajomné lúče. Celého ho obostiera záhada a dodáva mu osobité čaro. Alžbeta sa opája pohľadom naňho. Jeho oči v hĺbke kukly pripadajú jej sťa dva lúče presvitajúce tmou.

	— Celý týždeň na poľovačke, môj milý?

	— Rýchlejšie mi prejde deň.

	— A večer sa ti necnie?

	— Musím vydržať…

	— Prečo, keď sa môžeš potešiť?

	Rytier mlčí.

	— Brána môjho hradu nie je pre môjho milovaného zavretá ani jediný večer…

	Odpoveď stále neprichádza.

	— Bojíš sa, že sa mi zunuješ?

	— Áno! Toho sa bojím.

	Jej šaty zašušťali. Pritisla sa k nemu. Žiara ohňa zaliala jej perlami zdobenú hlavu.

	— Prečo si vždy taký málovravný? Dnes si akýsi smutný.

	— Dozvedel som sa od kniežaťa Okičského o nešťastí svojho priateľa Drahošu.

	Jeho odpoveď ju tak vyľakala, že sa takmer bez dychu spýtala:

	— Pustovníka z Griča? Aj mňa sa to strašne dotklo. Nevieš, kto ho hodil do temnice?

	— Vlkolak Joachim.

	— A prečo?

	— Lebo ma uňho raz stretla kráľovná.

	— Ach, naozaj! Zhováral si sa s pustovníkom?

	— Áno, a prosil by som svoju kráľovnú o láskavosť.

	— Ty nemáš kráľovnú, len milú. Povedz, po čom ti srdce túži.

	— Aby som mal priateľa pri sebe v Gertrúdinom zámku.

	Pomaly sa vztýčila. Žiara z kozuba odhalila jej vyľakaný pohľad.

	— Tu má kniežaťa, lekárov a opateru.

	— Ja sa oňho postarám. Rýchlejšie mi ujdú dni.

	— Už nebudeš hľadať rozptýlenie v poľovačkách?

	— Práve som to chcel povedať…

	— Tak si ho maj. Zajtra požiadam kniežaťa, aby ho dal preniesť k tebe. Ale predtým by som ho ešte chcela vidieť. Jeho ruky, tvár, správanie prezrádzajú šľachtica. Určite sa stal pustovníkom z nešťastnej lásky. Tebe iste rozprával o svojom živote.

	— Nevravieva o sebe. Ozajstný chlap.

	Alžbeta sa pritúlila k nemu a vystrela ruky. Chytil ich. V otvoroch na kukle sa blýskajú oči.

	— Je mi tak dobre, milá, najkrajšia, najnádhernejšia!

	Rukami si pritiahla zahalenú hlavu na prsia. Zadumane sa zahľadela ponad prilbu do ohňa. V jej pohľade sa zračí vnútorný boj. Naraz sa rozhodla. Sama sa zľakla, keď sa počula zvolať:

	— Daj dolu prilbu!

	Rytier si vytrhol hlavu z jej objatia.

	— Prečo to chceš?

	— Musím ťa vidieť!

	— Keď som v ten prvý večer chcel…

	— Áno, vtedy som ja nechcela. Ale teraz ti vravím: Daj dolu prilbu!

	Ich pohľady sa vpili do seba. Jeho hlas je rozhodný:

	— Nie! Nedám!

	Svaly na tvári sa mu napäli. Alžbeta sa v duchu raduje, že odmieta splniť jej príkaz, ale zároveň ju to ešte väčšmi dráždi.

	— Prečo ju nechceš dať dole?

	— Lebo by sa to zle skončilo.

	— Pre koho?

	— Pre mňa!

	Alžbetino tenučké čierne obočie sa trochu zmraštilo. Bojí sa, že ho spoznám? pýta sa v duchu.

	— Knieža Okičský mi povedal: „Ženy milujú iba kuklu!“

	Nová myšlienka zatlačila do úzadia jej obavy a ozvala sa hlasom trasúcim sa od žiarlivosti:

	— Ženy? Aké? Kto ťa miluje okrem mňa?…

	Jej otázky zazneli takmer výhražne. Rytier odpovedal:

	— Orchida. Vedia to všetci.

	— Ach, áno, ale kto ešte?

	— Už nik. Už neviem o nijakej, — odvetil ľahostajne.

	Odpoveď utíšila jej žiarlivosť a znovu si spomenula na to, čo pred chvíľou vyjadrovali jej otázky.

	— Bojíš sa, že by som ťa nemilovala, keby si sa mi dal spoznať? Len zato nechceš sňať prilbu?

	— Iba zato! Jedine zato!

	— Tak mi aspoň povedz, aké máš vlasy, oči?

	— Tmavé.

	— Teda tmavé!

	— Nuž vidíš, nemal som ti to prezradiť.

	— Mýliš sa. Nebojím sa pravdy, naopak. Viem, že si krásny, mladý a zo vznešeného rodu.

	— Celkom tak to nie je.

	— Udelím ti kniežací titul.

	— Nechcem nič, len tvoje srdce, kráľovná, moja milá! Len teba!

	— Tu som, tu! — zvolala roztúžene.

	Zabudla na svoje rozhodnutie, že mu stiahne z hlavy kuklu, a vrhla sa mu do náručia.

	Pritúlil si ju na hruď, z ktorej sa mu vydral ťažký vzdych. Alžbeta sa odtiahla a zahľadela sa mu do otvorov na kukle.

	— Prečo si si vzdychol? Povedz!

	— Ťahá ma do vlasti, ale srdce ma drží tu…

	— Do Chorvátska? Grič je daleko.

	— Všetko jedno kam! Len keby som mal pri sebe teba, milovaná.

	— Tam by sa nám nežilo tak dobre a pokojne.

	— Ešte lepšie! Každý deň by sme si vyšli na koňoch do lesa. Nemuseli by sme sa obávať, či sa niekde nezjaví Joachim alebo jeho špehúni. Boli by sme slobodní, šťastní.

	— Nemôžem tu nechať Ladislava.

	— Vzali by sme ho so sebou. Viem o hrade, kde by sme si žili prešťastní, sami, len ty a ja. Volá sa Požeg.

	— Ach! Že mi to nezišlo na um! Veď som tam už bola. Je to krásny a osamotený hrad.

	— Ale nik nesmie vedieť, že chceme odísť, — odvetil rytier. — Nik až do poslednej chvíle. Nechcem, aby ta šli s nami uhorské kniežatá. Chcem teba, len teba, kedykoľvek mi srdce po tebe zatúži, a nie ponevierať sa po poľovačkách!

	 

	Na druhý deň očakávala kráľovská rodina Alžbetu na obed so zvedavosťou v očiach a s napätím a obavami v duši. S akým výrazom na tvári vojde? Zamračená, ustaraná, či veselá?

	Zjavil sa kráľovnin sprievod. Napokon vošla aj Alžbeta. Tvár má veselú, rumennú, oči sa jej ligocú. Vyzerá šťastnejšia ako zvyčajne.

	Na sprisahancov dopadol ťažký úder.

	— Sme stratení! — zašepkal Rufa Orchide. — Sokolova rytierska kukla zvíťazila nad nami aj nad Joachimom.

	Po obede sa kráľovná vrátila do svojich komnát veselá, v dobrej nálade a bez obáv, že by ju Drahoša ešte zradil. Poponáhľala sa do nádhernej miestnosti obloženej mramorom. Uprostred nej bola štvorhranná postriebrená vyhĺbenina, do ktorej viedli schodíky. Zopár dvoraniek nosilo vo veľkých nádobách teplú vodu, iné vyzliekali kráľovnú.

	— Priveďte mi šťastenu, — nariadila.

	Prepustila dievčatá, zostúpila do vlažnej, voňavej vody a sadla si na postriebrenú lavičku. Potom sa s pôžitkom ponorila do vody a odovzdala sa spomienkam na včerajšiu noc.

	Vo dverách zašuchotali šaty. Alžbeta obrátila hlavu a prezerala si Tajanino štíhle, krehké, jarným vzduchom naplnené telo, jej krásnu tváričku, veľké čierne oči a tmavé kučeravé vlasy.

	V srdci necítila nič okrem túžby porovnať tvár dievčaťa so svojou. Zahľadela sa do vody a pokúšala sa zachytiť v nej črty svojej tváre. Jedine čierne zvlnené vlasy sa ponášali na jej. Aj ona mávala také kučery ako dievča, keď nosila rozpustené vlasy.

	Ratimírova tvár? Takýto bol? Ponáša sa na obraz v Tajaninej izbe? Hádam pohľad majú rovnako zádumčivý, uvažovala Alžbeta.

	No vzápätí sa jej oči skĺzli po Tajaninej postave.

	Aké pôvabné, krásne telo! Aká to nádhera!

	Pozorovanie nevdojak vyvolalo v Alžbete zvedavosť.

	Čo z nej urobilo šťastenu? Nemanželský pôvod? Povráva sa, že také deti prinášajú šťastie.

	— Sadni si sem, Tajana, — povedala kráľovná a ukázala na kreslo.

	Odkedy jej pustovník odhalil namiesto tajomstva večnej mladosti tajomstvo jej hriechu, nedostala sa ešte k tomu, aby si lepšie všimla dievča, ktoré je vraj jej dcérou. Už dávno ju pokladala za mŕtvu. Alžbeta so závisťou hľadí na toľkú krásu. Smútok v Tajaniných očiach jej pripomenul sľub, ktorý dala pustovníkovi, že sa o dievča čo najlepšie postará. Pokúsila sa vložiť do hlasu láskavý tón:

	— O čom stále premýšľaš, Tajana?

	Dievča pohodilo počernou hlavou, pokrčilo plecami a ticho odvetilo:

	— O dobre, o ľuďoch, o treste.

	— O akom treste?

	— Akým trescú zlých ľudí.

	— Ty sa nemáš čo báť trestu.

	— A predsa som potrestaná.

	— Ako?

	— Stojím v ceste rytierovi Sokolovi. Nie je šťastný.

	Kráľovnú jej odpoveď prekvapila a vzbudila v nej podozrenie.

	— Vari s ním nie som zosobášená? — spýtala sa Tajana.

	Kráľovná už na to dávno zabudla. Prečo to Tajana spomína práve teraz? Prečo na ňu tak čudne hľadia jej veľké čierne oči? Prečo ju ten pohľad tak zraňuje? Ale napokon vzdorne vztýčila hlavu a pohrdlivo povedala:

	— Ach, to mu ani na um nezíde! Akoby to ani nebolo bývalo.

	— Najjasnejšia kráľovná asi nevie, ako trpí.

	— Vravel ti niečo? Kde si s ním bola?

	— Dávno som sa s ním nerozprávala, ani ho nevidela. Ale nie je ťažko uhádnuť, ako ho trápi, že ste ma s ním spojili. Preto prosím najjasnejšiu kráľovnú, aby požiadala pápeža o zrušenie tohto zväzku. Potom by bol rytier šťastný, mohol by sa oženiť s kráľovnou.

	— Ach, — usmiala sa Alžbeta, — už chápem. Ale to predsa neprichodí do úvahy! Kráľovnej je dovolené predstúpiť pred oltár len s princom alebo kráľom. Upokoj sa, Tajana, rytier sa nechce so mnou oženiť. Nemôže ísť tak ďaleko, prišla by som o kráľovskú moc. Je to nemožné! Vie to a chce len mňa a moju lásku.

	Odpoveď Tajanu zarazila. Rytiera predsa musí trápiť, že sa s kráľovnou nemôže oženiť.

	— Ale ja neverím, že by nechcel! Ak vás miluje, určite trpí, veď inakšie…

	Alžbetin milý úsmev dievča odzbrojil. Chvíľu sa mlčky dívala do zeme a premýšľala. Napokon zdvihla hlavu.

	— Prosím najjasnejšiu kráľovnú, aby zrušila môj zväzok s rytierom.

	— Načo? Pokladaj ho za mŕtveho. Akoby si bola vdovou.

	— Ja sa nikdy nemôžem stať vdovou!

	Kráľovnina biela ruka s hlasným pľasnutím padla do vody. Alžbeta si podozrievavo premerala dievča.

	— Vdovou by si sa nemohla stať iba vtedy, keby si bola zosobášená s mŕtvym. Ale to predsa nie je možné! — zasmiala sa Alžbeta.

	Bezcitnosť tejto ženy trhala Tajane srdce.

	— A možno dakoho zosobášiť s mŕtvym? Je to možné? — opakuje Tajana s vypätím posledných síl.

	— Všeličo sa stáva.

	— Nazdala som sa, že chýry o Gertrúde sú výmysly.

	— O kráľovnej Gertrúde? Čo si o nej počula?

	— Zosobášila vraj svoju sestru s mŕtvym, aby sa nemohla stať vdovou. Zviazala jej mladý život s mŕtvym. Neuveriteľné!

	Tuší to dievča, že je ženou mŕtveho? Alebo jej nejaká tajomná moc odhalila môj skutok? Nesmie sa to nikdy dozvedieť! Prekliala by ma a pripravila o všetko šťastie… premýšľa Alžbeta.

	Potom podišla k Tajane a zvolala:

	— Aké myšlienky sa ťa to zmocňujú! Bolo by hlúpe kaziť si mladý život bláznivými povesťami. Si vydatá za rytiera. Kde berieš také nápady, že sa nikdy nestaneš vdovou?

	— Lebo zomriem skôr ako on! Zomriem veľmi skoro!

	Alžbeta si pozorne prezrela nežnú, útlu dievčinu.

	Stratiť šťastenu? Jej zásluhou som získala rytiera a šťastie v láske. Pomohla mi svojou tajomnou mocou. Musím sa k nej správať láskavejšie, uvažuje kráľovná.

	— Tajana, nedopustím, aby si bola smutná. Teraz, keď sme sa zbavili Joachima, je všetko také krásne, radostné, sme šťastní, veľmi šťastní. Buď veselá! Vari nevidíš, ako je nám teraz dobre?

	Dievča odvrátilo oči plné sĺz od kráľovnej. Radosť, do ktorej ju nútia, ju chytá za srdce.

	— Urobila som ťa kňažnou, Tajana. Teraz z teba urobím princeznú! Ja to môžem. Urobím ťa princeznou — a potom budeš veselá. Vezmem si ťa za dcéru. Všetci sa ti budú klaňať. Zahrniem ťa zlatom a perlami.

	— Ďakujem vám za láskavosť, najjasnejšia kráľovná, — vzdychlo si dievča, — ale to nie je pre mňa.

	— Nechceš sa stať mojou dcérou? A keby si ňou naozaj bola? Čo potom?

	— Katova dcéra nemôže byť dcérou kráľovnej.

	— Prečo nie? Rozpoviem ti skutočný príbeh. Bola raz jedna mladá princezná, žena korunného princa. Otec so synom sa pustili do vojny a mladú princeznú zajal a potom strážil mladý rytier. Princezná mu porodila dcéru, ale aby zatajila svoj hriech, dala dieťa istému dievčaťu. Keď dcéra vyrástla a princezná už bola kráľovnou, našla ju. Vidíš, všeličo sa stáva.

	Tajana, bledá, zmeravená, počúvala rozprávanie kráľovnej. Až ju pri ňom mráz prechodil.

	— Urobím ťa princeznou, — zopakovala Alžbeta.

	— Ďakujem, nie som toho hodna a v kláštore to aj tak nebudem potrebovať.

	— V kláštore? Ty? Ach, čo to táraš? — A Alžbeta sa zasmiala nervóznym smiechom. — Buď veselá a bohato ťa odmením. Chcem, aby si bola veselá. Teraz je nám všetkým tak nádherne. Povedz, však?

	— Áno, — zašepkala Tajana a nútila sa do úsmevu.

	— Teraz choď. A večer príď usmiata!

	Len čo Tajana vošla do svojej komnaty, hodila sa na lôžko a so vzlykotom si zakryla tvár rukami.

	Hoci ju kráľovná chcela potešiť, každé jej slovo bolo jedom na rozjatrenú ranu v srdci dievčaťa. Keď Tajana o chvíľu zdvihla hlavu, zbadala obraz rytiera a zopäla ruky.

	Vtedy jej zišiel na um kráľovnin príbeh o uväznenej princeznej a o jej strážcovi. Čo jej to kedysi rozprávala o sebe? Ratimír, mladý šľachtic, uväznil Alžbetu. Áno, to jej vravela. A dnes? Akú príhodu jej to vyrozprávala? Tú istú? Alebo sú si obe náhodou podobné?

	Tajana si oprela rozpálenú hlavu o studené ruky a premýšľala o podobnosti príbehov a o čomsi, čo sa na ňu valilo ako lavína, aby ju rozdrvilo…

	KATOVA DCÉRA, ČI PRINCEZNÁ?

	Kráľovský hrad zaplavuje svetlo. Na chodbách pod arkádami svietia lampy, nahusto zavesené jedna vedľa druhej. Na schodoch horia fakle. V priestrannej jedálni si znovu sadajú k preplneným stolom vyhladnutí páni. Pred nimi sa ligocú zlaté krčahy, drahocenné misy, nože s bohato zdobenými črienkami. Stoly lemujú veselé, rumenné tváre s rozžiarenými očami. Kniežatá a kňažné, baróni i ostatní šľachtici a šľachtičné v pestrofarebných šatách pôsobia ako živé erby. Dámy majú vpredu na živôtiku aj naboku na sukni a na chrbte vyšité štíty svojich mužov. Húfik krásnych dievčat nesmelo stavia na obdiv krásne rozpustené vlasy, čo im siahajú až po pás.

	Aj kráľovná si sadla. Dlhý purpurový plášť s vyšitými korunami jej padá až k nohám. Pod ním má šaty žltej farby, ktorá pripomína zlato. Na vlasoch čiernych ani žúžoľ sa ligoce koruna a spod nej visia na Alžbetino čelo perly.

	Za kráľovnou stojí vystretý ako svieca knieža Okičský. Má na sebe modrý odev pretkávaný striebrom. Šľachetné čelo mu lemujú tmavé vlasy. Hlavný kráľovský komorník Gejza udrel o štít na stene. Zrazu sa všetko začalo mrviť a miestnosť sa naplnila šepotom. Z dvorany sa náhlia hostia a zaujímajú svoje miesta. Dvorania prinášajú na zlatom štíte okrúhly strieborný diadém, uprostred ktorého sa leskne hviezda z ligotavých drahokamov. Prítomní prekvapene sledujú kráľovnú aj klenoty a čakajú. Alžbeta sa celkom potichu ozvala:

	— Všetci ste už dostali kráľovské dary na znak našej milosti. Ale chcela by som obdarovať ešte kohosi, kto nás celý rok zahŕňal svojou čarovnou mocou.

	Hostia sa obzerajú, ich oči hľadajú.

	— Predstúp, Tajana! — zvolala kráľovná. — Šťastena!

	Knieža Ivan vzal Tajanu za ruku a priviedol ju pred vysoké kreslo kráľovnej.

	Všetky pohľady sa upreli na dievča. Pôvab jej krehkej postavy zdôrazňuje bieloba šiat vyšívaných striebrom. Sukňu zdobí veľká strieborná hviezda na modrom podklade, erb šľachtičnej z Astry.

	Havranie kadere sa vlnia okolo jej tajomnej tváre. Veľké čierne oči, pokojné a jasné, pôsobia v nej ako dve jazierka v tme.

	Ženy bezvýhradne presvedčené o jej čarovnej moci zabúdajú na jej nebezpečnú krásu. Muži očarení jej pôvabom blúdia po nej pohľadmi plnými zbožňovania.

	— Tajana! — oslovila ju kráľovná vrúcne a s úsmevom. — Rozprestrela si nad nami čarovný závoj svojej moci a šťastia. Hľa, obdarúvam ťa darom, aký dostávajú princezné. Veď ty si vyvolenou princeznou šťastia, aj princeznou svojím rodom…

	Dievča sťaby zahalil biely mrak. Nanovo vyvolaná predtucha ju bolí, páli, zožiera.

	Prítomní hostia mlčia, ani pohľadom sa neodvážia požiadať o vysvetlenie. Knieža Ivan na chvíľu odvrátil pohľad, no potom sa opäť zahľadel na dievča. Kráľovná slávnostne vyhlasuje:

	— Dávam ti tento klenot a udeľujem ti právom patriaci titul princezná.

	Nik sa ani nepohol. Členovia kráľovskej rodiny sú ohromení. Orchidina tvár je červená ako jej šaty. Mladému kráľovi sa naširoko roztvorili ústa, dolná pera mu ovisla.

	Potom Alžbeta položila Tajane na hlavu diadém a pobozkala ju na čelo. Dievčaťu sa zazdalo, akoby sa jej bol dotkol mŕtvy z kaplnky svätého Štefana. Klopí zrak a cíti, akoby už bola mŕtva, zahrabaná hlboko v zemi.

	— Teraz musíš byť šťastná. Tajana! Musí ti byť dobre! Aj tvoj pustovník sa dozvie, aká som k tebe dobrá. Však som k tebe dobrá?

	— Veľmi, až priveľmi, najjasnejšia kráľovná, — ticho odvetila Tajana s pohľadom upreným do zeme.

	Alžbeta sa s ňou prechodí po dvorane. Pristupujú k nim kňažné, usmievajú sa, lichotia im, vyjadrujú svoj obdiv. Kráľovná sa pristavila pri kňažnej Szemereovej a šepkala jej:

	— V listinách nebohého kráľa som objavila dôkaz, že Tajana je jeho dcéra z čias, keď sa dlhšie zdržiaval na Griči… Nie div! Veľa kráľov už zanechalo po sebe takéto princezné, ale ani jedna z nich nebola šťastena. Preto som ju pritúlila…

	O chvíľu šla záhada kráľovského pôvodu Tajany z úst do úst.

	Kráľovná Alžbeta sa zhovárala s kňažnami, ktoré ju obstali. Akoby bola celá v ohni. V duchu sa už videla s rytierom, ktorý ju príde po slávnosti vyobjímať.

	Ivan Okičský pozoroval Tajanu. Utiahla sa pred pohľadmi mladých kniežat ku kozubu. Prezerajú si ju zďaleka, lebo sa neodvážia priblížiť ku krásavici, čo v sebe nosí čarovnú moc. Kým knieža hľadel na Tajanu, pristúpila k nemu Doria a povedala:

	— Márne som sa pokúšala, aby zabudla na rytiera Sokola.

	— Doria, musí sa s ním stretnúť, azda ju poteší v jej zármutku.

	— Ale kde, aby to kráľovná nevysnorila?

	— Rytier je tu. Ty sa venuj mladým kniežatám, už na teba čakajú, a ja sa zatiaľ pokúsim dohodnúť stretnutie.

	Ivan zanechal sestru s mladými gavaliermi a pobral sa k Tajane.

	— Kráľovná vám preukázala veľkú poctu. Teraz by ste mali byť veselá, Tajana.

	Dlhé čierne mihalnice sa spustili na tmavé oči ako smútočný závoj na tvár. Dievča odvetilo:

	— Neviem, čo je to byť veselá.

	— Minulosť zostáva za nami a budúcnosť je neznáma cesta pred nami. Čaká vás radosť. Ešte ju nevidíte, je skrytá, aby vás znezrady prekvapila…

	— Moja cesta vedie do kláštora, knieža. A keď mi nepomôžete vy, prekliesnim si ju sama.

	— Je tu ešte ktosi, kto vám má právo v tom zabrániť.

	— Kto?

	— Sám vám to povie.

	— Kedy? Kde?

	— O chvíľu.

	Zamyslela sa a vzápätí sa ho šeptom, bojazlivo spýtala:

	— Prečo povedala kráľovná, že som princezná rodom?

	— To vie len ona sama a len ona sama smie a môže na to odpovedať.

	— Knieža, nie ste ku mne dobrý, — vyčítala mu. — Zabudli ste na mňa.

	— Veľmi mi krivdíte, Tajana.

	— Tak prečo ma nezbavíte neistoty, ktorá ma tak ničí?

	Ivan kráčal vedľa dievčaťa až do malej svetlice, kde horeli sviečky. Tajana sa pozrela naňho tak strápene, že odvrátil pohľad.

	— Kedy sa z toho dostanem, knieža?

	— Keď zabudnete na tú… kuklu, na rytiera Sokola!

	— Nespomínajte mi ho!

	— On… on je príčinou vášho trápenia. Tajana, vy hyniete, trápite sa jedine preňho. Preto vás chytá hrôza pri kráľovniných láskavých slovách, lebo ten, ktorého milujete, patrí jej.

	— Nie, nie je to tak! Dusím sa tu. Rytiera mám rada ako otca.

	— Keby to bola pravda, bolo by dobre. Ale, pozrite sa, vaše oči sú vlhké. Tajana, čo keby rytier bol naozaj vaším otcom?!

	— Nie, nie, nie!

	— Prečo?

	— Otec by ma tu nenechával. Nikdy by mi nedovolil žiť pri kráľovnej. Knieža, vo vašich rukách je moja sloboda. Prečo mi ju odopierate?…

	— Som viazaný cťou, nemôžem konať ináč.

	— Keby ste mi pomohli dostať sa do kláštora, viazal by vás aj súcit.

	— Tajana, počúvajte a navždy si zapamätajte moje slová! Len čo vám rytier Sokol odhalí svoju tvár, nebudete ho viac ľúbiť!

	— Tak nech ju odhalí!

	— Prisahal, že tak neurobí, kým neudrie jeho hodina. Každým dňom sa však blíži chvíľa, keď sa dozviete všetko.

	— Nie! Nebudem čakať! — zvolala Tajana tak rozhodne, že prekvapený knieža poodstúpil. — Nechcete mi pomôcť dostať sa do kláštora! Dobre, zariadim si to sama. Nechcem nijaké tituly, nijaké pocty! Idem za kráľovnou a vrátim jej ten klenot. Všetko! Musí ma pustiť! Nechcem nič, nechcem! — A oboma rukami strhla diadém z hlavy, že ho odhodí.

	Knieža priskočil k nej, zovrel jej ruky do svojich a stiesneným hlasom ju prosil:

	— Tajana, prosím vás v mene vašej vlasti, v mene rytiera a v mene všetkého, čo je vám drahé, vydržte ešte dnes, rytier Sokol sa chce s vami rozprávať. Tajana, urobili by ste mu zle. Nechajte si ten klenot. — A nasilu jej ho nasadil na hlavu.

	Tajane sa zdá, akoby jej okolo hlavy obkrútili hada.

	— Rytier je tu. Prosil ma, aby som vám povedal, že sa s vami chce dnes pozhovárať. Pamätáte si, kde ste sa s ním už raz tu na dvore stretli? Pod arkádami. Oznámim mu, že ho tam čakáte…

	— Nie, nie, nie!

	— Ale rytier s vami musí hovoriť. Musíte ísť, ak ho nechcete dostať do nepríjemnej situácie. Nechajte si to! — zhrozil sa, keď znovu siahla po diadéme. — Rytier vás čaká. Odtiaľto vyjdete na chodbu a stadiaľ sa už ľahko dostanete pod arkády. Len nech vás nik nezbadá. Pozhovárajte sa s ním a potom urobíte, čo budete chcieť. Rytier musí s vami hovoriť! Neodmietnite jeho prosbu.

	— Dobre, idem.

	Knieža jej otvoril dvere a sledoval ju, kým sa mu nestratila z dohľadu. Hostia sa veselo zabávali a nik si nevšimol Ivana, ktorý pristúpil k Dorii a pošepol jej:

	— Pokús sa zabaviť kráľovnú, aby si nevšimla Tajaninu neprítomnosť. Stretne sa s rytierom. Čaká v mojej komnate, aby po slávnosti zašiel za kráľovnou.

	Ivan sa nebadane vytratil.

	Je jasná zimná noc. Z hradieb počuť spev nočných strážcov. Tajana zababušená v teplom plášti sa pritisla k studenému stĺpu. Celá sa chveje od strachu zo stretnutia s rytierom a skrýva sa pred mesačným svetlom. Až ju zadúša, keď sa zahľadí pod arkády, kadiaľ by mal prísť rytier, ako prišiel v ten večer, keď ho čakala s odkazom od kráľovnej. Tajana sa cíti, akoby robila niečo zlé, hriešne, a vyčíta sebe aj kniežaťovi Okičskému, že tu čaká na rytiera, ktorý prekračuje prah kráľovniných komnát. Hanbí sa, cíti sa pokorená a pochybuje o správnosti svojho konania.

	Pod ťažkými krokmi zavŕzgal sneh. Akoby jej niekto šliapal po hrudi. O chvíľu sa pod arkádami vynorila chlapská postava v tmavom plášti. Na prilbe sa leskne sokol. Tajane je do plaču, že prišla. Stojí pri stĺpe ani biely prízrak. Muž sa nahol k nej a celkom potichu povedal:

	— Dávno sme sa nevideli, Tajana.

	Nevládze slova vyriecť, hrdlo má stiahnuté.

	— Dávno sme sa nevideli — a ty mlčíš? A ja stále myslím na svoju malú chránenku…

	— Želali ste si, aby som prišla, — ozvala sa krátko.

	— Tajana, knieža mi prezradil, že si chcela odhodiť kráľovnin dar, odmietnuť titul a že ju chceš požiadať, ahy ťa pustila do kláštora.

	— Áno, chcem!

	Pozbierala všetok vzdor, aby mu tak rozhodne odpovedala.

	— Prečo, Tajana? Kráľovná ťa predsa zahrnula svojou priazňou.

	Táto poznámka vyvolala v nej ešte väčší vzdor. Vystrela sa a pokojne, presvedčivo odvetila:

	— Keby sa na mňa zrútil tento stĺp či veža, bolo by mi ľahšie ako s poctami a s klenotmi, ktorými ma zasýpajú. Nevládzem už nosiť to bremeno! Je pre mňa priťažké. Hodím ho k nohám kráľovnej a odídem!

	— Tajana, ak to urobíš, bude si myslieť, že jej odopieraš svoje šťastie, a dá ťa zavrieť do temnice.

	— Nech! Bude mi to milšie než…

	— Ale ja ťa budem brániť pred jej pomstou, Tajana, a potom je všetkému koniec. Moja hlava padne na popravisku!

	Jeho šepot sa vrýva do duše dievčaťa ako nôž. Díva sa mu na prilbu ligotajúcu sa v mesačnom svite a zmocňuje sa jej záhadné tajomstvo.

	— Keď som ťa vtedy viedol od pustovníka nazad na Grič, spomínaš si, bolo to na svitaní, povedal som ti: „Aké ty máš oči, Tajana! Šťastný ten, koho si zamiluješ, ale beda tomu, koho znenávidíš.“ Nemýlil som sa. Nenávidíš kráľovnú a v tej nenávisti…

	— Nie, ja k nej necítim nenávisť!

	— Nedaj sa strhnúť k nenávisti, Tajana, prosím ťa, lebo zahubíš svojich drahých. A je ich veľa!

	— Ja necítim nenávisť, ja len trpím. A nechcem, aby ste ma bránili pred jej pomstou! Nechcem!

	— Urobím to aj proti tvojej vôli! Zapamätaj si to!

	Srdce sa jej chveje od radosti aj od hrôzy. Lapá po dychu, vystiera k nemu ruky a sľubuje:

	— Nie, nie, nevrátim klenoty, ani kráľovský titul, neurobím nič, budem trpieť ďalej!

	— Ty nesmieš trpieť!

	Schytil jej skrehnuté ruky a privinul si ich na prsia.

	— Keby si chcela, mohla by si byť šťastná, Tajana, mohla by si…

	Rozprával tak potichu, že ho sotva počula, ale cítila, ako mu prudko bije srdce, na ktorom spočívali jej ruky v rytierových.

	— Mohlo by si byť veľmi šťastné, ty moje dobré, milé dieťa. Len keby si siahla za šťastím, ktoré máš pri nohách, len keby si ho chcela zdvihnúť…

	— Ako? Kde? — spýtala sa s nádejou. — Nevidím ho…

	— Ja ho poznám… Miluje ťa. Tak nie je milované nijaké dievča na svete.

	— Mňa… mňa? — spytuje sa slovami aj pohľadom.

	— Keby si chcela vypočuť z mojich úst, ako ťa ľúbi…

	Chytá ju závrat od tých slov, od stratenej nádeje, že nevraví o sebe.

	— Tajana, istý rytier, mladý, pekný, túži celým srdcom iba po tebe…

	Jeho slová vlievajú do nej nádej aj strach, radosť aj smútok.

	— Zaslúži si ťa, Tajana. Koľko ráz sa na teba díval na Griči, kde sme všetci spoznali nielen tvoju krásnu tvár, ale aj tvoju čistú dušu.

	— Na Griči? — zašepkala. — Len na Griči?

	— Viac ti nemôžem povedať.

	— Zasa tajomstvo, zasa!

	Pomaly si uvoľnila ruky z jeho zovretia. Celá jej nádej sa zmenila na sklamanie.

	— Berieš mi svoje rúčky, Tajanka? Pochop ma, keby som ti smel odhaliť všetko, aj svoju tvár, urobil by som tak. Ale viaže ma česť a životy mojich priateľov, šťastie našej vlasti… Chceš, aby sme prišli o hlavy?

	— Nie, nie! Budem vás počúvať.

	— A nebudeš trpieť?

	— Prinútim srdce, aby sa upokojilo.

	— Milá, premilá Tajanka! A budeš myslieť na toho, čo ťa každý deň spomína a túži za tebou, ale nemôže prísť a kľaknúť si pred tebou?

	— Budem…

	— Moja drahá, milovaná!

	Nevýslovné šťastie jej zaplavilo vysmädnutú dušu. Zabudla na kráľovnú aj na noc, keď videla rytiera prekročiť prah jej komnaty… Stojí pred ním prekypujúca vrúcnosťou a šťastím.

	Rytier jej chcel na rozlúčku stisnúť ruku, ale Tajana sa zrazu prudko strhla. Za chrbtom sa mu zablysla kráľovnina koruna.

	Rytier s prilbou na hlave nezačul kráľovnine kroky, ale zachytil pohľad dievčaťa a obzrel sa. Aj v mesačnom svite si všimol, aká je kráľovná prekvapená, nahnevaná a celá bez seba od žiarlivosti. Privítal ju hlbokým úklonom.

	Kráľovná zlostne prevravela:

	— Rytier Sokol má iste veľmi dôležité správy pre kráľovnú, ak hovorí so šťastenou! Pred kým sa skrývate, rytier? Teraz nemáte dôvod, aby ste mi sám neoznámili svoju novinu.

	— Vravíte pravdu, najjasnejšia kráľovná. Tentoraz som však poslom šťasteny!

	— Dovolím vám, aby ste svoju vznešenú úlohu splnili pred celým dvorom, ak chcete.

	— Ďakujem, najjasnejšia kráľovná. To, čo som mal povedať svojej chránenke, nie je pre cudzie uši. Nesmie to počuť nik okrem najjasnejšej kráľovnej.

	— Nuž, som zvedavá, čo ste si šepkali pri mesiačiku, — zapáravo poznamenala kráľovná, podišla k Tajane a skúmavo sa jej zahľadela do bledej, no pokojnej tváre.

	— Najjasnejšia kráľovná, na srdce vašej aj mojej chránenky, ktorú vaša láskavosť zahrnula priazňou a poctami, zaklopala láska.

	— Láska? Aká láska?

	— Veľká a hlboká. A ten, čo jej padá k nohám, je mojím najoddanejším priateľom. Pokladal som si za povinnosť spýtať sa Tajany, či by zaňho šla.

	— Tajana sa už nemôže vydať!

	— Už sa nemôže vydať? — začudovane zopakoval rytier Alžbetine slová. — Nerozumiem tomu, vznešená kráľovná.

	Kým to vravel, Tajana sa utiahla za stĺp, aby nezbadali, ako sa chveje. Pred očami sa jej vynorila hrozná, odporná tvár mŕtveho z kaplnky svätého Štefana. Akoby sa jej bol zjavil ten, s ktorým naveky zviazali jej mladý život.

	Rytier Sokol pokračoval:

	— Podľa slov najjasnejšej kráľovnej Tajana je už vydatá. Ale ja o tom nič neviem!

	Kráľovnú pochytila zlosť na seba samu. Nevládze povedať nič, iba cíti, že sa prezradila. Hľa, rytier ani nevie, s kým sa zosobášil. Čo si Tajana pomyslí? Alebo že by mu už bola o tom sobáši niečo vravela? Zrazu sa Alžbeta upamätala. Nedávno jej predsa Tajana spomínala povesť o Gertrúde a mŕtvom. Nezosnovali tu niečo proti nej?

	— Vyzeráme tu, akoby sme si vypili viac, ako sa patrí, ja aj vy, môj drahý rytier. Viem, čo ste mi chceli pripomenúť. Našu dohodu som zrušila. Ale o tom sa nevraví… takto vonku a v zime! Tajana, choď do svojej izby a počkaj ma tam. Musím sa s rytierom pozhovárať osamote.

	Dievča sa nepozrelo ani na rytiera, ani na kráľovnú a prešlo popri nich úzkou chodbičkou. Vzápätí sa Alžbeta začala ospravedlňovať:

	— Naozaj mám trošku v hlave. Ako hostiteľka som si musela aspoň štrngnúť. Takmer neviem, čo vravím. Ale nebolo by mi jedno, keby som stratila Tajanu. Mám ju veľmi rada, je to moja šťastena, nuž nebolo by vhodné hovoriť o tom pred ňou, ak je ozaj pravda, čo ste vraveli.

	— Najšľachetnejšia kráľovná, je mojou povinnosťou postarať sa o svoju čhránenku. Treba ju vydať.

	— Za koho, drahý?

	— Mám jedného priateľa, ktorý zahorel k Tajane veľkou láskou ešte na Griči.

	— Je v tvojom sprievode? V Gertrúdinom zámku?

	— Áno, moja najmilšia. Preto som ju nahováral, aby sa vydala.

	— A čo na to ona?

	— Neodpovedala, lebo práve sa zjavila moja kráľovná. Keby zaňho šla, kráľovná by nikdy nestratila svoju šťastenu…

	— Dobre, môj milý, pozhovárame sa o tom, len čo sa hostia rozídu. Ale ako si sa dostal sem a našiel Tajanu?

	— Čakal som v komnate kniežaťa Okičského a rozhodol sa, že by som mal pre ňu niečo urobiť. Požiadal som kniežaťa, aby zavolal Tajanu. A teraz sa ta znovu vrátim a budem čakať na šťastný okamih, keď ma pozve k sebe tak túžobne očakávaná kráľovná môjho srdca.

	— Nebudeš čakať dlho, milý môj!

	— Najdrahšia! — zvolal ticho rytier a zbehol po schodoch na zasnežené nádvorie. Kráľovná sa poponáhľala chodbičkou, ktorá ústila do Tajaninej komnaty. Vystúpila spoza obrazu rytiera Ratimíra a s prísnym pohľadom zamierila k Tajane.

	— Koho ti to chce dať rytier za muža?

	— Akéhosi priateľa.

	Tak predsa vravel pravdu, pomyslela si Alžbeta. Podozrenie čo sa jej zmocnilo, keď ich pristihla na schôdzke, ustúpilo, ale ešte celkom nezmizlo.

	— Počula si, ako rytier povedal: „Ale ja o tom nič neviem, že by Tajana už bola vydatá.“ Zariekla som sa, že sa o tom sobáši s tebou nedozvie. Poď so mnou, zruším ho a budeš voľná. Tak to bude najlepšie! Poď!

	Vo svojej komnate Alžbeta vybrala zo striebrom okovanej skrine pergamen a ukázala ho Tajane. Bol to sobášny list šľachtičnej Tajany z Astry a rytiera Sokola.

	— Pozri, pred tebou ho spálim. — a hodila papier do ohňa.

	— Teraz sa môžeš vydať za rytierovho vyvolenca, ak chceš.

	— Vznešená kráľovná, ešte som nemyslela na vydaj.

	— Ak nechceš, tým lepšie pre teba i pre mňa. Si ešte primladá, dobre robíš. Neprenáhli sa. Si navždy oslobodená od zväzku s rytierom Sokolom.

	— Ešte nie som celkom slobodná. Je ešte jeden sobášny list.

	— Ešte jeden?

	— Uložili ste ho do tamtoho priečinku, — a ukázala na nezvyčajne vysokú, na vežu sa ponášajúcu vyrezávanú skriňu.

	V Alžbetiných očiach sa zjavilo podozrenie.

	— Kto ti to povedal?

	— Najjasnejšia kráľovná ho ta uložila pred biskupom Flórom a predo mnou.

	— Ach, áno, je to odpis, aby som aj ja mala jeden… kvôli Joachimovi. Ale už som ho roztrhala, keď zomrel kráľ, a ponechala som si iba prvopis.

	Tajana odpovedala na kráľovnino vysvetlenie mlčaním. Pochopila, že v priečinku je uložené skutočné sobášne puto, ktoré ju navždy viaže k mŕtvole. Kráľovná ho bude mať pripravené, aby jej zabránila v každom vydaji. Už dávno to predpokladala a teraz sa jej to potvrdilo.

	— Nuž hľa, si vdova! — povedala s úsmevom kráľovná, — Vidíš, ako ťa rada! Chcem, aby si bola slobodná. Dnes je to už druhý dar, čo si odo mňa dostala. Teraz si princezná, slobodná, šťastná! — A objala dievča.

	Tajane sa marilo, že ju objímajú chladné ruky mŕtveho, s ktorým ju zosobášili. Onemela a zmeravela od hrôzy.

	— A teraz sa vráťme k hosťom, pridlho sme preč. Ešte ma dnes čakajú aj krásne, šťastné chvíle, mňa aj jeho! — povedala Alžbeta nevdojak ako žena, ktorá sa zhovára so svojou sokyňou a chce v jej srdci vzbudiť žiarlivosť.

	 

	Kráľovské dvorany sú obrazom bezstarostného veselia. Mládenci utvorili reťaz okolo krásavíc s rozpustenými dlhými vlasmi. Obdivujú ich krásu, šepcú im lichôtky, a pritom počúvajú pesničky igricov.

	Vydaté ženy sa v hlúčikoch rozprávajú o rodinných udalostiach. Tu i tam sa obzrú po svojich mužoch.

	Starší páni si posadali okolo stolov, žartujú a krátia si dlhú chvíľu jedením a pitím. Podaktorí postávajú v kútoch a vo výklenkoch, kde sa dôstojne zhovárajú.

	Kráľ Ladislav sa ani nepohol od svojho krčaha.

	Ivan Okičský a knieža Szemere sa utiahli na schody. Sú sami. Pri rozhovore pozorujú rozjarených hostí, či niektorý z nich nejde k nim.

	— Rytier Sokol vás bude, knieža, odporúčať kráľovnej, aby vás poverila spravovaním vašej krajiny a splnomocnila rozhodovať o všetkých jej záležitostiach. Alžbeta určite bude súhlasiť. Tak ľahšie vyčkáte vojvodu Bélu a dosadíte ho na trón. Len čo Béla príde, pošlite mi do Požegu posla. Hneď ako mi oznámi, že Béla prevzal moc, obkľúčim so svojím vojskom kráľovnú a Ladislava na Požegskom hrade a budem ich držať v zajatí. Dostanú všetko, čo patrí k ich postaveniu.

	— Vaša sestra určite pôjde s naším odkazom za Bélom do Čiech?

	— Sľúbila mi to — a ona slovo dodrží.

	— Len buďte opatrní, aby sa kráľovná nedozvedela, kam cestuje.

	— Veď preto pôjde s nami do Požegu. Odtiaľ sa potom vyberie na Okičgrad, aby si tam vybavila svoje záležitosti, no v skutočnosti pôjde rovno do Čiech.

	— Je to šikovne vymyslené. Dúfam, že sa to podarí. Ale čo bude s malým Ondrejom?

	— S ním nerátajte, knieža. Od toho únosu chorľavie, a ako vravia lekári, nezostane nažive.

	— Potom Béla nemá iného východiska, než zasadnúť na trón, — ozval sa vážne knieža Szemere. — A to ihneď!

	— Zachráni kráľovstvo pred Ladislavom.

	— A zabráni, aby si tu zasadol Ondrej Benátsky. Kiežby váš plán sprevádzal úspech, knieža, — povedal Szemere. — A kedy zamýšľate vydať sa do Požegu?

	— O dva týždne. Náhle, aby to nik nedal vedieť Joachimovi a jeho prívržencom.

	— Ešte stále sa neukazuje. Nazdávam sa, že do jari ani nič nepodnikne. Zima nie je vhodná na vojnu.

	— Práve preto musí kráľovná s Ladislavom odcestovať ešte v zime. Potom nech nám už pomáha šťastie a rozum.

	Zišli po schodoch. Vo dvorane, kde vyhrávala hudba, stála Doria obklopená skupinkou mladých kniežat. Pripojili sa k nim.

	V tej chvíli sa vrátila kráľovná s Tajanou. Všetky pohľady sa obrátili k nim. Kráľovná sa šťastne usmievala. Tvár dievčaťa niesla stopy nedávno prežitého vzrušenia. Knieža Szemere s Ivanom vyšli v ústrety kráľovnej, a keď si sadla do kresla, postavili sa vedľa nej.

	O chvíľu k Alžbete váhavo pristúpila Orchida. Kniežatá zopár krokov cúvli.

	— Kráľovná, — začala, potláčajúc hnev, Orchida, — zasa prešiel rok. Chceš ma poctiť titulom dvornej starej panny?

	— Nevybrala si si najvhodnejší čas na takýto rozhovor.

	— Ustavične si zaujatá kráľovskými záležitosťami. Musím teda využiť chvíľu, keď sa mi naskytla.

	— A ktorého z kniežat či rytierov si si vybrala? — spýtala sa kráľovná so škodoradostným úsmevom.

	— Rytiera Sokola, môjho snúbenca, násilne k sebe pripútala iná!

	Orchidine oči sršia hnevom, oči kráľovnej sa posmievajú.

	— Rytiera s takou silou, slávou a krásou nijaká žena nepripúta k sebe násilím. Môže si vybrať!

	V Orchidinom srdci vzkypela všetka zlosť, od návalu žiarlivosti až zbledla. Kráľovná to postrehla a zatúžila ešte väčšmi podpichnúť sestru.

	— Veľmi ľutujem, že si nevybral teba. Nemôžem ho však k tomu prinútiť, keď celou náruživosťou mladého srdca miluje inú.

	— Klame ju, len aby využil jej bohatstvo a moc.

	— Mýliš sa! Rytier odmietol všetky pocty, kráľovské pohodlie, odmietol všetko, len aby nemusel žiť na dvore, kde by ho obťažovali svojou láskou kadejaké dievčatká. Miluje len jedinú ženu a odmieta všetky poklady.

	— Veď si ty odpykáš toho svojho rytiera!

	— Bezočivé dievčisko, ty sa vyhrážaš svojej kráľovnej?! Von, lebo ťa sama vyženiem!

	— Chcem, aby si mi dala za muža Oldamura.

	— A ja ti vravím, nie! Po takej bezočivosti sa nemám čo s tebou zhovárať. Prac sa mi z očí!

	Kráľovná zvýšila hlas a rozzúrená vstala. Ivan Okičský jej zastal cestu.

	— Knieža, — povedala Alžbeta, — Oldamura neminie temnica, aj keby sa pokoril, a nedám ho ani Orchide za muža!

	Kráľovná sa pozrela na kniežaťa Szemereho a znovu si sadla.

	Ivan Okičský pristúpil k Orchide, zaviedol ju do susednej miestnosti, prísne sa na ňu pozrel a povedal:

	— Kňažná, upozorňujem vás, aby ste sa krotili a poslúchli ma. Joachimov posol, ktorého som chytil v Bakonskom lese, vyzradil, že Joachimovi ste umožnili útek z dvora vy. Vy ste mu aj oznámili, že sa čosi chystá. Joachimov posol niesol odkaz vám. Mali ste mu otvoriť hradnú bránu. Ak toho posla predvediem pred kráľovnú, viete, čo vás čaká?

	Orchide bolo okamžite všetko jasné. Ten nenávidený knieža má v rukách jej osud.

	— Správajte sa pokorne a zdvorilo voči kráľovnej a vypusťte z hlavy, že by ste ešte dakedy nadviazali spojenie s Joachimom. Zachovám sa k vám rytiersky, budem mlčať. Ale nepúšťajte sa viac, kňažná, po krivých chodníčkoch! A teraz mi povedzte, kto vám prezradil, čo sa chystalo v ten večer proti Joachimovi.

	— Počula som kniežatá, čo si šepkajú, a povedala som to Joachimovi.

	— Dopustili ste sa hrozného činu! Ale ja budem mlčať, keďže ste sa ku všetkému úprimne priznali. Rytiera Sokola však nikdy nedostanete!

	— Viem, drží si ho pre seba.

	— Kňažná, zabudnite na rytiera a obzrite sa po inom snúbencovi. Urobíte dobre, ak si zapamätáte moju radu. Teraz sa vráťte do dvorany.

	Orchida si utrela oči, zdvihla hlavu a stratila sa medzi hosťami, ktorí sa oddávali hlučnej zábave. O chvíľu vošiel dvoran a ohlásil kráľovnej:

	— Kniežatá Báthory a Jánossy.

	Všetci sa prekvapene obrátili k dverám, ktorými vchádzajú oneskorení hostia. Šaty majú dokrčené a potrhané, meče im visia bez pošiev. Nastalo ticho.

	— Postihlo vás dajaké nešťastie? — spýtala sa ich Alžbeta.

	— Najjasnejšia kráľovná, — odpovedal knieža Báthory, — cestou sem nás na rázcestí poblíž hory napadli zbojníci. Bránili sme sa, ale tí ako dravá zver rozprášili náš sprievod a nás dvoch chytili. Kým nás zbojníci držali, ich vodca nás obral o všetko zlato a šperky, ba vzal nám aj drahocenné, klenotami vykladané pošvy. Meče nám ponechal so slovami: „Rytier neberie meče tým, čo tak udatne bojujú!“

	— Všetkých lúpežných rytierov treba pochytať! — nahnevane zvolala kráľovná.

	— Tento aj jeho chlapi hovorili po chorvátsky, — povedal knieža Báthory. — Myslím, že je to ten, čo sem prišiel z Griča.

	— Čierny Tomo? — začudovala sa kráľovná. — To nie je možné, knieža! Veď nám vyslobodil kráľoviča.

	— A predsa je to on! Už dva týždne sa pred ním trasú všetci bohatí pocestní po celom kraji. Preto sme sa dobre vyzbrojili, ale aj tak nás premohol. Bije sa ako diabol, zúrivo vykríka a oháňa sa zbraňou, akoby to nemal v hlave všetko v poriadku. Najjasnejšia kráľovná, za zločin, čo na nás spáchal, prosíme o jeho hlavu.

	— Knieža, — obrátila sa kráľovná k Ivanovi, — čo na to poviete vy?

	— Dobrý skutok, ktorý Čierny Tomo vykonal, vyvážil teraz novými zbojstvami.

	— Odovzdávam jeho hlavu do vašich rúk, — povedala kráľovná.

	— Rozkaz najjasnejšej kráľovnej splníme!

	Tajana sa nečujne priblížila ku kňažnej Dorii a zahľadela sa na ňu.

	— Viem, čo mi chceš povedať, — obrátila sa k dievčaťu Doria, ktorá na chvíľu prerušila rozhovor so svojimi nápadníkmi. — To mal na mysli Tomo, keď mi na rozlúčku v hore povedal: „Neuvidíte ma, ale ešte o mne počujete!“

	— Teraz nezbíja pre seba, ale zo zúfalstva. Nemali ste mu povedať, že sa vydáte za vojvodu.

	— Mala som to tajiť, keď sa ma pýtal? Eštežečo! Vari si len nemyslí, že by mohol dúfať?

	— On to vie, ale srdce, keď miluje, dúfa aj v nemožné…

	 

	Neskoro v noci sa hostia rozchádzali, aby si odpočinuli v starom Bélovom paláci. Knieža Ivan zašiel s Doriou do svojej komnaty. Vo velikánskom kresle sedí v plášti rytier Sokol pripravený na odchod. Vstal a mlčky sa poklonil Dorii. Ivan sa začudoval:

	— Vy ste ešte tu? Hostia už odišli. Poďte! Kráľovná vás čaká.

	Vyšli na chodbu. Doria počula, ako zastali pred dverami a pošepky sa zhovárali. Ivan sa hneď vrátil. Doria sa ho nespýtala na Sokola, ale poznamenala:

	— Tajana mi oznámila, že oddnes sa bude usmievať, lebo mu to sľúbila.

	— Dnešný večer nám žičilo šťastie. Všetko je pripravené. O dva týždne sa vydáme na cestu.

	— Čím skôr, tým lepšie!

	— Tomo ťa odtiaľto vyháňa?

	— Uhádol si. Čože to len zasa vykonal?

	— Silou-mocou chce skončiť na šibenici. Ja za nič nemôžem. Ak ho chytia, musím splniť rozsudok, ktorý si sám zavinil.

	— Azda by len potreboval zavrieť do temnice, Ivan. Možno by sa ešte spamätal.

	— Kto sa raz do teba zahľadí, nemôže sa už spamätať. Teraz zbíja zo vzdoru. Hádam kráľovná ešte zmení svoj rozsudok. Ale nás čakajú oveľa dôležitejšie veci.

	Ešte dlho sa súrodenci zhovárali o nastávajúcej ceste. Potom Ivan pobozkal sestru na rozlúčku a zanechal ju osamote.

	Doria sa oblečená hodila na lôžko a podoprela si peknú hlávku rukami. Myšlienky jej nedajú spať. Zrazu jej je jasné, že ju netrápi nebezpečenstvo, do ktorého sa vydáva, ale Tomov osud. Nie, nechce sa dožiť jeho popravy!

	 

	Na dvore je všetko hore nohami. Služobnictvo pobieha, znáša do kočiarov truhlice, kožené prikrývky, kožuchy a batohy. Celá kráľovská rodina je prichystaná na odchod. Orchida a Ladislav zhrození náhlou cestou zachmúrene čakajú na kráľovnú.

	Zjavil sa knieža Ivan, poklonil sa im a vydáva pokyny na cestu.

	— Knieža, prečo tak náhle odchádzame z dvora? — odvážila sa Orchida spýtať kniežaťa.

	— Je to rozkaz najjasnejšej kráľovnej.

	— A kam ideme?

	— Najjasnejšia kráľovná o tom nehovorila. Práve sa jej idem spýtať, — povedal a opustil dvoranu.

	— Pôjde s nami aj jej rytier? — spýtala sa posmešne Orchida Ladislava.

	— Tu ho nenechá, dám na to hlavu!

	— Mlč! Práve prichádza.

	Kráľovná ide v sprievode Ivana Okičského. Za nimi kráča knieža Szemere, hlavný kráľovský komorník Gejza, dvorní hodnostári a ostatní dvorania. Zaujali svoje miesta a čakajú na príkazy.

	— Teda vám zverujem všetku moc, — obrátila sa kráľovná ku kniežaťovi Szemeremu. — Keby sa niečo stalo, pošlite mi posla. Dám vám vedieť, kam. A teraz, knieža, — oslovila Ivana, — nech príde Tajana a kňažná. Odchádzame.

	RYTIER ČIERNY TOMO

	Požegské údolie zahaľuje snehová prikrývka. Nedozernou diaľkou sfarbená bystrá Sáva tečie po bielej rovine ako modrý lem na bielom dievčenskom plášti.

	V zmrznutej inovati sa sťa zlatý prach ligocú slnečné lúče. Po úzkej ceste hrkoce povoz pokrytý hrubou zafarbenou kožou. Ťahá ho šesť koní. Vpredu a po stranách cválajú po štyria jazdci.

	Spoza zasneženého krovia vyskočili chlapi na koňoch a galopom obkľúčili sprievod. Útočníci vytasili v bielom lese čierne kopije.

	— Stoooj! Kto chce zomrieť, nech sa bráni! — rozľahol sa výkrik útočníkov.

	Vpredu na voze sa roztvoril kožený záves. Ozval sa vyľakaný povzdych:

	— Zbojnícky prepad za bieleho dňa?

	Spoza závesu vykúkajú ospalé oči, do ktorých padajú svetlé rozstrapatené vlasy. Útočník zvolal:

	— Dočerta, poznám ten opitý ksicht! To je pán Olivero.

	— Tomo! Diabol! Vari ťa vyplašili z horúcich pekiel do týchto končín? — prekvapene sa spýtal Olivero.

	— A poslali rovno na vás a na vášho brata Matijasa. Ešte ma pozná jeho inkvizítorské veličenstvo z Lašskej Vsi?

	— Inkvizítor Matijas sa nikdy nebratal s Tomom Loborským, — odpovedal namiesto mnícha Olivero a Matijas si zatiaľ natiahol na hlavu kapucňu, aby zakryl strach, ktorý sa mu zračil na tvári.

	— Počkaj, Tomo. Mám z pekla šťastie, že ťa stretám. Chcem ti povedať čosi dôležité. Hneď na seba niečo hodím a zaskočíme si do krčmy. Vy zatiaľ pôjdete na Bielu Stenu. Ale aby ste dôstojne uhostili Matijasa!

	Tomo prikázal svojej družine, aby ho nasledovala, a cvalom sa vydali k Požegu. Čoraz väčšmi sa približovali k zasneženému kopcu, na ktorom sa týčia veže kráľovského hradu. Olivero ukázal naň a povedal Tomovi:

	— Vidíš? Už týždeň je tam kráľovná s mladým kráľom a s celou svojou suitou. Aj knieža Okičský je s nimi.

	— Stretol som ich cestou z Uhorska uprostred hlbokej noci, keď som sa vracal do Požegu.

	— A ozbíjal si ich?

	— Nie. V sprievode bol ktosi, komu som sa zaprisahal na česť svojho meča, že ma už nikdy neuvidí. A česť môjho meča je mi drahšia ako kráľovský poklad. Preto som sa im vyhol. Ale čo tu robíte vy, Olivero?

	— Kráľovná prestala podporovať templárov, a tak som priviedol so sebou Matijasa, aby ma znovu vzala na milosť.

	— Teda Matijas ide ku kráľovnej?

	— Áno. Nesie jej odkaz od inkvizítora Konráda.

	— Ten vlkolak sa zasa dovliekol k nám?

	— Nie, zakladá hranice v Štajersku. Ale Matijas je s ním stále v spojení, tak ho Konrád požiadal o odkaz kráľovnej.

	— Čo tak zrýchľuješ, Tomo? Hádam sa nebojíš blízkosti kráľovského hradu?

	— Nerád by som sa stretol s niektorým dvoranom alebo s kniežaťom Okičským. Nože mi prezraďte, čo je to za veža tam vzadu na tamtom kopci?

	— To je Psohlavcova veža. Ľudia sa jej vyhýbajú ako osiemu hniezdu. Povráva sa, že tam býva duch kráľa Psohlavca, ktorý zahynul ešte za kráľa Bélu, keď v tomto kraji plienili Tatári. Ak zájdeš celkom blízko k veži, budú myslieť, že si Psohlavec, a budú sa pred tebou triasť a utekať všetci nevoľníci na okolí. A, namojveru, je ich tu dosť. Kam sa pozrieš, všade zámok. Šľachticov a kniežat je tu ako pliev. No tam je už môj chromtoš krčmár. Nenájdeš mu rovného. Slúži mi ako pes, a preto som mu postavil stajňu. Keď som tu hore na Bielej Stene, zavše si k nemu odskočím. Vieš, vždy má poruke nejaké svieže dedinské dievča, a ja mám také rád.

	
Zo snehu vytŕča ponižšia chyžka. Oliverov sluha zabúchal na dvere. Vyšiel vychudnutý chlap zababušený až po uši. Olivero mu rozkázal:

	— Večeru, Hrgáč, a vína, z toho pre mňa, mám vzácneho hosťa. Ponúkni aj družinu môjho rytiera. Ale aby si vedel, dnes si neželám iných hostí v tejto krčme!

	Zostali sami. Olivero sa pritiahol celkom k Tomovi a šepkal mu:

	— Vždy sme boli priatelia a susedia na Zagorí, Tomo. My sme chránili teba a ty nás. To s kňažnou ti nezazlievam. Ty si ju prepadol, tebe utiekla, teda ty si mal právo. Už si na to ani nespomeniem.

	— No predsa vás čosi znepokojuje.

	— Tak je, Tomo. Ty si nenávidel kniežaťa Okičského. Ešte stále ho nenávidíš?

	— Nenávidím. Prečo sa na to pýtate?

	— Vedel som, že mi ťa sám čert poslal do cesty! Teraz ti môžem povedať všetko. Počul si, ako knieža Okičský odstránil Joachima, priateľa templárov? Teraz je pánom v kráľovstve Okičský, môj zaprisahaný nepriateľ, čo mi zohavil tvár pod Okičgradom. Vidíš tú jazvu na tvári? Moja pomsta bude sladká! Musíme Joachimovi pomôcť opäť získať kráľovskú milosť.

	— To sa za tú krásu chcete tak pomstiť?

	— A pomôcť Joachimovi znovu sa dostať k moci a ku kráľovnej, vyrvať ju z náručia toho prekliateho rytiera Sokola a odstrániť z jej blízkosti Ivana Okičského. Templári majú prázdne vrecká, odkedy sú tí dvaja Chorváti pri moci. Preto som veľmi rád, že som natrafil na teba. Ty máš prečo nenávidieť kniežaťa Okičského.

	— Čo mám urobiť?

	— Dobre počúvaj. Okičského ujec inkvizítor Matijas prišiel sem do nášho ústrania. Na Bielu Stenu sme presídlili na jeho želanie. Keďže sa na Griči chystá zasadanie snemu, knieža Okičský často odchádza z Požegu do okolitých zámkov, aby navštívil svojich priateľov. Nuž vyberie sa zasa raz na cestu. A čo je ľahšie, ako ho napadnúť, zajať alebo zabiť?

	— A prečo ste už tak neurobili?

	— Nechceme, aby sa rozprávalo, že templári prepadávajú ľudí a vraždia.

	— Tak čo odo mňa chcete?

	— Aby si sa o Okičského postaral ty.

	— So mnou sa určite nepôjde biť a vrahom nie som.

	— Ale na tvoju hlavu vypísali odmenu. Ibaže ťa ešte nenašli. A teraz ti prezradím odkaz od kniežaťa z Pakraca, ktorý je vodcom Joachimových kompánov v Chorvátsku a prívržencom inkvizítora Matijasa. Nielenže zruší tvoj rozsudok smrti, ale novou listinou obnoví aj tvoj starý šľachtický erb.

	— Dobre, ale teraz chcem pekne po poriadku počuť, čo mám robiť.

	— Keď sa knieža Okičský vyberie na cestu alebo keď sa bude vracať, počkáš si ho a buď ho zabiješ v boji, alebo zajmeš. Ja budem so svojimi ozbrojenými templármi nablízku a odovzdáš mi ho živého, alebo mŕtveho. Nuž to je tvoja úloha. Odmenu už poznáš.

	— Ale pri prepade musia byť moji chlapci preoblečení za templárov.

	— Prečo?

	— Aby sa nenávisť národa obrátila proti templárom. Vy to už vydržíte.

	— No dobre. Hlavná vec, aby sme sa pápežovi mohli ospravedlniť, že sme sa na tej vražde nezúčastnili. Som presvedčený, že Okičský sa bude brániť a radšej zomrie, ako by sa dal zajať Čiernemu Tomovi. Ty sa mu počas bitky musíš odhaliť.

	— O tom nepochybujte.

	— Tak sme dohodnutí? Ruku na to.

	— Tu ju máte. Vyčkám Ivana Okičského, napadnem ho a zabijem. Ešte musím vedieť, kedy to má byť.

	— To je už moja starosť. Oznámim ti presne, kedy sa vydá na cestu sám, a nie v spoločnosti kráľovnej či kráľa.

	Na dvere krčmičky ktosi silne zabúchal a zakričal:

	— Otvárajte, do krčmy chce vojsť kráľ!

	— Kráľ? — vyľakal sa Olivero. — To sa nepatrí na kráľa! A teraz nás nájde spolu.

	— Krčma je slabo osvetlená, utiahnem sa do kúta, aby sa vaša vznešenosť nemusela skrývať! — s úsmevom poznamenal Tomo.

	Krčmár otvoril. Do miestnosti vošlo kráľovské chlapčisko, ktorého správanie a smiech svedčili, že si vôbec neuvedomuje svoje konanie.

	— Sem s vínom! — zakričal na krčmára. Keď zbadal Olivera, prisadol si k nemu a potľapkal ho po pleci. — Určite ste utiekli od templárov, aby ste si trochu vyhodili z kopýtka. Aj ja. Ech, krčmár, smädný som ako dúha. Nenájdu sa tu niekde pekné dievčatá?

	— Plavá, či čierna, najjasnejší kráľ? — spýtal sa zhrozený krčmár.

	— Prekliata šťastena, spôsobila mi už toľko zla, že sa mi čierne zhnusili. Chcem plavovlásku! Je taká v dedine?

	— Je, najjasnejší kráľ. Iba pred dvoma týždňami sa zjavila v dedine ako anjel z neba.

	— Priveď mi toho anjela!

	— Najjasnejší kráľ, za vás dám aj hlavu, no obávam sa, aby sa kráľovná nedozvedela o vašom úteku z hradu, — podotkol Olivero. — Bude dobre, ak prídete povečerať aj s dievčaťom ku mne.

	— Chcem plavovlasého anjela — a potom si ma veďte aj k čertovi! Sem s ňou!

	Olivero sa náhlivo pobral. Zdá sa mu nesmiernym šťastím, že bude môcť kráľa odviesť k templárom.

	— Víno, rýchle! — vykríka Ladislav a krčmárov syn mu nestačí nalievať do pohára.

	Celý čas, čo sa Olivero zhováral s Ladislavom, sedel Tomo v tmavom kúte. Podoprel si hlavu rukami a pozoroval stôl, na ktorom horela malá lampka a osvetľovala Ladislavovu odpornú tvár s hrubými, ovisnutými, zmyselnými perami. Držal pohár v krátkych tučných prstoch a vpadnuté guľaté oči, prižmúrené od vína, upieral na dvere ako dravec striehnúci na korisť.

	Tomo sa zdvihol a vytratil sa do kuchyne.

	 

	Na drevenej stoličke stojí hlinená nádoba, v ktorej tlejú žeravé uhlíky. Pochmúrny odraz žiary blikoce po vychudnutej dievčenskej tvári. Na biely živôtik jej padli plavé vlasy. Vystrela drobné chudé rúčky dohora a vrúcnym hlasom šepce:

	— Všetko, čo máme, musíme získať čestne. Nestačí ľútosť, treba žiť poctivo. Lož je diablova nákaza, ktorou napáda dušu, aby nenašla šťastie. Šťastie je práca, čestnosť, láskavosť k blížnym. Večná čistota je cesta k dokonalosti…

	Údery na dvere sú čoraz ostrejšie. Zrazu závora praskla. Pod nízkou tmavou povalou, dedinskej chyžky, ktorú osvetľuje len tlejúca pahreba, trčia čierne kopije. Krčmár prstom ukazuje na dievča.

	— Táto je plavovlasá. Na tú som myslel.

	— Poď! — rozkázal Olivero a nespúšťal zrak z dievčaťa v bielych šatách. — Pôjdeš s nami!

	— Čo s ňou chcete? — vyskočil z tmy mládenec v mníšskom rúchu.

	— To nie je tvoja starosť! Tak sa už pohni, plavovlasá svätica! — kričí Olivero. — Hej, psi pohanskí, čo nezapálite svetlo?

	Na jeho rozkaz priniesli fakľu, a keď Olivero zbadal peknučkú bledú tváričku dievčaťa, rozrehotal sa:

	— Namojveru, veď je to bánica Mirena, ktorú som aj ja čakal jednej noci v Čičiach!

	Mladý mních predstúpil pred dievča, aby ju obránil, ale Olivero rozkázal:

	— Chlapci! Zviažte toho frátra, vyhoďte ho na sneh a berte dievča!

	V chyžke nastalo ticho. V bledých tvárach dedinčanov sa zračí nemá hrôza. Chvíľu mlčky čakajú a vytrácajú sa vylomenými dverami. Potom zamieria ku krčme, z ktorej preniká svetlo a výkriky opitého kráľa. Tomo sa potichu vrátil z kuchyne a znovu si sadol do kúta krčmičky. Dokorán otvorenými dverami vojde svetlonos, za ním Olivero a nakoniec dvaja chlapi s Mirenou.

	Ladislav vyskočil z lavice, tackavo pristúpil k dievčaťu a surovo ju schmatol.

	— Nedotýkajte sa ma! — skríkla Mirena a pokúsila sa mu vytrhnúť.

	— Pozrimeže sa! Tak poď, poddaná, nech vidia všetci, ako vie kráľ milovať!

	— Pomôžte, rytier! — zvolala Mirena, keď zbadala Čierneho Toma sedieť v kúte a pozorovať, čo sa deje.

	Na jej výzvu priskočil Tomo k Ladislavovi a vytrhol mu Mirenu z rúk. Potom odtiahol dievča k stene a zastal si pred ňu.

	To Olivera zaskočilo. Ladislav pochopil, že mu vzali korisť, a povzbudený vínom i nazlostený zaútočil na Toma holými rukami. Lúpežný rytier ich schytil do svojich, pevne stisol a povedal:

	— Najjasnejší kráľ, rytier je do posledného dychu povinný brániť ženu, ktorá ho požiada o pomoc. Tento zákon vládne už tisíc rokov.

	— Ja som kráľ! Mám moc. Ja môžem všetko, čo sa mi zachce! Zabite toho psa, čo ju bráni, tu na mieste!

	Olivero a dvorania vytasili meče. Tomo schytil svoj.

	— Chráňte si tvár, Olivero! — zvolal.

	Templárovi sa podlomili kolená. Spomenul si na svoju jazvu a nerozhodne sa zahľadel na Tomov meč. Jeho kompán templár Oris sa priblížil k Tomovi, ale ten ho tak udrel, až mu krv zaliala tvár. Olivero pobledol a ustúpil pred lúpežným rytierom do úctyhodnej vzdialenosti. Kráľ kričí:

	— Dvorania, sem sa s kopijami! Prebodnite ho! Rozpárajte ho! Dajte mi meč!

	V nizučkej krčme pri sliepňajúcej fakli sa klbčia protivníci. Olivero sa trasie od strachu a spitý kráľ zúrivo reve:

	— Svine, zbabelci! Rúbte, lebo vás dám povešať! Hovädá, prepichnite ho! Dajte mi meč, ja ho dorúbem!

	— Zahoďte ten meč, kráľ, lebo moja zbraň nerobí rozdiely! Rúbe každého rovnako, nech je to ktokoľvek! — vyhráža sa Tomo.

	— V mene kráľovnej prestaňte! — zaburácal hromový hlas. Vo dverách krčmy zastal Ivan Okičský s mečom v ruke, vedľa neho Belko a za nimi kráľovskí vojaci.

	— Okičský je tu! — upozornil Ladislava Olivero.

	— V mene kráľovnej, vašej matky, vyzývam vás, kráľ, aby ste odložili meč a vrátili sa na hrad!

	— V mene tej cundry? — vyhŕkol Ladislav. Nadávka všetkými otriasla. — Meč nedám! Všetkých vás tu dorúbem!

	Knieža Ivan vzal kopiju, obrátil ju ostrím dozadu a podišiel k Ladislavovi. Chlapčisko zdvihlo ťažkú zbraň a zahnalo sa. Ivan mu nadstavil drevenú rukoväť kopije a vyrazil mu meč z rúk. Knieža a Belko zastali kráľovi cestu a zatlačili ho do kúta. Ešte dlho sa rozháňal rukami okolo seba, akoby rozum potratil, kým nepadol na zem skôr od vína ako od únavy.

	— Odneste ho! — prikázal Ivan dvoranom.

	Medzitým sa dostal dnu aj mladý mních a odtiahol kniežaťa Ivana nabok. Naklonil sa k Ivanovi a ten mu pošepol:

	— Radoslav, vari ťa spoznali?

	— Mňa nie, len Olivero spoznal Mirenu. Ale Tomo ju bránil pred kráľom ako naozajstný rytier. Nechaj ho, nech si ide, držal sa rytiersky. Viem, že na jeho hlavu zasa vypísali odmenu, ale veď vidíš, robí iba dobre!

	— Nechcem s ním vymeniť ani jedno jediné slovo či pohľad. Budem sa tváriť, akoby som ho nevidel.

	Ivan sa obrátil k Tomovi chrbtom a prihovoril sa Mirene:

	— Olivero vás spoznal, Mirena. Musíte sa niekde skryť. Prezradil by vás Matijasovi a to by sa mohlo pre vás zle skončiť. Poďme odtiaľto!

	Tomo zostal v krčme. Olivero sa zahľadel naňho a povedal:

	— Tomo, pred chvíľou sme boli nepriateľmi, ale to len na kráľov rozkaz. Teraz znovu budeme spojencami, však?

	— Ak to vravíte vy, je to iste tak.

	— Hoci sa mi nepodarilo odviesť kráľa, predsa mi to stretnutie veľa dalo. Teraz viem, že kráľ Okičského nenávidí. Matijas sa na hrade ľahko dozvie, kedy Okičský pôjde na Grič. A potom je s ním amen. Kráľ nás ešte odmení. Tak pôjdeš s nami, keď ti to oznámim?

	— Čo sľúbim, to splním!

	— A teraz sa ide domov.

	Olivero zavolal svojich kompánov a pobrali sa do templárskeho sídla na Bielej Stene, kým Tomo a jeho chlapci zamierili do hory.

	 

	V temnej zimnej noci knieža Radoslav, ktorý na Griči ohrdil vášnivú lásku kráľovnej, v náručí vyniesol Mirenu do ich koliby.

	Keď vošiel, zastal uprostred tmy. Na prsiach cíti jej dych. Drží ju v náručí, stojí a čaká. Nevie, prečo, ale zdá sa mu, akoby ju už nikdy nemal odtrhnúť od hrude a položiť na slamu, lež do konca života zostať takto v tme, s jej hlavou na svojich prsiach, v sladkom omámení, ktoré mu zastiera myseľ, ochromuje celú jeho bytosť a zalieva ho vlnou šťastia.

	Mirenina tvár sa mu opiera o plece. Cíti jej dych. Nakloní sa nad ňu a perami sa dotkne jej vlasov. Nebozkáva ju, jeho pery sú nehybné, pokojné, sú iba blízko nej. Po ničom netúži, nič nevníma, nič nevidí. Len srdce mu vzrušene búcha a prebúdza jeho ostražitého ducha. Strhne sa. Rýchle zamieri k lôžku, na ktoré opatrne položí dievčinu. Potom sa takmer rozbehne k ohnisku a zapáli lampu.

	Mirena sa prebudila a zbadala, ako nesie svetlo na doštený stôl.

	— Je ti zima, Radoslav?

	— Mne? Nie.

	— Lampa sa ti trasie v rukách. Je ti chladno, rozlož oheň.

	Mlčky počúvol, ale už sa na ňu viac nepozrel a vzápätí vybehol z koliby. Vonku ešte postávali sprievodcovia, čo ich odprevadili až sem.

	— Ďakujem vám, bratia. Už vás nepotrebujem. Vráťte sa k svojim povinnostiam a povedzte svojmu pánovi, aby sem hneď zašiel.

	Radoslav zostal stáť v mníšskom rúchu v zime a v snehu. Díva sa do noci, chvíľu horí, chvíľu sa trasie. Hodil sa do snehu a zaboril si doň rozpálenú hlavu. Potom sa vychytí a pobieha okolo koliby ako pes, čo naháňa nepriateľa.

	Z tmy doľahlo k nemu vržďanie snehu pod niečími nohami. Pozrel sa tým smerom a zbadal Belka.

	— Volal si ma, Radoslav?

	Knieža sa mu hodil okolo hrdla a zavzlykal.

	— Mirena je chorá?

	— Ja… ja som chorý, brat môj! Pomôž! Pomôž mi, brat, dušu mám chorú!

	— Čo sa stalo?

	— Cítim k Mirene to, čo ona nazýva hriešnym citom.

	— Ešte ti srdce chorie láskou k nej?

	— Myslel som, že už vyzdravelo. Veril som tomu. Moja duša sa očistila, ako to chcela ona. Pozdvihla ma k sebe, do výšok. Hľa, už je to rok. Pobral som sa s ňou, nasledoval som ju. Žili sme ako brat a sestra. Prešli sme celú Slavóniu, bývali sme v kolibách, v lete pod holým nebom, v jaskyniach, v horách, tu v tejto kolibke. Bol som už pokojný, vyrovnaný. A dnes, len teraz pred chvíľou, keď som ju, nič netušiac, vzal a niesol v náručí ako brat sestru, ako matka dieťa, čože sa to len stalo? Čosi sa vo mne pohlo a prebudilo v srdci všetky túžby. Premohla ma jej blízkosť. Hľa, celý sa trasiem. Prečo? Dusí ma v prsiach, v hrdle, zalievajú ma slzy. Prečo? Belko, moja láska k nej iba spala, aby sa ešte silnejšia prebudila. Daj ruku sem, čelo mi horí, som zničený… Stratil som seba aj ju! Ja milujem! Ale jej viera vraví, že je to hriech pre tých, čo sa oddali apoštolovaniu ako my.

	— Aj pre všetkých ostatných je to ťažký hriech.

	— Naša viera má teda vyhubiť ľudský rod?

	— Ľudia sú zvery, zaslúžia si to!

	— Och, čo robiť? Ako sa zachrániť?

	— Nesmieš ju viac sprevádzať. Aj tak ju nemôžeš obrániť pred útokmi, lebo ti bogomilská viera prikazuje nedotknúť sa zbrane.

	— Áno, áno, a predsa som s ňou šiel, aj s ňou pôjdem. Nemôžem nejsť!

	— Ktosi ide. Počujem kone.

	Zmĺkli. Snehová prikrývka zavržďala.

	— Kto je to?

	— Ivan Okičský.

	Knieža zoskočil zo sedla a koňa zveril spolujazdcovi.

	— Poďme dnu, musím sa zhovárať s Mirenou.

	 

	Na lôžku zo slamy sedí dievča v bielych plátenných šatách. Plavé vlasy jej padajú na plecia a ešte zvyšujú jej pôvab.

	Knieža pozdravil, sadol si na lavicu a poobzeral sa po miestnosti. Dlážka z udupanej zeme, stôl zhlobený zo starých dosák, na ňom zapálená lampa. Na malom ohnisku obhorieva poleno a napĺňa kolibu dymom.

	— Takto nevydržíte dlho, Mirena. Zoslabli ste, už ste iba tieň. Prepínate, moja drahá. Takto nemožno slúžiť vlasti, ani národu. Teraz ma dobre počúvajte. Olivero, na nešťastie, opustil Čiče a zdržiava sa hore na Bielej Stene. Videl vás, a to by vám mohlo byť osudné. Skryjete sa na zámku, ktorý vám určím. Musíte jesť, aby ste zosilneli. Na naše schôdzky budeme chodiť k vám. Musíte ma počúvnuť.

	Keď vyšli, Ivan zašepkal:

	— Nič neodradí Mirenu od cesty, ktorú si zvolila. Zničí si zdravie aj život.

	— Ale prečo, prečo tak robí, knieža? — vzdychol si Radoslav takmer s plačom.

	— Prečo? Úbohé dieťa poznalo iba zlo vlastného otca. Opustená, osamotená oddala svoju čistú dušu Drahošovmu učeniu a čistote. Aj pustovníka zasiahol osud rovno do srdca. Keď raz v noci uvidel matku, ako chce zabiť svoje dieťa, znenávidel ženu aj lásku a oddal sa sebatrýzni. Žijeme v časoch, keď zlo i dobro prekračujú svoje hranice. Hľa, kráľovská rodina žije vo zvrátenosti. Mirena obetuje seba aj Radoslava dokonalosti ducha a tela. Drahoša sa kaja za Kumánkino zverstvo. Olivero zapredá česť pre svoju peknú tvár. Orchida zrádza vlastnú krv a Tajana obetuje svoj mladý život, aby bol jej milovaný šťastný s inou. Strašne sa žije rozumnému človeku v časoch, keď zlo zdivočelo a dobro sa pomiatlo.

	 

	Slnko je už vysoko, ale kráľovná nie a nie sa prebudiť. Holé ruky dvíha a potom jej znovu padnú na červenú prikrývku. Spoza masívneho závesu, čo zastiera dvere, vykukol Rufa.

	— Kto ti dovolil budiť ma? — osopila sa naňho Alžbeta.

	— Práve prišiel inkvizítor Matijas z Lašskej Vsi.

	— Čo odo mňa chce? Myslela som si, že aspoň na Požegu budem mať pokoj. Je tu nádherne.

	— Rytier Sokol je ozajstný čarodejník!

	— Ty sa nestaraj oňho, ale o svoje povinnosti. Nestrkaj nos do toho, do čoho ťa nič.

	— Keď ste ho v Budíne daromne vyčkávali, tak som vám bol dobrý.

	— Nebľaboc toľko, ale zavolaj mi slúžky. Povedz hosťovi, že len čo sa oblečiem, prídem.

	Alžbeta sa upravila, naraňajkovala a potom s rumennou tvárou veselo vošla do dvorany s kupolovitou povalou. Tu ju už očakával knieža Ivan, ktorý sa jej hlboko poklonil. Kráľovná ho predišla:

	— Počula som už o Ladislavovi, všetko viem. Nedovoľte svojim Chorvátom, aby ho púšťali z hradu. — Rozprávala rýchle, aby zabránila ďalšiemu rozhovoru o synovi. — Nechcem počuť nepríjemné veci, je tu tak krásne, nechcem sa trápiť starosťami. Knieža, zariaďte všetko, ako najlepšie viete. Spolieham sa na vás. Dnes je nádherný slnečný deň, poobede si pôjdem zajazdiť. Bude ma sprevádzať rytier Sokol a dvoran Belko. Oznámte to rytierovi, knieža.

	— Najjasnejšia kráľovná, vaše želanie je pre mňa milou povinnosťou.

	— Sú to najkrajšie dni môjho života. Mala som toľko starostí, kým Joachim spravoval kráľovstvo. Knieža, vy ste mi vrátili pokoj. Som s vami veľmi spokojná.

	Ivan sa na znak vďaky hlboko uklonil a Alžbeta pokračovala:

	— O čom sa chce so mnou zhovárať inkvizítor Matijas?

	— Vraví, že má dôležitý odkaz pre kráľovnú. Žiaľ, mne ho nechcel prezradiť. Bol by som odbremenil najjasnejšiu kráľovnú, aby si ešte za slnka mohla vyjsť na koni s rytierom.

	— Prijmem ho. V opačnom prípade by ma obvinil u pápeža, že som ho urazila, však?

	— Najjasnejšia kráľovná má pravdu. Treba ho prijať, a keď odovzdá svoj odkaz, zariadim sám, čo bude treba. Som tu na to, aby som pracoval pre svoju kráľovnú.

	— Knieža, vy ste najlepší palatín ma svete. Nuž, nech teda vojde, vybavíme to rýohle.

	Knieža vyšiel z komnaty na úzku chodbičku. Tu čakal Belko.

	— Skry sa, aby ťa Matijas nevidel. Ten by otváral oči, keby našiel namiesto biskupského kľučiara kráľovninho dvorana, — povedal Ivan. Potom vošiel do miestnosti, kde čakal inkvizítor, a uviedol ho ku kráľovnej.

	Alžbeta prijala Matijasa s milým úsmevom a dovolila mu, aby si sadol na trojnožku, kým ona sa pohodlne usadila na stoličku.

	Keď ju obradne pozdravil a vyjadril potešenie, že ju vidí prekvitať zdravím, prerušila ho otázkou:

	— Čo dobré mi prináša vaša dôstojnosť?

	Matijas sa pozrel na Ivana a potom opäť na Alžbetu.

	— Najjasnejšia kráľovná, prikázali mi, aby som odkaz odovzdal iba vám.

	— Ale knieža je predsa mojím hlavným radcom, mojím palatínom, on musí vedieť všetko.

	Ivan si všimol, ako sa ujcova tučná tvár zamračila, ale keď videl, že musí hovoriť pred Ivanom, začal:

	— Najjasnejšia kráľovná, inkvizítor Konrád sa vám hlboko klania a pokorne pripomína sľub, že sa pustíte do boja s krivovercami v Bosne a v ostatných krajoch.

	Kráľovnej sa zmocnil nepríjemný pocit. V prvom okamihu len-len že nevybuchla, ale potom sa ovládla. Nezišlo jej na um, ako by sa vykrútila z nepríjemnej situácie, a tak povedala, čo jej slina na jazyk doniesla:

	— Áno, musíme sa o tom porozprávať, ale to nemôžeme bez bosnianskeho vojvodu a ten musel odcestovať.

	Kráľovná sa pritom obzrela na Ivana. Knieža hneď postrehol Alžbetinu výhovorku. Správne usúdil, že sa Konráda bojí.

	— Najjasnejšia kráľovná sama najlepšie vie, čo sľúbila najmocnejšiemu inkvizítorovi, — doložil Matijas.

	Kráľovnine rozpaky a Matijasove narážky upozornili Ivana na nebezpečenstvo, ktoré ho napriek dvorskej etikete prinútilo vystúpiť spoza panovníčkinej stoličky, aby jej videl do tváre a mohol ju pozorovať. Alžbeta sa naňho zmätene podívala a odvetila Matijasovi:

	— Viem, čo som sľúbila, a prekvapuje ma, že jeho zbožnosť inkvizítor Konrád zapochyboval o mojom sľube. Zdržiava ma len to, že v Bosne nie je tamojší vojvoda. Len čo sa Béla vráti, urobím, čo som sľúbila.

	— Najjasnejšia kráľovná, počul som, že Slavónia je plná krivovercov, že Bosna sa odriekla viery a všetci zapredali dušu diablovi. Čo odkážete zoči-voči tejto hrôze inkvizítorovi Konrádovi?

	— Že začnem vojnu, len čo budú vojaci a peniaze.

	— Vojaci budú. Celý národ pôjde do vojny, ak ho vyzvete!

	— Vraveli ste, že sú všetci krivoverci, — poznamenal Ivan, — a teraz tvrdíte, že všetci pôjdu proti krivovercom. Ak sú všetci krivoverci, kto potom bude bojovať?

	— Tak ty si proti vojne s krivovercami? Ty, kráľovský palatín?!

	— Vám dnes asi nie je dobre, ujec. Vôbec ma nechápete.

	Matijas vybuchol:

	— Najjasnejšia kráľovná prisahala inkvizítorovi Konrádovi, že ak ju podporí v sprisahaní proti kráľovi Štefanovi…

	Zhrozená Alžbeta vykríkla:

	— Viem, čo som sľúbila! Odkážte jeho zbožnosti, že som už pred dvoma mesiacmi začala zhromažďovať vojakov, ale v zime sa nedá viesť úspešná vojna. Tohto leta splním svoju prísahu a zaútočím na krivovercov.

	Matijas sa zdvihol a poklonil sa Alžbete.

	— Najjasnejšia kráľovná, odkážem jeho zbožnosti inkvizítorovi Konrádovi vaše slová. Ešte tejto jari sa u nás zastaví na ceste do Benátok.

	Táto správa sa kráľovnej nemilo dotkla. Pozrela sa na Ivana, ale jeho tvár neprezrádzala nijaké znepokojenie.

	— Ešte o jedno prosím vznešenú kráľovnú, — poponáhľal sa Matijas, keď videl, že sa Alžbeta chystá odísť. — Na Griči sa povráva, že katova dcéra, tá diabolská čarodejnica, čo zahrabala krivoverca, očarila vaše srdce svojou čarovnou mocou a má na kráľovnú vplyv…

	— To nie je pravda! Dôstojnosť, musím vám povedať pravdu. Tajana nie je čarodejnica, ani katova dcéra, lež nezákonne dieťa nebohého kráľa Štefana. On mi ju zveril, aby som sa o ňu starala a chránila ju. Nikomu nedovolím, aby mi bránil v splnení závetu.

	Povedala to tak rozhodne, až sa Matijas zľakol Potom sa poklonil a zahundral:

	— Prosím, aby ste mi prepáčili môj omyl. Nevedel som…

	— Už ma volajú kráľovské povinnosti, — prerušila ho. — Zbohom, dôstojnosť! Knieža, odprevaďte ma.

	Knieža Ivan ešte odo dverí zavolal na Matijasa:

	— Ujec, počkajte ma, musím vám povedať čosi dôležité.

	Keď knieža s kráľovnou vošiel do susednej miestnosti, zavrel dvere a pošepol jej:

	— Myslím, že Matijas žiali za Joachimom a nenávidí rytiera Sokola i mňa. To je všetko!

	— Neverte, knieža, že som sa spolčila s Konrádom. A nemali by ste o tom vravieť ani rytierovi Sokolovi… Ešte by si mohol myslieť, že som sa naozaj spojila s tým bláznom!

	— Dajte si pozor, kráľovná! Poznám svojho ujca. On si to len vymyslel, aby vás vohnal do vojny.

	— Ale čo urobím, až príde Konrád?

	— Ak ho prenecháte mne, rýchle s ním skoncujem. Na to som tu ja, aby som myslel a konal. Dovtedy je ešte ďaleko. Nemyslite na to. Matijas ani Konrád sa k vám nedostanú. Dovolíte mi, najjasnejšia kráľovná, hneď odcestovať na Grič? Ide o snem, o ktorom sme už hovorili.

	— Aj rytier Sokol chce, aby bol snem na Griči. Vidím, že je to veľmi potrebné. Choďte, ale poponáhľajte sa nazad. A nech ku mne už nikoho nepúšťajú.

	Vtom Belko oznámil, že rytier je pripravený a počká na kráľovnú pred hradbami.

	— Dobre, knieža. Odprevaďte svojho drahého ujca, — povedala a rýchlym krokom zamierila do svojich komnát. Ivan si pritiahol Belka bližšie a pošepol mu:

	— Sadni na koňa a povedz Mirene, že Drahoša jej prikazuje, aby sa obidvaja utiahli na zámoček, ktorý som im určil. Mirene aj Radoslavovi hrozí, že ich chytí Matijas. Všetko ostatné zariadim sám. Daj pozor a nepúšťaj nikoho do hradu, kým sa nevrátim z Griča!

	— Spoľahnite sa, knieža.

	Vzápätí Ivan vydal príkazy, aby pripravili kočiar kráľovského palatína, a zašiel za Matijasom.

	— Ujec, odprevadím vás k Dorii.

	— Nechcem ju ani vidieť! Krivoprísažnica! Zaprisahala sa, že vstúpi do kláštora, a zatiaľ sa zasnúbila s vojvodom.

	— Áno, zasnúbila, ale zasnúbenie aj zrušila. Vari to ešte neviete? Pôjde do kláštora. A práve o tom sa s vami chcem zhovárať, — povedal Ivan vážne, akoby to naozaj bola pravda.

	— Až prídeš na Grič. Teraz sa musím rýchle vrátiť, čaká ma dôležitá úloha. Ešte mi treba zájsť na Bielu Stenu k Oliverovi a potom domov.

	— Aj tak vás na kúsku odprevadím. Azda je vám to nepríjemné, drahý ujec? — spýtal sa s úsmevom Ivan a všimol si, ako v ujcovom obrovskom tele zovrela zlosť. — Pozhovárame sa o vojne proti krivovercom. Kráľovná už dávno vydala príkaz a ja ani iné nerobím, len zhromažďujem vojsko.

	— A zatiaľ vedľa teba hlása krivoverectvo bánica.

	— Je to dcéra vášho priateľa Joachima!

	— Zlatom by ma zasypal, keby som ju upálil.

	— No dobre, pohľadám ju. Ak je tu, do týždňa bude vo vašej temnici.

	— Klameš, sám si krivoverec!

	— Ujec, ako môžem byť krivovercom, keď mám rád dievčatá tak ako vy, pečienku a pohodlný život. Predo mnou predsa nebudete tajiť lašskoveskú krásavicu, pre ktorú vás chlapci zmlátili ako žito. Poďte, vy huncút, dáme si trochu dobrej pečienky.

	— Nemám času, náhlim sa, — nervózne odvetil Matijas, ale Ivan ho nasilu vtiahol do svojej komnaty, kde už ich čakal prestretý stôl s jedlom a vínom. Pečené mäso dráždivo rozvoniavalo. A Matijas si zasadol k stolu napriek svojmu tvrdeniu, ako sa ponáhľa. Keď sluha postavil pred neho misu s teplou kuracinou, zabudol aj na vážny úmysel neodkladne zájsť do dediny a pohľadať Mirenu.

	Ivan bol raz-dva najedený. Matijasa nechal s pečeným kuraťom a poponáhľal sa za Doriou.

	— Odišiel? — spýtala sa ho.

	— Ale kdeže, napcháva sa u mňa. Iste sa rozhodol zostať, len aby našiel Mirenu. Už som poslal Belka, aby ich skryl. Ja zatiaľ nemienim pustiť Matijasa z rúk. Doria, si už pripravená na cestu do Čiech?

	— Pozri, celkom. Aj svadobné šaty sú už v truhlici.

	— Ja ešte dnes odídem s Matijasom na Grič.

	— Tak nepôjdeme spolu?

	— Odprevadia ťa naši vojaci. Môj veliteľ by za teba dal aj hlavu. Ale cestuj vo dne. Príď na Grič do paláca kniežaťa Hoduša v piatok alebo v sobotu.

	— Tajana tu zostane sama, kým sa nevrátiš? To nie je dobre. Včera zasa videla kráľovnú so Sokolom, ako si vyšli na koňoch. Odvtedy sa jej v očiach zračí zúfalstvo.

	— To prejde, Doria. Ešte dva-tri mesiace a kráľ s kráľovnou budú sedieť v zajatí na Kamengrade. Potom bude Tajana žiť na kráľovskom dvore svojho otca Ratimíra. Bude koniec aj jej trápeniu.

	— A rytier Sokol?

	— Čo bude s ním, rozhodne on sám.

	— Povedz mi, Ivan, vie, že ho Tajana miluje?

	— Vie. A už sa pokúšal vyliečiť ju z toho, no márne.

	— On ju nemiluje?

	— Priveľa sa ma pýtaš. Ale aj keby ju miloval, Tajana by sa nikdy nemohla vydať za milenca svojej matky. Bola by to hrozná potupa. Radšej o tom nevravme, Doria. Tvoja i moja úloha je priveľká, než aby sme mrhali svojimi silami. Tajanin osud sa vyrieši, keď zasadne na trón Ratimír. A ak jej chceme pomôcť, musíme konať čo najrýchlejšie. Matijas sa už iste poriadne napchal. Pôjdem. Do videnia, Doria.

	Vtom vošla Tajana. Poblednutá a tichá zastala vo dverách so záhadným pohľadom.

	— Práve som sa rozlúčil so sestrou, — úctivo sa obrátil knieža k Tajane. — Nebudem vám prekážať.

	— Kedysi ste tak nevravievali, knieža.

	— Prepáčte, nechcel som sa vás dotknúť. Myslel som, že sa chcete pozhovárať s mojou sestrou.

	— Naopak, s vami, knieža! Nemám sa na to koho spýtať a chcela by som sa niečo dozvedieť. Sľúbila som rytierovi trpezlivosť a sľub splním. Ale jedno mi prezraďte, dokedy ešte budem žiť s kráľovnou? Môžem aspoň trochu dúfať, že to nepotrvá do konca života?

	— Tajana, upokojte sa. Tu pred sestrou vám prisahám: už nie dlho.

	— Ďakujem, knieža. Je mi hneď ľahšie na srdci.

	Knieža sa rozlúčil s dievčatami a vrátil sa do svojej komnaty. Matijasa našiel, ako predpokladal. Zabudol na všetko a celkom sa oddal pečenému kurčaťu, ktoré zalieval vínom.

	— Ujec, — usmial sa Ivan, — vás by som naozaj nemohol obviniť, že ste bosniansky krivoverec. Svoju nevinu by ste presvedčivo dokázali. Ešte sa posilnite a potom sa môžeme pobrať.

	Matijas vycedil pohár vína a zdvihol sa, utierajúc si velikánske mastné ústa. Ivan mu podal plášť, vzal svoj kožušinou podšitý a zišli na nádvorie. Tu ich už očakávalo zo desať sluhov na koňoch a veľký, farebnou kožou potiahnutý kočiar.

	— Kde je môj koč?

	— Čosi na kolese sa zlomilo, neopravia to ani dozajtra. Odveziem vás v kráľovskom kočiari. Aj ja idem na Grič, — odvetil Ivan.

	— Ty? Kedy?

	— Hneď teraz.

	— Prečo teraz? Môžeš ísť zajtra alebo pozajtra so mnou.

	— To je neskoro. Musím hneď. A vy, hľa, pôjdete so mnou.

	— Nie, treba mi zájsť ešte k templárom a mám prácu aj v dedine.

	— No dobre, len sadajte! — A vystrčil ho na kočiar do sedadla z mäkuškých vankúšov. Kožená strecha je po stranách aj hore podšitá teplým plátnom.

	— Uvidíte, ako vám bude teplo v kočiari kráľovského palatína!

	Keď zišli do dediny, Matijas rozhrnul kožený záves a obzeral sa za každou ženou. Zrazu spozoroval, že kočiar nejde, kam si želal. Vyklonil sa a začal vykríkať na sluhov, čo cválali popri koči, aby zastali. Namiesto toho sa kone ešte väčšmi rozbehli.

	— Nech zastanú, ja zostávam, ja nejdem na Grič!

	— Ujec, počúvajte! Nechcel som vám povedať pravdu, no keď ste taký tvrdohlavý, musím. Tomo je tu!

	— Viem, viem, natrafil som naňho aj s Oliverom, ale neublížil nám.

	— Keď Olivero včera opustil Hrgáčovu krčmu, prišiel ta akýsi šľachtic z neďalekého hradu. Nechcem ho menovať, aby som ho nevystavil vašej pomste. Tomo sa s ním stavil o vaše brucho.

	— Čo chce s mojím bruchom?

	— Trochu ho zmenšiť. Tomo sa zastrájal, že vás prepadne, keď sa budete vracať na Grič. Vraj vás zviaže a odvlečie na štrnásť dní do hory, aby vám spľaslo brucho. Teraz už viete, prečo vás veziem na Grič so svojím sprievodom. Ak by mi už nezáležalo na vás, záleží mi na cti nášho rodu!

	Vyhrážka sa celkom ponášala na Čierneho Toma a Matijas sa naozaj zľakol. Spustil záves, utiahol sa do prítmia kočiara a spýtal sa:

	— A vraciaš sa hneď do Požegu? V piatok alebo v sobotu?

	— Áno, povinnosť ma volá. Určite v piatok alebo v sobotu.

	NEZNÁMY POSOL

	Sávska dolina pod Gričom je celá pokrytá snehom. Ivanov koč vyzerá z diaľky ako loďka na bielom mori. Najprv zašli do Lašskej Vsi. Tu zložil Ivan ujca Matijasa a pokračoval v ceste.

	Na vrchu Grič sa pod jasným nebom belejú zasnežené hradby a bašty. Knieža Okičský si zadumane prezerá Gričský hrad. Keď prišiel pred Kamennú bránu, zbadal malého chudého kľučiara. Knieža sa naňho usmial.

	— Piškor, nepribral si ani zamak, čo som nebol na Griči.

	— Namojveru, vaša kniežacia milosť, ani vy, — hrdo odvetil gričský mešťan, držiac v ruke kľúče od mestskej brány.

	Knieža sa zasmial a jeho koč prešiel popod oblúk Kamennej brány. Potom zamieril hore kopcom a stratil sa medzi domami. Pred krásnym novým palácom kniežaťa Hoduša vystúpil Ivan z koča. O chvíľu sa zbehlo služobníctvo, celý dom bol na nohách. Vtom vyšiel urastený knieža Hoduš a znepokojene zvolal:

	— Vaša milosť, knieža, očakávali sme vás až v sobotu!

	— To nič, som tu už dnes.

	A pobral sa po úzkych drevených schodíkoch do veľkej teplej izby. Tu zhodil zo seba plášť, sňal z hlavy prilbu a sadol si na stoličku s vyrezávaným operadlom. Hoduš pristúpil k nemu a pošepol mu:

	— Dobre ste trafili. Dnes ma poctil knieža Pavol Babonič a zostal na obed.

	Chlap s peknou postavou a silnými ramenami, v hnedom odeve objal Ivana. Priateľsky sa pobozkali a potom sa na seba zadívali dlhým pohľadom, akoby si chceli vyčítať z tváre, čo ústa nevyslovia.

	— Všetko v poriadku, Pavol, — ozval sa Ivan. — A tu?

	— Aj tu je všetko v poriadku!

	Túžba dozvedieť sa aj to, čo napĺňa ich srdcia, zahnala ich ku kozubu. Naklonili hlavy k sebe a zhovárali sa.

	— Keď som vás zazrel, knieža, — poznamenal Hoduš, — pomyslel som si: v Požegu sa muselo niečo stať.

	— Stalo sa. Sadla mi na lep mucha, tak som ju chytil a priviezol do Lašskej Vsi. Je to inkvizítor Matijas.

	— To je sršeň, knieža! — odvetil hostiteľ.

	Ivan sa spokojne pozrel na Pavla a podal Hodušovi ruku.

	— Nech vás boh požehná za vaše slová, môj drahý knieža. A o Joachimovi tu nič nechyrovať?

	— Ani nevieme, kde ten zloduch je! Skôr sa odváži do studeného Dunaja ako do našej krajiny. Ale sú tu aj iní nepriatelia. Knieža z Pakraca sa medzi nami neukázal, odkedy ste vy pri moci, a brat Henricha Gisinga Nikola sa hneď pakoval z Griča. Aspoň ho nemusím odtiaľto vyháňať. Biskup Timotej stavia katedrálu a pokúša sa udržať v poriadku rády. V Čičiach a po celej krajine sú ešte stále nespokojní s majetkami. Odkedy sa templári medzi sebou zmierili, drancujú hospitalcov.

	— A čo náš pustovník Drahoša?

	— Chceli by ho vyhnať aj frátri, aj kanonici, vraj sa nespovedá. Ale biskup Timotej vraví: „Postí sa a modlí, tak čím by zhrešil?“ Biskup je rozumný, on jediný je s nami.

	Na druhý deň ráno po východe slnka, keď boli Pavol Babonič a Ivan Okičský v najživšom rozhovore, vošiel knieža Hoduš a oznámil:

	— Knieža, vonku je akýsi chlap a vraví, že sa s vami musí okamžite zhovárať.

	Ivan požiadal, aby ho vpustili. So záujmom si prezerá neznámeho v mestskom oblečení.

	— Odkiaľ prichádzaš?

	— Na tom nezáleží, knieža, ale nesiem vám dôležitú správu.

	— Mne? Tak vrav, čo je?

	— Nech vaša kniežacia milosť v nijakom prípade nejde do Požegu ani v piatok, ani v sobotu.

	— Pozrimeže sa! Čo ty vieš o mojej ceste?

	— Nič, je to len odkaz.

	— Od koho?

	— Knieža, ten, čo vám to odkazuje, je mojím pánom. Prikázal mi, aby som jeho meno nevyzradil. A ešte mi povedal: „Keby sa knieža predsa musel vydať do Požegu, nech si vyberie hocaký vedľajší chodník, ale nech za nijakých okolností nejde po ceste.“

	— Za nijakých okolností nemá ísť po ceste? Čo to značí? — prekvapene zvolal Pavol Babonič. — Hovor jasne!

	— Kniežacia milosť, chcem zostať verným sluhom svojho pána. Nič ma neprinúti, aby som ho zradil.

	Ivan odtiahol Pavla nabok a pošepol mu:

	— Správa sa čestne. Za tým niečo je. Musíme sa dozvedieť, kto mi to odkazuje. Nik nevie, kedy sa budem vracať do Požegu.

	— Ani Matijasovi si to nepovedal?

	— Vidíš! Jemu som čosi vravel, že pôjdem nazad v piatok alebo v sobotu. Chcel som ho oklamať, aby som sa vyhol návšteve uňho, na ktorú by ma bol pozýval.

	— Ten človek hovorí, aby si sa vyhol ceste. Vyzerá to, akoby na teba niečo chystali… možno Joachimovi kompáni.

	— Môj drahý ujec by ma ťažko varoval pred nešťastím. Za tým odkazom musí byť čosi iné. Keby som len vedel, od koho je…

	Ivan sa znovu obrátil na neznámeho posla:

	— Dám ti domec na svojom majetku a pole, ak mi povieš meno toho, kto ťa posiela.

	— Ani za váš preslávený, nádherný Okičgrad nevyzradím pánovo meno.

	— Ech, čo, zavesím ho za nohy! — nahneval sa Pavol. Ivan sa prihovoril priateľovi po latinsky:

	— Zavri ho, ale neubližuj mu. Jeho vernosť pánovi je poctivá, nechcem ho za to trestať. Počkaj, ešte dačo skúsim, — a obrátil sa k poslovi: — Zajtra sa vydám na cestu sám samučičký. Povedz to svojmu pánovi a teraz si choď!

	Chlap sa ani nepohol.

	— Kniežacia milosť, nerobte to, môj pán vie, prečo vám to odkazuje.

	— Tak nech mi odkáže, prečo!

	— Môj pán je priďaleko, nestihol by som sa dozajtra rána vrátiť 

	— Teda tvoj pán je ďaleko, a predsa vie, kedy sa vydám na spiatočnú cestu?

	— Ani netuším, odkiaľ to vie, ale mne prikázal: „Pôjdeš na Grič ku kniežaťovi Okičskému a povieš mu, aby sa v nijakom prípade nevracal ani v piatok, ani v sobotu, a keby sa predsa rozhodol vrátiť, nech ide bočným chodníkom, a nie po ceste.“ To je všetko, čo viem. Jeho meno však neprezradím, ani keď ma dáte sťať.

	— Si taký oddaný svojmu pánovi?

	— Všetci ho máme radi.

	— Je vás viac?

	— Každý pán má svojich sluhov.

	Ivan pochopil, že sa od posla viac nedozvie, a poprosil kniežaťa Hoduša, aby ho strčil do temnice, ale nech mu dá najesť a dobre s ním zaobchodí.

	— Je to podozrivé, — povedal Pavol. — V nijakom prípade nepôjdeš nazad, Ivan!

	— Ba pôjdem, až sa dočkám Dorie. Už to mám, Pavol! Matijasovi som vravel, že sa budem vracať v piatok alebo v sobotu. No v skutočnosti som myslel na nedeľu. Akosi nápadne sa vypytoval na môj návrat. Vtedy mi to nebilo do očí, ale teraz…

	— A načo šiel Matijas do Požegu? — prerušil ho Pavol Babonič.

	— Požiadať kráľovnú, aby zaútočila na bosnianskych krivovercov. Ale ja som ho privliekol nazad. Najprv musíme totiž skryť Mirenu, Radoslava a Drahošu pred jeho špehúňmi. Aj keď hlásajú bogomilskú vieru, pracujú i v prospech vlasti. No teraz už povedz, ako je národ spokojný s panovaním bána Mateja.

	— Koná pokojne a rozvážne, či už ide o šľachtu, mešťanov, alebo o ľud. Dôsledne sa drží tvojich pokynov, Ivan, — odvetil Pavol.

	— Knieža, rád by som sa s ním stretol, — obrátil sa Ivan na kniežata Hoduša.

	— Hneď poňho zájdem, — povedal hostiteľ a nechal priateľov osamote.

	— Hoduš ešte nič nevie o kráľovičovi Ratimírovi? — pošepky sa spýtal Ivan.

	— Želal si si, aby som nič nevravel.

	— Pred zasadnutím snemu sa všetko dozvie. Ak sa to dobre skončí, navždy sme zachránili Chorvátsko od Uhorska!

	OLIVEROVA NÁSTRAHA

	Hora je biela, zamrznutá. Končiare stromov ohrieva slnko. Vietor naráža do konárov. Vysoký les popri ceste tvorí nepriehľadný múr. Za ním podriemkavajú kone a v ich sedlách vyčkávajú templári rozostavení za krovím. Jeden z nich sa obrátil, zložil z hlavy prilbu a zvolal:

	— Olivero, nespi! Pozri, už vyšlo slnko!

	— No a čo?

	— Som hladný, a namojveru, ani moji chlapci sa nenajedli nočného vzduchu. Čakali sme na kniežaťa Okičského celý deň a noc, ale keď neprišiel v piatok, nepríde ani dnes.

	— Na Matijasa sa môžeš spoľahnúť. A on nám predsa poslal správu, že Okičský sa bude z Griča vracať v piatok alebo v sobotu. Tomo, maj sa na pozore! Dal si slovo, že ho s nami vyčkáš a zabiješ.

	— Keď nechodí, nemôžem ho ani vyčkať, ani zabiť!

	— Len pokojne! Ak nepríde do dnešného večera, mám pre teba ešte jednu úlohu za tú istú cenu.

	— Len pomaly! Nová práca, nová pláca. Musím vedieť, čo je to za úloha.

	— Matijas mi prikázal, že až skoncujeme s kniežaťom, mám sa obzrieť po kňažnej Okičskej.

	— A načože by vám bola?

	— Ja by som už vedel, načo, keby som Matijasa nepotreboval. Ale chce, aby sme mu ju priviedli, a ja som jeho verný spojenec.

	— Eštežečo! Ak sa chce zhovárať so svojou neterou, nech si zájde na kráľovský hrad.

	— Nechce sa s ňou zhovárať, ale odpratať ju kamsi na juh a zavrieť do kláštora. Musím ti to povedať, kým mi neujdeš.

	— Dobre, Olivero. No ako chytíme kňažnú, keď je na kráľovskom hrade?

	— Až to skoncujeme s kniežaťom, pošlem jej správu, že jej brat leží na ceste. Uvidíš, raz-dva ju tu máme, a tak zabijeme jednou ranou dve muchy. Teraz už vieš, čo ťa čaká. Len poctivá práca — a odpustia sa ti všetky tvoje zbojstvá a urobíme z teba počestného šľachtica!

	— A budem mať česť zasadnúť za stôl s bohatými pánmi kniežatami a s rozkošníckymi, hriešnymi templármi, — posmešne dodal Tomo.

	— Nevysmievaj sa, zbojník! Sľúbil som ti to a tak sa aj stane. Teda prijímaš môj návrh?

	— Prijímam. Ale vy vravíte a aj môj žalúdok sa ozýva. Kozák, som hladný! — zakričal Tomo na veliteľa svojej družiny.

	Vzápätí sa zjavil jazdec oblečený ako templársky ozbrojenec, otvoril kapsu a vybral z nej chlieb s mäsom. Tomo doň nedočkavo zahryzol bielymi zubami.

	— Dobre si sa zásobil, Tomo, — poznamenal Olivero a podal sa s koňom bližšie.

	— Hádam ste si nemysleli, že sa najete kniežaťa Okičského? Ale sa vám zbiehajú slinky. Tu máte!

	— Pomôžeš mi odviesť kňažnú na juh? — spýtal sa Olivero, len čo prehltol sústo.

	— Ak sa dohodneme? To je totiž ďalšia úloha.

	Medzi chlapmi vpredu nastal rozruch. Tomo si všimol, že spoza krovia čosi pozorne sledujú. Jeden z nich už bežal k Oliverovi.

	— Dôstojný rytier! Idú!

	— Idú? — začudoval sa Tomo. — Po ceste?

	— Áno, z tamtej strany, z Požegu.

	— Vylúčené! Knieža je na Griči, môže prísť iba z opačnej strany. Nemôže byť odrazu aj na Griči, aj v Požegu!

	— Ale idú z tamtej strany, z Požegu.

	— Kto?

	— Koč a jazdci. Majú modrú zástavu a na nej biely hrad na skale.

	— Okičský! — natešene zvolal Olivero. — Na miesta, chlapi! Tomo, teraz je na tebe, aby si nás viedol!

	— Dobre. Nech všetci počúvajú moje rozkazy. Ale naozaj nechápem. Čakáme kniežaťa Okičského z Griča, a on ide z Požegu?!

	— Ani ja to nechápem, — odpovedá Olivero, — ale je to tak!

	Tomo spustil na zachmúrenú tvár priezor, zavolal Kozáka a opustil Olivera. Keď zašli o kúsok ďalej, Tomo mu pošepol:

	— To nie je knieža, ten nemôže ísť z Požegu. Ktosi iný prichádza pod jeho zástavou!

	A zmĺkol. Zmocnila sa ho zlá predtucha.

	— Ak nezaútočíte, pane, tak to urobí Olivero, — pošepol mu Kozák.

	— Viem. Pôjdeme prví a potom uvidím, čo ďalej. Drž sa pri mne, aby si mohol vykonať, čo ti prikážem.

	Templári ustúpili. Tomo a jeho chlapci ich predišli a skryli sa za vysoké krovie. Po ceste sprava sa približuje kočiar s koženou strieškou. Vpredu aj po bokoch sú spustené závesy z modrého plátna. Nik spoza nich nevykúka. Pred štvorzáprahom cvála päť ozbrojených jazdcov a práve toľko po stranách a vzadu. Horou sa ozýva dupot koní a škrípanie kolies. Tomovi chlapci si zaľahli na šije koní, aby sa im v slnku nezaleskli prilby a neprezradili ich.

	Sprievod na ceste sa cvalom blíži. Striehnúci chlapi s napätím hľadia na Toma, kedy im dá znamenie.

	— Teraz! — pošepol a vyskočil na cestu. Jeho chlapci v momente obkľúčili sprievod.

	Olivero s ozbrojenými templármi zostal v úzadí. Jazdci sprevádzajúci kočiar postrehli prepad, namierili kopije a vrhli sa na protivníka. Horou sa ozývajú hlasné výkriky. Tomo uprel zrak na kočiar. Neútočí, ale spytuje sa prvého jazdca:

	— Kto je v kočiari?

	— Naša pani kňažná.

	Spoza modrého závesu vyzrela Doria. Tomo chytil Kozáka za ruku, nahol sa k nemu a zvolal:

	— Tušil som to! Nesmie sa dostať do rúk Oliverovi. Povedz jej sprievodcom, aby sa vrátili. Na ceste na nich striehnu, ale my ich obránime. A aby si ani nepípol, že som tu, lebo ťa zabijem!

	Kozák zamieril k prvému jazdcovi vpredu a odovzdal mu Tomov odkaz. Silný chlap, veliteľ kniežaťa Okičského, pricválal ku kočiaru a oznámil to Dorii.

	— Kniežacia milosť, bude lepšie, ak sa vrátime. Ešte sme nezašli ďaleko od Požegského hradu.

	— Tak sa vráťme, ale dávaj pozor!

	Chlapi schytili liace a opatrne obrátili kočiar.

	— Hej, čo je to tam? — ozvalo sa Oliverovo volanie.

	Tomo mu zakýval, aby čakal. Olivero poslúchol, ale čoraz pozornejšie sledoval kočiar a Tomovo správanie, pričom sa nezdržal poznámky:

	— Čo si to ten diabol vymyslel? Prečo sa kočiar vracia?

	— To ani ja nechápem. Kňažná je už predsa naša!

	— Keby im bol prikázal ísť do hory alebo rovno do Sávy, všetko by som pochopil, ale toto…

	— Obrátili sa! Teraz ju vezme z kočiara… Dočerta! Tomo s chlapcami si pokojne cvála za ňou. Čo len zamýšľa?

	— Možno to isté, čo v Čičiach. Chce uniesť kňažnú a znepriateliť vás s Matijasom. Nože sa pozrite, ide si za kočiarom do Požegu. Zradí vás!

	— Už nás zradil! Vpred, templári! Zastavte kočiar a vezmite mu dievča! Rúbte na všetky strany!

	Cvalom dohonili Toma, ktorý ich už očakával, a aby ich zadržal, zvolal:

	— Stojte! Viem, čo robím!

	— Kam ju vedieš? Zradca! Za ním! — rozkázal Olivero.

	A strhla sa bitka. Kočiar zastal. Doria sa prestrašene díva spoza závesu na cestu, kde sa bijú dve rovnako silné skupiny. Nemôže spoznať Toma, lebo tvár mu skrýva kukla, ani ho počuť, lebo Tomo mlčí a tne hlava-nehlava. Nerozumie ničomu, nechápe, prečo ju jedni bránia a druhí na ňu útočia.

	Olivero už pochopil, že ho Tomo zradil a bitkou prekazil jeho plány. Rozhodol sa ho za to potrestať.

	— Strieľajte z lukov! — zareval na svojich ozbrojencov a sám vzal do rúk luk.

	Družiny sa bijú čoraz zúrivejšie. Na Tomových chlapcov pršia strely.

	— Schovajte sa! — skríkol na Doriu veliteľ kniežaťa Okičského.

	Kňažná ho chcela poslúchnuť, ale vtom ju zasiahol šíp. Vykríkla a zrútila sa do kočiara.

	Jej výkrik prenikol Tomovi až do kostí. Obzrel sa, zvrtol koňa a prirútil sa ku kočiaru. Mladý veliteľ odhrnul záves a rozčúlene vykríka. Slúžka drží v náručí hlavu svojej panej. Z Doriinho boku trčí šíp, po svetlých šatách jej steká krv. Tomova tvár pod kuklou sa zmraštila, zaťal zuby. Doria stene, jej bolesť mu trhá srdce, ale prudko popchne koňa, vráti sa ku Kozákovi a uprostred bojového hurhaja skríkne:

	— Choď pomôcť! Kňažnú zasiahla strela! Pomôž jej! — Potom schytí meč a zúrivo sa vrhne na Oliverových ozbrojencov.

	Kozák poslúchne, zvrtne koňa a chránený prilbou skočí do kočiara. Bez slova vytiahne z rany šíp, Doria tlmene zastene a z rany jej vystrekne krv.

	— Rýchle, daj mi kúsok plátna! — rozkáže Kozák slúžke.

	Prestrašená, bedákajúca slúžka chce otvoriť striebrom okovanú truhlicu, ale nedarí sa jej to. Kozák ju odstrčí, otvorí truhlicu, siahne do nej a vytiahne bielo-modré hodvábne šaty zdobené perlami. Bez rozmýšľania siahne po noži a odreže kúsok bieleho hodvábu. Potom sa vráti k Dorii, roztrhne zakrvavené šaty, odhalí jej bok a pozrie sa na ranu.

	— Máte vodu? — spýta sa slúžky.

	Dievča vyberie z ďalšej truhlice nádobu s úzkym hrdlom. Kozák vyumýva ranu a obviaže ju. Keď je s tým hotový, znovu si vypýta od slúžky vodu a ponúkne ňou Doriu. Kňažná trochu preglgne a oprie si hlavu o vankúš, ktorý jej dievča podložilo. Poblednutá, vyľakaná zahľadí sa na milosrdného samaritána v templárskom odeve.

	— Už je vám lepšie? — spýta sa jej Kozák.

	— Trochu. Och, prečo ma prepadli?

	Pritiahol sa bližšie k nej a pošepol jej:

	— Kňažná, chráňte sa Matijasa. Poslal Olivera, aby vás uniesol. Chce vás zavrieť do kláštora. A aby ste ešte vedeli: keby sa dakedy dostal k moci Joachim či niekto z jeho priateľov, Matijas vás navždy pochová v kláštore a privlastni si vaše majetky. Aj váš brat knieža Okičský nech si dá pozor na Matijasa a templárov!

	A Kozák zoskočil z kočiara. Keď chcel zatiahnuť záves, slúžka zdvihla roztrhané šaty a Doria si ticho vzdychla:

	— Netušila som, že z mojich svadobných šiat bude obväz…

	Kozák sa pozrel na šaty a truhlice v kočiari, čosi zahundral a vyskočil na koňa. Keď sa prebil k Tomovi, začul jeho otázku:

	— Je mŕtva?

	— Živá a obviazaná.

	— Nech utekajú do Požegu. My zatiaľ zadržíme Olivera. Ak nenechá kňažnú v pokoji odísť, má hodiny spočítané.

	Len čo sa koč s Doriou pohol, Tomo rozdelil svoju družinu, aby zabránil templárom prenasledovať ju.

	— Chlapci! Ak máte radi svojho pána, rozsekajte tých naničhodníkov.

	— Rozpáram ťa, ty niktoš zradcovský! — zakričal naňho Olivero.

	— Tak poď, poď, postav sa zoči-voči!

	— Špina zbojnícka, popľul si svoje slovo. Inkvizítor ťa upraží na hranici, ty krivoverec! Za ním! Chyťte ho! Je to rozkaz inkvizítora Matijasa! — skríkol Olivero a jeho ozbrojenci zaútočili.

	No Tomovi chlapci sú šikovnejší. Chvíľu ustupujú, a keď sa templári rozbehnú za nimi, obratne zvrtnú kone opačným smerom. Lákajú nepriateľa do pasce, kolú ho a rúbu.

	— Olivero, zomrieš! Nebudem mať pokoja, kým ti nerozmlátim ňufák! — zreval Tomo, keď sa prebil bližšie, a potom tresol templára po prilbe a mlátil ho hlava-nehlava. Olivera sa zmocnila hrôza. A Tomo sa len vyhráža:

	— Odseknem ti nos, ty fičúrisko!

	— Templári, pomoc! Pomoc! — kričí Olivero. A keď sa mu prilba zachytila o brnenie, dal sa na útek. Jeho ozbrojenci, porazení a doráňaní, bežia za ním.

	— Žeňte ich až na koniec sveta! — skríkol Tomo.

	Po okolí sa rozlieha divý cval.

	Keď Tomova družina vyšla z hory, boli už templári ďaleko.

	— Stojte! — rozkázal Tomo svojim chlapcom. — Už ich nedohoníme.

	Potom sa dali hľadať svojich štyroch ranených kamarátov, ktorí zaostali. Keď ich našli, slnko už bolo vysoko. Kozák ich obviazal a pustili sa ďalej hustým lesom.

	Tomo celú cestu mlčal. Bol bledý, zachmúrený a zadumaný.

	Cválali celé popoludnie, až napokon začali vystupovať do kopca. Celkom hore zastali. Pred nimi sa vypína široká veža. Opustená, obrastená hustým krovím skrýva sa za vysokými stromami. Kozák otvoril železnú bránu. Najprv vošiel Tomo a po ňom ostatní chlapci. Vo veľkej tmavej miestnosti zhodili zo seba templárske odevy a obliekli sa do svojich šiat.

	— Bolo by dobre postaviť stráž, — poznamenal Kozák. — Olivero nás bude všade hľadať.

	— Do Psohlavcovej veže sa taká bezbožná čeliadka neodváži, — odvetil Tomo. — A nebol som taký blázon, aby som prezradil, kde som sa usalašil.

	Popoludní, keď si chlapci odpočinuli, zrazu sa im Tomo prihovoril:

	— Chlapci, odteraz je všetko ináč. Kým ma naháňalo kráľovstvo, bolo dobre! No teraz ma bude prenasledovať inkvizítor a tomu pomáha samo peklo. Mohli by vás aj upáliť. Mali by sme odísť niekam ďaleko. Čo poviete?

	— Pane, — zdvihol sa Blaž, — celú jeseň a polovicu zimy sme strávili v cudzom kraji a zasa by sme mali odísť? Mnohí z nás tu majú domec, ženu a deti.

	— Tak je, — pridal sa Kozák. — Pane, poďme na Lobor. Opevníme sa tam a ani pol kráľovstva proti nám nič nezmôže.

	Ale Tomo len zamračene hľadí do zeme.

	— Povedal som ti, že ma Lobor živého neuzrie!

	— Pane, je to vaše dedičstvo, váš domov!

	— Ja nemám domova! Pôjdem do sveta a vy sa vráťte domov, pod Lobor, a žite si, ako sa vám zachce! Vezmite si všetko, čo mám.

	Nik z nich nepovedal ani slova. Tvár im zastrel neznámy smútok.

	— Pane, — ohlásil sa po chvíli jeden z chlapcov, — bez vás by tam bolo pusto. Poďte na Lobor, budeme vás brániť do posledného dychu.

	— Už som povedal, na Lobor nejdem! Počkám. Ale ani tu sa nedá žiť. A Ivaša sa ešte stále nevrátil z Griča? — rozhliadol sa po chlapoch.

	— Nie, — odvetil Kozák, — niet po ňom ani chýru.

	— Ak ho knieža hodil do temnice, beda mu!

	— To by bola pekná vďaka za to, že ste ho varovali pred nešťastím! Azda je v tom niečo iné.

	— Kozák, nemysli si, že som porušil slovo dané Oliverovi. Sľúbil som, že budem kniežaťa čakať a zabijem ho, ale nesľúbil som, že ho neupozorním. A tým som s Oliverom skončil. Teraz ma bude naháňať, aby ma upálil na hranici. Práve najlepšia pečienka by zo mňa nebola, priveľmi som schudol! Museli by ma natierať Matijasovým tukom a tá predstava sa mi hnusí. Chcem sa upáleniu vyhnúť. Kozák, poď so mnou!

	Keď vyšli, Tomo sa uprene zahľadel do údolia, kde sa v diaľke vypínal hrad s vežami a baštami. Stál na samom vrchu požegského kopca a leskol sa v zapadajúcom slnku. Tomo sa chcel na čosi spýtať, o čomsi sa porozprávať, ale nevládal.

	Zasnežené okolie zaliali lúče zapadajúceho slnka. Akoby kráľovský hrad potiahli purpurom. Zrazu sa Tomo ticho spýtal:

	— Nespoznala ťa kňažná?

	— Nie. Len sa ma spýtala, prečo ju napadli a kde sa vzali dva tábory. Nepovedal som jej, ale ani som pred ňou nezamlčal, že ju Matijas chce zavrieť do kláštora.

	— Dobre si urobil. A čo ešte vravela?

	— Ešte vravela…

	— Vari si jazyk stratil? Chcem počuť každé jej slovo, Kozák! Vykrútim ti krk, ak okamžite nepovieš, čo hovorila.

	— Hneď vám to poviem, nerozčuľujte sa! Vybral som z truhlice šaty a odrezal z nich kúsok. Boli spolovice z bieleho hodvábu a spolovice z modrého. Spravil som tak, lebo som nič iné nenašiel. Keď to videla slúžka, iba sa za hlavu chytala. Potom som tým kňažnej zaviazal ranu a ona povedala: „Netušila som, že z mojich svadobných šiat bude obväz!“

	Tomo sa tak zúfalo zatváril, že Kozák priskočil k nemu a vystrel ruky. Zazdalo sa mu, že jeho pán už-už klesne na zem mŕtvy.

	Pánovo mlčanie napĺňa Kozáka strachom. Pokúša sa prerušiť to hrozné ticho, ale nenachádza v sebe dosť odvahy. Po dlhej chvíli Tomo akoby sám pre seba zašepkal:

	— Tak ona išla… na svadbu?!

	— Neviem… to neviem, pane.

	— A kde je vojvoda Béla?

	— Neviem, pane, nespomenula ho.

	— Kam išla?

	— Ani to neviem. Asi ďaleko, lebo v kočiari bolo plno truhlíc.

	— Čaká ju na Okičgrade alebo v Samobore! Pôjdem ta, zabijem ho a potom nech si ma upália…

	— Pane, keby bol vojvoda na Okičgrade alebo v Samobore, načo by chodila za ním? On by prišiel na Požegský hrad a tam by sa zosobášili. Nemala by so sebou toľko truhlíc a nevydala by sa na cestu sama, ale prišiel by po ňu s celým svojím sprievodom. Vojvoda je určite ďaleko odtiaľto.

	— Ďaleko? V budínskom lese mi vtedy povedala: „Odídem ďaleko! Veľmi ďaleko!“ Máš pravdu, Kozák, vojvoda je ďaleko. A ona ide za ním…

	— Teraz ich nebudú môcť zosobášiť. Dlho potrvá, kým vyzdravie, — utešuje ho Kozák.

	— Biele rúčky, biele ako hodváb, a objímať ich bude vojvoda! — polohlasne zahundral Tomo a potom si zložil ruky na zátylok, oprel si hlavu o strom a zahľadel sa do údolia na vzdialený hrad.

	— Pane! Prečo ste ma prinútili povedať vám to? — vyčítal mu Kozák smutne.

	Slnko zapadlo. Pomedzi konáre presvitá ešte trochu svetla, v ktorom ľahko rozpoznať zúfalstvo v Tomových očiach. Dlho neodpovedá svojmu vernému Kozákovi. Až sa napokon ticho ozve:

	— Kozák! Musím sa s vami rozlúčiť. Keby ma chytili, všetkých by vás povešali alebo upálili. Nech sa chlapci vrátia domov a ty s nimi! Nesmú nájsť so mnou nikoho.

	— A vy, pane môj?

	— O to sa ty nestaraj!

	— Pôjdem za vami, aj keď ma zabijete. Nemám nikoho okrem vás!

	— Ani ja nemám nikoho! — zamrmlal Tomo s pohľadom upreným na hrad. Pred očami sa mu zjavil obraz Dorie poviazanej látkou zo svadobných šiat. Nechce sa mu žiť.

	— Pane, vezmite ma so sebou!

	— A kam?

	— Kam nás vietor zaveje.

	— Uhnem jej z cesty.

	— Bude to lepšie.

	— Nech sa len vydáva! Preto ma prosila, aby som sa jej viac neukazoval na oči! Má pravdu. Ja zbojník, ona anjel… Zmiznem jej z očí! Zmiznem! — vykríkol, akoby sa zhováral s kýmsi vo vzdialenom hrade.

	— Veď sám dobre viete, pane, že by nemohla byť vašou, aj keby chcela! Sú to naničhodníci, pane, a všetci vami opovrhujú.

	— Ech, — vzdychol si Tomo a udrel rukou o meč, — zaprisahal som sa jej, že ma viac neuvidí. A neuvidí ma! Nie! Prisahám na česť svojho meča, na zapadajúce slnko tam nad tvojou strechou, neuvidíš ma, ale ešte o mne počuješ, Doria! Počuješ! Až do konca života! Všetci sa budú chvieť pred mojím menom…

	Pomaly sa zvečerilo. Tomo sa strhol:

	— Choď a povedz chlapcom, aby sa zajtra rozišli do svojich domovov. My pôjdeme svojou cestou. Keby niektorý z nich chcel s nami, nechcem ho. Daj im všetko bohatstvo, čo sme nazbíjali. Nám nechaj len na cestu. Pôjdeme ďaleko, veľmi ďaleko, nech svet zvie, že Čierny Tomo ešte žije…

	NA POŽEGSKOM HRADE

	Prešli tri dni. Na Požegskom hrade sa nečakane zjavil knieža Okičský.

	— Že sa ujec spikol proti mne a Dorii, to chápem, ale prečo ju tí druhí bránili? — čudoval sa, keď si od Belka vypočul, čo sa prihodilo sestre.

	— Náš veliteľ tvrdí, že tí, čo ju bránili, boli iba preoblečení za templárov. Vraj keď kňažnú nechali odísť, veliteľ zazrel, ako sa vodca tých, čo ju bránili, pustil do boja s veliteľom útočníkov.

	— No nič to, len nech mi sestra nezomrie, Belko, nech zostane nažive! Och, keby som vedel, čo v tom bolo, a chytil vinníkov, priviazal by som ich o konské chvosty.

	V komnate zašušťali šaty. Vošla Tajana. Jej tvár prezrádza únavu a bolesť.

	— Nebojte sa, knieža. Chcel sa so mnou zhovárať akýsi človek, stál pred hradnou bránou. Šla som sa ta pozrieť a vidím, že je to veliteľ Tomovej družiny Kozák. Podal mi hrnček s akýmisi bylinami a masťou. Prekvapilo ma to, ale on mi pošepol: „To je liek pre kňažnú. Od toho sa jej rana zahojí.“ Chcela som ho zdržať a povypytovať sa, ale nedal sa.

	— Odkiaľ vie, čo sa stalo? Tajana! Tomo, ten prekliatec, bol zapletený do prepadu.

	— Knieža, Tomo nie je na vine.

	— Čo vy o tom viete?

	— Nič viac, iba že miluje kňažnú na život a na smrť.

	— Nikdy viac nevyslovte tie hrozné slová, Tajana. Dobre viete, aká strašná hanba je pre moje meno, že zbojník miluje Doriu.

	— Viem, knieža, ale aj tak, dal by za ňu život. Prečo sa na mňa tak dívate? Azda som povedala niečo zlé?

	— Kde by sa vo vás vzalo zlo, Tajana? Len ma prekvapuje, že sa ho tak nápadne zastávate. Nestane sa mu nič, ak mi vysvetlí, odkiaľ vie, že je Doria ranená, — povedal a okamžite nariadil Belkovi, aby po celom okolí hľadal Toma a jeho družinu.

	Večer Dorii horúčka klesla. V noci spala a na druhý deň ráno už spoznala brata, Tajanu aj kráľovnú. Keď večer oznámili Ivanovi, že po Tomovi niet ani stopy, Doria sa cítila oveľa lepšie a zhovárala sa s bratom.

	— Čo robiť, Ivan? Do Čiech nemôžem.

	— Je to zlé, ale nedbám. Len nech mi ty vyzdravieš, moja milá sestrička.

	— Len čo vyzdraviem, pôjdem.

	— Už bude neskoro. Vymyslel som niečo iné. Pošlem k Bélovi dôverníka s listom, že si na ceste do Čiech, aby ťa počkal. Tak ho zdržíme.

	Podrobne sa o všetkom dohovorili a Ivanovi odľahlo, keď videl, že sa mu sestra rýchle zotavuje.

	 

	Doria sedí na stoličke s vysokým operadlom vo svojej dievčenskej komnate zaliatej slnkom, ktorého lúče dopadajú dnu vysokým oknom. Vedľa nej sa na nízku stoličku usadila Tajana. Kňažnina tvár už znovu dostáva zdravú červeň, kým Tajanina je pochudnutá a takmer nepríjemná. Útla postava dievčiny pripomína kvet, ktorému chýba vzduch, slnko a vlaha. Tichá, utiahnutá takmer sa stráca v ružových šatách. Ponáša sa na dieťa, ktoré obliekli do šiat dospievajúceho dievčaťa.

	Doria ju súcitne pozoruje a potom sa nakloní k nej:

	— Tajana, milá moja, je mi tak ťažko pri pohľade na teba.

	— Som smutná, nič viac. Je mi otupno na tomto hrade.

	— Smutno je ti na duši, viem. Zabudni na rytiera, Tajana, zabudni naňho.

	Neodvetila, len oči jej zvlhli. Vstala a zašepkala:

	— Prichádza knieža.

	— Čo sa mu vyhýbaš? Či nie je k tebe dobrý?

	— Veľmi dobrý, kňažná, ale iste sa chce rozprávať s vami. Viem to. O chvíľu sa vrátim.

	Prv ako vošiel Ivan do komnaty, zmizla vo vedľajších dverách ani tieň.

	— Ivan, — ozvala sa Doria, — stratíme ju. Chradne zo dňa na deň. Áno, čakanie naňho ubíja väčšmi než zúfalstvo. Deň čo deň vidí rytiera Sokola prísť pred hradby a vyčkávať na kráľovnú. Tajana vie, že chodia na prechádzky a užívajú si. Chúďa! Takto sa nikdy nevylieči z lásky k nemu. Povedal si, že ho prestane milovať, keď pred ňou zloží kuklu. Zariaď, prosím ťa, aby sa tak stalo, ak ti je jej život milý.

	— Je mi rovnako milý ako život jej otca Ratimíra, ale nemôžem nič robiť.

	— Keby sa Tajana ešte aspoň raz mohla zhovárať s rytierom! Ver mi, bolo by jej ľahšie na srdci.

	Chvíľu premýšľal a potom sa obrátil k sestre:

	— Máš pravdu. Poviem to rytierovi a zariadim stretnutie. Potom ťa poprosím, Doria, aby si jej to oznámila. Nechcem sa s ňou zhovárať. Nevládzem sa jej pozrieť do očí, tak ma hryzie svedomie.

	— Čo robí kráľovná? — spýtala sa Doria, aby zmenila predmet rozhovoru.

	— Omladla od lásky. Pochytila ju myšlienka, že chce vidieť svojho milého biť sa a víťaziť na turnaji.

	— A ty súhlasíš?

	— Čo môžem iné? Musím vyplniť jej túžbu. Je taká nadšená, keď sa hovorí o jeho úspechoch v boji. Chce ho vidieť biť sa. Také sú dnes ženy, vzrušuje ich to. Alžbeta je posadnutá túžbou vidieť ho, ako s kopijou v ruke kosí svojich protivníkov.

	— A čo na to rytier Sokol?

	— Súhlasí, musí súhlasiť, už kvôli nám.

	— Teda kedy bude turnaj?

	— O tri mesiace na lúke pod hradom.

	— A s kým sa bude Sokol biť? Aj s tebou?

	— Na to nemám ani chuti, ani času, Doria. Chystám snem na Griči. Ty vieš, čo sa má stať potom. Ten turnaj sa mi veľmi hodí. Kráľovná je taká zaujatá, že sama vydáva príkazy ohľadom prípravy bojových hier. Aspoň si nevšíma nič iné. Veď teraz často chodím na Grič, Pavol Babonič a bán Matej zasa chodia za mnou, ale ona nič nevidí. Myslí len na turnaj.

	— Teda všetko na Griči je už pripravené?

	— Všetko. A dúfam, že Béla ťa čaká na Pražskom hrade. Aby som ho ešte tuhšie pripútal k Čechám, oznámil som mu, že ťa ta odprevadím, lebo chcem vidieť kráľovu krásnu chovanicu.

	— Tak si sa rozhodol vziať si ju?

	— Azda neveríš, že som sa zahľadel do Orchidy, ako rozhlasujú Kumáni?

	— Naozaj si k nej veľmi milý, odkedy sa zmenila.

	— Ešte pred mesiacom Orchida žiarlivo zazerala na kráľovnú pre rytiera. Teraz sa zalieča mne, akoby som bol vyvoleným srdca tej chuderky. A jej nečakaná zbožnosť! Celé hodiny kľačí v kaplnke pohrúžená do modlitieb. Oblieka sa skromne. Všetci žobráci z ďalekého okolia sa zhromažďujú pred hradom a Orchida ich obdarúva! Nerozumiem tomu.

	Vošiel dvoran a oznámil Dorii, že ju chce navštíviť kňažná Orchida. S radosťou ju prijala.

	— Len pred chvíľočkou som dostala súhlas kráľovnej zasvätiť sa službe bohu. Utiahnem sa do kláštora, — rozprávala Orchida.

	— Vy? — prekvapene zvolala Doria. — Och, kňažná, aj tak môžeme byť dobrí a bohabojní. A vy, taká pekná a mladá, vy by ste sa chceli zavrieť do kláštora?

	— Nemám tu už prečo žiť! Čo by som robila, na čo by som čakala?

	— Na svojho vyvoleného.

	— Myslíte rytiera? Ach, bol to len pochabý rozmar! Vytriezvela som. Inam ma ťahá srdce, ale on si ma nikdy nevšimne. Bola som zlá a má pravdu, že si ma nevšíma…

	Sklopila oči a zľahka si povzdychla. Vyzerala užialená a skľúčená, ale vzápätí zdvihla hlavu a usmiala sa:

	— V kláštore oľutujem svoje hriechy a potom mi hádam odpustí aj on, čo bolo. Iné od neho nemôžem čakať.

	Pri týchto slovách sa Orchida pozorne zahľadela na kňažnú. Ivan sa ani nepohol, ani neozval.

	— Ešte pred Veľkou nocou ma prijmú za novicku. Prídete na moju slávnosť? A vy knieža? — A uprela naňho podivne ubolený pohľad.

	— Bol by som rád, keby ste si to rozmysleli, — povedal Ivan.

	— Ach, knieža, nemôžem. No, pôjdem do kaplnky. Je čas modlitby.

	Orchida pomaly opustila komnatu. Brat so sestrou sa prekvapene zahľadeli na seba a počúvali jej kroky vzďaľujúce sa na chodbe.

	— Ivan, je naozaj do teba zaľúbená, — zašepkala Doria.

	— Nie, tomu nikdy neuverím! Za tým sa niečo skrýva.

	Počas ich rozhovoru vošla kráľovná čerstvá a celá červená od vzduchu.

	— Dnes sa výborne jazdilo, — povedala. — Slnko hreje, hora vonia, všetko je také veselé, kňažná. Nikde nie je tak pekne ako tu. Rytier vás pozdravuje, knieža, a prosí, aby ste k nemu zašli. Knieža Szemere sa neozval? — spýtala sa napokon s neveľkým záujmom.

	— Oznamuje, že všetko je v najlepšom poriadku. Po Joachimovi ani stopy. Podľa všetkého zostal u svojho Rudolfa.

	— Dobre urobil. Rozhodla som sa, knieža, zostať tu čo najdlhšie, hoci až do zimy.

	— To ma veľmi teší, — odvetil Ivan. — Leto je tu prekrásne. Môžeme si zájsť na Grič, ba aj na Kamengrad.

	— Na Kamengrad? Áno, aj tam je pekne. Rytier Sokol ustavične sníva o Kamengrade. Prečo by sme ta nezašli?

	— Po rytierskom turnaji, ak sa bude najjasnejšej kráľovnej páčiť.

	— Máte môj súhlas. Som na všetko pripravená. Teraz sa už nebojím Kamengradu, — povedala Alžbeta s významným prízvukom v hlase.

	Keď o chvíľu opustila komnatu, Doria sa chystala s bratom na prechádzku. No vošiel Belko a ohlásil posla z Budína. Hoci to kniežaťa Ivana na chvíľu zdržalo, pozval dôverníka kniežaťa Szemereho k sebe. Ten mu odovzdal list a čakal. Ivan si ho prečítal, prepustil posla a vrátil sa aj s Belkom k Dorii.

	— Knieža oznamuje, že Oldamur utiekol z temnice na Dombskom hrade.

	— Zle je, — povedal Belko.

	— V prvom rade pre kniežaťa. Oldamur zhromaždí Kumánov a zaútočia naňho. Ak obsadia Budín, je s kniežaťom zle.

	— A tvoj plán to neohrozí? — spýtala sa Doria.

	— Nie. Kým bude Oldamur bojovať v Uhorsku, my už budeme mať svojho kráľa a svoje vojsko. Kráľovnej netreba nič vravieť, nech si užíva šťastia až po Kamengrad.

	 

	Pod hradbami kráľovského hradu sa zhromaždila kopa žobrákov. Sú otrhaní, podopierajú sa o barly a upierajú pokorný zrak na železnú bránu v hradbách. Prichádza ďalšia trojica s barlami a mieri hore k nim.

	— Čo sú to za privandrovalci? — zahundral starec, čo sa opieral o velikánsku bakuľu.

	Žobráci sa mrvia, pozorujú prišelcov. Prvý sa krivká s dvoma barlami a na hlave, až po oči ovinutej sivou handrou, má široký dotrhaný klobúk.

	— Čo ich sem vedieš? — zádrapčivo sa obrátil starý žobrák k tomu v klobúku. — Aby nám všetko zožrali?

	— Aj oni majú právo, aby ich obdarovala zbožná kňažná Orchida.

	— Tak mali aspoň počkať, kým si zvyknú na barly! Chromá noha mu lieta po zemi ako vtáčik vo vzduchu a zdravá sa potkýna.

	— Vybil by som ti aj tie dva zuby, keby som nebol mrzák.

	— Mrzák je tvoja bakuľa, a nie ty!

	— Je to podvodník! Vezmite mu barly! — pridali sa k starcovi ostatní žobráci.

	— Pažravci! — skríkol ten v roztrhanom klobúku. — Myslíte si, že nemám oči? Polovica z vás skrýva pod handrami stratenú ruku a krčí zdravé nohy. — A výhražne zdvihol palicu.

	— Ide šťastena! — zvolal škriepnik v roztrhanom klobúku. — Ech, keby prišla sem, všetci si budeme rovní a zdraví!

	Nastal rozruch. Podaktorí sa tlačia späť, ustupujú a o chvíľu sa dajú na útek.

	— Už vás mám! Bežíte, aby vám ruka nenarástla!

	— To nie je šťastena. Je to nejaká iná kňažná.

	— A vy prečo ste utekali? Vám nemôžu vyzdravieť údy, máte ich zdravé!

	Ale starcovi neodpovedá nik, lebo Orchida už vystupuje z malej brány so sväteckým výrazom v tvári a kráča k žobrákom.

	Úbožiaci sa skláňajú až po zem, padajú na kolená. Orchida dvíha oči k nebu a obdarúva ich. K tomu v roztrhanom klobúku sa naklonila a zbožne načúva, ako jej so zopätými rukami, modlitebným tónom šepce:

	— Matijas odkazuje, aby ste neklesali na duchu. Joachim sa ohlásil! Jeho ľudia sú pokope. Deň spásy sa blíži…

	— Ohlásil sa? — spýtala sa ticho. — Odkiaľ?

	— To ešte nemôžem prezradiť. Povedzte žobrákom, aby prišli o týždeň. Prinesiem čerstvé správy. A čo máte nové vy?

	— Snem na Griči. Knieža tajne prijíma svojich priateľov. Na budúcu nedeľu chystá kráľovná turnaj.

	— Amen! — povedal nahlas žobrák.

	Obidvaja sa prežehnali, akoby skončili modlitbu, a Orchida ďalej rozdáva almužnu.

	Hore stráňou vystupuje Ivan s Doriou a sledujú Orchidu, ako obdarúva otrhaných žobrákov. Keď ich zbadala, rýchle rozdala zvyšok a obrátila sa k úbožiakom so slovami:

	— Zbohom, bratia moji! O týždeň príďte zasa. Pohostím vás.

	Potom Orchida zamierila k hradnej bráne, kde počkala na Ivana a Doriu.

	— Videli ste, kňažná? — spýtala sa. — Akí sú šťastní!

	— Áno, je krásne obdarúvať chudákov.

	— A človeku je potom tak ľahko na duši! — vzdychla si Orchida.

	Vedno vošli do paláca. Ivan sa rozlúčil s Orchidou a potom si zavolal Belka a pokarhal ho:

	— Nedávaš pozor, Belko môj!

	— Okrem žobrákov sa k nej nik iný nepriblížil. Stojím na veži, keď rozdáva almužnu.

	— Prečo nepočúvaš za jej chrbtom?

	— Knieža, obdarúvať mrzákov je dobrý skutok! Ako by som jej v tom mohol brániť?

	— Ctím si tvoju bogomilskú vieru, ale nedovolím, aby strkala nos do mojich záležitostí. Nech odteraz nevyjde k žobrákom bez tvojej spoločnosti! Čo by sa rozplynula od svätosti a prijala tvoju vieru, nesmieš ju spustiť z očí, aj keď obdarúva žobrákov. V tom bude dajaký úskok! Pravdaže, nesmie spozorovať, že ju podozrievame.

	 

	Dvoran Belko cvála popri Tajane. Za nimi jazdí šesť chlapov kniežaťa Ivana na čele s veliteľom. Mlčky schádzajú dolu kopcom a za chrbtom im zostáva kráľovský hrad zahalený večerným súmrakom. Teplý jarný vietor povieva pučiacimi konármi. Vzduch napĺňa vôňa fialiek.

	Jazdci pomaly zostupujú do tmy. Cestu neosvetľuje ani jediná fakľa. Ďaleko na východe presvitá spoza tmavých vrchov kúsok červenej mesačnej gule.

	— Och, vychádza mesiac, — ticho si vzdychol Belko. — To nie je najpríjemnejší spoločník.

	— Chcete sa vrátiť? — spýtala sa Tajana. — Vidím, že vám narobil starosti.

	— Aby som bol úprimný, neteší ma to, ale rytier čaká. A keď mi nariadil, aby som vás priviedol, musel vedieť, kedy vychádza mesiac. Ale nebojte sa. Kostolík je opustený a ja sa už postarám, aby sa k nemu nik nepriblížil.

	Pustili sa po mäkkej, sotva vypučanej tráve. Potom Belko zastavil koňa a povedal:

	— Tu zídeme. Ďalej vás zavediem pešky, aby chlapci nezbadali rytiera.

	Zoskočil z koňa, podišiel k Tajane, zložil ju zo sedla a potom prikázal veliteľovi, aby podržal kone a počkal na nich. Vzal dievča za ruku a viedol ju ta, kde sa pomedzi stromy belel kostolík.

	Dievča kráčalo takmer bez dychu. V ušiach jej búšilo vlastné srdce. Spomenula si na kaplnku svätého Štefana v Budíne. V takýto večer šla na sobáš. Priam cíti vôňu voskových sviečok, v polotme rozoznáva ľudí, na vysokej stoličke sedí chlap v rytierskom oblečení. V úzadí sa jej zjaví strašidelná tvár mŕtvoly. Pri tejto predstave zastala. Belko sa pozrel na dievča a spýtal sa:

	— Bojíte sa? Čoho?

	— Nebojím, — odvetila, a predsa na dne srdca cíti strach, akoby ju pri bielom kostolíku čakala záhuba.

	— Poďte, už vidím rytierovu prilbu. Pozrite, tam! Poďte, čas je drahý!

	Vykročila. Prišli až ku kostolíku. Konáre zapraskali, ktosi sa pohol a kráča pevným krokom k nim. Tajana sa zľahka zachvela a poponáhľala sa. V tme pred ňou zastala vysoká postava rytiera Sokola. Nevraví nič.

	Belko sa vzdialil, zostali sami. Tajana v bielych šatách stojí pred rytierom. Naklonil sa k nej a oslovil ju:

	— Ako sa máš, Tajana?

	— Dobre, rytier.

	— Nevravíš pravdu. Trpíš dni, týždne, mesiace — a chradneš.

	— Nie, nie, mýlite sa!

	— Daromne zapieraš. Videl som ťa s kňažnou, šli ste lesom na koňoch. Dobre som si ťa všimol. Tvoja tvár bola ako jesenná hmla, oči ako smutný povzdych. Tvoj úsmev je sťa posledná rozlúčka so životom. Si ako súmrak, Tajana, pustý, uplakaný súmrak!

	Mlčky zvesila hlavu.

	— Tajana, keď sme sa spolu rozprávali v zime v Budíne, vieš, v ten posledný večer, prosil som ťa, aby si si lepšie vybrala. Pamätáš sa, o čo som ťa prosil?

	— Aby som bola veselá.

	— Nie. Prosil som ťa o to, aby si si uvedomila, že kdesi bije jedno mladé srdce pre teba láskou, akou nikdy nemilovali nijakú ženu na svete. Sľúbila si, že budeš na toho mládenca myslieť.

	— Chcete, aby som sa zaňho vydala? — spýtala sa.

	Na chvíľu zmĺkol a poobzeral sa vôkol seba. Potom sa znovu sklonil k nej.

	— Chcel by som, aby si ho milovala.

	— Potom by ste boli šťastný?

	— Bol by som najšťastnejším človekom pod slnkom.

	— Budem ho milovať!

	— Nie, ty ho nebudeš milovať. Teraz to už viem, — ozval sa smutne.

	— Povedzte, kto to je.

	— Nesmiem. Ty by si azda dovolila, aby niekto prezradil tajomstvo tvojho srdca tomu, čo neopätuje tvoju lásku? — naliehal.

	— Budem jeho lásku opätovať.

	— Neverím! To vravíš, len aby si ma utešila. Budeš klamať samu seba, aby si vyhovela mne. Budeš ešte nešťastnejšia. A to nechcem ani ja, ani on! Keby tvoje srdce ľúbilo môjho chránenca, vo dne v noci by si cítila jeho náklonnosť, jeho túžby, jeho radosť i žiaľ. Myslela by si naňho a čakala, kedy príde. Ale ty si zabudla dokonca aj to, čo som ti o ňom vravel. Priznaj sa, že ho nikdy nebudeš milovať.

	— Nemôžem milovať nikoho.

	— Nikoho? Ani teraz nehovoríš pravdu.

	Odpoveďou bolo iba jej mlčanie.

	— Ale keby si… — začal, ale zrazu zmĺkol a dlho nepreriekol ani slova. Napokon sa naklonil tesne k nej a zašepkal: — Už skoro ťa oslobodím od kráľovnej.

	Pri týchto slovách dievča ožilo a prudko zdvihlo hlavu.

	— Knieža Ivan ti to oznámil a tvoje srdce napriek tomu trpí ďalej, akoby si mu neverila.

	— Ale ja mu verím.

	— Tak prečo nie si veselá?

	— Neviem sa radovať.

	— Lebo tvoje srdce je… — A vtom urobil rázny pohyb, akoby sa hneval sám na seba, že sa takmer preriekol.

	Rytierove slová sa Tajany hlboko dotkli. Akoby ju zasiahli do rozjatrenej rany. Horko-ťažko zadržala vzlykot, čo sa jej už-už dral z hrude. Celá sa chvela a zadúšala od bolesti. Rytier Sokol sa rýchle odvrátil, no vzápätí sa znovu otočil k nej, hoci nezniesol jej plač.

	— Čo mám robiť, Tajana? Keby si vedela, keby si len tušila… Tvoje slzy padajú… ako vriace olovo do môjho srdca! Tu pri tomto mesačnom svite by som jediným pohybom, ktorý by si videla, jedným jediným slovíčkom, ktoré by si počula, mohol odstrániť bolesť tvojho srdca, ale… nesmiem! Nesmiem! Len čo by som tak urobil, ležala by pred tebou mŕtvola!

	Strhla sa, akoby rytier vyriekol čosi hrozné, spustila ruky a vyjachtala:

	— Mŕtvola?… Mŕtvola?…

	Zhrozila sa svojich slov. Iba pred chvíľou si v duchu predstavovala obraz mŕtveho vtedy v kaplnke svätého Štefana.

	— Ja ho budem ľúbiť! Ach, viem, že ho budem ľúbiť, nech je to hocikto! Len povedzte!

	— Márne! Ty budeš ľúbiť len toho, koho už miluješ. Budeš milovať obraz, čo nosíš v svojom srdci, kým nespoznáš pravdu! A tá je už na dosah ruky!

	Tajanu rytierove slová vôbec nepotešili, iba jej zastavili slzy a zahnali hrôzu, lebo ho ešte nikdy nepočula tak zúfalo šepkať.

	— Jakživ som nebol taký nešťastný ako teraz. Ty za živa umieraš a ja… ja namiesto aby som ťa zachránil, vyslobodil, ja sa na to dívam! Prekľajem sa, ak sa ti niečo stane. To ja zaviním tvoju smrť!

	— Vy… vy sa veľmi mýlite.

	— Zasa klameš. Viem, prečo žiališ, Tajana, ale musím mlčať.

	Vystrela chrbát rozhodnutá vyslobodiť ho z múk svedomia, vrátiť mu pokoj.

	— Poviem vám, prečo smútim. Všetko vám odhalím.

	Ani tieto rozhodné slová v ňom nevyvolali zvedavosť. Iba k nej obrátil striebornou kuklou zahalenú tvár. Tajana zdvihla hlavu a začala:

	— Rozprávali ste mi o akomsi mládencovi, čo ma ľúbi. Ja, priznávam… nemyslela som naňho. Ale ani nemôžem myslieť na iného. Počkajte, hneď vás o tom presvedčím. Nemôžem prijať šťastie, o ktorom hovoríte. Lebo aj keby som vášho chránenca mala rada, nikdy by som sa zaňho nemohla vydať…

	— To všetko vravíš len preto, aby si ma oklamala, upokojila. Viem to.

	— Neviete! Sľúbila som komusi, že budem mlčať, ale vy obviňujete seba… že ma žiaľ do hrobu donesie. Nuž musím porušiť sľub mlčania pre vaše upokojenie a prezradiť vám…

	— Čo?

	— Že som… vydatá!

	— Vydatá? Tajana! Ty?

	Chytil ju za ruky a pritiahol k sebe tak silne, až sa zakolísala.

	— Ty že si vydatá? Vysvetlíš mi…

	— Zosobášili ma v kaplnke svätého Štefana ešte za života nebohého kráľa.

	Tajana cítila, ako sa mu chvejú ruky, ktorými ju drží.

	— Ako si to mohla urobiť a nepovedať mi ani slova? Čo… čo si to vykonala? Ako sa to stalo?… Za koho?

	Je taký rozhorčený, až ju prechádzajú zimomriavky. Akoby sa mu telo pod drôtenou košeľou, čo sa matne leskne v mesačnom svite, zmenilo na kameň.

	— Nebohý kráľ chcel, aby som sa vydala.

	— Prečo?

	Neodpovedala a on sa rýchle spýtal:

	— Kto je to? S kým si predstúpila pred oltár?

	— Neviem…

	— Kým nepovieš pravdu, nepôjdeš odtiaľto ani ty, ani ja!

	— Prisahám, že neviem!

	— Blúzniš, Tajana! Všetko si si vymyslela, aby si ma upokojila. Tak povedz, kto je to?

	— Mŕtvy!

	Strhol sa tak prudko, až mu zbraň zacvendžala.

	— Čo ti je, Tajana? Ty nie si pri zmysloch! Tajanka, vrav, čo ti je? Vari som ťa až ta doviedol… ja?…

	— Nie vy, nie! Počúvajte ma, som celkom pri zmysloch. Len ma, prosím, vypočujte. Nebohý kráľ ma videl smutnú a obvinil ma, že mu nežičím, lebo sa naňho hnevám, a preto mu je zle. Požiadal ma, aby som mu povedala, prečo sa hnevám. No a ja som mu vyčítala, že vás zasnúbil s Orchidou. Nato kráľ rozhodol, že vám vráti slovo a zosobáši ma s vami…

	— So mnou?

	Tie slová vyslovil hlasom plným zúfalstva.

	— A oklamal ťa?

	— Áno, áno, — prisvedčila Tajana, ale hneď ju zamrzelo, že je voči nebohému kráľovi, svojmu ochrancovi, nevďačná.

	No dohnalo ju k tomu pevné predsavzatie, že rytierovi Sokolovi zatají kráľovninu účasť na jej sobáši, aby mu nespôsobila bolesť.

	— Zosobášil ťa a potom tvojho muža zabil?

	Ani s tým nemohla súhlasiť, aby nezmarila plán presvedčiť rytiera, že ju zarmucuje manželský zväzok s mŕtvolou.

	— Nie, — odvetila rozhodne. — Mŕtveho obliekli do celkom takých šiat, ako sú vaše, a mňa poslali v sprievode istého dvorana do kaplnky. Tam v kresle sedel ktosi zahalený kuklou, akú nosíte vy. Povedali mi, že šľachtici na dvore sa sobášia posediačky, a tak som si aj ja sadla. Obrad sa skončil… Myslela som si… že ste to vy… a hneď som sa vrátila do paláca. Kráľ povedal, že ste sa s ním tak dohovorili…

	— Ja? Že som sa s ním dohovoril? Tajana, to nie je možné. Ktosi tam predsa ešte musel byť! Kto?

	— Sobášil nás biskup Flóra a rytieri, čo tam boli, mali spustené priezory. Iba Rufa nemal zahalenú tvár.

	— Rufa?! — zopakoval Sokol pošepky niekoľko ráz to meno, vzpriamil sa a chytil sa za hlavu.

	Tajane sa videlo, akoby sa jeho mohutná postava zatackala, ale nevedela, prečo a pokračovala:

	— Raz som zašla do kaplnky, že sa pomodlím, ale bola zamknutá. Vonku som stretla lúpežného rytiera Čierneho Toma, ktorý kaplnku násilne otvoril. Za oltárom sme našli rytiera s prilbou a v odeve, ako je váš. Sedel v tom istom kresle ako vtedy. Tomo mu zhodil prilbu a ja som zbadala hroznú tvár mŕtvoly. Tak som sa dozvedela všetko. A potom som ležala v horúčke. Ochorela som zo zúfalstva, že som zosobášená s mŕtvym. Nikdy sa nestanem vdovou, nikdy sa za nikoho nevydám. Nuž, preto som smutná. Vy naozaj nie ste príčinou.

	Dlho sa neozýval. Akoby skamenel s rukami na zátylku. Tajana očakávala, že teraz sa už konečne upokojí, keď mu dokázala, že príčinou jej chradnutia nie je on. Dlho trvalo, kým sa tichým, hlbokým, chrapľavým hlasom ozval:

	— Tak to s tebou urobila… kráľovná.

	— Nie ona! Prečo by ona? Čo to hovoríte? Kráľ mi iste chcel dobre. Možno ho oklamali iní.

	— Ešte aj teraz brániš kráľovnú? Ešte stále ju brániš? Ó, pochabá šľachetnosť uprostred zločincov, ktorí zotročujú tvoje anjelské srdce!…

	To ju tak vyľakalo, že sa dala horúčkovite skúmať, čo mu povedala. No nemohla prísť na to, že rytierovi otvorilo cestu k tajomstvu jej sobáša práve Rufovo meno.

	— Dobre poznám povesť o kráľovnej Gertrúde, Tajana. Viac sa nepokúšaj predo mnou niečo tajiť. Nie kráľ, lež ona to urobila! Nepokúšaj sa ma už viac klamať, lebo by som ti už nikdy neveril. Priznaj sa mi so všetkým, akoby si sa priznala vlastnej matke. Nie matke, tú nemáš. Povedz mi to ako otcovi alebo bratovi. Však to bolo tak? Kráľ sa nazdal, že ti urobí radosť, keď ťa zosobáši so mnou. Chápem to. Videl, že ku mne cítiš istú náklonnosť. Ale kto to prezradil kráľovnej? On nie, to je nemožné! Zasnúbil ma predsa s Orchidou jej naprotiveň. Kto to povedal Alžbete? Vrav, ak ma máš len trochu rada. Ako sa dozvedela o kráľovom rozhodnutí Alžbeta?

	— Ja som jej to povedala!

	— Tak ona ťa naviedla, aby si o mne povedala kráľovi! Ty by si to nikdy neurobila. Nemusíš mi nič hovoriť, všetko chápem. A čomu nerozumiem, na to sa ťa nebudem pýtať.

	A rytier Sokol sa začal prechádzať po lúčke. Tajany sa zmocňovala hrôza z priznania.

	— Teda Alžbeta má v rukách sobášny list s mŕtvym. Keby si sa chcela vydať za niekoho, koho by si milovala, rozhlásila by po kráľovstve, že si už raz zosobášená, a nik by ťa viac nepustil pred oltár s druhým.

	Mesačný svit prenikol tmu a zalial Tajanine šaty. Rytier ju chytil za ruku a odviedol do tieňa stromov. Mlčal a Tajane sa zdalo, akoby nikdy viac nemal prevravieť. Stál tam pri nej chrbtom obrátený ku kostolíku, nemý, nehybný, stratený kdesi v diaľke.

	Jeho mlčanie pripadalo dievčine nekonečné. Potom si ju rytier pritiahol bližšie a privinul si jej hlavu na hruď.

	— Tajanka, ty mučeníčka moja! — zvolal chrapľavým, hlbokým hlasom.

	Zachvela sa pod dotykom jeho rúk na svojich čiernych vlasoch.

	— Chúďa moje malé, vyslobodím ťa! Tajanka moja! Vyslobodím ťa, kvietok môj nevinný! Prisahám ti na nebo a na svoju česť. Neboj sa ty nikoho! A ničoho! Kým žije rytier Sokol, nik ti nesmie ublížiť!

	— Odteraz budem pokojne čakať a budem veselá.

	Znovu sa stratil kdesi v myšlienkach a mlčal dlho, veľmi dlho. Zrazu sa ozval:

	— Je čas, aby si šla. Keby niekto na dvore zbadal tvoj neskorý návrat, povedz, že si sa dlho modlila v kostolíku a nemohla nájsť cestu nazad. Zapamätaj si to!

	— Zapamätám.

	Potom ju odviedol na miesto, kde čakal Belko so sprievodom.

	Mlčky sa vydali na cestu k hradu. Rytier sa za nimi dlho díval. Keď zašli, poponáhľal sa pred kostolík, odviazal v kroví ukrytého koňa a odcválal na hrad Kráľova Veľká.

	 

	Na druhý deň sa poschádzala kráľovská rodina k obedu. Alžbeta sa veselo baví s dvoranmi. Ani Orchidino svätecké správanie nekazí dobrú náladu. Iba mladý kráľ Ladislav sa ustavične mračí, čo všetkých znepokojuje.

	Vstúpil knieža Ivan. Kráľovná sa naňho usmiala a oslovila ho:

	— Čo je, knieža? Omeškali ste sa na obed. Kde ste boli?

	— Na hrade Kráľova Veľká, najjasnejšia kráľovná. Zdržal ma rytier. Zaujímal sa o náš snem na Griči.

	— No dobre. Sadnite si a jedzte, aby vám pečienka nevychladla. Kedy bude ten snem?

	— O niekoľko týždňov. Deň sme ešte neurčili, najjasnejšia kráľovná.

	— Teší ma, že je rytier spokojný so snemovaním vašej šľachty na Griči. Je taký múdry, a predsa odmieta prijať kráľovské pocty. Prečo? Je to naozaj len z nezištnosti? Raz sa aj tak bude musieť ukázať celému svetu. Zverím mu najvyššiu moc v kráľovstve, — zakončila významne kráľovná.

	Spokojne sa usmiala, oči sa jej zaligotali. Orchida sedí so sklopeným zrakom, akoby ju nič na svete nezaujímalo, ale počuje všetko. Kým sa kráľovná zhovárala s kniežaťom, pohľad jej zablúdil k Tajane. Dievča sedí ticho, duchom neprítomné.

	Celú jej bytosť ešte stále napĺňa rytierov rozochvený šepot, jeho bôľ i zaujatie, ktoré prezrádzalo každé jeho slovo či tón hlbokého hlasu. Keď privrie oči, cíti svoju hlavu na jeho hrudi, a keď ich otvorí, čierny zamat jej dúhoviek planie tajomným svetlom a líca jej zalieva rumenec.

	— Pozrite sa na Tajanu, — upozornila kráľovná Ivana. — Je akási zamyslená, tvár jej horí, oči žiaria ako dosiaľ nikdy. Čo sa s ňou stalo?

	— Jarné slnko jej prinavracia zdravie a červeň.

	— A to tak z ničoho nič? Z večera do rána?

	— Včera sa dlho prechádzala a to jej robí dobre. Je to dieťa prírody. Som rád, že sa nám staráte o šťastenu.

	— Asi sa o ňu stará ešte ktosi.

	— Nerozumiem vám, najjasnejšia kráľovná.

	— Ale ja áno, — usmiala sa. — Tvár môže dostať farbu a oči taký lesk iba od bozkov a objatí. Jej smútok mi vždy pripomínal neopätovanú lásku. A, hľa, teraz to vyzerá, akoby premenu spôsobil rytier jej srdca.

	— Kto by mohol byť tým šťastlivcom? — prekvapene sa spýtal knieža.

	— Možno zvodný knieža Babonič, čo k vám tak často chodieva.

	— Najjasnejšia kráľovná, vášmu oku nič neujde. Máte pravdu, iste ma mladý knieža len preto tak často navštevuje.

	— Nuž, vidíte, odhalila som tajomstvo. Ale povedzte mu, že šťastenu nedám za nič na svete. Odkedy ma zahŕňa svojou priazňou, je môj život šťastný. Nedám si ju!

	— Porozprávam sa s kniežaťom Baboničom, najjasnejšia kráľovná.

	— Len sa pozrite, ako sa zadumala. Zrenice sa jej ligocú ako hviezdy na nebi. Beda nám, ak sa zaľúbila! Potom všetku svoju priazeň venuje iba jemu! Od rána ju pozorujem. Prekvapilo ma, že je taká ružová, pohľad má rozžiarený, akoby si bola tvár vyumývala v ružiach. Ba dokonca sa aj usmieva. Čosi sa stalo. Ibaže včera knieža Babonič nebol u vás! Čo teda?

	— Možno jej odkázal…

	— Vravíte, že sa včera dlho prechádzala? Dávajte dobrý pozor, knieža, mladosť je prefíkaná. Iste sa s ním stretla na prechádzke.

	— Asi sa mýlite, najjasnejšia kráľovná.

	— Zbytočne ma utešujete, s tým dievčaťom sa niečo stalo. Vidím to až pridobre a akoby mi to aj akási predtucha našepkávala.

	— Dávam vám slovo, najjasnejšia kráľovná, ak sa vaše podozrenie ukáže pravdivým, nikdy nedovolím, aby vám ju knieža odviedol. A on by tak ani neurobil. Skôr by ponúkol svoje služby kráľovnej a zostal na dvore.

	— Zverujem to vám. No aj tak ma znepokojuje…

	— Spoľahnite sa na mňa, najjasnejšia kráľovná. Šťastena neopustí váš dom, ktorý je aj mojím domovom. Všetci potrebujeme jej priazeň — vy, rytier Sokol aj ja.

	Sluhovia položili na stoly medovníky a stolník naplnil poháre. Rozhovor plynul ďalej veselo a bezstarostne. Iba kráľovná sa z času na čas skúmavo zahľadela na Tajanu.

	Poobede sa dvorania utiahli do svojich komnát. Knieža Ivan zašiel za sestrou. Starostlivo za sebou zavrel dvere, zatiahol záves a zaviedol Doriu do okenného výklenku.

	— Pamätáš sa, Doria, raz ti Tajana vravela čosi o mladuche, ktorú zosobášili s mŕtvym. Už sa to vysvetlilo. Včera pred kostolíkom sa stretla s rytierom. Dnes mi vyrozprával, čo sa stalo. Zľakneš sa, keď ti to poviem. Aj rytier sa zľakol a mňa takisto chytajú zimomriavky.

	A Ivan začal rozprávať. Doria zopäla ruky na prsiach a uprela na brata vrúcne hnedé oči. Podchvíľou ticho vykríkla:

	— Úbohé dievča! Všetkých zahrnula slnečným jasom, a seba, seba nocou! Strašné! Ale prečo to kráľovná urobila?

	— Za kráľovho života a za vlády Joachima mohla sa stretať s rytierom a skrývať sa za Tajanu. Šťastena to urobila kvôli rytierovi, kráľovná kvôli sebe. Možno sa Alžbeta aj obávala, aby sa rytier nezahľadel do Tajany. Ktožehovie! Ale kráľovná má šiesty zmysel. Už dnes postrehla Tajaninu zmenu a tvrdí, že ju nespôsobilo jarné slnko, ale láska.

	— Čo sa asi stalo na včerajšej schôdzke, že Tajana cez noc tak rozkvitla? Vari jej len rytier nedal nádej?

	— To, čo mi povedal, stačilo ju urobiť šťastnou. Nebyť toho, dievča by sa zničilo. A ty vieš, ako by sa to Ratimíra dotklo. Kráľovná podozrieva Tajanu, že miluje Baboniča. Len-len že som nevykríkol od radosti. Nech si myslí, že Babonič sem chodí za Tajanou!

	— Ale kráľovná má pravdu. Kedykoľvek príde a my odchádzame do svojich komnát, jeho oči hľadia za Tajanou.

	— Aj to si si už všimla?

	— Nie je nijaké umenie všimnúť si pohľad, čo poletuje za Tajanou ako včela za medom. A Ratimír by pristal na ten vydaj?

	— Myslím, že jej vybral iného, čo mu je bližší.

	— Viem, či skôr tuším. Najradšej by ju vydal za svojho synovca Borivoja.

	— Bude tak, ako rozhodne Tajana.

	— Borivoj ju pozná?

	— Je stále s Ratimírom.

	— Asi miluje Tajanu.

	— Myslím, že si uhádla.

	— Ale čo s jej sobášnym listom?

	— Nájdeme ho, keď bude kráľovná zajatá na Kamengrade, kde kedysi ako princezná trávila hriešne dni. No už musím ísť. Zajtra v noci padne na hrade Kráľova Veľká posledné rozhodnutie. Treba mi ešte veľa premyslieť, veľmi veľa!

	 

	O dva dni zaviedol Ivan sestru do požegského údolia posiateho bielymi a fialovými jarnými kvetmi. Keď spomalili kone, Ivan sa ozval:

	— Pozri sa tam na Kráľovu Veľkú, — a ukázal na kopec, na ktorom sa pod modrou oblohou týčili štíhle hradné veže. — Poď so mnou hore! Musím ti čosi dôležité oznámiť. Touto cestičkou nás nezbadajú.

	Ivan zakýval Belkovi, ktorý cválal za nimi s kniežacím sprievodom, a popohnali kone. Rýchle precválali po rovinke a potom pomaly vystupovali k zámku.

	— Čo je to tam? — spýtala sa Doria a ukázala na vzdialený kopec uprostred hustej hory, z ktorého vyčnieval akýsi tmavý vŕšok ponášajúci sa na vežu.

	— To je stará veža v hore. Neviem, kde sa tam vzala. Stojí tam ako opustené zbojnícke hniezdo. Volajú ju Psohlavcova veža. Povráva sa, že tam sídlil kráľ Psohlavec. Zostal tu za tatárskych pohrôm. Vraj mal psiu hlavu a ľudské telo. Jeho duch vraj dosiaľ sídli v tej veži a nik sa k nej neodváži priblížiť. Moji priatelia z Kráľovej Veľkej tam videli asi pred mesiacom podvečer svetlo. Raz sme vyšli až hore, aby sme sa pozreli, čo tam je.

	— Našli ste niekoho?

	— Nie, len čerstvé stopy po ohnisku. Veža je ako stvorená na úkryt pre zbojníkov a zlodejov.

	Doriine oči sa zastavili na samom vrcholku veže.

	— Myslel som, že by sa tam mohol skrývať Tomo. Chcel som ho prichytiť a spýtať sa ho, ako sa vtedy ráno dozvedel, že ťa poranili. Tomo sa priatelil s čičianskymi templármi a mám také tušenie, že bol do celej veci zapletený.

	— Zapletený? Možno vedel, že sa na teba chystajú, a odkázal ti, aby si sa nevracal po ceste a dal si pozor.

	— Tomo — a brániť mňa? Ako ti to zišlo na um?

	— Veľa som o tom premýšľala a akýsi vnútorný hlas mi našepkáva, že to on poslal svojho človeka, aby ťa vystríhal.

	— Tak by ho bol najprv poslal k tebe, aby si ty necestovala.

	— Nemohol vedieť, že aj ja pocestujem. O tebe sa ľahko dozvedel od svojich templárov.

	— No, no, akosi ti to veľmi vŕta v hlave.

	— Ako si nepovšimnúť takú náhodu! Spýtaj sa Tajany, čo si o tom myslí ona.

	— Teda ste sa o tom už zhovárali? Azda ti povedala aj to, prečo poslal Kozáka s liekom.

	— Len čo sa začneme zhovárať o Tomovi, si ku mne nespravodlivý. Preto ťa prosím, nehovorme viac o ňom.

	— Prepáč mi, som trochu rozrušený pre iné. Ale aby som ťa presvedčil o opaku, prezradím ti, že akýsi oddiel prehľadával hory, doliny, dediny. Všade sa vypytovali na Toma. Matijas ho dal do kliatby. Olivero zasa prikázal, ak sa Tomo zjaví dole v Hrgáčovej krčme, aby ho okamžite chytili. V maštali sa skrývajú chlapi, čo tam naňho čakajú. Zrazu Olivero na Toma zúri, hoci doteraz boli ako bratia. Čo na to povieš?

	— Moje tušenie ma neklame. Matijas na nás striehne. To mi povedal človek, čo mi obviazal ranu. Všetko nasvedčuje, že si Tomo znepriatelil Olivera i Matijasa, lebo ich zradil. Pre teba aj pre mňa.

	Medzičasom sa dostali pred malú železnú bráničku v hradbách. Knieža na ňu tri razy zabúchal.

	O chvíľu sa bránička otvorila. Doria si zvedavo prezerala mohutného sluhu, ktorý im ju otvoril a hneď aj zatvoril. Potom sa ešte zvedavejšie zahľadela na druhú stranu nádvoria, kde v ďalšej bráne zbadala vysokého chlapa v ľahkom šľachtickom odeve a bez zbrane. Tvár mal zahalenú kuklou, čo bolo v rozpore s jeho domáckym oblečením. Z toho usúdila, že si ju narýchlo nasadil, aby mu nevidela do tváre. Keď prechádzal popri ňom Ivan, dôverne mu kývol hlavou, a zaviedol sestru do tmavej chodby.

	Pred ktorýmisi dverami Doria zbadala čierneho mnícha, ktorého vídala na Griči. Jeho postava sa priam strácala v husto naskladanej čiernej kutni. Do tváre mu padala kapucňa, ktorá siahala takmer až po pás. Mlčky sa poklonil Dorii. Tak sa ukláňajú len rytieri. Potom mních otvoril akési dvere a všetci traja vošli do priestrannej miestnosti.

	Doria si ju letmo obzrela. Hľadala čosi, čo by jej dovolilo aspoň trošičku nazrieť do tajomstva, skrývajúceho sa za priezorom rytiera, čo už rok vládne v kráľovstve.

	— Sadni si, Doria, — ponúkol ju brat a pritiahol jej stoličku, kým mních pristúpil k veľkej okovanej truhlici, odomkol ju a zdvihol veko.

	V truhlici leží purpurový plášť lemovaný bielou kožušinou a vyšívaný zlatom, na ňom koruna.

	Mrežami vysokého okienka prúdia dnu slnečné lúče a ligocú sa na zlatej korune. V rohu truhlice ležia listiny s veľkými pečaťami. Doria vykríkne:

	— Brat, veď je to…

	— Ratimírova kráľovská výbava. Aj tú sme prichystali. To, čo si videla a čo ešte počuješ, musíš si nechať len pre seba. Kráľovnú naoko pozveme na Grič. Tebe prikáže ísť napred a pripraviť v gričskom paláci všetko na jej príchod. Pošlem ťa v kráľovskom kočiari a dám ti ako sprievod svoj oddiel. Dolu ťa bude čakať tento mních a odovzdá ti poklad. Prinesieš na Grič korunu! Tak už vieš, akú čestnú úlohu sme ti určili.

	— A ja ju dôstojne splním.

	— Nemysli si, že ťa pustím samu. Ja s priateľmi ťa počkáme tu a pripojíme sa k sprievodu preoblečení za kráľovských rytierov s kuklami na tvári. Všetko je tak premyslené, aby sme ochránili Ratimíra aj korunu pred prepadom alebo inou nehodou. Ukázali sme ti korunu, aby si vedela, čo prevezmeš.

	— Rozumiem, brat.

	Potom Ivan podišiel k truhlici, vzal akýsi pomenší list a kývol mníchovi. Ten sklopil ťažké veko, zamkol truhlicu a zostal stáť.

	— Zajtra podvečer prídem, — povedal mu Ivan.

	Mních sa bez jediného slova uklonil a vzdialil sa.

	— Ešte pre teba čosi mám, Doria. Prišla správa od tvojho snúbenca. Vojvoda nám posiela list. Tu je, otvor ho a čítaj!

	— Ach, — vzdychla si, nedočkavo rozlomila pečať a čítala:

	 

	Najmilšia, najdrahšia kňažná!

	Dúfam, že Vás posol vznešeného kniežaťa Ivana Okičského, Vášho milého brata, zastihne aspoň na ceste do Čiech, ak Vás už nenájde vo Vašom sídle. Nie som schopný opísat žiaľ, že Vás nemôžem počkat. Môj otčim český kráľ si želá, aby som sa už o týždeň vydal na cestu. Prikázal mi urobiť tak vzhľadom na svoje veľké plány a ja sa musím podrobiť. Pôjde so mnou kráľovské vojsko, ktoré mi bude na pomoci pri tomto ťažkom podujatí. Moja najmilšia, láska môjho srdca, teraz tak ťažko skúšaná, je čoraz väčšia a silnejšia. Až tu, ďaleko od Vás, som pochopil, že v celom živote by som nenašiel šťastie a spokojnosť, keby som z listu Vášho brata nevycítil, že mi zostávate verná. Najkrajšia, najsladšia, večne milovaná, keby Vás môj list zastihol na ceste, počkajte ma tam, kde Vám oznámi môj posol, aby som Vás našiel a odviedol rovno do Budína, kde nás čaká šťastie na celý život. No ak Vás posol zastihne ešte vo Vašom dome, vyčkajte na mňa, lebo po ničom väčšmi netúžim, ako čím skôr pobozkať lem Vašich šiat, drahá, milá, milovaná. Váš do smrti verný

	 

	Béla.

	 

	— Miluje ma, — zašepkala Doria.

	— Nepochybne ešte väčšmi než dosiaľ. List, ktorý napísal mne, je podobný, ibaže navyše dokladá, že dlhšie nemôže váhať.

	— A nie je ti jeho návrat nepríjemný?

	— Vracia sa o tri mesiace prv, ale nedá sa nič robiť. Veď už teraz sedíš na tróne v jeho srdci a živote. A tak sa nebojím nijakých nepríjemností zo strany Uhorska, čo aj prichádza predčasne. Ty v každom prípade pôjdeš do Budína s ním, ak nie skôr. Všetko som presne vyrátal. Tu sme dobre vyzbrojení, kráľovná a kráľ sú v našich rukách, preto sme sa rozhodli: ideme do toho hneď!

	— Prečo tak naraz?

	— Odkedy sa rytier dozvedel od Tajany o tej hrôze, nemá pokoja. Súri, aby sme to čím skôr uskutočnili.

	— Vari sa chce zbaviť kráľovnej?

	— Všetci, nielen on! Ďalšou príčinou je Bélov príchod. Náš snem sa zíde dvadsiateho apríla, na druhý deň bude turnaj, na ktorom sa zúčastní aj Sokol. Po turnaji bude hostina a na druhý deň na svitaní odcestuje kráľovná so Sokolom na Kamengrad. Na štvrtý deň, teda dvadsiateho štvrtého apríla, sme pripravili proklamáciu chorvátskeho kráľa a po nej korunováciu. Teraz už poznáš celý náš plán, Doria.

	— Dôstojne sa ti odvďačím za dôveru, brat môj.

	Ivan ju objal a pobozkal na čelo.

	— Budem hrdý na sestru, kráľovnú Uhorska a spojenca chorvátskeho kráľa!

	Vstali. Doria sa ešte na chvíľu zahľadela na okovanú truhlicu a potom si vzdychla:

	— Pravda, buď teraz so spravodlivými, lebo to sme my!

	Brat so sestrou opustili Kráľovu Veľkú a odcválali dolu stráňou. Cítili, ako čosi veľké a silné spája ich srdcia, osud i budúcnosť celého národa a vlasti.

	 

	Kráľovná si práve prezerala svoje rúcho na rytiersky turnaj, keď vstúpil Ivan Okičský.

	— Najjasnejšia kráľovná, prišiel som sa rozlúčiť. Odchádzam na dva dni. Zajtra je na Griči snem. Ale na svitaní v deň turnaja som späť.

	— A priveďte vybraných bojovníkov. Rytier Sokol sa chce biť s najlepšími.

	— Len najlepší z najlepších nastúpia na pažiti pred vašu najjasnejšiu tvár.

	— Ide na Grič aj kňažná pripraviť, čo treba na môj príchod?

	— Dnes nie, ale hneď na druhý deň po turnaji. Chce vidieť svojho brata bojovať s rytierom a to by sme jej mali dovoliť.

	— Vari si len nemyslí, že Sokola porazíte?

	— Dúfala by v nemožné. Rytier celé dni trénuje s kopijou. Pri pohľade naňho sa mi až zahmlilo pred očami. Chce poraziť aj mňa.

	— Neviem sa dočkať toho dňa, — povedala Alžbeta a v očiach sa jej zablyslo. — Nič na svete nemám tak rada ako rytierske turnaje. Potešia ma väčšmi ako slnko či jar. No, poponáhľajte sa, knieža, aby ste boli čo najskôr nazad. Keď ste pri mne, nebojím sa nijakých ťažkostí.

	Usmiala sa naňho, prívetivo kývla hlavou a podala mu ruku.

	Ivan ráznym krokom vyšiel na chodbu a opustil palác. Bol spokojný.

	Na nádvorí ho už očakával jeho sprievod. Nasadol na pripraveného koňa, pozdravil Doriu a Tajanu, ktoré stáli na schodoch, a vydal sa na cestu.

	Doria sa zahľadela na Tajanu. Jej tvár vyžarovala vrúcnosť a drobné pery sa usmievali.

	Čože je to za láska, že môže vykonať taký zázrak? premýšľala, vzala Tajanu za ruku a zamierila do paláca. Po schodoch práve schádzal Belko a pristavil Doriu.

	— Kňažná Orchida sa chystá na omšu do kostola v dedine. Mali by ste ísť aj vy, kňažná, — povedal a významne sa na ňu pozrel. — Nesmieme ju pustiť ani na krok z dohľadu.

	— Dobre. Nech nám osedlajú kone. Aj Tajana pôjde s nami.

	Keď už boli pripravení na odchod, zišla na nádvorie Orchida. Zbadala Doriu a milo sa jej prihovorila:

	— Som rada, že aj vás srdce ťahá, aby ste sa pomodlili so mnou.

	Pred hradnou bránou stáli žobráci, ktorí čakali na svoju dobrodinku.

	— Šťastena ide, — pošepol žobrák, ktorý otvorenou bránou nazízal na nádvorie. — Teraz všetci vyzdraviete!

	Žobráci od strachu ustúpili a on zostal sám práve vo chvíli, keď vycválala Orchida. Hneď ho zbadala, ako stojí celkom blízko nej a bez pohnutia upiera na ňu zrak. Chytro siahla do vrecka, naklonila sa k nemu a zašepkala:

	— Čo nesieš?

	— Spovedník čaká v kostole, má pre vás veľmi dôležité správy.

	— Dosť! — pošepla mu a povedala nahlas: — Úbohý mrzák, postarám sa o tvoje choré dieťa. Počkaj tu na mňa po omši. Dostaneš jedlo, nápoj a šaty.

	— Oneskoríme sa na omšu, kňažná, — pripomenul jej Belko.

	— Už idem. Och, koľko biedy je na svete! — vzdychla si.

	Belko sa vrátil k veliteľovi ozbrojencov kniežaťa Okičského a prikázal mu:

	— Marko, vyber najspoľahlivejšieho chlapa, nech dá pozor na toho žobráka. Keď ho kňažná obdaruje, treba ho sledovať a potom nenápadne zlapať.

	— Stane sa, ako si želáte, vaša milosť.

	Celú omšu Orchida prekľačala so sklopenými očami, zahĺbená do modlitby. Ale keď ľudia odchádzali, zrazu sa ozvala:

	— Chcem sa vyspovedať. Počkajte ma vonku, milá kňažná, aj vy, Tajana.

	Zo sakristie vyšiel vychudnutý mních, sadol si do spovednice a pošepol Orchide:

	— Tunajšiemu plebánovi sa nepáči, že vás chodím spovedať. Vysvetlil som mu, že vás pripravujem na vstup do kláštora. Aj vy tak hovorte.

	— Dobre, dobre. Čo mi nesiete?

	— Náš žobrák našiel stopu, pomocou ktorej by sme urýchlene prekliesnili Joachimovi cestu do paláca.

	— Čo to vravíte?!

	Orchida sa obzrela. V úzadí kostola postával Belko. Vstala a spýtala sa:

	— Čo je? Azda nechcete počúvať moju spoveď?

	— Prepáčte, vaša kniežacia milosť. Nevedel som, že sa chcete po omši vyspovedať.

	— Počkajte ma vonku.

	Orchida si znovu kľakla a Belko vyšiel pred kostol, kde ho čakala Doria.

	— Žeby bol znamením k spovedi ten žobrák? Kňažná, keď som sa pred palácom blížil k Orchide, začul som jedno jediné žobrákovo slovo. Povedal po latinsky: „Dôležité.“

	— Po latinsky? Možno ste dobre nepočuli.

	— Sluch ma neklame. Ešte dnes ho chytím. Kumánsko-tatárska krv je prefíkanejšia ako my všetci. Ona dáva almužnu žobrákovi, ktorý hovorí po latinsky ako šľachtic! Určite je to Joachimov kompám.

	— Keby tak udržiavala styky s niekým, kto nebýva v paláci! To by bol naozaj čertovský výmysel!

	Doria sa zadumane zahľadela na dvere kostola a mlčky čakala na Orchidu.

	Len čo vyšla, Belko s Doriou vrhli na ňu skúmavé pohľady, či v jej tvári nenájdu stopy svojho podozrenia. Aké však bolo ich prekvapenie, keď zbadali, že jej zvyčajne červená tvár pobledla a veselé oči zosmutneli.

	Orchida bez slova podišla k svojmu koňovi a Belko ju vyzdvihol do sedla. Bez meškania sa vydali na cestu do paláca.

	Pred hradnou bránou našli žobrákov, tak ako ich zanechali. Len čo sa ocitli na nádvorí, Orchida prikázala doniesť jedlo a staré šatstvo. Rozkaz splnil sám Belko. Priniesol dary a odovzdal ich Orchide pred hradnou bránou. Kňažná mlčky rozdala všetko a vrátili sa do paláca.

	 

	Ešte pred obedom vošiel k Belkovi počerný sluha.

	— Čo je, Gabro? Chytili ste žobráka?

	— Vaša milosť, sledovali sme ho až celkom po ten kostolík medzi stromami, tam za čistinkou, kde sme boli v ten večer.

	— No a čo?

	— Žobráci sa rozišli a on si pokrivkával s bakuľou do hory celkom sám. Zrazu ju odhodil a začal sa ponáhľať. My za ním. Chytili sme ho, strhli mu handry, ktorými si obviazal hlavu, a — div sa svete — prisahal by som, že je to ten chlap, ktorého som videl s Joachimom v Budíme.

	— Joachimov sluha?

	— Čožeby sluha! Joachim ho v ten večer priviedol do paláca a zhovárali sa po chorvátsky.

	— Nemýliš sa?

	— Ak mi oči neuriekli bosorky, tak je ten žobrák Joachimovým dvoranom.

	— Kde je teraz?

	— Veliteľ ho zviazal a čaká na váš rozkaz.

	— Utekaj za ním a strážte ho do noci. Potom ho privediete do paláca. Ale nezabudnite mu zapchať ústa, aby po ceste nemohol kričať.

	A Belko sa pobral k Dorii, aby jej podľa príkazu kniežaťa oznámil všetko, čo sa stalo počas jeho neprítomnosti.

	— Uhádli ste. Ten žobrák je Orchidiným spoločníkom.

	— Ak jej ten Joachimov kompám nosil správy, zavrite ho do temnice. Prevraví pozlotky, ak nebude chcieť podobrotky.

	— Asi by sme o tom mali upovedomiť kniežaťa, — pripomenul Belko.

	— Počkáme do večera. Vypočujte väzňa a dajte mi to hneď vedieť. Potom rozhodnem, čo robiť.

	Pri obede si Doria pozorne prezerala Orchidu. Už bola zasa pekná červená, ba dokonca väčšmi ako zvyčajne.

	Kráľovná si to nevšimla, rozprávala iba o turnaji.

	— Bojovníkov privedie knieža z Griča. Chorváti sú diví bojovníci, bude to ozajstná paráda!

	— A máte lukostrelcov, vznešená kráľovná? — spýtal sa ktorýsi Uhor. — Videl som rytierske hry, na ktorých pripravili velikánske srdce, a rytieri doň strieľali z koňa. Máloktorý trafil doprostred srdca. To bola tlačenica, vresk a zápas! Mne sa to ešte väčšmi páčilo ako rytierske súboje.

	— Keby sme mali takých dobrých strelcov, bolo by to ohromné, — povedala kráľovná.

	— Tu máte strelca! — zvolal mladý kráľ posmešným hlasom a prstom ukázal na Tajanu.

	— Daj pokoj šťastene, Ladislav, — pokarhala ho kráľovná.

	— Či som ja na vine, že vie strieľať ako čarodejník?

	— Je to pravda, Tajana? — čudovala sa kráľovná.

	— Trošku viem, vznešená kráľovná.

	— Ona tomu vraví trošku! Ale ja som ju videl na Kamengrade. Trochu som si s ňou zažartoval — a už do mňa strieľala! Je to tak, — zvolal Ladislav celý červený od zlosti, keď si spomenul na svoju porážku. — A ešte povedala: „Trafím všetko, čo chcem. Teraz vám zostrelím klobúk.“ Napäla luk a klobúk odletel. „Teraz strelím doprostred vášho erbu na štíte,“ oznámila mi a šíp sa zabodol rovno do prostriedku! Čo chcela, to trafila. Nech mi povie do očí, že klamem!

	Tajana so sklonenou hlavou mlčala.

	— Kto ťa naučil tak strieľať, Tajana? — spýtala sa jej kráľovná.

	— Rytier Sokol. Učil ma ešte na Griči.

	— Ach, jeho umenie! — veselo zvolala kráľovná. — Tak on je zázračný strelec? Nádherné! Lukostrelca teda máme! Ten vám ukáže, áno, ukáže! A kedy zápolia lukostrelci: na začiatku, alebo na konci turnaja? — spýtala sa kráľovná uhorského šľachtica.

	— Vždy cez prestávku, keď rytieri oddychujú pred druhou polovicou bojov.

	— No výborne! Ale ešte ma čaká robota, musím vydať príkazy ohľadom hostiny. To bude paráda!

	Len čo kráľovná vstala, všetci sa zdvihli. A keď odišla, pobrali sa každý po svojom. Orchida vyhľadala Ladislava a sotva postrehnuteľne mu pošepla:

	— Príď do mojej komnaty! Bola som na spovedi…

	— Zasa správy od neho?

	— Áno, ale prinášam aj zvesti, od ktorých sa ti hlava zakrúti. Rufa, aj ty poď s nami, — vyzvala Orchida Kumána.

	 

	Horúčkovitá túžba po boji na rytierskych hrách si celkom podmanila kráľovnú. Len čo vošla do svojich komnát, dala si priniesť všetky luky a šípy. Potom si pozvala dvoranov, aby ich poprezerali a vybrali z nich najlepšie — ohybné a pružné. Ba poslala aj po kráľovského stolníka a vybrala s ním jedlá na hostinu. Keď skončili, prepustila dvoranov a už chcela odísť, keď sa do komnaty vtiahol ako naježená mačka kučeravý Rufa.

	— Prišiel rytier? — spýtala sa ho celá vzrušená.

	— Ešte nie.

	— Keď príde, daj mi vedieť. Hneď sa oblečiem, — povedala a zamierila k dverám.

	— Kráľovná, príbuzná moja, zbavte ma povinnosti sprevádzať vás na prechádzkach s rytierom.

	— Nepotrebujem ťa, veď bude so mnou Belko.

	— Už vás nikdy nebudem sprevádzať, keď s vami bude rytier, — vyhlásil Rufa takým hlasom, že kráľovná zastala vo dverách.

	— Čo si to povedal, ty pes nevďačný? Rozkazujem ti, aby si šiel! Povedieš rytierovi koňa!

	— Radšej zomriem!

	— Dám ťa hodiť do temnice, ak vyriekneš čo len slovko proti rytierovi!

	— Kto zrádza moju kráľovnú, tomu Rufa nepovedie koňa, aj keď mu hlavu odseknú.

	— Kto ti zrádza kráľovnú? Kto?!

	— Rytier Sokol!

	— Pakuj sa mi z očí! Dám ťa zavrieť do temnice!

	— Len si dajte dobrý pozor na svojho miláčika, kým tam budem. Dajte si naňho pozor! — posmieva sa Rufa.

	— Pozor? Naňho? Prečo?

	Na čele sa jej zjavili vrásky. Prikročila až k nemu.

	— Prečo si mám dať pozor? Prečo? Teraz vrav, ty pes!

	Rufa si kľakol, zakryl si oči rukami a kŕčovite vzlykal, akoby sa dusil. To sa Alžbety nemilo dotklo.

	— Vari si rozum potratil? Čo reveš? Vysvetlíš mi konečne, čo ťa to pochytilo?

	— Ja to neznesiem, neznesiem! Moja najkrajšia, najlepšia, najnádhernejšia kráľovná by mala byť tak strašne oklamaná?! — A znovu zakvílil, akoby ho v kolese lámali.

	— Prestaň nariekať! — zahriakla ho, lebo sa jej začínal zmocňovať nepríjemný pocit. — Tak mi to už vysvetli!

	— Moja najmilšia príbuzná, klamú vás!

	— Ako? Prečo? Kto ma klame? Tak vrav, lebo ťa udriem.

	— Poznáte kostolík na kraji lesa?

	— Áno, áno, a čo je v ňom? — zvolala nedočkavo.

	— V dedine je celá kopa žobrákov, ktorí sa za chladných nocí skrývajú v kostolíku a nocujú tam.

	— Čo ma po žobrákoch! Tak ťa fľasnem, ak s tým neprestaneš…

	— Vybite mi aj zuby, len počúvajte. Jedného večera, keď sa zošerilo, začuli žobráci, že ktosi ku kostolíku pricválal.

	— Kto to bol? — spýtala sa znepokojene.

	— Rytier Sokol!

	— Zastavil sa tam cestou ku mne do paláca.

	— V ten večer nešiel za vami, — posmešne zdôraznil mládenec.

	— Prídeš o hlavu! — pohrozila mu a pristúpila k nemu. — Nedotýkaj sa jeho mena svojím jazykom!

	— Len ešte počúvajte, aspoň chvíľku! — zaprosil. — Žobráci ležali v kostolíku, a keď začuli klopotať koňa, zľakli sa, že ich stadiaľ vyženú. Ale nik nevošiel. Ktorýsi žobrák sa pritiahol k okienku a videl, ako rytier uviazal koňa a zahľadel sa na čistinku, ani keby niekoho čakal.

	— Čakal! Koho by čakal! Najskôr kniežaťa Okičského.

	— Nie toho. Po čistinke pricválala akási žena a rytier jej vyšiel v ústrety.

	— Klameš! Klameš! Zabijem ťa!

	— Ešte pár slov — a potom si ma zabite! Keď sa rytier priblížil k žene, už svietil mesiac. Dlho tam spolu stáli. Žobrák nič nepočul, ale videl, ako jej rytier kladie ruky na hlavu, skláňa sa k nej a hladká jej tvár.

	— Ohovárač naničhodný! Zahluším ťa! — vykríkla a odkopla mládenca, ktorý pred ňou kľačal. No jeho to nezmiatlo a náhlivo rozprával ďalej:

	— Keď ich osvietil svit mesiaca, rytier vzal ženu za ruku a zaviedol ju do tieňa kostolíka, azda aby sa skryli pred zvedavým mesiacom…

	— Prekliaty pletkár, nenávidíš rytiera! Všetci ste proti nemu! Zničím ťa, všetkých zničím! Von!

	Rufa pokorne prijímal údery po hlave aj po tvári a zanovite pokračoval:

	— A keď stáli v tme pod stromami, žobrák celkom jasne počul, čo vraveli. Všetko počul…

	— Čo hovorili? Tak povedz, nech ti dokážem, ako sa klame. Každé tvoje slovo bude vymyslenina.

	Alžbeta cítila, ako sa jej celé vnútro chveje, a pochytila ju túžba zmlátiť, stĺcť, vyfliaskať Rufu.

	— Ničomník, tak vrav, čo hovorili?

	— Poviem, len čo viem. Rytier si tú ženu pritúlil na prsia…

	— Klameš, sviňa! — zasyčala a vrhla sa na Kumána, kopala ho a mlátila hlava-nehlava.

	— Povedal jej: „Ty mučeníčka moja, tak ona tvoj mladý život zviazala s mŕtvym…“

	— S mŕtvym?

	Odrazu spustila ruky a prekvapene sa naňho pozrela. Rufa využil ten okamih a pokračoval:

	— Áno, to povedal a ešte oveľa viac. Rytier dlho držal jej hlavu na svojej hrudi a opakoval: „Mučeníčka moja!“ Hladkal ju po vlasoch a čoraz krajšie jej vravel: „Počúvaj ma, milá, rytier Sokol ťa vyslobodí. Myslím len na to, aby som ťa vyslobodil, ty nebeské dieťa, ty kvietok nevinný!“ A potom: „Neboj sa, nikto ti viac neublíži, vyslobodím ťa, Tajanka moja!“

	Alžbeta sa vystrela. Jej vysoké, štíhle telo akoby sa bolo predĺžilo. Na oči jej padá sivý závoj.

	— Tajanka… Tajanka? Tajanka? — opakuje jediné slovo a vystiera ruky. Podchvíľou zatína päste, podchvíľou ich otvára.

	— Tajanka? Tajanka? — Hlas sa jej zlomil, zahľadela sa na svoje lôžko a premýšľa nahlas: — Áno, Tajana vtedy ležala v horúčke, blúznila, vystierala ruky a šepkala: „Tajanka!“ A potom: „Rytier, ešte ma tak volajte!“ Teda on jej tak vravel, on ju tak volal! A ona mi povedala, že ju tak volala matka. Vari naozaj? Možno rytier iba opakoval oslovenie katovej ženy…

	Kráľovnina šija zmeravela. Vztýčila svoju peknú hadiu hlavu. Akoby jej všetky svaly v tvári stuhli. Rufovi sa zazdalo, že ju v tej chvíli opustila mladosť aj krása, že naraz ostarela.

	— Ďalej! — rozkázala mu, lapajúc po dychu. — Len ďalej, povedz všetko!

	— Potom ju rytier hladkal… hladkal ju po vlasoch…

	Zahnala sa naňho oboma rukami, schmatla ho za kučery a nemilosrdne ho ťahala.

	— To som už počula! Ďalej, ďalej, ty čierne psisko! Kedy sa stretli? V ktorý deň?

	— Je to už dva týždne. V ten večer, keď ste ho volali, a on vás prosil o prepáčenie, že nemôže prísť, lebo bo trápi horúčka! Pamätáte sa?

	— Toho večera? Práve vtedy? Odkiaľ to všetko vieš? Vrav! Ak cigániš, zabijem ťa týmto šípom. — A udrela rukou po šípoch na stole.

	— Iste viete, že Orchida obdarúva žobrákov. Aj dnes prišli pred hrad, a kým čakali, až sa vráti z omše, zhovárali sa, ako sa im spí v kostolíku. Jeden z nich to všetko počul i videl, a tak o tom rozprával ostatným. Vypočul som ich rozhovor. A ešte žobrák počul, ako jej rytier povedal: „Keby sa ťa spytovali, kde si bola, povedz, že si sa modlila v kostolíku a nemohla nájsť cestu nazad, nuž si zostala dlho do noci.“ Takto rytier učil Tajanu luhať vám.

	— To že povedal? — zašepkala zhrozene.

	— Rytier sa s Tajanou schádzal aj v Budíne. Však viete, na chodbe s arkádami. Pamätáte sa? Ja som vás na to upozornil — a vy ste ho ani vtedy nepokarhali.

	— Pozval ju pod arkády? Ale prečo?

	Rufa očakával výbuch hnevu, no namiesto toho zrazu zdvihla hlavu, narovnala svoju labutiu šiju, uľahčene si vydýchla a takmer natešene zvolala:

	— Vábila ho! Ona ho vábila! Ona!

	— Nemal ísť, nemal vás klamať! On vás klamal, on!

	— Ona, nie rytier! Ten ma miluje, áno, vášnivo… Vášnivo! — skríkla v nádeji, že presvedčí aj seba.

	— A potajomky sa schádza s ňou!

	— Lebo ona má moc, veď vieš, ona má v sebe tajomnú moc, ktorou ho očarila. Vždy som sa triasla, že raz ma pripraví o šťastie a zmocní sa ho sama, že mi ho odláka. A už je to tu. No on ju nemiluje! To ona ho vábi, mámi, očarúva. Bosorka! Diabolskými čarami mi ho chce ukradnúť!

	Kráľovnina tvár zozelenela.

	— Keby ju nebol volal, nebola by za ním šla. On hladkal ju, nie ona jeho, — presviedčal ju Rufa.

	— Počarila mu, je omámený jej tajomnou mocou! Prekliata zradkyňa!

	— To vravíte o svojej šťastene?

	— Tá už nie je moja! Nežičí šťastie mne, lež sebe! Teraz je sama sebe šťastenou. Počuješ? Chce okradnúť o šťastie mňa, svoju kráľovnú! Už žičí iba sebe, očarila mu srdce, zvábila ho k sebe, pomútila mu hlavu, zmysly, aby miloval ju! Čarodejnice to vedia. Na chvíľu ho očarila, ale…

	— On ju k sebe vábil! Žobrák začul, ako ju pokorne prosil: „Zľutuj sa nado mnou, ver, čo ti Sokol vraví, Tajanka! Svitne tvoj deň.“ To jej povedal, sú na to svedkovia.

	Rufa sa až zachvel od utajovanej radosti, keď videl, že jeho slová zaplavili Alžbetinu bytosť ako hadí jed. Vystrela ruky, aby neodpadla.

	Hlas má zachrípnutý, sťaby sa dusila.

	— Svitne tvoj deň! Tvoj deň! Tvoj deň… svitne. Tvoj deň! — opakuje, akoby všetky ostatné slová zabudla.

	Jej prudká vášeň, ktorá sa zdala až do tejto chvíle nepokoriteľná, narazila na železnú ohradu týchto slov, za ktorou stojí v tme ona, zavrhnutá, kým na druhej strane svitá deň…

	Rufa sa díva do jej vytreštených očí, v ktorých sa zrkadlia jej myšlienky. Ruka opretá o stôl sa jej dotkla luku a šípu. Zrazu schmatla šíp a zapichla ho do stola s takým hnevom, akoby prebodla čiesi srdce.

	Zmenila sa na kameň, v ktorom je vytesaná ukrutná pomsta oklamanej všemocnej vladárky.

	— Priveď Tajanu! — rozkázala hlbokým hlasom, s meravým pohľadom vo vyvalených očiach, s rukou kŕčovite zvierajúcou do stola zapichnutý šíp.

	Kumán pochopil, že v nej blčí oheň, ktorý zničí, spáli všetko naokolo.

	— Jeho pozvite, kráľovná, jeho! — ozval sa rázne. — Čokoľvek by ste jej ohceli urobiť, nedotkne sa jej to, lebo teraz je svojou šťastenou, nie vašou. Všetko je márne! Aj keby sa vám ju podarilo zabiť, rytier bude presvedčený, že ste tak urobili, lebo vám stála v ceste. Bude ju ešte väčšmi milovať a vás nenávidieť. Do smrti bude žialiť za nevinnou obeťou. Vy sama ho zapudíte od seba, lebo on Tajanu ľúbi, a vás iba klame, aby mohol vládnuť.

	— Ohováraš ho! Veď odmieta pocty aj moc!

	— Aj tak robíte, čo on chce! Tajanu ľúbil ešte na Griči! To je nad slnko jasnejšie. Povedal: „Svitne tvoj deň.“ A ten svitne, no váš sa už chýli ku koncu. Jej deň svitne…

	— Nie! — vykríkla. — Rytier zostane môj, večne môj!

	Žiarlivosťou roznietená vášeň vzbĺkla, prebudila všetko zlé, čo v nej bolo, a premohla aj tú trošku dobrého.

	— Priveď Tajanu! — zopakovala.

	— Z očí vám sršia stovky šípov, kráľovná, a trafia vaše šťastie! Ak Tajana zomrie, bude vás rytier klamať s inou. Dievča nie je na vine, že ju pozýva na schôdzky.

	— Ty ju brániš?

	— Bránim vás. Rytier vás znenávidí, lebo on je vinný. Keby ste mohli dokázať dievčaťu vinu, bolo by to iné. Ale ona nemôže za to, čo jej sľubuje. On sa vnucuje jej, nie ona jemu! Neodvážila by sa k nemu ani zrak pozdvihnúť, keby jej nedvoril! A potom ju bude ešte väčšmi ľúbiť, keď bude nevinne trpieť! Jedine on je vinný, jedine on! Pozvite si ho, a keď vám potvrdí, že ho ona vábi, potom ju potrestajte. Jeho sa spýtajte! Nie je rozumné, čo chcete vykonať: ju zabiť a jeho naďalej lúbiť. Nech vám okamžite vysvetlí, prečo to všetko Tajane navravel. A prečo vás klame!

	Počerný dvoran cítil, že sa v kráľovnej čosi deje. Akoby sa rozviazal uzol, ktorý posplietal v jej srdci. V očiach sa jej zjavil čudný záblesk. Sú čoraz svetlejšie, jasnejšie, zrenice sa usmievajú. Pozorne sledoval tú zmenu, ktorú vzápätí vystriedalo rozhodnutie.

	— Priveď ju sem! Príď s ňou… a chráň ju predo mnou! Ty blázon! Okamžite ju doveď, — usmiala sa. — Poslúchnem tvoju radu, poslúchnem, — zopakovala, potom sa rozosmiala a začala pichať šípom do stola.

	Trochu zamračený a ustaraný Rufa sa pomaly pobral. Na chodbe však pridal do kroku a otvoril dvere akejsi komnaty.

	— Zavrhne rytiera? Áno? No nevyvaľuj oči. Áno, alebo nie?

	— Jeho bráni, viní iba ju.

	— Iba ju? — sklamane sa ozvala Orchida. — Načisto zošalela! Vari jej to nestačí?

	— Tvoj žobrák sa zmýlil! Nepochodil. Musíš to oznámiť spovedníkovi, — povedal Ladislav.

	— To nič. Ak rytier miluje Tajanu a kráľovná sa pomstí jej, tak Alžbetu zavrhne. A práve to chceme.

	— Toľko som ju presviedčal, ale ona nie a nie sa ho vzdať. Silou-mocou si ho chce udržať.

	— Ak si tvoj spoločník, Orchida, tú schôdzku vymyslel, len aby ťa oklamal, nebude z toho nič, — povedal Ladislav. — Rytier nájde dôkazy, aby presvedčil kráľovnú o svojej nevine.

	— Bol by mi to posol v spovednici povedal. Joachimov kompán však tej noci v kostolíku naozaj spal a všetko videl aj počul. O tom nepochybujem. Nebojte sa, všetko je v poriadku. Nechaj, Rufa, nech si kráľovná robí, čo chce. Nech ju trebárs dá aj sťať! Hlavná vec, že vie o nevere svojho rytiera.

	Rufa sa poponáhľal a priviedol Tajanu ku kráľovnej. Našiel ju sedieť v kresle s výrazom zvieraťa, čo sa chystá vrhnúť na svoju obeť.

	— Tajana! — oslovila ju kráľovná milo. — Prezri si tie šípy a vyber z nich najostrejšie. Si šikovnejšia než všetci moji lukostrelci.

	Dievča si zaradom poprezeralo šípy a potom ich roztriedilo.

	— Tieto sú najlepšie, — povedala pokojne.

	— Dobre. No, Rufa, čo povieš, naša šťastena kvitne ako kvet. Vidíš, ako dobre jej robí Požeg?

	— Áno, je tu doma, — odvetil dvoran a pozoroval kráľovnú.

	— Je to dieťa prírody. Sú tu prekrásne háje, je vo svojom živle. Ale daj si pozor, Tajana, na Griči si bola katovou dcérou, mohla si sa po nociach potulovať pod hradbami. No princezná to nesmie! Nedovolím ti, aby si zostávala vonku do noci, ako sa to už stalo.

	Tajanine čierne oči sa pokojne dívajú do Alžbetiných planúcich a blýskajúcich.

	— Áno, áno, viem. Raz večer si bola dlho preč. Pred dvoma týždňami, pravda? — spytovala sa kráľovná milo. — Prečo?

	— Modlila som sa v kostolíku a potom som nemohla nájsť cestu nazad…

	— A ako si sa dostala domov?

	— Na čistinke som stretla kráľovských jazdcov…

	— Kto bol s nimi?

	— Belko.

	— No nič to, odteraz sa musíš vrátiť do paláca ešte za dňa. Neskôr ťa zavolám.

	Tým sa rozhovor skončil. Tajana opustila miestnosť. Rufa sa pozrel na kráľovnú a spýtal sa:

	— Čo chcete robiť teraz?

	— Čakám rytiera, aby ma sprevádzal na prechádzke horou. Ide Belko, asi je už rytier tu.

	Po chodbe sa blížili kroky mladého dvorana, a keď zastal pred kráľovnou, nevdojak sa pozrel na šípy.

	— Najjasnejšia kráľovná, rytier čaká pred hradnou bránou.

	— Choďte dole a povedzte mu, že kráľovná odkazuje, aby ráčil na chvíľu do paláca. Chcem, aby vybral šípy na rytiersky turnaj. A čo je s našou šťastenou? Tak sa zdá, že sa kdesi tajne stretá s kniežaťom Baboničom…

	— Neviem o tom nič.

	— Raz večer pred dvoma týždňami ste ju našli na čistinke, keď sa vracala z kostolíka.

	— Áno, vznešená kráľovná má pravdu. Ponosovala sa, že sa priveľmi zdržala pri modlitbe. Potme nemohla nájsť cestu nazad. Priviedol som ju domov.

	— Dávajte na ňu lepší pozor, striehne na ňu knieža Babonič. Beda mu, ak sa pokúsi vziať kráľovnej šťastenu! A teraz zavolajte rytiera.

	Počas celého rozhovoru Belko zachoval pokoj. Keď vyšiel z komnaty, kráľovná vstala.

	— Tak je to predsa pravda! To isté povedala ona aj on, to isté, čo si mi povedal ty! Všetko je pravda!

	Alžbeta rázne zatlieskala. Do komnaty takmer vleteli dvoranky.

	— Doneste mi zelené slávnostné šaty a perly. Rýchle!

	— Čakáte na neverníka, akoby ste šli na sobáš, — zamračil sa Rufa.

	
— O to sa ty nestaraj! Neverník zaplatí za svoj hriech. Počkaj na mňa v predizbe.

	Preobliekla sa, pozorne sa upravila, pozrela sa do zrkadla a ešte si čosi naprávala. Potom sa pobrala do slávnostnej siene.

	Tam stál rytier. Uklonil sa so všetkou úctou, ktorú poddaný vzdáva svojej vladárke.

	Pozrela sa naňho veselo, s úsmevom a pristúpila k nemu. Hodvábne šaty šuštia, purpurový plášť sa dôstojne vlečie za ňou, akoby pripomínal hrozivú moc.

	— Čo nejdeš bližšie, milý môj? — spýtala sa prívetivo.

	Podišiel až k nej a zastal. Alžbeta cíti na sebe jeho pohľad, čo vychádza z tmavých otvorov na striebornej prilbe.

	— Slnko, deň či svetlo ťa ľakajú, že ma neobjímaš?

	— Bojím sa, že niekto vojde.

	— Ničoho iného?

	— Nie.

	Nehýbe sa z miesta a ona ho viac nevolá k sebe.

	— Nuž, turnaj sa blíži, — začala Alžbeta. — Ešte noc a deň. Počúvam, že si znamenitý strelec.

	— Skôr bojovník.

	— Naučil si Tajanu strieľať tak dobre, že by jej mohli závidieť aj Tatári. A to sú najlepší strelci na svete.

	Rytier neodvetil, iba uprel zrak na stôl, kde ležali luky a šípy.

	— Pozri si ich. Chcem, aby si na turnaji ukázal aj toto svoje umenie.

	— Mám hore na hrade svoj luk a šípy, aké tu nevidím.

	— Tak súhlasíš?

	— Urobím všetko, čo poteší moju kráľovnú.

	Pristúpila k nemu, položila mu ruky na plecia a zadívala sa do priezoru. Potom si odovzdane oprela hlavu o jeho širokú hruď.

	— Teraz počúvaj. Bola by som rada, keby si konečne prijal najvyššiu poctu v krajine.

	— Nikdy ju neprijmem!

	— Tak najväčšie šťastie! Čo na to povieš?

	— Je ešte väčšie šťastie, než aké mám? — spýtal sa váhavo.

	— Je! Hneď teraz ťa zavediem do hradnej kaplnky — pred oltár. Chcem ťa za muža!

	Pritúlila sa mu na hruď a počúvala tlkot jeho srdca, jeho dych, aby jej neunikol ani jediný záchvev. Ako zapôsobí jej ponuka? Nepostrehla však nič iné, ibaže rytier zmeravel.

	— Skamenel si od šťastia, rytier môj?

	— Ja… rytier… čo nemá nič okrem svojho meča? Potulný rytier. To by bola potupa pre kráľovnú!

	— Kráľovná smie všetko, čo chce. Slávny bojovník si zaslúži kráľovnú, to je moje rozhodnutie. Teda ak ma ľúbiš, poďme! Ak ma klameš, zostaň!

	Pod kovovým brnením a striebornou kuklou akoby zúril boj. Alžbeta to cíti svojimi precitlivenými zmyslami.

	— To je veľmi odvážne. Mali by ste si to premyslieť, kráľovná, kvôli sebe.

	— Premýšľala som o tom celé mesiace, — odvetila a milo sa naňho pozrela, pozorne sledujúc každý jeho pohyb. — Ty váhaš? Všetko je teda klam? — vzbĺkla. — Naozaj klam? Ty ma klameš? S kým? Priznaj sa, ak si rytier! Ak sa nepriznáš, dozviem sa pravdu sama!

	Rytierov meč štrngol o dlážku. Padol jej k nohám a objal ich. Alžbety sa chytá závrat, ale ovládne sa.

	— Kým nepredstúpiš pred oltár, neverím ani tvojim objatiam!

	— Najkrajšia… najmilšia… ja… ja som ochotný zomrieť.

	— Aby si nemusel predstúpiť pred oltár?!

	— Ach… keby som len mohol! Na kolenách sa priznávam k svojej vine…

	— K vine? Akej? Nič nechcem počuť! Pred oltár, alebo… — Celá sa chvela, ale zadržala slová hrozby, ktoré jej takmer vykĺzli z úst.

	— Som ženatý!

	Napoly podozrievavo, napoly úprimne sa zadívala do otvorov v striebornom priezore. Teraz, keď sa jej zdá, akoby jej milenca už dávno bol niekto prebral, vzrušuje ju priezor väčšmi ako kedykoľvek predtým. S námahou ovládla túžbu objať ho a spýtala sa:

	— Ty máš manželku? Ty?!

	— Otec ma prinútil, aby som predstúpil pred oltár s dievčaťom, ktoré som nemiloval. Po svadbe som zutekal z domu. Odvtedy sa potĺkam po svete so zahalenou tvárou ako potulný rytier. Keď ma nebohý kráľ zasnúbil s Orchidou, mlčal som a súhlasil so zasnúbením v presvedčení, že sa od zväzku s Orchidou oslobodím.

	— Prečo si sa mi nikdy nezveril?

	— V náručí šťastia som na všetko zabudol. A načo by som sa aj priznával? Vedel som, že kráľovná sa nemôže znížiť k rytierovi bez domova.

	Dlho premýšľala. Raz bola podozrievavá, raz zasa dôverčivá.

	— Tak ty sa nemôžeš oženiť… s nikým?

	— Nie. Nikdy!

	Pomaly zašla ku kreslu, usadila sa na vankúš a požiadala ho, aby si k nej prisadol.

	— Myslela som, že po turnaji pripravím dve svadby, — povedala zarmútene a pritisla si mu hlavu na hruď. — A, hľa, po jednej už je! Taký mladý a už prinútený k nemilovanej žene, hoci mohol byť kráľovniným mužom! Škoda. Tak vystrojíme len jednu svadbu…

	Povzdychla si a chvíľu počkala, či sa jej nespýta, čia svadba to bude. Keď mlčal, pokračovala:

	— Oslávime iba svadbu našej spoločnej chránenky šťasteny, ak dovolíš.

	Ešte stále sa mu hlavou opierala o hruď, či nepocíti niečo, čo by ho prezradilo. No sklamala sa. Ani jediným záchvevom nedal najavo, čo cíti, iba sa pokojne spýtal:

	— Za koho ju chcete vydať?

	— Za kniežaťa Baboniča.

	— Čo na to vraví knieža Okičský?

	— Bude tak, ako rozhodneš ty.

	— Akýmkoľvek vydajom stratíte šťastenu.

	— Knieža Babonič vstúpi do mojich služieb. Sľúbil mi to knieža Okičský.

	— To je čosi iné.

	— Teda ty súhlasíš?

	— Súhlasím. Ak sa majú radi, chvalabohu!

	— Chceš sa zbaviť povinností rytierskeho ochrancu?

	Kráľovnin hlas prezrádza radosť.

	— Len čo sa dievča vydá, rytierove povinnosti sa končia. Tým lepšie pre mňa! Bude po povinnostiach.

	— Ach, áno, je to tak. Nech sa vezmú. Po turnaji bude svadba! — zvolala nezvyčajne vzrušená a vstala. — Len či ho ona chce. Ale myslím, že ho rada vidí. A teraz sa poponáhľaj na Kráľovu Veľkú k svojmu luku, milý môj! Keď bude po všetkom, požiadam pápeža, aby zrušil tvoje manželstvo. Za nič na svete sa s tebou nechcem rozísť! — A objala rukami chladný kov, v ktorom sa skrývala jeho hlava. Musela sklopiť oči, aby sa nedívala do jeho za priezorom, čo v nej vzbudzovalo predtým nepoznanú rozkoš. Potom sa od neho odtrhla.

	— Choď, choď rýchle, čaká ťa víťazný boj! Po hostine príď ku mne… Budem ťa dychtivo očakávať na našej slávnosti.

	— Som šťastný!

	Keď odchádzal, len-len že sa ovládla, aby ho nepozvala späť. Až ju pochytil závrat a musela sa oprieť o stôl.

	Naokolo sa rozhostilo ticho. Kráľovná zavolala Rufu. Mládenec pribehol z predizby.

	— Je vám zle, kráľovná?

	— On ma miluje! Ledva čaká, aby sa zbavil povinností rytierskeho ochrancu!

	— Klame vás! Podvádza!

	— Ešte slovo — a prídeš o hlavu. Tajana ho vábi k sebe svojou tajomnou mocou. Povedal mi, že mu odľahne, keď sa vydá. Už je mi všetko jasné. Kým ho nezlákala, zúfala si. Vtedy večer za mesačného svitu vynaložila všetku svoju čarovnú moc. A on sa chytil do jej osídel. Bude šťastný, keď ho vyslobodím z jej čarovnej moci. Som si tým istá!

	— Chcete šťastenu vydať?

	— To nie je tvoja starosť.

	— Nebojíte sa jej kliatby?.

	— Nedovolím jej ani ústa otvoriť. Aby na mňa privolala všetkých čertov-diablov a marila jeho lásku? Nemáš v hlave ani štipku rozumu! A teraz mi ju zavolaj! Nech sa oblečie, pôjde so mnou. Čo vyvaľuješ okále? Nič sa už nedozvieš, choď!

	Rufa poslúchol a zavolal Tajanu.

	Keď Tajana predstúpila pred kráľovnú oblečená už na cestu, Alžbeta sa ešte prehŕňala v lukoch a šípoch.

	— Pozri sa, ak trafíš do určeného cieľa, dám ti za muža toho, po kom ti srdce túži. Tajanka dostane svojho rytiera, — povedala, a pritom sa jej uprene zahľadela do očí, akoby v nich čosi hľadala. Pozorovala jej tvár, ktorá sa čoraz väčšmi červenala. Alžbeta to pokladala za nepochybný dôkaz svojho podozrenia.

	— Miluješ ho? — spýtala sa.

	— Koho myslíte, najjasnejšia kráľovná?

	— Och, my dve sa rozumieme aj bez toho, aby sme museli spomenúť jeho meno!

	Tvár dievčaťa priam blčí ohňom. Je zmätená, mlčí. Zrazu kráľovná zvolala:

	— Po turnaji bude svadba!

	Tajana vie, že ju Alžbeta chce zaskočiť, chce jej otvoriť ústa a vylákať osudné priznanie. Keď sa ho nedočkala, doložila:

	— Rytier s radosťou súhlasil so sobášom. Čo ty na to?

	Dievča v rozpakoch zašepkalo:

	— Nič nechápem.

	Kráľovná sleduje zmenu na nevinnej tvári ako v zrkadle.

	— Nevieš, čo povedať? Si šťastná, však? No dobre. Po turnaji ťa vydám za kniežaťa Baboniča!

	To meno spadlo pred Tajanu ako odvalený balvan. Z tváre sa jej vytráca červeň. Pery jej pobledli, pohľad zmeravel. Privrela oči.

	— Nazdala som sa, že mi od radosti padneš k nohám. No zmýlila som sa. Ty nemiluješ kniežaťa? Veď za tebou chodí ku kniežaťovi Okičskému. Povedz mi úprimne, nechcem ťa nasilu vydať. Ty ho neľúbiš?

	— Nie, — odvetila Tajana.

	— Tak koho ti mám dať za muža?

	— Najjasnejšia kráľovná, ďakujem vám za starostlivosť, ale nikoho.

	— Koho miluješ?

	— Nikoho!

	— No teraz sme si načistom, celkom načistom, — ozvala sa podráždene kráľovná, krotiac svoj hnev. Potom sa zvrtla a vyšla. Rufa, ktorý načúval za dverami, rýchle odskočil.

	— Počúvaš? Dobre. Aspoň si to počul. Ona rytiera miluje — a on sa jej chce zbaviť. Chce, aby si vzala Baboniča, ale ona kniežaťa odmieta. Keď som hovorila o rytierovi, horela nedočkavosťou, a len čo som spomenula Baboniča, ochladla. Rytiera by chcela!… Kto z mojich dvoranov je najškaredší? Čo tak na mňa vyvaľuješ oči? Odpovedz! Kto je najškaredší?

	— Najškaredší? Azda Jakob Poničev, tunajší kastelán.

	— Zavolaj ho. Nech osedlá tri kone, odprevadí mňa a Tajanu.

	— Môžem ísť aj ja?

	— Nie. Kde je Belko?

	— Odišiel s rytierom Sokolom.

	— Tým lepšie. Okamžite osedlajte kone!

	Tajana cvála popri kráľovnej. Sprevádza ich jediný jazdec.

	Jasnú oblohu a šťavnatú zeleň lúčin zaplavuje jarné slnko, ktoré sa už kloní k západu. Vôňa mladého lístia, trávy a kvetín vzrušuje Alžbetinu rozbúrenú krv. Všetko sa v nej chveje od vnútorného boja, ktorý v nej potlačil všetky túžby. Pokladá to v tejto chvíli za podmienku, aby si udržala rytierovu lásku. Ustavične po očku pozoruje krásne dievča, ktorého zrumenené líca ju už dva týždne znepokojujú. Teraz sa kochá v tom, že jej pobledli.

	— Pozri, Tajana, to je Kráľova Veľká. Tam býva rytier, široko-ďaleko známy bojovník a ešte taký mladý, celkom mladý! To sa zriedkavo stáva, aby sa v jeho rokoch tak preslávili. Na turnaji musí zvíťaziť, však?

	— Áno, zvíťazí, — odvetilo dievča a zahľadelo sa pred seba.

	— Zblaznejú sa doňho všetky ženy, keď ho na Griči uvidia bojovať. O mesiac tam usporiadam rytiersky turnaj a pozvem všetky kňažné. A keby mu ešte uvideli tvár! Všetky by stratili hlavu.

	Tajana celá zmeravela v sedle, ale Alžbeta nič nedbá a vyžíva sa v jej mukách.

	— Je prekrásny. Oči čierne ani žúžoľ, tvár krv a mlieko, vlasy kučeravé, nádherné veľké čierne fúzy. A ústa plné, červené, pália ako oheň! Keď sme sa milkovali, odhalil mi svoju tvár.

	Tajana klopí zrak skôr od hanby ako od žiarlivosti.

	— Je nádherný a miluje… objíma divo. Všetky ostatné ženy sú mu na ťarchu. Všetky!

	Popohnala koňa a obrátila sa, aby sa lepšie pozrela do Tajaninej nehybnej tváre. Potom sa spokojne usmiala.

	— Zoberieme sa po veľkonočných sviatkoch. Preto sa chce zbaviť povinnosti byť tvojím ochrancom…

	Kumánka si ani nespomenie, že by toto dievča bolo jej dcérou. Vidí v nej len sokyňu.

	Dievča sa schúlilo ako kvet, ktorý spálil mráz.

	— Teraz zídeme, Tajana!

	Kráľovná kývla na kastelána, ktorý ich zložil zo sedla.

	— Ako sa voláš?

	— Jakob Poničev.

	— Ty si kastelán tunajšieho hradu?

	— Áno, najjasnejšia kráľovná, — a pokľakol pred ňou.

	— Poslal ťa Rufa?

	— Áno, najjasnejšia kráľovná…

	Alžbeta sa s úsmevom obrátila k Tajane.

	Nakázala som Rufovi, aby mi poslal najškaredšieho dvorana. A on ti je celkom súci, pekný… Ak je tento najškaredší, tak sme obklopené samými krásavcami. Doteraz som si nevšimla ani jedného. Rytier na každého žiarli, a tak si musím dávať pozor na oči, — povedala a usmiala sa. Potom sa znovu pozrela na statného, širokoplecého kastelána a pokračovala: — Chcela som najškaredšieho. Bolo by škoda, keby si prestrelila hlavu chlapovi, ktorý mi ešte môže poslúžiť. No už mu niet pomoci. Tajana, chcem vidieť, či je pravda, čo vravel Ladislav. Zhoď mu šípom z hlavy čiapku.

	Dievča mlčky vzalo luk.

	— Ruky sa ti chvejú… Bojíš sa?

	— Nie.

	— Ak ho trafíš do čela, bude to škoda. Nuž čo? Počul si? — obrátila sa na kastelána. — Staň si tam k tomu stromu. Princezná ti zostrelí z hlavy čiapku, ale môže ťa trafiť aj do čela…

	— Zomriem, ak mi najjasnejšia kráľovná rozkáže, — povedal a uprel na Alžbetu rozžiarený pohľad.

	— Zomrel by si pre moje potešenie?

	— Bol by som šťastný, — odvetil a hľadel na ňu tak vrúcne, že si ho začala so záujmom prezerať.

	— Máš rád svoju kráľovnú?

	— Väčšmi než nebo aj zem!

	— Tak si tam choď stať! — prikázala mu.

	Kastelán pobehol a na kráľovnino znamenie sa zastavil. Tajana napäla luk.

	Chvíľu stáli zoči-voči. Nad nimi slnečná obloha, naokolo jar. V úzadí sa týči kráľovský palác. Veže sa mu jagajú v zapadajúcom slnku. V diaľke vidieť strechy Kráľovej Veľkej, kde žije rytier.

	Kráľovná poodstúpila od Tajany a oprela sa o strom.

	— Tak načo čakáš? Strieľaj! — vyzvala dievča.

	Tajana vykročila po jarnom pokrovci z trávy a kvetov. Hoci ju rozhovor s Alžbetou vyčerpal, do rúk jej prúdi pokoj strelca, ktorý sa pri dotyku zbrane celý sústredí na cieľ. Dievča mieri na živý cieľ. Jej ruky sú chlapsky chladnokrvné.

	Kráľovná sa pritisla o strom a striehne. Pohľadom sleduje sebamenší pohyb luku, ktorý sa čoraz väčšmi skrúca do polkruhu.

	Alžbety sa zmocňuje horúčkovitá nedočkavosť. Luk sa napäl, šíp vyletel, zabodol sa spredu do čapice a zhodil ju kastelánovi z hlavy.

	Oči kráľovnej žiaria, tvár horí.

	— Tajana, ty si čarodejnica! Počkaj! — rozkázala kastelánovi. — Vyrežeš do kôry srdce.

	Jakob Poničev vytiahol spoza pása nôž a vyrezal do stromu srdce. Alžbeta vyryla doprostred dieru, vrátila nôž kastelánovi a pozrela sa mu do očí, ktoré sa na ňu s úľubou dívali. Pousmiala sa a odbehla k stromu.

	— Streľ do diery v srdci, nech to vidím!

	A Tajana znovu splnila kráľovnino želanie.

	— Teraz do jeho čiapky, presne do pierka na nej, a tri razy po sebe! — rozkazovala.

	Dievča zabudlo na všetko naokolo a strieľalo jeden šíp po druhom, akoby ani nemohli zabiť.

	Zakaždým trafila. Alžbeta opretá o strom sa rozohnila. Vždy keď Tajana trafila, natešene udrela rukou o strom a vykríkla, akoby od toho záviselo jej šťastie.

	— Výborne, Tajana, máš v rukách božské šťastie!

	Zrazu z kráľovninej hrude vyrazil smiech, ktorý zasiahol Tajanu rovno do srdca.

	— Ach, to bude prekvapenie, o akom sa nikomu ani len nesnívalo!

	— Na čo myslí najjasnejšia kráľovná? — nesmelo sa spýtala Tajana.

	— Prekvapím všetkých, všetkých! Poď, vrátime sa.

	— No čo je, kastelán? Zostal si nažive. Tajana je strelec, akého svet ešte nevidel. Za odmenu ťa nevydám za Baboniča. Princezná Tajana si môže žiť slobodná, pokým sa jej bude chcieť! Neboj sa ma, budem k tebe dobrá, veľmi dobrá. Keď sa zosobášim s rytierom, vezmem si ťa za dcéru. Budeš naša! Odveď kone, kastelán, pôjdeme domov pešo.

	Po návrate si ho kráľovná pozvala k sebe.

	— Jakob, si veľmi smelý chlap a oddaný kráľovnej.

	Jakob pokľakol a zahľadel sa na kráľovnú, ktorá sa spokojne usmieva.

	— V tvojej oddanosti je čosi veľmi príťažlivé…

	Jej slová mu vohnali do tváre všetku krv.

	— Človeče, veď sa celý trasieš, krv ti vrie ako v kotle…

	— Nech ma vznešená kráľovná zabije, nech zabije opovážlivca…

	— Ak jej bude verne slúžiť, nezabije ho, ba možno mu dovolí pobozkať aj okraj svojich šiat…

	V očiach sa mu zaleskli slzy.

	— Nech najjasnejšia kráľovná rozkáže, všetko splním.

	— Aj keď ti rozkážem, aby si sa stal katom?

	— Pre najjasnejšiu kráľovnú zabijem aj otca!

	— A nevyzradíš nikomu, čo ti prikážem? Ani kniežaťovi Okičskému?

	— Budem slepý, hluchý a nemý.

	— Dnes ti poviem len toto. Si kastelán, máš právo vojsť všade a vidieť všetko. Keby sa Tajana chystala odísť, hneď mi to daj vedieť!

	— Vykonám, aj keby ma to stálo život!

	— Keď sa začne rytiersky turnaj, dostaneš ďalšie príkazy. Ak ich splníš, urobí ťa kráľovná svojím dvoranom. Potom sa budeš môcť na ňu do chuti vynadívať.

	Udrel čelom o zem na znak úplnej oddanosti a vzdialil sa.

	 

	Tajana sa utiahla s Doriou do svojej komnaty a šepkala jej, čo zažila s kráľovnou. Kňažná ju objala okolo bielej šije.

	— Neverím, že by sa s ňou rytier chcel oženiť. A keby aj chcel, teba to nemá čo bolieť, Tajana. Veď vždy vravíš, že ho máš rada ako otca.

	— A vy by ste svojmu otcovi dovolili oženiť sa s ňou?

	— Nie, to je pravda. Ale tvoj bôľ prezrádza čosi iné. Myslíš, že rytier k tebe cíti viac ako otec k dcére?

	— Je ku mne dobrý, najlepší na svete.

	— A keby ťa ľúbil a popýtal o ruku, súhlasila by si?

	Dievča zavrtelo hlavou a skrylo si tvár.

	— Obidve sme už na vydaj, môžeme sa teda o tom pozhovárať. Vieme, čo je medzi ním a kráľovnou. A preto aj keby ťa miloval, teba, takú čistú a nevinnú, vari by sa odvážil vziať si ťa? Bolo by hrozné, keby milenec tvojej…

	Doria naraz zmĺkla, ale Tajana pozorne počúvala, nuž jej neuniklo, čo mala kňažná na jazyku.

	— Prečo ste nedokončili, kňažná? — zašepkala. — Viem, na čo myslíte. Ó, viem ja! Ona sama mi rozprávala o kráľovnej, ktorá našla svoju dcéru…

	— A čo keď je ten príbeh pravdivý?

	Tajana zavzlykala. Kňažnej prišlo dievčaťa ľúto.

	— Viem, že by ťa nepotešilo, keby to bola pravda. Ale keby to tak bolo, je tu ešte tvoj otec, ktorý je čestný, vážený…

	Tajana sa strhla, celá sa zachvela a zdvihla hlavu.

	— Môj otec? Kto je mojím otcom? Vy to viete, a nepoviete mi?!

	— Drahé dieťa, domýšľam sa práve tak ako ty.

	— Kňažná, raz v Budíne sa knieža Okičský podriekol, že rytier Sokol je mojím otcom. Prečo to povedal? Prečo?

	— Neviem, možno aj on sa domýšľa…

	— Určite ho pozná, určite!

	— Asi to tuší. Všetko je možné…

	— Nie, nie! To je vylúčené! Nie, ja nechcem! Ale vy to viete, aj knieža, len to predo mnou tajíte. Prečo ma mučíte?

	— Už iba pár dní, počuješ, iba pár dní a tvoje trápenie sa skončí. Neplač. Buď trpezlivá a na nič sa nepýtaj.

	— Prečo by mi kráľovná opisovala rytierovu krásu a mladosť, keby mi bol otcom? Ale nie, nesmie byť! — zvolala zvýšeným hlasom celkom zhrozená.

	— Nože sa upokoj. Hádam to knieža povedal, len aby ťa vyliečil.

	— Bude už raz koniec môjmu trápeniu?

	— Pravdaže, ešte zopár dní vydrž! Ktosi ide! Uprav sa a večer buď milá, veď vyslobodenie je už tak blízko!

	Vonku sa ozval Belkov hlas. Doria sa rozlúčila s Tajanou a nechala ju osamote.

	Tajana sa s utrápenou tvárou zahľadela pred seba. V hlave sa jej roja hmlisté, nejasné myšlienky a vyvolávajú v nej otázky, ktoré jej trhajú dušu. Vzala zrkadlo a ako kedysi v Budíne, keď jej Alžbeta porozprávala o kráľovninej stratenej dcére, zahľadela sa aj teraz do ligotavého kovu, v ktorom sa odráža jej pekná, pôvabná tvár, čierne oči, čierne vlasy… Napĺňa ju úžas a znovu sa jej zmocňuje odpor k sebe samej, k svojej tvári, k čiernym očiam a čiernym vlasom… Sú ako Alžbetine!

	Nie! Nie! To nie je moja mat… Nie! Ani v mysli nevládze vysloviť to slovo. Nechcem! Ja nechcem!

	Na Tajanu doľahla ťarcha hroznej záhady. Cíti sa taká osamotená, akoby nikdy nemala ani otca, ani matku. A horké slzy zaliali jej čierne oči, ako keď sa na čiernom zamate zaligocú perly.

	Doria sa zatiaľ radí s Belkom.

	— Čo to len zišlo kráľovnej na um zosobášiť sa s ním?

	— Veľmi ma to prekvapilo.

	— Povedala mu to už niekedy?

	— Neviem, kňažná. Také veci rytier hovorí len kniežaťovi. No teraz to povedal mne.

	— Ešte neprešiel deň, čo je brat preč, a už sa tu toľko prihodilo! Keď sa zvečerí, nech privedú Joachimovho posla, aby sme sa dozvedeli, s čím prišiel.

	PRED OSUDNOU HODINOU

	20. júna 1273 vylákala obyvateľov Griča z domovov veliká udalosť. Čo malo nohy, zhromaždilo sa na deviatich uliciach nazývaných inzulami. Vyčkávajú a zhovárajú sa. Uprostred najživších dvoch skupín stoja hrdý gričský sedlár a kľučiar od Kamennej brány. Rozruch spôsobila správa, že na Griči zasadnú všetky chorvátske stavy.

	Už predpoludním sa zjavil sprievod, aký Grič ešte nikdy nevidel. Šľachtici prichádzajú na koňoch pokrytých pestrofarebnými látkami, z chrbta im visia rôznofarebné dlhé huňaté surky. Daktorí majú na sebe rytiersky odev, na hlavách prilby, drôtené košele a drahokamami vykladané opasky. Prilby, baranice, čiapky, pestrofarebné oblečenia lemované modrými, červenými či striebornými šnúrami sa len tak hemžia pred očami zvedavcov. Po boku šľachticov cválajú zástavníci s vysoko vztýčenými vlajkami v rodových farbách svojich pánov a s erbami. Vedie ich nový chorvátsky bán Matej v šľachtickom odeve, vedľa neho ide Ivan Okičský celý v modrom, s prilbou na hlave. Povráva sa, že sa mu podarilo skoncovať s lúpežným panovaním v celej krajine nenávideného Joachima Pektara a obklopiť kráľovnú čestnými ľuďmi — Chorvátmi i poctivými Uhrami. Ľudia sa s úctou vyjadrujú o kniežaťovi Ivanovi, postávajú po skupinkách a sledujú, ako sa zástup šľachticov stráca v paláci kniežaťa Baboniča.

	Napokon sa všetci poschádzali. Je tu aj knieža z Pakraca s niekoľkými priateľmi a prívržencami Joachima. Nik si ich nevšíma. Vo dvorane otvára zasadanie bán Matej. Prihovoril sa zhromaždeným:

	— Vznešení páni veľmoži, šľachtici a predstavitelia opevnených miest našej vlasti! Stretali sme sa na kráľovských snemoch v slávnej minulosti, za kráľov z našej krvi. Dnes som vás pozval na želanie kráľovského palatína kniežaťa Okičského, teda z rozhodnutia kráľovskej moci, do slobodného kráľovského mesta Grič, ktorého hradby už stoja štvrť storočia. Zišli sme sa tu na prvom sneme, aby sme vykynožili nepriateľa, ktorý nám zničil všetko, čo sme mali. A tak naša kráľovská moc urobila to, čo je jedine spravodlivé. Vyzýva nás, aby sme spoločne odsúdili prekliateho zloducha Joachima a požadovali, čo nám podľa práva, spravodlivosti a slobody patrí…

	Všetci očakávali, že sa Joachimovi prívrženci ozvú na jeho obranu, ale tí sa ani nepohli. Starý knieža Babonič sa rozhodol vyzvať ich:

	— Prv než začneme rokovať o vážnych úlohách, chceme počuť, kto je za nášho nového palatína a správcu dvora Ivana Okičského a za jeho priateľov, ktorí sú teraz radcami najjasnejšej kráľovnej. Zdvihnite ruku.

	Dvoranou sa rozľahlo vyvolávanie na slávu a štrngot mečov. Pavol Babonič pozoroval kniežaťa z Pakraca. Starec smrteľne zbledol, ale ani sa nepohol. Vzápätí sa obzrel k svojim synom a príbuzným, načo sa bez slova pobral z dvorany. Za ním vyšli ešte zo desiati, kým ostatní v preplnenej dvorane volali na slávu novým predstaviteľom moci. V tejto chvíli sa Ivan Okičský presvedčil, že Joachim stratil v Chorvátsku všetku oporu. Predložil bánovi Matejovi dvadsaťpäť štátoprávnych požiadaviek chorvátskych stavov, aby sa prerokovali.

	Všetci sa s radosťou podobrali na túto úlohu. Rozprava už v prvý deň snemovania zaručovala jednomyseľnosť a úspech. Prvé zasadnutie sa skončilo až neskoro popoludní.

	Po jeho skončení sa všetci prítomní odobrali na hostinu k bánovi. Ivan Okičský zostal v paláci Baboničovcov. Mladí šľachtici z ďalekých končín sa potichu, takmer pošepky rozprávali. Istý šľachtic z Prigoria sa nebojácne ozval:

	— Prečo musíme mať stále za pána cudzinca? Vari nikdy nenájdeme u nás človeka, čo by bol aspoň tak hoden nosiť kráľovskú korunu ako tatársko-kumánsky syn Ladislav? Či nám nie je hanba, že nemáme odvahu znovu si zvoliť panovníka z vlastnej krvi?

	Ivan Okičský nepoznal mladého šľachtica, ale v duchu ho objímal. Vyslovil myšlienku, pre ktorú Ivan pracoval už takmer celý rok a ktorej plán je už hotový v rukách rytiera Sokola. Až sa zachvel, keď všetci súhlasne prikývli mladému šľachticovi a prijali tak myšlienku za svoju. Ivan mlčky sledoval ich oduševnenie.

	— Knieža, nemáte niekoho z našej krvi, koho by sme korunovali?

	— Mám! Privediem ho na snem o päť dní, ale musíte prisahať. Nikomu ani slova, kým nepríde! Potom môžete preskúmať jeho minulosť, rod aj statočnosť.

	Podávajú si ruky a dotýkajú sa mečmi na znak toho, že zachovajú tajomstvo.

	— A teraz pozývam zo desať-pätnásť mládencov, aby ma odprevadili do Požegu na turnaj. Po ňom sa uskutoční naša prvá akcia. Zostavte družinu, v ktorej bude aj najlepší bojovník na turnajoch.

	— Všetko bude! — zvolali veselo a potom sa aj oni pobrali do bánovho paláca.

	Tam kastelán ohlásil Ivanovi posla z Požegu. Knieža hneď vyšiel do predizby, kde našiel svojho človeka, a ten mu oznámil:

	— Kňažná Doria vás prosí, aby ste sa čím skôr vrátili. Belko chytil v hore akéhosi žobráka, ktorý v skutočnosti nie je nik iný ako Joachimov kompán. Zavreli sme ho do temnice. Kňažná si myslí, že by mohol všeličo vedieť, ale len vy ste schopný náležite sa ho povypytovať.

	— Prišlo to ako na zavolanie. Konečne sa dozviem, kde sa skrýva ryšavý lišiak! Ešte dnes v noci sa vydám na cestu. Pôjdeš so mnou!

	V tichej komnate starého kniežaťa Baboniča sa zišiel Ivan Okičský s bánom Matejom a s Pavlom Baboničom. Pozorne načúvajú každé jeho slovo.

	— Udrela naša osudná hodina! Šťastie je na našej strane. Všetko sme dobre vyrátali. Kráľovná je zaujatá prípravami na turnaj. Večer po ňom usporiada hostinu a na druhý deň ráno sa odoberie s Ladislavom, s Orchidou, s rytierom Sokolom, s dvoranmi a s niekoľkými mladými šľachticmi na Kamengrad. Po ich príchode dám zdvihnúť všetky mosty, aby sa nik nedostal do hradu. Len čo sa dozviete, že kráľovná so synom sú našimi zajatcami, predstavíte Ratimíra ako nášho uchádzača o trón. Niet pochybností, že ho všetci prijmú. A potom sa už môže uskutočniť korunovácia!

	— Výborne! Nuž, knieža, ak sa teraz nezbavíme Arpádovcov, Kumánov a Mongolov, tak už nikdy!

	Ivan sa rozlúčil a vydal sa na cestu krásnou hviezdnatou nocou aj s dvadsiatimi šľachticmi, ktorých viedol Pavol Babonič.

	 

	Len čo sa Ivan Okičský a Pavol Babonič zvítali s Doriou, vošiel Belko.

	— Tak čo hovorí špehúň? — spýtal sa ho Ivan.

	— Tri razy som ho vypočúval za jediný deň, ale márne. Vraví, že Joachima nepozná.

	— Čože, mlčí, aj keď pred neho postavíš žeravé uhlie?

	— Ja som ho nemučil. Bogomilská viera mi zakazuje mučiť alebo zabiť.

	Ivan vyskočil zo stoličky, nahnevane sa pozrel na Belka a zvolal:

	— Ani keby pred tebou stál sám Joachim, nesmel by si ho zabiť?

	— Nie.

	— Tak komu potom slúži tvoja viera, Belko? Ani vo sne by mi nezišlo na um, že by si ušetril nepriateľa, čo by dal upáliť teba aj všetkých tvojich spoluveriacich. Prines dole do temnice za hrniec žeravých uhlíkov! Poď, Pavol, a ty, Doria, počkaj na mňa.

	Zišli do temnice. V prehradenom kúte ležal chlap priviazaný k múru. Belko držal hrniec so žeravou pahrebou. Pavol sa sklonil k ležiacemu. Ivan sa ho spýtal:

	— Kto si, človeče? Povedz mi všetko, lebo ináč…

	— Ten už nikomu nič nepovie, — ozval sa Pavol Babonič. — Je mŕtvy.

	— Čože?

	— Nuž, určite niesol dôležité správy. A keďže sa nechcel dočkať mučenia, dovtedy bil hlavou o múr, kým sa nezabil. Tak sa poistil proti vyzradeniu tajomstva.

	Knieža Ivan zlostne zahrešil a obrátil sa k Pavlovi:

	— Tak vidíš. Belko vie, že by prvý šiel do ohňa, keby sa znovu dostal k moci Joachim, a predsa šetrí jeho posla! Pekne by sme vyzerali, keby sme pustili k moci tvojich bogomilov! Všetci zbojníci by mali svoje práva. Človeka možno pokladať za človeka, ak ním skutočne je svojím duchom, svojimi činmi a svojou statočnosťou. Ale bogomili všetkých pokladajú za rovnakých — zbojník, poctivec, priateľ či nepriateľ. To je dobrota, ktorá napomáha zlu, aby bolo ešte väčšie. Vieš, Belko, keby som ťa nepoznal, musel by som o tebe zapochybovať.

	— Knieža, podozrenie si nezaslúžim, ale trest áno.

	— Tentoraz ti odpúšťam, hoci by som bol tak veľmi potreboval vedieť, čo za správu niesol Joachimov človek Orchide. No už zajtra je koniec jej slobode. Napokon je všetko dobre pripravené, že to nič nemôže prekaziť. Aj keby Joachim pritiahol s vojskom, padne do rúk našich.

	— Tak je, — pridal sa Pavol. — Na hranici strážia naši vojaci a nik sa sem nedostane. Keď si vykonáme svoje, sme sami sebe pánmi!

	Potom rýchle zahrabali mŕtveho špehúňa, zamkli temnicu a nebadane sa vkradli do paláca. Pavol zostal v Ivanovej komnate a knieža zatiaľ zašiel za Doriou.

	— Ešte sme nemali času byť osamote. Máš pre mňa niečo dôležité?

	— Áno. O súperení v lukostreľbe.

	— Viem, kráľovná mi to spomínala. Chce všetkých prekvapiť Tajaniným umením. Chystal som sa ju poprosiť, aby sa svojho úmyslu vzdala, veď Tajana je taká krehučká, slabá. No Alžbeta mi hneď povedala, že si neželá počuť nijaké námietky, a tak som mlčal. Nechcem narušiť jej pohodu. Napokon, od odchodu na Kamengrad nás delí už len jediný deň. Dovtedy nech sa jej splní každé želanie. Iba jedno sa jej nevyplní. Iste vieš, že rytierovi Sokolovi ponúkla manželstvo. V ten istý deň chce zosobášiť aj Tajanu s Pavlom Baboničom. Ten si však veľmi dobre poradil. Požiadal kráľovnú, aby odložila jeho sobáš, kým nebudú na Kamengrade. Vždy hral dôležitú úlohu v kráľovskej rodine, nech sa tak stane i teraz!

	ROZSUDOK SMRTI

	Temné mraky zaľahli na širokú poľanu, na ktorú sa poschádzal národ z celého požegského okolia, aby sledoval rytiersky turnaj. Také čosi ešte nikdy nevideli, ale často počuli o bojových hrách, a tak každým pohľadom vpíjajú do seba scénu, ktorá sa im naskytá. Na kopčeku je zábradlie a dve pozlátené kreslá, obďaleč ďalšia tribúna s troma skromnejšími kreslami. Pod ňou stoja slávnostne vyobliekaní šľachtici a zástavníci, vedľa nich si zastali mladí hostia Ivana Okičského, ktorí s ním predvčerom prišli z Griča. Celý dvor sa zišiel na turnaji a s radosťou očakáva rytierske hry, kým pospolitý ľud si nevie predstaviť, ako sa budú medzi sebou biť krajania, ktorí nie sú nepriateľmi.

	Na malej vyvýšenine medzi stromami sú porozkladané šiatre s pozaťahovanými závesmi, akoby skrývali pochmúrne tajomstvo. Zhromaždený národ podchvíľou upiera k nim zvedavé pohľady, láka ho každý pohyb závesu na šiatroch, či už konečne nevyjde daktorý z bojovníkov, čo sa v nich skrývajú.

	Zrazu sa všetok záujem sústredil na tribúny. Zjavil sa sprievod, ktorý zastal až rovno pred nimi. Kráľovná, kráľovská rodina, knieža Okičský, šľachta prišli slávnostne vyobliekaní na koňoch. Knieža Ivan zložil zo sedla kráľovnú a všetci naokolo sa hlboko uklonili. Mladí šľachtici tasili meče na slávnostný pozdrav. Ivan usadil kráľovnú do najčestnejšieho pozláteného kresla. Jej štíhla postava v nádherných šatách zo zeleného damasku a s korunou na havraních vlasoch pripomína mladé dievča. Usmieva sa na všetkých okolo seba, akoby od turnaja očakávala najväčší zážitok vo svojom živote, ba dokonca sa milo pozrela aj na Ladislava v susednom kresle. Potom sa obrátila k tribúne, kde sedí Orchida s Izabelou a za ich chrbtom Doria. Ľudia mlčky hľadia na kráľovnú, na jej hlavu s ligotavou korunou, ktorá sa im zdá najväčšou hodnotou na zemi.

	Po ľavej strane kráľovnej sa zjavili štyri kráľovské pážatá, ktoré tvoria nezvyčajnú ozdobu každej slávnosti. Asi pätnásťroční chlapci sú vyobliekaní v pestrých šatách z drahocenných látok, s prilbami na hlavách a v plášťoch až po zem. Uprostred nich nehybne stojí Tajana. Knieža Okičský sa pozrel na ňu a kráľovná sa usmiala.

	— Aké pekné páža, však? — potom vystrela ruku ponad zábradlie a dva razy ju pohladila po tvári. — Nevedela by som bez nej žiť, knieža, — povedala kráľovná a ustarostene sa pozrela na zamračenú oblohu. Jej tvár, naopak, blčala a oči sa jej ligotali.

	Pribehol Belko a oznámil:

	— Najjasnejšia kráľovná, práve prišiel posol inkvizítora Konráda a chce sa s vami okamžite rozprávať.

	— Vyhoďte ho, knieža, čo by bol aký vážený!

	— Urobím tak s naozajstným pôžitkom!

	— Sľúbte mu všetko, len nech odíde, — usmiala sa. — Poponáhľajte sa, knieža.

	— Ale nebudem mať šťastie, aby ma rytier vyhodil zo sedla!

	— Teraz mi väčšmi záleží na tom, aby ste ma zbavili Konrádovho posla. Starostlivo ho odprevaďte, aby sa nezatúlal sem. Ešte by na mňa nažaloval pápežovi, že usporadúvam slávnosti, namiesto aby som zaútočila na krivovercov. Ale najprv zájdite za rytierom na Kráľovu Veľkú, drahý knieža, a povedzte mu, aby sa prichystal. No prísť môže, až keď ho pozvem. Má to byť prekvapenie.

	Knieža Ivan sa poklonil a pristúpil k sestre, ktorá sedela obďaleč kráľovnej.

	— Doria, môj veliteľ chytil podozrivých žobrákov a odviedol ich na Kráľovu Veľkú. Ponáhľam sa za nimi, či v nich neodhalím špehúňov.

	— Čo povie kráľovná, keď nebudeš bojovať na turnaji?

	— Postaral som sa o dobrú výhovorku. Myslí si, že prišiel Konrádov posol. Pustila ma bez rozmýšľania, bojí sa Konráda ako čerta. Ty daj pozor, keď bude strieľať Tajana. Príde na rad až na konci turnaja.

	— Na konci? Mala predsa nasledovať po prvých štyroch borcoch.

	— Kráľovná zmenila poradie. Rozhodla, aby rytier Sokol prišiel na turnaj priamo z Kráľovej Veľkej. Chce naňho upútať čo najväčšiu pozornosť. Jej milenec musí nastúpiť do boja so slávou. Dobre, nech sa v tom kráľovná vyžíva, aspoň budem mať čas na žobrákov. Ktovie, aké tajomstvo z nich vytiahneme. Po turnaji sa vrátim do paláca. Keby som nechodil, tak som našiel Joachimových špehúňov. Do videnia!

	A Ivan sa pobral k svojmu koňovi.

	Ľudia sa dívajú na hlavy, ktoré pripomínajú železné hrnce, a na drôtené košele, na ktorých sú ponavliekané pestrofarebné brnenia s pripevnenými erbmi.

	Bojové hry sa začali. Ľudí namiesto údivu zaplavuje strach. Postupne sa upokojujú a zvykajú si na údery kopijí o štíty.

	Kráľovnú turnaj veľmi nezaujíma. Čím dlhšie trvá, tým netrpezlivejšie sa mrví. Za jej chrbtom stojí Jakob Poničev a vyvaľuje oči. Kývla mu hlavou. Kastelán podišiel ku kráľovnej a pokľakol pred ňou.

	Alžbeta rýchle prešla pohľadom po ľuďoch okolo seba. Všetci uprene hľadia na bojovníkov. Kráľovná sa sklonila ku kastelánovi.

	— Choď a pozri sa, či už knieža Okičský odcválal na Kráľovu Veľkú. Daj pozor, kým neodíde, a keď už bude tak ďaleko, že nedovidí na poľanu, daj mi vedieť. Dobre sa pozeraj, musím to vedieť!

	Kastelán odišiel. O chvíľu sa vrátil a oznámil:

	— Po kniežaťovi nikde ani stopy. Určite už zašiel za kopec. Je to výborný jazdec.

	— A teraz mi zavolaj všetkých šľachticov z Griča.

	Na kastelánov pokyn mladí ľudia pristúpili k Alžbete.

	— Keď sa bude blížiť z Kráľovej Veľkej rytier Sokol, — povedala kráľovná, — chcem, aby mal slávnostný sprievod. Preto by som vás prosila, aby ste zašli hore na hrad a odprevadili ho sem.

	— Bude nám veľkou cťou splniť želanie najjasnejšej kráľovnej. No chceli sme vidieť strieľať vaše páža.

	— Uvidíte ho. Dám vám znamenie rukou, kedy máte ísť po rytiera. Bude s ním aj knieža Okičský.

	Uklonili sa a znovu zaujali svoje miesta. Na zápas sa už pripravovali ďalší dvaja bojovníci, keď Alžbeta prikázala ktorémusi dvoranovi:

	— Povedzte im, aby odstúpili. Najprv pôjdu lukostrelci.

	— Najjasnejšia kráľovná sa asi zmýlila, lukostrelci majú ísť až po nich.

	— Keďže hrozí dážď, kráľovná znovu zmenila poradie.

	Dvoran sa uklonil až po zem a oznámil kráľovnino rozhodnutie. Bojovníci, trochu pobúrení nečakanou zmenou, vystúpili z kruhu a zamierili k šiatrom.

	— Prví lukostrelci sú pripravení pred vašou najjasnejšou tvárou, — povedal dvoran.

	— Najprv moje kráľovské páža, — odvetila kráľovná. —— Ohláste, že nasleduje najlepší strelec, môj obľúbenec.

	— Dohovorili sme sa, že lukostrelci prídu až na koniec.

	— Teraz rozkazujem opačne!

	— Vznešená kráľovná, dali ste mi na starosť lukostrelcov. Najprv by mali ísť dvaja slabší a až potom kráľovské páža.

	— Okamžite nech vystúpi môj obľúbenec, lebo bude pršať!

	Dvoran ohlásil:

	— Teraz ukáže svoje nevídané umenie kráľovské páža, mladý chlapec, obľúbenec najjasnejšej kráľovnej, zázračný strelec, ktorý trafí každý cieľ.

	To ľudí vzrušilo. Streľba je im bližšia než čudný boj opancierovaných rytierov. Mladušká postava v drahocenných šatách kráľovského pážaťa skromne vystúpila doprostred kruhu. Spod prilby vykúka pekná, pôvabná tvárička. Vtom sa ozve dvoranov hlas:

	— Kráľovské páža bude strieľať, kam sa mu prikáže. Ak by páni šľachtici chceli pomôcť pri vyberaní cieľa, prosím, nech nám preukážu tú česť.

	Ľudia naokolo strkajú jeden druhého, každý si chce zaistiť čo najlepšie miesto, aby mohol bezprostredne sledovať postavičku na drevenej lavici. Tajana si šikovne pripevnila opasok s kapsičkou plnou šípov a potom sa zadívala na dav s pritajenou, plachou otázkou.

	— Prvý šíp do tohto srdca! — rozkázal dvoran a ukázal na vzdialené srdce vyrezané z dreva. — Presne doprostred srdca!

	Tajana si sňala z pleca luk, siahla do kapsičky, vytiahla šíp a vložila ho do luku. Potom zdvihla zbraň pred seba.

	Pokojný, pevný pohľad uprela na cieľ. Zažmúrila oko a pomaly, bezpečne napäla tetivu. Šíp zahvižďal povetrím a zabodol sa do srdca.

	Výkriky prekvapenia sa šíria od šľachticov k jednoduchým ľuďom, na ktorých vidieť, že takejto hre rozumejú.

	— Streľ do horného okraja srdca na ľavej strane!

	Ktorýsi z dvoranov ukázal cieľ, dievča vystrelilo a opäť trafilo.

	Kráľovná sklonila hlavu. Oči má trochu prižmúrené, akoby v Tajaniných zásahoch nachodila neznámu záľubu, čosi vytúžené.

	Dvorania označujú nové terče, strely hviždia.

	Pred prestreleným srdcom zastal chlap s kovovým štítom pred tvárou.

	— Streľ mu do klobúka, ale aby to nedostal do hlavy! — prikázal dvoran.

	Vzrušenie davu sa stupňuje. Kráľovnine oči sa blýskajú ako blesky v chmárach. No nik si nevšíma blýskanie — ani to nad hlavami, ani to v kráľovniných očiach.

	Zraky a mysle ľudí sa sústredili na divadlo, ktoré sa pred nimi odohráva.

	Kastelán kráľovského paláca Jakob Poničev spustil štít. Vystrie sa, tvár má červenú, oči pokojné. Stojí tu namiesto cieľa. Vyzerá ako socha.

	— Čože? On bude terčom? Človek? Živý človek bez štítu?

	Na otázky divákov vzápätí odpovedá dvoran:

	— Teraz bude obľúbenec kráľovnej spredu strieľať do čiapky tohto dvorana, ktorý sa nebude chrániť štítom…

	Z radov divákov zaznel tlmený výkrik hrôzy, šľachticov zachvátil nemý údiv. Vystrašené pohľady sa zabodli do Tajaniných krehkých rúk. Celý výjav pôsobí drasticky. Ľudia sa zhrčili dokopy ako vyľakaná črieda oviec.

	Šľachtici ustúpili dozadu. Iba kráľovná sa naklonila dopredu ako poľovník na postriežke.

	Dorie sa zmocnil nepokoj. Pocítila odpor ku kráľovnej, keď postrehla jej záhadné oduševnenie.

	Všetci bez dychu hľadia na ruky zvierajúce luk. Meravý pohľad veľkých čiernych očí mieri do čiapky. Tváre divákov skameneli hrôzou. Tajanina pravica sa zľahka naddvihla a strela vyletela. Výkriky a pohľady letia so šípom, ktorý sa zabodol do čiapky, strhol ju z hlavy a odniesol ďaleko… Kastelán stojí nedotknutý…

	Nadšení šľachtici volajú na slávu, ale národ nespokojne mlčí.

	Alžbeta rukou dala znamenie gričským šľachticom.

	— Tak ste videli môjho obľúbenca. A teraz choďte po rytiera!

	Potom pohladila Tajanu po tvári. Usmievala sa, ale z očí jej blčal oheň. Tajana sa celá chveje, hoci diváci závistlivo pozerajú, ako kráľovná hladká svojho obľúbenca.

	Všetci vidia už iba kráľovnú, ktorá sa naklonila k svojmu lukostrelcovi a zašepkala:

	— Tajana, dnes sa chcem presláviť svojou šťastenou!

	— Urobila som, čo bolo v mojej moci.

	— To nestačí. Strelíš… no počkaj! Ach, strelíš, kam ti poviem ja?

	— Áno, najjasnejšia kráľovná.

	— Streľ do mojej koruny! Tajanine oči vyjadrujú nesúhlas.

	— Ja ti to rozkazujem!

	— Ó, prosím, zľutujte sa! Nežiadajte to odo mňa. Strieľať do koruny je zneuctenie!

	— Čo rozkazuje kráľovná, to nemôže byť zneuctenie! Chcem ukázať, že spravíš všetko, čo ti poviem. Neskôr im vysvetlím, že som ti to rozkázala. Ale chcem, aby to bolo veľké prekvapenie…

	— Bojím sa, čo ak sa mi šíp vyšmykne? Nemôžem, nie!

	— Vezmem si pred seba štít. Veď viem, že tak dobre zasa nestrieľaš. Trafiť do koruny je ozajstný vrchol streleckého umenia!

	Tajana sa obzerá vôkol seba v bezmocnom zúfalstve. Knieža Okičský tu nie je, rytier takisto. Obrátila sa k Dorii, ale zadržali ju slová kráľovnej:

	— Nik sa to vopred nesmie dozvedieť, bude to naozajstné prekvapenie. Keď ti dvoran povie, aby si strieľala, kam chceš, okamžite vystrelíš. Nech ľudia vidia, že mám strelca, čo trafí ktorékoľvek srdce, keby sa proti mne vzbúrilo. Choď a urob to, ak si chceš vyslúžiť moju milosť! Zapamätaj si: ak neposlúchneš, je to znamením, že si mi neverná. — A začala sa usmievať, nápadne hladiť jej tvár. Potom vzala Tajaninu hlavu a pritisla svoje pery na jej čelo. Napokon ju svojou láskavosťou presvedčila, aby sa vrátila na určené miesto.

	Na dne Tajaninej duše sa tají zlá predtucha. V hlave sa jej roja myšlienky.

	A znova sa obzerá naokolo. Nikde nevidí ani rytiera, ani kniežaťa. A mali by tu byť, ak majú zápasiť na turnaji.

	Jej pozornosť upútal hlas dvorana:

	— Kráľovské páža, obľúbenec kráľovnej, predvádza ďalej svoje umenie. Uvidíte, čo ste dosiaľ nevideli!

	Nad poľanou sa zjavil kŕdeľ vtákov.

	— Vtáky! Nech trafí vtáka za letu, ak je taký dobrý strelec! — ozval sa hlas akéhosi mladého šľachtica.

	Tajana obrátila veľké zamatové oči hore a uprela pokojný pohľad k oblakom. Vtáky krúžia vysoko. Tajana zdvihla luk. Čaká. Zrazu šíp, ktorý akoby sa v jej ruke zmenil na živú bytosť, vyletel za poletujúcim kŕdľom. Vták spadol na zem. Ľudia nevychádzajú z údivu. Tajana napína a spúšťa luk, mieri, strieľa… Horúčkovite pokračuje v love ako poľovník, ktorého pochytil ošiaľ.

	Alžbeta vzala do rúk štít, oprela sa oň a zabodla oči do kastelána. Ten zmeravel.

	— Kráľovské páža, teraz strieľaj, na čo chceš… na čo chceš! — vyzvala ju.

	Rozkaz zastihol Tajanu v najväčšom vytržení. Kráľovná sa usmieva na ňu a pritiahne si k sebe štít, o ktorý sa doteraz opierala. Sponad štítu vykúka jej hlava. Alžbetin pohľad vyzýva Tajanu, dáva jej znamenie.

	Tajana zdvihla luk a pohľadom sleduje pohyby kráľovnej, ktorá sa nakláňa ku kráľovi a čosi mu šepce. Štít jej siaha až po čelo. Ľuďom naokolo sa zdá, že, kráľovná nechce, aby začuli, čo hovorí, a preto sa skryla. Tajana postrehla Alžbetino znamenie, štít je na mieste, pred očami sa jej leskne iba koruna. Ráznym pohybom ruky napäla luk, pevne stisla šíp a mieri. Vzápätí vystrelila. Šíp zahvižďal, preletel povetrím, udrel o korunu a zhodil ju nabok.

	Všetci onemeli, zmeraveli, pocítili strach a hrôzu. Kráľovná sa vztýčila. Z tváre jej srší strašný hnev, dvíha ruku, hlas jej znie víťazoslávne, sťaby sa zmocnila dlho očakávanej koristi:

	— Zabiť ma chcel! Zabiť! Kráľovnú chcel zabiť!

	Ticho. Ľudia akoby boli hluchí a slepí. Mlčia, čím ešte väčšmi dráždia zúrivé, skrvavené zviera v kráľovnej, ktoré ani čo by zošalelo od rozkoše.

	— Ja, kráľovná tejto krajiny, odsudzujem vraha na smrť!

	Všetkým sa zdá, akoby z neba udrel hrom a jeho burácanie ich zaradom zabíjalo, hádzalo o zem, vrhalo do bezvedomia. Zalamujú rukami a lapajú po dychu, chcú počuť slová, ktoré by im vysvetlili, čo sa to deje.

	Tajana pochopila, že jej kráľovná pripisuje hrozný zločin. Vyskočila na lavicu a zakričala:

	— Kráľovná mi prikázala, aby som jej strelila do koruny, ak som jej oddaná!

	— Klame! Na smrť! Okamžite! Na smrť!

	Ľudia ešte stále stoja ako sochy, hoci vidia, že kráľovná dáva komusi pokyn a vykríka:

	— Vykonaj rozsudok smrti, môj dvoran!

	Kastelán pristúpil k Tajane a ovinul jej ruku okolo drieku. Chce ju zachrániť? Nik, ani Tajana nezbadala, že jej priväzuje okolo pása povraz. Potom ju niekoľko krokov odniesol a zložil do trávy vedľa osedlaného koňa. Všetko sa deje tak bleskurýchle…

	Čo zamýšľa? Uniesť ju? Zachrániť?

	Tajanu obliala horúčava, cíti sa podlo oklamaná. Začala sa brániť ako v klepci chytené zviera. Pokúša sa vstať, ale schmatli ju dve silné ruky. Zahmlilo sa jej pred očami, nemôže sa ani hnúť. Od hrôzy jej prestáva biť srdce, smrteľný kŕč jej zviera hrdlo, nevládze vydať ani hláska, dvíha ruky a padá…

	Priviazali ju o chvost koňa. Vo velikánskych očiach sa jej zračí zúfalý výkrik za životom, v tváričke ako ľalia smrteľná hrôza…

	Kastelán Poničev vyskočil do sedla a švihol koňa. Tajanino telo sa vlečie za chvostom, nadskakuje, naráža na tvrdú zem. Jazdec ho ťahá k hŕbe kamenia, o ktoré sa mladé telo roztrhá.

	Diváci sú zhrození krutosťou, ktorá v okamihu zasiahla obeť aj ich všetkých. Mnohí by najradšej utiekli, keby sa nemilosrdné cigánske oči kráľovnej nevyhrážali ďalšími rozsudkami smrti pre každého, kto sa odváži pohnúť z miesta. Alžbeta sa len usmieva ako šialenec a čaká na strašnú smrť svojej sokyne.

	Vtom akoby sa na poľanu zosypali z čierneho mraku blesky. Ľudia pod tribúnou sa zachveli, zo všetkých strán sa ozývajú výkriky. Spoza šiatrov sa vyrútil chlap na koni, na prilbe sa mu ligoce strieborný sokol, vedľa neho ďalší jazdec so spusteným priezorom. Ozlomkrky galopujú za kastelánom. Ten sa pokúša uniknúť s Tajanou ku kamennému popravisku. Rytier a jeho spoločník mu divými prískokmi zatarasili cestu. Sokol zdvihol meč a odsekol koňovi chvost. Poničev vypadol zo sedla na zem, rytierov spoločník schytil Tajanu a vyložil ju Sokolovi na koňa.

	Nik ani nedýcha. Rozzúrená kráľovná kričí:

	— Vojaci, v mene kráľovnej, zrazte ho z koňa! Zabite zradného rytiera!

	Veliteľ oddielu kniežaťa Okičského pristúpil ku kráľovnej a spýtal sa:

	— Čo žiadate, najjasnejšia kráľovná?

	— Hlavu rytiera Sokola!

	— To nie je Sokol! Má iba jeho prilbu! Ale oblečenie, erb, ani kôň, nič nie je jeho! — rozkričal sa Belko, ktorý pribehol zozadu.

	— Och, pravdaže! — zvrieskla kráľovná ako nepríčetná. — To nie je on, nie! Ale chyťte toho, čo sa postavil proti môjmu rozsudku! Zomrie na kolese, nie, upáliť ho! Upáliť!

	Už sa ani nevládze udržať na nohách, ale v ošiali vydáva rozkazy, aby prenasledovali neznámeho v Sokolovej prilbe, ktorý sa už dávno kdesi stratil.

	O chvíľu sa mraky pretrhli. Spustil sa taký silný lejak, že zaplavoval všetko naokolo. Kráľovná ledva privolala dvorana, ktorý jej doviedol koňa a zachránil ju pred prívalom.

	 

	Vietor láme stromy. Celá poľana sa vo chvíli vyprázdnila.

	Ladislav s Orchidou sa utiahli do kráľovej komnaty. Ešte sa nespamätali z úderu, ktorý ich tak nečakane zastihol po toľkých beznádejných pokusoch oddeliť kráľovnú od rytiera Sokola. O chvíľu vošiel Rufa.

	— Čo len z toho bude? Kde je knieža Okičský?

	— Neviem a ani ma to nezaujíma. Kráľovná všetko dohovorila s Poničevom. Hľa, už si našla spoľahlivého spoločníka. Predo mnou to zatajila, hoci ja by som jej bol lepšie poradil.

	— Len tak horí nenávisťou k Tajane, odkedy sa dozvedela, čo počuli žobráci.

	— Ale čo bude s rytierom? Vari nám aj naďalej bude rozkazovať tá zahalená papuľa? — zlostil sa Ladislav.

	— Belko tvrdil, že Tajanu nezachránil rytier, ale dakto, kto si v poslednej chvíli nasadil jeho prilbu.

	— Nech už je, ako chce, Alžbeta konala bez nás, nech si teda aj sama nesie následky. Čo ako sa, Ladislav, naparuješ, Tajana je naozaj šťastena. Veď uvidíš, že to kráľovná draho zaplatí!

	— A vojaci ho prenasledujú?

	— V tej záplave sa ďaleko nedostanú. Akoby aj tú pľušť privolala Tajana na svoju záchranu!

	Do nitky premočená kráľovná vošla do svojej spálne. Celá sa trasie od rozčúlenia. Odkedy sa dozvedela o Tajaninej schôdzke s rytierom Sokolom, kula plány, ako by zniesla zo sveta dievča, čo ju svojimi čarami pripravilo o rytiera. Vymyslela si, že dôverčivú dušičku navedie, aby sa dopustila zločinu verejne, aby rozsudok smrti nad ňou vyzeral spravodlivý. Keď sa pokúsi zabiť kráľovnú pred očami všetkých, rytier sám ju prekľaje. A tak v nenávisti vyhútala tajný plán.

	O chvíľu do spálne vstúpil Rufa.

	— Bude si najjasnejšia kráľovná niečo želať? — spýtal sa, keď sa nevládal dočkať, kým ho zavolá.

	— Prenasledujú vojaci utečenca?

	— Áno. Ale ďaleko sa nedostanú. Je to ozajstná záplava.

	— Musia sa dostať, musia chytiť vinníkov!

	— Akých vinníkov?

	— Tú čarodejnicu Tajanu!

	— Drahá príbuzná, — odvážil sa osloviť kráľovnú Rufa, — mali ste sa zveriť s tým, čo zamýšľate, mne!

	— Veď ty si mi povedal, že vábi rytiera.

	— Nie ona jeho, ale on ju! Veď každé jeho slovo dokazovalo, že vás klame, že miluje ju a že chodí do vašej spálne, aby sa dostal k moci. Nechcel vás, chcel panovať. Čo ako budete zúriť, je to tak! Len čo sa Joachim dozvie, že ste Tajanu odsúdili na smrť, je tu.

	— Odkiaľ? Z Nemecka, od Rudolfa? Ten sa sem už viac nedostane. A teraz okamžite odkáž po poslovi na Kráľovu Veľkú, aby rytier prišiel ku mne, že ho očakávam. Belko vravel, že poslal dakoho iného vo svojej prilbe, aby uniesol šťastenu. Vedel, že sa nik neodváži prenasledovať rytiera Sokola.

	— Všetko v hlave sa vám poplietlo. Najprv sa musíte spamätať. Do toho vetriska nemôžete poslať ani koňa, aj ten by sa vzoprel alebo zapadol do blata. Vonku je samá voda a blato. Mali by ste radšej rozhodnúť, čo bude ďalej, kto bude vládnuť.

	— Ja, iba ja! Kto sa nepodvolí, či to bude kráľ, Orchida, ty, alebo hocikto iný, mám verného kata! Kde je Jakob Poničev? Nestalo sa mu niečo?

	— Tomu? Teda ten vám leží na srdci? Nuž dobre, poslal som ho k felčiarovi.

	— Ach, ešte aj to! Hneď ho idem navštíviť. Je najvernejší zo všetkých! Ale rytiera, aby si vedel, sa nikdy nezrieknem!

	 

	Z pretrhnutých mrakov zaplavujú zem prúdy vody. V lejavici cválajú jazdci. Kone sa kĺžu po rozmočenej pôde. Za rytierom hviždia šípy. Prenasledovatelia sa usilujú zasiahnuť koňa, aby mu zabránili v úteku.

	Uhýba do krovia, preskakuje tŕnie, mláky, kľučkuje, obzerá sa dozadu, stráca sa a znovu sa zjavuje.

	Trojica prenasledovateľov sa zrazila a zaostala, ale nevzdala sa prenasledovania. Najvytrvalejší jazdec je už tak blízko pri ňom, že sa rytierovi zdá, akoby mu už-už mal prebodnúť koňa kopijou. Utečenec zabočil za malý kopček. Ocitol sa sám zoči-voči jedinému prenasledovateľovi. Ostatní ho stratili z očí. Uzdu prechytil do ruky, ktorou drží Tajanu, a druhou vytasil meč.

	— Pane, to som ja! Váš Peter. Počujete, Peter?!

	Jeho sluha! Zamiešal sa medzi prenasledovateľov. Rytier zastavil koňa.

	— Vezmi ju, — povedal a naddvihol Tajanu. Položil mu ju do náručia, vzal mu z rúk kopiju a prikázal: — K Psohlavcovej veži! Ja ich zadržím, aby ťa neprenasledovali. Počkaj tam!

	Sluha s Tajanou odcválal na svojom rýchlom koni do húštiny.

	Dlhá kopija, ktorou rytier Sokol narába tak šikovne, ohrozuje prenasledovateľov. Striehnu na seba v tŕnistom kroví, usilujú sa jeden druhého oklamať.

	Odrazu sa rytier postavil pred kone svojich nepriateľov a zahnal sa na nich kopijou.

	— Čo odo mňa chcete? — zvolal.

	— V mene kráľovnej, ste naším zajatcom!

	— Sám sa vrátim k svojej kráľovnej. Zajať ma môžete len v boji. Tak si vyberte!

	— Kde je kráľovské páža?

	— Spadlo mi tu kdesi do vody a utopilo sa. Pozrite sa, aj vaši sa topia, — povedal a ukázal na obrovskú mláku, v ktorej ďalší dvaja jazdci márne kričali o pomoc.

	— Rytier, necháme vás slobodne ísť naspäť, ak sa zaprisaháte na česť svojho meča, že nám neujdete, — navrhol mu jeden z vojakov.

	— Na česť svojho meča prisahám iba seberovným. A vás nepoznám! Ak mi neuvoľníte cestu, uvoľní si ju moja kopija… Tak uhnete z cesty, alebo nie?! — vykríkol rytier a zdvihol kopiju.

	Z neba sa lejú prúdy vody a zaplavujú zem.

	— Pôjdete s nami rovno ku kráľovnej?

	— Ak budem chcieť! Či už rovnou cestou, alebo cez vaše mŕtvoly!

	— Nie sme blázni, aby sme sa bili s rytierom, čo na Griči porazil štyroch rytierov!

	Ustúpili a nechali ho odísť.

	— Radšej sa hneď nevracajme. Kráľovná bude zúriť, — usúdili vojaci.

	Rytier zašiel za kopček, odbočil z cesty na Požeg a zamieril do strmej hory.

	Pred Psohlavcovou vežou, černejúcou sa v tme, zadržal koňa práve vo chvíli, keď Peter v náručí odnášal Tajanu.

	— Je mŕtva, alebo v bezvedomí?

	— Pane, neviem, či sa ešte dakedy preberie…

	Rytier mu vzal Tajanu a Peter otvoril bránu starej veže, ktorá bola len pribuchnutá. Vystúpili po úzkych tmavých schodoch. Z Tajaniných šiat steká voda. Tvár má bledú, akoby už ani nežila.

	— Peter, pozri sa, či tu nenájdeš za priehrštie slamy.

	Sluha zbehol dolu.

	— Tajanka! — ozval sa rytier k dievčaťu v náruči. — Tajanôčka moja, nezomieraj! Tajanka moja malá!

	Zazdalo sa mu, akoby sa jej boli zachveli dlhé mihalnice. Podišiel s ňou k malému otvoru, kadiaľ sa strieľalo z veže, kde bolo viac svetla.

	— Tajanka! Počuješ?

	Mlčí. S dievčaťom v náručí začal sa prechodiť sem i ta v tmavom, prázdnom priestore, akoby ho poháňalo zúfalstvo.

	Na schodoch sa ozvali kroky. Peter vovliekol do miestnosti velikánsky snop slamy a červené templárske plášte s bielymi krížmi.

	— Mníšske kutne? — zvolal rytier. — Čo to má byť, Peter?

	— Neviem, vaša milosť. Našiel som komôrku. Je v nej seno, slama, plášte, fakľa, kremeň a kotol na varenie. Akoby sme sa ocitli v kláštore!

	— Čo myslíš, je mŕtva?

	— Ťažko povedať. Ale keby ste neboli bývali v šiatri, istotne by už bola. Keď som na vás zavolal, kastelán ju práve priväzoval o chvost koňa. Nemyslím, že ju vliekol dlho. A, našťastie, na poľane bolo dosť trávy. Keby sa bol dostal na cestu, na kamenie, boli by z nej zostali iba franforce.

	— Drž jazyk za zubami! Ešte ti nestačí toľká hrôza?

	Peter zmĺkol, ponatriasal slamu a prikryl ju kutňou. Rytier zložil Tajanu na lôžko, kľakol si k nej a sňal jej prilbu. Do tváre jej padli čierne vlasy. Pozorne jej poprezeral hlavu a presvedčil sa, že nekrváca.

	— Prilba jej ochránila hlavu, — zašepkal. — No, ktovie, aké doráňané má telo. Prines všetko, čo dole nájdeš.

	Peter sa vzdialil a rytier začal trieť Tajanine ruky a spánky. Čoraz vrúcnejšie ju volal po mene, ale dievča sa neozývalo. Znovu sa jej dal trieť žily na rukách.

	Sluha sa vrátil a priniesol fakľu.

	— Majú tu všetko. Pozrite, je tu aj trochu vína! Komora je plná zvyškov slaniny. Víno vzkriesi aj mŕtveho, skúste, a ja sa zatiaľ ešte podívam ta, azda nájdem niečo, čo by jej pomohlo.

	Rytier ovlažil vínom Tajanino čelo i tvár a potom sa na ňu uprene zahľadel. Napokon sa jej mihalnice pohli.

	— Tajanka, počuješ ma? Tajanka!

	Na chvíľu pootvorila oči, ale hneď ich aj privrela.

	— Počúvaj ma, Tajanka, tvoj rytier ťa volá!

	Otvorila oči.

	— Poznáš ma? Tvoj rytier Sokol je pri tebe…

	— Môj rytier?

	— Tvoj, Tajanka, tvoj!

	— Jej!

	Akoby doňho hrom udrel. Chytil sa za hlavu. Zmocnila sa ho nerozhodnosť. A Tajana sa len díva a díva do očí za priezorom, akoby videla prízrak. Strhne si kuklu? Jeho ruka sa už-už dvíha, aby odhalila tvár… V poslednom okamihu sa spamätal a spustil sa na kolená.

	— Počuješ ma? Čo ťa bolí? Čo? Povedz…

	— Bolí, bolí… — zašepkalo dievča a položilo si ruku na hruď.

	— Tam ťa bolí? — spýtal sa jej.

	— Áno, srdce. — A zasa zavrela oči.

	— Otvor oči, pozri sa na mňa! Som vinný, veľmi som ti ublížil. Tajanka, ja som ťa priviedol do nešťastia, ja som na vine, ale počúvaj ma. Chcem, aby si mi všetko odpustila. Otvor oči, pozri sa na mňa! Nikoho na svete nemám tak rád… ako teba!

	— Ako ju!…

	— Mýliš sa, Tajanka! Vypočuj ma! Počuješ? Otvor oči! Počúvaj ma a odpusť mi, všetko ti rozpoviem, len mi neumieraj, Tajanka…

	No ona nič nepočula. Znovu upadla do bezvedomia. Leží tam ako mŕtve dieťa.

	Vo veži sa odkiaľsi zdola ozvú údery. Rytier už chce zísť, ale vtom sa na schodoch zjaví Peter. Údery sú čoraz silnejšie a potom k nim doľahne volanie:

	— Otvorte, rytier!

	— Ohó! To je pán dvoran! — zvolal Peter a bežal otvoriť.

	— Vedel som, že sa nikde inde neukryjete.

	— Čo sa to stalo na turnaji? — spýtal sa rytier. — Prečo ju chceli zabiť?

	— Tajana vystrelila na kráľovnú a zhodila jej z hlavy korunu!

	— Na kráľovnú?!

	— Neviem, prečo to urobila, ale urobila to. Rytier, všetko je stratené! Je po našich nádejach. Padol Grič, zajatie kráľovnej, všetko!

	— Nie, to sa nesmie stať! Počul si? Zostaň tu s Tajanou, ja sa poponáhľam za kráľovnou.

	— Je celá bez seba od hnevu, okamžite ju odsúdila na smrť. Kastelán ju pred očami všetkých priviazal o koňa. Mne sa z toho zakrútila hlava, ledva som dobehol k vášmu šiatru, ale vy ste už, našťastie, šli. Kráľovnej som povedal, že nie ste rytier Sokol, že ste si vzali len jeho prilbu…

	— Idem za kráľovnou. Dokážem jej, že šíp sa Tajane iba vyšmykol. Cestou už vymyslím, čo jej povedať.

	Dievča na lôžku sa pohlo a zavzdychalo.

	— Tajana! — oslovil ju rytier.

	Otvorila oči a prezerá si ich začudovaným pohľadom.

	— Ako som sa sem dostala?

	— Rytier vás zachránil, — povedal Belko.

	Dievča zdvihlo hlavu.

	— Prečo ste to urobili?

	— Nepamätáš sa, Tajana, čo som ti kedysi povedal? Ak sa i dopustíš omylu, zachránim ťa pred kráľovninou pomstou, aj keby som pritom mal o hlavu prísť. Vtedy si sa celá chvela strachom a sľúbila si, že budeš krotiť svoju nenávisť ku kráľovnej. Spomeň si, Tajana, čo som ti ešte vravel: tvoja nenávisť nás všetkých zničí!

	— Áno, povedali ste to a ja som vás poslúchla.

	— Akože? A čo si vykonala dnes? No teraz na to niet času. Ty zostaneš tu v pokoji, úbohé dieťa. Ja hneď utekám za kráľovnou.

	— Idete k nej?

	— Napraviť, čo sa ešte dá. Vysvetlím jej, že sa ti šíp vyšmykol, že si nechcela streliť do nej.

	— Veď ona vie, že som nechcela.

	— Tak by ťa nebola odsúdila.

	Skutočnosť, že bráni kráľovnú, jej zavrela ústa.

	— Ach, — vzdychla si.

	— Bolí ťa niečo?

	— Nič mi nie je, — odvetila a usilovala sa nedať najavo bolesť, čo cítila v bokoch a v nohách. — Odveďte ma ku kráľovnej, rytier!

	— Radšej zomriem!

	— Belko, vy ma zavediete! Rozkazujem vám!

	Tajanina rozhodnosť ich prekvapila.

	— Ja mu zakazujem, aby ťa pustil z tejto veže, — rozhodne sa ozval rytier.

	— Čo som zavinila, odpykám si sama!

	— Nie. Je to naša vina… moja! Presvedčím kráľovnú, uverí mi.

	— Nemôže vám uveriť!

	— Prečo?

	— Vie, ako to bolo.

	— Ako? Povedz mi to!

	— Neuverili by ste mi. Pusťte ma k nej, ja chcem!

	— Tajana, vždy si bola poslušná.

	— Ale teraz nebudem!

	Belko sa významne pozrel na rytiera, no ten sa naklonil k dievčaťu a povedal:

	— Ak mi odmietneš vysvetliť, čo sa stalo, vystrelila si ďalší šíp, tentoraz do môjho srdca. To si zapamätaj, Tajana!

	Zakryla si tvár nežnými rúčkami a rozplakala sa.

	— Dieťa drahé, neplač, prosím ťa! Vravím ti pravdu: od tvojho vysvetlenia závisia naše životy, všetky naše nádeje. Ja ti sľubujem, že nebudem pochybovať o tvojich slovách. Zaprisahám ťa, nezataj predo mnou nič. V tvojich rukách sú teraz naše životy!

	Na chvíľu zabudla na seba. Urazená hrdosť zmĺkla.

	— Dobre, tak vám to teda poviem! Keď knieža Okičský odišiel na Grič, zavolala si ma kráľovná, aby som vyskúšala luky. Celá sa chvela šťastím, že tak dobre strieľam. Rozhodla sa, že ma predstaví na turnaji ako lukostrelca. Keď kniežaťa Okičského uprostred hier odvolali, kráľovná prerušila bojovníkov a vyzvala ma, aby som strieľala. Potom si ma pozvala k sebe a donútila ma strieľať do jej koruny ako predtým do kastelánovej čiapkv.

	Belko s rytierom vyskočili, akoby ich had uštipol, a zadívali sa na seba. Za rytierovým priezorom sa blýskajú oči.

	— Dieťa, neblúzniš?

	— Všetko si dobre pamätám. Bála som sa, že by môj šíp mohol zblúdiť, a tak mi kráľovná sľúbila, že sa bude chrániť štítom. Nebolo tam nikoho, kto by ju odhovoril — ani vás, ani kniežaťa. Pohladila ma po tvári, pobozkala na čelo a potom ma poslala, aby som strieľala do jej koruny. A keď som jej želanie splnila, odsúdila ma na smrť.

	— Vražedná strela! — vzdychol si rytier a začal sa prechádzať. Ostrohy mu hlasno štrngajú. Každý zvuk dráždi nervy dievčaťa. Srdce jej zovrelo nejasné tušenie, že sa nechtiac dopustila čohosi hrozného. Čím dlhšie rytier mlčal, tým jasnejšie chápala nešťastie, ktoré spôsobila.

	— Sadli sme niekomu na lep! Tu sa niečo odohralo za naším chrbtom, — zahundral rytier a zrazu sa spýtal Tajany: — Pred turnajom ti o tom nič nevravela?

	— Keby mi to bola spomenula, bola by som sa poradila s kniežaťom. No zavolala si ma, keď som už dostrieľala. Najprv prosila, potom rozkazovala. A bola veselá, veľmi veselá! Podchvíľou ma hladila a bola ku mne taká dobrá, až mi z tej dobroty mráz behal po chrbte. Ale myslela som si, že ste mi ju naklonili vy, chcela som jej preto urobiť po vôli.

	— Alžbeta chcela odstrániť svoju šťastenu! Do toho sa musel niekto zastarieť, muselo sa stať čosi dôležité, keď zabudla aj na to, že je to jej šťastena… Skôr by bola odsúdila toho, čo by jej ju chcel vziať. Čo sa tam stalo, Belko? Čo sa robilo, kým bol knieža na Griči?

	— Nič. Správanie kráľovnej, jej reči boli celkom normálne. Nestalo sa nič, z čoho by som vytušil, že jej niečo vŕta v hlave. Ale vaše otázky mi pripomenuli čosi, čomu som vtedy neprikladal nijakú dôležitosť. Keď už bol knieža preč, nadhodila kráľovná predo mnou, že Tajana sa pred dvoma týždňami dlho do večera kdesi zdržala.

	— To ti vravela?

	— Áno. Celkom milo a veselo povedala, že dievča sa asi stretá s kniežaťom Baboničom.

	— Mňa sa na to spytovala, — ozvala sa Tajana.

	— Teba? Veď o našom stretnutí pri kostolíku nevedel nik z dvoranov!

	— A čo ak sa to predsa dozvedela?

	— Tak potom je jasné, prečo sa chcela zbaviť šťasteny. Poď so mnou na chvíľu, Belko, pozhovárame sa.

	— Povedzte kniežaťovi a kňažnej, že som to nechcela, — zaprosila Tajana.

	Rytier pristúpil k nej a vzal ju za ruku.

	— Tí iste rátajú každú minútu, kým sa nevrátim. Všetko im vysvetlím a tebe pošlem pomoc a liečivé byliny. Neboj sa, všetko bude zasa dobré. Všetko…

	— Vy sa viac nevrátite!

	— Predpovedáš mi smrť?

	— Ó, nie, smrť nie. Zostanete s kráľovnou a zosobášite sa s ňou.

	Jeho statná postava sa narovnala. Tajana sa mu zadívala do ligotavého strieborného priezoru, akoby ho videla posledný raz v živote.

	— Ak sa vrátim, Tajana, je všetko stratené. Ak sa nevrátim, bude to pre všetkých dobre! Teraz ma volá povinnosť. Musím zadržať rúcajúce sa hradby našej pevnosti, — povedal a rýchle zišiel po schodoch aj s Belkom.

	Tajana hľadela za nimi so slzami v očiach.

	 

	Na palác sa leje dážď, akoby sa chmáry roztrhli. Nízke tmavé chodby napĺňa čľapot vody a prehlbuje pocit tiesne.

	Alžbeta sa trasie od zimy v ľahkých šatách, hoci si cez ne prehodila plášť. Tvár má unavenú.

	— Vrátil sa už knieža Okičský? — spýtala sa dvorana.

	— Ešte nie. Asi ho zdržal lejak.

	— Aj nebo sa roztrhlo od toľkej zloby! Zavolaj mi stolníka.

	O chvíľu vstúpil stolník a poklonil sa kráľovnej. So zamračenou tvárou sa ho spýtala:

	— Kedy odišiel knieža?

	— S najjasnejšou kráľovnou na turnaj.

	— Čože? Odvtedy tu nebol? Nestretol sa s poslom inkvizítora Konráda?

	— Neviem o nijakom poslovi.

	— Teda lož! Nebol tu nijaký posol?

	— Možno sa knieža stretol s ním pred palácom, lebo mi vravel, že má prísť, — pokúšal sa stolník napraviť, čo pokazil.

	— Priveď kňažnú Okičskú.

	— Najjasnejšia kráľovná, kňažná Doria nie je v paláci. Ešte sa nevrátila z turnaja.

	— Ešte sa nevrátila? A Belko?

	— Ani ten.

	— A šľachtici, čo šli za rytierom?

	— Stráž z veže oznámila, že zatiaľ ich nevidno.

	— Pošli posla, nech sa všetci okamžite vrátia do paláca.

	— Len pokojne! — vyskočil Rufa.

	— Do temnice s nimi!

	— Rozhodli ste sa kniežaťa uväzniť?

	— Všetkých… všetkých ich dám hodiť do temnice. Smrť si zaslúžia! Všetci! Teraz je mi to jasné.

	— Ale rytier si nájde výhovorku a presvedčí vás, že Tajana nechcela streliť do vašej koruny.

	— Či chcela, alebo nie, on zabránil vykonať môj rozsudok. Rozsekal kráľovského koňa a zachránil čarodejnicu.

	— Láska je silnejšia ako všetky kráľovské rozsudky.

	— Pošli niekoho hore na Kráľovu Veľkú, — povedala kráľovná čoraz väčšmi nazúrená.

	— Neotvoria mu.

	— Tak tam vyšli vojenský oddiel, nech ich pochytá!

	— Kto by sa tak rýchle prebil do hradu? Obliehanie trvá dlhé mesiace. Dovoľte mi však, aby som si niečo vyjasnil. Ak chcete kniežaťa zavrieť do temnice, značí to, že ste ho pozbavili hodnosti kráľovského palatína aj miesta.

	— Sám si vravel, že je to rytierov kompán.

	— O tom niet pochýb. Ani na chvíľu nemôžete ponechať kráľovské záležitosti naňho a zveriť svoju vznešenú osobu do jeho rúk. Musíte na jeho miesto vymenovať niekoho, kto prevezme moc na dvore a nad vojskom, človeka, ktorý by vás chránil a splnil váš rozsudok.

	Alžbeta počúvala Rufovo rozprávanie nepozorne. Ešte v nej blčí nenávisť a pomstychtivosť oklamanej milenky a potupenej kráľovnej.

	Sklonila hlavu ako pod úderom rytierovho meča, ktorý jej zabránil zbaviť sa nebezpečnej sokyne a potvrdil zlé tušenie. Zrazu sa na ňu všetko zrútilo. Každá kvapka krvi ju páli ako jed. Jej duša je zradným vírom číhajúcim na obete. Jej myseľ napĺňa jediné želanie — pohltiť svoje obete.

	— Do temnice s nimi! Popraviť, sťať! Zomrú pred mojimi očami!

	— A kto vykoná rozsudok?

	— Kat. Kto iný?

	— Ale musíte mať spoľahlivých ľudí, čo by dali dobrý pozor na väzňov, aby neutiekli.

	— Koho? Poničev je ranený.

	— Musí to byť osoba, ktorej je váš trón bližší a milší ako Ivanovi Okičskému. Vyberajte rozvážne, aby ste sa nesklamali. Neoľutujete, ak sa spoľahnete na mňa. Všetky vaše rozhodnutia splním, ako si budete želať.

	— Chcem rytiera, kniežaťa a jeho sestru!

	— Pošlem za rytierom celý oddiel, aby pomohol tým, čo ho už prenasledujú, a kniežaťa vám šikovne privábim do paláca.

	— Privábiš?

	— Sám by neprišiel.

	— Áno, máš pravdu, sám by neprišiel, — zopakovala Alžbeita.

	— Keď ho budem mať, okamžite ho dám spútať, zavrieť do temnice a ešte tej noci popraviť.

	— Už aby to bolo! Nemôžem dýchať, kým ten zradca žije! A rytier? Ako ho dostaneš sem?

	— Sám knieža Okičský poňho pošle. Keď si získam jeho, privedie mi aj rytiera. Musí sa rozchýriť, že sa kniežaťovi nič nestalo, a potom dostaneme aj rytiera.

	— Ale s rytierom sa chcem rozprávať.

	— Váš príkaz splním.

	— Koho chceš poslať po kniežaťa?

	— Ešte nik nevie, že som zaujal jeho miesto. Vyberiem niekoho, kto mu je oddaný.

	— Stolník mu je veľmi oddaný.

	— Vysokí hodnostári postrehli, že ste na kniežaťa nahnevaná, mohli by ho upozorniť, že je to pasca. Najlepšie by bolo poslať poňho niektorého dvorana, ktorého hlúposť by nám neuškodila.

	— Tak rýchle, rýchle! — súrila Rufu kráľovná.

	Hoci je ešte ďaleko do večera, vo dvorane sa už zošerieva. Spoza závesov vošiel do komnaty dvoran Gabro so zažatými sviečkami, podišiel k stolu a postavil svietnik doprostred. Len čo ho kráľovná zbadala, hlasne povedala:

	— Knieža sa akosi veľmi dlho zdržal. Neviem, čo robiť. Potrebujem sa s ním poradiť. Sadni na koňa a zájdi do dediny pohľadať kniežaťa. Možno sa skryl pred lejakom v krčme alebo až na Kráľovej Veľkej. Povedz mu, prosím, aby hneď prišiel ku mne. Na turnaji sa prihodilo nešťastie. Chcem odpustiť šťastene a omilostiť rytiera. A ešte mu povedz, že ak vie, kde je rytier, nech ho privedie so sebou. Rozumieš?

	— Áno, najjasnejšia kráľovná.

	— Tak sa ponáhľaj!

	Gabro rýchle opustil miestnosť.

	— Len čo prídu, daj mi vedieť, — vyzvala kráľovná Rufu.

	— Každý váš príkaz bude splnený. No teraz sa odoberte do svojich komnát, potrebujete pokoj.

	— Nebudem mať pokoja, kým sa nesplní môj rozsudok.

	— Stane sa tak ešte tejto noci!

	Alžbeta sa pobrala pomalým, ťažkým krokom k dverám. Rufa hľadel za ňou, kým ich nezavrela. Potom vybehol z miestnosti, zavolal sluhu a ticho mu prikázal:

	— Osedlaj najrýchlejšieho koňa. Pôjdeš ešte s dvoma chlapmi na Bielu Stenu a odovzdáš odkaz veľmajstrovi Oliverovi. Ale aby si vedel, ak to neurobíš šikovne, bude ťa to stáť krk!

	TAJANIN ŠÍP

	Keď Tajanin šíp narazil do kráľovninej koruny, Dorii sa zazdalo, akoby zasiahli Ivanovo srdce. Teraz už myslela iba na jedno: upozorniť brata i všetkých tam hore, čo nič netušiac čakajú na zajtrajší odchod Alžbety a jej družiny na Kamengrad. Videla, ako kastelán priväzuje Tajanu o chvost koňa, aj ako docválal rytier a uniesol dievča.

	Ani v tej strašnej chvíli nestratila duchaprítomnosť. Predišla sa pomedzi ľudí, vysadla na koňa a odcválala na Kráľovu Veľkú. V trme-vrme si ju nik nevšímal, a tak sa jej podarilo nebadane splniť svoj úmysel.

	Na ceste ju zastihol lejak, no odvážne dievča sa nevzdalo. Neúnavne cválala ďalej. Keď sa dostala k hradu, zabúchala na bránu, tak ako to urobil brat, keď tu s ním nedávno bola.

	Netrpezlivo čakala v hustom daždi. Mriežkou na bráne zbadala tvár toho istého sluhu, čo ich aj vtedy vpúšťal.

	— Rýchle otvárajte! Nesiem kniežaťovi dôležité správy.

	Keď vošla na nádvorie, sluha sa poponáhľal dovnútra. Doria ho nasledovala. Celkom premočená sa ocitla na chodbe. Začula tiché hlasy. Sluha ju zaviedol do akejsi miestnosti. O chvíľu vstúpil čierny mních. Idúcky si ešte upravoval kutňu. Bolo vidieť, že si ju krátko predtým navliekol. Doria sa ho spýtala:

	— Kde je môj brat?

	— Knieža tu nie je.

	— Čože?! Povedal mi, že ide sem. Na turnaji sa stalo nešťastie.

	Mních podišiel k nej. Doria sa spýtala:

	— Môžem to povedať vám?

	— Prosím, kňažná.

	Doria krátko vyrozprávala celú udalosť. Chlap v čiernom mníšskom habite pokojne počúval. Ani jediným pohybom neprezradil zhrozenie či zúfalstvo. Keď Doria skončila, povedal:

	— Je to nečakaný úder, ale nezlomil nás, ani nás nikdy nezlomí!

	— Bojím sa, že Tajanin šíp všetko prekazil…

	— Jeden šíp nemôže zničiť naše hradby.

	— Radím vám, aby ste boli opatrní a ukryli kráľovskú korunu a všetko, čo pokladáte za nebezpečné.

	— Opatrnosti nikdy nezbýva. Vašu múdru radu hneď počúvnem. Dovoľte mi, aby som vás na chvíľu opustil.

	Jeho vysoká postava a správanie vyžarovali silu, odvahu a pokoj.

	Doria sa usadila do kresla unavená od vzrušenia. Stekala z nej voda, ale nedbala o to. Trápila ju starosť o brata, Tajanu, rytiera a o všetkých tých, ktorých ani nepoznala.

	O malú chvíľu sa čierny mních vrátil.

	— Vaša milosť, celkom ste premokli, neráčili by ste prejsť k ohnisku, aby ste sa zohriali a osušili?

	— Ďakujem, urobím vám po vôli. Len či príde Ivan?

	— Ak sa už dozvedel, čo sa prihodilo, určite sa poponáhľa sem so správou, aj aby sme sa dohodli.

	Dorii pripadal jeho hlas mužný a správanie rytierske.

	— Stále som sa nemohla zbaviť pocitu nebezpečenstva. Zdalo sa mi, akoby sme kráčali po okraji priepasti. A už je to tu.

	— Udržíme sa nad ňou!

	— Ste plný viery.

	— Lebo sme silní a pripravení na všetko.

	Zaviedol ju do priestrannej kuchyne, kde ktorýsi sluha už rozložil oheň. Sadla si k nemu, aby si osušila šaty. V duchu si predstavovala Ivana a čoraz väčšmi sa oňho strachovala.

	— Bojím sa, aby sa bratovi neprihodilo niečo zlé.

	— Oňho nemám obavy. Alebo ho zdržala tá nešťastná udalosť, alebo uväznení žobráci.

	— A čo ak chytia rytiera?

	— To sa im ťažko podarí.

	— Vy sa ničoho nebojíte, alebo to viete tak dobre skryť?

	— Ani jedno, ani druhé. Som iba pripravený na všetko aj na smrť ako všetci naši. Keby nám to nevyšlo, zomrieť nie je ťažké. V takomto kráľovstve nie je nijaký život!

	Dorii sa videlo, že tento muž zodpovedá tomu, čo Ivan vravieval o Ratimírovi.

	— Šťastné kráľovstvo, ktoré by mal v rukách človek, čo takto cíti, — odvážila sa povedať.

	Na jej prekvapenie však mních mlčal.

	— Odpusťte mi, zašla som priďaleko, — zháčila sa Doria.

	Zasa neodpovedal. Zbadala, že už o tom nechce hovoriť.

	Vtom k mníchovi úctivo pristúpil sluha, ktorý ju vpustil do hradu, a čosi mu pošepol. Muž v čiernom rúchu sa poklonil Dorii a oznámil:

	— Vaša milosť, prišiel knieža.

	— Môžem sa s ním hneď zhovárať?

	— Knieža už vie, že ste tu, a prosí vás, aby ste mali chvíľku strpenia. Prišiel s ním aj rytier Sokol, knieža Babonič a štyria mladí šľachtici, ktorých doviedol z Griča. Budú vašej milosti robiť spoločnosť, aby vám rýchlejšie prešiel čas. My sa zatiaľ dohovoríme, čo ďalej.

	 

	Obloha je ako čierne more, ktoré sa vylieva na breh. Dolu stráňami sa valia potoky, lúky sa menia na jazerá.

	V Hrgáčovej krčme Gabro nenašiel nikoho, a tak sa pobral na Kráľovu Veľkú. Keď vystupoval k hradu, stretol kniežaťa v sprievode veliteľa jeho družiny. Gabro zastal a zvolal:

	— Vaša milosť, postojte! Nesiem vám odkaz od kráľovnej. Chce vám všetko prepáčiť… — Uprostred vety však zmĺkol. Chvíľu premýšľal a potom zmeneným hlasom pokračoval: — Kniežacia milosť, vy ste bohatý, mohli by ste ma urobiť šťastným… a ja by som zasa zachránil všetkých… všetkých…

	— Netáraj! Tak von s tým, človeče, odmením ťa!

	— Vaša milosť, neprezrádzal by som vám odkaz ani to ďalšie, keby ma nemoril žiaľ za mojím dievčaťom a za domovom…

	— Čo ďalšie? Pletie sa ti jazyk? Alebo si rozum potratil? No čo mi chceš povedať? — spýtal sa už milšie Ivan.

	— Knieža, viete, že mojou povinnosťou je zapaľovať sviečky a roznášať svietniky po kráľovských komnatách. Urobil som to aj dnes, lebo sa tak zamračilo, že v miestnostiach bola tma. A pritom som vypočul, že vás kráľovná pozbavila všetkých pôct a vašu hodnosť zverila Rufovi. Rozhodol sa, že vás priláka do paláca a dá popraviť. Keď som vošiel, tí dvaja si práve čosi šepkali a potom mi kráľovná prikázala, aby som vás vyhľadal. Máte sa ihneď vrátiť, lebo si bez vás nevie rady, a chce odpustiť aj Tajane a rytierovi.

	— Gabro! Ak klameš, budeš o hlavu kratší!

	— Vaša milosť, mal som vám hneď povedať pravdu, veď ste ku mne boli vždy dobrý. Akože by som vás nechal ísť do záhuby, či už ma obdarujete, alebo nie.

	— Teda ma zosadila a odsúdila na smrť?

	— Nepokúšajte sa o tom presvedčiť. Nech nikdy viac neuvidím svoje dievča, ak klamem! Kráľovná vravela, že mňa posiela za vami, lebo som vám oddaný a vy mi uveríte. Myslí si to aj Rufa.

	Poblednutý, zamračený Ivan sa zahľadel na Kráľovu Veľkú, odkiaľ práve vyšiel. Potom sa obrátil ku Gabrovi:

	— Poď so mnou!

	Zvrtol koňa a vrátili sa. Gabro zostal na nádvorí a čakal na kniežaťa. Už bolo šero, keď sa knieža znovu zjavil a zavolal Gabra na chodbu.

	— Tak ty sa chceš vyslobodiť a polepšiť si?

	— Milostivý knieža, nezazlievajte mi to!

	— Máš príležitosť. Vrátiš sa do paláca a povieš kráľovnej, že si ma tu nenašiel. Zhováral si sa iba s veliteľom mojej družiny a ten ti povedal: „Knieža sa veľmi nahneval na rytiera a vybral sa za nim, aby ho priviedol pred kráľovnú.“ Rozumieš? Ďalej ti veliteľ prezradil, že sa knieža nevráti, kým nechytí rytiera a nedonúti ho, aby sa kráľovnej ospravedlnil.

	— Rozumiem, — povedal Gabro.

	A knieža pokračoval:

	— Ak sa ťa spýtajú na kňažnú, povedz, že po tej nešťastnej príhode, utekala za mnou a spadla z koňa. Preto sa nemôže vrátiť na dvor. A ešte niečo veľmi dôležité: povieš kráľovnej, že si cestou na Kráľovu Veľkú stretol rytiera. Hlboko sa klania kráľovnej a prosí ju, či by ju smel navštíviť a všetko jej vysvetliť. To si dobre zapamätaj. Za odmenu dostaneš dva mešce zlata. Budeš si môcť kúpiť domček aj pole.

	— Vykonám, čo mi vaša milosť prikázala. A ak ma kráľovná pošle za vami?

	— Pre istotu príď zajtra podvečer k močiaru v úžľabine, čo vedie do hory. Bude ťa tam čakať môj človek. Prinesie ti sľúbené zlato, ktoré z teba spraví boháča.

	— Nezmeškám, kniežacia milosť!

	Potom Gabro odcválal.

	Ivan sa vrátil k Dorii. Práve dojedla večeru. Bratov príchod ju prekvapil.

	— Ty si sa už vrátil? To nie je možné, žeby si bol u kráľovnej! Tvoja tvár, Ivan, ťa prezrádza. Popiera všetky nádeje, s ktorými si odchádzal.

	— Po ceste som sa dozvedel najnovšie správy a vrátil som sa. Ešte tejto noci odídeme.

	— To neveští nič dobrého.

	— Som zosadený a odsúdený na smrť.

	— Ach, — zakvílila Doria. — Čo sa stalo, Ivan? Čo to má značiť?

	— Prietrž mračien!

	V Doriinej tvári sa zračí hrôza. Ivan sa pomaly, so vztýčenou hlavou prechodí po miestnosti.

	— Čoho si sa dopustil, Ivan, že ťa pozbavila hodnosti?

	— S rytierom som sa dostal k moci, s rytierom som musel aj padnúť.

	— Dúfaš v záchranu?

	— Ťažko zastaviť kameň, ktorý sa kotúľa dolu. Ale my to dokážeme. Už zajtra môže byť po prietrži mračien.

	— To mi vravel aj neznámy v mníšskej kutni!

	— Víťazstvo, alebo smrť! Na to sme prisahali. Vypočul som žobrákov a tí mi prezradili, že bol s nimi akýsi privandrovalec, ktorý si jednostaj s Orchidou čosi šepkal. Jej údajný spovedník sa odrazu stratil.

	— Ivan, chytá sa ma hrôza. Choď od toho!

	— Za nič na svete! Búrka ustáva, pôjdeme!

	— Kam, Ivan?

	— Do Psohlavcovej veže. Leží tam Tajana a potrebuje ženskú opateru. Zajtra v noci sa s ňou vydáš na Okičgrad. Bude ťa sprevádzať knieža Babonič a štyria mladí šľachtici, ktorých som priviedol na turnaj. A my sa zatiaľ pokúsime zaútočiť na srdce kráľovnej.

	 

	V Psohlavcovej veži leží Tajana. Tvár jej horí. Blúzni. Pri nej kľačí Doria. Zvliekla jej šaty z tela bieleho sťa ľalia, kde-tu však poznačeného tmavými sinkami, čo zvýšili po škrabancoch a ranách. Potom jej vymyla krvavé odreniny na útlučkých bokoch a obviazala ich. Napokon ju zľahka prikryla.

	Sila mladosti rýchle prekonala horúčku. Po polnoci dievča otvorilo oči a vystrelo ruky, akoby chcelo niekoho objať.

	— Vy ste to, kňažná?

	— Nepoznáš ma?

	— Zazdalo sa mi, že tu stojí rytier, vysoký, poblednutý, s čiernymi fúzami a čiernymi vlasmi, a že sa na mňa smutne díva. Viete, ako ten na obraze v Budíne. Ba cítila som, ako ma objíma. Ten z toho obrazu, mala som ho rada, stále naňho myslím. Kráľovná mi povedala, že sa volá Ratimír.

	— Nuž a namiesto rytiera tu máš mňa!

	— Ďakujem vám. Už nebudem taká opustená.

	— Cítiš sa lepšie?

	— Už je to dobré. Iba ma to páli.

	— Obviazala som ti rany, nie sú vážne. Zajtra sa odoberieme na Okičgrad.

	— Na Okičgrad? — začudovala sa Tajana a spýtala sa: — Rytier sa nevrátil?

	— Rytier, stále len rytier! Nemyslíš na nič iné… Ako možno tak milovať?

	— Vy nemyslíte na vojvodu?

	— Inakšie ako ty. Nie som schopná takej lásky.

	— Kto je tu? — vyzvedala sa Tajana.

	— Všetci. Tí z hradu, knieža Babonič a štyria udatní šľachtici z Griča.

	Tajana sa chvíľu rozhliadala po miestnosti.

	Odrazu jej pohľad padol do kúta, kde na dlážke ležali plášte a prilby. Medzi nimi bola aj čierna prilba s opaskom.

	— Kňažná, vidíte tú čiernu prilbu tam na zemi? Je Čierneho Toma.

	— Ako by sa sem dostala Tomova prilba?

	— Kňažná, je to čudné, ale táto veža je asi jeho úkrytom. Ak je to tak, potom by som sa už nebála. Ochránil by nás pred všetkým zlom na svete.

	Dvere sa odchýlili a do miestnosti vstúpil knieža Okičský.

	— Horúčka poľavila, — oznámila mu Doria. — Ale pozri sa, Ivan, Tajana tvrdí, že tá prilba a opasok patria Čiernemu Tomovi.

	— Je to tak. Templárske kutne a Tomova prilba. Nespomínaš si, Doria, na prepadnutie kočiara?

	Tajana naddvihla hlavu.

	— Tak potom bol Tomo medzi tými, čo kňažnú bránili! — ozvala sa.

	— Ako vám to vysvetliť? Rytier odloží svoju prilbu a opasok len vtedy, ak si líha do postele, či do hrobu, — povedal Ivan.

	Tajana vystrela svoju bielu šiju a naľakane zvolala:

	— Tomo je mŕtvy?

	— Do postele si neľahol, lebo ho tu niet. Vežu sme našli otvorenú. Svetlo, čo bolo vidno z Kráľovej Veľkej, a ohnisko, ktoré sme tu potom našli, svedčia o tom, že tu v zime bol. Tušil som to už vtedy. Nik okrem neho by sa sem neodvážil vojsť. Ale čo sa dá robiť, nesmieme strácať čas. Chcel som len vedieť, či bude Tajana súca na cestu.

	 

	Kráľovná bola od rána mrzutá, lebo sa jej nesplnili túžby. To znovu rozdúchalo jej žiarlivosť, až sa napokon rozhodla, že stoj čo stoj musí nájsť toho, čo ju pripravil o všetky slasti.

	Zo svojich komnát vyšla až naobed. Vyzerala ako čierny mrak, z ktorého sa už-už spustí lejak. Rodina ju privítala s úctou a pozornosťou pokorných poddaných, ktorí žijú iba preto, aby splnili každé kráľovnino želanie.

	— Nemáš mi čo povedať? — spýtala sa Rufu prísnym hlasom.

	— Rytierovi prenasledovatelia sa vrátili včera v noci. Premohol ich a utiekol.

	— A Tajana?

	— Vzal ju so sebou.

	— Vieš to určite?

	— Hovorím to, čo som počul od jeho prenasledovateľov. Je pravdepodobné, že dievča dakde skryl.

	— Kde je knieža Okičský?

	— Utiekol so sestrou.

	Alžbeta sa na nikoho ani nepozrela a zasadla za vrchstola. Jej čierne oči ešte väčšmi potemneli. Nik z rodiny sa neodváži ozvať. Ladislav nevládze potlačiť zlomyseľný úsmev.

	Orchidine oči zakrývajú mihalnice. Svätecký výzor sa jej ani dnes nestratil z tváre.

	Okolo stola sedia i dvorania kniežaťa Okičského. Sú vyľakaní, ustaraní, mlčanliví.

	Obed prešiel v tichosti. Nakoniec sluhovia priniesli nádobu s vodou a kusom plátna na utretie. Vtedy sa do dvorany vkradol aj Gabro.

	V tvári sa mu zračí rozhodnosť. Všetko postavil na jednu kartu. Pribehol ku kráľovnej, hodil sa na kolená a spustil:

	— Najjasnejšia kráľovná, rytier Sokol odkazuje…

	Vtom ho ktosi schmatol za krk a odstrčil. No kráľovná už začula rytierovo meno a osopila sa na stolníka:

	— Nedotýkajte sa môjho posla! Včera som ho poslala s dôležitým odkazom.

	— Ktorý som už odovzdal najjasnejšej kráľovnej ja! — zamiešal sa Rufa. — Tento darebák si chce iba vynútiť odmenu.

	— Nepamätám sa na nijaký odkaz od rytiera Sokola! — rozkričala sa naňho kráľovná.

	— Lebo o ňom mi posol nič nepovedal. Ten je už za horami, za dolami.

	— Nie, — odvážil sa ozvať Gabro bez dovolenia. Vie, že postavil na jednu kartu svoju slobodu i život, ale vie aj o kráľovninej vášni k rytierovi. A chce zachrániť poklad, ktorý mu sľúbil knieža. Preto pokračoval: — Najjasnejšia kráľovná, rytier nie je daleko. Viem, kde je!

	Kráľovná sa obrátila k nemu a spýtala sa:

	— Kam môžem poslať rytierovi odkaz?

	— Dohodli sme sa na stretnutí v hore, — zacigánil prešibaný Gabro. — Na dohovorené znamenie vyjde z úkrytu.

	— Pôjdeš ta. Nakedy ťa pozval?

	— Najjasnejšia kráľovná, dnes popoludní mám prísť na určené miesto. Musel by som sa ihneď vydať na cestu.

	Gabro vyčítal z Rufových očí svoj rozsudok, a tak sa rozhodol, že bude klamať ďalej. Cieľ už dosiahol. Kráľovná mu povedala:

	— Pôjdeš hneď teraz a povieš mu, že sa môže vrátiť. Vypočujem jeho vysvetlenie a potom rozhodnem. Čakám ho ešte dnes večer. A kniežaťa si nevidel?

	— Veliteľ jeho oddielu mi prezradil, že knieža šiel hľadať rytiera. Bude ho hľadať dovtedy, kým ho nenájde a nepredvedie pred najjasnejšiu kráľovnú. Knieža nemá ani tušenia, kde rytier je. „Ak mi nedovolia vrátiť sa na dvor,“ povedal mi rytier, „pôjdem, kam ma oči povedú.“

	— Stolník, želám si, aby tohto chlapca okamžite vyviedli z paláca. Až bude môj rozkaz splnený, oznámite mi to. Nech ide, kam chce, a nik ho nesmie sledovať.

	Keď sa Gabro so stolníkom vzdialili, Rufa vyčítal Alžbete:

	— Najjasnejša kráľovná mi preukázala nedôveru, keď rozhodla sama.

	— Mýliš sa. Chcela som sa iba presvedčiť, či rytier bude mať odvahu prísť. Prikáž strážam, aby ho vpustili do paláca a priviedli rovno ku mne.

	Rufa potlačil nevôľu a naoko pokojne odvetil:

	— Bude vás klamať, aby zakryl svoju zradu.

	— Vypočujem vinníka. Chcem poznať pravdu. Som zvedavá, čím bude ospravedlňovať, že sa postavil proti kráľovninmu rozsudku.

	Keď stolník o chvíľu oznámil, že Gabro opustil palác, kráľovná už nevydržala v spoločnosti. Vstala a vyšla z jedálne. Aj dvorania opustili miestnosť. Zostala tam iba kráľovská rodina. Ladislav buchol päsťou o stôl a zvolal:

	— Tá zakuklená papuľa sa zasa bude rozťahovať v mojom kráľovskom dedičstve?

	— Pokúsim sa, aby sa tvoje obavy nesplnili, — odvetila mu Orchida a podišla k Rufovi. — Ty si zúril, keď sluha ohlásil rytiera, a ja som celá bez seba od radosti. Teraz máme rytiera v hrsti! Pánom dvora si ty. Kráľovná neuvidí viac svojho rytiera!

	Orchida prižmúrila oči žiariace radosťou.

	— Ladislav, ty počkáš na rytiera a privedieš ho rovno do hradnej kaplnky. Ja už ta dotiahnem dvorného plebána, aby vykonal obrad. Poviem rytierovi: alebo sa so mnou ožení, alebo zomrie!

	 

	Dve ženy sa celé popoludnie nemohli dočkať večera.

	Orchida a kráľovná, každá vo svojej komnate, už po stý raz pozorovali, kedy sa v dennom svetle zjaví prvý večerný súmrak. Nikdy sa im deň nezdal taký dlhý. Okná s kostenými tabuľami pričarovali tmu oveľa skôr, a tak im večer pripadal nekonečný.

	Orchida netrpezlivo očakávala svoje víťazstvo nad kráľovnou. Až teraz sa mala naplniť jej túžba po rytierovi, do ktorého sa vtedy na Griči pobláznila a o ktorého tak úporne a vytrvalo bojovala.

	Alžbeta očakávala noc s krutými pocitmi oklamanej, zradenej milenky, ktorá má v rukách všetku moc, aby sa zradcovi pomstila, alebo ho omilostila, prijala ho, alebo zavrhla. Čakala naňho a rozprávala sa sama so sebou o jeho podlom čine, čo ešte stupňovalo jej netrpezlivosť. Samota iba predlžovala čakanie, ale hrdosť jej nedovolila vyhľadať niekoho zo svojej rodiny, aby si nevšimli, aká je vzrušená.

	Keď k nej vošiel Rufa, pocítila úľavu. S ním sa mohla zhovárať o svojom vzrušení bez obáv, že sa to dotkne jej hrdosti.

	— Kráľovná, — ozval sa, — nerozkážete nič?

	— Keď príde rytier, okamžite ho uveď ku mne.

	A aby Rufa hneď neodišiel, spýtala sa ho:

	— Neprekvapuje ťa, že sa odváži prísť za mnou, keď vie, že v mojich rukách je jeho sloboda a život?

	— Je prešibaný. Dúfa, že vás oklame.

	— Čím by sa mohol ospravedlniť, dokázať svoju nevinu?

	— Falošnými objatiami.

	— Odkopnem ho ako psa, ak sa v mojich očiach neočistí… celkom neočistí od obvinenia, — dodala s dôrazom na posledných slovách.

	— Ale rytierovi sa zapáčila moc! — podpichol Rufa.

	— Nechodil za mnou zo sebeckosti, — pokračovala Alžbeta. — Núkala som mu bohatstvo, kniežací titul, majetky. Všetko odmietol, a nie raz! Načo by sa teda pretvaroval, keď nechce získať ani bohatstvo, ani pocty? Prečo ma ľúbil, keď z toho nič nemal, ani za to nič nežiadal? Tak povedz niečo! Čo ho ku mne pútalo?

	— Držal pri moci Okičského, ktorý mu bol prostredníkom s milenkou. Nad slnko jasnejšie to dokazuje rytierovo stretnutie s Tajanou. Koľko bolo takých schôdzok, o ktorých neviete? Stretol sa s ňou pri kostolíku, potajomky, pri mesiačiku, hladil ju po tvári, objímal, pritískal si ju na hruď a sľuboval, že čoskoro svitne jej deň… Keď nechá vás!

	Alžbeta sa zamračila.

	— Máš pravdu. To sa nedá nijako ospravedlniť! Všetko, ale to nie!

	— Bude vám mazať med okolo úst. Nech vás bohovia chránia, aby ste mu uverili.

	— Všetkému… všetkému by sa dalo uveriť, ale to, čo sa odohralo pri kostolíku, rúca do prachu každý dôkaz, každé ospravedlnenie. Keby som sa to nebola dozvedela, dodnes by všetko bolo ako predtým… To kruto zaplatí!… Ale teraz sa mi už treba preobliecť. Nech mi prinesú moje červené, nie, radšej zelené šaty. A šperky a veľa stúh a drahokamov.

	Rufa sa naježil.

	— Čakáte hostí?

	— Nie. Chcem uvrhnúť neverníka do večnej tmy v plnom lesku svojej krásy…

	Kým sa kráľovná chystala na osudné stretnutie, aby splnila svoje predsavzatie, Orchida pripravovala komnatu, do ktorej chcela tej noci priviesť svojho rytiera, aby triumfovala nad kráľovnou a aby sa jej mladosť konečne nasýtila prívalom ľúbostnej vášne.

	— Keď sa dole zjaví rytier Sokol, netrúb! Dávaj pozor, čo ti vravím, ja som tu pánom, — varoval Ladislav strážcu, ktorý kľačal pred ním. — Vpustíš Sokola a nikomu ani slova! Ak čo len mukneš, že je tu, vyrežem ti jazyk!

	Potom Ladislav ticho zvolal do tmavého nádvoria:

	— Rufa, všetko hotové?

	— Všetko, milostivý pane, — odvetil Kumán.

	— Nech sa chlapci poskrývajú. Rytier nesmie zbadať, že sa lapil. Potichu ho privedieš a pošepneš mu: „Kráľovná vás očakáva!“ Len čo vojde na chodbu, nech naňho chlapci zaútočia. Dávaj pozor, rytier je opatrný!

	KEĎ SA ŽERÚ VLCI

	Je čas večere. V jedálni trpezlivo čakajú dvorania. Zvykli si už, že ich sloboda i život závisia od kráľovskej priazne, že s ich osudmi sa zavše pohrajú rozmary a vášne. Vedomie, že si svojím rodom získali toto postavenie, skláňa im hlavy v poníženej pokore. Človek bez vlastnej vôle sa stáva otrokom.

	Včerajší turnaj vzbudil vo všetkých strach. Keď uvideli rozzúrenú, oklamanú kráľovnú, vycítili v nej rozdráždené zviera, ktoré sa k nim s revom blíži, aby ich roztrhalo. A predovšetkým tých, čo na najvyššie miesta povýšil zosadený knieža Okičský. S hrôzou v očiach pozorujú Kumánov, ako sa znovu prechádzajú po dvorane a vládnu im. Chvejú sa pred nimi a pred kráľovninou krutosťou.

	Keď vrzgli dvere, všetci sa strhli. Stoja jeden pri druhom prostred miestnosti, aby v určený čas privítali kráľovnú, ako to robievajú každý deň.

	Pomalé kroky ešte zväčšili napätie vo dvorane. Kráľovná sa zjavila vo dverách zamračená, poblednutá, ale slávnostne vyobliekaná v zelených šatách zdobených zlatom, s purpurovým plášťom na pleciach. Na okamih zastala pred Orchidou. Sestry sa premerali pohľadmi. Stoja si zoči-voči. V očiach sa im zračí prekvapenie, akoby jedna od druhej požadovala vysvetlenie.

	— Predčasom si sa zriekla svetského lesku a poprosila si ma, aby som ti dovolila obliecť si mníšske rúcho. Dnes si sa však vyparádila ako na slávnosť, — poznamenala Alžbeta.

	— Počula som, že sa kráľovná preoblieka do slávnostných šiat. Nazdala som sa, že sa chystá nejaká slávnosť, a tak som nechcela pôsobiť rušivo…

	— Áno, bude slávnosť! Kráľovná vynesie ortieľ nad vinníkom.

	Vždy keď sa otvorili dvere, Alžbeta zdvihla oči. Ale namiesto Rufu či iného posla, vchádzali iba sluhovia s jedlami a nápojmi.

	Mlčanie je čoraz skľučujúcejšie. Všetkým sťaby zaľahla na prsia nočná mora. Pri stoloch sa šíri nepríjemné napätie, cítiť ho v každom súste, v každej kvapke vypitého vína.

	Dvorania sedia, akoby ich niekto zbil. Neodvážia sa ani pohnúť či zahryznúť do mäsa, aby v tom tichu neupútali na seba pozornosť. Neprítomnosť kniežaťa Ivana, kráľovského palatína a ich priateľa, naháňa strach. Miesto, kde sedával, pripadá im ako tmavý priestor, ktorý sa zmenil na temnicu, a jeho prázdna stolička, ani čo by sa zmenila na popravisko.

	Mlčanie prerušila kráľovná, ktorá vstala a obrátila sa k Ladislavovi:

	— Čakám v malej dvorane. Keď príde rytier, nech ho privedú ku mne.

	Za kráľovnou sa majestátne vlečie purpurový plášť. Dvorania až kdesi v kostiach cítia jeho šuchot, ktorý je začiatkom všetkých rozsudkov, znakom zvrchovanej vlády, hlásateľom najvyššej moci. Ten plášť je pánom ich života a smrti, ich slobody…

	Kráľovská rodina opustila jedáleň.

	Po nej sa nesmelo, váhavo rozišli aj dvorania, akoby ešte na čosi čakali.

	Orchida rázne vstúpila do Ladislavovej komnaty.

	— Je už neskoro, a rytiera ešte niet!

	— Nemá zmyslu, aby si tu čakala. Choď si ľahnúť.

	— Ľahnúť? Veď čakám na rytiera, chcem sa s ním zosobášiť! Čo ti je? Ako sa to ku mne správaš? Celý večer si akýsi čudný.

	— Nebudem skladať účty sukni! Zavri papuľu, lebo ti ju zapchám ja!

	— Tak ty takto? Daj si pozor! — vyhráža sa Orchida.

	Ladislav, ktorý sotva dýcha a celý sa trasie od srdu, vykríkne:

	— Keď ti na tvoju vyhrážku odpoviem skutkom, tak si sadneš! Aby si vedela, mám v rukách všetku moc!

	— Sľúbil si mi, že ak ti pomôžem zosnovať spiknutie proti Okičskému, dáš mi rytiera.

	— Sľúbil som, no a čo?

	— Teda splníš, čo si sa mi zaprisahal?

	— Slovo na dvore držia len poddaní a blázni. Ja nie som ani jedno, ani druhé. Tak vidíš, nesplním! Počula si, ty koza? Nesplním a už aj zmizni! Rytiera mám v rukách, ale nedostane ho ani kráľovná, ani ty!

	— Dal si ho posadiť do temnice?

	— A kam? Do tvojej spálne? Budeš si spať sama!

	— Podvodník! Klamár! Ničomník! Sukin syn! — A Orchida v záchvate zúrivosti udrela chlapčiska, vybehla na chodbu a ako víchor vrazila do prvých dverí, ktoré sa pred ňou otvorili.

	Ocitla sa zoči-voči kráľovnej a Rufovi. Z úst jej sršia slová ako iskry pri požiari.

	— Alžbeta! Všetko je lož, čo ti povedal Rufa o rytierovom stretnutí s Tajanou! Je to lož! Nijaký žobrák nejestvuje! Ja… ja som si to vymyslela! Tajana tam nebola, ani rytier. Nič jej nevravel, nehladkal ju! Na všetko ma naviedol Ladislav, aby ťa pohneval s rytierom, odtrhol ťa od neho!

	Kráľovná stojí ako obarená a mlčí. No Rufa sa nahnevane rozkričal:

	— Neviete, čo vravíte, Orchida! Povedal mi to predsa žobrák!

	— Klameš! Ja som ti to povedala, ja! A Ladislav ťa poslal za kráľovnou, aby si ju popudil proti rytierovi. Priznaj sa, ničomník!

	Kráľovnej naskakuje husia koža.

	— Tak ako ste si vymysleli to s mŕtvolou, ktorú spomínal rytier! — zúri Rufa.

	— To si si ty vymyslel! Ty! — bráni sa Orchida.

	Sestrino obvinenie pripomenulo kráľovnej, že Rufa pri tom sobáši bol.

	— Ty si to vedel, Rufa, ty si vedel, že som ju zosobášila s mŕtvym! Áno, áno, on nie je vinný! Nie je vinný! — opakuje ako v ošiali a začne sa prechádzať po dvorane. Orchida pribehla k nej.

	— A teraz je v temnici! Ladislav ho chce popraviť. Chce ho okamžite popraviť! Kat sa už chystá, ak už nie je po všetkom…

	To bol silný úder. Kráľovná pozbierala posledné sily a vybehla pred dvere.

	— Stráže! Sem!

	Vojaci, čo stáli na chodbe s kopijami v rukách, obklopili kráľovnú, ktorá sotva vládze hovoriť:

	— Rýchle do temnice! Rytiera Sokola nesmú popraviť! Doveďte ho hore. Kto neuposlúchne, bude o hlavu kratší! Je to rozkaz kráľovnej! Beda tomu, kto neuposlúchne. Môj syn je pozbavený všetkej moci! Tu rozkazujem iba ja!

	Kým narúčala vojakom, čo majú robiť, Rufa sa pritisol k stene, že ujde. Orchida to zbadala, priskočila k nemu a zastala mu cestu.

	— Chceš to dať vedieť Ladislavovi, ty zradca!

	A schytila ho za vlasy. Kumán ju schmatol za lakte, no Orchida ho z celej sily ťahala za kučery.

	— Alžbeta! Chce zavolať Ladislava! Alžbeta! Nepusť Rufu!

	Kráľovná pribehla k nim a vzápätí schmatli Rufu za vlasy ďalšie dve ruky.

	Sestry sa nemilosrdne pustili do Rufu, ktorý sa na zemi schúlil do klbka, a zúrivo ho mlátili. Ale Orchidin krik začul Ladislav a pribehol do dvorany, kde sa ešte stále zvíjal Rufa pod údermi obidvoch žien.

	Len čo ho Alžbeta zbadala, nechala Rufu tak a rozzúrene vykríkla:

	— Ty si sa opovážil vyniesť rozsudok, na ktorý má právo iba kráľovná? Ty si porušil môj rozkaz, aby rytiera hneď priviedli ku mne? Nie si viac kráľom! Ber sa! Si zosadený! Nikdy nebudeš vládnuť! Do temnice s ním!

	Ladislav sa pozrel na Orchidu, pochopil, že to všetko je jej pomsta, a zvolal:

	— Vznešená kráľovná! Rytier s Orchidou sa dohovorili, že sa tejto noci zosobášia!

	— Klameš! Sľúbil si mi rytiera, ak sa mi ho podarí odtrhnúť od kráľovnej. Ja som to urobila. Všetko som vymyslela, a ty si ma oklamal! Už mi na ničom nezáleží. Je to lož! Samá lož! — kričalo dievča a popieralo všetko, čo jej špehúň tak verne vyrozprával.

	— Vzbúrenci! — rozkričala sa kráľovná celá bez seba. — Zradcovia vo vlastnej rodine! Vy, moji najbližší, môj syn a moja sestra! To svet ešte nevidel!

	Až teraz Orchida pochopila, čo spôsobilo jej odhalenie.

	— To ma on nahovoril, to on dohodol všetko s Matijasom! Na mňa naliehal, aby som predstierala zbožnosť. Vzbúril sa proti kniežaťovi Okičskému a rytierovi, zatiahol do toho aj mňa a sľuboval mi rytiera za muža.

	— A či som ťa v Budíne ja nahovoril, aby si prezradila Joachimovi, že sa ho kráľovná chce zbaviť?

	— Vierolomník! — zvolala Orchida. — Klameš! Ty si mu všetko vyzradil!

	— Zmija jedovatá, skap!

	Kráľovná lomcovala dievčinou, kým nespadla na zem, ale ona len vykríkala:

	— On ma naviedol, on je všetkému na vine! Nenávidel rytiera, že má moc. To Ladislav, nie ja! On je zradca! Všetci sa vzbúrili, aby ťa pohnevali s rytierom! Aby ho odstránili! A mňa úbohú klamali.

	Kráľovná sa celá trasie hrôzou.

	Ladislav hreší a častuje Orchidu najškaredšími nadávkami. Alžbeta už vie, že sa ocitla uprostred sprisahaneckého tábora. Sťaby ju okovali reťazami a priviazali o stĺp.

	— Dvorania! Sem sa! Moji verní dvorania! Pomoc! — kričí kráľovná.

	Na jej krik pribehli dvorania. Orchida sa ako topiaci chytá aj slamky, aby obrátila sestrin hnev proti Ladislavovi.

	— Tvoj syn sa rozhodol, že sa zmocní tvojej koruny. Chcel vládnuť namiesto teba, preto sa vzbúril proti rytierovi a kniežaťovi Okičskému. Spýtaj sa kniežaťa, či som na vine ja! Knieža Okičský ti povie, že nie, — bránila sa, cítiac, že teraz ju môže zachrániť jedine rytierskosť kniežaťa.

	Po týchto obvineniach sa Ladislav opäť vyrútil na Orchidu. Dievčina sa rozbehla k dverám, ale narazila na statnú postavu rytiera Sokola.

	Orchida aj kráľovná jednými ústami vydýchli:

	— Žije!

	V tichu dvorany štrngocú rytierove ostrohy a povrzgáva kožený opasok, na ktorom visí meč.

	Pomalým krokom sa blíži ku kráľovnej. Pokľakne na kolená a hlbokým hlasom sa ozve:

	— Najjasnejšia kráľovná, rozkazujte!

	— Prečo ste uniesli Tajanu?

	— Netušil som, že ju odsúdila najjasnejšia kráľovná. Nevedel som, čo sa stalo. Myslel som si, že rozsudok je dielom závistníkov, zradcov, aby vám vzali šťastenu!

	Kráľovnej sa zdá, akoby v tej chvíli spadli z nej ťažké okovy.

	— Počuli ste to, zradcovia? — víťazoslávne sa obrátila k Ladislavovi, Rufovi a Orchide.

	— Sú to falošné slová, aj jeho hlas je falošný! Všetko iba predstiera. Nech si odhalí tvár! — skríkol Ladislav.

	— Von, zradca! Pakuj sa mi z očí! — rozkázala kráľovná. — Všetci ste mojimi zajatcami. Nech sa nik nehne zo svojej komnaty. Dvorania! Stolník! Postavte im k dverám ozbrojenú stráž. Beda tomu, kto im dovolí vyjsť! Všetci traja sú uväznení, aj kráľ!

	Stolníkova tvár sa proti jeho vôli vyjasnila. Dvorania znovu pocítili moc rytiera Sokola a kniežaťa Okičského, nuž sa poponáhľali splniť rozhodnutie kráľovnej. V tmavých chodbách paláca zavládlo uvoľnenie.

	Rufa sa schúlil ako zbitý pes. Ladislavovi akoby namiesto krvi kolovala v žilách žlč. Orchida vidí iba rytiera. Samu ju to zhrozilo. Až teraz si uvedomila, že v bezhlavej pomste vrátila rytiera kráľovnej.

	— Practe sa mi spred očí! — vykríkla kráľovná.

	— Keby nie mňa, boli by ste už mŕtvy, — pripomenula Orchida svoju zásluhu rytierovi Sokolovi.

	— Odvďačím sa vám! — odvetil jej rýchle.

	Orchida upokojená jeho slovami vyšla z komnaty.

	Dvere sa zavreli a Alžbeta s rytierom osamela. S výrazom previnenia a úzkosti v tvári pristúpila k nemu a nedočkavo vystrela obe ruky.

	— Chceli nás rozlúčiť. Ohovorili ťa, môj milý! Aj Tajanu ohovorili. Ach, konala som unáhlene, — povedala a naklonila sa k nemu. Ale rytier sa odtiahol.

	— Odmietaš ma, lebo ona je mŕtva?

	— Zabudnime na všetko! Ponajprv treba odvrátiť nešťastie, čo vám hrozí.

	To jej pripomenulo korunu a moc. Vyrozprávala rytierovi, ako Orchida prezradila Ladislava a celé sprisahanie proti nemu. Pozorne ju počúval a uprene hľadel na ňu otvormi v kukle. Keď spomenula sprisahanie, chvíľu rozmýšľal. Len čo sa však k nemu nežne priblížila, ozval sa:

	— Chceli vás pripraviť o moc! Kráľovná, Orchidy sa treba dôkladnejšie povypytovať, určite je v spojení s Joachimom. Vie veľa!

	— Chráň ma! — zhrozene zvolala Alžbeta. — Menujem ťa najvyšším hodnostárom na dvore. Prevezmi moc!

	— Nie som taký múdry, aby som mohol vládnuť. Mojou prednosťou je fyzická sila. Viem len ľúbiť… A nie panovať! Na to sa hodí knieža Okičský.

	— Kde je? Priveď ho! Rýchle!

	— Požiadal som ho, aby ma pustil k vám samého a čakal na mňa v hore.

	— Pošli poňho! Hneď teraz!

	— Nenašli by ho. Ja jediný poznám jeho úkryt. Nechcel som aj jeho vystaviť nebezpečenstvu smrti. Zostal chrániť svoju sestru.

	— Neveril si, že ťa vypočujem?

	— Moja zbožňovaná kráľovná, dozvedel som sa, že moc uchvátili vzbúrenci.

	— Ó, bohovia, a Ladislav ťa chcel popraviť! Teba!

	— Už by som bol mŕtvy. Vrhali sa na mňa akísi chlapi, ale všetkých som pozabíjal. Čosi mi bolo podozrivé. Pripravil som si meč, skôr ako ma začali sputnávať. Kata som tak zastrašil, že sa ku mne neodvážil priblížiť. Potom som čakal, čo bude ďalej. Za mnou mŕtva stráž, predo mnou môj meč, ktorý striehol na kata a jeho pomocníkov. Zatarasil som im cestu. Neviem, ako by sa to bolo skončilo, keby neboli pribehli dvorania.

	— Ó, ty môj junák! — zvolala a chcela ho objať.

	— Kráľovná! Najdôležitejšia je teraz vaša bezpečnosť. Nesmieme stratiť ani okamih. Prikážte stráži, aby vás chránila, kým sa s kniežaťom nevrátim.

	— Ponáhľaj sa! Len pri tebe sa cítim bezpečná a šťastná, — povedala a pokúsila sa ho chytiť za plece, na ktorom sa lesklo brnenie.

	— Láska musí ustúpiť pred nepriateľom. Treba sa mi poponáhľať.

	— Čo chceš?

	— Ak privediem kniežaťa, prevezme moc?

	— Áno. Zverím mu ju všetku.

	— Idem mu to teda oznámiť.

	— Kedy sa vrátiš?

	— Ešte pred polnocou budem pri vašich nohách.

	— Vysloboď ma z rúk zradcov! Zachráň ma!

	Znovu sa mu hodila do náručia.

	— Nechcem sa s tebou rozlúčiť!

	— Musí to byť! Všetci v paláci sú na strane kniežaťa Okičského, všetci vás budú s radosťou chrániť…

	— Milý! Zahrniem ťa nevýslovným šťastím a kniežaťa i všetkých tvojich priateľov najvyššími poctami. Len nech sú už tu!

	— Dovoľte, aby som privolal dvoranov a stráže.

	Ledva sa od nej oslobodil. Potom otvoril dvere a vyzval dvoranov, aby vstúpili.

	Kráľovná sa upravila.

	— Stojí pred dverami zradcov stráž?

	— Áno, najjasnejšia kráľovná.

	— Oznamujem vám, že odteraz budete počúvať iba mňa a kniežaťa Okičského.

	Dvorania nevládali potlačiť radosť, ktorá im rozjasnila tváre.

	— Vznešená kráľovná, — zašepkal jej rytier, — všimli ste si, akí sú šťastní? Spoľahnite sa na nich! A teraz už idem, aby som bol čo najskôr opäť s vami, zbožňovaná kráľovná.

	Chcela ho ešte zdržať, ale on jej pošepol:

	— Čas tak letí! Knieža by si mohol myslieť, že ma nebodaj popravili, a odísť.

	— Stolník, odprevaďte rytiera k hradnej bráne! — rozkázala a šepla mu: — Čakám ťa, môj milý!

	Rytier rozhodným, pevným krokom vyšiel z dvorany.

	Kráľovná vyzvala dvoranov:

	— Obklopte túto sieň a nepúšťajte ku mne nikoho okrem rytiera, kniežaťa Okičského a ich ľudí. Pozrite sa, či je môj syn vo svojej komnate.

	O chvíľu sa u nej ohlásil jeden z dvoranov.

	— Čo robí kráľ a ostatní? — spýtala sa Alžbeta.

	— Pokojne hrá v kocky so svojou vznešenou manželkou. Okolo nich sa obšmieta Rufa a narieka.

	— A Orchida?

	— Kňažná plače.

	— Bude plakať do súdneho dňa! Teraz zíďte dole a prikážte kľučiarovi, aby vyčkal kniežaťa Okičského a otvoril mu bránu.

	Alžbeta sa usadila na širokú sedačku pripomínajúcu lôžko a podstrčila si pod hlavu pestrofarebný vankúš.

	Prehnala sa nad ňou búrka. Cítila sa ohlušená hromami, ktoré do nej jeden po druhom bili a otriasli celou jej bytosťou. Vlastné telo jej pripadá ako vlna, ktorá nie a nie sa upokojiť, hoci orkán už utíchol. Podchvíľou ju schytí triaška. Premýšľa nad zradou svojich blízkych a chystá im krutú pomstu.

	— On mi poradí, čo s nimi, áno, on a knieža Okičský. Bohovia, vy ste ma zachránili… Tajana je mŕtva. A bola nevinná! Ach, šťasteny už niet…

	Kráľovná si zrazu uvedomila, že má naveky pokoj od Tajaninej nebezpečnej krásy. Rytier je jej, iba jej. Všetko ostatné sa rozplynulo v nič.

	 

	Sokol v sprievode stolníka vyšiel z paláca. Nádvorie zahaľuje tma. Ponáhľajú sa, aby sa čím skôr dostali k hlavnému východu. Prišli k múru, ktorý oddeľuje palác od stajní. Pri malej bráničke stojí akýsi chlap.

	— Kto je tam? — spýtal sa stolník.

	— Veliteľ stráže.

	— Čo tu robíš? Prečo nie si na veži?

	— Poslali ma preč, aj mojich chlapcov.

	— Ako to?

	— Je to rozkaz kráľa.

	— Musíte to ihneď oznámiť kráľovnej. Ja sa poponáhľam, — povedal rytier stolníkovi.

	— Vaša milosť, nepustia vás z paláca, — zašepkal rytierovi veliteľ stráže.

	— Je to príkaz najjasnejšej kráľovnej.

	— Ale mladý kráľ nariadil, aby nikoho nepustili von, kým neprídu!

	— Kto?

	— Nepovedal, kto. Zrejme niekoho očakáva.

	— Rýchle ku kráľovnej! — rozhodol rytier a zamieril aj so stolníkom nazad do paláca.

	Ale vzápätí pribehol za nimi veliteľ stráže.

	— Vaša milosť! Idú, idú!

	— Kde? Kto?

	— Hlavnou bránou vonkajších hradieb vchádza akýsi oddiel! Nevzíde z toho nič dobré! Čosi sa deje.

	Rytier sa na kúsku vrátil a pozrel sa k hradbám, kde sa pohybovali akési postavy. Vo svite hviezd sa zablysol zástup kopijí.

	— Kto je to? — spýtal sa stolník chvejúcim sa hlasom.

	— Ak je to nepriateľ, všetkých nás má! — zašepkal veliteľ stráže.

	— Ticho! — umlčal svojich spoločníkov rytier a odtiahol ich do tmy.

	Stoja v tieni múru. Počuť iba šuchot trávy pod nohami opatrných prišelcov. Popri nich takmer nečujne prechádza oddiel ozbrojených chlapov.

	A hore v paláci zhrozená kráľovná počúva, ako na chodbe pred jej komnatou rinčia zbrane. Do toho zaznievajú bojové pokriky. Pod klenbou chodby sa ozýva akýsi sebavedomý hlas a dolieha až k nej. Kráľovná sa v zúfalstve búcha do čela.

	— Sen, je to zlý sen, — utešuje sa. — Nie je to jeho hlas.

	Vonku sa medzitým rozpútala naozajstná bitka.

	— Vari zradcovia? Bohovia! Kde je rytier?

	Do dverí vrazil ktosi tak silne, že sa rozleteli a udreli o stenu.

	Na prahu stojí prelud, diabol, čarodejník. Kráľovnina tvár pripomína smrť. Stráca vedomie a bez vzdychu či výkriku padá na zem. Zamdlela…

	Spod ryšavých fúzov vyletelo jedno jediné slovo:

	— Cundra!

	V čele oddielu vošiel do dvorany Joachim.

	Kým sa díval na ležiacu kráľovnú, vstúpil knieža Henrich Gising, ktorý priviedol Ladislava.

	— Hľa, Joachim, väzeň najjasnejšej kráľovnej. Joachim sa s úctou poklonil kráľovninmu synovi.

	— Tu som, na váš rozkaz, najjasnejší pane! Templári nás ochránili.

	— V pravý čas, Joachim. A kráľovná? Omdlela, alebo zomrela od strachu?

	— Asi omdlela. Henrich, zavolaj dvoranky, nech ju odnesú do jej komnaty. A postavte tam stráž. Keď sa preberie, nech sa ani nehne z miestnosti, — rozkazoval Joachim.

	Len čo odniesli omdletú kráľovnú, Joachim si zamračene zastal doprostred dvorany a prikázal:

	— Okičského zberbu, čo sa nám postavila do cesty, vyhádžte z chodby! Všetkých jeho dvoranov a verných sluhov zatvorte do temnice.

	Keď Joachimovi ľudia odišli splniť jeho príkazy, Ladislav mu veselo oznámil:

	— Čaká vás veľké šťastie! Rytier Sokol je v paláci.

	Pod hustým ryšavým obočím sa zablýskali Joachimove malé očká.

	— V príhodný čas! Pozvem svojho soka na večeru!

	— Vliezol rovno do pasce. Prišiel sa zmieriť s kráľovnou. Mňa zosadila, no neskoro. Uhri už boli v bráne. Netrpezlivo som rátal čas! Joachim, keby ste boli prišli až nadránom, neviem, či by tu už nerozkazoval knieža Okičský. A to by ste sa dnu nedostali.

	— Musel som zhromaždiť chlapov, čo sa skrývali u templárov na Bielej Stene. Nemysleli sme, že sa ešte dnes dostaneme do paláca. No, Henrich, vravíš, že rytier Sokol je tu? Ak nám ujde, nebude ti v najbližších dňoch veselo.

	— Skôr sa palác zdvihne zo svojich základov a bude sa vznášať v povetrí, ako by rytier z týchto hradieb unikol. Prehľadajte palác a nádvorie! — rozkázal Henrich svojim chlapom, ktorí vynášali ranených a mŕtvych dvoranov.

	— Tak a teraz do práce! — zavelil Joachim. Henrich odišiel, ale vzápätí sa vrátil aj s ozbrojeným templárom. Iba jeho počerná pleť a oči prezrádzali kumánskeho vojvodu Oldamura. Joachim ho podpichol:

	— Pohľadaj Orchidu! Vezmi si odmenu, ktorú si pýtal. Na tvojom mieste by som za svoje hrdinské správanie požadoval vyššiu odmenu.

	Mladý Kumán mu odvetil:

	— Alžbeta sa delila o svoju spálňu s rytierom, a vy ju znovu budete objímať.

	— Zahrdúsim ju!

	— Knieža všetkých Kumánov má hriešnu krv, — povedal Oldamur, — a tie…

	— Dosť už so ženami, — skočil mu do reči Joachim. — Čert ich ber! Predovšetkým nám treba čo najskôr sa usadiť a priviesť svoje vojsko do Požegu. Ešte tejto noci sa naši poslovia vydajú na cestu. Prevedú moje oddiely do Chorvátska.

	— Môžem odísť? — spýtal sa Oldamur.

	— Úbohý chlapče! Choď a vezmi si konečne svoju Orchidu. Lepšiu si si zaslúžil. — Potom sa Joachim obrátil k Ladislavovi: — Musím sa presvedčiť, či kráľovnú dobre strážia. Ak sa prebrala, bude snovať intrigy. Musím jej v tom zabrániť!

	Keď sa Joachim vzdialil, Ladislav s Henrichom sa usadili na lôžko, kde pred chvíľou snívala svoj sen kráľovná.

	— Ako ste sa sem odvážili prísť až z Uhorska?

	— Mnísi a žobráci majú všade otvorenú cestu. A tak si Joachim navliekol mníšsky habit — pre tú svoju bradu, ten by si radšej nechal odrezať hlavu ako bradu — a ja s Oldamurom sme sa stali žobrákmi. Celkom pohodlný život. Ľudia v Chorvátsku majú dobré srdcia. A tak sme sa najprv usadili v Čičiach, kde nás templári prijali s otvoreným náručím. Chodieval ta Matijas aj knieža z Pakraca. Raz v noci sme sa potajomky okľukou vydali preoblečení za templárov na Bielu Stenu. Odtiaľ sme potom posielali žobrákov k Orchide. Báli sme sa, že naše sprisahanie odhalia. Joachimov človek, čo preoblečený za žobráka prinášal Orchide správy, zmizol bez stopy.

	— Zradil nás?

	— Ten skôr zomrie, ako by porušil slovo, ktoré dal Joachimovi. Nevrátil sa. Robilo nám to starosti. No potom sa naraz zjavil váš sluha a oznámil nám, že Okičského zhodili a rytier si pohneval kráľovnú. Mali sme neslýchanú radosť! Ktovie, čo by bolo s nami, keby rytier Sokol, na naše šťastie, nebol prekazil uskutočniť kráľovnin rozsudok.

	— To je dielo šťasteny, Henrich môj! Strieľala do kráľovninej koruny — a trafila všetkých do srdca!

	— Čo že sa na to odvážila?

	— Rufa tvrdí, že jej to prikázala sama kráľovná. Potrebovala zločin a potom mohla dať Tajanu popraviť. Stretnutie pred kostolíkom prišlo v pravý čas.

	— Proti Okičskému sa sprisahalo celé peklo. Už sa teším, ako mu zakrútim krkom!

	Henrichove modré oči sa zaligotali.

	— A kde je knieža z Pakraca? — spýtal sa Ladislav.

	— Na nádvorí. Prevzal velenie a hľadá rytiera. Nebojte sa, neujde nám.

	Vtom sa vrátil Joachim so škodoradostným úsmevom na tvári.

	— Ako sa má moja drahá kráľovná? — spýtal sa posmešne Alžbetin syn.

	— Veľmi dobre. Ale keď ju čerti prebudia, bude sa mať ešte lepšie, — zlostne sa usmial Joachim.

	— Rozhodnite, čo ďalej, Joachim.

	— Predovšetkým potrebujeme kráľa. Nuž predstupujem pred vašu najjasnejšiu tvár, aby som vás pozdvihol na trón, ktorý vám právom náleží ako dedičstvo po mŕtvom otcovi. Najjasnejší kráľ, váš verný Joachim sa dostal do paláca s pomocou inkvizítora Matijasa. Podobral som sa presvedčiť vás, aby ste podpísali tieto listiny. Sú to nariadenia, ktorými jedine ochránite svoju moc a svoj trón. V prvom rade pozbavíte všetkých hodností všetkých Chorvátov v Chorvátsku. Potom dáte zrúcať zámky kniežaťovi Okičskému a jeho prívržencom. Mali na Griči snem, kde sa rozhodli požadovať pre Chorvátsko výsady, ktoré ohrozujú vašu kráľovskú moc a práva.

	— Povešajte ich! — zasmial sa Ladislav, akoby povedal žart.

	— Najjasnejší kráľ, nechajte všetko na mňa. Obmedzím ich moc, klepnem im po prstoch, ktorými siahajú za vaším kráľovským žezlom. Skrotím ich.

	— Tak, tak, to je dobre, to ma teší!

	— Všetci tí, čo sa zúčastnili na gričskom sneme, budú sa musieť vykúpiť veľkými sumami, aby unikli trestu, ktorý si zasluhujú. Peniaze uložíme do kráľovskej pokladnici.

	— Uruk, budeme mať veľa peňazí, usporiadame hostiny! Priveďte mi najkrajšie dievky. Alebo počkajte, chcem plavovlasú apoštolku z krčmy tam dole. Olivero ju pozná. Hneď mi ju priveďte!

	— Najjasnejší kráľ, váš verný sluha splní každý váš vznešený príkaz.

	— Počkajte. Na rytiera ste zabudli. Treba mu zhodiť z papule kuklu a vziať všetok majetok.

	— Je veľmi chudobný, má len svoju hlavu a tú najjasnejšiemu kráľovi o chvíľu položíme k nohám. Tu je jeho rozsudok smrti.

	— A? Chacha! — zarehotalo sa chlapčisko celé naradostené a neohrabanými veľkými písmenami sa podpísalo na listinu.

	— Najjasnejší kráľ, potrebujete radcu, hlavného dôverníka. Nuž, keby ste sa spoľahli na mňa…

	— Uruk, práve na vás! Vy ste ma dosadili na trón! A čo na to moja matka? Bude ma zasa fliaskať ako v Budíne?

	— Ručím vám za to, že nebude mať príležitosť.

	Joachim predložil kráľovi ďalšie listiny, čo priniesol so sebou. Ladislav sa zahľadel na brko a dal sa na ne pomaly, krivolako vypisovať svoje meno.

	— Už je to všetko? Kráľ má veľa práce, preveľa! A teraz môžem konečne robiť, čo chcem? Chcem piť! — A vstal.

	— Už som rozkázal pripraviť hostinu, — povedal Joachim. Ladislav sa vystrel s pýchou idiota, čo sa zrazu stal pánom.

	 

	Orchidu zavreli do jej komnaty, kde čakala na svoj osud a preklínala zradných priateľov. Odrazu sa dvere otvorili. Orchida zvrieskla, keď zbadala templárske rúcho, z ktorého trčala hlava kumánskeho vojvodu Oldamura. V počernej tvári sa mu blýskali oči ako vlkovi.

	— Oldamur? Ty? Nazdala som sa, že si v dombskej temnici.

	— Na váš zármutok som utiekol a vyhľadal Joachimových priateľov.

	— Prečo mi to Joachimov žobrák tajil?

	— Lebo ste nesmeli vedieť, že vás tam čaká Oldamur. Možno by sa vaša milosť nebola spojila s Joachimom! No teraz počúvaj. Mysli si o mne, čo chceš, ale ešte tejto noci budeš mojou ženou! — povedal, pričom sa mu zabeleli zuby.

	— Bezočivé chlapčisko! Vyženiem ťa ako psa! Von!

	— Moji Kumáni sú nablízku. Budem s nimi brániť Joachima pred Chorvátmi. Preto som ťa dostal ako odmenu!

	— Mňa? Ty? Zbojník! Klamár! Strať sa!

	— Teraz je tu pánom Joachim!

	
— Prekliate zviera! Hnusíš sa mi! Budem hocikoho, ale tvoja nie!

	— Zomrieš mojou vlastnou rukou, Orchida, než by si sa mala stať ženou pokrsteného muža. Aby si vedela, radšej ťa zabijem, ako by som ťa nemal dostať.

	Kým to vravel, pomaly sa približoval k nej. Orchida siahla do záňadria a vytiahla dýku.

	— Také privítanie si mi pripravila? Na mňa — a s dýkou?

	Skočil ako mačka a schytil jej ruku s vražednou zbraňou, druhou ju stisol, akoby v nej chcel zlomiť všetky kosti. Dievča sa s krikom vzpieralo. Naraz sa prestala brániť a klesla mu do náručia ako mŕtva, s ovisnutou hlavou a rukami.

	Oldamur sa zľakol. Volal ju po mene, ale ona sa ani nepohla. Položil ju na lôžko a vybehol z miestnosti, aby privolal pomoc. Dievča sa zatiaľ pozviechalo a zvolalo:

	— Naučili ste ma pretvarovať sa, budete mať komediantku! Ó, prekliatci! Zneužili ste moju lásku k rytierovi a žiarlivosť na kráľovnú. On, Joachim, ktorého som zachránila v Budíne, aby ho nechytili! Zradila som Alžbetu, a čo on? Prijíma moju pomoc a klame ma. Veď vám ja osladím život!

	Potom sa rozplakala. Cítila sa podlo oklamaná, zradená.

	Keď začula kroky, znovu sa hodila na lôžko ako mŕtva. Do komnaty vbehol Oldamur s dvoranom a kráľovským lekárom. Vtedy sa prebrala a zašepkala:

	— Zomieram! Puklo mi srdce… Vy všetko viete. Vy doktori to poznáte…

	Kráľovský lekár ani chvíľu neváhal. Kňažnej nemožno protirečiť. A keďže nevedel, čo jej je, hneď sa vynašiel a naširoko začal Oldamurovi vykladať, že kňažnej Orchide puklo srdce.

	Aj Alžbeta v druhej komnate sa prebrala z mdlôb. V celom tele cítila bolesť a únavu. Len myseľ mala živú, bdelú. Uvedomovala si všetko, čo sa stalo. Chápala a rozumela celému sprisahaniu, ktoré zavinila a ku ktorému sama prispela. V srdci jej nanovo vzbĺkla nenávisť k sestre, k synovi a k celej rodine.

	— Čo robí knieža? — pýtala sa v zúfalstve sama seba. — A rytier? Dostal sa z paláca?

	To ju celkom prebralo. Sadla si. Čosi ju stislo v páse. Strčila ruku pod prikrývku a dotkla sa čohosi chladného, tvrdého, ľadového… Striasla sa zimou. Zdvihla prikrývku a skríkla.

	Holé boky jej obopína kovový pás a na retiazke visí zámka. Od pása dolu má navlečené akési brnenie, pod ktorým sa belie jej telo. Retiazka so zámkou štrkoce.

	Zmocňuje sa jej hrôza. Začne kričať.

	Vyskočila z postele a díva sa na hrozné väzenie. Urobila zopár krokov. Retiazka zaštrkoce. Ten zvuk jej vniká až do kostí. Spútaná pásom cudnosti, ona, kráľovná, pred ktorou sa triaslo celé kráľovstvo!

	— Sprisahanci, zradcovia! Nech je prekliaty celý môj rod! Z pokolenia na pokolenie zrádzal v ňom otec syna, syn otca, matka kradla dcére muža, dcéry hrdúsili matky v ich spálňach. Prekliaty rod! Zmije, všetci sú zmije, všetci! Oklamali ma, aby mi vzali jeho, rytiera! Kde je? Kde sú krásne, vášnivé chvíle?

	V duchu vidí rytierovu postavu, jeho zahalenú tvár… Cíti, ako jej vrie krv v žilách, padá na lôžko…

	Vrzgli dvere. Medzi nimi sa zjavila ryšavá brada. Joachim si skrížil ruky na prsiach, sklonil hlavu. Ryšavá brada mu zakryla hruď. Spod obočia vykúkajú oči ako dva šípy. Alžbeta cíti ich bodnutie.

	— Cundra! Ako sa do hory volá, tak sa z nej ozýva! Hlavu za hlavu!

	— Hlavu? Čiu? — spýtala sa a ani okom nemihla.

	— Tvojho milenca! Chachacha! Prichádzam do svojho, hriešnica. Ty aj kráľovstvo sú teraz moje! Joachimove!

	Vytreštila naňho oči, nezmôže sa na slovo. Čeľuste sa jej kŕčovite zovreli, nevládze nimi pohnúť, aby mu uštedrila aspoň kliatbu. Joachim si zatiaľ prezerá telo, ktoré spútal…

	Dotkol sa jej bielej pokožky, Alžbeta postrehla oheň, čo mu blčí v očiach.

	Sedí tu pritajená, nemá, napoly mŕtva, ale v hlave sa jej rodí prefíkaný plán.

	Joachim odtiahol ruky, podoprel sa v bokoch a zlomyseľne sa usmial.

	— Len si nariekaj, len si nariekaj, dokiaľ ťa to bude baviť! — precedil cez zuby pomstychtivo a pobral sa. Alžbeta sa vystrela. Rinčanie retiazky ho prinútilo obrátiť sa. Jej nahota ho láka, ale predsa schytil závoru a otvoril dvere. Rozhodne sa k nej obrátil:

	— Nedostaneš ma na to, aby som ti zhodil okovy hanby! Po celom paláci budeš štrkotať retiazkou! — zakričal a zavrel za sebou dvere.

	 

	V jedálni je slávnostná hostina. Opitý Ladislav vykríka:

	— Ja som kráľ! Všetkých zničím, všetkých pochytám, všetkých rozšliapem, všetkých povešiam!

	Joachim sa len usmieva a šepce Henrichovi:

	— Kráľa mám v hrsti, kráľovnú pod zámkou a kráľovstvo vo vrecku. Svitol môj deň.

	— Na mňa ste zabudli?

	— Klaniam sa vám, Henrich Gising, bán celej Slavónie! Stačí? — povedal a do dna vycedil pohár.

	— Chcem sľúbenú bánicu. Ak je pravda, že nebola Tomova.

	— Knieža Okičský ti nezasiahol len ruku, ale aj rozum! Kňažná klamala. Tomo sa jej ani nedotkol.

	— Ťažko uveriť, keď bola na jeho zámku.

	— Vravím ti, že je to tak. Tomo pre ňu celkom stratil hlavu. Aj srdce by si vytrhol z hrude, keby sa jej ho zažiadalo.

	— Nech je, ako chce, — zamračene odvetil Henrich, — keď nebude panna, priviažem ju o konský chvost.

	Joachim zavolal kniežaťa z Pakraca.

	— Zajtra pošli v kráľovom mene svojich chlapcov, aby vyhľadali a priviedli na dvor kňažnú Okičskú. Nech obrátia hore nohami aj celé kráľovstvo, len nech ju nájdu! Ale najprv chcem rytiera! Okamžite mi ho nájdite!

	 

	Rytier sa prešuchol za vnútorný múr, ktorý oddeľuje palác od stajní. Veliteľ stráže a stolník ho nasledovali. V maštaliach bol pokoj. Sluhovia spali spánkom spravodlivých, a tak rytier ani nemusel použiť meč, ktorý vytiahol z pošvy a skryl pod plášť, aby si ním v prípade potreby presekal cestu.

	Obaja spoločníci nasledovali rytiera v nádeji, že s ním zutekajú pred tými, čo vnikli do paláca. Začuli tiché povely, začuli vysloviť mená, pri ktorých im naskakovala husia koža.

	Vyšplhali sa na hlavné hradby a pripevnili lano. Prvý sa spustil stolník a po ňom veliteľ stráže. Rytier zostal posledný. Zahalený v plášti stojí v tme nad nádvorím, kde čmudia horiace fakle. Počuť vzrušené hlasy a volanie:

	— Kto ho nájde, dostane desať zlatých. Je to Joachimov rozkaz!

	ÚTEK Z PSOHLAVCOVEJ VEŽE

	V zlopovestnej veži tatárskeho kráľa Psohlavca strávila Tajana s Doriou noc a celý deň a teraz už i druhú noc.

	V odchode im nebránilo Tajanino poranenie, ale duševný otras, ktorý zanechal na nej hlboké stopy.

	Dievča zhodilo zo seba pážací úbor a oblieklo si Doriine vrchné šaty, kým kňažná zostala v menej slávnostných, čo mala pod nimi. Pážacie oblečenie odniesol Gabro, že ho zakope, aby Tajane nepripomínalo nešťastnú chvíľu.

	— Musí to tak byť, — vysvetľovala jej Doria. — Už sa nikdy nevrátiš na dvor.

	— A vy? Vari sa chcete vrátiť?

	— Ak sa rytierovi podarí všetko napraviť.

	Ozvalo sa búchanie na dvere.

	Dievčatá načúvajú a mlčia. Dlho bolo ticho.

	Nakoniec ktosi vybehol po schodoch. Vošiel Gabro a oznámil Dorii, že ju knieža prosí, aby hneď zišla dole.

	Za krátky čas, čo Doria bývala v jednej miestnosti s Tajanou, musela si kňažná s bratom často šepkať na schodoch pred dverami. To v Tajane utvrdilo podozrenie, že knieža a Doria majú svoje tajomstvo, ktoré pred ňou starostlivo skrývajú.

	Keď kňažná tak rýchlo odišla, prebudilo sa v Tajane rozhodnutie, že sama zdvihne závoj z tajomstva a skoncuje s neistotou. Chce to počuť, chce to vedieť.

	Čosi ju neodolateľne láka zísť dole, nech už sa stane, čo chce.

	Otvorila dvere a pomaly, opatrne zostupovala.

	Doria stála s bratom pod nízkou klenbou s rukami založenými na prsiach a počúvala ho. Jej bledá tvár prezrádzala beznádej.

	— Nemáme šťastie!

	— Keby nás bolo celkom opustilo, nebol by rytier prišiel sem s hlavou na krku, ba ani ja!

	— Aj tebe hrozilo nebezpečenstvo?

	— Mohli ma objaviť, kým som čakal na rytiera. A keby bol on prišiel o hlavu, ani ja by som sa už nepýšil svojou! Čo sa dá robiť. Joachim je pánom na dvore a v kráľovstve.

	— Ako sa to mohlo stať, Ivan? Kde sa skrýval?

	— To zostalo v rozbitej hlave Joachimovho človeka v hradnej temnici.

	— Ó, nešťastný, pochabý Belko!

	— Nuž vidíš, nezničilo nás zlo, ale dobro. Obrnil som sa proti zlu, ale nie proti nerozumnému dobru, ktoré nedovolilo Belkovi mučiť nepriateľa.

	— Čo teraz, Ivan?

	— Boj na život a na smrť!

	— Boj? Ako? Kde?

	— Myslíš si, že keď obsadili prvé bašty, ustúpime? Nie, vylákame nepriateľa von a začne sa neľútostný boj. Ľud je so mnou, na Griči ma čakajú priatelia.

	— Aby korunovali Ratimíra? Ale jeho koruna je až na samom dne temnice na Kráľovej Veľkej.

	— Vykopeme ju! My do boja, ty s Tajanou do bezpečného úkrytu. Prebehneme na Ozaľgrad ku kňažnej Baboničovej. Tam budete v bezpečí. Prichystaj sa, Doria, aj Tajanu.

	— Odídeme ešte túto noc?

	— Áno, len čo si oblečieme templárske plášte a nasadíme prilby, ktoré sme našli vo veži. Zídu sa nám. Je ich zo dvadsať. Bude to to isté, akoby nás chránilo celé vojsko.

	— Budú nás prenasledovať?

	— Joachimova háveď pôjde za nami až na koniec sveta.

	— Je s Joaohimom aj Henrich?

	— Aj on! Rytier jasne počul jeho hlas, keď šli nádvorím. Máš sa prečo triasť. Henrich nikdy nezabudne na ranu, ktorú som mu uštedril na Griči, ani na tú, ktorú si ty uštedrila jeho srdcu. Poponáhľaj sa obliecť, Doria!

	Tajana zastala v tme.

	Pred ňou je tmavá komôrka. Štvoruhlastým otvorom v múre preniká svetlo, ktoré ju priťahuje svojou magickou silou. Doliehajú k nej mužské hlasy. Zabudla na všetko. Chce vidieť, čo je tam dnu, a počuť, čo vravia. Plazí sa ako tieň tmou popri múre a skrýva sa pred svetelnými lúčmi, ktoré sem presvitajú. Pritisla sa o múr, aby ju nezbadali, a zahľadela sa otvorom dnu.

	Prezerá si miestnosť, počuje hlasy, vidí dlhý stôl, na ktorom svieti lampa.

	Tajana sa ani nehne. Zadržiava dych, napína sluch, aby rozoznala slová a pochopila ich zmysel. Pomaly nazrie otvorom dnu. Na stole leží prilba so strieborným sokolom. Celá sa zachvela a oprela sa o stenu. Ligotajúci sa sokol je pre ňu dôkazom, že rytier je odhalený. Musí ho vidieť, aj keby mala čakať do svitania. Na kamennej dlážke čosi zašuchotalo. Kroky. Ktosi v miestnosti sa pohol. Tajana sa obzrela. Potom znovu uprela pohľad do otvoru. Stoj čo stoj musí vidieť chlapa, ktorého kroky počuje.

	K Tajane doľahol povzdych:

	— Kliatba zničila všetky naše nádeje!

	Kroky zastali a pokojný, záhadný mužský hlas odvetil:

	— Neverím v kliatbu! Dokážem vám to. Či sme v Budíne, alebo tu v Požegu nemohli vyvraždiť celú kráľovskú rodinu? Boli v našich rukách, v našej moci… Čo nám bránilo, aby sme ich jednej noci nezniesli zo sveta a nechopili sa moci? Ale nespravili sme tak. Ani sme na to nepomysleli. Keby sme tak boli spravili, boli by sme dnes pri moci my, ale náš trón by bol postriekaný krvou. A ja by som nikdy nezasadol na taký trón. Nikdy!

	Rozhostilo sa ticho. O stenu pritlačená Tajana trnie strachom. Hlas za stenou, ktorý nikdy nepočula, jej zvoní v ušiach ako zvon ohlasujúci nešťastie a v srdci sa jej prebúdza tušenie, že na tomto nešťastí má podiel aj ona…

	Kto to hovorí, kto by to mal zasadnúť na chorvátsky trón?

	Pevne sa drží steny, potláča dych. Vtom sa ozval hlas kniežaťa Okičského:

	— Dobre ste to povedali, kráľovič Ratimír! Ale čo teraz?

	Tajaniným telom prebehli zimomriavky. Potlačený výkrik sa už-už derie von. To je on! Ratimír!

	— Ako som vravel, zostáva nám otvorený boj. Boj zoči-voči! Chlap proti chlapovi, meč proti meču. Chytíme sa meča a vyjdeme na svetlo! To je naše dedičstvo, máme to v krvi. Sme stvorení na to, aby sme bojovali otvorene…

	— Kráľovič Ratimír, — zakvílil akýsi hlas, — to ja som na príčine! Obviňujem sa zo zrady! Potrestajte ma. Zaprisahal som sa, že vám budem slúžiť, no keď bolo treba vytiahnuť správy z úst Joachimovho človeka, spreneveril som sa prísahe a poddal sa bogomilskej viere.

	— Prestaň, chlapče! Odpúšťam ti trest. Vždy sme tušili, že Joachim nebude mať pokoja. Ale vtrhnúť na Požegský hrad sa mu podarilo len tak, že sa kráľovninej koruny dotkol osudný šíp.

	Chlapi v templárskych plášťoch s prilbami na hlavách stoja pred stolom obrátení k Tajane chrbtom a tvárou k Ratimírovi. Nad nimi sa ako čierna olovená chmára vznáša mlčanie.

	V tichu sa ozvali čiesi kroky. Ktosi sa rázne blíži. Vo svetle lampy zbadala poblednutú tvár kniežaťa Okičského.

	— Nie, kráľovič. Tajana nie je vinná.

	— Kiežby to bolo tak! Ale nie, nie… Ona, práve ona to zapríčinila! A to ma dvojnásobne bolí.

	V tme za stenou Tajana pritlačila rozhorúčené čelo o múr a jej malé srdiečko sa zachvelo.

	— Svoje tvrdenie dokážem, kráľovič! — rozhodne pokračuje knieža. — Ale musím prezradiť, že ktosi z nás podnikol niečo za vaším chrbtom.

	Ratimírove oči sa prísne upierajú na kniežaťa.

	— Niekto z nás vykonal niečo, o čom som ja nevedel?

	— Áno, kráľovič.

	— Nesľúbili sme si, že všetko, čo zamýšľame, oznámime našej rade? Kto je ten vinník?

	— Rytier Sokol.

	Tajana sa zachvela. Ratimír sa díva na kniežaťa, ktorý pokračuje:

	— Rytier pozval Tajanu na schôdzku pred kostolík na kraji lesa. V kostolíku nocoval akýsi žobrák, Joachimov špehúň. Začul iba niečo, ale videl všetko a prezradil to zlopovestnej Orchide. Keď som odišiel na Grič, povedali to kráľovnej. Tá sa potom Tajane na turnaji kruto pomstila. Rytierovo stretnutie s dievčaťom zrútilo našu pevne vybudovanú pevnosť. Preto sa rozpadla! Kráľovič, to stretnutie zapríčinilo všetko…

	— Kráľovná pokladala Tajanu za svoju sokyňu?

	— Mala na to dôkazy.

	— Nevinné stretnutie? — spýtal sa Ratimír.

	— Kráľovič, prezradím vám najväčšie tajomstvo rytiera Sokola, aby som vás presvedčil o Tajaninej nevine.

	— Tak v mojej blízkosti sa dialo čosi, o čom som nesmel vedieť? — spýtal sa Ratimír karhavým hlasom.

	— Priznávam, že som šetril vaše otcovské srdce.

	— Vravte! Len vravte!

	— Tajana chradla zo dňa na deň…

	Načúvajúceho dievčaťa sa zmocnil nepokoj, pochytila ju čudná triaška. Hlava jej oťažela, musela sa oprieť o stenu.

	— Čo má s tým spoločné môj otcovský cit?

	— Veľa, kráľovič.

	Otcovský cit! V Tajaninej duši sa čosi pohlo. Spomenula si na záhadné udalosti v Budíne aj na kráľovnin nezvyčajný príbeh, ktorý jej vyrozprávala. Zrazu všetko pochopila.

	Vztýčila hlavu, zatvorila oči. V tele cíti slabosť. Už sa len silou vôle drží na nohách.

	— Nuž, Tajana zo dňa na deň upadala. A tak sa rytier Sokol rozhodol, že sa s ňou stretne, aby jej dodal nádeje na skoré vyslobodenie z rúk kráľovnej.

	— A prečo práve on?

	— Lebo Tajanu miluje!

	— Miluje?! — prekvapene zvolal Ratimír.

	— Beznádejná láska ho prinútila k poslednému stretnutiu, chcel zachrániť kráľovstvo!

	Do komôrky akoby zrazu hrom udrel. Temné múry sa otriasli a nastalo ticho. Tajana ani nedýcha, srdce jej divo búcha, nohy sa jej podlamujú. Nevládze sa ďalej opierať a pomaličky sa šúcha popri stene na zem. Ale ešte počuje, ako knieža pokračuje:

	— Táto láska rytiera obviňuje, no aj ospravedlňuje. Áno, kráľovič, rytierova veľká, beznádejná láska zrúcala našu pevnosť. Nebyť jej, nebolo by ani Tajaninho šípa.

	Nik sa nehýbe, nik sa neozýva. Tajana nepočuje nijaký hlas či pohyb, ani nijaký šuchot. Akoby sa nad nimi rozprestreli obrovské čierne krídla a zahalili chlapov v templárskych rúchach.

	— Rytier ľúbi Tajanu, dcéru svojej milenky? Aká hanba!

	Tajane sa vydral z úst pridusený výkrik. Skĺzla na zem.

	No je ešte pri vedomí. Odkiaľsi k nej doľahne buchot a Doriino volanie:

	— Ivan! Nemôžem nájsť Tajanu!

	Leží na zemi a počúva šuchotanie krokov, vzrušené volanie, otázky. Napoly zatvorenými očami zbadala, ako sa v otvore do komôrky zjavila ruka s lampou a za ňou hlava kniežaťa Ivana. Potom sa všetko začalo strácať, vzďaľovať. Svetlo aj hlavu, otvor aj stenu akoby zahalila hmla.

	Dvere komôrky sa otvorili. Oslepilo ju silné svetlo. Nevidí, kto vstúpil. Zavrela oči. Ktosi ju zdvihol a nesie ju. Doľahol k nej šepot.

	Z posledných síl bojuje s mdlobami. Chce počuť a vidieť. Nasilu pootvorila oči. Nakláňa sa k nej bledá tvár. Akoby zostúpila z obrazu, čo visel na dvierkach jej budínskej komnaty. Jej líca sa dotýkajú čiesi pery. Silná ruka ju objala okolo šije. To jej vracia vedomie.

	— Dieťa moje, drahé, nešťastné dieťa!

	Tajana sa usmieva. Taký úsmev na jej tvári Doria videla iba v ten večer po schôdzke s rytierom Sokolom.

	— Moja malá, — privráva sa jej Ratimír.

	— Počula som všetko…

	— Nemala si počuť!

	— Čosi ma ťahalo… Prečo ste sa mi skrývali?

	— Čakal som na krajšie dni. Ale teraz je tvoj život aj životy nás všetkých v nebezpečenstve!

	— V nebezpečenstve? — zopakovala a pokúšala sa nejasnou mysľou pochopiť význam jeho slov.

	Vysvetľoval jej:

	— Na kráľovskom dvore sa zasa dostal k moci Joachim. Na svitaní už musíme byť ďaleko. Ponesiem ťa. Musíme hneď odísť. Každá stratená chvíľa nás môže stáť život. Rád by som tu ešte začas s tebou žil, moje milé dieťa, no nemôžem!

	Napĺňa ju to novou silou. Pokúša sa vstať.

	— Odnesiem ťa na rukách, dieťa.

	Na chvíľu privrela oči. Šťastie jej zaplavilo srdce.

	Tajana sa ocitla v sedle, v objatí pevných ramien. V hlbokej tme nerozoznala, komu ju knieža podal, ale nežnosť, s ktorou ju pritúlili, jej prezradila, že je to Ratimír.

	Zobzerala sa vôkol seba. V temnej noci počuť iba klopot nepokojných koní, čo nasvedčuje, že je tu viacero jazdcov.

	— Sme všetci? — spýtal sa Ratimír.

	— Všetci, — odvetil z tmy knieža Ivan.

	— Dávajte pozor, bratia a priatelia!

	— Vidím svetlo! — ticho vykríkla Doria.

	— To sú pochodne! Hľadajú rytiera aj nás!

	— Môžu sa dostať až sem. Pobrali ste z veže všetko? Nezostali tam po nás nijaké stopy?

	— Čo sme nemohli vziať so sebou, to sme zakopali.

	Tajana počúva hlasy a čaká. Kedy sa konečne ozve aj rytier Sokol? No márne, nedočkala sa.

	Napriek tomu však cíti, že i on je medzi jazdcami. Azda mlčí pod dojmom viny. No Tajana pokladá za spoločnú vinu, že tu teraz postávajú pred vežou pripravení na útek.

	— Poďme, bratia!

	A pustili sa horou ponorenou do tmy.

	 

	Spoza sivých oblakov sa vystrčili zore. Vodou presiaknutým poľom cvála skupinka templárov v červených plášťoch. Opatrne sa vyhýbajú ľudským obydliam a cestám. Kone sú zablatené, mokré. Rýchle precválali rovinou a stratili sa v hore. Tu spomalili. Tváre jazdcov zakrývajú prilby s priezorom.

	— Myslíš, Ivan, že sme im utiekli? — spýtala sa Doria.

	— Dúfam. Chránia nás templárske plášte a meče.

	— Zdá sa, že Tajana mu zaspala v náručí.

	— Spánok ju posilní.

	— Ivan, niekoľko ráz si rozhodne vyhlásil, že keby si rytier pred Tajanou odhalil tvár, neľúbila by ho viac.

	— Dnes to tvrdím ešte rozhodnejšie.

	— Prečo to teda rytier neurobí?

	— Nemôže, ani to nikdy nebude môcť urobiť.

	— Prečo?

	— To ti nemôžem prezradiť. Je to jeho tajomstvo, ktoré si vezme do hrobu.

	Vystupovali na akýsi kopec, keď sa Ivan zrazu obrátil k Dorii a vyčítavo povedal:

	— Aby si vedela, je ešte jeden vinník okrem rytiera, čo má na svedomí, že musíme utekať. Vojvoda Béla.

	— Môj snúbenec? A príčinou tohto nešťastia? Čo vykonal?

	— Keby sa nám bolo podarilo odísť do Požegu, Béla by bol zasadol na trón v Budíne a ty by si sa bola s ním zosobášila. My by sme tu v Požegu boli dokončili svoje dielo. Všetko bolo prichystané ešte pred Vianocami. Ale Bélov odchod do Čiech nám zviazal ruky. Preto sme nemohli odísť do Požegu skôr. Keby bol Béla zostal, všetko by bolo dávno a šťastne za nami.

	ROZLÚČKA RYTIERA SOKOLA

	V opevnenom hrade nad riekou Kupou odpočíva v drevenom kresle sivovlasá žena. Ruky si zložila do lona a myšlienky jej zaleteli ďaleko do minulosti.

	Do uší jej doľahol zvuk trúby. Žena zvedavo obrátila hlavu k dverám. Do miestnosti vošiel pomenší chlap v hnedom odeve prepásanom koženým opaskom.

	— Vaša kniežacia milosť, pod hradom stoja templári. V jednom z nich som spoznal mladého hradného pána!

	— Môj syn templár? Nemožné!

	— Zhodil si kuklu, videl som mu tvár! Odkazuje kňažnej, že priviedol so sebou oddaných priateľov, ktorí sa iba preobliekli do červených plášťov.

	Žena vstala a vydala rozkazy. Potom prešla do veľkej dvorany vyzdobenej štítmi a zbraňami, kde nepokojne čakala.

	Vošiel knieža Pavol, holohlavý, v červenom templárskom plášti, pristúpil k nej a poklonil sa na pozdrav.

	— Syn môj, ty nie si s otcom na Griči? — spýtala sa ho.

	— Všetko sa dozviete, mamka. Len vás prosím, prijmite mojich priateľov. Je tu aj knieža Okičský a jeho sestra.

	— Ach, Doria! Som veľmi rada.

	— Aj ona je preoblečená za templára. Je s ňou kráľovnina šťastena. Ja som sa poponáhľal, aby som vás pripravil na tú čudnú spoločnosť, v ktorej sú samí naši rytieri. Mamka, sú medzi nimi aj takí, čo sa musia skrývať. Dovoľte, aby som im ukázal ich komnaty. Potom vám všetko vysvetlím. Spoľahnite sa na svojho syna.

	— Ako chceš, Pavol.

	Doria s Tajanou dostali peknú, pohodlnú komnatu so širokým lôžkom. Slúžky im priniesli teplú vodu na umytie a šaty, aby sa preobliekli. Len čo sa upravili, pričesali a zhodili zo seba ťažké mužské odevy, priniesli im teplú večeru.

	— Jej kniežacia milosť odkazuje, že vaše milosti sa nemusia unúvať na večeru do jedálne, a želá vám pod svojou strechou príjemné sny.

	Ráno sa dievčatá prebudili veľmi zavčasu. Doria s prekvapením zistila, aká je Tajana pokojná. Pri raňajkách, ktoré im priniesli do komnaty, sa Tajana ozvala:

	— Vždy treba počúvať hlas srdca. Keby som ho tam vo veži nebola počúvla, nebola by som dnes taká šťastná. Našla som otca! Je to vyslobodenie z múk a strašného hnusu, ktorý sa ma zmocňoval pri pomyslení, že vo mne koluje rytierova krv. Mučilo ma to. Teraz viem, že to nie je tak.

	— Už ťa nič nebude trápiť.

	— Ó, áno.

	— Čo?

	— Že pre mňa môj otec neoslobodil kráľovstvo. Ja som príčina! Obviňujú rytiera Sokola, ale ja viem, že on nie je na vine. Vy aj knieža ste ma chceli od neho odvrátiť. S dobrým úmyslom ste tvrdili, že je mojím otcom. Ale ja som tomu nikdy neverila. Nemohla som uveriť, že by ma otec nechal tak trápiť. Cítila som, že drôtená košeľa skrýva srdce, čo zviera bôľ lásky… Och, áno, je to tak! Keď chodil za ňou, išlo mi hruď roztrhnúť, zadúšalo ma… A keď sa potom zhováral so mnou, pripadalo mi, akoby mi jeho hlas vravel: „Milujem iba teba!“

	Svietiace zrenice a rumenec, ktorý zalial Tajaninu tvár, Doriu zmiatli. Zdalo sa jej čudným, že takto rozpráva. Veď musí vedieť, že rytier je milencom jej matky.

	— Pravda, na Griči aj v Budíne, ešte za života nebohého kráľa, som si myslela, že rytier ľúbi kráľovnú. A robila som všetko, aby ju videl. Bola som rada, že môžem prispieť k jeho šťastiu.

	— Ale neskôr si tým trpela! Ako sa to stalo?

	— Videla som ho jedného večera vojsť k nej. Bolo to vtedy, keď ma knieža Okičský našiel pod arkádami. Čosi sa vo mne zlomilo, akoby na mňa naraz zaľahla mora, trpela som.

	— Prebudila sa v tebe žena. A pochytila ťa žiarlivosť.

	— Neviem nič viac, len že ma bolelo a bolelo, pálilo, ako keď uštipne zmija…

	— A teraz? — spýtala sa Doria zvedavá, akú nádej v sebe živí Tajana.

	— Rytier nikdy nemiloval kráľovnú. Obetoval sa a slúžil tým kráľovičovi Ratimírovi a kniežaťovi Ivanovi. Prostredníctvom rytiera sa dostali k moci a s jeho pomocou by boli zosadili Ladislava.

	— Áno, tak to bolo, — potvrdila Doria a netrpezlivo čakala vysvetlenie, čo za nádej vkladá Tajana do rytierovej lásky. V tvári sa jej zračil pokoj, čo Doriu ešte väčšmi prekvapovalo.

	— Už všetko chápem, teraz už všetkému rozumiem, — šepkala si Tajana zahľadená pred seba. — Tam vo veži môj otec povedal: „Teraz nám zostáva už iba meč.“ Zaútočia na kráľa a kráľovnú.

	— Nesmieš o tom hovoriť, je to tajomstvo! — umlčala ju Doria.

	— Vy o ňom viete, s vami sa o tom môžem zhovárať. Rytier k nej už nikdy nepôjde…

	— Nie, nepôjde, — vyjachtala Doria. Najradšej by bola zakričala: „Vari sa zosobášiš s milencom svojej matky?“

	Po krátkej odmlke Tajana zvolala:

	— Aj keby rytier išiel na samý kraj sveta, bude ľúbiť mňa, iba mňa! V duchu bude stále volať: „Tajanka!“ Bude ma do smrti ľúbiť!

	V Tajaninej jemnej bielej tváričke sa zračí láskyplný pokoj.

	— A ty? — spýtala sa kňažná, ktorá sa nevedela dočkať, kedy sa konečne dozvie všetko.

	— Budem sa v čiernych šatách prechádzať po dvore tichučkého domu, budem sa starať o svojho drahého otca a myslieť na rytiera. Po ničom viac netúžim. Po ničom!

	Doria pochopila záhadu Tajaninho pokoja. Teraz rozumela všetkému. Celá Tajanina bytosť sa rozplynula v poznaní, že ju rytier ľúbi. Nijaká iná túžba sa v nej neozývala.

	— A keby nebol milencom tvojej matky?

	Doria hneď oľutovala svoju otázku. Tajanina tvár zosmutnela. Zadívala sa pred seba, akoby načúvala akémusi vzdialenému hlasu, čo sa jej kedysi ozýval v duši, ale dávno zmĺkol, a teraz už počuje len jeho utíchajúcu ozvenu.

	— Ach, kňažná! To už nik nenapraví. Nechcem na to myslieť! On ma ľúbi a bude ma stále ľúbiť, tak ako ja budem ľúbiť jeho až do smrti! A to je všetko.

	Ich rozhovor prerušila kastelánova žena, ktorá ich prišla pozvať na obed. Keď Tajana vkročila do veľkej dvorany a zastala pri dverách, vysoký, krásny, statný rytier Ratimír stál pred starou kňažnou. S pritajenou hrdosťou sledovala jeho pekné zamračené čelo a zádumčivé čierne oči.

	Po prvý raz ho Tajana vidí pri dennom svetle. Zdá sa jej ešte krajším. Keď Ratimír spozoroval, ako sa naňho díva, pristúpil k nej a vzal ju za ruky. Ich oči sa stretli v dlhom, nemom pohľade, ktorý spojil ich srdcia. Pohladil ju po hustých čiernych vlasoch. Veľké Tajanine oči sa zaligotali ako hlboké pokojné jazero, v ktorom sa odrážajú slnečné lúče.

	Tajomné čaro dievčaťa prilákalo pozornosť kniežaťa Pavla, ktorý sa na ňu smutne zahľadel. Zadumaný Belko postával v úzadí. Knieža Okičský sa díval kamsi doďaleka, akoby nikoho nevidel. Potom ich pani Ozaľgradu pozvala k stolu.

	Tajana s Doriou márne čakali, že ešte ktosi príde…

	Po obede zaviedol Ivan sestru do svojej komnaty, pritiahol si stoličku celkom k nej a vážnym hlasom sa ozval:

	— Doria, v noci sme sa dlho radili. Pripravujeme povstanie proti Joachimovi, kráľovi Ladislavovi a jeho matke. Vyzveme do boja celý národ. Budeme bojovať na otvorenom poli. Čakajú nás ťažké dni. Vravím ti to, lebo teba a Tajanu chceme schovať na bezpečnom mieste. Na tomto hrade sme rozložili svoj stan. Až vtedy sa pokojne oddáme nášmu boju, keď ty a Tajana budete ďaleko od Joachima a Henricha. Preto sme prijali ponuku kniežaťa Pavla Baboniča. Má príbuzného v Senji, jeho rodina vás prichýli.

	— V Senji? Je to ďaleko.

	— Tam naši nepriatelia ani v mysli nezablúdia. Striehnu najmä na teba, aby tak zničili mňa. Vieš, že Henrich sa v Budíne vyhrážal kráľovnej tým, čo vykonala s Tajanou? Ju pokladajú za mŕtvu. Ale Henrich vie, že ty žiješ, a ten väčšmi pasie po tvojej cti ako po mojom živote. Dožič mi, Doria, pokoja a odíď! Zbav moje srdce starosti o ťeba a Ratimírovo o Tajanu.

	— Dobre, Ivan. Pôjdem do Senja.

	— Ďakujem ti, drahá sestrička! Budeš tam žiť v pokoji a tichosti. Z času na čas ti pošlem posla, aby si sa o mňa nestrachovala.

	— A čo zamýšľaš s vojvodom Bélom?

	— Dosadím ho na uhorský trón a ožením s tebou. Nezmenil som rozhodnutie. Hoci mi skrížil plány, nemienim ho trestať, tým skôr, že sme spojenci.

	— To je pravda. Už dávno sa však neohlásil…

	— Miluje ťa vytrvalo. Som o tom presvedčený. Len čo od neho dostanem správu, pošlem ti posla.

	— Veľa som premýšľala o našom rozhovore, keď sme utekali z Psohlavcovej veže. Bélov odchod je veľkým previnením, nepríjemnosťou, ba priam hriechom.

	— Bude tvojou starosťou, aby to odčinil. Výčitky nepomôžu. Keď budeš uhorskou kráľovnou, urobí všetko, aby splnil tvoje želanie. Zriekne sa nášho kráľovstva a nechá nás žiť pod vlastným žezlom. Iba o jedno by som ťa teraz prosil, Doria. Prehovor Tajanu, aby dobrovoľne a pokojne odišla s tebou.

	— Poslúchne Ratimíra. O to sa nebojím. Veď som ti vravela, čo mi ráno povedala. Ľúbi otca a rytiera. Je vyrovnaná sama so sebou.

	— A ešte čosi, Doria. Rytier sa s ňou chce tejto noci stretnúť. Posledný raz.

	— Prečo posledný raz?

	— Dnes mi povedal: „Viac sa s ňou nestretnem. Keď sa skončí náš boj, ak nepadnem na bitevnom poli, navždy sa stratím Tajane z očí.“ Nuž vidíš, nemôžem rytierovi odmietnuť jeho želanie, veď ide v ústrety boju na život a na smrť. Veľké je jeho nešťastie, ešte väčšie utrpenie. Sľúbil som mu to. Tu nám ich stretnutie nemôže uškodiť ako vtedy v Požegu. Prosím ťa, keď príde k vám, nechaj ich osamote, chce sa s ňou rozlúčiť. Povedz Tajane aj o vašej ceste do Senja a pripravte sa na zajtrajší odchod. My pôjdeme k priateľom na Grič, aby sme sa spojili s nimi a začali boj na život a na smrť. Všetci, čo sa poschádzali na sneme, čakajú na nás.

	Po večeri sa všetci rozlúčili a odobrali sa na odpočinok. Ivan podišiel k sestre a pošepkal jej:

	— Idem oznámiť rytierovi, že sa môže pozhovárať s Tajanou. Ty zostaň chvíľu so starou kňažnou. Ani Ratimírovi som neprezradil rytierovo posledné želanie. Nesmie nič vedieť.

	 

	Tajana sa utiahla do komnaty a uprene pozorovala dvere, ktorými mal vstúpiť rytier Sokol. Jej tvár pripomína alabastrovú sochu. Hlboko v hrudi cíti ľahké chvenie.

	Na chodbe sa ozvali kroky. Do komnaty ticho vošiel rytier oblečený ako zvyčajne, so sokolom na prilbe a so zahalenou tvárou. Zavrel za sebou dvere a zastal. Potom sa jej poklonil a narovnal sa. Mlčí. Tajana ho s napätím, nemo pozoruje. Podišiel k nej a spod kukly sa ozval čudný, tichý hlas:

	— Tajana, tak som tu, aby som sa s tebou rozlúčil…

	— Odchádzate do boja?

	— Musím odčiniť, z čoho ma všetci obviňujú.

	— Ja som vinná, iba ja!

	— Neviň zbytočne seba. Na schôdzku som ťa pozval ja.

	— Neboli by ste ma volali, keby som sa nebola kniežaťovi ustavične ponosovala, že musím žiť na dvore.

	— Mýliš sa. Bol by som ťa pozval, aj keby si bola bývala šťastná… A po splnení svojej úlohy by som sa bol prišiel s tebou rozlúčiť.

	— Odišli by ste aj vtedy, keby sa všetko bolo skončilo podľa želania môjho drahého otca?

	— Odišiel — a navždy!

	— Áno, kvôli nej, kvôli kráľovnej!…

	— Nemysli už na to, Tajana. S tým je navždy koniec. Ale prv než sa rozlúčime, dovoľ mi jedinú veľkú a úprimnú prosbu. Prv než odídem do boja…

	— Ó, áno, urobím, čo budete chcieť! Len povedzte, rytier!

	— Tajana, nakloň mi kráľoviča Ratimíra.

	— Azda sa na vás hnevá?

	— Má prišľachetné srdce, aby ma tak kruto trestal. Napriek tomu vidím mu v očiach výčitku. Len ty môžeš vypudiť z jeho srdca podozrenie, ktoré na mňa plným právom padlo.

	— Presvedčím ho o vašej nevine.

	— Neprosím ťa o príhovor. Prosím o viac, o čin…

	— O aký čin? — spýtala sa placho.

	— Aby si zabudla na všetko, čo ti pripomína rytiera Sokola…

	Tajanine veľké oči sa zahľadeli do otvorov na jeho ligotavej striebornej kukle. Rytier rýchle a rozhodne pokračoval:

	— A potom si vezmi za muža, koho ti určí otec.

	— Môj otec mi neurčí nikoho.

	— Tak ti dovolí vybrať si podľa vlastnej vôle…

	— Dovolí mi byť šťastnou iba s ním. Do smrti!

	— Chcel by ťa vidieť v náručí čestného muža, ktorý je ti roveň.

	— Vy poznáte úmysly môjho otca? — naľakane zvolala Tajana.

	— Tak trochu. A keby som si znovu získal jeho srdce, keby som sa presvedčil, že tvoju nevinnú dušu bude chrániť daktorý z mojich verných druhov, šiel by som pokojne do boja.

	Srdce dievčaťa sa bolestne zovrelo. Ale odvaha ju neopustila. Chce vedieť, na koho rytier myslí.

	— Už v Budíne ste ma núkali akémusi priateľovi…

	Vravíš, že otec ti nebude nikoho vnucovať. Ani ja to nechcem robiť, Tajana. Iba by som rád počul z tvojich úst, či by si nešla za niektorého z tých, čo by ťa boli hodni.

	— Boli by ste potom šťastný?

	— Šťastie neprichádza na želanie. Ale tvoj otec by mi bol vďačný, keby si si vybrala muža. Preto sa usilujem vzbudiť v tebe záujem o svojich priateľov, ktorých poznáš.

	Zo všetkých síl sa pokúšala ovládnuť bolesť, ktorá v nej znovu prepukla, akoby sa roztvorila zacelená rana.

	— Preslávený, vážený, chrabrý knieža Babonič sa ti nepáči, Tajana?

	Tajanine malé rúčky žmolia plášť, ktorý má dievča na sebe. Odvetila:

	— Uznávam jeho prednosti, ale nemohla by som zaňho ísť.

	Hlas, ktorým odpovedá, vyjadruje väčšmi než slová, čo v tej chvíli cíti. Rytier však pokračuje druhou otázkou:

	— Vážený potomok bána Ninoslava, bosniansky šľachtic Belko sa k tebe správal s láskavou pozornosťou. Šla by si zaňho, keby ťa poprosil o ruku?

	— Nie, nie, nie! — odpovedá ešte rýchlejšie, rozochvenejšie a rozhodnejšie. Potom stisla pery, aby nedala najavo bolesť, ktorú jej spôsobuje jeho vypytovanie. No on si to nevšíma a opäť sa ozve tým istým rozhodným hlasom:

	— Knieža Okičský sa o teba príkladne staral. A ty si mu zachránila život.

	— Bola to moja povinnosť, bol ku mne dobrý.

	— Mohla by si sa stať jeho ženou?

	— Nie, nie, nie! — zvolala hlasom, ktorý prezrádzal potláčané muky. Z očí jej vyhŕkli slzy.

	— Ešte raz sa ťa spytujem…

	— Prestaňte! Nevládzem to ďalej počúvať!

	Odmlčal sa. Srdce sa jej chveje, zadŕža vzlyky.

	Miestnosť naplnilo ticho, v ktorom počuť iba hučanie rozvodnenej Kupy. Tajana sťaby pocítila ľadový dych rieky, ktorá búši o skaly, láme sa a preteká z koryta.

	Rytier mlčí. Srdce sa jej čoraz väčšmi zviera, bojí sa, že už nikdy neprehovorí. No díva sa naňho pokojne a čaká na nejaký pohyb či slovo, ktoré by ju zbavili strachu, že odíde a nepovie jej nič. Hučanie Kupy ešte zväčšuje Tajaninu hrôzu z jeho mlčania.

	Zrazu tichučko zaštrngali ostrohy. Strhla sa a pozrela sa naňho. Blíži sa k nej. V mihu sa celá vystrela, ako keď sa na lutne napne struna.

	— Bolo to sebecké, odporne sebecké, do čoho som ťa pred chvíľou nútil, Tajana. Chcel som, aby si mi vrátila priateľstvo a lásku, ktoré patrili tvojmu otcovi. Preto som trápil tvoje srdce… Zle som robil.

	— Chceli ste mi dobre.

	— Sebe… sebe som chcel dobre, — vzdychol si a hodil rukou. — Ale už dosť o tom. Prišiel som sa rozlúčiť.

	Chvíľu mlčal a potom sa jej pokojne spýtal:

	— V Psohlavcovej veži si nepočula všetko, však?

	— Počula.

	— Vieš, čo ma donútilo zostať v kráľovninej blízkosti?

	— Šľachetná obeť vlasti.

	— Zveličuješ! Len povinnosť.

	Neodvetila. Celá sa trasie v očakávaní niečoho, čoho sa obáva, čo ju bolí a pripadá jej ako hlboká priepasť, nad ktorú sa nakláňa. Nedovidí jej na dno, ale tuší hrôzu…

	— Tajana, stojíme proti sebe, ale, hľa, delí nás pekelný oheň.

	Na oči jej padli dlhé mihalnice.

	— Nik ešte neprešiel peklom, aby sa dostal na druhú stranu živý. Rytier Sokol stojí oboma nohami v pekle, z ktorého niet návratu, niet cesty k tebe…

	Pochopila, že naráža na svoj vzťah ku kráľovnej a na Tajanino pokrvné príbuzenstvo s ňou, ktoré mu nedovoľuje milovať ju.

	— Počula si všetko a vieš, že je to tak.

	Iba zľahka prikývla hlavou, že rozumie.

	— Nikdy viac sa nesmiem vrátiť k tebe, Tajana. Nikdy!

	Pery sa jej chvejú, priviera oči. Zdá sa jej, že miestnosť napĺňa nepreniknuteľná tma. Aj jeho hlas slabne a prezrádza potláčané rozochvenie.

	— Nevidíš mi tvár, nepoznáš moje trápenie, Tajana. Tomu, čo sa skrýva pod kuklou, je súdené do konca života nosiť v srdci teba, Tajanka, teba, ty moja malá!

	Jej krehké telo sa chveje, vynakladá všetko úsilie, aby sa udržala na nohách. Necíti ani, či jej ešte bije srdce. Akoby zamrela.

	— Zapamätaj si, Tajanka, ten, ktorého volajú rytierom Sokolom, nikdy neprestane žialiť za tebou, lebo nikdy nebude môcť predstúpiť pred tvoju tvár. Nikdy!

	V jej tmavých očiach sa zatrblietali slzy.

	— Zapamätaj si, čo som ti teraz povedal. A vypočuj ešte poslednú moju prosbu. Odchádzam do boja. Možno zahyniem, možno nie… Ale aj tak ťa zaprisahám, sľúb mi na rozlúčku jedno jediné: že zabudneš na rytiera Sokola…

	Zmeravela od bolesti a stojí tu bez hnutia ako biela socha. Premáha sa, aby nevystrela k nemu ruky a nevykríkla. Nasilu chce privolať čarovnú moc šťastia, vynútiť zo seba odpoveď, o ktorú ju žiada.

	Pokúša sa vyriecť slovko, čo by ho potešilo.

	— Budem prosiť osud, azda mi pomôže.

	— Ďakujem, Tajanôčka!

	Lomcuje ňou horúčka. Zdá sa jej, akoby ešte nikdy nevyslovil jej meno tak nežne, rozochvene, milo a vrúcne. Akoby v tom výkriku bola nádej, viera v čosi veľké, čo napĺňa celý jeho život. Pichlo ju pri srdci. V jeho výkriku sa tají radosť z jej zabudnutia. Od toho závisí splnenie všetkých jeho túžob.

	— Je bolestné, čo od teba požadujem, ale robím to pre pokoj svoj i pre pokoj tvojho otca, Tajanka. Nedovoľ, aby preklínal rytiera Sokola, že zahubil tvoje mladé srdce. Nedopusť to! Zabudni na mňa a spomínaj na rytiera ako na druhého otca, ako na brata, ako na verného ochrancu… Na kolenách ťa prosím, Tajanka, Tajanôčka…

	Pokúša sa prehltnúť slzy. Jeho prosba vlieva do nej novú silu.

	— Môžete byť pokojný, rytier! Zabudnem na vás. A môj otec bude blahorečiť rytierovi Sokolovi…

	— Tajanka… Predrahá! Moje úbohé srdce cíti nebeskú blaženosť!

	Rytierov šepot dolieha k nej sťa neznáma melódia.

	Kľačí pred ňou, pomaličky vystiera ruku za jej plášťom a priloží si ho k ústam skrytým za kuklou z kovových plieškov. Odtiahla sa v obavách, že jej preukazuje priveľkú vďaku a česť.

	Celá sa stráca v šťastí. Nepočuje viac hukot Kupy. Všetko naokolo zmĺklo vo chvíli, keď pocítila na svojom plášti letmý bozk, akoby sa bozky hviezd dotkli zeme v nočnej tme.

	Mlčia. Jeho pohľad sa upiera na Tajanu. Ani čo by chcel vpiť do seba ľaliový pôvab čarovného zjavu.

	— Zbohom, Tajanka moja! Nezabudni, že mojím najväčším šťastím je pokoj tvojho srdca! Tajanôčka, lúčim sa navždy! Navždy…

	Hlas sa mu chveje. Nerozhodne vstáva, akoby sa na niečo odhodlával. Potom rýchle vykročil k dverám a takmer vybehol z komnaty.

	Tajana stojí s privretými očami. Ešte cíti, ako kľačí pred ňou, ešte počuje jeho hlas… Potom otvorila oči a uvedomila si, že je sama. Hlasné hučanie rieky znovu naplnilo miestnosť. Rozbehla sa k lôžku a zaborila hlavu do vankúša.

	Vyľakal ju láskavý dotyk. Zdvihla hlavu a obrátila poblednutú tvár vlhkú od sĺz k Dorii, ktorá zastala pri nej. Leží v horúčke a zalievajú ju slzy. Oboma rukami objala Doriinu pôvabnú hlávku a pritiahla si ju k sebe. Už nevládze potlačiť kŕčovitý plač.

	— Chúďa moje, čo ti navravel rytier?

	Tajana zdvihla ruku. Vzlykot jej nedovolí prehovoriť. Aj Doriu zaliali slzy, hoci nič nevie. Pritisla si dievča na hruď ako matka dieťa.

	Trvalo dlho, kým si Tajana sadla na lôžku a oslovila ju:

	— Kňažná…

	— Volaj ma Doria. Akoby tu sedela tvoja sestra, moja maličká. Odzajtra ti budem matkou aj sestrou. Volaj ma tak, moje drahé dieťa! Rozprávaj, bude ti ľahšie. Čo sa stalo?

	Tajanine pery sa ešte chveli a od vzrušenia sa nezmôže na slovo.

	— Musela som mu sľúbiť, že naňho zabudnem…

	— A ty ten sľub splníš. Viem to. Pravda?

	V tej chvíli sa Tajanine veľké čierne oči zväčšili a ešte väčšmi potemneli. Kdesi hlboko v nich sa ako večný plameň zaligotali ohníky.

	— Vy… vy sa ma to pýtate? — A potom Tajana pokračovala: — Sestrička, ako sa ma na to môžeš pýtať? Veď ty si potom nikdy neľúbila vojvodu! Nikdy!

	— Mýliš sa, ľúbim ho.

	Tajana zavrtela svojou čiernou hlávkou, až jej vo vlasoch ticho za cinkali drahocenné ozdoby.

	— Keby si ho milovala, vedela by si, že rozumom môžeš sľúbiť, ale srdce nezabúda. Nikdy, Doria!

	A potom zopäla drobné rúčky a zaprosila:

	— Sestrička, nevyzraď ma kniežaťovi, povedal by to rytierovi. Nevyzraď nič z toho, čo si videla a počula. Chcem, aby bol rytier pokojný a šťastný. Všetko bude tak, ako som ti ráno vravela, sestrička. Budem žiť pre drahého otca, ale láska v srdci… to je hviezda na nebi. Vo dne sa skrýva, ale nikdy nezhasne!

	 

	Keď na Ozaľgrad padli prvé ranné lúče, Tajana a Doria boli už schystané na cestu. Vtedy knieža Ivan oznámil Tajane že ju očakáva Ratimír. Pobrala sa s ním. Na chodbe jej otvoril dvere a Tajana vstúpila do dvorany. Uprostred stál pekný vysoký muž a díval sa na ňu čudným, smutným pohľadom.

	— Musíme sa rozlúčiť, dieťa moje, — povedal.

	— Len čo som sa oprela o drahú teplú hruď, už ju mám opustiť?

	Tie slová zašepkala tak milo, že ju ešte silnejšie privinul k sebe.

	— Kiež nás sprevádza tvoje šťastie!

	— Komu som ho ja zaželala, nikdy ho neopustilo. Zvíťazíte!

	— Naozaj tomu veríš, Tajana?

	— Áno. Moje šťastie ma dosiaľ nikdy nezradilo. Tak to bolo, aj bude! Viem, že zničíte Joachima a všetkých svojich nepriateľov.

	— Vždy keď si budeš líhať či ráno vstávať, zaželaj nám v duchu šťastie, aby sa nám podarilo oslobodiť vlasť od krutovlády a jej ochrancu Joachima. Jeho premožiteľa odmeníš ty sama!

	— Šťastie ho bude sprevádzať celý život.

	— A ak bude chcieť viac než to?

	— Čo?

	— Teba?

	Zachvela sa ako dieťa, ktorému rozprávajú o strašidlách.

	— Šťastie je vrtkavé, ale kto dostane teba, bude mať všetko šťastie na svete.

	— Tak si ma nechajte vy!

	Usmial sa nad jej dôvtipnou odpoveďou a pohladil ju po tvári.

	— Ja si ťa nechám, ale chcel by som, aby tvoja mladosť mala dôstojného druha, ktorý by ťa ľúbil a ktorému by si aj ty venovala svoje srdce.

	Sklopila zrak. Spomenula si, čo jej v noci povedal na rozlúčku rytier. Otec bude chcieť, aby si vzala muža, ktorého jej sám vyberie.

	— Posmutnela si. Zarmútil som ťa, Tajana? — spýtal sa prekvapene.

	— Ťažko sa počúvajú také slová na rozlúčku. Vy už teraz myslíte na to, ako sa znovu rozídeme…

	— No, no, akosi bystro rozmýšľa tá tvoja hlávka! — usmial sa natešene. — Prejdeš ty cez rozum aj mne, aj svojmu budúcemu mužovi!

	— Mudruje sa ľahko, — poznamenala s úsmevom, — ťažšie sa bojuje za veľké veci, ako je vaša, otče. Oslobodiť vlasť môžete len vy!

	— Mýliš sa, dieťa moje. Je nás veľa. A táto malá rúčka je naším najväčším pokladom!

	Akoby postrehla Ratimírovu tajnú myšlienku, zvolala:

	— Moc môjho šťastia! Spýtajte sa, otče, hocikoho, čo dokáže šťastena!

	— Táto rúčka má väčšiu moc ako všetky šťasteny. Ak ju sľúbim tomu, čo stúpi na krk Joachimovi, nedočká sa ani troch svitaní.

	Úder ju zasiahol rovno do srdca.

	— Tvoja tvár sa zachmúrila, Tajana. Vari si si už vybrala?

	Pochopila, že musí zažehnať nebezpečenstvo, ktoré hrozilo rytierovi Sokolovi. Akoby počula jeho včerajšiu prosbu, aby neodmietala muža, ktorého jej otec vyberie. V strachu o rytiera bola rozhodnejšia, ako keby hrozilo nebezpečenstvo jej. Náhlivo odvetila:

	— Nie, nevybrala som si nikoho. Nemyslím na vydaj.

	A na sobášny list s mŕtvym všetci zabúdajú, pomyslela si, ale teraz sa rozhodla o tom mlčať.

	— Otče, ešte veľa času uplynie, kým si budem môcť vyberať. Povedala som vám už, že chcem žiť s vami a tešiť sa z vašej lásky.

	— Aj to bude, moja malá, ale víťazstvo musí byť naše, skôr než začne padať lístie… Keby si chcela, svitla by nám sloboda už v čase dozrievania jabĺk… Nie ja, lež ty vybojuješ naše víťazstvo! Ty prejdeš cez rozum všetkým prefíkancom, zrúcaš zločincom všetky pevnosti, zlomíš všetky okovy, zhodíš z hláv koruny a budeš korunovať nových kráľov. Ty, tvoja malá rúčka, ktorá patrí najpôvabnejšiemu stvoreniu, prinesie slobodu, dobro a šťastie nášmu rodu!

	Keď to dopovedal, úsmev mu zahnal smútok z očí. Vzal ju za ruky a radostne, s nádejou pokračoval:

	— Poviem im, kto chce dostať teba, tvoju ruku, musí byť víťaz! Kto rozmliaždi drakovi hlavu, dostane Tajanu!

	Nadšenie rozžiarilo Ratimírovi tvár a zarmútilo Tajanino srdce. Ocitla sa zoči-voči želaniu bojovníka-kráľoviča, ktorý sa chytá dávnych tradícií — posilniť nádej v úspešný boj krásou svojej dcéry.

	— Tajana, odpradávna sľubovali králi a princovia ruku svojich dcér ako odmenu tým, čo sa vrátia ovenčení slávou víťaza.

	— Viem, — zašepkala rýchle plná obáv a podotkla: — Ale to boli vychýrené krásavice.

	— Ó, dieťa, vari si si nikdy nevidela tvár? Krajšia si než najvychýrenejšie krásavice. Zvesť o tvojej kráse sa roznesie po svete, len čo ťa uvidia. Bude ju šíriť víťaz, ktorému dáš srdce a zocelíš jeho ramená, aby šikovne narábal mečom. Tajana, tvoja rúčka, ktorou obdaruješ víťaza, je nepremožiteľná!

	Tajana sa ocitla medzi dvoma mlynskými kameňmi — otcovým želaním a rytierovou prosbou. Zviera jej to hruď, v ktorej sa chveje prestrašené srdce. Každá slza alebo vzdych, každé slovo by prezradili jej rozhodnutie zostať slobodnou. Zradila by rytiera a zlomila srdce otcovi. Ublížila by dvom ľuďom, ktorých miluje celou svojou bytosťou a ktorí milujú ju.

	Ratimír nadšene pokračuje:

	— Za takú odmenu nájdu nepriateľa, aj keby sa skryl do oblakov, a vytiahnu ho na svetlo božie aj z diablovho lona. Súhlasíš so mnou, však, moja malá?

	— Áno, — odvetila a pritúlila si mu hlavu na hruď, aby jej nevidel do tváre.

	— Ty plačeš? Azda miluješ?…

	V duchu videla, ako nad hlavou rytiera preletel mrak Ratimírovej kliatby. Aby ho ochránila, odpovedala:

	— Plačem, že ma posielate tak ďaleko. Dosiaľ som stále žila v cudzom svete. Nikoho blízkeho som nemala, a len čo som vás našla, ani ste ma poriadne nepohladili, už sa musíme rozísť.

	Jej odpoveď sa mu zdala taká prirodzená, že sa viac na nič nepýtal. Uveril vysvetleniu, ktoré sa ho hlboko dotklo.

	— Priveľa som sa s tebou zhováral o boji, som ním celkom zaujatý. A ty túžiš po nehe, lebo si nikdy nepocítila vrúcne srdce. Budem na teba myslieť, Tajana, kým budeš ďaleko, a preukazovať ti lásku, keď sa zasa zídeme. Krvavé dni sa pominú a ty opäť pocítiš otcovskú lásku.

	Zostúpili po schodoch na nádvorie. Tajana si na svojich krehkých pleciach odnášala aj bremeno obete.

	Velikánsky kočiar so šiestimi koňmi a s hnedou strechou už čakal na nádvorí. Pri ňom postávali na cestu pripravení ozbrojení chlapi.

	Veliteľ oddielu kniežaťa Okičského, ktorý pozostával z dvadsiatich piatich ľudí, dostal veľmi vážnu úlohu — šťastne odprevadiť dievčatá do Senja. Ivan mu dával posledné pokyny, ako si počínať. Doria, zahalená do tmavomodrého plášťa, pozorne počúvala bratove rady.

	Kráľovič Ratimír objal Tajanu a nežne ju pobozkal na čelo i na tvár. Doria zápasila so slzami a objímala brata.

	— Kňažnej Okičskej nepristanú slzy, — pošepol jej Ivan, hoci jeho poblednutá tvár tiež nesvedčila o pokoji, s akým to povedal.

	Doria sa ovládla a pristúpila k Ratimírovi. Pobozkal ju na čelo, a tak aby to nepočula Tajana, povedal:

	— Kňažná, zverujem vám všetko, čo mi je na tomto svete milé a drahé. Buďte jej starostlivou sestrou, aj keby som zahynul v boji. Nezabudnite na moju prosbu, kňažná! Nemá nikoho okrem mňa a možno čoskoro stratí aj to!

	— Budem jej vernou a oddanou sestrou, kráľovič, aj za vášho života.

	Ivan pristúpil k Tajane a srdečne sa s ňou rozlúčil. Po ňom urobil tak aj mladý Babonič.

	Potom Ratimír vyložil hore do koča Tajanu a Ivan Doriu.

	Pod koženou strechou majú pripravené pohodlné sedadlá z vankúšov. Truhlice so šatstvom, jedenie, nádoby s vodou, všetko je starostlivo uložené v koči.

	Kráľovič Ratimír s Ivanom a s Pavlom stoja obďaleč a mlčia. Spoza rozhrnutých závesov na okienkach kočiara vykúkajú hlavy cestovateliek. Aj ony mlčia. Vo chvíli lúčenia nik nenachádza slov. Ivan uprel pohľad do zeme. Ratimír sa zahľadel na Tajanu, ktorej oči akoby na nádvorí čosi hľadali. Ale nikde nikoho. Hradby zalievajú lúče ranného slnka. Na Tajaninu dušu zaľahla ťažoba. Zdá sa jej, že sa celý Ozaľgrad, celé velikánske kráľovstvo rúcajú na ňu. Celá sa schúlila, sťaby zamrela pod tou ťarchou. Už necíti ani bôľ.

	— Buďte šťastní všetci, všetci!

	Kočiar zahrkotal, zišiel k bráne pod vežou a pustil sa po moste. Kupa zlovestne hučí a Tajane sa zdá, akoby vlny vystupovali, akoby sa voda vylievala, akoby nastávala potopa. Díva sa na Ozaľgrad belejúci sa na brehu a šepce:

	— Tak tu som sa rozlúčila s rytierom, tu som svojím sľubom zakapala svoj mladý život!

	— Hľa, slnko vychádza, — povedala Doria akoby sama pre seba, — ale pred nami je zamračené, ideme do tmy…

	Kráľovič Ratimír s kniežaťom Ivanom ešte dlho stáli na jednej z veží Ozaľgradu a pohľadom sledovali koč, čo sa v sprievode Ivanovho oddielu uberal na juh.

	— Uvidím si ešte dakedy dieťa? — spýtal sa ticho kráľovič.

	Ivan neodvetil. Chvíľu mlčali a potom Ratimír obrátil pohľad ku kniežaťovi. Jeho vždy pokojnú, rozhodnú tvár zahaľuje temný mrak hlbokého žiaľu.

	— Knieža, aj na vás doľahla clivota?

	— Nie! — rázne zvolal mladý knieža nazlostený sám na seba a zdvihol hlavu. — Kráľovič, odteraz mám pred sebou jediné: boj!

	— Boj na život a na smrť, — doplnil Ratimír.

	NA KRÁĽOVSKOM DVORE

	Na kráľovskom dvore v Požegu sa všetko živé trasie pred nemilosrdnými vyhrážkami Joachima, ktorý sa znovu ujal vlády nad celou krajinou. Vo dne v noci prichádzajú k nemu poslovia so správami o Ivanovi Okičskom a jeho priateľoch a oznamujú, že po nich niet ani stopy. To Joachima privádza do zúrivosti a svoj hnev si vylieva na dvoranoch. Len Henrich Gising mu vyčíta:

	— To vy ste na vine, že sme ich nepochytali. Najprv ste utekali za kráľovnou, aby ste ju uväznili do pása cudnosti, namiesto aby ste hľadali rytiera Sokola. Mali ste ho pod nosom!

	— Kňažná Doria, tá ťa trápi! Len tá!

	— Aby som ju priviazal o konský chvost! Chcem pomstu, nie jej náruč! Ale vo vás krv vrie a rozum spí. Ešte vás knieža Okičský oberie o moc.

	— Mňa? Mňa už o moc nik neoberie, kým budem žiť! Nik! Počuješ?

	— Počujem, ako kričíte, ale nevidím, že by ste aj niečo podnikali. Okičský je živý a slobodný, počujete, Joachim? Ten, ktorému ste vo dne v noci pripravovali pomstu, žije a je slobodný!

	— Dosť už! Prešli štyri dni, teraz im ukážem. Všetkých Okičského prívržencov zbavím moci, všetkým, čo sa na gričskom sneme postavili proti mne, odoberiem majetky ako zradcom. Rozhodnutia snemu zruším, a len čo tu bude vojsko z Uhorska, potiahnem proti Okičskému! Dávam ti svoje slovo, že na nádvorí Gričského hradu bude visieť hlava kniežaťa Okičského.

	— A jeho sestra?

	— Priviažeš ju ako ozdobu o chvost svojmu sivkovi.

	— Len nezabúdajte, že Okičský pobalamutil chorvátsky ľud a ten v ňom vidí svoju spásu.

	— Keď vyvesím jeho hlavu na slnko, od strachu padnú predo mnou na kolená. Veď čím iným si lepšie udržím moc, ak nie strachom? Hneď teraz sa vyberieme na Grič.

	— Platí! No nie aby ste šli ešte do kráľovninej spálne!

	— Je pod zámkou!

	— Kľúč máte pri sebe? Tak poďme! Oddiel čaká pripravený už od rána.

	A vybrali sa na Grič v sprievode dvoch ozbrojených stotín.

	V paláci sa zatiaľ celkom nahá Alžbeta s rozpustenými vlasmi klaňala pred sochou svojho pohanského boha. Vzpínala ruky nad hlavou, hádzala sa na zem a udierala čelom o dlážku. Potom vstala a dala sa objímať nohy škaredej sochy a rozochvenými prstami hladiť jej kolená, kým jej ústa chrlili nezrozumiteľné, vrúcne, vášnivé slová, akoby nimi mámila ohnivú lásku muža.

	Čakala, či nepocíti alebo nezbadá nejaké znamenie milosti kamenného boha, ku ktorému sa tak vrúcne modlila. Márne! Vstala a začala si zdobiť rozpustené vlasy perlami. Potom si prehodila cez nahé telo purpurový plášť a obrátila sa k dvoranke, ktorá ju strážila:

	— Choď a zavolaj palatína! Nech okamžite príde!

	Dvoranka sa vzdialila. Alžbeta stojí a cez purpurový plášť od hlavy po päty presvitá jej nahé telo. Cíti sa krásna ako bohyňa. Je presvedčená, že svojou krásou zláka Joachima, aby jej sňal pás cudnosti. Ak nie, vrhne sa naňho, utečie na chodbu a začne kričať. No dvoranka sa vrátila so správou, že Joachim odišiel aj s vojskom na Grič. Zhrozená kráľovná sa pokúsila prehovoriť stráže, aby ju pustili na chodbu, no nevyhoveli jej želaniu. Obrátila sa na dvoranku, ktorú jej Joachim pridelil, aby ju obsluhovala. Sľubovala jej hory-doly, no tá iba nariekala:

	— Kto pustí kráľovnú von, príde o hlavu!

	Alžbeta vykríkla od hrôzy. Potom si spomenula na Jakoba Poničeva. Len tak blčí vášňou k nej. A už zasa sľubuje svojej strážkyni perlový náhrdelník, ak zakričí na chodbe, že sa kráľovná zbláznila. Tá sa napokon rozhodla a vrhla sa na strážcu, ktorý ju hneď zadržal. No keď zbadala na chodbe akýsi cudzí sprievod, znovu zvrieskla:

	— Kráľovná volá! Kráľovná ochorela, pomôžte kráľovnej!

	Za dverami komnaty nedočkavo čakala Alžbeta, či jej niekto príde na pomoc.

	Naraz sa dvere rozleteli. Prostred červených závesov zastala chlapská postava v čiernom. Tvár popolavá, kostnaté čeľuste, široké pery, do čela spadnutá čierna kapucňa. Oči blčia ako dve fakle. Alžbeta sotva lapá dych. Pred ňou stojí jej niekdajší spojenec inkvizítor Konrád a vykríka:

	— Mňa, rímskeho posla, odmietate prijať a vyháňate ma odtiaľto? Klamete, že nie ste v paláci?!

	Alžbeta nadšene zvýskla. Táto výčitka je záchranou. Hodila sa na kolená a celá užialená odhaľuje svoje telo uväznené v páse cudnosti.

	— Palatín Joachim zradil mňa aj môj sľub rímskemu pápežovi. Rozpustil vojsko, ktoré som chcela poslať proti krivovercom. Chcel dať korunovať Ondreja, aby v mene pohanských Kumánov ovládol celé kráľovstvo. Všetky národy chcel obrátiť na ich pohanskú vieru. Vtedy som si našla nových spojencov v Chorvátsku a s ich pomocou zvrhla Joachima. Zhromažďovala som nové vojsko. Už bolo všetko pripravené, keď sem vtrhol Joachim, odovzdal moc Kumánom a mňa, kráľovnú, dal do potupných okov. Hľa, pozrite, nik ma nemôže vyslobodiť, lebo kľúč má so sebou. Som obeťou svojej zbožnosti. Len vy môžete zachrániť svoju vernú spojenkyňu pred krivovercami!

	Je to prvá rana vypálená proti Joachimovi.

	— Nech sa na rozkaz vašej zbožnosti okamžite vydajú za Joachimom, aby ste ho mohli sám vypočuť a potrestať!

	Nahnevaný Konrád hneď vydal rozkazy.

	Na druhý deň predpoludním mu prví jazdci oznámili, že Joachima aj Henricha zastihli niekoľko hodín cesty od Požegu. Pre veľké záplavy sa nedostali ďalej.

	Čoskoro sa zjavil vo dvore Požegského hradu aj celkom premoknutý Joachim a hlboko sa poklonil inkvizítorovi. No ten skríkol:

	— Zradca! Vaši vojaci ma urazili, oklamali a chceli ma vyhnať! Ale, našťastie, našiel som kráľovnú. Uznávam iba jej vládu v mene maloletého syna! Žiadam, aby ma kráľovná prijala so všetkou poctou, ktorá mi patrí. Ďalej vám prikazujem, aby ste kráľovnú ihneď pustili na slobodu. Viem všetko! Je potupne väznená v páse cudnosti, lebo s vami nechcela hrešiť. Na to má právo iba manžel. Dopustili ste sa urážky kráľovskej cti! Hneď zhoďte kráľovnej pás cudnosti!

	Ohromený, zničený, porazený Joachim vošiel do Alžbetinej komnaty. Privítala ho hrdo, uvedomujúc si svoju prevahu. Joachim bez jediného slova vytiahol kľúč. Alžbeta si naddvihla plášť a on odomkol zámku. Okovy spadli na zem. Joachimovi sa zdá, že je všetkému koniec. Začal Alžbetu prosiť, aby mu odpustila, ale tá vyhlásila:

	— Odíďte! Nech môžem plniť vôľu vznešeného hosťa!

	O pol hodiny Alžbeta vstúpila do dvorany v plnom lesku kráľovského oblečenia a prinavrátenej moci. Všetci dvorania museli Konráda slávnostne poprosiť o prepáčenie. Potom sa mu dostalo zadosťučinenia aj od Alžbety. Odsúdila Joachimov nedôstojný čin a zbavila ho hodnosti palatína.

	Sotva to Alžbeta dopovedala, odišiel kráľ Ladislav, Joachim a Henrich Gising do palatínovej komnaty. Všetci traja sa triasli od zúrivosti. Henrich si jednostaj lámal hlavu, ako by pred Konrádom odhalil, že Alžbeta sa ešte stále modlí ku kumánskym bohom. Vtom im dvoran oznámil, že kráľovná si želá hovoriť s Joachimom. Plný nádeje vošiel do dvorany, kde sedela kráľovná s Konrádom. Len čo ho uvidela, ozvala sa:

	— Jeho zbožnosť a ja sme rozhodli, že všetkých mužov, ktorých tu máme, už o tri dni pošleme do Bosny proti krivovereckým bogomilom. Na vašu hlavu som vypísala odmenu, lebo ste ma vierolomne zradili a doteraz mi bránili zaútočiť na krivovercov. Môžete vykúpiť svoju vinu. Pôjdete pod dozorom mojich ľudí s kráľovským vojskom do Bosny. Ak preukážete odvahu a vytrvalosť pri hľadaní krivovercov, dostanete milosť.

	Po tomto údere Konrád vstal a povedal:

	— Vy, bývalý palatín, ste vylákali od mladého kráľa podpis, že vás splnomocňuje vládnuť za seba do svojich dvadsiatich piatich rokov. Je to protizákonné. Uznávame iba vládu kráľovnej Alžbety, vdovy po Štefanovi VI. Ihneď odovzdajte tú listinu panovníčke.

	Úplne znivočený Joachim siahol na prsia, vytiahol listinu a odovzdal ju Alžbete. No kým to robil, pripravoval kráľovnej novú pascu.

	— Vaša dôstojnosť, upadol som u kráľovnej do nemilosti pre tie krivoverky, čo ste hľadali ešte na Griči.

	Jeho slová na Konráda zapôsobili.

	— Tie dve krivoverky, o ktoré ma pripravil kráľ Štefan? — zvolal.

	— Áno, vzal vám ich, — ozvala sa Alžbeta. — A nebolo v mojej moci, aby som to vašej dôstojnosti dala vedieť. Musela som mlčky trpieť všetko, čo robil kráľ s Joachimom.

	— Brata kňažnej Okičskej kráľovná menovala svojím palatínom! — pokračoval Joachim.

	— A kňažná bola milenkou lúpežného rytiera Toma, ktorý drancuje kostoly, kláštory a kaplnky. Na jeho hlavu už vypísali odmenu, — zamiešal sa Henrich, ktorý nebadane vkĺzol do dvorany.

	— Je to tak! — zvolal Joachim.

	— Zakazujem hovoriť týmto dvom zradcom, ktorí sa spojili s pohanskými Kumánmi. Vaša dôstojnosť, len sa spýtajte hociktorého z dvoranov. Palatín Joachim sa do ničoho nepustil, aby sa predtým neuchádzal o čarovnú moc tej druhej krivoverky, ktorú vaša dôstojnosť odsúdila na smrť upálením. Volal ju dokonca svojou šťastenou!

	— Tú bosorku, čo privolala diablov z pekla a tí potom zmlátili môjho Johana, kým obidve krivoverky neutiekli?

	— Áno, a čo ju ľudia volali šťastenou, — potvrdil Joachim.

	— Diablova šťastena! Spoločníčka pekla, bosorka nad bosorkami! — zvolal Konrád.

	— Bola kráľovniným miláčikom, — znovu sa ozval obvinený Joachim. — Lákala k nej údajného rytiera Sokola, čo vo dne v noci chodil v kukle a jakživ nikomu neukázal svoju tvár.

	— Celkom ovládol kráľovnú, — pripomenul Henrich.

	— A prekazil prípravy na boj s krivovercami! — kričí Joachim.

	— Nuž, to je dôvod, pre ktorý kráľovná nesplnila prísahu danú dôstojnému inkvizítorovi, — pomáha mu Henrich.

	Zhrozený Konrád vzpína ruky a horekuje:

	— Vravte, kráľovná! Naozaj ste prijímali čerta v kukle a šťastenu, bosorku, diablovu spoločníčku? Veď je to útok pekla na základy kráľovstva! Sem sa, chlapci moji, obrancovia moji, všade na nás striehnu poslovia pekla!

	Dvere sa otvorili a vošli Konrádovi ľudia. Najprv jednooký a po ňom dvaja mládenci oblečení ako talianski šľachtici.

	— Počúvajte a súďte, aby ste mohli podať v Ríme pravdivé svedectvo, od ktorého pravovernému naskakuje husia koža.

	— Nech mi vaša dôstojnosť dovolí odpovedať na obvinenie, — obrátila sa kráľovná ku Konrádovi, kým jej blčiaci zrak sa zabodol do dvoch mládencov, ktorých tváre i celý zjav nesvedčili o askéze. S úprimným záujmom pozorovali nezvyčajne príťažlivý zjav kráľovnej. Tvár ešte stále mladá, zrumenená počerná pleť, oči ako dva žeravé uhlíky, hrubé čierne vrkoče jej padajú na hruď, od štíhleho drieku až po zvodné nohy ju obopínajú priliehavé šaty. Srší z nej oheň a zapaľuje tváre mladých ľudí. Alžbeta ich zviera svojím pohľadom ako kliešťami.

	— Prosím vašu dôstojnosť, aby svoju až za hrob oddanú kráľovnú a do posledného dychu vernú služobníčku v krvavom boji s nevercami ochránila pred útokmi týchto zradcov.

	Konrádovi pobočníci sa súhlasne pozreli na svojho pána.

	— Vravte, kráľovná. A nech sa jej nik nepletie do reči! — ozval sa inkvizítor.

	Joachim a Henrich, poblednutí, rozochvene vyčkávajú. Alžbeta vysvetľuje, že Doriu a Tajanu musela prijať na dvor, lebo si tak želal a prikázal jej to kráľ Štefan. Vraj vtedy na Griči k nej pristúpil akýsi zbožný človek a povedal, že pozná jej veľkú zbožnosť, ale že aj tak musí vziať do Budína tie dve krivoverky. Vraj i on príde za nimi a budú tajne sledovať tie dve apoštolky krivovercov. A len čo ich pristihnú pri čine, okamžite to dajú vedieť inkvizítorovi Matijasovi.

	A kráľovná pokračuje:

	— No a tak sme spolu, on i ja, pozorovali krivoverky. Poradil mi, aby sme vzali na dvor aj kňažninho brata. Iba tak vraj budeme môcť sledovať, ako budú prostredníctvom diabla šíriť krivoverectvo, a všetkých ich prichytiť pri čine. To mi poradil ten zbožný človek.

	— Kto to bol? — spýtal sa Konrád.

	— Volali ho rytier Sokol.

	Joachim aj Henrich sa zamračili a jednohlasne zvolali:

	— Jej milenec! Milenec!

	Alžbeta si zakryla tvár rukami, akoby sa hanbila, a potom sa obrátila ku Konrádovi:

	— Nedovoľte, aby urážali zbožného, svätého človeka!

	Inkvizítorovi pobočníci sa znepokojili a pošepli čosi Konrádovi, ktorý sa prísne spýtal:

	— Je to rytier, čo požíval privilégium mať stále zahalenú tvár?

	— Áno, on, — prisvedčila kráľovná.

	— A kto sa skrýval pod tou kuklou?

	— Prisahám, že hovorím pravdu. Skrýval sa pod ňou najhorlivejší bojovník proti krivovercom, zbožný dôstojný otec.

	Joachim udrel o stôl, až všetko zarinčalo. Henrich sa zaškľabil a zvolal:

	— Milenec, dobrodruh! Chodil v noci do jej spálne!

	— Prosím o ochranu pre zbožného dôstojného otca, ktorý v noci prichádzal ku mne, aby z mojej komnaty sledoval čarodejnicu Tajanu a jej spoločníčku kňažnú. Po nociach sa hriešne stretali s diablom.

	— Viete jeho meno a z ktorého kláštora bol?

	— Viem. V tom kláštore som ho po prvý raz videla, ale musela som sa mu zaprisahať, že pred nikým nevyslovím jeho meno. Preslávil sa ako bojovník proti krivovercom. Zostavili proti nemu osobitný oddiel, ktorý ho všade sledoval. Chceli ho zabiť. Veď preto si nikdy neodhalil tvár.

	Joachim mal na jazyku najnevyberanejšie nadávky, ale neodvážil sa ich pred Konrádom vysloviť. Alžbeta sa vystrela, akoby mu chcela zasadiť posledný úder, a pokračovala:

	— A keď sme nazhromaždili rukolapné dôkazy, chceli ma zabiť. Ja som verejne, pred všetkými odsúdila na smrť čarodejnicu krivoverku Tajanu a dala som ju priviazať o konský chvost.

	— A zbožný rytier Sokol ju zachránil! — víťazoslávne zvolal Joachim.

	— To nebol rytier Sokol, ale jeden z krivovercov, čo sa často zaňho vydával v takých istých šatách a prilbe, aby pomáhal krivoverkám.

	— Kde je teraz váš spoločník?

	— Odišiel ešte pred turnajom, aby vysliedil kompánov čarodejnice Tajany a jej pomocníčky Dorie. Nech sa vaša dôstojnosť ráči spýtať dvoranov. Sami priatelia kniežaťa Okičského tvrdili, že krivoverku Tajanu nezachránil rytier Sokol, ale akýsi mládenec oblečený v takom istom plášti a s prilbou na hlave.

	— Ku všetkému, čo tu najjasnejšia kráľovná povedala, mám plnú dôveru, — vyhlásil Konrád, — a prenechávam jej právo rozhodnúť o treste pre týchto dvoch zradcov. Zaslúžia si temnicu a smrť!

	Zhrozený Joachim stratil aj poslednú nádej na záchranu. Padol na kolená a modlikal:

	— Milosť! Podľahol som krivovereckej moci! Aj dcéru mi krivoverci zlákali a spravili z nej diablicu. Ako by neboli zviedli mňa tie dve čertice, z ktorých jedna sa chválila, že prináša šťastie? Vtedy na Griči ju aj rytier Sokol požiadal, aby sa mu dotkla meča…

	— To bol jeho dvojník, a nie môj zbožný spoločník. Tamten bol krivoverecký kazateľ a ten v Budíne dôstojný otec.

	— Môžem niečo povedať, vaša dôstojnosť? — spýtal sa jeden z Konrádových mladých pobočníkov. Keď inkvizítor súhlasil, obrátil sa k Alžbete:

	— Najjasnejšia kráľovná všetko vysvetlila a dokázala svoju pokornú oddanosť jeho dôstojnosti inkvizítorovi Konrádovi aj svoj najhlbší súhlas s prenasledovaním krivovercov. To všetko je nad slnko jasnejšie. V tejto chvíli je však, dovoľte, kráľovná, najdôležitejšie čosi iné. Prišli sme sem s najdôstojnejším inkvizítorom z juhu, presnejšie, priplávali sme po mori. Na polceste sme stretli velikánsky šľachtický kočiar, ktorý sprevádzala družina vznešeného pána. O tom svedčilo oblečenie, zbrane aj kočiar. Práve sme s priateľom zišli z nášho koča, trochu sme sa poprechádzali, keď sme zbadali pred sebou kočiar s rozhrnutými závesmi. Sedeli v ňom dve rozprávkové krásavice. Prisahal by som, že jednu z nich som videl v Lašskej Vsi. Myslím, že to boli vaše krivoverky, najjasnejšia kráľovná.

	Mládenec opísal tvár aj postavu Dorie i jej spoločníčku.

	Alžbeta spoznala kňažnú Okičskú, no tá druhá nemohla byť Tajana. Všetci v Požegu ju pokladajú za mŕtvu. Je možná toľká podobnosť? Alebo Tajana predsa len utiekla? O chvíľu Alžbeta podišla k mládencovi a ku Konrádovi.

	— Opis mladého pána je presný. Krivoverci sa asi tvárili, že čarodejnica Tajana je mŕtva. Začas ju skryli a potom s ďalšou krivoverkou poslali na juh, lebo som ich dala hľadať. Na Griči by ich ťažko skryli, a preto ich poslali na juh. Družina, čo ich sprevádzala, určite patrí Ivanovi Okičskému. Nech sa okamžite za nimi vydá kráľovské vojsko. Ak pôjde skratkami, istotne krivoverky dostihne. Nech ich zlapá, spúta a privedie ku mne. Prosím jeho dôstojnosť inkvizítora, aby ich vyčkal a upálil na výstrahu pred očami celého národa.

	— Prijímam múdry a spravodlivý návrh najjasnejšej kráľovnej, — rozhodol inkvizítor. — Nech vyšlú vojsko ešte dnes. Zostaneme tu, kým ich neupálim.

	Tým sa rokovanie skončilo. Konrád so svojimi ľuďmi sa odobrali do svojich komnát. Alžbeta pod dojmom víťazstva nad Joachimom pozvala si obidvoch mladých Talianov, aby sa ich podrobnejšie povypytovala na stretnutie s dievčatami. Najväčšmi sa zaujímala o čiernovlásku. Presvedčila sa, že Doriu naozaj sprevádza Tajana. Mladí Taliani nestretli po ceste nijakých rytierov či šľachticov. Z toho Alžbeta usúdila, že jej nepriatelia poslali dievčatá na juh, aby ich skryli pred jej pomstou. Oni sami sa zatiaľ pravdepodobne zdržiavajú na Griči alebo niekde v okolí, či dokonca poblíž Požegu, aby mali na očiach kráľovské vojsko. Napokon si pozvala hlavného veliteľa a dala mu presné pokyny. Má sa vybrať za Tajanou, pokiaľ možno najodľahlejšími cestičkami.

	— A keď ju chytíte, na mieste ju spútajte okovami a priveďte ku mne. Prirodzene, aj kňažnú, ale predovšetkým Tajanu, krivoverku s diabolskou mocou. Odmením vás rýdzim zlatom! A teraz už choďte!

	Alžbeta vzbĺkla ako slama, keď sa dozvedela, že Tajana žije. Rozhodla sa klaňať Konrádovi ako svojmu pánovi, len aby sa dočkala chvíle, keď inkvizítorov korbáč zbičuje Tajanu a skrvavenú ju hodia na hranicu. Kastelán Poničev jej tlmočil Henrichovu prosbu, aby vypočula jeho návrh. Ihneď ho dala zavolať. Už vopred vedela, čo jej chce povedať.

	— Najjasnejšia kráľovná, pokorne prosím o prepáčenie za svoje nedôstojné správanie. Dovoľte mi odpykať si svoj hriech. Prisahám, že vám privediem tú bosorku Tajanu, ak mi prikážete, aby som ju hľadal. Mne tie dve neujdú, kým budem na tomto svete. Aj život obetujem, aby som inkvizítorovi mohol odovzdať nadutú sestru Ivana Okičského. Sám ju položím do ohnivých plameňov a potom sa vrátim, aby so mnou vznešená kráľovná spravila, čo sa jej zachce.

	— Dobre, súhlasím. Priveďte mi veliteľa, aby som mu dala pokyny ohľadom sprievodu Henricha Gisinga. Kňažná je vaša, Tajana moja!

	O chvíľu poslala kráľovná Konrádovi svoje rozhodnutie.

	„Zosadený palatín Joachim si zaslúži temnicu a smrť, no moja kráľovská milosť rozhodla, aby sa vybral proti krivovercom do Bosny s vojskom, ktoré moji velitelia naverbujú v Slavónii. Joachim bude pod dozorom, a keď sa v boji proti bosnianskym krivovereckým bogomilom osvedčí, dostane milosť. Vojsko sa vydá na cestu do ôsmich dní. Dovtedy sa Joachim nesmie ani hnúť zo svojej komnaty. Henrich Gising pôjde hľadať krivoverky, ktoré utekajú na juh, a tiež dostane milosť!“

	 

	Večer dvorania očakávali Alžbetu. Mladý kráľ sa nevyspatými, krvavými očami tupo zahľadel na dvere, ktorými vchádzala kráľovná. Je nezvyčajne pokojná, v tvári má chladný výraz. Nikomu zo svojich najbližších nevenovala jediný pohľad. Pred ňou vošli do dvorany pážatá, za ňou stolník a dvaja mladí Taliani. Kráľovná sa pobrala rovno k stolu a nahlas povedala:

	— Jeho zbožnosť žije iba o chlebe a vode, preto si neželá zasadnúť za hojný kráľovský stôl. Ale jeho pobočníci sú dnes našimi hosťami.

	Taliani sa hlboko uklonili a kráľovná prikázala stolníkovi, aby ich usadil oproti nej.

	Nikomu z kráľovskej rodiny nechutilo. Aj mladý kráľ, hoci sedel na svojom starom mieste, pochopil, že už nič neznamená. Nik si ho nevšíma, matka naňho neprehovorí, akoby tu ani nebol. Alžbeta sa celý čas venovala inkvizítorovým ľuďom.

	Keď sa večera skončila, kráľovná sa ozvala:

	— Zajtra predobedom zhromaždia sa na nádvorí všetci kumánski dvorania. Začne sa s vyučovaním kresťanskej viery.

	Oldamurove oči potemneli. Kráľovná sa obzrela naňho a povedala:

	— Vojvoda, pozajtra odbavíme tvoju svadbu s kňažnou Orchidou.

	— Nech mi najjasnejšia kráľovná aj kňažná Orchida prepáčia, ale beriem späť svoju prosbu…

	Na tvárach prítomných sa zjavilo nepríjemné prekvapenie. Iba Orchida si vydýchla. Keď si Alžbeta všimla sestrinu radosť, ostro sa spýtala vojvodu:

	— Prečo berieš svoju prosbu späť?

	— Lebo kňažnú už… nemilujem!

	Pri stole zavládlo ticho. Všetkým pripadalo takéto poníženie nerozmyslené.

	Oldamur sa na nikoho ani nepozrel a sadol si na svoje miesto. Dvoranom okolo stola bolo úzko. Iba kráľovná triumfovala, keď na ich hlavy zvolávala pomstu.

	Potom sa vrátila do svojich komnát a zhodila zo seba purpur i korunu. Dumala o udalostiach, ktoré ju zastihli v Konrádovej prítomnosti.

	Dlho premýšľala, až napokon prikázala dvoranke, aby jej priviedla Jakoba Poničeva.

	Kým prišiel, pomaly sa prechádzala po komnate.

	Mladý muž pokľakol pred ňou a čakal, čo rozkáže.

	— Zdvihni hlavu a pozri sa mi do očí. Odo dneška budeš stále pri mne. Beriem si ťa namiesto zradného Rufu.

	S potešením pozorovala, ako mu do mladej tváre vstúpila krv a zvlhli oči.

	— Žiadam od teba vernosť.

	— Kladiem vám k nohám svoj život, — povedal a dotkol sa čelom zeme.

	— Pozeraj sa mi do očí! — prikázala mu znovu. — Vieš, že ľudia z dediny prehľadali celý močiar, a šťastenino telo nenašli?

	— Chodili ta, rozprával mi to istý koniar, ale do močiara sa neodvážili. Zapadli by do blata.

	— Vieš to určite?

	— Celkom určite. Koniar ta šiel, že si odreže kúsok zo šťasteniných šiat, vraj to prináša šťastie. No vrátil sa s prázdnymi rukami. Všetci sa báli, že zapadnú do močiara, taký bol po lejaku plný vody. Aj ja som sa včera pokúšal nájsť aspoň kúsok šťasteninho odevu… Nikde ani stopy po ničom. Potopila sa na samé dno a tam ju zožerie vodná háveď.

	— To je dobre. A teraz počúvaj!

	Mládenec kľačí ako vrastený do zeme a vpíja sa pohľadom do kráľovniných očí.

	— Obleč si tento plášť, chlapče.

	— Rytiersky plášť?

	— Áno. Tak na čo čakáš, hlupák?

	Alžbeta vstala, schytila plášť a prilbu, podišla ku kastelánovi a zahľadela sa mu do očí.

	— Na, obleč si to!

	Aj v šere zbadala, aký je prekvapený. Ale potom vzal plášť a obliekol si ho. Všetko to robil poslušne ako otrok.

	Potom mu Alžbeta nasadila na hlavu rytiersku prilbu, ktorá mu skryla aj tvár.

	Zostal stáť so sklonenou hlavou. Alžbeta mu pošepla:

	— Vieš, kam vedie tvoja cesta?

	— Kam prikáže najjasnejšia kráľovná.

	— Poď ku mne bližšie… bližšie!

	Spravil pár krokov.

	Alžbeta ho chytila za ruky, ktoré mu vykúkali spod plášťa, a ovinula si ich okolo drieku…

	 

	Na druhý deň pred obedom Alžbeta ohromila kráľovskú rodinu. Prišla v sprievode Jakoba Poničeva, a keď si sadali za stôl, stolník mu určil čestné miesto.

	Len čo Ladislav, Rufa a Orchida osameli, začali zúriť.

	— Ten posledný kastelánsky sluha získal za jedinú noc moc nad celým dvorom! To som od svojej príbuznej nečakal, — zašepkal zdrvený Rufa.

	— Pre to som sa trápila, predstierala zbožnosť, obdarúvala žobrákov a priviedla Joachima na dvor? — zúrila Orchida, kým Ladislav v jednom kuse preklínal matku.

	— Och, ja blázon! — chytá sa za hlavu Orchida. — Pomohla som odňať moc kniežaťovi Okičskému, ktorý bol z nich najčestnejší.

	— Teraz má Alžbeta nového milenca a Joachim, ani nik iný sa k nej viac nepriblíži! A navyše ju chráni Konrád!

	PÚTNIČKY NA JUH

	Po pustej ceste jednotvárne škrípu kolesá. Šesť koní ťahá kniežací kočiar obklopený jazdcami. Doria s Tajanou sa zahľadeli na ďaleké kopce. Ich biele čelá sú sťa dva listy popísané pochmúrnymi myšlienkami. Deň je sivý, smutný.

	— Keby aspoň slnko vykuklo! — vzdychla si Doria. — Všetko pred nami je ako v hmle. A sotva sme na polceste!

	Veliteľ družiny, ktorý cvála na koni popri kočiari, sa nahol k nim:

	— Už je dobre, vaša kniežacia milosť, z najhoršieho sme už von.

	— Verím vám, ale veľmi ste nás nepotešili.

	— Nech mi vaša milosť dôveruje, poznám tento kraj. Dva razy som sprevádzal tadiaľto kniežaťa Baboniča a raz bol s ním aj knieža Okičský. Hľa, zavial vietor! Rozoženie mraky, strašidlá i čarodejníkov. Ešte pár dní a uvidíme šíru modrú hladinu.

	Kým sa dievčatá zhovárali, veliteľ im oznámil, že dvaja jeho ľudia, ktorých poslal na výzvedy, natrafili na voz gričského sedlára. Vezie do Hrelina sedlá, ktoré si uňho objednal hrelinský knieža. Poprosil ich, či by sa smel pripojiť k sprievodu.

	— Povedal som im, že mám v koči dve staré dámy, ako mi to prikázal knieža Okičský.

	— Toho sedlára poznám, je to poctivec, — povedala Doria a súhlasila, aby sa pridal k nim.

	Keď slnko zapadlo, veliteľ vybral miesto skryté pod stromami, kde strávia noc a odpočinú si ľudia aj kone. Dievčatá sa uložili v priestrannom kočiari.

	Okolo povozu si políhal takmer celý ozbrojený sprievod, iba veliteľ s troma chlapmi zostali strážiť.

	Je hlboká noc. Všetci spia, len strážiaci chlapi obchádzajú tábor, zastavujú sa a načúvajú.

	— Tajana! Ty nespíš? — zašepkala Doria. — Veď už zabudni na toho rytiera, zadus oheň, čo ťa zožiera!

	— Vidíš tie malé ligotavé hviezdičky tam hore? Zahas ich, ak môžeš!

	— Tie vedia, kde ťa čaká veľké, nádherné šťastie. Hviezdam nie je nič neznáme, a preto sa tak milo usmievajú.

	— Vidím medzi nimi aj smutné, veľmi smutné, akoby na mňa vylievali svoje slzy… Ja neplačem, plače len moje srdce…

	— Mysli na otca, ktorému si sľúbila, že víťaza urobíš šťastným.

	— Myslenie nič nezmôže, kde má srdce tak ďaleko k myšlienkam ako my k hviezdam.

	— Aká čudná je tvoja láska, Tajana. Nechápem ťa.

	— Lebo ty si šťastná. Vieš, že ťa vojvoda miluje, že sa staneš jeho ženou a že všetko podniká iba preto, aby ti ovenčil hlavu korunou a naplnil tvoj život šťastím.

	— Možno by bolo lepšie, keby sa neusiloval získať korunu. Koruny sú zo zlata a zmáčané krvou. Je pod nimi málo šťastia, oveľa menej ako v tôni starého stromu na dvore drahého domova. Pre korunu ležíme tu v ďalekom kraji pod nočným nebom samy, a ktovie, čo nás čaká?

	— Podozrievaš vojvodu, Doria, že väčšmi miluje korunu ako teba?

	— Možno oboje miluje rovnako, možno väčšmi korunu.

	— Teba znepokojuje ešte čosi.

	— Uhádla si. Je to čosi neznáme, akoby tam ďaleko v hore, kdesi v neznámom kraji, čakalo na mňa nešťastie. A ja mu musím ísť v ústrety. Nerozoznávam, čo to je, ale viem, že to čaká na mňa! Moja duša je plná nepokoja ako hora tajomného šuchotu…

	Tajana zvesila hlavu. Aj ona sa zachvela pred prízrakom, čo číha v tme, a pozorne načúva rachotu, čo sa k nim blíži ako nočná zver.

	Okienkami kočiara podúva vetrík. Vonku sa pošepky zhovárajú chlapi. Od sedlárovho voza doľahol k nim tichý, nahnevaný hlas:

	— Čo si videl? Koho si videl?

	— Sestru kniežaťa Okičského a šťastenu, — odpovedá ktosi piskľavo.

	— Máš karpavé oči, belmo ti zastrelo zrak, mudrc Teofil.

	— Aj poslepiačky by som spoznal sestru kniežaťa, ktorý ma vyhnal spod gričských hradieb.

	— Čarami si klamal svet! — okríkol ho sedlár. — Ale mňa nepodvedieš.

	— Diabla som vyháňal ľuďom z tela a to sa kniežaťovi nepáčilo.

	— Ak ťa raz tresnem po pysku, viac ani nemukneš, sviniar jeden! Počuj, Teofil, aby si mi pred niekým nevypustil z úst mená tých dievčat. Ľutujem, že som ti dovolil ísť so mnou.

	— Zaplatil som.

	— Nebol by som ťa vzal ani za zlato, keby som bol vedel, koho po ceste stretnem.

	— Však sa Joachim dostane k moci a potom budete všetci ľutovať. Joachim je znovu pánom! Už viem, prečo sa kňažnička skrýva, prečo uteká k moru…

	— Ešte raz vyslovíš to meno, Teofil, a neuvidíš viac dňa! Prekliaty florentský rapkáči.

	Tajana sa naklonila k Dorii.

	— Počula si?

	— Nie, rozmýšľam…

	— Aj ten ide s nami… starý Florenťan Teofil, čo žil pri Plebánovej veži a klamal ľudí vyháňaním diabla. Už nás spoznal. Nepáči sa mi to.

	Pomaly sa všetci utíšili. Aj obchodníci pozaspávali. Okolo kočiara bdejú iba strážiaci chlapi.

	Zrazu v diaľke na ceste zaduneli konské kopytá. Stráž vyskočila na nohy. Na tiché volanie veliteľa pribehli aj ostatní jeho chlapi, aj tí zo sedlárovho povozu. Stoja a načúvajú. Klopot sa približuje. Z cesty sa vynárajú jazdci a mieria na čistinku, rovno k chlapom, čo kopijami chránia kočiar. Dvaja z nich pricválali celkom blízko. V tme na ceste však rozoznať celý zástup.

	— Stoj! Ani krok ďalej!

	— Kto sa odváži rozkazovať lúpežnému rytierovi? — zrúkol jazdec spod prilby na veliteľa oddielu.

	— Ten, čo si bráni právo ísť, kam sa mu zachce! — odsekol mu chlap Ivana Okičského.

	— Drž sa ty svojho práva až do konca života, ja sa budem držať zasa svojho! Vyťahujte mešce! Otvárajte truhlice!

	Zboku sa priblížili dve horiace fakle, aby zbojníkovi posvietili.

	Doria s Tajanou sa v strachu zahalili do plášťov, hlavy si zakryli ťažkými kapucňami a stiahli si ich až celkom do tváre. Potom sa schúlili do kúta kočiara zastrešeného hrubou kožou. Vonku neznámy zbojník vykríka:

	— Na Hrelingrade je svadba! Pravdaže, bohatá… Aj vy ste sa asi ta vybrali, však? Ináč by ste neviezli také drahocenné šperky. Ech, vy blázni, neviete, že páni zbojníci to dobre vedia a striehnu na štedrých svadobčanov? Sem sa, starý, dole šaty! Navliekol si si akúsi taliansku novinku! Všetko dole, aj seno z voza!

	— Pane, mýlite sa, — zamiešal sa sedlár a začal zhadzovať z voza seno, spod ktorého vykuklo novučičké sedlo. — Pozrite, veziem staré roztrhané sedlo. Slúži nám ako sedadlo. Ak chcete, berte si ho.

	— Ešte nie som žobravý rytier, aby som bol odkázaný na tvoje haraburdy! — odvrkol zbojník a ani sa na sedlo v sene nepozrel.

	Dievčatá v kočiari sa pritúlili k sebe.

	— Nik iný než Tomo! — šepce Doria. — Jeho hlas!

	— V kukle ho dobre nepoznať, no ak je to on, nám dvom nehrozí nič. Ak je to Tomo, potom sme dobre natrafili.

	— Čí je to koč? — doľahol k dievčatám zbojníkov výkrik.

	— Vezú sa v ňom… — začal florentský čarodejník z Lašskej Vsi, ale v tej chvíli mu sedlár pritisol ruku na ústa, že sa mu hneď zasekla reč. Po tejto vyhrážke celkom onemel. Veliteľ oddielu pokojne odvetil:

	— Veziem staré panie na Hrelingrad. Spia.

	— Iste sa už zobliekli… Ešte som nevidel holé staré baby, ale nechcem si zhnusovať život! Choď ty, — rozkázal svojmu kompánovi, — a neobzeraj sa po starenách! Vezmi všetko, čo nesú mladomanželom. Uspokojím sa aj s tým!

	Dievčatá uvideli do tmy kočiara vstúpiť dvoch chlapov. Podľa hlasu spoznali, že prvý je veliteľ a druhý jeho kompán. Veliteľ sa im nahlas, ale pokojne privravel:

	— Len zostaňte ležať, vaše milosti, veď viete, že sa musíte podrobiť zbojníkovi!

	Vzal truhlicu a zavolal kompána, aby pri svetle fakle, ktorú im priniesli, spolu poprezerali, čo v nej je. V truhlici našli poskladané drahocenné šaty s klenotmi. Boli medzi nimi náhrdelníky, diadémy, náramnice a prstene. Požičala ich dievčatám pani Ozaľgradu, aby sa mohli ukázať v baboničovskej rodine v Senji dôstojne oblečené, lebo z Požegu utiekli v roztrhaných šatách.

	Zbojník sa posmieval svadobnému páru z Hrelingradu, ktorý sa na staré baby nahnevá, že nedoniesli nijaké klenoty a šaty. Potom privolal svoj sprievod z cesty, aby bohatú korisť odniesli.

	— Veselú svadbu! — zasmial sa a dal chlapom znamenie na odchod. Nestihli ho však poslúchnuť. Veliteľ schmatol svojho kompána za rameno a pošepol mu:

	— Počuješ to dunenie konských kopýt?

	— Namojveru, akoby prichádzalo vojsko.

	— Nemôže to byť z juhu, veď cestou sme všetko poriadne poprehľadúvali.

	— Jaj, pane, veď to idú zo severu! Počujete? Po ceste! Pôjdu aj tadeto!

	— Popri tých, čo nás tak bohato obdarovali proti svojej vôli! Hm, to nie je dobre. Zbojníci to nie sú, tí by nemali so sebou toľko ľudí. Počuješ? Už sú celkom blízko. Či sú to zbojníci, alebo nie, odhalili by, že sme týchto ľudí ozbíjali. Ba oni sami by ich privolali na pomoc, aby nás pochytali. Nuž, pôjdem na to lesťou. Rýchle vpred!

	Zbojník so svojím sprievodom vyrazil na sever, odkiaľ sa blížil dupot kopýt.

	O chvíľu sa ocitli na ceste. Od severu sa blíži veľký oddiel s kráľovskými znakmi na prilbách a na plášťoch. V čele cvála veliteľ a mladý chlap v rytierskom oblečení.

	Rytier zastavil sprievod, ktorý prichádzal z opačného smeru.

	— Kto ste?

	— To sa môžem spýtať aj ja vás! — odvetil veliteľ zbojníkov.

	— Môj oddiel poznať podľa oblečenia, že je kráľovský. Vy ste preto povinní odpovedať mne!

	— Tak dobre. Som bratranec kniežaťa Corsiniho, ktorého zámok ste mohli vidieť z cesty. Som teda z kniežacieho rodu.

	— Ja som kráľovský dvoran knieža Henrich Gising a spytujem sa vás, odkiaľ idete.

	— Rovno od mora.

	— Z ktorého kraja?

	— Z mesta Senj.

	— Nestretli ste dve dievčatá v sprievode ozbrojenej družiny?

	— Stretli sme ich predvčerom celkom hore na severe, keď som bol navštíviť svojho bratranca kniežaťa Corsiniho.

	— Ako vyzerali?

	— Nevidel som im do tváre, mali ich zahalené hustým závojom. Ale veliteľ, čo ich sprevádzal, mi vravel, že idú na Hrelingrad. Vysvetlil som im, že zišli zo správnej cesty, a ukázal som im, kadiaľ sa najskôr dostanú do Hrelina.

	— Tak aj my sme na nesprávnej ceste? — spýtal sa Henrich.

	— Ak sa chcete dostať do Hrelina, idete práve opačne. Dovoľte, vznešený kráľovský rytier, aby som vám ukázal tú istú cestu, ktorú som odporučil dievčatám. Musíte sa vrátiť a až po pol dni jazdy zabočíte vľavo, priamo na Hrelingrad.

	Henrich prikázal oddielu, aby sa obrátil. Zbojník si stal do čela, odviedol ich naspäť a potom im ukázal, ktorou cestou najskôr dostihnú dievčatá.

	 

	Po slnkom zaliatej ceste pomaly vystupuje do kopca sprievod. Chlapi idú pešo. Doria s Tajanou si obzerajú štíty kamenných hôr. Podišiel k nim sedlár, sňal klobúk a pozdravil.

	— A čo vy tu chcete so svojimi sedlami? — spýtala sa Doria. — Prečo ich nezaveziete na Hrelingrad?

	— Sám? Za nič na svete! Pekne ich schovám u dobrých ľudí a pošlem niekoho na Hrelingrad, aby to oznámil kniežaťovi. Ech, čertovský Tomo, okradol vás, no keby s nami nešla šťastena, nebola by vaša milosť tak dobre obišla, ani ja by som nebol zachránil svoje sedlá.

	— A ako sa chcete vrátiť?

	— Počkám, kým si knieža z Hrelingradu pošle po sedlá. Zatiaľ sa tu poobzerám, aby som mal Gričanom čo rozprávať.

	Zišli z kopca. Pred očami sa im zjavilo more. Sedlár prekvapený zastal.

	— Uh, čože to je to modré dole? Akoby sa obloha zniesla na zem!

	Popohnali kone, aby čím skôr boli v mestečku Svätý Vid.

	Veliteľ sa ponáhľal napred. Zastal pred nízkym kamenným domom. Na prahu sedel starec s dlhou bradou.

	— Dobrý deň, krčmár, poznáte ma?

	— Áno, už si nocoval pod mojou strechou s dvoma vznešenými kniežatami.

	— A teraz vám nesiem od nich odkaz. Najmä jeho milosť knieža Babonič vás prosí, aby ste ako sa patrí ubytovali a pohostili vznešené pútničky, ktoré prichádzajú zďaleka.

	— Dám tvojim paniam veľkú izbu. Ani na kráľovskom dvore by s nimi lepšie nezaobchodili. Moja dcéra Bosiľka ich uhostí ako kráľovné.

	 

	Na dvore pred krčmičkou už horí oheň. Starý krčmár pečie ryby. Vedľa neho stojí dcéra a chystá sa ponúknuť hostí.

	Veliteľ Doriinho sprievodu pristúpil k sedlárovi a priateľsky sa ho spýtal:

	— Máte kde prespať?

	— O seba sa nebojím, len nech mám dobre schované sedlá. Krčmár, hladný som, rád by som sa poriadne navečeral a pohostil veliteľa. Viete, kde ja bývam? V meste Grič, až na samom kopci a v dome z čistého striebra. Tam keď si sadneš za stôl, len tak ti slinky tečú. Nájdeš tam pečené moriaky, kuracinu, bravčovinku…

	— Tak sa vy len vráťte na večeru domov, — odvetil starec a ďalej obracal ryby.

	— Ctím si vaše šediny, ale takto so mnou nesmiete. Nie som nijaký prieberčivý človak, no keď tu v kraji nemáte prasce, tak mi upečte hus.

	— Vy ste ako tamto starý Gajo. Stískate mešec a chcete, čoho niet.

	— Ani husi nemáte? Toľká voda a ani jedna húska na nej!

	— Zato sú na nej piráti!

	— A môžete upiecť na ražni aspoň ich?

	— To nie, ale oni môžu upiecť vás, ak sa im dostanete do rúk s vašimi drahocennými sedlami.

	Dole pri kostole sedí pod kamenným múrom chlap stredných rokov, s ryšavou bradou, opálený, svalnatý. Blíži sa k nemu gričský mudrc Teofil.

	— No čo je s tebou, Teofil? Čakám ťa už štvrtý deň. Neprišiel si ako zvyčajne, — šepce bradatý.

	— Prepadli nás zbojníci a ozbíjali ma dohola, — ponosuje sa Teofil. — Spýtaj sa mojich spoločníkov.

	— Hľa, Fraňo ti posiela toto zlato a perly. — Chlap vytiahol zo svojich handár perlový náhrdelník a zlaté šperky.

	Teofil hlce očami perly, vpíja sa do ligotavej širokej náramnice. A ryšavec rozpráva:

	— V našom pirátskom kráľovstve nie je čosi v poriadku. Už šesť mesiacov sa neukázala ani jedna jediná loď. Šťastie nám akosi nežičí. Benátski priatelia sa kamsi prepadli a tunajších priekupníkov sa neveľmi vyplatí loviť.

	— Tak šťastie vám nežičí? Hm! To je zle, veľmi zle… Komu šťastie ukáže chrbát, ten…

	— Bodaj ti jazyčisko skamenelo! Keď pirát nemá šťastie, tvojmu obchodu to neškodí! Nebľaboc! Ty od nás pirátov kupuješ za babku, a draho predávaš. Za toto by si čo dal?

	— Viac, ako si piráti môžu želať.

	— Taký ťažký mešec máš?

	— Ťažký ako dva ľudské životy.

	— Netáraj! Čo dáš za tento zlatý a perlový kráľovský klenot?

	— Šťastie, čo vám priláka do sietí desať najbohatších lodí.

	— Ani si nepil, a hovoríš ako opitý.

	— Triezvejší som sa ešte nikdy s nikým nezhováral. Povedz, ryšavec, vieš, kto je šťastena?

	— Akožeby nie! Dávno je tá v bruchu veľryby!

	— Ani v bruchu veľryby, ani v mušli na morskom dne, lež na súši a celkom blízko!

	— Táraš hlúposti a ja ti mám veriť?

	— Vieš ty, čím bol nebohý kráľ tejto krajiny Štefan, syn kráľa Bélu, ktorý tu na mori tĺkol Tatárov? Najväčším boháčom kráľovstva. Mal všetko, čo chcel, ale šťastia nemal. Potom stretol ju, vzal si ju k sebe na dvor — a odvtedy meral šťastie na metre! A keby mu neboli šťastenu ukradli, ani by nikdy neumrel.

	— Kto mu ju ukradol?

	— Akýsi knieža Okičský so svojou sestrou. A teraz sa kúpu v zlate.

	— A ďaleko je ten knieža?

	— Vari by si mu len nechcel ukradnúť šťastenu, pirát?

	— Keby som sa k nej dostal, namojveru, vzal by som mu ju. Všetci by sme šli za ňou, hoci nie sme zvyknutí podnikať na súši! No, ty diabol, neokolkuj. Vysyp, na čo myslíš!

	— Nuž, piráti síce majú všetko, ale potrebujú šťastie. A tá šťastena je tu!

	— Tak ty vravíš, že ju ukradol nejaký knieža s kňažnou?

	— A priviedli ju sem, aby ju skryli.

	— Kňažná je s ňou?

	— Sprevádza šťastenu. A keď vám dám ju, pridám vám na dôvažok aj tú druhú.

	— Načo by nám bola?

	— Jej brat za ňu dá pol majetku, keď mu ju vrátite.

	— Čo chceš za šťastenu?

	— Od iného by som pýtal viac, ale toto je druhá vec, obchodujeme ako rovný s rovným. Pirátom ju dám za polovičnú cenu, povedzme za tretinu, medzi nami bratmi.

	— Dám perly a zlato, nič viac!

	— Si pažravejší ako žralok! Keby som mal chlapov, čo by ju uniesli, nebol by som taký blázon, aby som ti ju predával. Tvoji ľudia by sa k nej dostali. No keď nechceš, nechaj tak!

	— Počkaj, nech ťa čert berie! Neprišli sme na lup!

	Teofil sa obrátil. Pirát sa mu zahľadel do očí a povedal:

	— Kde mám záruku, že je to naozaj šťastena?

	— Ak sa chceš o tom presvedčiť, príď do krčmy a počúvaj, čo sa tam rozpráva. Hádam ťa nespoznajú.

	— Dobre, ale najprv to všetko oznámim Fraňovi, nech on rozhodne. A potom buď prídem ja, alebo radšej on sám.

	 

	Slnko už zapadlo, keď do krčmy vošiel ryšavý pirát, pozdravil a pýtal si niečo zjesť. Krčmár vstal, obslúžil ho, potom sa vrátil k sedlárovi a popíjali ďalej.

	Teofil sa pozorne díva na sedlára a ozve sa:

	— Už by bolo po vašich sedlách, keby nie šťasteny z Griča!

	— Čo bľaboceš, ešte to dakto začuje!

	— Šťastena?! — zvolal krčmár a vytreštil oči.

	— Kráľovská šťastena! — odvetil Teofil. — Gričský sedlár o tom nevie, ale kráľ Štefan si ju vzal na dvor. A keď stála za jeho chrbtom, kým hral v kocky, dukáty sa k nemu len tak hrnuli. Sedlár to nevie, ale ja hej!

	Sedlár sa nazlostil a vychrlil zo seba:

	— Viem toho desať ráz viac než ty! Rozhadzovala pred ním šťastie ako vietor plevu. A čo spravila rytierovi Sokolovi na turnaji? Iba sa takto, ľa, malíčkom dotkla jeho kopije a ten zvalil odrazu štyroch najlepších bojovníkov v kráľovstve, akoby boli figúrkami na šachovnici. Šťastena je dar boží! Aj princeznou sa stala, lebo je šťastena. No ty drž jazyk za zubami! Nemusí každý vedieť, koho tu máme. Ľudia by z nej strhali aj šaty ako vtedy na Griči. Na turnaji sa bili o kúsok z nich!

	Teofil sa robil, že drieme, ale ryšavec pri jedení večere hlasno mľaskal a horlivo načúval.

	Vtom vošiel do krčmy vysoký chlap. Všetci sa naňho obzreli. Čiernou bradou zarastená, počerná tvár pôsobila príjemným dojmom. Na sebe má tmavý meštiansky odev z peknej hnedej látky. Na širokom koženom opasku visí z jednej strany kapsa a z druhej puzdro s dýkou. Na hlave má čiapku.

	Krčmár rýchle vstal, pribehol k nemu a ponížene zvolal:

	— Už vyše pol roka ste neboli pod mojou strechou, vaša milosť!

	— Námorníkovo miesto je na mori, a nie v krčme. Idem neskoro, iste už nemáte nič na večeru. Je tu akosi veľa hostí.

	— Zopár obchodníkov a ešte dve urodzené panie so sprievodom, nuž nezvýšilo nič okrem chleba.

	— Dajte, čo máte.

	— Počujte, krčmár, je to vzácny hosť? — spýtal sa nesmelo sedlár.

	— Ó, áno, majiteľ lode zo Senja. Každý rok sem prichádza na pár dní.

	— Tak ho pozvite k nám. Hľa, mäsa máme dosť, aj tvrdého syra celú hrudu, ba aj vína. Vyzerá na slušného človeka. Povedzte mu, že ho pozýva sedlár slobodného kráľovského mesta Grič.

	SEDLÁROV POBRATIM

	Keď svitlo ráno, Doria s Tajanou vyšli zo svojej izby. Pod kopcom sa modralo more. Jeho vôňa ich omamovala, až sa im zdalo, že ešte snívajú.

	Obzerali si okolie, kým sa pri nich nezjavil sedlár s krčmárom. Doria sa hneď prihovorila:

	— Knieža Babonič mi spomínal, že v tomto kraji je veľa majiteľov lodí. Rada by som sa s niektorým čím prv zhovárala. Chceme pokračovať v ceste po mori. Poznáte nejakého tu nablízku?

	— Vaše panstvo, majitelia lodí žijú tam za tými kopcami v Bakarskom zálive.

	— Vaša milosť, — zvolal sedlár, — vy hľadáte majiteľa lode a on je pod tou istou strechou ako my!

	— Čože? — začudovala sa Doria. — Tu?

	— Včera som s ním popíjal, vaša milosť. Ešte je tu, tamhľa je jeho loď.

	— Zavolajte ho, prosím, — popýtala ho Doria.

	Krčmár zašiel do domu a sedlár potichu poznamenal:

	— Dobrák je ten starec, ale viete, nepáči sa mu to. Majiteľ lode je jeho hosť, a tak je mu ľúto, že odíde, je to boháč a nie je žgrloš. Po reči poznať, že je poctivec, aj z očí mu to kuká. Radím vám, vezmite si loď od neho, vaša milosť. Ešte si spomeniete na gričského sedlára, že vám odporučil dobráčiska. Aj pobratimami sme sa stali. A gričský sedlár sa s hocikým nespolčí!

	Z krčmy vyšiel chlap. Čiernou bradou zarastená, príjemná tvár, pokojný pohľad. Celkový zjav vzbudzuje dôveru.

	— Vy ste majiteľom tej lode v prístave? — spýtala sa Doria.

	— Áno, vaša milosť. Som zo Senja, mám tam domy.

	— A my sa chceme dostať práve do Senja. Ako sa voláte?

	— Niko Bartolo.

	— Počula som to meno od kniežaťa Baboniča, má v Senji príbuzných. Kedy sa vraciate domov?

	— Zajtra, vaša milosť.

	— Nevzali by ste nás dve a môjho veliteľa s dvadsiatimi piatimi chlapmi? Zaplatím vám v zlate.

	Doria zbadala, že váha.

	— Mám veľa tovaru a ľudí nikdy neberiem.

	— Vy nás nechcete vziať, veď vám dobre zaplatím!

	— Nie preto. No nechcel by som, aby vaše milosti mali nepohodlnú cestu.

	— Prečo takto, brat môj? — zamiešal sa netrpezlivo sedlár. — Ty nevieš, že kňažnej Okičskej by nikto neodoprel ani svoj palác na opevnenej skale, nieto nejakú malú loď na vode?

	— Možno loď nie je dobrá, — poznamenala Doria.

	— Moja loď? Nedal by som ju za nijakú benátsku galeju. Moja loď je z Hanzy, — povedal pyšne. — Viete si predstaviť, akú má cenu?

	— Tak čo ti potom bráni? — znovu sa ozval sedlár. — Jej milosť ti zaplatí florénmi, a nie nejakými ošúchanými denármi či grošmi.

	— Všetko je v poriadku, len by som si nerád vzal na svedomie, keby vaše panské milosti nemali pohodlie, na ktoré si zvykli. Ale ja myslím takto: nech sa panie ráčia obťažovať do prístavu a pozrú si loď. Ak sa vám bude pozdávať, ehm, nech je po vašom, zaveziem vás do Senja.

	Doria prijala návrh s radosťou.

	— A nech sa vaše milosti dobre oblečú, — upozornil ich majiteľ lode, — lebo dole duje oveľa silnejší vietor.

	Doria dovolila sedlárovi, aby ich poobede odprevadil dole do prístavu, a potom sa vrátila s Tajanou do izby, aby sa prichystali na zajtrajší odchod.

	Poobede — bolo slnečné popoludnie, ale fúkal dosť silný vietor — vybrali sa všetci k moru. Doriu a Tajanu sprevádzal veliteľ so svojimi chlapcami. Sedlár šiel s nimi pešo a ustavične sa čudoval:

	— Tu zo zeme rastie kameň ako na Griči tráva!

	Majiteľ lode sa zasmial a viedol ich popri pobreží. Všade samá skala a pred nimi číra modrava. Zišli do malého zálivu, kde bol priviazaný čln.

	Doria sa zhovárala s majiteľom a pozorovala jeho loď.

	— A bližšie nepripláva?

	— Nemôže, vaša milosť. V mori sú skalné útesy a mohla by na ne naraziť. Tuto, hľa, je môj čln, ktorým sa dostanem na breh a potom zasa nazad na loď. Sám budem veslovať, nebojte sa!

	— Ja sa nebojím, — odpovedala Doria a pozrela sa do jeho príjemnej tváre.

	Skočil do člna a zdvorilo podal Dorii ruku, kým chlapi ho pridržali. Nastúpila aj Tajana, iba sedlár akosi bojazlivo poškuľoval po hlbokej vode. Bol by najradšej zostal na brehu, ale zo strachu, aby sa mu neposmievali, nasadol aj on.

	Posledný sa chystal nastúpiť veliteľ sprievodu, ale majiteľ lode upozornil Doriu:

	— Vaša milosť, nebojím sa o seba, ale o vás. To by už bolo priveľa na čln.

	Doria rozhodla, aby veliteľ zostal na brehu, a on poslúchol.

	Chlap začal veslovať k lodi. Čln sa trochu pohojdával. Sedlár sa držal boka.

	— Na tomto vodnom sedle to nejde ako na mojom!

	Dievčatá sa zasmiali. Sedlár si namočil prsty do mora, oblizol si ich a zvolal:

	— Jaj, naozaj je to pravda! Je slaná! Uch, keby sme mali na Griči aspoň jediný rybník s takou vodou, nemusela by chudoba kupovať soľ!

	Blížili sa k lodi. Vpredu vyčnieva ostrý zobák. Vzadu na palube stojí sťa pevnosť z dreva štvoruhlastá doštená stavba pospájaná železnými skobami. Spoza sťažňa vykúkajú hlavy s bohato zdobenými čiapkami, aké sa nosia na juhu. Tváre majú čierne, šaty sivé a hnedé.

	Bez slova pritiahli čln, z ktorého po jednom všetci vystúpili na palubu. Majiteľ lode oslovil dievčatá:

	— Tak sa pozrite, vaše milosti, toto je moja loď. Nie je veľmi pohodlná. Tu je moja kajuta.

	Kým im všetko ukazoval, chlapi na lodi chystali plachty.

	— Trochu vás preveziem. Vaše milosti sa presvedčia o rýchlosti lode.

	Páčilo sa im na modrej hladine, na slnku a vetríku. Sedlár s otvorenými ústami pozoroval, ako chlapi na lodi napínajú plachty, a dievčatá sa vypytovali majiteľa na cestu do Senja.

	Dorii sa zdalo, že zašli priďaleko, lebo už sotva dovidela na svoj sprievod na pevnine.

	— Stačí, — povedala. — Vráťme sa.

	— Páči sa vašej milosti loď? — spýtal sa majiteľ.

	— Veľmi. Zajtra môžeme vyplávať.

	— Čo môžeš urobiť dnes, neodkladaj na zajtra!

	— Dnes? Nie je už neskoro?

	— Času dosť! Veď už plávame! — odpovedal chlap a zasmial sa.

	Dievčatá sa mu pozreli do tváre. Zdá sa im zmenená. Akoby to nebol ten istý človek. A predsa sa dívajú na toho istého muža, čo ich sem priviedol.

	Sedlár sa vyľakal a zvolal:

	— Ja necestujem do Senja! Nesiem sedlá na Hrelingrad!

	— Tak si nes! — zasmial sa majiteľ lode a naznačil mu rukou, aby zostúpil do mora.

	— Nežartuj! — zlostil sa Gričan. — Namojveru, nahnevám sa na teba, pobratim!

	— Včera som ti sľúbil, že budeš mojím hosťom. Nuž chcel si ísť na loď, tak som ti, hľa, sľub splnil!

	— Pane, už dosť žartov! Vráťme sa! — prikázala Doria.

	Majiteľ lode sa zasmial.

	— Vašej milosti sa loď páči, tak plávame!

	— Čo je s vami? Vráťte sa! Okamžite!

	— Vaša milosť, tu rozkazujem ja!

	Tajana chytila Doriu za ruku. Dievčatá sa na seba pozreli. V očiach sa im zračí strach a neistota. Doria sa rozhodne spýtala:

	— Čo to má značiť, Niko Bartolo?

	— To meno je pre mňa toľko čo rytierska prilba na pevnine.

	— Na mori som pirát Fraňo!

	Sedlár sa chytil za hlavu a zajachtal:

	— Pi… pirát? Ty, môj pabratim?

	— Tak je, pobratim môj. My všetci sme piráti! Vaše milosti, — obrátil sa k Dorii a Tajane, — presvedčíte sa, že moja loď je dobrá a pohodlná.

	Dievčatá sa cítili, akoby sa zrazu pokĺzli a zrútili do priepasti. Kňažná však zostala navonok pokojná a rázne vyhlásila:

	— Oklamali ste nás a ešte väčšmi seba! Nemám so sebou nijaké drahocennosti!

	— Najväčšiu drahocennosť ste priviedli so sebou — šťastenu!

	Jeho slová im odhalili pascu, do ktorej sa chytili. Doria sa ešte stále tvárila odvážne, hoci sa jej podlamovali nohy. Tajana uprela zamračený pohľad do diaľky. Pirát sa posmieval:

	— Naozaj ste odvážne dievčatá! Ani nezamdlievate, ani neplačete! To sa mi páči!

	— Kam nás veziete? — spýtala sa Doria bez okolkov.

	— Do našej morskej pevnosti.

	— Aké chcete výkupné?

	— Vy budete voľná, ak nám knieža Okičský dá toľko zlata, ako som už určil. Šťastena zostane naším anjelom strážnym. Bude sa mať tak, akoby žila v kráľovskom paláci!

	— Prinášam šťastie iba tomu, komu chcem! — zvolala Tajana smelo a pozrela sa na chlapa tak, že hneď pochopil zmysel jej slov. To ho ohromilo. Zvraštil čelo a zahľadel sa pred seba. Potom odbehol k sťažňu, kde sa zabávali jeho chlapi. Schmatol ryšavca s takou silou, že takmer spadol, a potom sa naňho rozkričal:

	— Teofil nás dostal! Florenťan klamal! Nebudeme z nej mať nič! Čo nás po jej šťastí, ak nám ho nedožičí? Vzal za ňu zlato aj perly a zmizol. Oklamal ťa!

	Utiahli sa na druhú stranu lode, dali hlavy dokopy a zúrivo rozhadzovali rukami.

	— Tajana, predali nás! Sme stratené! — zúfalo zašepkala Doria. Pritúlila sa k dievčaťu a rozvzlykala sa.

	Tajana nestrácala nádej, hoci sa jej srdce zvieralo pri pohľade na radiacich sa pirátov.

	Chlap s čiernou bradou sa vrátil a s ním ryšavec a ďalší traja.

	Sedlár celý čas mlčal a zúfalo premýšľal nad svojím položením. Keď zbadal prichádzať pirátov, zvolal:

	— Čo so mnou chcete? Vari som ja šťastena?

	— Nerozdrapuj sa, lebo sa nalogáš mora!

	— A ja som ťa včera napájal gričským vínom, kŕmil naším údeným! Myslel som si, po reči a po očiach poznať, že je to statočný chlap, poctivec od kosti! A tuhľa pirát! Ešte som sa s ním aj zbratal.

	Piráti pristúpili k Tajane.

	— Tak počuj, alebo nám prinesieš šťastie, alebo ťa pochováme morským obludám do brucha! Vyber si!

	Vo chvíli ju všetci obstali. Ich správanie bolo také výhražné, že Doriu až pichlo pri srdci.

	Ale Tajana sa smelo díva pirátom do počerných tvárí a blčiacich očí, až spočinula pohľadom na chlapovi, čo ich priviedol na loď.

	— Vy tu rozkazujete?

	— Áno, ja!

	— Teda dobre počúvajte! Neodopriem vám svoju moc pod jednou podmienkou.

	Doria sa zvedavo zadívala na krehkú dievčinu, ktorá kládla podmienky pirátom. Chlap s čiernou bradou si založil ruky na prsiach.

	— No tak čujme, čo chceš!

	— Okamžite vyložte kňažnú na breh a s ňou i gričského sedlára. Aj tak vám na nič nie je. Ja zostanem s vami a zahrniem vás šťastím.

	Piráti chvíľu mlčali, len ryšavec vykríkol:

	— Tam čakajú ich ľudia! A lámu si hlavy, ako nás dostať. Pripravuje si šťastie pre seba! Nepristaň, Fraňo!

	— Nesúhlasím s tvojou podmienkou. Neradi by sme prišli o majetok kniežaťa Okičského.

	Niet pre nás záchrany, pomyslela si Doria a nahla sa cez palubu. Len dole, na dno mora, môžeme uniknúť!

	— Do mora s ňou! — zvolal ryšavec.

	— Potom celý život nebudete mať šťastia ani vy, ani vaši ľudia! — zvolala Tajana.

	Sedlár vstal.

	— Máte vy v hlave všetko v poriadku? Takejto šťasteny viac niet! Králi by za ňu dali celé kráľovstvo. Taká sa viac nenarodí!

	— Nemiešaj sa do našich vecí! — zrúkol Fraňo.

	— Tak sa hovorí s pobratimom?

	Tajana sa pozrela na modré nebo. Vo veľkých čiernych očiach sa jej zaligotal slnečný jas.

	— Šťastie, ty, ktoré si si ma vyvolilo za svoju, splň mi, o čo ťa teraz v duchu prosím!

	Piráti zasa dali hlavy dokopy a šepkali si.

	Keď sa dohodli, Fraňo sa podoprel v bokoch a oslovil Tajanu:

	— Počuj, chceme, aby naši druhovia tam južnejšie, na druhej lodi, chytili bohatú galeju. Ak nám to nesplníš, hodíme tamtú do mora! — A ukázal na Doriu.

	Dvaja chlapi ju už chytili.

	— Ešte dnes chceme mať bohatú korisť! Ty ju môžeš prilákať, galeja pláva na šírom mori. Je len na tebe, aby nám prišla pod ruky.

	Dorie sa zmocnila hrôza a zúfalstvo. Zatúžila skočiť z lode. Vtom ju Tajana pevne chytila. Piráti obstúpili dievčatá.

	— Tak budeme mať dnes úlovok? Vrav!

	— Skúsim to, — odvetila Tajana.

	Nazlostený Fraňo zahundral:

	— Ani diabol by si neporadil s tými dievčatiskami! Neboja sa smrti!

	Vtedy sa znovu ozval sedlár, ktorý dúfal, že sa mu predsa podarí zachrániť seba aj dievčatá:

	— Blázni! Šíri okolo seba šťastie ako slnko teplo! Nemusí ani chcieť, prináša šťastie, kam jej len noha vkročí…

	— Ak k nám neprilákaš bohatú loď, nastokneme ti kamarátku na kôl, aby sa na ňu ryby chytali!

	— Svätý Marek gričský! — zastenal sedlár. — Všetkému som ja na príčine! — A v zúfalstve sa chytal za hlavu.

	Piráti videli, že dievčatá nezastrašili, a to ich zmiatlo. Stratili nádej, že donútia šťastenu splniť svoje túžby.

	Zhora zo sťažňa sa ozval mocný hlas piráta. Sedí v akejsi sieti a ustavične vyvaľuje oči na more. Všetci dole stíchli a zdvihli hlavy.

	— Po lodi ani stopy, ale na pobrežie, tam kde ste vzali na loď dievčatá, prišlo celé vojsko kopijníkov. Sú oblečení ako kráľovskí vojaci.

	Tajana s Doriou sa na seba zhrozene pozreli. Pirát pokračoval:

	— Zdá sa mi, že sa bijú s chlapmi, čo tam zostali po odchode dievčat.

	— Kráľovské vojsko šlo za vami? — spýtal sa ich Fraňo.

	Doria a Tajana mysleli v tej chvíli na to isté: ak je to kráľovské vojsko, dala ich kráľovná hľadať. Joachim sa dostal do, paláca v tú istú noc, keď musel utiecť rytier Sokol. Teda je tam aj Henrich Gising. Vojsko šlo za nimi. Ušli pred ním na Ozaľgrad. Ktovie, ako sa ich prenasledovatelia dozvedeli, kam sa vybrali. Zmocňuje sa ich panika. Na brehu Alžbetino vojsko, ktoré ich odovzdá kráľovnej, nepriateľovi na život a na smrť, tu zasa piráti, ktorých azda Tajana upokojí sľubom, že budú mať šťastie. Akoby im naozaj už bolo poslúžilo, keď k nim priviedlo dievčatá. Teraz ich môže zachrániť poverčivosť pirátov alebo jediný skok do mora.

	Zajaté dievčatá si po latinsky čosi pošepli, načo ich pirátsky veliteľ upozornil:

	— Márne by ste dávali znamenia vášmu vojsku na pobreží, už vás nevidia. Ste v našich rukách, tak si vyberte: život, alebo smrť!

	— Bude tak, ako rozhodnem ja! Kto ublíži šťastene, je naveky stratený! — odvetila pevným hlasom Tajana.

	— Pripravíme ti kráľovský život, budeš spávať v zlate a perlách, prechádzať sa po slnci, ak nám dožičíš svoje šťastie.

	— Tak predovšetkým mi poviete, kto je vaším veliteľom.

	— Morský diabol. Tak ho voláme, lebo sa mu nijaký pirát nevyrovná!

	— Chcem sa s ním dohodnúť.

	— Je na druhej lodi. Ešte v noci alebo nadránom sa s ním stretneme.

	— Potom sa s ním dohovorím, aby to vyhovovalo aj vám, aj mne!

	Nečakané zmierlivé správanie vyvolalo v pirátoch nedôveru. Tá, čo v sebe nosí šťastie, môže všetko, nuž určite ich chce oklamať, prekabátiť. Vidia v Tajane nadprirodzenú bytosť, ktorá dokáže aj to, čo obyčajní smrteľníci nie. Premohla ich poverčivosť, začali sa báť záhadnej dievčiny.

	Správa o kráľovskom vojsku v prístave pripomína Tajane zlý osud, ktorý by ich s Doriou stihol, keby ich teraz piráti vysadili na breh. Hoci netuší, čo na ne striehne na pevnine, rozhodla sa správať ako ozajstná šťastena, ktorá vládne nad osudom pirátov. Nemajú nádej na záchranu z lode, ale aspoň od seba a od Dorie odvráti hroznú potupu. A to jej dodáva nezvyčajný pokoj, ktorý tak vystrašil pirátov. Obzerajú sa dookola, akoby sa báli, že im dievčatá unesú.

	— Najlepšie bude zavrieť ich. Nech rozhodne on!

	— Kto? — rýchle sa spýtala Tajana.

	— Hrôzostrašný morský diabol. Ten s vami zatočí! Hodí vás pirátom, nech si užijú vašej krásy. Á, blednete? Veru tak, to s vami urobí morský diabol. Zavrite ich, chlapci, do komory, nech sa zvíjajú v očakávaní pirátskej svadobnej noci!

	V hrôze, ktorú v nich vyvolali jeho vyhrážky, Doria nevidí nijakú záchranu.

	Akoby jej hlavu zvierala železná obruč, modrá hladina pred ňou sa rozkývala, myseľ jej opanovalo zúfalstvo. Skutočnosť, že niet nádeje na vyslobodenie z rúk pirátov, núti ju skoncovať so životom. Sťaby rozum potratila, rozbehla sa po palube, že skočí do mora.

	— Doria! — zvrieskla Tajana.

	Výkrik upozornil pirátov. Vrhli sa ku kňažnej, chytili ju a stiahli späť.

	— Zavrite ich! Do komory s nimi!

	Vliekli ich po palube, otvorili doštené dvere a strčili ich do akéhosi tmavého priestoru. Potom zabuchli dvere a zvonku zavŕzgala drevená závora. Sedlára to celkom vyviedlo z miery. Kľačal tam bledý, prestrašený pri akejsi truhlici a objímal ju oboma rukami, akoby to bola jeho posledná spása.

	Dievčatá sa ocitli v štvorcovej miestnosti. Sedia na zemi a Doriu podchvíľou pochytí hrôza. Tajana je odvážnejšia, pokojnejšia. Jej priateľka iba bedáka:

	— Čo som len vykonala? Prečo ma muselo stihnúť také nešťastie? Tajana, sme otrokyňami pirátov!

	— Ešte nie je všetkému koniec!

	— Od koho očakávaš pomoc uprostred mora? V čo ešte dúfaš?

	V tejto beznádejnej situácii Tajana cítila blízkosť akejsi tajomnej sily, cítila, že v sebe nosí šťastie, ktoré ju nemôže len tak opustiť.

	— Och! Vtedy na ceste, za tej hviezdnatej noci, akoby som uzrela v diaľke záhadné nešťastie. A hľa, je tu! Ja to nevydržím! — zašepkala Doria.

	— Kam sa podela tvoja odvaha? Vzchop sa! Musíš!

	— Dievča, kde sa v tebe berie ten pokoj?

	— Prešla som väčšími trápeniami.

	— Väčšími ako toto?

	— Aj ťažšími. V Budíne aj v Požegu.

	— Nemohlo to byť horšie ako teraz.

	— Bolo a oveľa, keď som sa musela dívať na rytiera a kráľovnú. Iba v pekle môžu byť také muky!

	Nechápem ťa, Tajana. Nerozumiem ničomu. Sme stratené, vydané na milosť a nemilosť netvorom. A tam si bola v paláci, medzi ľuďmi, zlými, ale predsa ľuďmi! Teraz medzi pirátmi si spokojná?

	— Viem, že ma rytier Sokol ľúbi. Už nič nie je také strašné, aby som tomu nevedela čeliť. Aj keby som hneď zahynula, Doria, v jeho srdci budem žiť ďalej. A dobre mi tam bude, tak dobre… Zomrie len moje telo, duch zostane v jeho srdci!

	— Tajana, ty blúzniš!

	— Som celkom pri zmysloch.

	— Nie, nechápem to.

	— Tak si nikdy nemilovala, ako sa miluje ten, čo ťa nosí v srdci, kým mu neprestane biť…

	— Vopchali nás do podpalubia, visíme nad strašnou priepasťou, a ty teraz myslíš na rytiera! Nechápem to ani rozumom, ani srdcom! Pod nami je hĺbka plná netvorov. Morské dno je ako tajomné prepadlisko ľudskej zloby. Ja asi prídem o rozum, Tajana. Vidím, ako sa rútime rovno do pažeráka strašnej smrti, všetko vo mne sa chveje, dusí ma!…

	Loď pláva ďalej, popri nej šumí more a napĺňa ich väzenie strašidelným hukotom.

	Doria sa trasie od zimy, hoci v tesnej miestnosti je neznesiteľná horúčava.

	— Tajana, ak ma máš rada, nechaj ma, keď nás vyvedú na palubu! Len čo sa mi naskytne príležitosť, skoncujem so životom, hodím sa do mora!

	MORSKÝ DIABOL

	Zničená duševne a vyčerpaná telesne Doria zaspala v Tajaninom náručí. Komora potemnela, akoby jej strechu prikryli čierne krídla. V tme šumenie mora zosilnelo. Tajane sa zdá, že všetka voda naráža na loď, letiacu do ďalekého, neznámeho vodného sveta. Tu i tam doľahli k nej z paluby rozkazovačné hlasy pirátov a sedlárovo bedákanie.

	Nad drevenou komorou hviždí vietor, pod ňou sa o loď rozbíjajú vlny.

	Tajana odpočíva. Nie je unavená, ani ospalá. Akoby jej duch opustil telo a vznášal sa kdesi v diaľke nad hučiacimi morskými vlnami v hustej tme.

	— Loď! Oheň! Ľudia, ľudia! — zvolala Tajana.

	Doriu vyľakal jej výkrik.

	— Tajana! Tajana!

	— Idú, idú…

	— Kto? Je tma ako v rohu. Ach, sestrička, čo ti je?

	Doria roztrasenými rukami objala priateľku presvedčená, že sa pomiatla.

	— Počujem hlasy, Doria… Počúvaj…

	— Len more hučí, nič viac. Nič, nič! — A Doria sa od strachu rozplakala.

	— Ja ich vidím, aj počujem!

	Dorii vyrazil na čelo studený pot. Pozbierala sa. Musí byť silná aspoň ona, keď to dieťa stráca rozum.

	A vietor len zavýja, more hučí, loď sa dvíha a zasa klesá. Chytajú sa, čoho môžu, vrážajú do drevených stien. Doria už-už prepadá šialenstvu, ktoré po nej načahuje hrozné ruky.

	— Čo je to tam vonku?

	Zdvihli hlavy, načúvajú. Postavili sa, pridržiavajú sa dosák a nazízajú širokou puklinou. Čosi ožiarilo noc.

	— Horí?

	Nad morom lietajú fakle, akoby sa noční démoni hrali s ohnivými guľami.

	Dievčatá sa pevne chytili. Zrak ich neklame. Vlny a vietor kolíšu svetlá.

	— Vidím ruky, veľa rúk, pozri! Sú vystreté, akoby od niekoho niečo pýtali.

	Hrubé chlapské výkriky prehlušujú hučiace vlny…

	— Niekto beží s fakľami. Pod ním je zem!

	— Nie! Je to loď, loď!

	Zmes ľudských hlasov, špľachot vody a fičaníe vetra napĺňajú im duše nevýslovnou hrôzou.

	Začali búchať na dvere komory.

	— Otvorte! Otvorte!

	Ale ich hlasy sa strácajú v hukote mora a reve ľudí. V lomoze, ktorý k nim doliehal zvonku, pripadala im vlastná opustenosť, akoby ich boli za živa pochovali v tom zastrčenom kúte lode. Potom začuli sedlárovo volanie:

	— Kňažná, kňažná!

	— Sedlár! Otvorte nám! Čo je to tam vonku?

	— Horšie ako zle! Piráti naďabili na akúsi loď, zasypali ju ohnivými guľami, akoby samo peklo chrlilo oheň…

	— Zvíťazí tá druhá loď a zachráni nás! — zvolala Tajana.

	— Čo sa tam deje? Nevidíte, sedlár?

	— Počujem iba krik. Je to poriadna bitka.

	— Kto zvíťazí?

	— Len mačka by videla v tej tme.

	— A kde sú chlapi z našej lode?

	Sedlár sa viac neozval.

	— Odišiel. Zľakol sa, — zašepkala Tajana.

	Počúvajú a vyzerajú škárami. Na palube vykríka pirát Fraňo:

	— Diabol bije obchodníkov hlava-nehlava!

	— Tam je… vedľa fakle… pri sťažni!

	— Zráža ich mečom ako blesk!

	— Počuješ? To je na galeji! Obchodníci sa bijú ako diví.

	— Premôžu nášho diabla!

	— To nikdy! Nikdy! Len sa naňho pozri!

	— Len rúb, morský diabol! Rúb!

	Výkriky na palube vzrušujú v tme zavreté dievčatá. Pritlačili hlavy k doskám. Napĺňa ich neistota.

	Zdá sa im, akoby to bolo len pred chvíľou, a predsa už dávno utíchla bojová vrava. Nepočuť ani výkriky, ani špľachot vody, ani vietor. Iba loď letí po mori.

	Sadli si vedľa seba. Nevedia, kam plávajú, ani kto je tu pánom. Zvíťazili piráti a porozliezali sa po ukoristenej lodi? Ani sedlár sa neozýva, márne ho volajú.

	Neistota je horšia než najkrutejšie poznanie. Čas sa míňa. Pomedzi škáry doštených stien sa prediera svetlo. Doria neisto povedala:

	— Svitá…

	— Všetko sa vyjasní…

	— Počujem akýsi lomoz!

	— Loď spomaľuje!

	O chvíľu ktosi otvoril dvere. Prenikol k nim čerstvý vzduch. Doria ticho zhíkla. V jej srdci zhasla jediná nádej. Tí istí ľudia, čo ich zajali, stoja na palube usmiati, rozjarení, hrdí. Za ich chrbtom napoly leží sedlár so zviazanými rukami, bledý, s opuchnutou tvárou.

	Loď kotví v okrúhlej zátoke. Nad ňou sú skaly. Po palube pobiehajú chlapi, nosia debny.

	— Piráti zvíťazili! — povedala Doria Tajane.

	— Morskému diablovi pomáhajú všetci svätí! — zasmial sa Fraňo. — A teraz dávajte pozor. Ak sa pohnete, zviažeme vás! Zhoďte mostík!

	Piráti prehodili na druhú loď drevený mostík.

	— Odvezieme tie dve hneď hore?

	— Morský diabol ich musí pokrstiť!

	Vybuchli roztopašným smiechom.

	Doria sa pozrela na Tajanu a potom na more.

	— Šťastie nás neopustí! — pošepla jej Tajana a chytila ju za ruku.

	— Venujeme mu ich za dnešný úspech! Poďme! Zavediem vás k morskému diablovi, krásavice. To je pre vás česť!

	— Nejdem! — vzoprela sa Doria.

	Pohľad na pirátov na druhej lodi naplnil ich ešte väčšou hrôzou.

	— Chyťte ich! Aj tú druhú! A vy dvaja prineste to gričské sedlo, — ukázal na spútaného sedlára.

	Velikánske kostnaté ruky schmatli krehké telá dievčat a bezohladne ich vlečú. Chlapi na veľkej lodi zhodili náklad a pribehli bližšie. Dievčenská krása ich vzrušuje. Približujú sa k nim, častujú ich bezočivými pohľadmi a neslušnými poznámkami, vypytujú sa svojich druhov, kde ich našli.

	Doria zúfalo hľadí na loď. Tajana ju pevne drží za ruku a potichu, akoby pre seba, opakuje:

	— Šťastie, neopusť nás! Šťastie, buď s čestnými! Nesmieš nás opustiť, veď brániš nevinných pred krivdou!

	— Povedzte morskému diablovi, nech si prevezme tento dar, — rozkázal Fraňo.

	Ktorýsi z pirátov odbehol. Naraz ktosi za chrbtami dievčat zahrmel:

	— Čo sú to za ženy? Odkiaľ sú?

	Tajana sa strhla, Doria sa roztriasla. V prvom momente sa nevládali pohnúť. Hlas chlapa ich zasiahol ako blesk. Je taký blízky, známy… hrozný…

	— Hľa, priviedli sme vám šťastenu a urodzenú boháčku!

	— Šťastenu?

	Otázku vyslovil rozpačite, hlas sa mu trochu zlomil a potom zostalo ticho. Počuť iba ozvenu ráznych krokov.

	Tajana sa naraz obrátila a vykríkla.

	Doriu pochytila zlosť. Cíti, že sa k nej približuje to najstrašnejšie, čo mohla čakať, nešťastie, ktorému sa nemohla vyhnúť, obluda, ktorej vletela rovno do pazúrov.

	Rázne kroky zastali. Doria sa otočila. Jej telo sa zmenilo na ľad, v ktorom mrzne duša.

	Sedlár sa prežehnal:

	— Rytier… Tomo… Čierny Tomo z Lobora!

	Pred dievčatami zastal vysoký, v čiernom oblečený chlap. Tvár má žltú sťa vosk. V čiernych očiach sa mu zračí smrteľná hrôza. Ruky mu ovisli. Vyzerá, akoby ani nedýchal, akoby ho vzpriamene držala len neviditeľná ruka.

	Zavrel oči a odtackal sa, ani čo by doňho hrom udrel.

	Na lodi zavládlo čudné ticho. Počuť iba, ako vlny udierajú o skaly. Piráti prekvapene sledujú stretnutie. Tomova nemá hrôza ich vyľakala.

	Tomo sa zahanbil, že ho piráti videli, ako zápasí s mdlobami. Obrátil sa k Fraňovi:

	— Kde ste vzali tie dievčatá?

	— Ďaleko, až pri Svätom Vide.

	Tomovi sa na chvíľu stratili spred očí skaly. Zahľadel sa na pirátov, aby sa spamätal. Chytil sa meča, ale ruky sa mu trasú. Piráti prekvapene sledujú každý jeho pohyb.

	— Fraňo! Naložíš tieto urodzené dievčatá na tamtú loď a odvezieš ich ta, kde si ich vzal! — rozkázal.

	— Čo vás to pochytilo, rytier?! Táto tu je šťastena, naozajstná šťastena. Prilákala vám minulej noci loď! To ona nám zadovážila ten bohatý úlovok. Ešte teraz by sme márne brázdili vody, keby nie jej. Je to kráľovská šťastena!

	— Šťastena! — nadšene vykríkli piráti.

	Tomo nevidí nič okrem meravej hrôzy v Doriiných hnedých očiach.

	Fraňo vysvetľuje ďalej:

	— A tá druhá je sestra najbohatšieho kniežaťa, dá nám za ňu rýdze zlato, toľko zlata, koľko sa nenájde ani na jednej benátskej galeji.

	Zostalo nadlho ticho. Tomovi sa tak hlasno rozbúchalo srdce, že sa mu ozývalo v ušiach. Potom obrátil zamračenú, zožltnutú tvár k pirátom a ozval sa:

	— Prosil som vás, aby ste ma urobili svojím vodcom? Tak odpovedzte, ja som to chcel?

	— My sme prosili vás, rytier, to je pravda, — odpovedal Fraňo. — Ale chceme mať na lodi šťastenu. A toto dievča vrátime, keď nám knieža pošle zlato. Poriadne sme za ne zaplatili. Nie sú vaše, ale naše! A vy nemáte nijaký majetok, veď ste si nikdy nič nebrali z toho, čo sme ukoristili. Teda ani na dievčatá nemáte právo! Nedovolíme vám vziať to, čo sme si sami nadobudli! Dievčatá som kúpil, dal som za ne šperky. Sú moje… naše, nie vaše!

	Pirátov hlas je pokojný. Chlapi sa pridali k nemu.

	— Eh, dobre! — prisvedčil Tomo. — Potom ani ja nie som váš! Vrátim sa na pevninu a pôjdem si svojou cestou.

	— Nie, nie, nikam nepôjdete, ak s tým nesúhlasíme. Nuž a my, hľa, nesúhlasíme!

	— Nepustíme vás! Eštežečo!

	Piráti sa začali búriť. Zazerajú na Toma a vyhrážajú sa mu.

	— Odveďte dievčatá! — prikázal Fraňo. — Keď sa budú brániť, prikujte ich ako otrokov na galeji.

	Už chceli splniť rozkaz, ale Tomo pokročil vpred, zdvihol ruky a skríkol:

	— Nedotýkajte sa ich! Nechajte im voľnosť, a ja vám zaobstarám ešte väčšiu korisť. Šťastena spraví pre mňa to, čo ani pre jedného z vás!

	— Áno, rytier Tomo! Vždy som vám žičila, keď ste to najviac potrebovali, — prišla mu na pomoc Tajana.

	
— Hľa, oni sa poznajú!

	Piráti sa znepokojili. Ich plány sú ohrozené, a nevedia, či sa majú Tomovi podvoliť, alebo vzoprieť. No Fraňo zachoval pokoj a rozhodol sa znovu si nakloniť šťastenu.

	— Dobre! Šťastena nech zostane voľná, bola pokojná aj predtým, ale tá druhá chcela skočiť do mora. Bola by to privzácna potrava pre ryby. Zviažte ju a prikujte! Až dostaneme výkupné, môže si ísť, kam chce.

	— Fraňo! To nesmiete urobiť! Toto urodzené dievča nedáte do okov! — rozhodne sa ozval Tomo.

	— A dám! Dostanem za ňu tisícky zlatých. Už som poslal Florenťana Teofila z Griča, aby upovedomil o tom kniežaťa Okičského. Nuž teraz to už viete!

	— Kniežaťa nenájde! — zvolala Tajana. — Je preč z hradu a nik o ňom nevie.

	— Tak tu bude prikovaná, kým ho nenájdu. Tá by sa nám zmárnila. Pre ňu je ľahnúť si do hrobu ako pre nás na mäkké lôžko! Všetko vám splním, rytier, ale ju na slobode nenechám!

	Fraňova odpoveď zarmútila Tajanu. Doria stála so zvesenou hlavou, s pohľadom upreným do zeme, aby sa nemusela Tomovi pozrieť do očí.

	— A keď sa vám ja zaručím na česť svojho meča, že neskočí do mora? — spýtal sa Tomo.

	Ryšavý pirát sa prudko vzoprel:

	— Vždy uveríme v česť vášho meča, ale jej nie! Nevideli ste ju včera tam na lodi, silou-mocou sa chcela utopiť. Nedovolíme to.

	Fraňo podišiel k Tomovi a priateľsky sa ozval:

	— Azda sa nerozídeme pre jedno dievča? Prečo ju toľko bránite, veď ju nechceme zabiť, iba prikovať a hádam trochu sa s ňou aj poláskať. Tak čo? Prepánajána, nechajme to už!

	— Pamätáte sa, čo som vám rozprával, keď ste sa ma raz pýtali, prečo som utiekol na more?

	— Nuž, vraveli ste, že vás nechala snúbenica.

	Tomo na chviľu zaváhal, ale hneď pokračoval:

	— Nuž a stal sa zázrak…

	— Aký zázrak?

	— Moja snúbenica je tu! — A ukázal na Doriu.

	Piráti zostali ako obarení. Doria, ktorú toto vyhlásenie nahnevalo, pokročila dopredu, ale Tajana ju zadržala. Okamžite porozumela Tomovmu pohľadu a pošepla priateľke:

	— Ovládaj sa, Doria! Zničíš seba aj mňa! Tomo to povedal, aby nás zachránil!

	— Vy tak hovoríte len preto, aby sme ju nechali na pokoji. Chcete ju pre seba? — uškrnul sa ryšavec.

	Tomo zúrivo vybuchol:

	— Kto sa odváži pochybovať o mojich slovách? Nech vystúpi!

	— Dobre, dobre, len sa nám zaprisahajte na česť svojho meča, ktorý si tak ctíte, že ste sa s ňou naozaj zasnúbili, — rázne sa ozval Fraňo.

	Nastalo krátke, ťaživé ticho. Tajana sa chvela.

	Tomo nemôže prisahať na česť svojho meča, že je s ňou zasnúbený, pomyslela si Tajana a stŕpla.

	No Tomo sa vystrel a zvolal:

	— Dávam vám slovo a prisahám na česť svojho rytierskeho meča! Zasnúbil som si ju svojím bozkom na Griči, v kráľovskom paláci… Prvý bozk od muža dostala odo mňa, tak je moja!

	Od tohto priznania sa Dorii podlomili kolená. Znovu ju dusí ako kedysi na Griči, keď jej Tomo vtisol na ústa vrúcny bozk. Ale teraz sa už nehrozí spomienky. Zachraňuje ju pred okovami a necudnými pirátskymi pohľadmi.

	Fraňo sa obrátil k Dorii a spýtal sa jej:

	— Hovorí rytier pravdu?

	Tajana a Tomo trnuli, čo odpovie. Doria so zvesenou hlavou odvetila:

	— Áno.

	Fraňo chvíľu premýšľal a potom sa ozval:

	— Chlapci, aj keď sme si zvolili rytiera za svojho vodcu v bitkách s obchodníkmi, vaším pánom som ja!

	— Tak je! — súhlasili všetci a postavili sa na jeho stranu, keďže bránil ich túžbu po dukátoch kniežaťa Okičského.

	— Musíte ma preto teraz poslúchať. Rytier vám veľa ráz vybojoval bohatú korisť. Jeho meč je naozaj diabolský. Zaslúži si, aby sme ušetrili jeho snúbenicu, ak sa nám zaprisahá na svoj život, že jej nedovolí skočiť do mora. Nech si ju stráži sám!

	Piráti ešte ani nestačili s ním súhlasiť a Tomo už rázne odvetil:

	— Ak z lode zmizne, má každý z vás právo zabiť ma!

	— Počuli ste jeho slová? Tak prijímame dohodu.

	— Nuž nech je po jeho. Ako sme sa dohovorili, — pridávajú sa k Fraňovi ostatní.

	— Môžete si vziať svoju milú do kajuty, rytier, a štastena…

	— Ja zostanem s ňou! — vyhlásila Tajana rozhodne.

	— A ja? — skríkol zúfalý sedlár, ktorý ešte stále sedel poviazaný na palube. — Viete vy, kto som ja? Tomo, mňa, slobodného gričského občana, a zviazať!

	— Teraz ste slobodný občan pirátskej lode! — zasmial sa ryšavec.

	— Rytier Tomo, na súši ste so mnou lepšie zaobchodili.

	— Poznám toho človeka, — ozval sa Tomo, — je to vážený a chrabrý Gričan. Ručím zaňho.

	— Mám na brehu sedlá. Ja by som radšej skákal na pevninu, a nie do vody, — presviedčal pirátov sedlár.

	— Kozák! — zvolal Tomo. — Poď sem!

	Spomedzi chlapov vystúpil veliteľ Tomovej družiny oblečený ako pirát. Dievčatá ho až teraz spoznali.

	— Zaveď vznešených hostí dole! Hneď prídem za vami.

	Kozák poslúchol. Tomo zamieril k sedlárovi. Piráti sa zhrčili okolo Fraňa.

	Kým Tomo rozväzoval sedlárovi ruky, pošepol mu:

	— Buďte k pirátom milý. Skamaráťte sa s nimi a rozprávajte im o šťastene, že jej treba vo všetkom vyhovieť, aby im priniesla šťastie.

	— Nech si jazyk odhryznem, ak poviem niečo zlé! Keby som nebol trkotal s tým čiernobradým, neboli by nás uniesli.

	— Trkotali ste, keď nebolo treba, tak trkocte aj teraz, keď to treba napraviť.

	— Keby som bol aspoň tie sedlá dopravil ku kniežaťovi…

	Tomo sa viac nestaral oňho a s vážnou tvárou pristúpil k pirátom.

	— To šťastena mi priviedla snúbenicu na loď! Nič iné!

	— Tak je! — zvolal Fraňo.

	Tomove slová utvrdili v pirátoch vieru v šťastenu. Fraňo sa naňho usmial a zvolal:

	— Tak si len užívajte, rytier, kým vám šťastena neprivábi novú korisť!

	— Fraňo, žiadam vás, aby ste mojej snúbenici preukazovali kráľovskú úctu. Nestrpím, aby si niekto robil z nej žarty. Moja snúbenica je mojou sviatosťou. Rozumeli ste?

	Prikývli na znak súhlasu.

	Tomo si zatiaľ usporiadal svoje myšlienky. Triasol sa, tvár mal čoraz bledšiu. Pozbieral sa iba natoľko, že sa odvážil zájsť k Dorii.

	Dievčatá našiel sedieť v kajute v podpalubí. Malá miestnosť prezrádza stopy bohatej koristi. Kozák rozprestrel na dlážku hrubý, drahocenný pokrovec. Aj na striebrom okovanú truhlicu prehodil jeden. Tu sa usadili dievčatá — veselá Tajana a skormútená Doria.

	Vošiel Tomo.

	Doria sa díva do zeme, Tajana do rytierových očí. Ticho ju poprosil, aby mu porozprávala, ako sa dostali k pirátom.

	Povedala mu všetko, čo sa im prihodilo. Počúval naoko pokojne, ale srdce mu vzrušene bilo. Keď rozprávala o prepadnutí koča na ceste, Tomo nesúhlasne zavrtel hlavou.

	— Čože? — zamiešal sa Kozák. — Veď to nebol môj pán!

	— Všetci vraveli, rytier Tomo! Všetko bolo, ako to robí on. Takto prepadá Tomo, vyhlásil sedlár, aj Teofil, aj všetci, čo pritom boli.

	— Ech, pravdaže! Zbojník ako zbojník! Prepadajú všetci rovnako. Ibaže iní si zakrývajú tvár kuklou! Tomo sa postaví zoči-voči! Ja som však bol, ako vidíte, na lodi.

	Tomove slová prezrádzajú trpkosť, no skôr než by niekto niečo poznamenal, vyzvedá sa ďalej:

	— Teraz ma väčšmi zaujíma, ako ste sa dostali k pirátom. Tajana, vyrozprávajte mi to!

	Rozpovedala všetko až po stretnutie s ním.

	Dlho mlčal. Jeho čierne oči vyjadrovali trápenie a starosť. Pomaly sa obrátil k Dorii.

	— Prosím o prepáčenie, kňažná, že som znovu spojil svoje nehodné meno s vaším, no muselo to byť. Zasluhujem si, aby ste mnou opovrhovali. Ale ovládnite sa, nesmú o ničom zapochybovať.

	Doria ani neodvetila, ani sa naňho nepozrela. Zato Tajana sa pritiahla k nemu a zašepkala:

	— Tomo, Florenťan sa nikdy nevráti s výkupným od kniežaťa, nenájde ho. Ak nás nezachránite vy, sme stratené!

	— Zatiaľ nevidím nijaký spôsob. Iba vás prosím, aby ste sa podrobili všetkému, čo prikážem. Dostali ste sa do rúk najväčšej a najhroznejšej pirátskej bandy… A teraz by som vás rád ponúkol jedlom.

	— Od včerajšieho obeda sme nemali nič v ústach. Morí nás hlad a smäd.

	Tomo odišiel. Kozáka však zadržala Tajana a vyzvedala sa:

	— Tak tým zbojníkom nebol Tomo?

	— Myslíte si, že je jediný v kráľovstve? Sú aj z oveľa vznešenejších rodov, a robia to isté!

	— Čo ho priviedlo k pirátom? — spytovala sa Tajana ďalej.

	— Svadobné šaty kňažnej Dorie.

	Odpoveď prebrala aj skľúčenú Doriu. Zdvihla oči ku Kozákovi, ktorého Tajana držala za rukáv.

	— Aké svadobné šaty? To mi musíte vysvetliť.

	— Keby sa rytier dozvedel, že som vám to povedal, vrazil by mi meč rovno do srdca!

	— Nedozvie sa to, — sľubovala Tajana. Upokojilo ho to a začal rozprávať:

	— V zime, keď Olivero chcel uniesť kňažnú tam v tom lese, kňažná sa na to iste pamätá, môj pán aj my ostatní sme ju preoblečení za templárov bránili. Oliverova strela zasiahla kňažnú do ramena a ja som jej ho obviazal.

	— Vy? — strhla sa Doria.

	— Vlastnou rukou, vaša milosť. Na pánov príkaz som hľadal v truhlici niečo, čím by som ruku obviazal, a vytiahol som akési šaty. Odrezal som z nich kúsok a vtedy si kňažná povzdychla: „Nenazdala som sa, že mi svadobné šaty takto poslúžia.“ Keď som sa vrátil, pán ma nútil, aby som mu všetko vyrozprával. Nuž som tak urobil. Keď som dopovedal, zrútil sa na zem zelený, modrý, oči plné zlosti, tvárou mu stekali jedovaté slzy. A potom zvolal: „Nech si je šťastná s vojvodom, nech sa vydá!“ a poslal svojich chlapcov i mňa domov. Ale ja som ho nemohol opustiť. Prirástol mi k srdcu, akoby to bol môj syn. Potom sme odcválali z Psohlavcovej veže.

	— To ste tam boli vy? — čudovali sa dievčatá.

	— Celý čas, čo ste sa zdržiavali v Požegu. Odišli sme preoblečení za templárov na juh a potulovali sa tam. Pán chudol a chradol. Dostali sme sa k moru, túlali sa po pobreží, až sme sa v ktorejsi prístavnej krčme stretli s pirátmi. Pustili sme sa s nimi do reči a Tomo sa pridal k nim. Povedal mi: „Na pevnine predo mnou smrť uteká, na mori si jej sadnem na krk a bude ma musieť odniesť!“ Odvtedy sa vrhá do každého nebezpečenstva, akoby mal sto životov. Na ktorejsi lodi už dostal po hlave, že zamrel. Pomyslel som si: Čierny Tomo je mŕtvy. Ale prebral sa a bil sa ďalej. Len čo nám príde do cesty loď, ožije, ale keď je pokoj, sťaby bol mŕtvy. Leží ako na márach. V noci, keď si myslí, že spím, stene, uh, tak stene, že by sa aj kameň nad ním zľutoval!

	Zvonku sa ozvalo Tomovo volanie. Kozák sa vyštveral na rebrík, vzal nádobu s jedlom a krčah, položil ich na pokrovec a opustil dievčatá.

	Tajana ponúkala Doriu. Cítila sa tu ako doma. Bola veselá a spokojná. Ani jediným slovom nespomenula Toma alebo to, čo im rozprával jeho druh. Iba občas sa pozorne zahľadela na Doriu.

	Keď sa najedli, Tajana prerušila mlčanie:

	— Ľahni si, Doria, si taká unavená. Aj ja si ľahnem.

	Kňažná sa takmer zrútila na pokrovec. Podložila si pod hlavu ruky a privrela oči. Cítila sa polomŕtva. Tajana, naopak, bola svieža, akoby celú noc spala na mäkučkej posteli. Ani sama nevie, odkiaľ berie vyrovnanosť, silu a odvahu.

	— Vidíš, Doria, už je tu tá záchrana, o ktorej sa mi prisnilo v noci.

	— Ty to nazývaš záchranou?

	— Keby nebolo Toma, čo by sa bolo s nami stalo?

	— A čo bude ďalej?

	— Tomo pre teba aj more vysuší! Ja sa ničoho nebojím. Však ani ty nemáš strach?

	— Bojím sa ako nikdy v živote.

	— Čoho?

	— Keby som vedela! Celá sa chvejem a srdce sa mi zviera úzkosťou. Zmocňuje sa ma akási neznáma hrôza. Prečo som len neskočila do mora, aby som sa na to všetko nemusela dívať?

	— Na čo všetko, Doria?

	— Na tých podliakov!

	— Veď si ich videla aj včera. Iného sa ty bojíš. Viem to.

	— Čo vieš?

	— To, čo aj ty, len si to nechceš pripustiť. Na vlastné uši si počula, prečo je Tomo tu. Tvoje svadobné šaty ranili jeho srdce, a on sa vrhol na samé dno pekla. Ty anjel si urobila z neho diabla. Nie si na vine, to nevravím, Doria. Nedívaj sa tak na mňa! Ale som presvedčená, že ho zničila láska k tebe. Veľká láska, búrlivá ako more, ktoré sme včera počuli. Tomo je už taký. Tvoje svadobné šaty ho sem priviedli… To ti napĺňa srdce úzkosťou, toho sa bojíš, len toho, Doria!

	— Och! — zastenala kňažná. — Čo sa to so mnou robí, ako si to osud so mnou pohráva?

	Prehodila sa na druhú stranu a zakryla si tvár.

	— Nerúhaj sa! Keby Tomo nebol zbojník, nebol by tu a neochránil teba aj mňa!

	— Tak je mi teda súdené, aby mojím rytierom bol najnehanebnejší, najhorší zbojník?

	— Jeho činy sú hanebné, ale má srdce rytiera. Zlo nemôže milovať, a on ľúbi čisto, čestne. Iba láska ho vohnala medzi týchto zlosynov!

	— Zbíjal aj vtedy, keď ma nemiloval.

	— Stal by sa svätým, keby si…

	— To nie je od teba pekné, Tajana, že takto hovoríš!

	— Nehnevaj sa, stále zabúdam, že toho nie je hoden. Ale aj tak je mi ľúto, že je zbojník a že si nezaslúži tvoju lásku. Nijaký muž nemôže tak lúbiť! Ani vojvoda.

	— Neprirovnávaj ho k vojvodovi! Och, keby ma teraz videl!

	— Keby tak veľmi netúžil po korune, díval by sa teraz na teba v Budíne a ty by si tu nemusela trpieť.

	— Úbohý vojvoda! Či sa už aspoň vrátil z Čiech? Stretne sa vôbec s Ivanom a s Ratimírom? Keby sa tak dozvedel, že mám dvoch snúbencov — budúceho kráľa a lúpežného rytiera! Taká hanba!

	— Ako môžeš byť taká krutá k Tomovi? Pozri sa, akú má ubolenú tvár! Hanbí sa, že ho vidíš v takom nedôstojnom položení. Doria, keby si bola k nemu dobrá, navždy by skoncoval s takýmto životom.

	— To nedokáže. Má to v krvi!

	— V krvi má iba teba, ty jediná by si ho mohla zmeniť!

	— Nemôžem sa naňho ani pozrieť!

	— Musíš, Doria! Neopovrhuj ním za to, že sa o nás tak príkladne stará.

	Utrápenú Doriu napokon premohol spánok. Aj Tajana sa uložila. Zaspali v pirátskej kajute na drahocennom pokrovci ako na kniežacom lôžku.

	Keď sa ráno prebudili, v tesnej miestnosti bolo horúco na zadusenie. Nad nimi sa zjavila Kozákova hlava. Poprosil ich, či by mohol zísť k nim. Keď mu dovolili, povedal:

	— Pán vás prosí, aby ste prišli na palubu. Tam vám bude príjemne. Ale dovoľte, aby si k vám mohol prisadnúť. Piráti sú podozrievaví, nech ho vidia s kňažnou.

	Vyšli na palubu. Teraz, keď sa už trochu upokojili, mohli si poprezerať okolie. S hrôzou zistili, že obe lode kotvia v zátoke pri strmej skale, ktorá akoby vyrastala z mora a siahala až do neba. Len malá úžina vedie na šíre more. Piráti polihávajú, posedávajú, hrajú v kocky a zhovárajú sa. Tomo stojí so sedlárom. Len čo zbadal dievčatá, nechal sedlára a prišiel k nim. Zaviedol ich na samý koniec lode a ponúkol ich, aby si sadli na debnu.

	Potajomky pozoruje Doriinu tvár. Je ružová od spánku, ale jej oči prezrádzajú horúčkovitý nepokoj.

	Mlčia. Odrazu sa Tajana rozhodla prerušiť ticho.

	— Ako dlho tu zostaneme, rytier? — spýtala sa.

	Obrátil tvár k Dorii, a aby ho piráti nevideli, potichu odvetil:

	— Obávam sa, že dlhšie, než som si zo začiatku myslel. Keď zbadal, ako sa Dorii zachveli ruky, doložil:

	— Alebo kratšie. Všetko závisí od vás, kňažná.

	— Prečo odo mňa? — spýtala sa s pohľadom upreným na more.

	— Lebo musíte zabudnúť, s kým ste nútená tráviť dni. Piráti sú podozrievaví, nedôverčiví, nemilosrdní k tomu, kto ich oklame. A naopak, krotkí a zdvorilí, ak vycítia dobro. Šťastena, vy im venujte svoju priazeň. Treba ich učičíkať nádejou. Čakajú, že im privábite nejakú loď! Urobte to, prosím vás!

	Doria pristúpila k nemu a po prvý raz sa mu pozrela do očí, odkedy sa stretli. Ten pohľad naňho zapôsobil, akoby sa odvalil balvan a zrútil sa mu na hruď.

	— Chystáte sa na nové zbojstvo? Pred mojimi očami?

	Sklopil zrak od hanby a mlčal. No Doria ešte ostrejšie pokračovala:

	— Chcete si urobiť z Tajany pirátskeho kompána?

	— Keď som o to šťastenu prosil, — ozval sa Tomo, — nemyslel som na zbojstvo, ale na vašu a jej záchranu.

	— Podceňujete môj ženský rozum, ak si myslíte, že vám to uverím. V krádeži a zbojstve vidíte našu záchranu? Vy ste nikdy neklamali, Tomo!

	— Aj na smrť pôjdem za pravdu.

	— Doria, nekaz mu plány, — bránila ho Tajana. Kňažná iba zalomila rukami a odvrátila sa od Toma.

	Piráti z diaľky pozorovali snúbencov a pokyvovali hlavami. Kňažná to už nevydržala. Piráti, Tomo, Tajana — a ona s nimi! Bolo to také potupné. Zavolala Tajanu, aby sa s ňou vrátila dole. Ale Tomo ich zdržiaval:

	— Kňažná, tvárte sa pred nimi prívetivejšie. Chcem vám dobre!

	Nevládala potlačiť rozhorčenie a smutne sa ozvala:

	— Keby ste mali koho poslať ku kniežaťovi Okičskému, povedala by som vám, kde je. Pošle vám ešte raz toľko, ako chcete, za obidve!

	Akoby Doria vrazila Tomovi do srdca nôž. Z tváre sa mu vytratila všetka krv. Tajana sa zľakla a vyčítavo sa pozrela na Doriu. Tá však nič nedbala a pokračovala:

	— Pošlete po peniaze sedlára?

	— Nie! Nikoho!

	Vyslovil to, akoby sa zahnal mečom.

	— Prečo?

	— Lebo rytier Tomo má ešte svoj život, aby ním vykúpil dve bezmocné dievčatá!

	Doria sa rýchle obrátila. Piráti zdvihli hlavy. Ich oči sledovali každý jej krok a premeriavali vzdialenosť medzi ňou a morom.

	— Prečo kňažná ušla? Nerobí dobre, šťastena! — zašepkal Tomo. — Mala by sa správať milšie, aby som mohol pokojne premyslieť, čo ďalej.

	— Viem, Tomo, — odvetila Tajana a pobrala sa za Doriou. Tomo tam zostal zničený, s uboleným srdcom. Ani pomoc od neho neprijme. To bude jej koniec!

	Dlho hľadel na skaliská pred sebou. Pomaly sa k nemu priblížil Kozák a pošepol mu:

	— Akosi sa k vám nepekne správa. Piráti si to všimli a ryšavec povedal: „S tými snúbencami nebude všetko v poriadku.“ Myslia si, že ich zavádzate, aby ste sa sám dostali ku kniežaťovým peniazom. Prekliati chamtivci!

	— Kozák, vysvetli jej, že ja som ju neuniesol. Ani som netušil, že by sa mohla dostať až k moru. Nebol by som sem chodil. Ešte aj z toho ma podozrieva! Peniaze mi núka ako výkupné! Mne, Kozák, mne!

	— Upokojte sa! Pozorujú vás. Ste viac mŕtvy ako živý, zuby vám drkocú…

	 

	V morskej zátoke sa zošerilo. Skaliská zahalila tma. Na vode sa zľahka kolíšu lode. Na palubách je pokoj. Všetci spia.

	Vpredu na lodi sa opiera Tomo a pozoruje ligotavú vodu, v ktorej sa odrážajú hviezdy. Od chrbta sa k nemu prišúchal bosý Kozák. Tomo sa ani nepohol.

	— Pane, prišiel som, ako ste si želali. Všetko spí.

	Lúpežný rytier sa obrátil, chytil sa rukami za hlavu, akoby ho bolela, a zašepkal:

	— Ach, Kozák, čo ma to postihlo! Čo ma to len postihlo! Skôr by som sa nazdal, že udrie hrom z jasného neba, ako že tu stretnem kňažnú. Keby som ťa bol aspoň počúvol a nespolčil sa s pirátmi! Ale chcel som zadusiť plameň, čo mi horel v srdci. Ach! — A strápene spustil hlavu.

	Kozák sa poobzeral a zašepkal mu do ucha:

	— Keby ste tu neboli, pane, nespala by kňažná tam dole tak pokojne. Šťasteny by sa piráti nedotkli, ale kňažná by im padla za obeť.

	Mladý rytier sa strhol. Kozák si aj v tej tme všimol, ako sa mu zaleskli oči.

	— Máš pravdu, Kozák, ale čo teraz?

	— Nič. Počkáme, kým knieža pošle výkupné, pustíme ju na slobodu a pôjdeme aj my.

	— A do konca života ma budú podozrievať, že som za ňu vzal peniaze!

	— Odkedy ste tu, nevzali ste si ani deravý groš.

	— Ponúkla mi zlato, ak pošlem sedlára za kniežaťom. Mne ponúka zlato… za svoju slobodu! Vrazila mi do srdca nôž, jedovatý nôž, — ťažkal si nešťastný Tomo.

	— Poviem to šťastene, tá už jej to vyženie z hlavy.

	— Nenamáhaj sa, Kozák, — povedal Tomo, pritiahol si ho k sebe a pošepol mu: — Vezmem ju pirátom bez výkupného!

	— Zbláznili ste sa? Myslíte si, že ste v loborských horách, na svojom koni? Všade naokolo je more, a vy ste vo vode ako ryba na suchu. Na morskej hladine sa nedá bojovať mečom, lode sa ustavične kolíšu.

	— Musím niečo vymyslieť.

	— Čo? Piráti striehnu aj na vaše myšlienky, lovia vám ich v hlave ako ryby v mori.

	— Nech striehnu, spolieham sa na svoju prefíkanosť.

	— Čo si počnete s prefíkanosťou, keď vás vo dne v noci sledujú podozrievavými pohľadmi? Ani vaša prefíkanosť tu nič nezmôže.

	— Ale zmôže. Len sa ty neboj, Kozák! Čo aké nebezpečenstvo by Dorii hrozilo, nestane sa jej nič. Radšej sám zomriem! No, o čosi sa pokúsim, len musím mať v moci pirátov.

	— Tak už ste dačo vydumali?

	— Ešte uplynie veľa času, kým sa naskytne vhodná príležitosť. Šťastene urobia piráti všetko po vôli, a to je jediná cesta!

	— Ibaže ju nepustia na pevninu.

	— Kozák, nikdy v živote som nebol taký nešťastný ako dnes. Nikdy! Radšej by som ju bol videl v svadobných šatách alebo vo vojvodovom náručí ako na dosah zmyselných pirátskych pohľadov!

	— Obávam sa, že zle skončíte, ak sa neovládnete.

	— Ak mi nepuklo srdce, keď som ju zbadal obklopenú pirátmi, tak mi už nikdy nepukne!

	— Potrebujete sa vyspať, pane.

	— Nezaspal by som, kým jej hrozí nebezpečenstvo. Ty si ľahni, ja zostanem hore. Ráno si ľahnem zasa ja a ty budeš strážiť.

	Kozák poslúchol a vystrel sa na palube.

	Tomo sa zvlhnutými očami zahľadel na oblohu. Hviezdy mu pripadajú ako zlaté ostne, čo ho pichajú do hrude, a noc ako mŕtva čierna obluda, čo zaľahla na more.

	Lúpežného rytiera sa zmocňuje smútok za zagorským krajom, za jeho horami, pustými poľanami, húštinami. Do srdca sa mu vkráda túžba vziať Doriu do náručia, uniesť ju na Okičgrad, položiť na dievčenské lôžko a navždy sa stratiť v zagorských horách.

	 

	Na druhý deň všetci ležali ani mŕtvi. Horúce slnko rozpálilo skaly, ktoré sálali na lode rozžeravený vzduch.

	Sedlár namáhavo dýchal, potichu klial a vzdychal:

	— Och, joj, svätý Marek gričský, ako je ti dobre v chládku starého duba, a ja sa tu pražím na slnku. Tie skaly sú horúce ako pec! Keby tu bolo prasa, upražilo by sa a masť by len tak plávala po mori ako na polievke. Veď tu niet ani studničky, aby sa človek napil chladnej vody! Už sa mi hnusí tá dažďovica zo sudov. A tie ryby! Ach, kdeže sú morky, kurčatá, húsky! Načo je im celý ten majetok, keď nemajú ani poriadneho obeda?

	Sedlárove reči pôsobili na pirátov v tej páľave ako čerstvý vetrík z mora. Rozosmiali ich, dodali im chuť do rozhovoru.

	— Nezostal by ja s vami, ani keby hneď z mora vyplával vôl! A či si myslíte, že vás šťastena zasype šťastím, ak ju budete kŕmiť figami a napájať smradľavou dažďovicou? Človeka unaví, keď rozsýpa plevu, nieto šťastie!

	Sedlárove výčitky prebudili pirátov z nečinnosti. Ryšavec chvíľu premýšľal a potom oslovil sedlára:

	— Choď a spýtaj sa jej, či nemá nejaké želanie.

	Keď ho znovu vyzvali, pobral sa k štvorcovému otvoru a zostúpil po rebríku.

	Onedlho sa Gričan s vážnym výrazom tváre vrátil.

	— Namojveru, zle je! Šťastena zúri ako levica. Rada by sa prechádzala po lodi, keď sa jej zachce.

	— A kto jej v tom bráni? — zahundral Fraňo.

	— Len ty počkaj, pán pobratim, počkaj, s tou potvorkou to nie je také jednoduché. Hanbí sa, že po nej stále pokukávate. Je to počestné dievča, necíti sa dobre, keď na ňu na každom kroku chlapi vyvaľujú oči. Má pravdu. Povedala, že vás všetkých prekľaje, ak ju budete držať ako otroka. Chce sa aj so svojou kňaznou prechádzať po lodi bez toho, aby do nej ustavične ktosi zapáral pohľadom. Chce, aby ste ju premiestili na tamtú malú loďku, aby ste jej tam urobili úkryt s pohodlným lôžkom, kde by ju nik nevidel. A ešte chce princezná komorníka a vybrala si na to práve mňa! Ha? Počuli ste? Mňa, mešťana slobodného kráľovského mesta Grič! Len vtedy vám vraj dožičí šťastie, keď bude spokojná. Povedala: „Ako oni mne, tak ja im! Ak budú ku mne dobrí, bude im padať korisť ako dážď z neba!“

	Piráti sa zhŕkli dokopy ako ovce v košiari. Napokon Fraňo vyhlásil:

	— Musíme si získať jej priazeň.

	Tomo sedel chrbtom obrátený k nim, akoby ho to nezaujímalo, ale aj tak sa ho spýtali:

	— Čo vy na to, rytier?

	— Súhlasím s Fraňom, — odvetil Tomo.

	Chlapi sa ešte chvíľu zhovárali a potom zišli do podpalubia k ulúpeným truhliciam. Onedlho sa celá pirátska kompánia dala do práce.

	Tomo sa pribral, že im pomôže.

	Malú kajutu v podpalubí pokryli pokrovcami, upravili lôžka, porozkladali strieborné nádoby. Fraňo priniesol dvoje drahocenných šiat z benátskej látky.

	Na palube malej lode postavili akýsi šiator z čipiek a plátna, aby bola chránená pred pohľadmi zo susednej lode.

	Potom Tomo poslal po dievčatá. Vyšli na palubu. Piráti stáli v dvojstupe a usilovali sa zachytiť šťastenin pohľad.

	— No, — povedal Fraňo, — pripravili sme vám na lodi ozajstný palác a budeme vás hostiť ako kráľovné. Splníme každé vaše želanie.

	Tajana zdvihla hlavu, a akoby im preukazovala veľkú láskavosť, odvetila:

	— Ak ja budem spokojná, budete i vy!

	Doria sa mlčky dívala pred seba a nasledovala Tajanu. Ryšavcovi zrazu čosi zišlo na um a vkročil im do cesty.

	— Kňažnú s ňou nepúšťajte!

	Tajana sa strhla a potom rozkazovačne ako panovníčka zvolala:

	— Practe sa mi z cesty! Je mi ako sestra. Bez nej sa ani nehnem!

	— Veď sa za ňu zaručil rytier Tomo, — ozval sa Fraňo. — Ručí nám za ňu svojou hlavou.

	— Ona neveľmi dbá o jeho hlavu! — prudko odvrkol ryšavec. — Skočí v noci do vody a odnesie so sebou výkupné až na dno mora!

	Tajana a Doria si vymenili pohľady. Potom sa kňažná pozrela na Toma, pristúpila k nemu a znenazdajky ho vzala za ruku.

	— Môj snúbenec nepríde pre mňa o hlavu! — povedala.

	— Počuli ste? — spýtala sa Tajana. — Chcela zomrieť, lebo vtedy ešte nevedela, kto je morský diabol.

	Ryšavec namrzene mávol rukou a zamrkal svojimi zamračenými hnedými očami. Tomo naňho zagánil, akoby sa naňho zahnal mečom.

	Dievčatá sa potom pobrali na malú loďku, Tomo za nimi. Zašli za šiator, ktorý ich ukryl pred pohľadmi pirátov. Na palube bol prestretý pokrovec a na ňom stála truhlica. Usadili sa na ňu, aby si oddýchli.

	Doria sa zahľadela do Tomových očí plných bôľu. Vyčítala z nich, čo je príčinou jeho utrpenia, a na chvíľu zabudla na seba aj na svoj osud. Pomyslela si: Naozaj prežíva muky. Trpí, vidieť mu to na očiach.

	Zmocnil sa jej súcit a láskavo sa obrátila naňho:

	— Tomo, vy si pre nás dve zúfate, a to je zlé znamenie!

	Sklopil oči, ale hneď ich rýchle zdvihol.

	— Nebojím sa o váš osud, kňažná!

	— Zbytočne ma utešujete, vaša tvár vás prezrádza.

	Srdce sa mu zovrelo. Stál tu pred ňou, akoby bol zavinil všetko zlo, ktoré Doria prežíva.

	— Odmietli ste môj návrh poslať sedlára ku kniežaťovi, — poznamenala Doria. — Prečo?

	— Piráti by s tým nikdy nesúhlasili. Mohol by prezradiť ich úkryt. Nesmieme v nich vzbudiť podozrenie. Aj tak sme dosiahli veľa.

	Potom sa Tomo na chvíľu zamyslel a pozrel sa na Tajanu.

	— Vraveli ste, že váš sprievod aj s veliteľom je na brehu. Myslíte, že veliteľ nedá vedieť svojmu pánovi, čo sa prihodilo?

	To do nich vlialo trochu nádeje. Doria sa narovnala a pozrela sa na Tajanu.

	— Veliteľ je bystrý, odvážny, ale čo podnikne, to neviem. Bojím sa, že bude márniť čas čakaním.

	— Ak bude múdry, vráti sa. No nech už je, ako chce, ste tu aspoň samy. Ničoho sa nebojte, dám na vás pozor… Kozák a sedlár… sa o vás postarajú. A teraz je načase zájsť za tamtými. — A ukázal na druhú loď.

	 

	V noci si Tomo s Kozákom ľahli na palubu. Od mora podúval slabý vetrík. Z času na čas zašplechocú o skalu vlny. Na hladinu mora dopadajú drobné kvapôčky a napĺňajú zátoku šumom. Na lodi všetko spí.

	Ryšavec si pomaly, ticho sadol a rozhliadol sa okolo seba. Jeho dvaja kamaráti naddvihli hlavy.

	— Nespíš, ryšavec? — zašepkal jeden z nich.

	— Čert by spal! Vrie to vo mne ako v sopke! Čo myslíte? More tak ticho šumí, bolo by to počuť?

	— Hlúposť!…

	V tme a v búrke vlastnej krvi zabúdajú, čo ich vo dne odradilo od ich úmyslu. Blízkosť krásnej Dorie im načisto pomútila rozum. Strach a hrôza zo šťasteninho prekliatia sa rozplynuli. Už nerozmýšľajú, ale konajú.

	— Rytier spí ako zarezaný!

	— Poďme! Čo nás po ňom!

	Vstali a pomaly, potichu, nebadane sa zakrádajú po palube k mostíku, ktorý spája loď s malou loďkou, kde spia dievčatá. Zastali a obzreli sa.

	Nič sa nehýbe. Šumenie vody prehlušuje všetky zvuky. Už sú pri mostíku. Ryšavec sa prešmykol po ňom ako had. Čím väčšmi sa blíži k dievčatám, tým rýchlejšie sa vrhá dopredu a zabúda na obozretnosť. Chlapi ho bezhlavo nasledujú. Ryšavec sa dostal k šiatru, prekĺzol popod plátennú striešku a chcel sa narovnať. Vtom sa dotkol ženského tela ležiaceho na palube.

	V skalnatej zátoke sa rozľahol výkrik a prehlušil šum mora. Rozvášnený pirát ako bez rozumu schmatol dievčaťu hlavu a dlaňou jej prikryl ústa. Pribehli ďalší dvaja chlapi a zdrapili druhé dievča. V tme ich nevedia rozoznať. Na nič už nemyslia, v hlavách im hučí. Sú presvedčení, že nikto nič nezačul. No len čo vytiahli dievčatá spod šiatra a zapchali im ústa, pocítili na telách silné údery. A potom sa už kotúľali rovno do studenej vody.

	To ich prebralo. Dovtípili sa, že ich ktosi pohádzal do mora. Dali sa plávať, a pritom škaredo preklínali.

	Piráti na susednej lodi sa prebudili a nastal zhon.

	— Skočili do vody! — počuť v tme.

	Na palube narastá trma-vrma, krik. Fraňo vbehol na malú loďku. V tme vrazil do Toma, ktorý zakričal:

	— Kto sa ku mne priblíži, prebodnem ho mečom!

	— To som ja, rytier, ja Fraňo! Čo sa stalo?

	— Tí ničomníci sa prikradli k dievčatám, ale dostal som sa k nim zavčasu. Takto sa dodržiava dohoda, Fraňo?

	— Kto to bol? — spýtal sa pirátsky veliteľ.

	— Neviem, pohádzal som ich do mora.

	Rozruch na lodi vzrastá. Ktosi vykríkol:

	— Rytier ťa klame, Fraňo! On nie je snúbenec kňažnej. Neznáša ho!

	Piráti sa vrhli k mostíku, že zaútočia na dievčatá.

	— Kto sem vkročí, — vykríkol Tomo, — je synom smrti!

	Vo svetle hviezd sa blýska v Tomovej ruke meč.

	— Stáť! — prikázal Fraňo pirátom. — Naspäť!

	Ale piráti ho neposlúchli. Hundrú, vykríkajú, akoby do nich vošla ryšavcova vášeň. Zúrivo sa postavili veliteľovi na odpor. Márne sa ich pokúšal upokojiť. Potom sa nahnevane obrátil k Tomovi:

	— Rytier, vy ste na vine, že vám nedôverujú. Bočíte od dievčaťa, ktoré ste nazvali svojou snúbenicou! Ak ste nevraveli pravdu, patrí nám všetkým!

	— Kto neverí, nech ide bližšie! — zakričal Tomo. — Ja mu rozoženiem podozrenie svojím mečom!

	Kozák stál vedľa Toma s napnutým lukom.

	— Kto sa nebojí, nech ide sem! — kričí nazlostený Tomo. — Nech sa aj more trochu napije vašej krvi!

	Hrozba ich zarazila. Spomenuli si na Tomov čertovský meč a stratili odvahu.

	— Ak je to vaša snúbenica, tak si ju odveďte dole. Potom vám uverím a rozkážem pirátom, aby dali pokoj. Chcem sa však na vlastné oči presvedčiť, že nás neklamete. Ak je naozaj vaša, tak je vaše miesto pri nej!

	Tomovi sa zakrútila hlava. Pred ním sa vynorilo nové nebezpečenstvo. Od jeho odpovede teraz závisí Doriin osud.

	Nabral odvahu, chytil Doriu za ruku a ticho sa obrátil k veliteľovi pirátov:

	— Fraňo, nebyť toho, že ste pánom svojich ľudí, tak som tu pred vami mŕtvy aj so svojou snúbenicou!

	— Dokážte mi, že je vaša, a ja vám dovolím zabiť každého, kto sa k nej priblíži.

	— Ochránim ju! — odvetil Tomo a zaviedol Doriu k schodíkom. Zmizla v podpalubí a Tomo za ňou.

	— Kto sa dotkne mojej sestry, je naveky prekliaty! — zvolala Tajana.

	— Ach, zadržte, šťastena! — zľakol sa Fraňo. — Prisahám, že sa jej nedotknú. Radšej ich všetkých poviažem!

	Potom prešiel po mostíku a zakričal:

	— Ryšavec, to ty si ich poburoval? Spútajte ho! Šťastena nás všetkých prekľaje…

	Nerozhodne zmĺkli, schytili svojho ryšavého druha a zviazali ho. No ani to ich neuspokojilo.

	 

	V tmavej, tesnej kajute v podpalubí sa kňažná Doria usadila na truhlicu. Tomo stojí v kúte. Rozoznáva jeho postavu. Počuje ho dýchať. S napätím pozoruje jeho nehybné telo, ktorým lomcujú rozbúrené city. Nebojí sa jeho prítomnosti v uzučkej, temnej miestnosti, ale uvedomuje si chúlostivosť situácie, do ktorej ich vohnali vyhrážky pirátov.

	Doria si zložila ruky na kolená. Tomo cíti pálčivú bolesť.

	Vonku sa utíšili výkriky, v tme okolo nich sa rozhostilo ticho, hrozivé, bolestné, ťažké a beznádejné ako Doriin osud. Premáha ju únava, vzrušenie, bôľ a zúfalstvo. Neodváži sa pohnúť, oprieť či zaspať. Skôr cíti ako vidí Tomovu čiernu siluetu v kúte. Stojí vystretý. Pripomína jej stĺp bolesti a utrpenia.

	On Doriu nevidí, a tak sa mu zdá, že na truhlici zaspala. Opretý o drevenú stenu načúva, ako sa noc upokojuje.

	Doria sa nehýbe. Jej tiché oddychovanie mu zviera srdce. Čas sa míňa. Všade naokolo panuje pokoj. Tomovi sa mihne pred očami celá jeho minulosť a vženie mu do očí trpké slzy…

	Od prvej chvíle, keď Doriu stretol v sprievode priekupníkov pred kláštorom v Čičiach, keď sa potom vlúdil do kráľovského paláca ako igric a podvodom od nej vylákal bozk, keď si ju priviedol na Loborský zámok a potom jej daroval slobodu, keď sa potuloval v okolí Budína, ba ešte aj tu jej prináša iba nešťastie…

	Hruď sa mu chveje, v hrdle ho škrtí, potláča vzlyky, len aby ju neprebudil.

	Tichučko stene natiahnutý na škripci vlastných múk.

	— Tomo! Vy plačete?

	Akoby sa ho dotklo žeravé železo. Zadržal dych, vystrel sa a na chvíľu zamrel…

	Šuchot jej šiat mu prechádza celým telom a mrazí ho.

	Ešte väčšmi sa schúlil v kúte, len ďalej od nej, aby na všetko zabudol, aby nepočul šuchot jej šiat, aby od nej navždy zutekal a stratil sa sám sebe.

	— Tomo! Snívalo sa vám niečo?

	Znovu zadržal dych. V tme cítil na sebe jej pohľad… A vlhké slzy, čo mu stekali po tvári.

	— Povedzte, čo vás tak zabolelo, že ste sa rozplakali?

	Chviľu mlčal a potom namáhavo zašepkal:

	— Je to pre vás strašné zneuctenie, že som tu!

	Nastalo ticho. Počul, ako v tme ustúpila a vzdychla si na znak súhlasu. Ale nepovedala nič.

	— Keby som to mohol napraviť, kňažná, všetko živé by sa na palube zmenilo na mŕtvoly.

	— Celý svoj život ste na večné veky poznačili potupným menom lúpežný rytier!

	— To je ešte vznešené a počestné proti tomu, čo si zasluhujem za iný prečin.

	— Ste vrahom?

	— Oveľa horším.

	Doria chvíľu mlčala. Zdalo sa mu, že sa prepadla.

	— Čím ešte?

	— Svätokrádežníkom!

	— Svätokrádežníkom? Čo ste zneuctili? Koho?

	— Vás! Vás…

	Zavládlo hlboké ticho.

	Tomovi sa po týchto slovách uľavilo, Doria, naopak, pocítila v duši tieseň. Sťaby na ňu zaľahlo čosi, čo bolo dosiaľ v jeho duši, a ťaží ju to ako železné závažie.

	Len čo sa Tomova bolesť rozplynula a zaliala mu prsia ako morská vlna, rozvzlykal sa. Hoci zatínal zuby a zadržiaval dych, prúd sĺz nie a nie zastaviť.

	— Nazvali ste ma svojou snúbenicou iba pred pirátmi, aby ste ma pred nimi zachránili, — chlácholí ho Doria, ale on už nevládze zadržať, čo ho len pred chvíľou tak zadúšalo.

	— A v Čičiach… a v kráľovskom paláci na Griči! A na Lobore… Kam stúpila moja noha, všade doľahol na vaše meno tieň zneuctenia!

	A znovu sa mu zazdalo, že Doriino telo kdesi v tej tme zmeravelo. Nevedel, či sa jej spomienky dotkli, či ju vyľakali, alebo zhrozili. O chvíľu doľahol k nemu jej tichý, trochu vzrušený hlas:

	— Ja vám to, Tomo… ja vám to odpúšťam… odpúšťam!

	Namiesto výkriku plného vďaky jej odvetil pochmúrny, temný hlas:

	— Ale ja si neodpúšťam! Ak ma nepotrescete vy, potrescem sa sám!

	— Chcete byť k sebe nemilosrdný?

	— Zaslúžim si to!

	Tomo sa oprel o stenu a zmĺkol.

	Jeho smutný hlas ešte stále doznieval v tme. Naplnil Doriinu dušu bolestivým nepokojom.

	Na drevenej palube sa ozvali Kozákove kroky. Jeho drôtená košeľa ticho zachrastila. Doria však pokračovala:

	— Tomo, Florenťan nikdy nenájde kniežaťa, nikdy neprinesie výkupné! Brat sa skrýva pred kráľovnou a Joachimom, ktorý sa znovu dostal k moci a zosadil ho. Márne tu budem čakať, ak mi vy nepomôžete. Pošlite, prosím, za kniežaťom sedlára.

	— Pokúsim sa prehovoriť Fraňa.

	— Keby ste odkázali do Senja, hádam by nás vyslobodili príbuzní kniežaťa Baboniča. Senj je bližšie ako Ozaľgrad.

	Tomo chvíľu uvažoval a potom zašepkal:

	— Kňažná, dosť hanby ste už pre mňa vytrpeli, vezmite na seba ešte aj túto poslednú.

	— Akú?

	— Správajte sa, akoby ste sa boli zmierili so snúbencom, ktorého ste boli opustili. Potom sa mi azda podarí presvedčiť Fraňa, že ste pri mne spokojná, že však chcete zdvojnásobiť výkupné, aby polovica zostala vám ako veno. Tak možno pristane. Navrhnem mu, že výkupné celé prenechám im. To ho možno zláka poslať sedlára alebo dakoho iného do Senja. Nik z pirátov nevie po latinsky. Napíšeme tak list, ktorý niekto zanesie do Senja. Preto musíme Fraňa presvedčiť, že my dvaja…

	— Rozumiem. Urobím všetko, čo treba, aby sme ho presvedčili.

	— Ak to urobíte, kňažná, vrátim vás kniežaťovi… a vojvodovi! Na to prisahám v túto noc, tu pred vašou tvárou!

	V jeho hlase bolo čosi vrúcne, pokorné, zbožné… Vzápätí začula už len vŕzganie rebríka pod jeho statným telom. Vystupoval hore.

	Tomo opatrne prešiel po palube. Tajana sedela na pokrovci a opierali sa o truhlicu. Obďaleč postával Kozák. Jeho silueta sa odrážala od skál.

	Tajana zišla k Dorii a pošepla jej:

	— Len spi, sestrička, Tomo bdie. A čo ti vravel?

	— Zaprisahal sa, že ma vráti bratovi a vojvodovi.

	— Chce ťa vrátiť vojvodovi?

	— Áno, povedal to. Teraz viem, že ma naozaj ľúbi.

	Zmĺkli a ľahli si.

	BOLA TO LÁSKA…

	Na more zaľahol matný opar. Pripomína nejasný osud. Ťažký, horúci vzduch tlačí Doriu na hrudi, akoby tam mala kus olova. Z útrob lode prúdi rozhorúčený vzduch. Všade naokolo vládne mŕtvolné ticho. More, nebo aj ľudia na lodiach onemeli.

	Na palube ležia piráti, nehybní, umorení neznesiteľnou páľavou.

	Aj Tajana cíti v tele čudné napätie. Dušu má sviežu, ale telo ubité. Mútnymi očami pozoruje Doriinu tvár, bezcitnú, tvrdú ako kameň.

	Natiahla sa na pokrovec prestretý na palube, akoby odtiaľ nikdy nemala vstať. Dusno je na nevydržanie. Mĺkvota čoraz tiesnivejšia. Do skalnatej zátoky sa vkráda súmrak ako strašidelné tajomstvo vesmíru. Doria pomaly priblížila ruku k čelu a pritlačila si ju na spánky. Jej pohyb sa v mŕtvom tichu zmenil na šuchot.

	— Chceš niečo? — spýtala sa jej Tajana.

	— Chládok, vetrík, rosu nebeskú, vodu z horskej studničky… Ó, ako je to všetko ďaleko! Prečo ešte aj tieto telesné muky? Prečo sa trescú nevinní za prečiny iných?

	— Každé utrpenie je mostom k šťastiu…

	— Och, aká nekonečná je tvoja nádej.

	Doštený mostík medzi oboma loďami zavržďal. Zmĺkli. Tajana sa naddvihla a povedala:

	— Tomo ide.

	Aj Doria si sadla. V tme rozoznáva len jeho čiernu postavu.

	— Je vám ťažko, kňažná?

	— Ťažšie ako pred smrťou.

	— Žiť nie je ľahké, ale umrieť je ešte ťažšie, — odvetil Tomo. — Poznám to. Neraz som sa už stretol so smrťou, ale vždy mi zišla z cesty. Chodíme vedľa seba, občas si mi sadne na krk, no ešte ma nezahrdúsila. Koľko ráz už ľudia spravili nado mnou kríž, ale obišla ma, aj keď som si ju ako vrúcne želal.

	— Chceli ste zomrieť? — ticho sa spýtala Doria.

	— Aj zbojníkovi sa zavše zažiada pokoja…

	V jeho hlase sa tají bôľ, ťažký ako vriaci vzduch okolo nich. V tej tme si nevidia do tváre.

	Doria sa sotva počuteľne a trochu nerozhodne spýtala:

	— Tomo, prečo ste sa dali na taký hrozný život? Prečo to zbojstvo?

	V ťažkom sparne padla ťažká otázka ako vymrštená kopija.

	Tajana obrátila hlavu k Tomovi a priam cítila, ako sa mu zabodla do hrdla.

	— Prečo?… — zopakoval ešte tichšie a nerozhodnejšie ako Doria, no nedokončil.

	V tme začuli, ako mu bezvládne dopadla ruka na palubu.

	— Ťažko je vám odpovedať, viem, — ozvala sa Doria.

	— Ťažko, lebo by ste mi neuverili.

	— Uverí, — odvetila Tajana namiesto Dorie. — Len nám porozprávajte, čo vás priviedlo na krivé chodníčky.

	— Bola to láska, veľká láska…

	Zarazil sa a vzdychol si. Doria mlčala, ale Tajana sa k nemu zvedavo obrátila:

	— Vy ste už voľakedy niekoho milovali?

	Tomo zdvihol hlavu.

	— Poviem vám pravdu. Na Loborskom zámku, hore na kopci uprostred hôr, žil istý šľachtic. Jeho povaha bola ako oheň, zato srdce ako vosk… To bol môj otec. A matka? Ešte si hmlisto spomínam na jej tvár a oči. Tvár mala priehľadnú ako biele oblaky, ktorými presvitá modré nebo. Stále sa usmievala. Mala aj prečo. Otec ju na rukách nosil. Loborgradské múry nikdy nevideli slzu v jej oku, iba úsmevy, počuli len slová lásky. Sťaby bol celý palác spieval v tichu hôr pieseň šťastia, tých dvoch, čo sa narodili jeden pre druhého. Žili si tam ako dva holúbky a potom sa to naraz skončilo…

	— Skončilo? — zvolala Tajana.

	— Matka zo dňa na deň chradla. Musela si ľahnúť. A potom som ju uvidel vystretú. Bol som ešte chlapec. Dlho som plakal sám samučičký. Nik ma neutešoval. Otec akoby ma ani nevidel, nepoznal, zabudol, že som jeho synom.

	— Opustil vás? — ticho sa spýtala Tajana.

	— Vo dne v noci vylihoval na lúke a civel do prázdneho neba. V zime ležal na posteli so zavretými očami. V zármutku hynul ako strom, ktorému červy zožierajú korene. Mňa vzal k sebe kastelán, hrubý, nevľúdny chlap. Jeho vášňou bolo zbojstvo. Všade ma vodil so sebou. Najprv som sa bál nočných prepadov, ale neskôr ma to dobrodružstvo začalo baviť, pomaly som si naň zvykol. A otec len žialil, chradol, až umrel. Kastelán mi bol otčimom aj učiteľom. A vo mne našiel dobrého žiaka. Čo robil on, robil som i ja. Keď ho raz priekupníci zabili, zutekal som. V zbojstve som našiel potešenie, radosť, pôžitok. Ach, tá otcova láska, veľká láska…

	— Bola to láska až po hrob, — zašepkala Tajana a vzdychla si. — Lásku nosí človek v srdci do smrti.

	— Áno, láska sa nosí až po hrob, — zopakoval Tomo. — Možno aj ďalej.

	Tajana ho chápala, chcela mu pomôcť.

	— Vy nemáte zlé srdce…

	— Ale čo, o mne nie je reč! — prebral sa ako zo sna a trpko sa usmial. — Ja som zbojník, a nič mi už ani na onom svete nezmyje z čela ten biľag! Ani do súdneho dňa! Nikdy si so mnou nezasadne k jednému stolu nijaký šľachtic. Ani vy, šťastena, by ste tu nesedeli so mnou, keby vás Teofil nebol predal pirátom.

	V prvej chvíli prikývla, ale hneď sa opravila:

	— Veď som s vami už sedela vtedy v Budíne, keď ste ma vyslobodili od Kumánov. Spomínate si, bolo to v tej jaskyni. A sedela som s vami, aj keď ma obklopovala kráľovská nádhera. Pamätáte sa, tam pred kaplnkou, keď sme našli mŕtvolu v rytierovom odeve.

	— Máte pravdu, zabudol som na to. Vy ste so mnou už sedeli…

	Rozhovor viazol. Tajana vycítila, že Tomo hovoril vlastne o Dorii, ktorá tu sedí s nimi, lebo ju k tomu prinútili piráti. No Doria mlčala a ani jediným pohybom neprezradila, že ich počúva.

	Ich pozornosť upútalo špliechanie vody.

	— Poskákali do mora, — poznamenal Tomo. — Aj vy by ste sa trochu osviežili vo vode, kňažná. Urobilo by vám to iba dobre.

	— Pravdaže, ale neviem v mori plávať…

	— Pošlem Kozáka, aby vám doniesol vody. Aspoň sa trochu ochladíte.

	A vzápätí zaškrípal mostík pod jeho krokmi.

	— Tak si počula, čo z neho urobilo zbojníka, — zašepkala Tajana.

	— Je mi ho ľúto.

	— Som rada, Doria, že ho ľutuješ a si k nemu teraz taká milá a dobrá.

	— Donútili ma k tomu piráti. Teraz veria, že je to môj snúbenec, a dajú mi pokoj.

	— Poslúchajú Toma a neodvážia sa na teba ani pozrieť.

	— Len čo povie vojvoda, až sa dozvie, že som tu mala snúbenca zbojníka? Budúca kráľovná v zajatí pirátov, zasnúbená s lúpežným rytierom, morským diablom… Ach, ako strašne mi osud kríži cesty…

	Na palubu vstúpili dvaja chlapi — Kozák a sedlár.

	— Ó, svätý Marek gričský, ten útes je ako kotol! Myslel som si, že najväčšia pochúťka je pečené prasa. Och, ako by som si teraz v chládku zajedol aj pečené zemiačiky, keby som mohol!

	— Ja by som sa k vám pridala, — ozvala sa Doria.

	— Keby tu bolo aspoň kúsok zelenej hory, čo obklopuje Gričský hrad!

	— Nebojte sa, čoskoro Grič uvidíme.

	— Ty sa spoliehaš na vojvodu? — spýtala sa Tajana.

	— Ivan mi vravel, že ho pošle za mnou do Senja, aby som ho zdržala, kým sa skončí náš boj. Taký je, ich plán. Ak sa Florenťan dostane k bratovi, vojvoda sa poponáhľa vyslobodiť nás.

	Z predku veľkej lode dolieha k nim hundranie nespokojných, hrubých hlasov. Tajana zachytila svoje meno a nastražila uši, aby lepšie počula prudký rozhovor.

	— Oklamali nás, nič iné!

	Odpovedal Tomov hlas:

	— Myslím, že ryšavec nemá pravdu. Šťastena je napoly mŕtva, nevládze ani dýchať. Je zo severu, kde nepoznajú také horúčavy, nuž zoslabla.

	— Šťastie nie je náklad, žeby ho bolo treba vliecť!

	— Náklad je to, zlatý náklad! Nikdy si nepočul, ako to je? Ľudia, čo v sebe majú tajomnú moc, strácajú ju, keď sú chorí. A šťastena od sparna a páľavy ochorela, — vysvetľuje Tomo.

	— My jej dožičíme vietor od juhu aj od severu, namojveru! Len ju priviažte o skalu nad morom a uvidíte, či sa jej hneď nevráti sila!

	— Bolo by lepšie, keby si sa jej, ryšavec, nevyhrážal, — okríkol ho rytier.

	— Nemali by sme si pred ňou kľaknúť ako pred oltárom? Sľubovala nám hory-doly, ak ju necháme na pokoji na tamtej loďke. Privlečte ju sem!

	— Vyhrážkami nedosiahnete nič, — radil Tomo. — Vlastne si s ňou neporadíte. Azda si myslíte, že prináša šťastie len druhým, a sebe nie? Vy s ňou nič nezmôžete, ale ona s vami áno.

	Tu sa ozval Fraňo:

	— Rytier, spýtajte sa jej, po čom túži, aby sme vedeli. Povedzte jej, že chceme korisť.

	Nemé ticho prerušili Tomove kroky. Prisadol si k dievčatám a potichu im vysvetlil, o čo ide.

	— Počuli sme, — predišla ho Tajana, — chcú korisť.

	— Šťastena, vy im môžete splniť ich želanie. Neodmietajte.

	— Ja mám prosiť osud, aby im poskytol príležitosť pre nový zločin?

	— Šťastena, keď k nám pripláva cudzia loď, ste zachránené.

	— Čože? — spýtala sa so záujmom Doria.

	Tomo sa pritiahol až k Tajane a šepkal:

	— Povediem útok tak, aby zvíťazili napadnutí. A ste zachránené. Potom vás odovzdám ľuďom na lodi.

	— A ak sa vám to nepodarí? — opäť sa spýtala Doria.

	— Na to budeme myslieť až počas boja. Som tu preto, aby som sa o vás postaral. V každom prípade zostanú s vami môj Kozák a sedlár. Ja budem zatiaľ mútiť pirátom rozum a zrak. Len keby nám prišla do cesty loď! Šťastena, pozbierajte všetky svoje sily a prilákajte nám poriadne vyzbrojenú loď!

	Znovu sa rozhostilo dlhé ticho. Keď sa už ani jedno z dievčat neozvalo, Tomo zopakoval Tajane svoju prosbu a vzdialil sa.

	Doria sa pritisla k priateľke a povedala:

	— Nijakú loď nevolaj!

	— Aj ty sa bojíš zločinu?

	— Radšej budem čakať na výkupné, čo ako dlho to potrvá, než sa na vlastné oči dívať…

	— Ako piráti vraždia a okrádajú obchodníkov.

	— A ako Tomo drancuje, plieni, lúpi… Neznesiem to, Tajana! Tá predstava ma ubíja väčšmi ako všetky muky…

	— Neveľmi ho máš rada, Doria.

	— Sme prinešťastné, než aby som sa na teba hnevala, Tajana, no prosím ťa, nezahrávaj sa s mojím dobrým menom. Či nechápeš, do čoho by som sa dostala? Tomo by zbíjal pre mňa!

	Zhlboka si vzdychla a zvalila sa na chrbát.

	Noc už pokročila. Zaspali.

	Tajane sa sníva, že sa na hladine zjavil rytier Sokol. Vzniesol sa do vzduchu a letí k nej, skláňa sa nad ňu, dotýka sa jej tváre. Chlad jeho kovovej kukly je príjemný, preberá ju z omámenia. Rytier zachytil mečom o plášť. Zarinčal ako železo. Tajana sa strhla zo sna. Je tma. Loď sa hojdá na vlnách a v zátoke fičí vietor.

	— Šťastena!

	— To ste vy, Tomo?

	— Ide búrka. Chcel som vás upozorniť, aby ste sa schovali.

	Poslúchli jeho radu a zamierili k rebríku.

	— Zostaňte ešte na vzduchu, kým sa dá. Dole je poriadna horúčava. Buďte však pripravené.

	Rozhovor Doriu rozrušil.

	— Ak sa bojíte, zostanem s vami, — ponúkol sa Tomo.

	— Zostaňte, — poprosila ho Tajana. — Niežeby som sa bála, ale chystá sa niečo strašné.

	Tomo si sadol opodiaľ. Vietor hučí od jednej skaly k druhej. More sa vlní. Piráti pokrikujú na seba, reťaze rinčia. Loď sa trhla, dvíha sa a klesá.

	— Plávame? — spýtala sa Tajana.

	— Ťahajú loď ďalej od skaly, aby sa o ňu nerozbila.

	Na zamračenej oblohe sa zablyslo a znovu nastala tma. Z diaľky sa približuje dunenie, akoby tam zúril prebudený nočný démon.

	Dievčatá sa chytili jedna druhej, sadli si k vchodu do podpalubia a počúvajú nezvyčajné hlasy rozhnevanej prírody. Do duší sa im vkráda hrôza.

	V mrakoch sa silne zablyslo a mocne zahrmelo. More zaliala vlna jasu a osvetlila pirátsku loď, ktorá sa vzápätí prepadla do čiernej tmy. Burácanie hromu lomcuje zátokou.

	Skaly vracajú ozvenu, akoby nejaká ohromná sila lámala železo. Na útes tupým úderom narazila vlna. Ozval sa špľachot vody, akoby sa po skalách zošuchlo drobné kamenie. Z čierneho neba sa sypú ohnivé blesky. A potom sa spustil lejak.

	Dievčatá zišli do podpalubia. Počúvajú vyčíňanie búrky a celé zúfalé vzdychajú za domovom. Sú uväznené uprostred pekelného lomozu v malom úzkom priestore, v čiernej tme. Nevedia, či sa tá ničiaca sila živlov odrazu nevrúti do čiernej komôrky a neodvlečie ich kamsi do ďalekých, neznámych hlbín…

	Nadránom sa hrmavica utíšila. Iba vietor im zavýja nad hlavami a kolíše loď.

	Dnu nakuklo denné svetlo. Do komôrky zostupuje Tomo. V ruke drží krčah.

	— Nesiem vám čerstvej vody, rovno z nebeského prameňa.

	Tajana siahla za krčahom.

	— Dá sa ísť hore? — spýtala sa Doria.

	— Len sa dobre oblečte. Dážď prestal, ale more a vietor ešte vystrájajú.

	Vyšli na palubu. Deň je mútny ako kaluž. Pomedzi skaly, tvoriace bránu zo zálivu na šíre more, rozoznať vlny. Narastajú, rozbíjajú sa a s hrmotom ustupujú.

	V malej zátoke ohlušujúco rachotí more bičované vetrom. Dievčatá ohromené pozorujú zúrenie prírody.

	Sedlár sedí na truhlici a na tvári mu vidieť, ako mu je zle. Keď zbadal dievčatá, pokúsil sa vstať. Na rozhojdanej lodi sa zaknísal a chytil sa truhlice.

	— Namojveru, raz som sa napil biskupovho bukoveckého vína, ale tak som sa netackal ako na tejto prekliatej vode.

	— Bude mať sedlár čo rozprávať Gričanom, — žartovne poznamenal Tomo.

	— Ja? Ech, len nech sa vrátim. Takej búrky jakživ nevideli. Ó, keby som mal aspoň tie krásne kniežacie sedlá, nesedelo by sa mi tak tvrdo!

	Z vedľajšej lode pribehli piráti na čele s Fraňom. Zastali pred Tajanou a Fraňo sa spýtal:

	— Šťastena, príde konečne tá loď, alebo nie?

	Otázka znamenala pre nich nové nebezpečenstvo. Tomo sa pozrel na Tajanu. Jej pokojné veľké čierne oči sa rozšírili a stratili sa v úžine, kde sa otváral výhľad na šíre more. Všetci stoja bez pohnutia a čakajú na odpoveď.

	Tajana otvorila ústa a rozhodne vyhlásila:

	— Príde.

	Fraňo prikročil bližšie.

	— Kedy? — spýtal sa rázne.

	Jej nehybný pohľad blúdi po mori. Neodpovedá. Fraňo je presvedčený, že mlčí, lebo sa rozpráva s tajomnými silami.

	— Ešte je ďaleko, ale už sa blíži. Ukáže sa o deň o dva, len čo sa utíši búrka.

	— A bude poriadna korisť?

	— Vezie veľký poklad.

	— Dožičíte nám úspech? Premôžeme obchodníkov a získame bohatú korisť?

	Tajana mlčí a hľadí na skalné útesy. Aby odvrátil pozornosť, Tomo sa ozval:

	— Šťastena, pôjdete s nami na tejto loďke a prinesiete nám šťastie… Musíte byť pri nás, aby ste privolali na pomoc tajomnú moc ako vtedy na Griči rytierovi Sokolovi. Šťastena, ja vás prosím, vyplávajte s nami na more, aby som sa preslávil, zmocnil sa lode a získal poklad ako ešte nikdy doteraz.

	Jeho tón bol prosebný, ale pohľad svedčil o inom. Tajana inštinktívne vycítila Tomov úmysel a rozhodne odvetila:

	— Vždy ste boli ku mne dobrý aj vaši ľudia sa o mňa starajú. Pôjdem s vami.

	Fraňo od radosti tlesol rukami, a akoby mu z neba spadla do lona kopa zlata, vykríkol:

	— Eh, keď schováme korisť, vyložíme vás na breh. Súhlasíte?

	— Súhlasím, — prisvedčila Tajana.

	— A čo bude so mnou? — zvolal sedlár. — Hádam aj mňa beriete so sebou?

	— Ak sa vám nepáči, vysadíme vás do mora, — zarehotal sa Fraňo.

	— No to mi je priateľ! Ten krásne zaobchodí s gričským sedlárom. Však mi ty prídeš na Grič!

	— Prídem, keď sa more vyleje na vaše hory.

	— Nehundrite toľko, sedlár, — zamiešal sa prísne Tomo. — Musíte zostať na lodi so šťastenou a mojou snúbenicou. Nezaškodí vám, ak sa aj na vás prilepí trochu šťastia.

	Fraňo skočil na druhú loď a piráti sa hrnuli za ním.

	— A čo ak loď nepríde? — spýtala sa Doria pochybovačne.

	— Príde. Musí prísť! Musí! Musí!

	Tajanin hlas znie, akoby vládla celému svetu, akoby ju malo počuť všetko — svet, ľudia aj osud. Verí vo svoju čarovnú moc.

	Podvečer sa vietor začal utišovať, len more ešte hučalo. Pirátov sa zmocnilo vzrušenie. Vyzerajú loď, pripravujú sa. Tajana sedí na palube zahľadená na úžinu, z ktorej sa otvára výhľad na more.

	Celý deň nič nevraví, myšlienky jej preskakujú ako blesky minulej noci. Celá jej bytosť akoby ožila nádejou na vyslobodenie.

	Tak veľmi túži privolať loď. Očakáva pomoc, ktorú ani nepozná. Čakajú na ňu všetci. Aj piráti, aj Tomo, Doria, gričský sedlár a Kozák. Čakajú ako na slnko, ktoré musí vyjsť každý deň.

	Nadišla noc. Tu i tam sa medzi potrhanými oblakmi zaligoce hviezda. Od mora podúva chladný vetrík, omamuje ich svojou vôňou a uspáva.

	V zátoke je ticho. Noc spieva svoju uspávanku. Hviezdy požmurkávajú na pokojnú, šírošíru hladinu. Pri brehu more ticho naráža o skaly.

	Na druhý deň ráno ich prebudilo slnko a vlialo do pirátov novú nádej. More odpočíva. Vietor sa stratil kamsi do ďalekých výšin. Búrka ustala.

	Loď vyplávala zo zátoky. Tajana pozoruje pirátov, ako sliedia pohľadmi v diaľke, striehnu, čakajú…

	Tomo vysedúva pohrúžený do seba. V jeho čiernych očiach sa zračí smútok duše. Ešte chvíľu a navždy stratí Doriu. Až teraz, keď očakáva jej vyslobodenie, pochopil, že sa musí navždy od nej odlúčiť. Tu na lodi, v tejto zátoke, kde Doriu stretlo nešťastie, bol stále s ňou. Díval sa na ňu, zhováral sa s ňou. V tmavej komôrke len na krok od nej počúval jej dych, jej hlas. Staral sa o ňu a ona to prijímala láskavo, rozprávala sa s ním, počúvala jeho slová, akoby ani nebol zlopovestný zbojník. Doriino nešťastie mu umožnilo dostať sa do jej blízkosti.

	To bolo šťastie, šťastie. Ó, aké šťastie! vzdychne si Tomo v duchu. Čím si si zaslúžil, že sa na teba pred smrťou láskavo pozrie? spytuje sa sám seba.

	Áno, pred smrťou! Piráti ma odsúdia. Zaručil som sa im vlastnou hlavou, majú právo si ju vziať. Veď čože je obetovať za ňu hlavu? Len nech prídu, nech si ju berú! Čierny Tomo spoznal vo svojom živote aj slnečné dni… Veru spoznal! Nuž nech príde večná tma! Toľko ráz mi smrť sadla na krk, a predsa mi dožičila kvapku šťastia… No už je všetkému koniec. Eh, smrť, ty stará bludička, prišla si napokon aj za mnou! Čudné. Ženieš sa životom ako rieka korytom… Všetko hynie, iba ty zostávaš. Poháňaš život ako pastier čriedu. Prišla si, vzala si ma za ruku a povedala: „Dosť už, Čierny Tomo! Užili si tvoje oči jej bielej tváre, tepla jej hnedých očí.“ Tak už si ma ber, smrť! premýšľa Tomo a klipká zarosenými očami.

	A tak prešiel deň a spustila sa noc. Predĺžila Tomovo šťastie, aj jeho bôľ, aj jeho život…

	Svitol nový deň a s ním nová nádej. Čakanie napína nervy ľuďom na lodi, naťahuje ich ako na škripci. Onemeli, zmeraveli. Ich pohľady sa upierajú ta, kde sa more zlieva s oblohou. Striehnu pripravení, spútaní vierou v tajomnú, zázračnú moc…

	Odpočívajú mlčky, iba srdcia im hlasno bijú.

	Doria sa zahľadela do Tajaninej bledej tváre, v ktorej sa zračí napäté očakávanie. Dievča sedí na lodi ako socha. Verí, že jej vnútorná sila prinúti nejakú loď, aby sa podriadila jej želaniu.

	Piráti v úžine sa znepokojili. Kývajú rukami, akoby pozdravovali svojich záchrancov. Potom sa chytili vesiel a zamierili do zátoky. Sú celí bez seba od šťastia. No Tomovo srdce zosmutnelo.

	— Tak už je po všetkom! — vyhŕkol, akoby naposledy vydýchol.

	Potom pozbieral všetku svoju odvahu a rozvahu. V jeho rukách je Doriina sloboda. Preto potrebuje pokojnú myseľ aj ruku.

	— Idú! — vykríkli piráti.

	A loď sa približuje. Nik si neuvedomuje, že musela prísť, lebo more je na to, aby po ňom plávali lode. V každom duša piští: Šťastena! To ona urobila!

	— Šťastena obdarená zázračnou mocou prilákala loď! Vedela, kedy príde. Šťastena, dostaneš korunu zo zlata a drahokamov! Budeš bývať v palácoch v Omiši, pirátskom kráľovstve, — zvolal Fraňo natešene ako dieťa, celý bez seba od šťastia a červený od vzrušenia.

	— Už ju vidieť! Ešte je ďaleko. Ale ide! Rovno do nášho náručia!

	Všetci čakajú pripravení vyplávať. Nadšený Fraňo otvoril truhlicu a vytiahol z nej čosi malé, do polovice zasadené v striebornom ráme s rúčkou.

	— Šťastena, pozri sa, je to veľký dar. Vzali sme ho benátskemu obchodníkovi, ktorý sa plavil z Egypta. Také niečo nemajú ani na kráľovských dvoroch na severe. Je to drahocennosť, pozri sa, šťastena.

	Na slnku sa zaleskla plocha, ktorá sa ligotala ako priezračné jazero, keď sa v ňom kúpe slnko. Tajana sa pozrela a zľakla sa. V bielej ploche sa v trblete slnka odrážala jej vlastná tvár. Pozoruje svoje slnkom zrumenené líca, čerň svojich veľkých očí a čierne kadere, ktoré jej padajú na plecia. Vidí sa, ako sa nikdy nevidela v zrkadle z brúseného kovu, ba ani v hladine čistej vody. Je prekvapená sama sebou. Aj Doria je prekvapená. Na tej lesknúcej sa ploche vidí takú istú Tajaninu tvár ako vlastnými očami.

	— Čo je to? — pýtajú sa dievčatá celé ohromené.

	— Zázrak, — s pôžitkom vysvetľuje Fraňo natešený, že vzbudil v šťastene záujem. — To zrkadlo nie je ani z plechu, ani zo striebra, ale z čohosi, čo poznajú len ďaleko na východe. Volajú to sklo. Ak padne na zem, rozbije sa. Preto som ho chránil ako zrenicu v oku. Pričarila si nám loď, nuž darujem ti ho, aby si nám i naďalej venovala svoju priazeň, a z vďaky, že si dodržala sľub. Tá truhlica tam na loďke je plná klenotov. Polovica z nich bude tvoja, aby si sa mohla parádiť, keď ťa odvedieme do Omiša.

	— Ďakujem! — odvetila s pocitom odporu ku všetkému, čo pochádzalo od pirátov. Súčasne si však uvedomila, že sa začína vážna hra, ktorú vydumal Tomo, a že sa jej musí podvoliť a potlačiť svoje pocity.

	Keď sa Tajana vzdialila, Tomo odtiahol nabok vodcu pirátov, aby si s ním vážne pohovoril.

	— Mali by ste poslať ľudí z Omiša, aby sa prezvedeli, či už neprišlo výkupné od kniežaťa Okičského.

	— Tak sa ponáhľate zbaviť snúbenice?

	— Kde máte oči? Práve dnes mi povedala, že sa so mnou nechce rozlúčiť a že aj ona pôjde so šťastenou do Omiša. Jej brat by nikdy nedovolil, aby sa vydala za zbojníka, nuž zostane so mnou.

	— Tak sa chcete deliť o korisť z lode, čo k nám pláva?

	— Nie. Povedal som, že sa s vami nebudem o nič deliť. Iba zlato, ktoré prinesie posol od kniežaťa ako výkupné, nech pripadne kňažnej. Viete, chce mať nejaký majetok, aby mohla zostať so mnou, — rozprával s úsmevom Tomo. Potom sa ešte ustarostene spýtal: — Len či s tým súhlasíte, Fraňo?

	— Čoby som nesúhlasil! Aspoň viem, že zostanete s nami. Šťastena nám priláka toľko koristi, že si môžete vziať to zlato. Je kňažnino a vaše! Dobre?

	— Vďaka vám! Kým je tu šťastena, ani ja sa nebojím, že pôjdem po žobraní. Pomáhala mi už dávno. Veď vidíte, aj snúbenici, ktorá ma nechala, pričarila do srdca lásku.

	— Namojveru, je to tak! — plesol sa pirát po kolenách. — Je to ozajstná čarodejnica!

	— Dosť už, Fraňo, musíme ísť. A nech všetci plnia moje rozkazy.

	— Poďme! Aj vietor je. Akoby ho šťastena objednala.

	— Vy so svojou loďou choďte napred. Ja si zatiaľ sadnem na loďku k šťastene, aby mi vnukla správne myšlienky a posvätila meč svojou tajomnou silou. Keď sa loď priblíži, prejdem k vám.

	Tomo sa poponáhľal za Tajanou a Doriou na loďku. Bol tam len Kozák a sedlár s dvoma pirátmi, ktorí ju obsluhovali.

	Vyšli zo zátoky a dostali sa do vetra. V diaľke vidieť čosi maličké, akoby po hladine plával rozkrídlený holub.

	Tomo s dievčatami si stal čo najďalej od pirátov a potichu im vysvetľoval:

	— Napadneme tamtú loď. Postarám sa, aby zvíťazili oni. A vy, šťastena, prikážete tým dvom pirátom, aby sa s loďkou držali tesne pri lodi. Keď nás porazia, požiadate ich o pomoc. Preto som chcel, aby ste šli s nami, a nahovoril pirátom, že šťastena má byť čo najbližšie.

	— A ak sa loď vzdá?

	— To by mi sťažilo situáciu. Ale aj tak by som sa pokúsil zaujať pirátov korisťou, aby nevideli, čo robím. Vezmem vašich dvoch pirátov so sebou na našu loď a Kozák nech sa chytí plachiet. Naučil sa toho dosť, bude vedieť, čo a ako.

	Doria počúvala jeho pokyny a dívala sa mu do tváre.

	— Vy zostanete s nimi?

	— Áno.

	— Veď ste sa zaručili svojou hlavou, že neutečiem. Zabijú vás!

	— Budú potrebovať môj meč, ušetria mi hlavu. A keby aj nie, je to osud každého zbojníka.

	Kňažná sa nepokojne zakrútila do plášťa. V jej očiach sa zjavilo čosi, čo tam predtým nebolo.

	— Tomo, radšej počkám, kým príde výkupné od brata. Celý život by ma hrýzlo svedomie, že som vás zabila…

	Jej slová mu na chvíľu vyrazili dych. Ledva vládal odvetiť:

	— Piráti budú zúriť, ale potrebujú ma. Aby ste mali dušu namieste, smrť ma nemá rada. Asi si ma ani tentoraz nebude chcieť vziať.

	Doria vzrušene pozorovala plachty obchodnej lode, ktoré už bolo jasne vidieť na obzore. Potom sa znovu obrátila k nemu:

	— Aj keby nás tamtí vzali na palubu, ktovie, čo nás čaká? Možno ani tamtí chlapi nie sú lepší.

	Tajana sa pozrela na Doriu a pochopila, že sa v nej rodí rozhodnutie. Tomo v prvej chvíli nevedel, čo odpovedať. Mlčanie rozhodným hlasom prerušila Doria:

	— My s Tajanou potrebujeme ochranu. Tomo, vy musíte ísť s nami, nesmiete zostať s pirátmi! Pomstili by sa, ak nie za mňa, tak za šťastenu. Neviem, ako to urobiť, ale nemôžeme zostať samy.

	Jej slová znejú Tomovi v ušiach sťa zúfalý nárek. Pokladá ich však za prelud sluchu a mlčí. Nakoniec ho Tajana presvedčila, že počul dobre.

	— Počujete, Tomo? Kňažná chce, aby ste šli s nami. Vám by sa piráti pomstili a my potrebujeme ochranu. Rozumiete, Tomo? — spýtala sa ho, keď si všimla, ako smutne sa zahľadel doďaleka.

	— Vy nesmiete zostať! — ešte rozhodnejšie zvolala Doria. — Len s vami budeme bezpečné.

	Duša mu jasá. Srdce cíti búšiť až v hrdle. Počerná pleť mužnej tváre zbledla. Jeho plné, svieže pery sa márne pokúšajú niečo vysloviť.

	— Ujdete s nami, Tomo? — zopakovala Doria netrpezlivo v obave, že v ňom zvíťazí túžba zbíjať.

	Tomo sklonil hlavu a zmätene zamumlal:

	— Odprevadím vás, kňažná.

	Dorii odľahlo.

	— Vy už niečo vymyslíte. A my sa podvolíme, aj keby sme sa museli dívať, ako zbíjate…

	Tomo zašiel za Kozákom a zhováral sa s ním. Kozákova tvár sa rozžiarila. Pozorne počúval svojho pána a spokojne prikyvoval hlavou.

	NA ŠÍROM MORI

	Slnko sa už kloní k západu. Tomo sa rozhliada po mori. Hlavu má plnú myšlienok.

	Chce, aby ju sprevádzal, chránil… Je jej ľúto jeho mladého života, ktorým sa za ňu zaručil? Či sa mu to len sníva?

	Lode plávajú ďalej. Pirátov nesie vietor. Loď, čo im mieri rovno do pasce, sa sotva hýbe. Vzdialenosť medzi nimi sa zmenšuje. Tomo pristúpil k Dorii, ktorá si prezerá veľkú pirátsku loď pred nimi.

	— Akú zástavu to vyvesili piráti? — spýtala sa.

	— To je znak nemeckej hanzy. Aj loď je zafarbená ako tie, čo jej patria. Zaň sa piráti skrývajú a klamú prichádzajúce obchodné lode, ktoré nič netušia.

	— Bude boj?

	Namiesto odpovede ju Tomo poprosil:

	— Kňažná, zakryte si oči a nedívajte sa na nikoho, nedívajte sa na mňa!

	Zbadala mu v tvári bolesť aj hanbu a odvetila:

	— Nebudem sa na vás dívať, Tomo.

	Pirátska plachetnica ešte chvíľu čoraz rýchlejšie plávala k neznámej lodi. Fraňo zakýval na Toma, aby s loďkou zamieril k nim. Rytier sa obrátil k dievčatám a povedal:

	— Vrátim sa. Šťastena, požehnajte ma a modlite sa, aby ma neopustilo šťastie. Bude to naposledy.

	Loď s pirátmi sa priblížila. Hodili povraz a pritiahli loďku. Tomo pokľakol pred Tajanou. Všetkých sa od vzrušenia chytá horúčka. Dievčat, Toma, aj tých na veľkej lodi. Tajana zvolala:

	— Nech vás sprevádza šťastie, Tomo! Aby ste dosiahli, čo ste si predsavzali…

	Pirátom sa rozžiarili oči. Dívajú sa na Tajanu zaliatu zlatými lúčmi zapadajúceho slnka, ako vystiera ruky. V strachu pred blížiacim sa osudom aj ona takmer uverila vo svoju zázračnú moc. Oči a bledá tvár jej planú akoby v nadpozemskom vytržení. Piráti ju pokladajú priam za božskú bytosť. Vidia v nej čarodejnicu, ktorá vládne nad morom, nad loďami, nad osudom i šťastím.

	Ich poverčivé duše celkom ovládol jej tajomný výzor. Pokorne sklonili hlavy.

	Tomo prešiel na veľkú loď a plachetnička s Doriou a Tajanou zaostala.

	— Fraňo, pred chvíľou mi šťastena pošepla… Ale bude lepšie, ak vám to nepoviem… aj by ste sa zošaleli…

	— Čo vám pošepla? Tak von s tým! — prikázal vodca pirátov a zdrapil Toma za ruku.

	— Len sa upokojte. Povedala mi, že tajomná sila v nej zacítila v diaľke benátsku galeju s nákladom čistého zlata.

	Pirát prudko stisol Tomovi ruku, otvoril ústa a nezmohol sa ani na slovo.

	— Ešte tejto noci alebo na svitaní natrafíme na tú loď, — zdôraznil Tomo.

	— Je to zázračnica! Šíri okolo nás šťastie ako slnko svetlo. Kedy a ako sa k tej lodi dostaneme?

	— Spoľahnite sa na ňu. Keď tajomná sila v nej objaví loď, ukáže nám jej stopu.

	— Náklad čistého zlata… náklad čistého zlata! — šepkal ako v ošiali pirát. Celé more sa mu pred očami leskne zlatom.

	Dievčatá zostali s Kozákom a so zarazeným sedlárom. Ten síce nič nevie, ale tuší, že sa deje čosi dôležité, lebo Tomo mu nakázal mlčať. Obaja piráti ľahostajne obsluhujú plachty a držia sa za veľkou loďou.

	Slnko pokrylo prichádzajúcu loď krvavými lúčmi. Doria sa obrátila chrbtom k tým, čo mieria k nim, aj k pirátom, čo im idú v ústrety.

	Tajana verí a čaká. Slnko zapadá za obzor a zanecháva na mori krvavú stopu. Plachty počerveneli.

	Tajana sa spustila vedľa Dorie.

	— Útočia!

	Doria si natiahla na hlavu kapucňu, aby nič nepočula, ani nevidela.

	Nad morom zahrmel Tomov hlas. Zachvela sa a pritlačila si ruky na uši. Ale Tomove výkriky jej prenikajú celým telom. Na prsiach ju tlačí, až sa jej zdá, že už bolesť nevydrží. Zvíja sa, zakrýva si tvár rukami.

	Na modré more padá sivý súmrak.

	— Nad obchodnou loďou vybuchuje oheň, — šepce Tajana. — Piráti ju zasypali ohnivými guľami.

	— Bránia sa, Tajana?

	— Sú prekvapení, zaskočení.

	— Len nech sa nedajú. Keby sa len pirátom nevzdali!

	Čas sa vlečie.

	V súmraku plápolajú ohne ako malé slnká. Tajana pozoruje boj. V letiacich ohnivých lúčoch iba tu a tam postrehne skupinu chlapov. K Dorii dolieha bitka, krik, špľachot mora a nejasné hučanie vetra.

	Tajana sa pozerá na Toma, ako sa bije s chlapmi na lodi. Kričí a oháňa sa mečom, ale dáva pozor, aby nikoho nezabil. Piráti akoby zdiveli v nádeji na bohatú korisť, akoby sa opili blízkosťou Tajaninej čarovnej moci.

	Ani Tajana sa nevládze ďalej dívať, ako sa bijú na lodi. Objala Doriu. Kňažná z jej pohybov vycíti, čo sa tam deje. Ľaká ju každý Tajanin záchvev.

	Naraz jej Tajanine ruky spadli z pliec. Cíti jej zmeravené telo. Aj Doria zmeravela a skryla si hlavu do rúk, len aby nič nepočula.

	Vietor k nim privial iba jeden jediný nezrozumiteľný Tomov výkrik.

	— Čo je, Tajana? — spýtala sa prestrašene.

	— Vzdali sa.

	— Piráti?

	— Kupci!

	Pritúlili sa k sebe.

	— Čo teraz?

	Sedlár sa ani nepohne. Bez slova sedí na palube.

	Pristúpil k nim Kozák a sklonil sa k Tajane.

	— Šťastena, rozkážte tým dvom, aby priplávali bližšie k pirátskej lodi, ako to chcel rytier Tomo.

	Tajana tak urobila. Piráti ju ochotne, pokorne poslúchli, ako sa nepodriaďovali ani svojmu vodcovi. Doria zvesila hlavu. Kapucňa jej zahalila tvár, v ktorej sa zračí smrteľná únava.

	Súmrak sa mení na tmu, ktorá sadá na obzor. Na lodiach čmudia fakle, ktorých lúče tancujú po temnej vode.

	Piráti prenášajú korisť zo zajatej lode na svoju. Doria sa nechce na to dívať.

	Na palube sa zjavil Tomo. Kozák mu hodil povraz a pritiahol loďku. Piráti sa ta ani neobzrú, vláčia truhlice. Porazení stoja ako črieda vyľakaných oviec.

	Tomo priskočil k Tajane, čosi jej pošepol a vrátil sa na loď. Vyhľadal Fraňa, ktorý rozkazuje a dozerá na prekladanie ulúpeného tovaru.

	— Fraňo! Šťastena už zazrela svojím prorockým okom loď so zlatým nákladom!

	— Naozaj? — nedočkavo sa spýtal pirát.

	— Už ju vidí v diaľke a chce ju prilákať. Dozrite na chlapov, aby sa poponáhľali s korisťou, a ja sa zatiaľ vrátim na loďku. Dajte mi fakľu. Keď šťastena nájde smer, ktorým loď pláva, zapálim ju. Namojveru, táto noc je zlatou baňou!

	Tomo hovoril v presvedčení, že v tej chvíli sa rozhoduje o Doriinom osude. Ani nežiadal od Fraňa súhlas, len mu oznámil svoj odchod. V domnení, že bohatú korisť zo zajatej lode prilákala Tajana svojou čarovnou mocou, pirát súhlasil. Akoby ani on po ničom inom netúžil, iba nájsť cestu k zlatému pokladu na morskej hladine.

	— Do videnia, Fraňo, na palube so zlatým nákladom! Poponáhľajte sa!

	Piráti, ktorí prenášali veľkú truhlicu, oddelili rytiera od jeho veliteľa. Tomo preskakoval ulúpený tovar a prepletal sa pomedzi pirátov skladajúcich a prezerajúcich si korisť. Pohľadom premeral loďku. Každý náhlivý krok pred očami prefíkaných pirátov pokladal za nebezpečný. Ten kúsok od Fraňa po okraj paluby, kde pristála loďka s dievčatami, mu pripadal ako cesta nad strminou, pri ktorej riskuje Doriin život. A toto vedomie ho naplnilo pokojom.

	Dosiahol cieľ a zastal. Zadíval sa do noci a pomaly zostúpil do loďky. Vzápätí zvolal na dvojicu pirátov, čo ju viedli:

	— Na Fraňov príkaz vám šťastena označí smer, ktorým zamierite s plachetnicou v ústrety blížiacej sa lodi.

	— Kade máme ísť? — spýtali sa.

	— Sadnite si k nim, šťastena, — vyzval ju Tomo.

	Piráti jej úslužne uvoľnili miesto. Tajana si prisadla k nim a určila smer.

	Doria sa utiahla do drevenej komôrky, ktorá pripomínala malú vežičku. Zakrútila sa do plášťa a schúlila sa. To, čo zažila počas bitky, ju zničilo.

	Opodiaľ stojí ako čierny prízrak Tomo a vysvetľuje pirátom, prečo odchádzajú iba oni. Jeho slová rozptýlili každé podozrenie. Sedlár sa poslušne drží príkazu — celý čas mlčí a ani sa nehne. Kozák sa chytil vesiel a jeho pán si sadol vedľa neho. Loďka sa kĺže tmou a čoraz väčšmi sa vzďaľuje od pirátov. Tomo pohľadom premeriava diaľku. Svetlo fakle označuje pirátsku loď, na ktorú ešte stále horúčkovite nakladajú korisť.

	Neveľká bodka sa zmenšuje, akoby tam dohárala pahreba.

	Tajana sústredene pozoruje oblohu. Jej kompasom je Polárka. Ustavične hľadí dohora a piráti tŕpnu, že si šepce s hviezdami o tajomných veciach.

	Celkom podľahli svojej poverčivosti a zo všetkých síl sa usilujú čo najlepšie splniť jej príkazy. Plachetnička pláva čoraz rýchlejšie.

	— Loď je blízko, ale uteká pred nami. Cíti, že sme jej na stope, — poznamenala Tajana, ako jej bol poradil Tomo.

	— Dohoníme ju? — spytujú sa jej.

	— Áno. Veď aj vietor nám žičí…

	Vietor sa opiera do plachiet a unáša malú, rýchlu loďku.

	More a noc sú rovnako čierne. Vedľa plachetnice špľachoce voda. Na lodi sa nik neozýva. Piráti vyzerajú tajomnú, bohatú loď. Tomo netrpezlivo očakáva ráno, aby mohol nájsť cestu k pobrežiu. Tajana sa zahľadela na hviezdu, ochrankyňu pútnikov. Kozák striehne na každý pohyb pirátov a sedlár tupo hľadí do neistoty.

	Kňažná akoby so sebou odniesla aj bojovú vravu. Ešte stále jej v ušiach zuní nemilosrdný hlas lúpežného rytiera, keď zaútočil na cudzí majetok. Jej dušu napĺňa bôľ.

	Som jeho spoluvinníčkou, jeho kompánom, preto už necítim k nemu odpor, ktorý sa ma zmocňoval, vždy keď som počula o jeho zbojstvách. Ó, večná hanba, zasiahla si ma rovno do srdca! vyčíta si v duchu Doria.

	Opatrne, potichu sa k nej priblížil Tomo. Hlava jej klesla na prsia.

	— Nespíte, kňažná?

	— Ako by som mohla?

	— Môžete pokojne spať. Piráti na nič neprídu, kým nesvitne deň.

	— Kam ideme? — spýtala sa ticho.

	— Polárku máme rovno pred sebou, ideme za ňou. To je náš cieľ. Nezišli by ste do podpalubia a nezdriemli si?

	— Nie, nemôžem!

	— Máte čudný hlas, kňažná. Trápi vás niečo? Alebo sa ešte bojíte?

	— Asi sa bojím…

	— Spoľahnite sa na mňa. Aj keby sa piráti dovtípili a chytili nás, dajako sa z toho vykrútim, vysvetlím im to. Všetku vinu zvalím na vrtošivé more.

	Na loď letiacu v tme do neznáma narážajú vlny. Tomovu dušu zmietajú pochybnosti. Čo sa jej stalo? Prečo jej hlas znie tak cudzo a chladne ako kedysi dávno na Lobore? Pred pirátmi sa s ním zhovárala inakšie. Videla ho, ako zbíja?

	Kňažná trochu naddvihla hlavu a spýtala sa:

	— A čo bude, až príde deň?

	— Vyhľadám prvý prístav a odvediem vás na miesto.

	— Na aké miesto? Kam?

	— K vášmu bratovi a k vojvodovi Bélovi. Prisahám vám to na česť svojho meča! Dovtedy vás neopustím.

	Ani tento sľub v nej nevyvolal radosť. Akoby stratila všetok cit. Vstala a zišla do podpalubia, do tmy svojej kajuty, v ktorej už týždne spáva. Ľahla si a tichučko sa rozvzlykala. Nevedela, prečo plače, vôbec tomu nerozumela, ale musela si uľahčiť slzami.

	Ach, kedy som ja naposledy plakala? Kedy? spytuje sa sama seba.

	BIELY KÔŇ

	Raňajky zjedli na palube. Plachetnička bola zásobená jedlom aj vodou, ba boli na nej i truhlice s drahocennosťami. Tomo sa staral, aby rozptýlil pochybnosti pirátov, ktorí sa čoraz častejšie obzerali po pustom mori.

	Sedlár spal a spokojne si odfukoval. Odrazu sa začal usmievať, potom nahlas smiať a napokon vystrel ruky, akoby chcel niečo chytiť. Znovu sa zasmial, udrel rukou o sťažeň, načo sa prebral, zhrozene sa zobzeral okolo seba a vykríkol:

	— Kde je jazdec?

	— Jazdec, na mori? — začudoval sa Tomo.

	— Ó, svätý Marek, a ja som ho videl cválať.

	— Cválať? — strhol sa jeden z pirátov. — Koho?

	— Vás!

	— Prebuďte sa, sedlár, — potriasol ním Tomo. — Ste na lodi, a nie na lúke.

	— Ale videl som ho, ako cvála! Prisahám na slnko, na mojom sedle, na tom istom, ktoré zostalo pri Svätom Vide. Keby som ich aspoň bol nechal na Griči!

	Pirát ešte stále vyvaľuje oči na sedlára.

	— Počujte, akurát mňa ste videli na tom koni? — spýtal sa namosúrene.

	— Tak ako vás vidím teraz, — živo odvetil sedlár. — Cválali ste po Griči, všetci vyvaľovali oči na moje sedlo, a ja sa len dívam…

	Tomo vrhol na sedlára zúrivý pohľad. Ten sa zarazil, nechápavo sa pozrel na rytiera a zmĺkol.

	— A bol ten kôň biely? — spýtal sa pirát, s napätím očakávajúc odpoveď.

	— Veru biely, aby ho čert vzal! — Sedlárovi uviazli ďalšie slová v hrdle, keď zbadal, ako zlostne sa naňho Tomo pozrel.

	Obidvaja piráti zostali prekvapení.

	— Biely kôň? To znamená, že ma niekto zradí, falošne oklame. Biely kôň je veľké nešťastie!

	Tomo priam šľahá sedlára očami.

	— Nešťastie nemá miesta tam, kde je šťastena. Bočí od nej ako čert od svätenej vody. Sen sa netýka nás, — upokojuje Tomo pirátov.

	No biely kôň im vohnal do duší predtuchu akéhosi hrozného nešťastia. Hľadajú zlé znamenie na nebi i na mori. V tvárach aj v pohyboch sa im zračí znepokojenie. Ani Tomo sa neubránil vplyvu sna. Kedysi v detstve počul, že sen s bielym koňom je zlým znamením. Aj sedlár to vedel. Ale veď nešťastie hrozí iba jazdcovi na bielom koni, tak prečo by mal mlčať?

	Slnko už dosiahlo vrchol, keď na palubu vyšla Tajana a Doria. Tomo im pristrčil truhlicu. Bez slova si sadli. V diaľke na juhu sa zjavil čierny opar. Tomo vzal svoj luk, dôkladne si ho poprezeral, zvesil kapsičku na šípy a položil ju aj s lukom vedľa Tajany. Nepovedal ani slova, vzal aj Kozákov luk, vyskúšal ho a položil zasa k Dorii. Dievčatá nevedeli, či sa niečo chystá, alebo či sa luky ocitli pri nich len náhodou. Potom sa Tomo pobral k pirátom a sadol si k nim. Tváril sa ľahostajne, ale pozorne sledoval každý ich pohyb a pohľadom ustarostene premeriaval vzdialenosť od brehu.

	Piráti hľadeli na seba a dorozumievali sa gestami a požmurkávaním. Tomovi nič neušlo. Zrazu loďka nabrala opačný smer, nakoľko to len vietor dovolil.

	Tomo sa tváril, akoby to nezbadal, chvíľu počkal a potom zrazu vstal.

	— Zmenili ste smer! Ideme k pobrežiu! Šťastena vraví, že je tam loď s nákladom zlata!

	— Nemáme na očiach beľmo. Nijakú loď nevidieť!

	— Ale ona ju vidí! K pobrežiu! — rozkázal Tomo a prísne sa na nich podíval.

	— K pobrežiu sa priblíži pirát len preoblečený za mešťana.

	— Ručím vám za to, že vás nespoznajú.

	— Čo vy zmôžete proti bielemu koňovi?

	— Ale šťastena zmôže!

	— To sa týka iba vás! Nám by nepomohla. Naším osudom je biely kôň. Na pevnine nás čaká nešťastie! K pobrežiu nejdeme!

	— Velením na lodi poveril Fraňo mňa a šťastenu!

	— Lebo mu pomútila rozum, aby nevidel, čo ste na nás vymysleli. Oklamali ste nás! — rozhorčene vybuchol pirát a kamarát sa k nemu hneď pridal:

	— To je zrada, podvod! Chcete uniesť šťastenu aj kňažnú! Piráti vám v tom nebudú pomáhať!

	Tomo šikovne vytasil meč a pohrozil im. Ale piráti ho už neposlúchajú.

	— Dorúbte nás a zostaňte si sami na lodi uprostred blížiacej sa búrky!

	Tomo sa zháčil. Piráti si sadli, schytili veslá rukami mocnými ako medvedie laby a pokračovali v ceste opačným smerom, ako im prikázal Tomo.

	Vzduch aj more sa vlnia. Husté čierne mraky zakryli slnko. Je nepríjemné, stiesňujúce šero.

	Tomo sa pozrel na dievčatá.

	— Šťastena, ten lotor pre čiapku nevidí, s kým sa zhovára. Zostreľte mu ju!

	Len čo to dopovedal, Tajana napäla luk. Piráti sa pohŕdavo pozreli na ženu so zbraňou v ruke. Čiapka zletela do vody. Smiech ich prešiel.

	Šťasteninu obratnosť pripisovali piráti jej tajomnej moci a to ich priviedlo do rozpakov. Tomo to okamžite využil a prikázal:

	— Veslujte k pobrežiu! Šťastena, ujmite sa vlády nad loďou, a ak čo len o vlas zmenia smer, streľte do nich!

	Tajana podala luk Dorii a vzala si druhý. Dievčatá mierili na pirátov a Tomo s Kozákom sa chytili vesiel.

	Loď pláva k zálivu. Za ňou letia chmáry čierne ako kúdole dymu. Zablýskalo sa, zahrmelo. More sa vzdúva veľkými, dlhými vlnami.

	Tváre pirátov pripomínajú hroziace nebezpečenstvo. Odráža sa v nich túžba vyrútiť sa proti šípom namiereným na nich a všetkých okrem šťasteny pohádzať do mora.

	Ale pokyny, ktoré Tomo dáva dievčatám, im berú odvahu.

	— Ak sa niektorý z nich pohne, streľte! Keby sa čo len pokúsil zmeniť smer lode, pošteklite ho šípom!

	— Dávam na nich dobrý pozor, — odpovedá Tajana.

	— Čo je pre šťastenu, ktorá zostrelí aj vtáka za letu, trafiť piráta na lodi! — chváli Tajanu Kozák.

	Piráti mlčia. Ešte silnejšie sa zapreli do vesiel, aby si aspoň niekde vybili svoju zlosť.

	Na palube sedí sedlár a hnevá ho, že s jeho pomocou nerátajú, akoby tu ani nebol. Nuž vytrhne Kozákovi spoza opaska sekerku, jednou rukou sa pridŕža, aby sa neskotúľal do mora, a druhou sa vyhráža pirátovi:

	— Odseknem ti hlavu ako mäsiar volovi, ak sa pohneš!

	Tomo sa pozrel naňho a posmešne poznamenal:

	— Lepšie by ste boli urobili, keby ste boli odsekli hlavu vášmu bielemu koňovi! — A potom výhražne pokračuje: — Ešte dnes bude na tejto lodi masakra a pôjdeme ďalej sami! Myslíš si, kamarát, že zasiahnuť človeka mečom je len tak ako more veslom? Trochu zle mieriš alebo chybíš ciel — a si v lone matky zeme! A more? Mlátiš doň veslom rýchlejšie či pomalšie, všetko jedno, plávaš ďalej. Dostaneš sa na pevninu, aj keby sa po nej túlali všetci noční démoni. Viem, ako na to, moja hlava nie je prázdna makovica! Len dajte dobrý pozor, šťastena. Ak sa niektorý pohne, mierte mu do ramena. Nezabite ich, aby som ich mohol živých odovzdať, nech ich mučia v temnici! Radšej by som bol, keby sme boli sami. Loď by len tak letela po vlnách, keby šťastena chcela! A zlato by bolo naše!

	Piráti počúvajú, dívajú sa na seba a veslujú k vzdialenému pobrežiu. Búrka dvíha vlny až po okraj loďky. Oblaky akoby zostupovali čoraz nižšie, blýskanie a hrmenie sa približujú. Nad pustým, rozbúreným morom dunia hromy a znásobujú pocit úzkosti. More sa búri, vietor zavýja, vlny hlcú blesky.

	Loďka sa kolíše. Tajana drží pirátov na muške, akoby mierila na letiacich vtákov.

	Doria vie, že by netrafila ani na rovnej zemi, ale stojí s napnutým lukom namiereným na pirátov.

	Všetka námaha je márna. Tomo zistil, že vzdialenosť medzi pobrežím a loďou sa nezmenšuje, akoby sa vôbec nehýbali.

	Vlny sa pohrávajú s loďkou, nedovolia jej plávať. Koľko ráz sa pohnú dopredu, toľko ráz ich búrka zanesie nazad.

	Tomo je presvedčený, že sú na príčine piráti.

	— Počujte, — skríkol na nich, — ak sa dostaneme na breh, dám vám loďku, pustím vás naspäť a nikomu nepoviem ani slova! Zatajím vás. Vezmem vás pod ochranu, prisahám na česť svojho meča!

	Kričal tak, že prehlušil aj búrku.

	— Čo máme z vášho sľubu? — ozval sa ktorýsi pirát. — Biely kôň nás už aj tak pochoval!

	Loď sa nehýbe. Utečenci sú však neoblomní, tvrdohlaví.

	Búrka netrvala dlho. Postupovala rýchle dopredu. Pomaly sa rozjasnievalo, hrmot sa zmenil na vzdialené dunenie.

	Vietor sa stratil kdesi v diaľke, vlny sa zmenšili. Ale loď sa ani teraz nehýbe. Tomo vie, že jeho meč tu veľa nezmôže. Chvíľu uvažoval a potom vykríkol:

	— Piráti, ak čakáte na noc, aby ste nás oklamali a obrátili sa naspäť, dobre. Ale aby ste vedeli, šťastena vás prekľaje. Nikdy nenájdete šťastie.

	Tomo sa pozrel na Tajanu a tá ho hneď pochopila. Pokojne povedala:

	— Chcem, aby sme sa ešte za dňa dostali na pevninu. Ak neposlúchnete šťastenu, celý život vás bude prenasledovať nešťastie, more a…

	— Zadržte! — zvolal jeden z pirátov, akoby sa nad ním zablysla katova sekera. — Pre meno božie, nepreklínajte nás! Stačí nám biely kôň!

	— Dočerta! — zahundral Tomo. — Nikdy v živote som nezažil toľko patálie s nijakým koňom ako tu na mori!

	Tajana chlácholí pirátov:

	— Čo je biely kôň proti mojej moci? Niet zla, ktoré by ju premohlo.

	Pirát chvíľu premýšľal a potom sa ozval:

	— Tak nás zabije Fraňo so svojimi kompánmi, že sme vám pomohli utiecť!

	— Ak vás šťastena požehná, nik na svete sa vás ani prstom nedotkne, — presviedčal ich Tomo. — Ale ak vás prekľaje, nešťastie vás bude stíhať ako blesky z oblakov.

	— Tak je, — potvrdila Tajana.

	— Mohol by som vás zviazať a hodiť do mora, ale nechcem. Veďte loď k brehu, aby ste si získali šťasteninu priazeň!

	— Celý život vás bude sprevádzať šťastie, — povedala Tajana. — Tak si vyberte.

	Piráti sa dali presvedčiť. Pevne sa chytili vesiel a pozreli sa k brehu.

	— Za dňa by sme sa aj tak neboli dostali, — ohlásil sa jeden z nich. — Ale nebude ešte hlboká noc, keď pristaneme.

	— Dobre, — súhlasila Tajana a spustila luk, — len veslujte k pobrežiu. Na rozlúčku vám obidvom dám pre šťastie kúsok svojho plášťa.

	Tváre sa im rozžiarili. Na lodi znovu zavládla šťastenina moc.

	Búrka celkom utíchla. Zasa podúva príjemný vetrík. Piráti napäli plachty. Loď pláva rýchlejšie a do sŕdc utečencov sa vlieva nová nádej.

	Na more padol ohromný sivý závoj a pobrežie v diaľke vyzerá ako čierny lem.

	Plachetnička pláva čoraz rýchlejšie. Sivý závoj hustne a tmavne, mení sa na nepriehľadnú tmu. Hviezdy sú skryté za rozťahanými oblakmi.

	Utečencov obklopuje temné more. Popri loďke špliecha voda. Vietor duje rovno do jej plachiet.

	— Svetlo! Vidím svetlo! — zvolal sedlár.

	Na vyvýšenine pred nimi čosi svieti.

	— To je breh! — zvolal Tomo.

	— Zem, tvrdá zem! Ako túžim po tom, aby som stúpil na pevnú pôdu!

	Dievčatá sa držia okolo pása a čakajú. Tomo stojí za nimi. Telom im prúdi vzrušenie. Záchrana je na dosah ruky.

	Svetlo na vyvýšenine sa ligoce sťa veľká hviezda.

	— Držte sa svetla, — pripomenul Tomo pirátom.

	— Aj vietor veje tým smerom, — odvetili.

	Svetlo je čoraz väčšie, pripomína im horiacu fakľu.

	— Akoby bolo na kopci nad morom, — poznamenal Tomo. — Privoláme ľudí, aby nám pomohli.

	— Nemali by sme aj my zapáliť fakľu? Upozornili by sme na seba, — navrhol Kozák.

	— Máš pravdu, Kozák.

	Vzali fakľu a s veľkou námahou ju zapálili.

	Kozák zdvihol horiacu fakľu nad hlavu a mával ňou v tme.

	Dievčatá sa uprene dívajú na svetlo, ktoré je pokojné, akoby bolo zastoknuté do pevniny. Srdcia im bijú čoraz prudšie. Cítia, že sa blížia k brehu. V očakávaní všetci zmeraveli a zahľadeli sa do svetla pred nimi.

	Naraz sa loď rozhojdala a naklonila. Dievčatá spadli na palubu.

	— Biely kôň! — zvolal jeden z pirátov. — Narazili sme!

	— Je to útes. Narazili sme naň. Loď uviazla!

	— Ak má prerazené dno, sme stratení! Vravel som, že biely kôň…

	Tomo zdvihol trasúcu sa Doriu. Tajana si všimla, že loď je naklonená.

	— Šťastie, neopusť nás! — modlí sa. — Už sme takmer pri cieli, pomôž nám…

	Piráti sa stoj čo stoj usilujú udržať rovnováhu. Kozákova fakľa osvetľuje vysoký skalný útes.

	Nocou sa rozliehajú ľudské hlasy.

	— Ľudia! Pomoc! — kričí Kozák z plného hrdla, kým Tomo podopiera dievčatá a sám sa pokúša udržať na nohách.

	Na vode špliechajú veslá. Z útesu k nim doľahol hlas:

	— Kto je tam?

	— Narazili sme! — odpovedá Tomo. — Pomôžte nám!

	Zboku sa blíži akási loďka.

	Skalný útes osvetľujú fakle v rukách neznámych ľudí.

	— Hej, námorníci! Dajte pozor! Tu máte lano!

	Na palubu dopadlo čosi ťažké s priviazaným povrazom.

	Piráti ho chytili a ťahajú. Na skale sa zjavili ďalšie fakle.

	Povraz priviazali o loďku a začali ju ťahať k brehu. Na palubu vyskočilo zopár chlapov.

	— Aj ženy tu máte? — spýtal sa ktorýsi.

	— Bohato vás odmeníme, — povedal Tomo. — Len nás rýchle vysloboďte.

	Najprv odniesli na breh Tajanu, potom sa vrátili po Doriu.

	Keď Doria pocítila pod sebou pevnú pôdu, podlomili sa jej kolená a mlčky zopäla ruky.

	O chvíľu boli všetci na brehu a začali vykladať z loďky truhlice.

	Keď už všetko vyložili, Tomo sa spýtal neznámeho záchrancu:

	— Kto ste?

	— Sluha kniežaťa Krasinu.

	— Kniežaťa Krasinu?! — zvolala Doria. — Poznám vznešeného kniežaťa po mene. Kde ho nájdeme?

	— Hore v zámku.

	— Zaveďte nás k nemu, — požiadala Doria.

	— To aj chceme. Nik sa odtiaľto nevzdiali, kým knieža nerozhodne, čo s ním, — prikazoval záchranca.

	— Knieža Babonič je dávny priateľ kniežaťa Krasinu, — ozvala sa Doria. — To šťastena nás k nemu priviedla, Tomo!

	— Tým lepšie pre vás. Len jednu prosbu, kňažná.

	— Čo si želáte?

	— Nepovedzte kniežaťovi, kto som.

	— Dávam vám na to slovo. Ak chcete, predstavím vás kniežaťovi ako svojho kastelána. Súhlasíte?

	— Neponižujte sa tak, kňažná.

	— Teraz nie je čas na mudrovanie. Bude, ako som povedala. Počula si, Tajana?

	— Tak to bude dobre! A teraz poďme.

	Vystupovali po útese, v ktorom boli vydlabané schodíky. Fakle praskajú, vietor roznáša iskry. Po skale sa mihajú svetlá. Nad nimi sa týči čierny zámok. Plachetnička leží na útese.

	Sú pri cieli. Malá železná bránička zadunela pod údermi chlapskej ruky. Niekto im otvoril.

	Vošli na kameňmi vydláždené nádvorie. V slabom svetle fakieľ sa vynárajú tmavé oblúky.

	— Kto je pánom tej lode? — spýtal sa akýsi hlas.

	— Môj kastelán, — odpovedala Doria.

	— Pôjde so mnou ku kniežaťovi.

	Toma uviedli do veľkej, priestrannej dvorany. Za stolom sedí mladý muž v červenom brnení. Na bielej tvári, ktorá zrumenela od vína, mu rastie svetlá briadka. Oči mu svietia, má jemný nos, tvár takmer dievčenskú.

	Naproti nemu sa usadil územčistý, silný chlap s bujnou hnedou bradou a prešedivenými vlasmi. Na stole stoja plné čaše.

	Pobelavý knieža sa podpichovačne spýtal:

	— Narazili ste na náš útes?

	— Áno, knieža, — odvetil Tomo. — Išli sme za svetlom, čo horelo na skale.

	— Je vám určite známe, že podľa práva a spravodlivosti loď, ktorá uviazne, aj so všetkým, čo na nej je, pripadne majiteľovi pozemku.

	— To mi nie je známe, nie som z tohto kraja. Som zo severu.

	Knieža sa zlomyseľne pousmial.

	— Keď sa tam u vás pocestnému zlomí koleso, náklad patrí tomu, na koho pozemku sa nehoda stala. Naším pozemkom je útes.

	— Rozumiem. Všetok majetok, čo je na lodi, patrí vám.

	— A vy si môžete ísť svojou cestou.

	— Vaša kniežacia milosť, sprevádzam dve urodzené slečny, sestru kniežaťa Okičského a dcéru istého kráľoviča.

	Plavovlasý knieža vyskočil.

	— Sestru kniežaťa Okičského?

	— A priateľa vášho vznešeného príbuzného kniežaťa Baboniča.

	— To je niečo iné. Prijmem vznešené slečny pod svojou strechou, ako sa sluší a patrí. Kde sú?

	— Na nádvorí.

	— Kastelán, — obrátil sa knieža k svojmu spoločníkovi, — rýchle, aby mi nemali za zlé, že ich nechám tak dlho čakať.

	Tomovi sa uľavilo. Pobral sa za kniežaťom a kastelánom na nádvorie. Zámocký pán predstúpil pred Doriu a Tajanu, hlboko sa im poklonil, poprosil ich o prepáčenie, že museli čakať, a ponúkol im, aby si uňho odpočinuli. Doria celá natešená odvetila:

	— Ďakujem vám, knieža. Máme šťastie, že sme natrafili na vás.

	— Priprav vznešeným slečnám tie najkrajšie komnaty, — obrátil sa knieža ku kastelánovi. Potom prikázal, aby hneď prichystali občerstvenie.

	— Knieža, prosím, aby ste prichýlili aj ostatných. Všetci patria k môjmu sprievodu, — poprosila ho Doria.

	Sedlárovi sa až teraz uľavilo. Cítil sa kniežacím hosťom a dúfal, že ho náležite uhostia.

	Na tvárach dievčat sa zjavil výraz nesmierneho šťastia, keď sa okolo nich pozbiehali slúžky, priniesli teplú vodu, upravili im vlasy a pripravili široké, hodvábnym baldachýnom zastreté lôžko.

	Komnata bola priestranná. Na dlážke drahé pokrovce, steny pomaľované výjavmi mora, na stole veľké misy a krčahy, všetko zo zlata, zdobené drahokamami. Skrine sú okované striebrom a stoličky pokryté zlatom a striebrom vyšívanými vankúšmi. Lesk bohatstva bije do očí.

	— Komnaty sú bohatšie ako kráľovské v Budíne, — vyhlásila Doria. — Všetko sa len tak ligoce zlatom a drahými kameňmi. Netušila som, že knieža je taký bohatý.

	Umyté a učesané usadili sa na široké lôžko.

	— V búrke a hromobití sa mi ani neprisnilo, že ešte tejto noci budeme spať na mäkuškom lôžku, ktoré bude stáť na pevnej pôde. Och, ako mi je dobre, Tajana!

	Vošla mladá slúžka a oznámila, že v jedálni ich čaká večera. Pobrali sa za ňou.

	Uviedla ich do veľkej dvorany. Všade prepych, nádhera. Steny zdobia nevšedné maľby, štíty a zbrane. Miestnosť je plná skríň, zlatých a strieborných ozdôb. Na stole stoja zlaté nádoby a čaše, na ktorých sa lesknú drahokamy, vedľa ležia nože s ligotavými rúčkami. Každá vec je hodna obdivu.

	Sadli si za stôl.

	— Priveďte môjho kastelána, — povedala Doria slúžke. — Chcem, aby večeral s nami. Aj môj tučný mešťan a veliteľ družiny nech prídu.

	Vošiel Tomo. Doria mu ponúkla miesto naproti nich.

	— Kňažná, dovoľte mi odísť, — požiadal ju Tomo.

	Hneď pochopila, kam mieri, a odvetila:

	— Kto so mnou sedával v čase núdze, zasadne so mnou za stôl, aj keď sa servíruje na zlate.

	Tomo si sadol.

	Tajana si všimla, akú má bledú, strápenú tvár a zamračené, takmer smutné oči.

	— Vezmite si pečienku, Tomo, — ponúkla ho Doria.

	Sedlárovi a Kozákovi prestreli opodiaľ nich, na konci stola. Gričanovi sa iskrilo pred očami aj od nádhery, aj od hladu. Keď zahryzol do pečienky, zhlboka si vzdychol.

	Doria ho prekárala:

	— Konečne znovu pečienka! To ste nedúfali, sedlár, však?

	— Ako by som mohol dúfať, keď ten prekliaty biely kôň…

	— Vy by ste si vlastne nezaslúžili ani koňacinu, — zamiešal sa Tomo. — Ešte sa s vami porátam! Bolo vám treba spomínať ten sen? Keby nie šťasteny, ten váš prekliaty biely kôň by nás bol zahubil uprostred mora.

	Sedlár sklonil hlavu a mlčal. Jedol hltavo ako vlk.

	Doria a Tajana sa dohovárali s Tomom.

	— Vrátime sa na Ozaľ, — vyhlásila pevne Doria. — Do Senja by som viac nešla ani za celý svet!

	— A čo bude s pirátmi? Plachetnica aj so všetkým, čo je na nej, patrí teraz kniežaťovi.

	— Ako to? — prekvapene sa spýtala Doria.

	— Je to ako keď sa zlomí koleso na pevnine. Tu na mori, keď uviazne alebo stroskotá loď, pripadne majiteľovi miesta, kde sa to stalo.

	— Ach, tak! Ale knieža je veľmi bohatý a nebude na tom trvať, keď ho poprosím. Loďka nepatrí nám, lež pirátom. Za odmenu ich nesmieme prezradiť.

	Sluhovia nosili na stôl najvyberanejšie jedlá, južné ovocie a medovníky. Všetkým chutilo, najmä však sedlárovi. Zdalo sa, že jeho žalúdok nemá dna.

	Po jedle priniesli čaše z čistého zlata. Každá bola inakšia, akoby pochádzala z inej končiny sveta. Sluhovia ich naplnili hustým vínom.

	Vo dverách sa zjavil domáci pán. Na sebe má zelený odev vyšívaný zlatom. Na hrudi sa mu ligoce erb vykladaný perlami.

	Zastal uprostred dvorany a prekvapene si obzrel spoločnosť. Akoby sa mu čosi nepozdávalo. Doria k nemu obrátila tvár, ešte poblednutú od prežitého utrpenia.

	— Knieža, môj brat vám bude do smrti vďačný, že ste nás tak pohostinne prijali.

	Podišiel bližšie a jeho začudovaný pohľad spočinul na Dorii.

	— Vaša milosť, váš vznešený brat by ma urazil, keby sa čo len pokúsil ďakovať mi. Dostalo sa mi až prehojnej odmeny, že pod svojou strechou môžem uvítať vašu krásu, kňažná.

	Hovoril pokojne, ešte pokojnejšie sa jej uklonil a potom si k nej prisadol z pravej strany. Vzal do rúk čašu a odpil z nej.

	— Čo priviedlo vašu kniežaciu milosť do našich končín? — spýtal sa Dorie.

	— Mala som namierené do Senja, ale len čo som sa vybrala, už ma stihla nepríjemnosť. Prosím vás, knieža, kde sme to? Ďaleko je odtiaľto do Svätého Vida?

	— Na pohľad blízko, ale pešo ďaleko. Je to až na druhom konci pobrežia.

	Kým to vravel, pozorne si prezeral Doriu. Jeho malé modré očká prezrádzali údiv a zvedavosť.

	— Knieža, tak veľkodušne ste nám poskytli pomoc, že mi iste neodmietnete jednu prosbu.

	— Z vašich úst neprijímam prosby, kňažná. Prosím, čo prikážete?

	— Knieža, vo vašom dome môže rozkazovať len jeho pán alebo pani.

	— V tomto dome panej niet, a ja vás prosím, aby ste ma poctili svojím rozkazom.

	— Chcela by som sa vrátiť k svojmu bratovi, ktorý je u kniežaťa Baboniča na Ozaľgrade. Brat sa vám dvojnásobne odmení za láskavosť, ak mi požičiate alebo predáte kone pre mňa a moju priateľku, i pre kastelána a ostatných mojich ľudí.

	— Čo len chcete, kňažná! Ešte aj zopár chlapov vám pridám. Myslím si však, že by ste si mali najprv poriadne odpočinúť. Cíťte sa tu ako doma.

	— Ďakujem vám, knieža. Naozaj sme toho dosť pretrpeli, aj princezná, aj ja. Vari by sme ešte zajtra prijali vaše pohostinstvo a napozajtre sa vydali na cestu.

	— Moji sluhovia odprevádzajú na Hrelingrad mojich hostí. Keď sa vrátia, kone aj chlapi sú vaše. Dúfam, že už zajtra budú tu. Keby sa oneskorili, zdržíte sa trochu dlhšie.

	Sedlárovi sa zaiskrilo v očiach, len čo počul kniežaťa vysloviť Hrelingrad. Už mal na jazyku, že pripomenie svoje sedlá. Vtom si uvedomil, že sa nepatrí osloviť kniežaťa, a tak mlčal.

	Tomo pozorne počúval domáceho pána, a pritom sledoval jeho jemnú bielu tvár a jasné oči, ktoré nespúšťal z Dorie. Tomovo srdce sa nepokojne rozbúchalo a bledá tvár mu zosmutnela.

	— Pošlem s vami aj smelého veliteľa, aby vás cestou chránil pred zbojníkmi, kňažná, — ponúkol sa knieža. — Aj do nášho kraja občas zablúdi dajaký lúpežný rytier či zbojník.

	— To by už bolo priveľa, knieža, — odvetila Doria bez toho, aby dala najavo, aký dojem v nej zanechali jeho slová.

	— Toľká obeť by bola zbytočná. Môj kastelán si už dá rady s chlapmi. Je to veľmi odvážny človek. Iba jemu ďakujem, že sme vyviazli z nejednej nebezpečnej situácie.

	Plavovlasý knieža sa opovržlivo podíval ponad stôl na Toma. Akosi pridlho si ho prezeral.

	— Váš kastelán je oblečený ako rytier, — podotkol knieža Krasina.

	— Je to odvážny rytier zo vznešeného rodu.

	Tomo sklopil zrak.

	Domáci pán sa znovu obrátil k Dorii, ponúkol ju ovocím a zvrtol rozhovor na kniežaťa Baboniča a ďalších priateľov.

	Tajana sa len zriedka zamiešala do rozhovoru. Knieža sa iba tu i tam obrátil na ňu s otázkou a celý čas sa venoval Dorii. Tá sa napokon zdvihla a povedala:

	— Ak dovolíte, knieža, radi by sme si oddýchli. Veľa sme si vytrpeli.

	— Vaša milosť, želám vám príjemný odpočinok v mojom zámku. Nesmierne sa teším na zajtrajší deň.

	Knieža sa obidvom dievčatám hlboko poklonil. Tomo sa rozlúčil nemým úklonom a pobral sa za sedlárom a Kozákom na prízemie, kde im určili miestnosti.

	Dievčatá sa vyzliekli a ľahli si.

	— Doria, — zašepkala Tajana. — Toma šlo rozhodiť, že z teba knieža nespustil oči.

	— Chudák nešťastný Tomo!

	Až na druhý deň sa dievčatá presvedčili, v akej nádhere sa ocitli. Zdalo sa im, že v zámku je všetko na svojom mieste. Zjavili sa slúžky so šatami a šperkami, ktoré im poslal domáci pán. Doria zbadala garderóbu a len-len že nevykríkla. Tajana poslala slúžky preč, že sa oblečú bez ich pomoci.

	Len čo osameli, Doria pritiahla Tajanu k oknu, ktorým do miestnosti prúdilo svetlo.

	— Vidím dobre, Tajana? Pozri sa na tie šaty!

	— Sú to tie isté, čo nám dala na cestu kňažná Baboničová.

	— A ktoré nám vzal akýsi zbojník, keď sme nocovali pod lesom cestou k moru.

	Prekvapene vyvaľovali oči na šaty a nevedeli, ako si to vysvetliť.

	— A hľa, tu je moja kazeta so šperkami!

	Zvedavo siahli po kazete, otvorili ju a ešte väčšmi sa zarazili. Tajana vybrala z nej perlový náhrdelník s veľkou brošňou z drahokamov a spýtavo sa zadívala do Doriiných čiernych očí.

	— Môj náhrdelník aj náušnice, aj spona na plášť, — náhlivo vyratúvala Doria, prehrabávajúc sa v kazete. — Tento šperk patril mojej matke. Mala som ho na sebe na turnaji v Požegu, keď sa prihodilo to hrozné nešťastie a museli sme utiecť. Prišla som s ním na Ozaľgrad, vzala som si ho so sebou do Senja a teraz, čo to všetko značí?

	— Ako sa sem dostal? — zašepkala Tajana.

	— Akoby v tom boli čary.

	— Nemám ani tušenia, ako sa to stalo.

	Dlho rozdumovali, až zrazu Tajana našla vysvetlenie:

	— Zbojník bol zrejme z tohto kraja. Je ľahko možné, že knieža Krasina kúpil nazbíjané veci. Inakšie to ani nemôže byť.

	— Keby knieža tušil, čo nám ponúkol! Najlepšie bude, Tajana, ak mu nič nepovieme. Šaty máme dotrhané, ušpinené. Najlepšie urobíme, ak si oblečieme tieto, veď aj tak sú naše.

	Tajana prijala Doriin návrh. Odpočinuté a upravené zažiarili v celej svojej kráse.

	V jedálni ich už čakali raňajky. Sluha im oznámil, že ostatní sa už dávno naraňajkovali. Jedli samy, a tak mohli donekonečna rozoberať, ako sa ich šaty a šperky dostali až sem.

	Onedlho ich prekvapil príchod kniežaťa Krasinu. Veľmi prívetivo ich pozdravil a preukazoval im osobitnú pozornosť, zdôrazňujúc želanie, aby sa uňho cítili čo najlepšie. Napokon Doria zmenila predmet rozhovoru.

	— Knieža, viem, že loď a všetok majetok, čo viezla, patrí teraz podľa práva a tradície vám. Aké výkupné za ňu žiadate? Chcela by som ju totiž darovať tým dvom námorníkom, čo nám verne slúžili.

	— Kňažná, loď ste už vykúpili svojím očarujúcim úsmevom, — odpovedal jej s hlbokým úklonom a vrúcne sa na ňu zadíval.

	— Ste veľkodušný, knieža. Môj brat vám bude veľmi zaviazaný.

	— Knieža Okičský mi nemôže poskytnúť nič vzácnejšie, než je jediný pohľad vašich nádherných očí, — povedal významne a hneď pokračoval: — Vaši námorníci môžu odplávať loďou, kam sa im zachce. Truhlice s cennosťami prenechávam vám.

	— Nie sú moje, knieža. Námorníci vedia, komu patria. Prosím, aby ste ich nechali im.

	— Nech je po vašom, kňažná.

	— Ďakujem vám, knieža, a prosím, aby ste mi dovolili oznámiť námorníkom vaše láskavé rozhodnutie.

	Knieža vstal a prikázal, aby doviedli námorníkov. Doria im oznámila jeho veľkorysé rozhodnutie. Piráti sa spokojne odobrali a odišli.

	 

	Na obed dievčatá prišli do dvorany v starých šatách. Knieža poznamenal:

	— Je mi veľmi ľúto, že ste si nevzali šaty, čo som vám poslal.

	— Knieža, — odvetila Doria veľmi milo, — nezazlievajte nám to, prosím. Naše sú už v poriadku, tak sme si ich zasa obliekli. Trafilo by sa vašim drahocenným šatám dačo stať a to by iste zarmútilo vašu paniu…

	— Tá už dávno nijaké šaty nenosí. Nežije už…

	Tajana práve držala v ruke kúsok mäsa. Nevládala doň zahryznúť, položila ho na tanier a uprela veľké oči na Toma.

	Doria sklopila zrak do zlatého taniera, vzala drahokamami zdobený nôž a dala sa krájať mäso. Potom o čosi tichšie, aby nik nezbadal, že sa jej trasie hlas, odvetila:

	— To som nevedela. Myslela som, že šaty patria niekomu z vašej rodiny…

	— Je to tak, — prisvedčil knieža. — Mal som pri sebe sestru, vdovu. Zomrela pred dvoma rokmi. Boli to jej šaty. Zanechala po sebe aj zopár truhlíc kadejakých drahocenností.

	— My by sme, knieža, odišli ešte dnes, ako som vám už vravela.

	Na bielej tvári kniežaťa sa nezjavilo ani sklamanie, ani nespokojnosť. Zdvorilo odvetil:

	— Dôvody, ktoré vás nútia odísť, sú iste vážne a v nijakom prípade vás nebudem dlhšie zdržiavať. Je mi však ľúto, že nebudem mať viac to potešenie, aby som vás privítal na svojom zámku.

	— Nemôžem už ďalej odkladať cestu.

	— Vy to najlepšie viete, kňažná. Ľutujem, že odchádzate, ale musím sa podrobiť vášmu rozhodnutiu.

	Potom knieža prikázal sluhovi, aby mu zavolal koniara.

	Celé jeho správanie bolo pokojné, presvedčivé.

	O chvíľu vošiel koniar. Knieža mu prísne uložil:

	— Okamžite prichystáš na cestu päť koní, potom povieš, aby ti dali veľa chleba, koláčov a mäsa, zásobu vody a vína, koľko treba pre piatich ľudí. Keď všetko zariadiš, počkáš na rozkaz kňažnej. Až ho dostaneš, vyprevadíš vznešených hostí a ukážeš im cestu na sever.

	— Rozumiem, pane.

	— A mne aj kastelánovi osedlaj kone. Určím ešte zopár chlapov, čo takisto pôjdu s kňažnou.

	Koniar sa uklonil a vyšiel.

	Keď všetci vstali od obeda, knieža predstúpil pred Doriu.

	— Kňažná, som vďačný šťastnej náhode, ktorá mi dožičila splniť svoju rytiersku povinnosť a ochrániť urodzené slečny. Prosím, aby ste odovzdali kniežaťovi Okičskému môj pozdrav a kniežaťovi Baboničovi odkaz, že ho skoro očakávam na svojom zámku.

	Potom vzal okraj Doriinho plášťa a na znak hlbokej úcty ho pobozkal. Rovnako sa rozlúčil aj s Tajanou. Dievčatá sa prekvapene dívali, ale pred Tomom mlčali.

	— Kňažná, neprijímajte nijaký sprievod! — ozval sa Tomo rovnako podozrievavo ako včera.

	Dievčatá mu neodvetili a odobrali sa do svojich komnát. Len čo vstúpili, Doria zalomila rukami a ohromene zastala uprostred miestnosti.

	— Knieža strašne klamal, keď vyhlásil, že tie šaty patrili jeho sestre. Ako pokojne vyslovil tú lož a potom zas ako pokojne súhlasil s naším odchodom a vydával rozkazy. Až mi z toho hučí v hlave. Neviem, kam sa pohnúť. Čosi sa za tým skrýva.

	— Myslím, že by sme malí počúvnuť Toma a pobrať sa čím skôr.

	— Súhlasím s tebou, Tajana.

	Kňažná vstala a začala si upravovať vlasy. Nakoniec si zahalila hlavu napoly roztrhaným závojom.

	Tajana vybrala malý mešec a zrkadlo, ktoré postavila na stôl.

	Spočítali peniaze v mešci.

	— To je málo na pohodlnú cestu, — poznamenala Doria.

	— Keby sa nám podarilo predať zrkadlo!

	— Kto by ho chcel! Ani my sme ešte nikdy také nevideli, neocenia ho ani iní. Mala si ten dar vrátiť pirátom.

	Dvere sa otvorili. Zastala v nich slúžka.

	— Koniar prosí, kedy chcú vaše milosti odísť.

	— Len čo pripravia kone. Nech nám dá vedieť.

	— Knieža je ešte doma? — spýtala sa Tajana.

	— Práve odcválal aj s kastelánom.

	— Dobre. Povedz môjmu kastelánovi, aby sa prichystal, — požiadala ju Doria.

	Slúžka vyšla z komnaty.

	Dievčatá si sadli. Čakali a zhovárali sa o záhade so šatami, o správaní kniežaťa pri odchode a o Tomovom podozrení. Čas sa míňal.

	— Tým to ale trvá, — poznamenala Doria.

	— Posúrime ich? — spýtala sa Tajana.

	— Zavolaj slúžku.

	Tajana otvorila dvere a volala. Nik sa však neozýval.

	— Pôjdem sama, — povedala Tajana. — Pán odišiel a, hľa, všetko služobníctvo sťaby sa do zeme prepadlo. Schovaj Tomov luk a šípy, Doria. Aj dýku vezmi k sebe.

	— Čoho sa obávaš?

	— Cestou sa nám to môže zísť.

	— Cestou? Prečo?

	— Keby mal knieža zlé úmysly, ako si to myslí Tomo… Mohol by si na nás niekde počkať.

	— Veď tu v zámku nás mal v rukách, už dávno mohol urobiť, čo chcel! Všetko je len výplodom Tomovej žiarlivosti.

	— Idem za ním.

	Tajana vyšla na chodbu. Nikde nestretla nikoho zo služobníctva, ktoré dosiaľ ustavične postávalo nablízku a čakalo, či ich pán nezavolá.

	Na opustených, prázdnych chodbách sa jej zmocnil nepríjemný pocit.

	Ktosi jej vyskočil spoza chrbta. Zľakla sa. Bol to Tomo.

	— Už sú kone osedlané?

	— Bol by som ich už sto ráz osedlal! Tí dole sa s tým babrú! Knieža už je dávno preč, a ja márne čakám. Akosi sa im do toho nechce.

	— Podozrievate ich z niečoho?

	— Nuž, stál som na nádvorí a vtom prišla slúžka. Povedala sluhovi: „Chce ísť hneď!“ Nato vyšiel na hradby a dával komusi dole znamenie. Knieža určite dačo vymyslel…

	— Tomo, čo vás to pochytilo?

	— Dávam pozor na každý pohyb. Šťastena, tuším čosi zlé. Úmysly kniežaťa nie sú dobré.

	— Aby nás tak prepadol po ceste!

	— Je to zákerný zlodej s počestnou povesťou. Chystá nám pascu. Kone ešte stále nepripravili. A to mi nedá pokoja. Dovoľte mi skryť sa pri vašej komnate. Kňažnej nepovedzte ani slova. Len ma zaveďte ku komnate, aby som bol nablízku, keby sa vrátil.

	— Kto? Knieža? Tak prečo by odchádzal?

	— Aby zotrel každú stopu zločinu zo svojho urodzeného mena. Nik ho nebude vidieť vracat sa. V zámku niet ani nohy, služobníctvo odstránili, či nevidíte? Vznáša sa nad nami niečo hrozné… Hľa, aj chodby sú pusté ako hrobka…

	Jeho predtucha znepokojila i Tajanu. Akoby sa pred ňou roztvorila priepasť. Kývla mu rukou, aby ju nasledoval.

	 

	Kým Doria čakala v komnate, padol jej pohľad na čudné zrkadlo, ktoré ležalo na stole. Začala si ho prezerať. Otvoreným oknom dopadajú na ňu lúče zapadajúceho slnka. Zrkadlo sa blýska ako oheň. Aká je to neobyčajná vec! Piráti vraveli, že je až z ďalekého Egypta. Zrazu sa v malom, ligotavom a doteraz nevídanom skle zjavila čierna postava…

	Spoza Doriinho chrbta potichu vyšiel vysoký chlap so zahalenou tvárou. Na hrubom pokrovci nepočuť jeho kroky. Prekvapená Doria neodtŕha oči od zrkadla. Nechápe, čo sa jej to ukazuje v tom čude. Akoby to bol diabolský prízrak, čary… Ale prízrak sa čoraz väčšmi približuje, hýbe sa, a za ním ešte jeden. Nesú povrazy, akési velikánske povrazy. Doria od hrôzy vykríkla a odhodila zrkadlo.

	— Daj povraz! — zahrmelo za jej chrbtom. — Zavri dvere! Tá druhá je tvoja! Pohľadaj ju.

	Dievča sa obzrelo. Prízrak ju objal okolo pása.

	— Si moja!

	Druhý chlap chcel zahasprovať dvere, ale zvonku do nich ktosi rázne sotil. Chlap sa oprel do dverí, ale neskoro.

	Dovnútra vletel Tomo, udrel chlapa, čo mu stál v ceste, a zrazil ho na zem. Vytasil meč a zaútočil na druhého, ktorý držal Doriu. Za Tomom vbehla aj Tajana, ale nevládala ani zakričať. Hlas jej uviazol v hrdle.

	Tomov protivník ustúpil, vytrhol meč z pošvy a postavil sa proti nemu. Medzitým sa druhý chlap pozbieral zo zeme a ponáhľal sa na pomoc svojmu druhoví.

	Chlapi v prilbách si zastali proti Tomovi. Keď zbadal, že sa ocitol proti dvom prilbami chráneným protivníkom, skočil k stene, aby mal krytý chrbát, a takto odrážal ich zúrivé útoky. Ani jeden z nich sa nevyhráža, nekričí, len útočia mečmi. Tomo sa bráni, čo mu sily stačia, ale Doria vie, že musí podľahnúť. Na sebe má len drôtenú košeľu, je bez prilby a štítu. Protivníci mu mieria práve na nechránenú hlavu. Jeden z nich mu zasiahol temeno. Krv zaliala Tomovi tvár. Doria vykríkla, rozbehla sa k lôžku, schytila luk a šípy…

	— Utekajte na nádvorie! — kričí Tomo a odráža údery protivníkov. Krv mu steká do očí a zdá sa, že už ani nevidí útočníkov meč. Kňažná hodila Tajane luk a šíp.

	— Zachráň ho, Tajana, pred lúpežnými rytiermi! — zvolala a klesla na kolená.

	Tajana cítila, že všetko závisí od jej streleckého umenia. Napäla luk.

	— Nerobte mi hanbu, šťastena! — skríkol na ňu Tomo.

	— Nepočúvaj ho, Tajana! — zaprosila Doria.

	Tesne pri Tomovej hlave švihol meč. Ale on sa mu uhol.

	— Zasiahnu ho! Nedovoľ to, Tajana!

	Šíp vyletel a zasiahol jedného z útočníkov. Ten vykríkol, obzrel sa a rozbehol sa k Tajane, no ďalšia strela ho zvalila na zem.

	— Prestaňte, šťastena! — zakričal Tomo.

	Tajana poslúchla, ale nadalej držala luk pripravený. Tomo si lavicou zotrel krv z očí a pravou rukou zaútočil na protivníka. Ale krv mu neprestávala striekať a zastierala mu výhľad.

	— Zbojník! — zvolala Doria. — Zbabelec, nevidíš, že protivníkovi krv zalieva zrak? Zabi ho, Tajana!

	— Nedotýkajte sa ho, — varoval ju Tomo. — Ten je môj!

	Rozohnal sa a švihol. Presekol protivníkovi drôtenú košeľu.

	Chlap klesol najprv na koleno a potom sa zvalil na pokrovec.

	Keď sa zápas skončil, nastalo hrobové ticho. Tomo si poutieral krv z očí a obzrel sa za Doriou. Priskočil k nej a zdvihol ju. Padla mu do náručia napoly v bezvedomí. Zadržal ju a položil na truhlicu. Znovu mu krv zaliala tvár.

	— Tomo, vy ste ranený, vážne ranený!

	Rytier však nedbal na nič, priskočil k chlapom, čo ležali na zemi, a strhol im z tváre kukly.

	— Knieža Krasina a jeho kastelán! — zvolal víťazoslávne Tomo.

	Knieža sa trochu naddvihol, ale nevládal vstať. Prísne sa ozval:

	— Kňažná, váš kastelán ma poranil v mojom vlastnom dome!

	Doria si ho opovržlivo premerala.

	— Rytiersky bránil česť dievčaťa, ktoré ste vy vo svojom dome nehanebne napadli!

	— Moje úmysly boli čestné. Chcel som vás odprosiť, a vy ste to nesprávne pochopili.

	— Taká výhovorka nepristane ani vášmu koniarovi, knieža. Váš zločin je hoden zbojníka, nie kniežaťa.

	— Len čo vyzdraviem, zodpovie sa mi za vašu urážku váš brat.

	— Môj brat sa bije len s rytierom!

	— Čo vám dáva právo, aby ste ma takto urážali?

	Doria schmatla zo stoličky šaty, ktoré jej poslal knieža aj s perlovým náhrdelníkom.

	— Čie sú to šaty? Čí je to náhrdelník? Povedzte!

	— Už som povedal. Patrilo to mojej sestre.

	— Klamete! Tie šaty patria kňažnej Baboničovej, ktorá ich darovala mne. A náhrdelník? Ten je môj! Po ceste nás prepadol akýsi zbojník v kukle a o všetko nás obral. V tom kočiari neboli nijaké stareny, ale ja a moja priateľka! Čo na to hovoríte teraz, knieža, zlodej s počestnou povesťou?

	
— Bolí ma rana, zavolajte sluhov, — nariekal knieža bledý a skľúčený. — Kastelán, vstávaj!

	— Mám prestrelenú nohu, pane.

	— Zľutujte sa, nech prídu moji ľudia!

	— Odstránili ste ich zo zámku, — kričal Tomo, — teraz si počkajte, kým sa vrátia podľa vášho príkazu! Kňažná, chytro!

	Tomo zahasproval dvere znútra a prešiel s dievčatami do susednej komnaty. Tu zbadali veľkú truhlicu. Bola dokorán otvorená. Namiesto dna zívala pod ňou hĺbka, do ktorej viedli schody.

	— Tade sa vrátil, — povedala Tajana.

	Tomo si pevne nasadil na hlavu prilbu, aby mu tak netiekla krv.

	Zišli na nádvorie, kde našli Kozáka, sedlára, osedlané kone a troch kniežacích sluhov ako sprievod. Tomo sa poponáhľal, aby neobjavili ranených. Doria odmietla Krasinových sluhov. Nasadli na kone a rýchle opustili zámok.

	Keď vycválali na cestu, padal už súmrak.

	Vedeli len toľko, že idú na sever. Všetko ostatné zakrývala hmla neistoty.

	Toma mučila bolesť hlavy, až sa mu zatmievalo pred očami. Srdce sa mu zovrelo pri myšlienke, že sa ďalej nedostane. Pozbieral všetky sily, aby sa ovládol.

	Bola už noc. Cválali hustou tmou neznámym, pustým krajom a ani nevedeli, kam.

	Onedlho im osvetlili cestu prvé mesačné lúče. V diaľke sa črtajú čierne obrysy hôr.

	— Sever! — zvolal Kozák. — Ideme dobre.

	Sedlár nevedel, čo sa stalo v zámku, a pokojne jazdil za nimi.

	— Myslíte, že nás budú prenasledovať, keď nájdu kniežaťa? — spýtala sa Tajana.

	— Potrvá im to, kým privolajú služobníctvo.

	Tomovi ešte stále tiekla z tváre krv, nestačil si ju utierať.

	Jeho pohyby upútali Doriinu pozornosť. Pozrela sa naňho a zvolala:

	— Jaj, veď vy krvácate! Zastavte kone!

	Všetci zostali stáť.

	— Kozák! — povedala Doria, — pán vám je celý zakrvavený. Obviažte ho.

	Tomo zosadol z koňa a zatackal sa. Od straty krvi ho chytali mdloby. Ledva sa udržal, aby nespadol.

	Doria si odtrhla kúsok z plášťa. Sedlár priniesol vodu.

	— Je rana hlboká? — spýtala sa Doria.

	— Nie. Je to len škrabanec.

	Doria sa chytila za čelo a zastenala, akoby ju bolela jej vlastná hlava.

	— Zoslabol. Celú cestu krváca, a nič nepovie!

	— Kozák, je to zlé? Povedzte! — prosila kňažná.

	Tajana nikdy nepočula Doriu hovoriť takým nežným, ustaraným hlasom.

	Kozák vymyl ranu, natrel ju masťou a obviazal. Napokon nalial svojmu pánovi do úst vína.

	Doria si kľakla k Tomovi a rukou sa dotkla jeho čela.

	— Hlavu má celú rozhorúčenú.

	Svit mesiaca mu osvetľoval bledú, vpadnutú a celkom zmenenú tvár.

	— Prečo je taký bledý? — zľakla sa Doria.

	— Tomo! Tomo, počujete?

	Tichú teplú noc pretrhlo jej rozochvené volanie.

	Tomo sa na ňu díva, oči mu horia.

	Rukou mu prešla po čele.

	— Počujete, Tomo? Je vám veľmi zle?

	— Nikdy v živote mi nebolo tak dobre…

	Doria sa naklonila k nemu. Tomo sa jej pozrel do očí a privrel ich.

	— Čo si počneme? Keby sme natrafili aspoň na nejakú dedinu alebo dom, — vzdychala kňažná a počkala na Tajanu.

	— Kozák, daj mi vína! — zašepkal Tomo. — To ma posilní.

	— Ste veľmi chorý, pane.

	— To nie od rany, druh môj, som chorý z nej…

	Napil sa a sadol si. Hlava sa mu krútila, ale zo všetkých síl sa pokúšal udržať rovnováhu. Nikdy si tak veľmi neželal zomrieť, ako keď na svojom čele pocítil dotyk jej ruky. A nikdy tak veľmi netúžil po živote ako teraz, keď ju bolo treba odprevadiť domov.

	— Už mi je dobre, — ozval sa ticho. — Ešte trochu vína a budem vládať ďalej. Závrat prechádza.

	Sám seba presviedčal, že je mu už dobre.

	Tomovo železné zdravie a pevná vôľa zvíťazili nad mdlobami, takže mu stačil krátky oddych a mohol sa vydať s nimi na ďalšiu cestu.

	Zasa cválal po Doriinom boku a zabudol na bolesť aj na všetko.

	SNÚBENEC BÉLA A JEHO SOK HENRICH

	Na druhý deň pútnici oddychovali ukrytí v chládku jaskyne. Kozák znovu previazal Tomovi hlavu. Doria a Tajana sedeli vyčerpané a zadumané.

	— Ako si sa rozhodla? — spýtala sa Tajana.

	— Keby Tomo nebol ranený, pokojne by som pokračovala v ceste. Takto je veľmi nebezpečné púšťať sa pustým krajom. Musíme zísť do údolia, kde nájdeme obydlia a dobrých ľudí, kým sa Tomo nezotaví.

	— Nechce o tom ani počuť, vraj je mu dobre.

	— Dnes v noci len-len že nezomrel.

	— To boli iba mdloby. Kozák vraví, že ani nie tak od rany na hlave ako od rany v srdci…

	Doria hľadela pred seba a neodpovedala.

	— Chudák Tomo, tí dvaja ho takmer zabili. Zbabelci! — hnevala sa Tajana.

	— Knieža — a zbojník! Kto by to veril?!

	— Tomo mal pravdu, keď vravel, že je zbojník ako všetci ostatní, že zbíjajú aj kniežatá, no tí sa chránia svojím počestným menom. Veď si videla, že knieža Krasina svetlom láka zblúdené lode na skalný útes pod zámkom, aby ich potom naoko zachránil a ozbíjal. Aj piráti sú zbojníci. Na mori si nakradnú majetok a potom si stavajú zámky, sú bohatí, vážení a sedia za jedným stolom s rytiermi, čo si vydobyli dobré meno odvahou. Kozák mi dnes rozprával, že piráti často spomínali vznešených pánov, ktorí svoj majetok získali okrádaním lodí.

	— Áno, je to tak. Knieža Krasina využíva kuklu, aby ho nik nespoznal. A akej vážnosti sa teší! Ktovie, s kým sme už sedeli pri stole.

	— A Tomom opovrhujú! — zvolala rozhorčene Tajana, načo Doria poznamenala:

	— Je v ňom viac dobra ako zla. Oveľa viac dobra!

	— Všetko zlo, ktorého sa odvlani dopustil, bolo zo zúfalstva, z nešťastnej lásky! Bolo to pre teba, Doria!

	— Už tam medzi pirátmi som pochopila tú krutú pravdu. Trápi ma to. Akoby mi celý svet ležal na hrudi. Koľko ráz by som najradšej dušu vypustila! Prečo to všetko musím prežívať?

	— Aby si zmenila Toma.

	— Má to v krvi, — vzdychla si Doria. — Nebude nikdy lepší…

	— Ver, Doria, že útok na obchodnú loď bol posledným v živote Čierneho Toma. Sám to povedal.

	— Odkiaľ berieš toľkú vieru, že dodrží slovo? Čo ho čaká okrem bolesti a žiaľu?

	— To je pravda. Jeho život bude plný trápenia, ale bude ho zjasňovať jediná svetlá chvíľa.

	— Neviem, čo máš na mysli.

	— To, Doria, keď si padla na kolená, keď si sa chvela o jeho život a kričala: „Zachráň ho!“

	Kňažná sklonila hlavu a rozpačite, ticho odvetila:

	— Riskoval pre mňa život…

	— To urobil aj v Budíne, keď zachránil malého kráľoviča. A vtedy si sa oňho nechvela…

	Kňažná sa zahľadela na jasnú oblohu.

	— Tu na zemi je všetko práve také tajomné ako hore v tých výšavách. Nevieš, čo je tam. A tu nevieš, ani čo bude, ani čo už je… Nič, nič nevieš… Osud sa skrýva za každým naším krokom, ale skade sa berie? Skade?

	Pribehol Kozák a oznámil:

	— Po ceste cvála akýsi oddiel!

	— Schovajte sa za skaly! — nariadil Tomo.

	Utiahli sa hlbšie do jaskyne, aby ich z cesty nezbadali. Sedlár bol posledný. Zvedavosť ho zlákala, aby sa pozrel na cestu. V mračnách prachu rozoznával jazdcov. Naraz sa vychytil a dal sa bežať.

	— Zadrž ho, Kozák! Prezradí nás! — skríkol Tomo.

	No sedlár už vybehol z jaskyne a dvíha ruky nad hlavu. Kozák s Tomom sa rozbehli za ním, ale ten len máva rukami a celý bez seba vykríka:

	— Moje sedlo! Moje seee-dlo-o-o!

	— Už prezradil náš úkryt. Choď, Kozák! Teraz musíme šikovne zatajiť kňažnú a šťastenu. S toľkými nemôžeme bojovať mečom.

	Sedlár len vykríka, máva rukami a uteká za jazdcami.

	Celý oddiel zastal a odbočil z cesty ku skalám.

	Sedlár pribehol k Tomovi a padol na kolená.

	— Moje sedlá! Buď sláva svätému Markovi gričskému!

	Tomo prekvapene pozoruje sedlárovo nadšenie a prezerá si blížiacich sa jazdcov.

	— Je s nimi nejaká žena. Čo sú to za ľudia?

	— Naši, naši, kňažnička!

	Tomo mu rukou zapchal ústa. Sedlár vypúlil oči a lapal po vzduchu.

	Z úkrytu vykukla Doria. Natešene vykríkla a rozbehla sa k jazdcom. Tajana vyskočila za ňou.

	— Tomo! To je môj sprievod, čo zostal pri Svätom Vide! Sme zachránení!

	A bežala im v ústrety.

	Veliteľ družiny zoskočil z koňa, zopäl ruky a padol pred Doriou na kolená.

	— Naša kňažná! Živá a zdravá! Neodviedol vás so sebou ten kráľovský dvoran?

	— Aký dvoran? Piráti nás uniesli!

	— Viem, len nech vás nenašiel…

	— Kto?

	— Dvoran najjasnejšej kráľovnej knieža Henrich Gising.

	Nik sa nezmohol ani na slovo, iba Tajana sa odvážila spýtať:

	— Henrich Gising je tu?

	— Prišiel z Hrelina, aby v mene kráľovnej odviedol kňažnú aj vás do Požegu. Trnuli sme, keď sme sa dopočuli, že vás obvinili z krivoverectva a že na vás čaká Konrád, aby vás upálil.

	— A čo Henrich?

	— Keď mu krčmár povedal, že ste si šli obzrieť loď, vyhrážal sa, že mi zajme družinu. Ale ja som len stál na pobreží. Chcel som vás mať na očiach, keď si budete prezerať loď. Zrazu som zbadal Henricha Gisinga s kráľovským oddielom, ako zostupujú ku mne. Henrich ma vyzval, aby som sa vzdal. Odmietol som a on zaútočil. Ale my sme lepšie poznali terén, aj tak sme dobrú polovicu Henrichových chlapov pohádzali do mora. Ostatní sa zatiaľ rozutekali.

	Doria s Tajanou si vymenili zhrozené pohľady a veliteľ družiny pokračoval:

	— Boli by ste zle obišli, keby ste sa boli vrátili. Od toho diabla Teofila som sa potom dozvedel, že vás Fraňo podviedol a že vás zajali piráti.

	— Veď hej, tak to bolo.

	— Nuž, odpusťte mi, ale bolo lepšie mať do činenia s pirátmi na mori ako s kráľovskými pirátmi na súši. Henrich sa dohodol s Teofilom, ktorý sa s ním tajne spojil, a poslali ku kráľovnej posla, aby vás vykúpila.

	— Z pomsty, — podotkla Doria.

	— Ale stal sa zázrak. Hľa, toto dievča, čo tu sedí na koni, poctivá duša, mi prezradilo, aké nebezpečenstvo vám hrozí od údajného majiteľa lodí. Všetko bolo totiž vopred dohovorené s pirátmi. Aby som dievča nevystavil ich pomste, oženil som sa s ňou a vzal ju so sebou. Od nej som sa dozvedel, že poslali ku kráľovnej posla, na ktorého Henrich čaká. A tak som i ja odkázal zasa kniežaťovi Okičskému, aby poslal za vás obidve výkupné.

	— A Henrich?

	— Doteraz čaká u krčmára vo Svätom Vide na Teofilovho posla, ktorého som dal pri návrate šikovne zlapať.

	— Ešte je vo Svätom Vide? Potom by sme mali čím skôr odtiaľto odísť. Z rúk pirátov nás vyslobodil rytier Tomo Loborský, jemu vďačím za svoj život i česť.

	Veliteľovi družiny až dych vyrazilo, keď počul o tomto čine Čierneho Toma. Doria požiadala Toma o radu. Keď sa dozvedel o Henrichovi Gisingovi, hneď navrhol, aby sa čím skôr vydali na sever.

	— Kňažná, prosím vás, aby sme čo najrýchlejšie odišli. Hľa, veliteľ vašej družiny má so sebou aj kočiar. Jeho žena prevzala úlohu domácej panej. Bolo by dobre, keby aj naďalej zostala na čestnom mieste, a vy s Tajanou ju budete sprevádzať.

	Okamžite sa začali chystať na odchod. Keď boli hotoví, chlapi na ceste zbadali dvoch jazdcov, ako zabočujú zo severu na juh. Tajana pozorovala, ako ich pristavili a zajali.

	— Vedú ich sem. Asi aby si o nich ty rozhodla, — obrátila sa na Doriu.

	Tá sa vyklonila z kočiara a pozrela sa na zajatých chlapov.

	— Tajana, veď sú to vojaci môjho brata! — zvolala.

	— Odkiaľ idete?

	— Z Ozaľgradu, vaša milosť.

	— Kto vás poslal a kam?

	— Náš pán knieža Okičský. Poslal nás do Svätého Vida po vašu milosť. Za nami ide celý oddiel, aby nás po ceste neprepadli zbojníci alebo zlodeji.

	Pri kočiari sedel na koni Tomo. Keď počul slovo zbojníci, odvrátil sa od Dorie, ktorej však jeho pohyb neušiel.

	— Všade je plno tých prekliatych zbojníkov, — pokračoval vojak a siahol si na prsia. — Nesiem vašej milosti toto.

	Načiahla sa za listom, na ktorom sa červenala kniežacia pečať. Ivanovi ľudia sa vzdialili.

	Doria otvorila list. Tajana sa pritisla k nej a veľkými čiernymi očami vpíjala do seba každý záchvev jej tváre. Čakala, či nebude v liste zmienka aj o rytierovi.

	Dorii klesli ruky s listom do lona.

	— Píše knieža niečo zlé?

	— Zlé nie, len chce, aby som sa vrátila na juh.

	— Prečo sa ťa máme vracať, Doria? Povedz!

	Tajanin sklamaný hlas prebral Doriu. Vztýčila hlavu a povedala:

	— Ivan tak chce. Čochvíľa je tu vojvoda Béla aj so svojím sprievodom.

	— Vojvoda Béla?

	Doria sa znovu začítala do listu a potom pokračovala:

	— „Béla ide,“ píše Ivan, „so srdcom plným strachu o Teba a s odhodlaním vyslobodiť Ta. Jeho srdce nikde nenašlo pokoja. Túži za Tebou, Doria, a ide…“ — kňažná zmĺkla.

	— Prečo sa máme vracať? — zopakovala Tajana s potláčanou mrzutosťou.

	— Vyžadujú to plány tvojho otca a môjho brata. Pôjdeme do Senja a zdržíme vojvodu, kým naši nevytrhnú chorvátske kráľovstvo z rúk Joachima, kráľovnej Alžbety a Ladislava.

	— Čo nás na juhu čaká, Doria?

	— Svadba v Senji.

	— Svadba? Knieža žiada od teba priveľkú obeť.

	— S vojvodom som sa zasnúbila dobrovoľne. Chcela som zaňho ísť a rada zaňho pôjdem!

	— Rada? To slovo neznie úprimne.

	— Azda ho nemám rada? Či som si ho nevyvolila za snúbenca?

	— Preliala si niekedy preňho čo len jedinú slzu? Trápila, zhrýzala si sa preňho? Rozbúchalo sa ti srdce?

	— Moje srdce je pokojné, nie také pochabé ako tvoje.

	— Len pred chvíľou si sa priznala, že sa ti zviera…

	— Už sa upokojilo…

	— Keby si, Doria, videla teraz svoju tvár, oči!

	— A ty, Tajana, nepôjdeš za toho, čo zvíťazí nad Joachimom?

	— Ak mu môj otec dal slovo, áno.

	— Nuž a ja pôjdem za toho, komu som dala slovo ja aj môj brat!

	— Čaká nás teda rovnaký osud, — zašepkala Tajana.

	— Nie. Ty pôjdeš za druhého, a budeš milovať rytiera. Môj prípad nie je taký tragický.

	— Doria, nechcem sa vracať…

	Kňažná si pritúlila dievča na hruď.

	— Hore hlavu, Tajana! Už je nám to súdené! Ty musíš za víťaza a ja za vojvodu!

	Tajana sa narovnala. V očiach sa jej lesknú slzy.

	— A čo ak mi neznámy víťaz vráti slovo?

	— Nuž, čo urobíš, Tajana?

	— Čo by som robila? Nešla by som za nikoho! Potom by som bola šťastná.

	Doria sklopila zrak, akoby ju niečo zabolelo, a zopakovala:

	— Za nikoho! Potom by si bola šťastná!

	— Zasvätila by som život bogomilskej viere! Drahoša si to vždy želal.

	Dievčatá mlčali zaujaté myšlienkami na Toma. Ale ani jedna sa k tomu neodvážila priznať.

	Tomo ešte stále sedel na koni. Kozák podišiel k nemu a po dlhom váhaní sa mu prihovoril:

	— Ste veľmi bledý, pane.

	— Sadaj, Kozák! Ideme!

	— A kňažničku necháte so sluhami?

	— Ponáhľa sa k nej snúbenec. Puto, čo nás k nej viazalo, sa preseklo. Tomo tu už teraz nemá čo hľadať, ona patrí vojvodovi.

	— Veď ste jej zachránili život!

	— To sa zažiadalo môjmu srdcu. Kňažná mi za to ďakuje, ale želá si, aby som šiel svojou cestou. Ech, stačilo aj toľko šťastia! Ideme!

	Popchol koňa a zastavil sa pri kočiari.

	— Zbohom, kňažná.

	— Čo je? Kam idete?

	— Sľúbil som, že vás odovzdám kniežaťovi alebo vojvodovi. Váš snúbenec je na ceste. Ja som si splnil povinnosť.

	— A kam pôjdete?

	— Svet je veľký.

	— Tomo, povedali ste, že tam na mori to bolo posledný raz.

	— Aj teraz to vravím.

	— Som vám veľmi vďačná, Tomo…

	— Dosť som sa vám naubližoval. To už ničím nevykúpim, ani životom, ani smrťou.

	Zovrelo mu hrdlo, z očí mu srší hnev.

	— Dovolíte mi odísť, kňažná?

	— Sľúbili ste, že ma odovzdáte bratovi alebo vojvodovi. Počkajte naňho, poďakuje sa vám, stisne ruku…

	— Čiernemu Tomovi, zbojníkovi, nestisne ruku ani sedliak! Pôjdem.

	Rýchle obrátil koňa a stratil sa v hore. Kozák ho ledva dohonil.

	— Pane, sme v celkom neznámom kraji, môžeme zablúdiť. Čo by sa stalo, keby sme trochu odbočili? Pozrite, tam je vidieť zopár chyžiek. Urobte mi po vôli, aspoň jednu noc sa vyspíme v pohodlnom lôžku.

	— Máš pravdu, poďme. Ale preoblečieme sa za rytierov a na tvár si nasadíme kukly. Skryjeme sa za erby a každý si nás bude vážiť ako počestných rytierov.

	Keď tak urobili, zišli dolu stráňou. Pri ceste stála krčma. Dobre oblečený, úslužný majiteľ odpovedal na každú otázku.

	— Toto je útulok pre urodzených hostí, čo sa uberajú na juh či na sever. Páni si postavili také od Senja až po Grič na vlastné útraty.

	— Máš niečo, čo by sme si zajedli a popili? Ale aby sme boli sami v miestnosti.

	— Žiaľ, usadil sa v nej Henrich Gising. Celá dedina je obsadená jeho chlapmi.

	— A čoho ste sa dopustili?

	— Knieža si myslí, že sme krivoverci, lebo mu nechceme prezradiť, či tadiaľto v tieto dni neprešiel sprievod s krivoverkami, ktoré hľadá kráľovná. Viete, Kumánkini bohovia majú psiu hlavu. A my sme také ženy nikdy nevideli. Veď čožeby sme klamali. Nevideli sme nijaké krivoverky, ani so psou hlavou, ani krásavice.

	— A stále vás ten kráľovský knieža so svojím vojskom drží pod dohľadom?

	— Tak je. Ale čo máme robiť? Nejde to s ním ani z voza, ani na voz.

	— Ej, budú to iste tie dve dievčatá, ktoré sme stretli tam dole na pobreží. Zajali ich piráti a potom ich za výkupné pustili. Snúbenec kňažnej sa s ňou mal oženiť, a len čo sa stretli, okamžite sa vrátili rovno do Senja, že sa tam zoberú.

	— Vy ste ich videli, pane? — spýtal sa krčmár.

	— Videl aj počul. Akiste sú už teraz ďaleko. Kráľovský vyslanec by musel za nimi poriadne cválať, keby ich chcel dostihnúť.

	Tomo rozprával veľmi hlasno, aby ho všetci naokolo dobre počuli. Aj sa mu to podarilo. O chvíľu z vedľajšej miestnosti vyšiel Henrich Gising v rytierskom odeve, ale s odhalenou tvárou. Najprv nerozhodne postával v úzadí a potom sa spýtal:

	— Prepáčte, neznámy rytier, hovorili ste krčmárovi o dvoch krivoverkách, ktoré hľadáme.

	— Neviem, či hľadáte práve tie, ale môžem vám ich opísať aj miesto, kde som ich stretol. Idem totiž zo Senja.

	Na Henrichovu žiadosť podrobne popísal sprievod kniežaťa Okičského i Doriu a Tajanu. Sprevádzal ich mladý muž vo vojvodskom oblečení.

	— Kto by to mohol byť? — spýtal sa Henrich.

	— Všetci ho volali vojvodom Bélom. Spomínali svadbu, ktorá má byť v Senji. Preto sa ta vracali.

	Henrichovi sa malé oči od vzrušenia celkom stratili v jamkách a tvár mu zozelenela. Ešte raz sa povypytoval na miesto, kde rytier sprievod stretol, na okolie a na cestu do Senja, potom sa poďakoval a vzdialil sa.

	 

	V hlbokej húštine hore na kopci zostala Doria s Tajanou čakať na vojvodu Bélu a jeho sprievod. Okolo nich veselo postávajú chlapci zo Svätého Vida. Netušia, čo ich čaká. Tajana sa zopár ráz obrátila za Tomom, ktorý odchádzal s Kozákom. Ustavične čosi šepce priateľke, ale Doria ju napomenula:

	— Nesmieš tak vravieť, Tajana! Nechaj Toma na pokoji. On už vie, čo robiť.

	Potom sa zahľadela na cestičku, čo viedla k húštine. Zbadala odtiaľ prichádzať prvého vojvodovho posla, ktorý oznámil:

	— Keď prišla na Ozaľgrad správa zo Svätého Vida, že vás uniesli piráti, knieža bol zúfalý a hneď prichystal veľké výkupné. Vtom sa zjavil vojvoda Béla a vyhlásil, že vás sám vykúpi od pirátov. A ešte v ten deň sa vybral na juh. Mňa poslal dopredu prezvedieť sa, ako sa čo najskôr dostane k pirátom.

	— A čo môj brat?

	— Pustil sa do boja so všetkými kráľovskými hradmi. Pridali sa k nemu aj dvaja kniežatá a rytier Sokol.

	— Ach, rytier Sokol už iste vybojoval nejedno víťazstvo! — zvolala Tajana.

	— Povráva sa, že mu vodca boja za oslobodenie Chorvátska udelil vysoké vyznamenanie — zlatého sokola na prilbu, lebo bol všade prvý. Všetky kráľovské hrady v Chorvátsku sú v našich rukách.

	— Akoby bojoval o teba, Tajana, — pošepla jej Doria.

	— Môj otec povedal, že moja ruka bude patriť tomu, kto zvíťazí nad joachimom.

	— Ktovie, kde ten je! Od vojvodu sa dozviete viac. Je odtiaľto asi tak na pol dňa cesty, — ozval sa posol. — Ja som bol až celkom na juhu. Tam som sa dozvedel o vás. Vrátil som sa, aby som sa stretol s vojvodom a s jeho sprievodom. Ale ako sa vám podarilo utiecť?

	— Všetko sa dozvieš, Marko. No najprv nám treba upovedomiť brata, aby sa o mňa už nebál. Ale čo sa stalo? Tam je Tomov Kozák! Hej, poď bližšie!

	— Kňažná, mám súrnu správu, — ozval sa Kozák.

	— Tak rýchle vrav, ale potichu.

	— Štvrť míle odtiaľto sa usadil s kráľovským vojskom knieža Henrich.

	— Ach! Okamžite oznámte vojvodovi, aby na mňa počkal. Pôjdeme mu v ústrety.

	Chlapi vyskočili. V Henrichovej blízkosti vidia veľké nebezpečenstvo. Každý vie, že pokladá Doriu za svoju snúbenicu a na smrť nenávidí Toma. Vo chvíli boli všetci na koňoch. Kozák chytil Tajanu a pošepkal jej:

	— Povedzte kňažnej, aby zostala skrytá v húštine a čakala na vojvodu. Tu jej nehrozí nijaké nebezpečenstvo.

	— Čože? — začudovala sa Doria. — Prečo by som tu mala pokojne čakať?

	— Lebo klopot toľkých koní by bolo počuť po celej doline. A to by neušlo Henrichovej pozornosti. Vybral by sa hore, aby sa pozrel, čo sa tu robí, a určite by našiel, po čom tak túži jeho meč.

	Doria dala chlapom znamenie, aby sa nehýbali a boli ticho. Nechápu, čo má ten príkaz znamenať. Všetci sú presvedčení, že s Henrichom sa dá iba bojovať na život a na smrť. Keď stíchli, Doria sa pritlmene ozvala:

	— Nuž, urobím, ako mi radíte, Kozák. Ale kde je rytier Tomo?

	— Je na svojom mieste a prosí vás, aby ste poslali dobrého jazdca za vojvodom a jeho sprievodom. Nech ich upozorní, aby zostali, kde sú, lebo keby sa hnali sem, aj dupot ich koní by bolo počuť.

	— Poslúchnem vás, Kozák.

	Všetci chlapi na čele s veliteľom Markom poctivo plnia príkazy. V duchu preklínajú Henricha a nečakané stretnutie s ním. Podaktorých sa zmocnila hrôza z Gisinga a z jeho kráľovského vojska. Čas plynie v obavách. Doria sa nasilu drží v sedle. Aj Tajana sa hlboko zadumala nad nešťastím, do ktorého sa dostali. Ukradomky pozerá na juh, kde sa hustý porast mení na les. Akoby tam kdesi rozoznávala jazdcov. No tí nejdú na juh, lež na sever. Sú to vojvodovi vojaci? Ak nie, potom je to Henrich.

	Tajana si pretrela oči a znovu sa zadívala medzi husté stromy, kde sa jej zazdalo, že videla jazdca. Ale tento postáva. Čo tam hľadá? Pošepky na to upozornila Kozáka. Ten jej ticho odpovedal:

	— Viem o tom. Len buďte pokojná.

	Je toho priveľa, aby mohli zostať pokojní, ale predsa sa ani nepohnú.

	Nik nevie, ako dlho takto čakajú. Doria cíti, že už nevydrží to strašné napätie.

	Zrazu k nim doľahlo tlmené zahvizdnutie. Akoby ktosi dával niekomu znamenie. Všetci zbystrili pozornosť, ale Kozák už vyskočil, vzpriamil sa v sedle, akoby sa chcel postaviť na nohy, a zvolal:

	— Sme zachránení!

	— Čo je, Kozák? — spytujú sa ho.

	— Rytier Tomo odvábil Henricha a jeho vojsko do Senja. Vraj tam stretol krivoverky aj s vojvodom a má tam byť svadba.

	Všetci sú prekvapení. No Kozák ich už vedie do lesa, kde Tajana zbadala jazdca a odkiaľ už jasne vidia, ako sa kráľovské vojsko ženie na juh.

	— Teraz už môžete ísť naproti vojvodovi, — obrátil sa Kozák k Dorii.

	— Nemôžem, kým sa nepoďakujem Tomovi. Toľko sa o mňa stará!

	— Pohľadám ho. A vy, kňažná, pokojne choďte za svojím snúbencom.

	— Ale ja som sa naozaj mala podľa želania brata v Senji zosobášiť s vojvodom.

	— Keby ta nebol Henrich odcválal, už nikdy by ste sa s vojvodom nezosobášili.

	— Máte pravdu, Kozák. Musím sa o všetkom pozhovárať s vojvodom.

	Dievčatá s celým sprievodom sa poponáhľali oproti vojvodovi.

	Našli české vojsko pokojne čakať v čele s veliteľom družiny Ivana Okičského.

	Ten pristúpil rovno k Dorii.

	— A kde je vojvoda? — spýtala sa ho.

	— Vaša milosť, len čo odcválali posli, aby vám doručili kniežaťov list, prihodila sa čudná vec. Knieža Babonič poslal za nami kuriéra, ktorý vojvodovi oznámil, že prepukol boj s kráľovským vojskom a že ho český kráľ Otakar vyzýva, aby sa okamžite vrátil. Vojvoda poslúchol.

	— To mu iba slúži ku cti a sláve, — poznamenala Doria. — A teraz sa poponáhľame, aby sme sa čo najskôr dostali na Ozaľgrad.

	— Vaša milosť, tamto sa poneviera zbojník Tomo. Musím ho vyzvať, aby nám šiel z cesty, — ozval sa veliteľ.

	— Prečo? — spýtala sa Doria.

	— Čierny Tomo sa nemá čo miešať medzi našich chlapov.

	— Tak si zapamätajte. Nebyť jeho, už by som dávno ležala na dne mora a Tajana by sa nikdy nedostala z rúk pirátov. Aj teraz ma zachránil pred pomstou Henricha Gisinga. Kozák, zavolajte rytiera Toma a povedzte mu, že ho prosím, aby nás sprevádzal. Všetci mu musíte preukazovať úctu, — prikázala Doria veliteľom.

	VZBÚRENCI NA OZAĽGRADE

	Popod padací most na Ozaľgrade šumí Kupa a napĺňa svojím hučaním celý hrad. Kráľovič Ratimír sa prechádza so sklonenou hlavou po malej dvorane. Hradná pani si povzdychla:

	— Je mi ťažko, kráľovič. Ani mi na um nezišlo, žeby dievčatá mohli padnúť do rúk pirátom. A tým pustovníkom Drahošom je naozaj rytier Bohdan?

	— Bol to najudatnejší bojovník vo vojne, ktorú proti sebe viedli Béla IV. so svojím synom Štefanom. Strážcovia z Ozaľgradu ho našli v ktorejsi dedinke celkom vysileného. Pôjdem sa naňho pozrieť.

	Ratimír vyšiel na chodbu a vstúpil do peknej malej izbičky. Na lôžku odpočíva pustovník Drahoša. Ratimír si prisadol k nemu a ozval sa:

	— Vyzeráš ako smrť. Keď už hlásaš tú svoju vieru, musíš pritom hladovať a žiť v biede?

	— Chudoba je základ všetkých vznešených citov človeka, lebo chudoba je dobrota.

	— Ja aj tak nepochopím, prečo sa vy bogomili tak trýznite. Akoby ste mali pôžitok z utrpenia. A nemôžem zabudnúť, Bohdan, že kedysi si bol najudatnejším bojovníkom a že som ti zveril aj úlohu strážiť zajatú, manželku následníka trónu Alžbetu. Bol si mojím veliteľom a dôverníkom. Povedz mi teraz pravdu. Prečo si odhodil meč a oddal sa pustovníckemu životu, prijal bogomilskú vieru? Povedz, prečo si sa vzdal života, prečo si sa za živa zahrabal?

	— Vypočul som pred Alžbetinými dverami, ako sľubuje slúžke šperky, keď vezme jej práve narodené dieťa a zabije ho. Poznanie, že človek môže byť oveľa horší ako zviera, ma navždy pochovalo.

	— Verím ti. Ale ešte čosi: miloval si zajatkyňu?

	— Kráľovič, prosím, nedotýkajte sa minulosti.

	— Tušil som to. Kým si bol mladým veliteľom, nejestvovalo pre teba nič okrem vlasti. A teraz vy bývalí hrdinovia bogomilským učením ničíte v národe lásku k vlasti a záujem o jej osud. Hlásate, že človek nesmie zdvihnúť zbraň proti nepriateľovi, ktorý mu obsadil vlasť. Nesmiete brániť ani svoj dom, ani svoju rodinu. Už som aj Radoslavovi povedal, ak sa nespamätá z toho strašného omylu, budem ho pokladať za zradcu. Musí sa k nám vrátiť.

	— Ešte na svitaní odišiel aj s Mirenou hlásať našu vieru do Bosny.

	— Tak ste stratení! — vzdychol si kráľovič Ratimír.

	Zvuk trúby od hradnej brány ohlásil, že ktosi prišiel. Ratimír sa poponáhľal do dvorany. Tam ho už čakal hradný pán starý knieža Babonič, ktorý mu oznámil príchod svojho syna a kniežaťa Okičského.

	— Čo je? — spýtal sa Ratimír, sotva sa pozdravili.

	— Kráľovič, nech vám odpovedia naše radostné tváre. Vnikli sme s celým svojím vojskom do starého kráľovského hradu na pakrackom kopci, zajali sme kastelána aj všetkých strážcov a v dobytom hrade sme zanechali našich vojakov.

	— Koho ste menovali veliteľom?

	— Môjho príbuzného kniežaťa Ľubivoja, ktorému bude pomáhať Belko.

	— Zle ste urobili. Belko je bogomil.

	— Belko sa už zmenil. Chytil sa meča a bojoval ako lev. Uvedomil si, že sa dopustil ťažkého previnenia, keď nechcel podrobiť mučeniu Joachimovho posla. A teraz sa mu naskytla príležitosť zmyť zo seba tú škvrnu.

	— Tak jeden sa predsa len z toho dostal, — poznamenal Ratimír, ale hneď poprosil Ivana Okičského, aby rozprával ďalej.

	— Z hradu sme potom zamierili vedľajšími cestami, čo vedú horou, a na dohovorenom mieste sme sa stretli s našimi stúpencami z Griča a zo Zagoria. Zagorský knieža Vučin sám priviedol dvesto chlapov, knieža Finta tri stotiny v plnej zbroji. Spojili sme sa a bolo nás už osem stotín. Tak sme sa vydali na kráľovský hrad. Nebol to ťažký boj. Rýchle sme sa prebili dnu, zajali všetko, čo tam bolo živé, a pozatvárali do temnice. Za obrancu a veliteľa hradu sme určili kniežaťa Fintu. Prikázali sme, aby sa tí, čo ešte prídu zo Zagoria a z okolia Griča, dostavili rovno sem.

	— Ale aby sme nezabudli nakŕmiť našich bojovníkov, — zamiešal sa starý knieža a zavolal služobníctvo, aby prinieslo jesť a piť.

	— Prepáčte, knieža, no nevydržal by som, keby som sa nespýtal, či nedošla nejaká správa z juhu.

	— Len toľko, že vojvoda Béla sa vrátil z polcesty hlboko zarmútený pre kňažnú a hneď sa pobral, ako si to želal český kráľ, obsadiť Budín a zaujať miesto na uhorskom tróne.

	— A o mojej sestre a Tajane stále nič neviete?

	— Ešte nemohli prísť nijaké správy. No vráťme sa teraz k nášmu boju, nech nemusíme myslieť na nešťastie tých úbohých dievčat, — navrhol Ratimír. — Včera prišiel náš špehúň z Požegu a priniesol nám celú hŕbu dobrých správ. Teraz vieme, že kráľovná poslala Joachima proti krivovercom do Bosny, ale cestou sa stretol so svojím najvernejším prívržencom kniežaťom z Pakraca, ktorého sme porazili, a ten Joachima vrátil. Teraz sú všetci aj s Konrádom na kráľovskom hrade. Chceli by zhromaždiť proti nám vojsko, ale zatiaľ sa im nepodarilo získať ani jedinú čatu. A kým príde posila z Budína, my už dávno obsadíme Požeg a zajmeme kráľa i kráľovnú. Vojvoda Béla zasadne na trón v Budíne a, bratia, — tu Ratimír zvýšil hlas, — cestu máme otvorenú! Potom vylákame Joachima na poľanu a zmeráme si s ním sily.

	NEPRIATELIA ČAKAJÚ

	V malej dvorane prijala kráľovná kniežaťa z Pakraca, ktorý len pred chvíľou prišiel na Požegský hrad preoblečený za slavónskeho sedliaka.

	— Ešte šťastie, najjasnejšia kráľovná, že som cestou stretol oddaného Joachima. Hrozí nám veľké nebezpečenstvo!

	Kráľovnú jeho slová skôr popudili, ako naľakali, nuž odvetila:

	— Tak zaútočte na všetky hrady, ktoré dobyli! Kráľovské oddiely, Joachim, sú vám k dispozícii.

	Joachim sa zatváril veľmi pokorne a ozval sa:

	— Najjasnejšia kráľovná, vzbúrencom v skutočnosti nejde o kráľovské hrady, o môj hrad či o hrad pakrackého kniežaťa. Ich úmysel je celkom iný. Chcú sa zbaviť vašej moci, odňať vám kráľovskú korunu. Hľadajú kráľa, kráľovnú a mňa. Nepotrvá dlho a objavia sa pod hradbami Požegského hradu, aby ho obsadili. Nesmú nás tu nájsť, musíte odtiaľto potajomky odísť.

	— Tieto hradby vydržia aj ročné obliehanie. Som pevne rozhodnutá zostať tu, — vyhlásila Alžbeta. — Bola by hanba, keby som vo vlastnom kráľovstve musela potajomky utekať.

	— Veľa kráľov už utekalo vo vlastnom kráľovstve pred svojimi vlastnými poddanými. Nebolo by to prvý, ani posledný raz.

	— Nemám chuť preberať teraz históriu, — zavrátila Alžbeta Joachima. — Zostanem tu čakať na krivoverky.

	— Ale Joachim už všetko zariadil, najjasnejšia kráľovná, — pokúsil sa ju presvedčiť Peter z Pakraca.

	— A ani ste sa ma nespýtali? Tu rozkazujem ja!

	— Najjasnejšia kráľovná sa iste pamätá, že sama určila kňažnú Okičskú za rukojemníčku. A šťastena Tajana nám môže priniesť iba šťastie.

	— Ak chce! Ale tá nás nenávidí.

	— Sľúbim jej, že zachránim rytiera Sokola, — odvetil Joachim. — A jemu odkážem, že jeho zbožňovaná je už zasa priviazaná o konský chvost a že ak neprinúti vzbúrencov, aby sa do troch dní vzdali, vypustím koňa a povláči ju popod hradné múry. Keď mal silu a odvahu uniesť dievča pred rozsudkom kráľovnej…

	— Teraz ide o rukojemníčku, — skočila mu do reči zvýšeným hlasom Alžbeta, celá vzrušená a nahnevaná ustavičným predhadzovaním minulosti. — Hovorte o tom, čo chcete robiť. Čo bolo, už dobre vieme.

	Pakracký knieža sa karhavo pozrel na Joachima, ktorý však pokojne pokračoval:

	— Vravel som o minulosti, aby som vysvetlil budúcnosť.

	— A čo zamýšľate s kňažnou?

	— S ňou mám celkom iný zámer. Šťastenu v skutočnosti nedám priviazať o chvost. Budem sa tým len vyhrážať, kým ju budem klamať, že rytiera Sokola ušetrím, ak mi prinesie šťastie v boji. Kňažnú však chcem vyvliecť na bojisko. Zoblečiem ju donaha a postavím medzi naše vojsko pod hrad, v ktorom sa budú skrývať vzbúrenci, aby ju jasne rozoznali z hradieb. Keď zbadajú, že je to ona, budú musieť prerušiť boj, aby ju nepoliali olejom alebo nezasiahli kameňmi. A tak sa pod ochranou kňažnej dostanem až k hradbám, ktoré vzbúrenci nebudú môcť brániť, aby pritom nezabili sestru kniežaťa Okičského.

	— To nie je zle vymyslené, — pochválila ho Alžbeta, ale hneď sa nerozhodne spýtala: — Ale prečo rukojemníčky ešte nie sú tu?

	— Naši ľudia museli čakať na pirátov. No už som im odkázal, aby v nijakom prípade nešli s dievčatami do Požegu, ale aby sa uchýlili na Pakrac, na hrad môjho priateľa kniežaťa Petra.

	— Prečo na Pakrac?

	— Najjasnejšia kráľovná, môj plán vyžaduje, aby ste sa neodkladne vrátili do Budína. My zatiaľ pôjdeme ďalej do Slavónie. Na Pakraci sa zídu všetci naši prívrženci i celé naše vojsko. Tam potrebujem mať aj naše rukojemníčky. Čas letí. Musíme odtiaľto čo najskôr odísť.

	— Mám pred nimi utekať? Nikdy! Preto máte moc, aby ste ich donútili k poslušnosti.

	— Najjasnejšia kráľovná, bez vojska to nejde. Mohli by nám síce prísť na pomoc Uhri, ale až o pol roka, a len ak budú chcieť.

	— Krásne ste to vládli, Joachim.

	— Veď vládol rytier Sokol!

	— Tak už dosť s tým! — zvolala kráľovná, vstala a nechala Joachima s pakrackým kniežaťom osamote.

	— Ešte stále dúfa vo svojho Sokola, — posmešne poznamenal Joachim a zahrešil.

	Alžbeta sa zamkla do svojej komnaty a potom otvorila dvercia, čo viedli do veže. Sedel tam prestrašený Jakob Poničev a spýtal sa:

	— Chcete ma zabiť, že ste ma sem zatvorili?

	— To len aby ťa nezabil Joachim. Priviedol ho knieža z Pakraca, práve keď si mi podával správu o rytierovom špehúňovi. No a teraz pokračuj.

	— Neviem, kde som prestal.

	— Vravel si, že ťa v lese pri močiari zastavil statný, vysoký jazdec so strieborným sokolom na prilbe. Vypytoval sa ťa, kedy vychádzam z paláca, a ty si mu povedal, že pre Konráda trčím dnu.

	— Nepovedal som mu nič dôležité. A neverím, že to bol ten pravý rytier. Pravdepodobne si len náhodou vzal prilbu so sokolom a zahalil si tvár.

	— Nechcel sa so mnou stretnúť?

	— Vravel, že ide do sveta.

	— Klameš! Ten nenechá Tajanu pirátom. Dám ťa zmlátiť, ak nepovieš pravdu, a vyberiem si druhého špehúňa.

	— Najjasnejšia kráľovná, ten rytier bol určite Joachimov špehúň. Chcel vás na rytiera iba nachytať. Ale dole pod hradom už odvčera rána čakajú dvaja podozriví chlapi. Majú na sebe šaty čudného strihu a farby, prilby im trčia na hlave ako veže. Silou-mocou sa chcú s vami zhovárať. Rozprávajú po latinsky. Radi by vám čosi povedali, ale tak, aby ich nevidel inkvizítor Konrád. Nakázal som im počkať tam, kým im nedám vedieť.

	Táto správa kráľovnú zaujala. Dôverne podišla k Poničevovi, pohladila ho a prikázala mu, aby sa okamžite preobliekol za strážcu na veži a zakryl si tvár kuklou. Neznámych chlapov má priviesť rovno do jej komnaty.

	Netrpezliví chlapi sa dočkali Poničeva. Naozaj ich uviedol ku kráľovnej. Alžbeta si zvedavo prezerala dvoch vysokých, silných mladých chlapov v nezvyčajnom oblečení. Hlboko sa jej poklonili a ona sa ich spýtala:

	— Kto ste a čo si želáte?

	— Prichádzame k najjasnejšej kráľovnej vo veľmi vážnej záležitosti, ktorá bude akiste zaujímať aj vašu jasnosť.

	— Nuž, tu môj švagor mal za ženu moju mladšiu sestru, krásavicu. Jedného dňa sa spoznala s akýmsi človekom, ktorý jej vtĺkol do nevedomej hlavičky, že je hriech ľúbiť chlapa, rodiť a vychovávať deti, že musí všetko zanechať a ísť s ním. Odviedol ju do akejsi horskej koliby. Po mesiaci ju tam našli mŕtvu, celú doráňanú. Zaprisahali sme sa, že pomstíme moju sestru, jej deti a muža.

	— Tu na mojom dvore?

	— Ten netvor je tu! Vystupuje pod menom Konrád.

	— Len pomaly, ľudia, veď je to vážený inkvizítor!

	— My vám dokážeme, že nie. Ten sa už dopustil nejedného podobného zločinu. Naši občania v Leipzigu, v Nemecku, sa naňho ponosovali, no daromne. Až keď to isté urobil aj s akousi šľachtičnou, začalo sa vyšetrovať. Po roku vysvitlo, že ten chlap, čo teraz chodí z krajiny do krajiny, nikdy nebol v nijakej reholi, že je to túlavý blázon. Šalie za ženami, mláti ich a bičuje. Jedného dňa sa dozvedel, že od roku 1236 do roku 1240 existoval v Marburgu známy inkvizítor, ktorý sa nazýval Konrád Veľký. Masovo prenasledoval krivovercov, bičoval ich, upaľoval. Prisvojil si jeho meno. Keď sa ho na to spytovali, povedal, že je synovcom Konráda Veľkého. Je to však iba zvrátený dobrodruh a on aj jeho falošní mnísi si pekne rozdeľujú majetky upálených. Všetko je to klam a podvod.

	— Ale veď nemôže klamať oficiálne osobnosti v Ríme?

	— Ak vraví, že tam bol a dostal príkazy od pápeža, klame. Stále klame, a ľudia mu veria. Poslali už za ním vojakov, ale tí sa neodvážili k nemu ani len priblížiť. Ten blázon vie veľmi dobre hrať, ba dokonca falšuje aj listiny z Ríma, hoci tam nikdy nebol.

	— Ako to všetko chcete dokázať?

	— Starosta mesta Köln nám dal list. Tu je, najjasnejšia kráľovná. Priniesol som ho, aby ste sa presvedčili, že hovorím pravdu. Prosím vás iba o to, aby ste nám dovolili stretnúť sa s Konrádom osamote.

	Alžbeta sa zhrozila, keď si prečítala úradné svedectvo, že ide o dobrodruha, ktorý si prisvojil meno naozaj existujúceho, známeho človeka. Toto zistenie pripravovalo Alžbetu o ochrancu pred Joachimom. Prefíkaná žena sa však hneď vynašla.

	— Nemôžem dopustiť, aby ste si vyrovnávali účty s tým chlapom na mojom dvore, ale čoskoro vám ho pošlem do najbližšej dediny v údolí. Nech vám ukážu Psohlavcovu vežu, z ktorej môžete striehnuť na Konráda a jeho sprievod. Nuž a potom si s ním robte, čo chcete.

	Chlapi si kľakli a pobozkali okraj jej plášťa.

	Alžbeta sa potom utiahla do spálne a premyslela si, čo robiť. Joachimovi nevyzradí pravdu o Konrádovi. Obťažoval by ju, aby sa obnovil ich predchádzajúci vzťah. Rozhodla sa, že ak si nemôže nazad získať rytiera Sokola, ponechá si aspoň Jakoba Poničeva. Joachima musí za každú cenu odstrániť zo svojej blízkosti.

	Takto rozhodnutá sa pobrala do dvorany a dala si zavolať kniežaťa z Pakraca a Joachima.

	— Veľa som premýšľala o vašom návrhu. Už zajtra som ochotná opustiť tento hrad, no s bezpečným sprievodom. A mám ešte jednu podmienku. Nech sa mi Joachim tu pred vami, knieža z Pakraca, zaprisahá, že budete spolu prenasledovať vzbúrencov dovtedy, kým ich nezničíte. Skôr nech sa mi v Budíne neukazuje!

	— Obaja prisaháme! — odvetil knieža.

	— A vy, Joachim?

	— Toto je moja prísaha, — povedal a ukázal kráľovnej na truhlicu. — Sem vložím dve hlavy, Ivana Okičského a rytiera Sokola, ktoré vám darujem, keď sa ako víťaz vrátim ma budínsky dvor.

	— Odmením vás ako ešte nikdy, Joachim, — sľubovala Alžbeta.

	— Odteraz sa budem tešiť, — odvetil jej.

	— Inkvizítor Konrád mi však nedovolí odísť. Jeho ľudia ma strážia, akoby som bola ich zajatkyňou. Preto nech mi knieža z Pakraca dá svojho najspoľahlivejšieho špehúňa, ktorý by zašiel za Konrádovými ľuďmi a vyrozprával im, že v dedine stretol krivoverku Mirenu. Vašu dcéru, Joachim, — dodala kráľovná.

	— Dávno som ju preklial.

	— A ešte nech povie, že je s ňou aj knieža Radoslav a že spolu hlásajú po dedinách krivú vieru, usporadúvajú veľké zhromaždenia a kážu proti Konrádovi.

	— To je znamenitý nápad, kráľovná. Konrád bude zúriť a šalieť túžbou, aby ich čo najskôr upálil.

	— Tak už dosť, — ozvala sa Alžbeta a vstala. — Sama zájdem za inkvizítorom.

	Odrazu ju pochytil hnev z neúspechov a porážok, čo ju prenasledovali od chvíle, keď jej Rufa pošepol o Tajaninej tajnej schôdzke s rytierom Sokolom. Odvtedy to šlo s jej šťastím dolu kopcom. Nijaká pomsta ju nevedela uspokojiť. Každým dňom rástlo v nej presvedčenie, že ju rytier podviedol a napokon zradil. V duši sa jej hromadil hnev a narastala túžba, aby každého, kto sa proti nej nejako previnil, stihol čo najťažší trest. A toho je schopný jedine Joachim, ktorý nenávidí rytiera Sokola aj všetkých jeho priateľov, či už je to knieža Babonič, bán Matej, alebo Ivan Okičský.

	Len čo Joachim s kniežaťom z Pakraca opustili dvoranu, zjavil sa tam Konrád.

	Alžbeta ho oslovila s predstierauou láskavosťou:

	— Vaša zbožnosť, práve sme sa radili o strašnej správe, ktorú sme dostali o krivovercoch.

	Jej slová na Konráda zapôsobili. Vztýčil hlavu a spýtal sa:

	— O krivovercoch?

	— Vaša zbožnosť vie, že sme poslali výkupné pirátom za tie dve zaryté krivoverky. A pred chvíľou sa vrátil na dvor istý zbožný človek, ktorý priniesol čudné správy, že kdesi na tri hodiny cesty odtiaľto v akejsi dedine sa vraj dejú hrozné veci. Jedného večera začuli ľudia škaredé kliatby, potom sa dvere na dome samy od seba otvorili, vyrazil z nich dym a nakoniec vošli diabli v náručí s dvoma dievčatami…

	Inkvizítorove nozdry sa rozšírili.

	— Diabli s dvoma dievčatami?

	— Áno… A tie nahovárali sedliakov, aby sa zriekli kresťanskej katolíckej viery. Jedna z nich sa predstavuje ako kňažná Okičská a druhá ako šťastena Tajana. Diabol ich vyslobodil z pazúrov pirátov a priviedol rovno do dediny. A keď sa sedliaci nechceli vzdať svojej viery, diabli ich vyhnali z domu a usadili sa v ňom tie dve dievčatá. Potom ta prišla aj akási krivoverka Mirena…

	Chudý, kostnatý chlap sa celkom zlomil, iba jeho oči striehnu na kráľovnú. Očakávala, že sa rozzúri, rozkričí, ale on iba zašepkal:

	— Dajte mi vojakov!

	— Ešte som neskončila, — ozvala sa náhlivo. — Krivoverci vnikli aj do našich hradov pri Sáve, obsadili ich a teraz tam vládnu. Poslala som proti nim všetko svoje vojsko, aby na nich zaútočilo. A tak mi v paláci zvýšilo len zopár chlapov. Vaša zbožnosť však iste nevydá úbohý ľud napospas nebezpečným krivoverkám. Veď máte odvážnych sprievodcov.

	— Povedali ste mi hrozné veci. To je pekelné sprisahanie proti mne. Okamžite ta idem! Nech sa prichystá na cestu môj sprievod. Upálim tých krivovercov, len popol z nich zostane, kráľovná, a potom sa vrátim!

	Konrád prikročil k oknu, a pritom výhražne švihal svojím korbáčom. Alžbety sa zmocnil strach a rýchle prikazovala:

	— Nech ihneď prídu ozbrojenci jeho zbožnosti! Zatrúbte, aby sa poschádzali aj všetci dvorania!

	 

	Nad Požegským hradom je oblačná noc. Po hradbách sa prechádzajú stráže. Počuť, ako ich kopije narážajú o kamene. Popri valoch sa pohýbala zem, akoby na ne zaľahli mraky a plazili sa po nich.

	Prišelci nemajú fakle, ale napriek tomu zamierili rovno na hradby. Potom sa rozhostilo ticho. Jazdci zastali pri bráne.

	— Kto je tam?

	— Jakob Poničev, dvoran najjasnejšej kráľovnej.

	— Ten nie je na hrade.

	— Ako by mohol byť, keď stojí tu pod ním! Otvárajte!

	— Heslo!

	— Zlaté palisády.

	Kľučiar rachotí železnou bránou. O chvíľu sa otvorila. Z nepriehľadnej tmy sa vynorila čierna postava.

	— Môj sprievod ide za mnou.

	— Nech vojde! — odpovedá drsný hlas.

	Chlapi pomaly vchádzajú. Brána sa zavrela. Dvaja zastali poblíž kľučiara, ostatní zamierili rovno k palácu.

	V tme zaiskril kremienok, začmudila fakľa a napokon vzbĺkla. Stráže na hradbách si hundrú:

	— Na kieho čerta svieti ten Jakob!

	A potom si vykračujú ďalej. Z tmy sa šplhajú chlapi. Bez slova a bez jediného vzdychu stráž padá z hradieb.

	Pred hradnou bránou sa otázky a odpovede zopakujú. Len čo sa otvorila, kľučiara umlčali a zviazali. Ktosi mu vytrhol kľúče a otvoril bránu. Spopod valu sa zdvihol čierny pruh a ženie sa k hradnej bráne. Z tmy sa vynára vojsko a vchádza do hradu.

	V paláci pobiehajú chlapi s fakľami. Rozospatí dvorania sa ocitli zoči-voči prilbám so spustenými priezormi. Vyľakaný stolník vyskočil z postele, schmatol meč, no vtom mu už ruky sputnali povrazom.

	Na chodbách počuť tiché pobiehanie.

	— Všetko je prázdne, knieža. Kráľa, ani kráľovnej nikde! Ani Joachima, — hlási Belko Ivanovi Okičskému a skladá si z hlavy prilbu. — Tu je nový kastelán!

	— Kde je kráľ a kráľovná? — spytuje sa ho knieža.

	— Odišli za Drávu.

	— Niekto ich varoval! Utiekli! — mračí sa Belko.

	— A Joachim? Kde je?

	— To bude najlepšie vedieť jeho človek, ktorého tu nechal ako veliteľa hradu.

	— Sem s ním!

	Čakali bez slova, zamračení. Knieža Ivan i Pavol Babonič si sňali prilby. Priviedli spútaného veliteľa.

	— Pozrimeže sa, môj prívrženec! Chorvátsky šľachtic, môj bývalý dvoran, a teraz Joachimov dôverník! Rýchle meníš pánov, namojveru, a ešte rýchlejšie zrádzaš vlasť utláčateľom.

	— Zostal som tu. Keby som bol utiekol s vami, nebol by som sa vrhal do Joachimovho náručia!

	— Môžeš to napraviť. Kam odišiel tvoj pán?

	— Viem len toľko, že mu mám každú novú správu poslať na Pakrac. Tam sa zhromažďuje vojsko proti chorvátskym vzbúrencom.

	— Od koho teraz čakáš správu?

	— Od špehúnov, čo za vami sliedia okolo hradu Horský výr.

	Ivan zostal prekvapený. Významne sa pozrel na Pavla a potom zasa na Joachimovho veliteľa.

	— Kto mu povedal, že som tam?

	— Knieža Peter z Pakraca.

	— Čakáš ešte inú správu? Páni na hrade sa zmenili! Tak čo ešte vieš?

	— Už nič, ibaže mám dávať pozor, keby sem priviedli rukojemníčky. Mám ich tu dobre ukryť a okamžite to dať vedieť kniežaťovi.

	— Aké rukojemníčky?

	— Kňažnú Doriu a Tajanu. Pred Konrádom ich odsúdili na upálenie, ale ten už odišiel. Nesmiem ho viac pustiť do hradu. Keď prídu vykúpené dievčatá, mám ich zavrieť a strážiť.

	Odpoveď Ivanovi na chvíľu vyrazila dych. Zahľadel sa do zeme a potom sa spýtal:

	— Prečo odišiel Konrád?

	— Neviem. Kráľovná ho poslala do ktorejsi dediny a potom na Ozaľgrad. Viac neviem.

	— Odveďte ho do veže! Ak mi dobre poslúžiš, nezostaneš bez poriadnej odmeny. Dajte mu lôžko aj stravu a strážte ho!

	— Ďakujem, knieža, stačí aj to, že ste ma nehodili do temnice.

	— A teraz, Pavol, zavolaj kráľoviča Ratimíra. Rytier s Belkom nech zostanú na nádvorí a strážia. Chcem vidieť všetkých väzňov, aby som o nich rozhodol. Otvorte temnice, iste tam trčia moji najvernejší. Priveďte všetkých sem. Knieža Finta, odovzdávam vám velenie nad hradom.

	Potom v kráľovskej dvorane, kde sa len pred piatimi dňami radila kráľovná Alžbeta s Joachimom a s kniežaťom Petrom, zasadli na poradu kráľovič Ratimír, knieža Okičský, Pavol Babonič, zagorské kniežatá Finta a Vučin i ostatní šľachtici a ich priatelia.

	— Kráľovský hrad sme dobyli ľahko vďaka špehúňovi, ktorý nám vyzradil heslo Jakoba Poničeva, ale kráľovná a kráľ určite utiekli do Budína. V Uhorsku však nájdu Bélu!

	— Ale ako sa dozvedel Peter z Pakraca, že sme obsadili Horský výr?

	— Nech už je to akokoľvek, bratia moji, najhoršie je to, že nás zrádzajú naši vlastní ľudia, — ozval sa zagorský knieža Vučin.

	— A či boli naši dedovia dakedy jednotní? Nikdy! — nahnevane zvolal knieža Finta.

	— Je to naša kliatba! — pridal sa knieža Babonič.

	— Aká kliatba?! — zamiešal sa Ivan. — Sú iba zlí a dobrí, no zlí sú čoraz silnejší, hoci ich je menej. Od jedinej kvapky žlče zhorkne celý pohár čistej vody!

	Ratimír sa na nich zadíval pokojnými, smutnými očami.

	— Nemá význam nariekať. Teraz stoj čo stoj musíme poraziť Joachima! Keď nebude jeho, kráľovná tu nemá spoľahlivej opory. A to si dobre zapamätajte, bratia! — vyhlásil Ratimír.

	— Na Joachima nezabudneme už pre odmenu, ktorú ste vypísali na jeho hlavu, kráľovič.

	Všetci zdvihli čaše. Pavol Babonič zašepkal Ivanovi:

	— Úbohý rytier Sokol! Dobre, že zostal strážiť a nepočuje to…

	CESTA DO PAZÚROV OBLUDY

	Kdesi z juhu putujú dve dievčatá na sever. Prešli už vyše polovice cesty. Tajanu očakáva otec Ratimír a Doriu brat Ivan. Ani jedna však netuší, aký osud im pripravil nepriateľ, aby prinútil vzbúrencov zložiť zbrane. A kým sa dievčatá ponáhľajú na sever, v ústrety sa im popri ceste zakrádajú špehúni, za ktorými tiahnu Joachimove oddiely. Tajana s Doriou sa nikde nezdržiavajú, ani dážď ich neodradil, len aby už čím skôr boli u svojich.

	— Dnes nás, kňažná, neminie poriadna búrka. Za nami sa kopia veľké čierne chmáry, — upozorňuje Doriu veliteľ družiny Marko.

	Po chvíli celý sprievod odbočil z cesty. Chlapi hľadajú úkryt. Z tmavého neba sa už lejú celé prúdy vody.

	Vietor sa zapiera do kočiara a lomcuje ním.

	— Kam sa uchýlime?

	— Nablízku niet ani strechy, kňažná.

	— To je hrozné. Čo si počneme?

	Sedlár zahrabal sedlá do sena a sadol si na ne, aby vlastným telom chránil svoj majetok.

	— Ó, keby som mal brucho, s akým som odchádzal na more! Zakryl by som nim aspoň jedno sedlo!

	Tomo sa celou cestou držal v úzadí. Zrazu mu čosi zišlo na um. Popohnal koňa za Markom.

	— Kam sa len podejeme? — spytuje sa ho Doria.

	— Tu blízko je jaskyňa, tam pod tým kopcom. Rýchle ta odveďte kňažnú aj šťastenu!

	— Kam sa dá viesť v tom daždi? Hľa, aj ľadovec už padá.

	— Poznám to miesto dobre, — tvrdil Tomo. — Na ceste k moru sme našli tú jaskyňu s Kozákom. Strávili sme v nej noc. Idem pohľadať vchod. Keď zdvihnem meč, bude to znak, že som ho našiel. Poď, Kozák!

	Odcválali cez maličký mostík. Kozák zoskočil z koňa a predieral sa hustým krovím. O chvíľu zakričal:

	— Tu je vchod! Tu je!

	Tomo vysoko zdvihol meč a zamával ním v prúdoch vody, ktoré sa čoraz hustejšie liali na zem, kým vietor lomcoval konármi stromov.

	Kozák sa prebrodil k vchodu do jaskyne. Tomo zišiel nižšie, aby vyčkal dievčatá. Marko už niesol Doriu zakrútenú do plášťa a za ním šiel druhý veliteľ s Tajanou. Napokon preniesli do bezpečia aj veliteľovu mladú ženu Bosiľku. Tomo odbehol ku kočiaru, vzal z neho prikrývky aj vankúše, všetko, čo mu prišlo pod ruky, a naložil to chlapom do náručia.

	— Kto má fakľu, nech ide s nimi! — prikázal.

	Chlapi odviedli pod stromy kone a potom odtiahli z cesty aj kočiar.

	Všetci sa usalašili v jaskyni, aby prečkali búrku. Vtom sa vo vchode zjavila čudná silueta.

	— Medveď?

	— Gričský medveď! Pozrite sa naňho, uviazol! Narástlo mu brucho ako hora.

	Vo vchode zastal sedlár s oboma svojimi sedlami.

	— Čo to vlečiete, sedlár?

	— Vy ste mi ale pekní! Nik sa ani neobzrie na chudáka človeka. Toľko vás je, a ani jeden by mi nepomohol!

	— Ticho, sedlár! Kňažná čosi vraví, — napomenul ho Tomo.

	Z tmy sa ozval Doriin hlas:

	— Niečo počujem. Akoby to boli ľudské hlasy kdesi hlboko v jaskyni.

	Všetci zmĺkli a zahľadeli sa do nepriehľadnej tmy. Ale nikde nič. Iba zvonku dolieha šum dažďa s ľadovcom a praskanie korún stromov.

	— A predsa som čosi začula, — povedala Doria.

	Jej odpoveď Toma znepokojila. Všetci nastražili uši a mlčky čakali. Chvíľu bolo ťaživé ticho a potom sa znovu ozvalo mumlanie.

	— Kňažná, idem sa pozrieť, čo to má byť, — rozhodol sa Tomo.

	— Kam chcete ísť v tej tme? Aby ste niekde spadli?

	— Poznám to tu. Sú to široké a vysoké priestory ako v kráľovskej dvorane.

	A vykročil s rukami vystretými pred sebou.

	— Nechoďte! — počul za sebou Doriin hlas. — Keby ste mali aspoň svetlo.

	— Veď už ho chystám, — ozval sa Kozák. — Mám fakľu, ale je trochu navlhnutá.

	Napokon sa fakľa chytila a Kozák sa pobral za Tomom.

	— Mali ste pravdu, kňažná, modlia sa tam, — oznámil Tomo, keď sa vrátil. — Je to len pár krokov.

	Veliteľ a dievčatá pomaly vykročili za Tomom.

	— Pozrite sa napravo, — upozornil ich.

	V úzadí jaskyne sa dalo rozoznať zo dvadsať sedliakov, sedliačok a mešťanov. Pred nimi sa týči biela postava, pripomínajúca zomierajúceho človeka. Vystiera smrteľne bledé ruky a šepce svojim poslucháčom slová o čistote duše, o opovrhovaní všetkými pozemskými radosťami, o láske k chudobe, pravde a spravodlivosti a o opovrhovaní všetkým, čo núka príroda. Nemé tváre poslucháčov vyjadrujú chvíľami súhlas, chvíľami neporozumenie a potom zasa hrôzu z neľudského týrania tela aj ducha. Kdesi neviditeľnými otvormi dolieha do jaskyne hrmotiace zúrenie živlov. Poslucháči sú prestrašení. Doria sa nevládze ďalej dívať na úbohé, hladom umorené telo Mireny, s ktorou sa rozišla pred dvoma rokmi iba preto, že chránila Tajanu odsúdenú, aby vlastnými rukami vyhrabala zo zeme pochovaného krivoverca.

	— Akoby nás delili veky! — zvolala Doria, podišla dopredu a prerušila Mireninu kázeň.

	— Mirena, drahá priateľka!

	Dievčina neprejavila nijakú radosť, len pokojne, vážne vystrela ruky k Dorii.

	— Dúfam, že nie je pravda, čo mi o tebe vraveli. Vraj si zasnúbená. Nevydávaj sa, Doria!

	— Ešte sa o tom porozprávame, až sa dostaneme na Ozaľgrad. Poď so mnou!

	— Moja duša ide za mojou vierou.

	— Mirena, prosím ťa, poď so mnou na Ozaľgrad!

	— Nemôžem, Doria! Mojím domovom je nebo nad hlavou, raz slnečné, inokedy oblačné alebo búrlivé! Ak chceš počuť bogomilské evanjelium, vyhľadaj ma tu v dedine.

	Za Mirenou stojí mládenec v mníšskej kutni. Ledva v ňom spoznala krásneho kniežaťa Radoslava.

	Dorii pripadajú ako dvaja duchovia, ktorí sa tu zjavili vo svojej niekdajšej ľudskej podobe, nepostihnuteľní ako hmla. Po trápení sŕdc nie je v nich ani stopy. Sú pokojní ako nebo po západe slnka.

	Vari toto je šťastie? spytuje sa Doria v duchu, keď vidí ten pokoj. Vari šťastie spočíva v tom, že človek nemá záujem o nič na tejto zemi?

	— Nech ťa boh ochraňuje, Doria! — prerušila jej myšlienky Mirena. — A nech ťa vedie po správnej ceste.

	— Kam chceš ísť, Mirena, v takej búrke?

	— Čakajú na mňa ľudia, čo trpia v temnote, aby som im priniesla svetlo…

	Doria sa obrátila na kniežaťa Radoslava:

	— Knieža, prosím vás, nedovoľte jej ísť do tej búrky!

	— Moja cesta vedie za ňou a za dokonalosťou bogomilskej viery.

	A nasledoval Mirenu do búrky a dažďa sťa prízrak. Zopár sedliakov sa pobralo za nimi.

	Nik sa viac neozval. Všetci cítia na duši ťažký balvan, akoby ich privalila kamenná klenba jaskyne.

	Strašidelné hromobitie a blesky im vnikajú do celého tela.

	— Je mi zima, — ozvala sa Doria.

	— Zájdime ďalej, ta, kde stála Mirena, — navrhla Tajana.

	Tomo vzal fakľu a posvietil im na cestu.

	Poza veľké balvany zašli hlboko do jaskyne, kde porozprestierali na zem všetko, čo Tomo pobral z kočiara.

	Doria si ľahla a oprela si hlavu o skalu.

	Naraz ich vyľakali akési výkriky. Kdesi v hĺbke sa ozýva nárek.

	— Jaj! Jaj!

	— Voda! Voda! Záplava!

	Krik prehlušil Tomov hlas:

	— Kam sa ženiete? Vylezte na skaly! Kozák, svetlo!

	Doria zbadala nad sebou vystrašené mužské tváre. Pribehol k nej Tomo a bez slova ju vzal na ruky. Ďalší zobrali Tajanu. Bosiľka utekala sama.

	— Chyťte sa ma okolo krku! — zakričal jej Tomo v ohlušujúcom hukote rútiacej sa obludy. — Pevne, musím preskočiť na tamten balvan!

	Doria ovinula ruky okolo jeho šije. Vyskočil hore a chrbtom sa oprel o kamennú stenu.

	Tak tam stojí a drží ju v náručí, kým dole pod nimi hučí príval. Vrie, zúrivo sa rúti a špliecha po kameňoch až k Tomovým nohám ako zver, keď sa s vycerenými zubami vrhá na svoju obeť.

	Dorii akoby v mladom tele zamrela duša. Oprela si hlavu o Tomovo plece a ešte pevnejšie zovrela ruky okolo jeho šije.

	Vie iba toľko, že je v Tomovej náruči a že sa ho drží okolo hrdla. Ako vo sne počuje Toma šepkať:

	— Kiežby to trvalo večnosť!

	Už necíti smrteľnú hrôzu. Nevidí, nepočuje hučiaci, stúpajúci príval, iba sa tuhšie k nemu túli.

	Aj Tomo je pokojný. Stojí tam na skale a cíti, akoby svetu ukradol, uniesol jej telo. Drží ju v náručí, akoby ju nikdy nemal pustiť…

	Nevníma čas. Je sám so svojím srdcom a s ňou. Zdá sa mu, akoby zastal na prahu druhého sveta. Pôjde ta s ňou sám, len on, a nik viac… Lúči sa so svojou minulosťou… Tam sa ho nik nebude pýtať, čím bol. Pôjde ta v náručí s ňou…

	Čaká iba na tú chvíľu… Nevie, čo sa okolo neho deje, nevníma, ako dlho to trvá…

	V diaľke sa ozvalo volanie:

	— Chlapci, voda opadá! Utekajme von!

	Tomovi prenikol do uší Tajanin hlas:

	— Rytier Tomo, rytier Tomo! Počujete? Utekáme von!

	Pozrel sa dole. Voda klesá. Ostatní sa už ponáhľajú plytkým korytom, no on ešte stále drží svoj poklad… Vari ho znovu musí vrátiť ľuďom? Znovu sa ocitol medzi nimi so svojou minulosťou, so svojím utrpením? Znovu musí stúpiť na suchú zem, na ktorej sa stáva úbohým zbojníkom?

	— Pane! Poďte!

	— Dajte mi kňažnú, rytier, — začul hlas veliteľa Marka.

	Je po všetkom!

	Spamätal sa. Opatrne zostúpil zo skaly s Doriou v náručí, aby ju ešte aspoň na chvíľu zadržal pri sebe. Mlčky kráča tmou k východu. Vonku sa narovnal, preniesol Doriu cez krovie a usadil ju do kočiara.

	Rozhliadla sa okolo seba, akoby sa prebrala zo sna. Búrka utíchla, aj oblaky sa trhajú. Zmätene sa díva na ľudí, ako nakladajú do kočiara všetko, čo pred chvíľou pobrali do jaskyne. Nevládze pochopiť, čo sa to okolo nej deje. V hlave jej ešte stále hučí príval. Ešte si oči neprivykli na svetlo. Aj myseľ má zastretú…

	Uvedomila si, že Tajana si sadla vedľa nej do kočiara. Pred ňou sa vynorila Tomova bledá tvár. Doria nechápe, čo robí pri kočiari.

	Čo sa to stalo? spytuje sa sama seba. Utiahla sa pod striešku. Vedľa nej sedí Tajana a čosi vraví. Doria nič nerozumie, neodpovedá jej.

	Prešli kus cesty. Doria sedela a mlčala. Potom si ľahla a zakrútila sa do plášťa.

	Bosiľka sa ju pokúsila prebrať:

	— Vaša milosť, už je dávno po obede. Nezajete si niečo?

	Doria neodvetila. Namiesto nej sa ozvala Tajana:

	— Keby sme niekde dostali mlieko a odpočinuli si! Och, keby sme len našli nejakú dedinu!

	Doria ležala zakrútená do plášťa a nič nepočula.

	 

	V diaľke sa spoza kopca vynorili dvaja jazdci. Sú oblečení v žltom, na hlave majú prilby a v rukách krátke kopije. Pozorujú sprievod prichádzajúci po ceste.

	— Nemáme šťastie! Kňažnú Okičskú nevedie Joachimov dvoran, ani kráľovský oddiel. Podľa oblečenia to budú ľudia Ivana Okičského.

	— Aj mne sa tak zdá, Filip.

	— Mne sa to nezdá, ja to vidím a viem!

	— Nieže sa teraz vystavíš nebezpečenstvu pre dve dievčatá, ktoré nie sú ani Joachimovými milenkami!

	— Preňho však znamenajú oveľa viac ako nejaká milenka. Tá čierna je šťastena. Joachim ju potrebuje. Pomôže mu zvíťaziť nad nepriateľom. A z kňažnej Okičskej si spraví rukojemníčku. Čochvíľa je tu naše vojsko, musíme dievčatá trochu zdržať.

	Doria ešte stále leží v kúte kočiara. Tajana prekvapene pozoruje priateľkin neobvyklý, meravý pokoj a celý čas myslí iba na to, kedy sa dostanú na Ozaľgrad a či tam nájde rytiera.

	— Na Ozaľ sa dostaneme až neskoro v noci, Doria, — pokúsila sa jej Tajana znovu privravieť, aby sa s ňou podelila o svoje obavy.

	Doria si sadla. Tvár má vážnu a zamračenú. V jej črtách je čosi, čo Tajanu ľaká.

	— Ja nejdem na Ozaľgrad!

	Vyslovila to tak rozhodne, že sa Tajana strhla.

	— Čo to hovoríš, Doria?

	— Ja nechcem na Ozaľ!

	— Čo ti to zišlo na um?

	— To, čo raz muselo prísť!

	— Prečo si sa tak zrazu rozhodla, Doria?

	— Nechcem sa stretnúť s nikým z našich. Ani s bratom, ani s vojvodom!…

	— Nerozumiem ti! Doteraz si ustavične rozprávala o Ozaľgrade. To mi neurobíš, Doria!

	— Nemôžem zmeniť svoje rozhodnutie.

	— Máš na to vážny dôvod?

	— Áno, vážny.

	— Prečo to tajíš, Doria?

	— Už som ti povedala. Nechcem sa stretnúť ani s bratom, ani so snúbencom.

	— Ale prečo? — netrpezlivo nalieha Tajana. V Doriinom rozhodnutí vidí prekážku, aby sa splnila jej túžba aspoň uvidieť rytiera.

	— Nuž prečo, prečo? Ja nechcem ísť za vojvodu!

	Tajanine čierne oči vyjadrujú prekvapenie.

	— Čo sa to s tebou porobilo, Doria?

	— Príval! Pozvŕtal ma ako našu loďku na mori, vtedy keď bola búrka a keď ju vyhodilo na breh. Dlho ma to trápilo… Odolávala som… Ale teraz už nemôžem!

	— Videla som, kam ťa srdce ťahá, ale rozum ti v tom bránil.

	— Aj teraz počúvnem rozum, no našla som v sebe silu zbaviť sa tej ťarchy.

	— Akej ťarchy, Doria?

	— Aby som šla za vojvodu.

	— A srdce ťa ťahá inam! — vzdychla si Tajana. — Čaká nás rovnaký osud, Doria.

	— Nie, nie rovnaký!

	— Márne zapieraš, Doria. Ľúbiš iného…

	Kňažná sklonila hlavu, a akoby pre seba zašepkala:

	— Srdce ma zradilo. Hádam mi odľahne, ak sa ti zverím. Zradilo ma napriek mojej vôli. Dostal sa mi doň ten, čo nikdy nebude mať úctu medzi ľuďmi.

	— Česť je často len pozlátkou. Človek nie je čestný, ak má hladkú cestu, na ktorej sa nemôže pokĺznuť. Čestný je ten, kto vraví pravdu. Aj kniežatá si sadajú za spoločný stôl so zbojníkmi počestných mien, ako je knieža Krasina a daktorí piráti zo vznešených rodín.

	— O tom všetkom som už premýšľala, keď som zistila, že knieža Krasina je zbojník, zlodej, klamár a podvodník. Celú cestu na to myslím. Moje srdce i rozum to už dávno chápu. Ale kto dá na môj rozum a srdce? Vari by to pochopil Ivan? Pochopili by to iní? Hľa, aj sedliaci a sluhovia ním opovrhujú. Zbojník! Horko-ťažko som Marka donútila, aby sa k Tomovi správal úctivo. Kto odstráni zo slnka tiene? Rozum mi tak vraví a srdce potvrdzuje. Ale daromne. Nemôžem sa hrať s ohňom, aby som sa nespálila. Nie!

	— Máš pravdu. Kam sa len pozrieš, všade narazíš na prekážky, ktoré vás od seba oddeľujú.

	— Nuž preto som sa rozhodla nejsť na Ozaľ. Nemôžem sa stretnúť s bratom a s vojvodom.

	— A kam sa teda podejeme?

	— Pôjdeme na Grič. Vyhľadám pustovníka Drahošu a prijmem bogomilskú vieru. Budem nasledovať Mirenu. Koľko mieru je v nej, koľko pokoja! A ja už túžim iba po pokoji duše. Pokoj, pokoj…

	— Nie, Doria! Ty nemôžeš ísť za Drahošom. Nemôžeš! Tvoje srdce je priveľmi vzdialené jeho viere.

	— Srdce! — vzdychla si Doria. — Čudné je to moje srdce, čože sa to len s ním stalo tam na mori? Keď som sa ocitla zoči-voči Tomovi v komôrke v podpalubí, stál ticho, nemo ako socha. Myslel, že som zaspala, a zrazu sa rozvzlykal. Čosi ma k nemu ťahalo, nevládala som odolať, až sa za to hanbím. Nikdy v živote som také čosi necítila, nepoznala som to. Moje city k vojvodovi boli čisté, pokojné, nežné.

	— Ó, nie, Doria. Už v Budíne som spozorovala, že ťa k Tomovi čosi priťahuje, hoci si sa vždy rozhorčila, keď som ti to pripomenula.

	— Možno, neviem. Ťažký je môj údel, no vydržím to. Ale s Ivanom sa teraz nemôžem stretnúť.

	— Strašne by sa rozhneval, keby si sa mu k tomu priznala.

	— A priznám sa mu vôbec niekedy? Neverím, žeby som mala toľko sily. Ivan je taký hrdý na naše počestné meno. Knieža Okičský sa nikdy nestane švagrom lúpežného rytiera!

	— Tak naozaj nechceš ísť na Ozaľgrad?

	— Urob mi tú láskavosť, Tajana, a zmier sa s mojím rozhodnutím. Pôjdeme na Grič ku kniežaťovi Baboničovi, tam som ako doma.

	— A ešte kým sme sa skryli v jaskyni, tak si sa tešila, že sme už blízko Ozaľgradu…

	— Áno, kým sme sa skryli v jaskyni… — zadumane zopakovala Doria. — Povedz mi, Tajana, pravdu. Pritúlil si ťa niekedy tvoj rytier na hruď?

	— Ó, áno! — prisvedčila Tajana a zahľadela sa pred seba.

	— A nepocítila si vtedy slasť, triašku, šialenú túžbu zostať tak naveky, ba i zomrieť na jeho prsiach?

	— Ó, áno!

	— A keď si sa prebrala, nepocítila si, že sa ťa už nikdy nikto nebude môcť dotknúť bez toho, aby sa ti nebridil?

	— Áno, je to tak, Doria, — zašepkala Tajana pohrúžená do spomienok, pri ktorých sa jej ešte i teraz naplnilo srdce slasťou.

	— Nuž, vidíš! To sa stalo aj so mnou v tej jaskyni, kým nás išlo zatopiť… Celá sa chvejem pri pomyslení na to. A keď som sa prebrala z toho omámenia, keď ma Tomo položil do koča, uvedomila som si, že nemôžem ísť na Ozaľ, že sa nemôžem stať vojvodovou ženou! Ani nikoho druhého!

	— Prečo to len boh dopustil?

	— Aby ma potrestal, že som o ňom pochybovala. Zaslúžim si trest. Áno, zaslúžim, ale nie taký strašný, nie taký krutý! — zvolala Doria a vrhla sa Tajane do náručia.

	SPRAVODLIVÝ A NESPRAVODLIVÝ

	Búrka načisto zničila dedinu kniežaťa Baboniča. Domy poddaných zostali bez striech, pováľané, zrúcané. Ľudia stoja, dívajú sa, radia sa, škriepia a nariekajú. Po ceste sa blíži sprievod. Pozornosť ľudí upútali jazdci v čudných odevoch. Vyzerajú ani prízraky. Zamierili rovno do dediny. Ľudia ustúpili na pažiť a s vyvalenými očami pozorujú nezvyčajne odených chlapov.

	Z koňa zišiel jazdec v červenom plášti. Zo zohavenej tváre civie meravé, akiste vybité oko. Sedliaci sa odtiahli od neho. Obávajú sa ho väčšmi ako tých druhých, čo čosi vykríkajú v neznámom jazyku.

	Kráľovský veliteľ s troma vojakmi, ktorých poslal Joachim, aby sprevádzali Konráda, pristúpil k sedliakom a rozkazovačne sa ich spýtal:

	— Kde sú? V ktorom dome?

	Sedliaci sa len dívajú. Nevedia, čo povedať. Joachimovi vojaci sa rozkričali. Ľudia akoby tušili, že po búrke z neba prichádza ďalšia, oveľa hroznejšia než tá s hromami a bleskmi z čiernych chmár.

	— Hľadáme krivoverky! — vykríkol Joachimov chlap. — Kde sú?

	— Krivoverky? Nevieme. Tu nie sú nijaké krivoverky!

	Joachimovi ľudia sa pozreli na seba.

	— Päť dní blúdime po dedinách. Ten diabol páli príbytky nevinných ľudí. A my ho len vodíme. Dočerta s takou robotou!

	— Tu sa nemáš čo rozčuľovať, ale hľadať. Joachim mi prikázal, že sa inkvizítor nesmie vrátiť do Požegu. To je jediná naša starosť.

	Netrpezlivý inkvizítor vykríka na svojich kráľovských sprievodcov a tí sa zasa vyrútia na sedliakov:

	— No čo, vy otroci? Na nose vám vidieť, že ste všetci krivoverci!

	— My by sme mali byť krivoverci, čo nás božiemu slovu učí svätá apoštolka?

	— A zbožný mních? Však sa ich spýtajte.

	— O akej apoštolke to hovoríte? — vyzvedajú sa Joachimovi vojaci.

	— O tej, čo býva u môjho syna.

	— Tak nech príde sem, nech si ju obzrieme.

	— Je chorá. Vracala sa do dediny v búrke a lejaku a ochorela.

	Zozadu zahrmel Konrádov hlas:

	— Sú tu tie krivoverecké dievčatá, alebo nie?

	— Sedliaci spomínajú akúsi apoštolku a mnícha, čo im kážu. Sú tu, vo voľaktorom dome…

	Na Konrádov pokyn sa jednooký pobral pažiťou a vojaci za ním. Rozkázali sedliakom, aby ich viedli. Vošli do začadenej, zadymenej chyžky. Na slame leží zoslabnutá, bledá Mirena.

	Vybité sklené oko sa zavŕtalo do jej tváre. Škaredé hrubé pery sa roztiahli v úsmeve. Radoslav stojí v kúte. Jednooký prekročil prah a pošepol Konrádovi:

	— Tie, čo hľadáme, tu nie sú, zato je tu tá, čo ju na Kapitule uniesli vašej zbožnosti tí malomocní diabli.

	Konrád až celý zažiaril. Do bledej tváre mu udrela krv. Jeho duša vzplanula. Rozochveným hlasom rozkázal:

	— Sluhovia moji! Oheň!

	Na rozkaz Konrádových ozbrojencov znášajú ľudia drevo. Jeho sprievodcovia ukladajú na kopu seno a slamu. Tu i tam sa dakto zastaví a nechápavo sa spýta:

	— Vari len nedajú do ohňa živého človeka?

	Ľudí sa zmocnil strach, ten večný spolupútnik úbohých, prenasledovaných duší…

	Plameň sa pomaly rozhorel.

	Ľudia sa znepokojili. Jednooký aj s pomocníkom vošli do chyžky.

	— Idú za zbožnou dievčinou, — šepcú si ľudia a obracajú vystrašené tváre k malému, búrkou poškodenému domčeku. Zhŕkli sa dokopy a s napätím čakajú.

	Na slame na zemi leží Mirena. Pri nej sedí Radoslav. Bez slova sa utiahol na drevenú lavicu. V ruke drží čašu a díva sa na lôžko zo slamy, kde odpočíva jeho niekdajšia snúbenica. Keby znovu upadla do bezvedomia, postrieka jej čelo vodou. Ani si nevšimol, že do chyžky vošli dvaja chlapi. Spamätal sa, až keď ho jeden z nich odstrčil a po latinsky rozkázal:

	— Ber sa stadiaľto! Hneď a zaraz!

	Kedysi odvážny a hrdý knieža Radoslav sa teraz bezmocne díva na Konrádovho jednookého, ako ho tisne z izby.

	— Moja sestra je chorá, potrebuje pomoc!

	— Ja už jej pomôžem!

	A zohavenú tvár skrivil posmešný úsmev. Ten druhý ho napomenul:

	— Len nie tak zhurta, panna patrí najprv Konrádovi!

	— Sľúbil ju mne. Strať sa, keď ti hovorím!

	— Mohol by už aj mne niečo dožičiť…

	Jednooký strhol z Mireny plátennú košeľu, ktorú mala na sebe. Dievča zostalo nahé.

	Do Radoslava akoby hrom udrel. Vyskočil a zvolal:

	— Von, prekliaty diabol! Von!

	Jednooký sa zachechtal:

	— Upálime ju, ale nevinná do pekla nesmie, aby jej diabli neublížili!

	— Nehanebník! Von, keď ti vravím!

	— Vyrež mu jazyk, — prikázal jednooký svojmu kompánovi, — kým sa poteším!

	Vtom sa Mirena prebudila a vykríkla…

	V okamihu, akoby sa stal zázrak, Radoslav sa vrhol na chlapa, čo sa k nemu približoval, chytil mu ruku s nožom a vytrhol mu ho. Potom sa hodil na jednookého a ako bez zmyslov vrazil nôž doňho. A bodal ho, hoci jeho kompán už utiekol a chlap pod jeho rukami bol mŕtvy…

	Konrádov pomocník sa nemohol dostať k svojmu pánovi, aby mu oznámil, čo sa stalo. Inkvizítor bol už celkom zaujatý prípravami ohňa, ktorý navysoko plápolal. Naokolo tejto ohnivej smrti nahnali Konrádovi ľudia dedinčanov, aby tam pokľačiačky čakali na hrozné divadlo.

	Ani sa nepohnú. Mlčia so zaťatými perami. Iba duše sa im búria v predtuche veľkej, do neba volajúcej krivdy. Vznáša sa vo vzduchu, je vo všetkom naokolo nich aj v nich samých. A predsa mlčia. Strach, ustavičný strach otrokov napĺňa im rozbúchané srdcia. A oheň len plápolá…

	Odrazu sa Konrádovi chlapi rozkričali a ukazujú na cestu.

	— Čo je to tam? Kto to ide? — upozorňujú na skupinu jazdcov, ktorá práve zabočila do dediny. — Pozrite, kto to je?

	— Vari to len nie sú ľudia z Ozaľgradu? — nedôverčivo sa pýtajú Joachimovi vojaci. — Zástava je modrá. Musí to byť niekto z rodiny Okičských.

	Z kočiara sa vyklonila Doria. Konrádove oči sa žiadostivo vpíjajú do jej tváre… Vtom zachytil aj pohľad veľkých čiernych očí a zúrivo zreval. Priskočili k nemu jeho ozbrojenci, ktorí sa nazdali, že ho niekto prepadol. Ale on sa len s vystretými rukami a vytreštenými očami díva na kočiar a vo vytržení jachce:

	— Duchovia mi priviedli krivoverky, to bude slávne upálenie!

	Prví jazdci zastali. Marko znepokojnel. K sedliakom pricválal Tomo a spýtal sa ich:

	— Čo sa to tu deje?

	— Chcú upáliť našu zbožnú apoštolku.

	Konrádov sprievod sa blíži ku kočiaru. Tomo ich predbehol a postavil sa pred kočiar.

	Jeden z Konrádových ľudí sa obrátil na Toma:

	— Dievčatá, ktoré veziete, obvinila jeho zbožnosť z krivoverectva. Odteraz sú jeho zajatkyňami a pôjdu pred jeho súd.

	Chlapi obkolesili povoz. Tomo vytasil meč.

	— Povedzte inkvizítorovi, že ja ho postavím pred svoj súd! — A zahnal sa mečom. — Practe sa mi z cesty, ak nechcete, aby som vás z nej zmietol sám!

	— Ak neodvoláte, čo ste povedali…

	— Čo poviem, neodvolávam, ale spečaťujem mečom! Ešte raz vám vravím, odstúpte, lebo vás zmetie z cesty môj meč! — A znovu zdvihol zbraň.

	Po pažiti sa približuje Konrád. Má na pleciach čierny plášť, spod ktorého vykúka biele rúcho. Vystrel sa a zaútočil:

	— Beda vám, rytier! Bič boží dopadne na vašu hlavu, ak nevydáte krivoverky! Sú moje!

	Aj Joachimovi vojaci sa rýchle pripojili a prekladajú jeho slová:

	— Oslepnete, za živa zhnijete na smetisku ako konské mrciny, keď budete brániť dievčatá!

	Vyhrážky zapôsobili.

	— Vari by ste len nezradili svojho kniežaťa a nevydali svoje čisté, nevinné a zbožné panie šialencovi? — skríkol Tomo na chlapov.

	Ti však mlčia, nemajú odvahu vzoprieť sa. Nespúšťajú oči z Konráda!

	— Ľudia! — zvolal ktorýsi z Joachimových vojakov. — Či nevidíte, kto vám to hovorí? Nepoznáte svojho veliteľa? Ech, vy blázni, veď je to zbojník Čierny Tomo. Že sa nehanbíte!

	Tváre chlapov sa zamračili. Obrátili pohľady na Toma.

	— Nebláznite, chlapci! Kto sa nechce biť za svoje panie, nech mi ide z cesty!

	Chlapi sú nerozhodní. V okienku sa zjavila Doriina hlava. Tomo sa vypäl pred Konrádovým sprievodom a zvolal:

	— Len poďte bližšie, vy pestrí vtáčikovia, zmeriame si sily a uvidíme, čí meč je požehnaný!

	Na Tomovu výzvu zaútočili. Boj netrval dlho. Tomo po chvíli zranil prvého súpera a obrátil sa k chlapom z Doriinho sprievodu:

	— Vidíte? Keby boli svätí, nebol by sa môj meč napil jeho krvi! Tak poďme, ďalší!

	Tomova odvaha potlačila v chlapoch strach, ktorý v nich vzbudil inkvizítor.

	Zrazu sa ozval sedlárov hlas:

	— A viete, že my sme toho čierno-bieleho diabla vyhnali z Griča aj s jeho papagájmi? To vám vravím ja, sedlár slobodného kráľovského mesta Grič!

	Tieto slová zapôsobili väčšmi ako príklad Čierneho Toma. Zbojníka sa boja, ale nevážia si ho. Sedlára práve naopak. Vážia si ho, veď má titul občana kráľovského mesta Grič, ako je to napísané aj na jeho meči.

	— Vydajte krivoverky! — zreval Konrád.

	— Vyzývam na súboj všetkých inkvizítorských vtáčikov! Nech rozhodne meč, komu boh prisúdil odviesť si tie pobožné, čisté panny! — pokúša sa Tomo zastrašiť Konrádových ozbrojencov a posmeliť sedliakov.

	— Tak poďme! Vyzývam vás na súboj! Šťastena, nech ma sprevádza vaše požehnanie!

	Tajana vstala a zvolala:

	— Ó, šťastie, zostúp z neba!

	— Preklínam vás, preklínam! — kričí Konrád.

	Ale Tomo už útočí na jeho pomocníkov. Postavili sa proti nemu hneď dvaja. Netrvalo dlho a Tomo ich obidvoch premohol.

	O chvíľu pri Doriinom kočiari zaštrngali ďalšie meče. Chlapi bránia dievčatá. Odrazu sa Konrád rozbehol k dohárajúcemu ohňu, schmatol obhorené poleno a uteká s ním k domu, aby podpálil slamenú strechu. Jeho ľudia ho nasledujú.

	— Nedovoľte to, chlapi! Zapáli vám dedinu! — volá gričský sedlár.

	Sedliaci na ceste sa pustili za Konrádovými sluhami, ktorí už začali podpaľovať strechy. Chytajú ich, berú im horiace polená a bránia svoje domy. Konrádovi ozbrojenci bojujú s Doriinými chlapmi. Ľudia pobiehajú naokolo a bezhlavo sa vrhajú do boja.

	Bitka, zmätok, zhon. Konrád stojí uprostred toho všetkého ako vládca a vykríka čosi v nezrozumiteľnej reči.

	Zrazu sa po ceste sťa mračno prihnala skupinka ľudí vo velikánskych klobúkoch na hlavách a ťažkými mečmi zaútočila na Konráda.

	— Tu si, Konrád! Vrah! Tu si!

	Dvaja obrovskí rytieri a zo desať chlapov s ligotavými kopijami sa prebíja cez inkvizítorových ozbrojencov rovno ku Konrádovi. Sedliaci s výkrikmi pomsty dvíhajú zo zeme kamene, vytrhajú koly z plotov a útočia na Konrádových ľudí. Podpálené domy blčia. Ich ubiedení obyvatelia sa bez slova pridávajú k tým, čo sa pustili do neznámeho dobrodruha a jeho pomocníkov, ktorí ich chceli pripraviť aj o posledný majetok. V srdciach sa prebudil odpor, pomsta, právo na sebaobranu. Vzbura utláčaných a pokorených prepukla ako búrka. Ľudia povstali, nik a nič ich už nezastaví.

	Do rozhorčeného davu vpadol knieža Radoslav. Vzal čísi meč a spolu s Tomom bráni Konrádovým ľuďom v úteku. Dvaja nemeckí rytieri, brat a švagor, dokonávajú zatiaľ hroznú pomstu za sestru a ženu. Celá dedina spolu s Doriou a s jej sprievodom im v tom pomáha. V ohni zhorel neznámy dobrodruh menom Konrád a s ním i jeho kompáni, ktorí sa zúčastňovali na jeho zločinoch.

	Boj sa skončil. Nemeckí rytieri pristúpili k Tomovi a poklonili sa mu:

	— Rytier, chceli by sme sa vám poďakovať za pomoc.

	— V mene mojich paní ďakujem šťastnej náhode, ktorá vás sem priviedla a zachránila nás v poslednej chvíli. Ten ničomník mi ich chcel vziať.

	— Iste vás bude zaujímať, kto to bol. Ukážeme vám dokument z nášho mesta. Ak dovolíte, pridali by sme sa k vášmu sprievodu.

	— Moje panie sa uberajú na sever.

	— Aj my ideme tým smerom.

	V tej chvíli vyniesli sedliaci z chyžky Mirenu a položili ju na trávu.

	— Je mŕtva! — zvolal Tomo. Doria s Tajanou ešte väčšmi pobledli a prestrašené zastali nad mŕtvym telom Joachimovej dcéry, pri ktorej už kľačal Radoslav a zakrýval si tvár rukami.

	Všetci naokolo stíchli a s výrazom úcty hľadeli na vysokého chudého mládenca s mečom v ruke.

	O chvíľu sa Radoslav zdvihol, pristúpil k Dorii a poprosil ju:

	— Rád by som Mirenu odprevadil na Ozaľgrad a pochoval ju tam. Potom sa prihlásim do vojska kniežaťa Okičského.

	V NÁSTRAHÁCH ŠPEHÚŇA

	Sprievod pomaly postupuje po ceste. Po oboch stranách sa tiahne hustý les. Dievčatá sedia zadumané.

	Vpredu sa zjavil oblak prachu. Oproti nim sa divým cvalom rúti jazdec. Pred prvými kopijníkmi spomalil a zakričal na veliteľa Marka:

	— Dobré ráno! Zastaňte trochu, pán veliteľ. Neukázali by ste mi cestu na Okičgrad?

	Otázka vzbudila v Markovi zvedavosť a spýtal sa:

	— A čo nesiete na Okičgrad?

	— Dôležitý odkaz.

	— Od koho?

	— Vyzeráte na čestných ľudí. Môj odkaz je určený niekomu z Okičgradu, no komu, to nesmiem prezradiť.

	Veliteľ zahvizdol. Pribehlo zopár jeho chlapov a Marko im prikázal:

	— Zviažte ho! Je naším zajatcom!

	Chlapi schytili za uzdu zajatcovho koňa.

	— Vy ste vojaci palatína Joachima? — spýtal sa neznámy jazdec prestrašene.

	— Kto ti to povedal?

	— Nezajímali by ste ma, keby ste neboli. Len Joachim chytá verných služobníkov kniežaťa Okičského, — odvetil smutne.

	— Knieža Okičský je náš pán. Tak povedz, s čím ideš na Okičgrad! Aký odkaz nesieš?

	— Ste naozaj ľudia kniežaťa Okičského?

	— Už som ti povedal. Odkiaľ ideš, človeče?

	— To môžem prezradiť iba kňažnej Okičskej. Knieža mi tak prikázal. Poslal ma na Ozaľ, aby som tam na ňu počkal. Veď sa mala vrátiť z juhu, nie?

	— Tak je, — odvetil Marko.

	— Nuž a knieža mi prikázal, aby som jej odovzdal odkaz. Ale nemal som šťastie. Nenašiel som ju. Prišiel som na Ozaľ a tam mi povedali, že ešte sa nezjavila. Cestou som sa dozvedel, že ľudia videli nejaký kniežací kočiar s kopijníkmi. Tak som sa vrátil. Pomyslel som si, kam by šla kňažná, ak nie na Okičgrad? No a tak hľadám cestu späť.

	— Odkedy si v službách kniežaťa?

	— Som poddaný kniežaťa Baboniča a len nedávno som sa pridal ku kniežaciemu vojsku. Chcem bojovať proti Joachimovi, — presviedča ich chlap. — Ak náhodou viete, že kňažná je už na Okičgrade, ukážte mi, prosím, cestu. Odkaz je súrny. Zoberte ma so sebou hoci aj spútaného, len nech sa ta čím skôr dostanem.

	Marko ho prenechal vojakom a odcválal k Dorii, aby jej všetko vysvetlil.

	— Niet pochybností, že ho posiela knieža. Priveď ho, — rozhodla Doria.

	Chlap pristúpil k nej a zložil klobúk.

	— Kde je knieža? — spýtala sa ho.

	— Obsadil Požegský hrad a opevnil sa tam. Poslal ma, aby som vašej kniežacej milosti oznámil, že kráľovná mu vzala všetok majetok i Baboničovcam, a to aj Ozaľgrad. Preto máte okamžite ísť do Požegu, len tam budete v bezpečí.

	Doriu to prekvapilo a pozrela sa na Tajanu a na Marka.

	— Nie je to nebezpečné? Môžeme ľahko natrafiť na kniežaťových nepriateľov.

	Chlap sa hneď ozval:

	— Mám s vami ísť bočnou cestou, na ktorej by sa nepriateľ nikdy neukázal. Knieža mi rozkázal, aby som vás priviedol čím skôr, kým sú Joachimove oddiely dosť ďaleko.

	Doria sa ešte poradila s Markom a s Tomom. Odkaz sa im zdal byť vierohodný, a tak sa rozhodli poslúchnuť. Povedie ich kniežaťov posol.

	Joachimov špehúň pocítil nesmiernu radosť. Predišiel ich, vysoko zdvihol kopiju a tri razy ňou zamával, akoby dával Markovmu oddielu znamenie, že sa môžu vydať za ním.

	Jeho kompán, ktorý sa skrýval v lese, vysadol na koňa a popod horu zmizol ďaleko pred Doriiným sprievodom. Cválal rovno na Pakrac. Sprievod šiel celý čas všelijakými skratkami, lúkami, krovím a potom znovu lesom. Popri ceste sa iba kde-tu zjavila dedina, ktorú prešli bez povšimnutia. A keď sa dakde aj zhŕkli ľudia, že sa pozrú na sprievod, cválali rýchle ďalej. Sprievod uzatváral osamotený Tomo. Zadumal sa nad vlastným osudom. V duši sa mu vynárajú spomienky na chvíle prežité na mori, cesta z juhu na Ozaľ a teraz do Požegu.

	Hoci sa celkom zahĺbil do spomienok, nezabudol si všímať, kadiaľ idú. Akýsi nepríjemný pocit ho nútil pozornejšie sledovať les, stromy a cesty.

	Tomo popchol koňa, predbehol sprievod a stratil sa hlboko v lese. Zadíval sa na slnko a zistil smer. Napokon k sebe privolal Kozáka.

	— Počuj, Kozák, narodil som sa v hore, na Lobore, prežil som v nej celý život, viem rozoznať jednu horu od druhej. Pamätám si stromy ako ľudí, čo boli ku mne dobrí. A vieš, čo ti poviem? V tomto lese nie som po prvý raz!

	— Možno. A čo?

	— Keď zapadne slnko, budem vedieť, čo. Pamätám sa dobre, že sme tejto zimy šli tadiaľto k Požegu, a prišli sme pred Pakrac.

	— To je pravda, pane.

	— Hľa, pozri sa na tie staré stromy a do údolia pred nami. Vidíš, aký krásny je tu výhľad? To mi pripomína naše potulky. Aj tie stromy dookola. Keď idem horou, všímam si každý peň. Mal by tu byť ešte kopec, z ktorého sa otvára výhľad do doliny a na vzdialené vŕšky. Ak ho nájdem…

	— Vám niečo vŕta v hlave, pane. Nejaké podozrenie?

	Šli vytrvalo ďalej a potom začali stúpať. Keď sa vyštverali hore, Tomo sa poponáhľal na samý vrchol kopca. Stromy tu boli vyrúbané a otváral sa tu krásny výhľad na čistinu.

	— Tak teda tu sme! — ozval sa Tomo a zvrtol sa k sprievodu, ktorý sa k nim približoval. Oči mu potemneli a zvolal:

	— Poď sem, posol kniežaťa Okičského!

	Joachimov špehúň Filip popohnal koňa k Tomovi, ktorého pohľad sa doňho pevne zabodol. Filip sa naľakal. Tomo pomaly pristúpil k nemu a rozhodným hlasom povedal:

	— Ty nás vedieš na Pakrac!

	Joachimov špehúň sa zľahka zachvel, no usiloval sa zachovať pokoj. Odmietavo zavrtel hlavou a odvetil:

	— Poznám tu každú trávu. Je vylúčené, aby som zablúdil.

	— A ja tu poznám každý strom, — povedal Tomo. — Týmto smerom sa ide, vieš kam? Rovno k priateľovi palatína Joachima, k pakrackému kniežaťovi!

	— Potom by som sem neviedol kňažnú, — s najväčším po kojom odvetil špehúň.

	— Ba práve preto ju sem vedieš! — precedil cez zuby Tomo, pritlačil svojho koňa k jeho, chytil chlapa za krk a pevne mu ho stisol.

	— Pane, čo vám je? — spýtal sa Filip, predstierajúc prekvapenie.

	— Vrav! Prečo nás vedieš na Pakrac?

	— Veď vám hovorím, že je to rovná cesta na Požeg, na kráľovský hrad.

	— To je rovná cesta na druhý svet! — skríkol Tomo a znovu mu stisol krk, až zbelel. Filipova pravá ruka sa zošuchla k zbrani. No Tomo mu ju chytil a prikázal svojmu druhovi:

	— Kozák, nespusť ho z očí!

	Potom zapískal, aby sprievod zastal. Rozkázal všetkým vrátiť sa. Keď sa ocitol v blízkosti Dorie a Tajany, kňažná sa ho spýtala:

	— Nezmýlili ste sa, Tomo?

	— Nie, kňažná. Už dávno som mal podozrenie, že nejdeme správnou cestou. Ten darebák nás viedol rovno do náručia Joachima.

	Keď sa na nebi zjavili prvé hviezdy, Tomo sa dal viesť nimi. Potom našiel potôčik, ktorý mu zostal v živej pamäti. Už sa celkom zorientoval.

	V akejsi dedine zastali, aby sa občerstvili a oddýchli si, ale hneď pokračovali v ceste. Po dvoch dňoch sa ocitli na čistine pri starej veži.

	— Psohlavcova veža! — zvolal Tomo.

	Dievčat sa zmocnil čudný pocit v blízkosti veže, ktorá bola svedkom takých vážnych udalostí v ich živote. Veliteľa poslali na kráľovský hrad, aby sa prezvedel, či tam je naozaj knieža Okičský.

	Potom sa všetci traja zahľadeli do údolia pod starou vežou. Vynorili sa pred nimi spomienky na dni, čo tu prežili. Veliteľ sa vrátil so správou, že na hrade sú všetci aj s Ivanom Okičským. Tomo sa obzrel na Doriu a smutne sa na ňu zadíval.

	— Kňažná, vaša púť sa skončila. Na kráľovskom hrade veje zástava kniežaťa Okičského.

	Doria práve v tej chvíli upierala pohľad na zástavu, ktorá povievala v rannom vetríku. Keď začula Tomov hlas, pomaly k nemu obrátila hlavu. Akoby obidvaja až teraz pochopili, že sa naozaj musí stať to, na čo dosiaľ nemysleli a od čoho sa im zvierali srdcia.

	— Odprevaďte nás, Tomo. Chcem, aby ste sa stretli s kniežaťom, — povedala ticho.

	Tomo sklopil zrak.

	— S kňažnou Okičskou má vstúpiť na kráľovský hrad lúpežný rytier? Pred očami kniežat a ostatných šľachticov? Nie, kňažná, tú hanbu vám neurobím. Mohol by som si zahaliť tvár, ale tu by to nemalo význam.

	Doria sklonila svoju peknú hlávku. Jej tvár bola zamračená a smutná.

	Neodvetila mu, ale jej mlčanie jasne svedčilo, že ho nemôže uviesť na hrad, aj keď jej zachránil život.

	Až po chvíli obrátila svoju utrápenú, poblednutú tvár k Tomovi a spýtala sa:

	— Kam pôjdete?

	— Ešte som sa nerozhodol.

	Doria sa mu pevne pozrela do očí a ticho, vrúcne ho oslovila:

	— Tomo, tam na mori ste mi sľúbili, že to bolo posledný raz.

	— Bolo. Znovu vám to sľubujem.

	— Tak sa vráťte na Lobor.

	— Nemôžem. Sám sebe som sľúbil, že na Lobor sa živý nevrátim.

	— Veď slovo dodržíte! Ten Tomo, ktorý Lobor opustil, už nežije. Vráti sa ta druhý, nový Tomo.

	— Žiadajte radšej moju hlavu, kňažná. Lobor je svedkom najstrašnejšieho zločinu môjho života, strašného hriechu, ktorého som sa dopustil na vás! Veď viete…

	Pochopila, že myslí na to, keď ju priviedol do svojho zámku.

	— Ja som vám už dávno odpustila, všetko som vám odpustila, Tomo!

	Pred očami sa mu rozplynula celá požegská dolina, hory, kráľovský hrad aj povievajúca zástava Ivana Okičského. Hlava sa mu zatočila od jej pohľadu, od vrúcnosti a nehy jej hlasu.

	— Vrátim sa na Lobor, kňažná! — povedal ticho. — A vy buďte šťastná…

	— Zbohom, Tomo!

	Hľadel za ňou, ako sa vzďaľuje dolu kopcom. Zostal sedieť na koni so sklonenou hlavou a zdalo sa mu, akoby sa bolo odrazu všetko zrútilo, akoby bolo všetko jedinou púšťou, čo nemá konca-kraja.

	— Sám, celkom sám! — zašepkal. — Je po všetkom! Znovu som sa prebudil v Psohlavcovej veži ako vtedy, keď si mi, Kozák, povedal, že viezla so sebou svadobné šaty.

	— Ale nie, pane!

	— Máš pravdu, nie je to ako vtedy. Teraz mi zanechala spomienky na šťastné chvíle, na veľa šťastných chvíľ… Tam na mori, v jaskyni za búrky, keď si oprela hlavu o moju hruď… Och, Kozák, keby sme sa tam boli spolu utopili, to by bola nádherná smrť, to by bolo šťastie!

	Dlho sedel mlčky a pohľadom sledoval Doriu, ktorá zostúpila do doliny a potom znovu vystupovala stráňou na hrad. Aj Kozák vedľa neho žmurkal a napínal zrak.

	— No, už sú dnu.

	— Tak teraz vám to môžem povedať, pane.

	— Čo?

	— Jeden odkaz.

	Toma sa zmocnil nepokoj. Chvíľu sa díval na hrad, chvíľu na Kozáka.

	— Kto mi odkazuje a čo?

	— Keď sa kňažná s vami lúčila, šťastena mi prikázala, aby som vám odovzdal ako dar odkaz…

	— Ako dar? — strhol sa Tomo.

	— Áno. Je to naozaj krásny dar od šťasteny. Kňažná sa rozhodla… že nepôjde za vojvodu, ani za nikoho iného. Nikdy sa nevydá!

	Tomovi vypadla z rúk uzda. V duchu si zopakoval slová svojho druha.

	— Kozák, neklameš?

	— Pane, ako by som mohol v takom niečom klamať? Doria sa s tým zverila šťastene a tá vám to poslala ako dar!

	Tomo si azda po stý raz opakoval:

	— Nepôjde za vojvodu, ani za nikoho iného!

	— Pane, vráťme sa na Lobor!

	— Lobor nemá pána! Ten zomrel, ako povedal môj otec, keď ho navždy opustila matka. Hynul, až zhynul. Bola to veľká láska… A veľká láska bude sprevádzať až po hrob aj Čierneho Toma!

	BRAT A SESTRA

	Prítomnosť dievčat celkom zmenila život na Požegskom hrade. Všetci zabudli, že ich čaká boj na život a na smrť. Akoby každý deň bola nejaká slávnosť. Šľachtici si obliekali najkrajšie šaty, starostlivo si upravovali vlasy, fúzy a brady, dávali si pozor na každé slovo. Pri stolovaní sa vždy rozprúdil živý, veselý rozhovor. A keď sa ocitli pod korunami stromov na nádvorí, nik už lenivo nevylihoval v tráve. Všetci sa hrdo vypínali vo svojich parádnych mundúroch opásaných mečmi pred peknými dievčatami, ktoré do ich života vniesli radosť a dobrú náladu.

	Tak sa minuli dva týždne v úplnom pokoji.

	Začalo pršať a Doria s Tajanou sedeli samy v komnate.

	— Dnes si zasa spomínala Toma, Tajana. Nerob to, prosím ťa. Kedykoľvek padne jeho meno, akoby ma šľahol bratov pohľad. Odvtedy, čo sa dozvedel o mojom správaní k Tomovi, rastie medzi mnou a bratom priepasť. Vzbudila som v ňom po dozrenie. Do nášho vzťahu sa votreli pochybnosti…

	— Máš brata veľmi rada. Doria, však?

	— Po smrti rodičov sa mi Ivan stal prísnym otcom aj matkou. Staral sa o moje blaho. Jeho jasné čelo, ovenčené slávou nášho udatného otca, by sa navždy zamračilo, keby mi nazrel do srdca. Zomrel by od žiaľu a zlosti, keby zistil, že v sestrinom srdci vládne lúpežný rytier Čierny Tomo, ktorého meno je navždy zhanobené. Bratova bolesť by zabila jeho aj mňa.

	— A Tomo? Nestihne ho podobný osud ako otca, ktorý umrel od žiaľu za ženou?

	— Som nešťastná, Tajana, ale tu niet pomoci. Nik na svete nezotrie minulosť lúpežného rytiera.

	— Ale ty si tak urobila ešte v ten deň, keď si odhalila kniežaťa Krasinu ako zbojníka. Sama si sa mi vtedy priznala.

	— Viem. Často premýšľam o tom, koľko je takých, čo dnes vládnu vo svojich palácoch a sedávajú za kráľovskými stolmi, ale svoj majetok, svoje meno a česť získali zbojstvom. No čo zmôžem ja, úbohá žena, proti celému svetu?

	Bývalá kráľovnina slúžka úctivo oznámila, že knieža Okičský veľmi naliehavo prosí kňažnú, aby prišla k nemu.

	Doria ho našla zahľadeného na nádvorie. Len čo vošla, pristúpil k nej a láskavo ju usadil vedľa seba.

	— Doria, stalo sa čosi vážne.

	Akoby jej niečo stislo srdce. Pozorne sledovala jeho ruku, v ktorej držal list.

	— Pred chvíľou som dostal správu z Ozaľgradu. Otec kniežaťa Pavla sa nechce k nám uchýliť. Zostane na Ozaľgrade a nepokorí sa Joachimovi. Bude bojovať, ako mi píše, do posledného dychu. Pevne dúfam, že Joachim nebude mať času naňho zaútočiť. A teraz počúvaj. V týchto dňoch prišiel na Ozaľ vojvodov posol. Starý knieža Babonič ho poslal ku mne. Dozvedel som sa od neho, čo mi odkazuje vojvoda. Každý deň ti čítam v tvári, Doria, ako veľmi mu zazlievaš, že odišiel. Aj ja som tak zmýšľal. No teraz chce svoj hriech napraviť. Posiela ti svojho zástupcu. Ešte sa s ním zoznámiš, je to rozumný a spoľahlivý človek. Vojvoda je na ceste do Budína. Ide ta potajomky a usadí sa na Margarétskej sihoti pri Dunaji. Na hraniciach čaká vojsko českého kráľa, ktoré prekročí hranice, len čo dostane správu, že Béla je už na sihoti. A potom pod ochranou vojska vstúpi na hrad, zmocní sa trónu a kráľovnú s kráľom uväzní.

	— Podľa tvojho plánu mal počkať, kým ho nepošleš do Budína ty.

	— Ženie ho ta nedočkavosť. Ak mu pomôže kráľ Otakar, nebude to chyba. Kým my skoncujeme s Joachimom a vyhlásime Ratimíra za chorvátskeho kráľa, ty budeš už uhorskou kráľovnou.

	Srdce jej divo búcha, nevládze zo seba ani hláska vydať. Ivan pokračuje:

	— Vojvoda odkazuje, aby sme mu prepáčili, že koná svojvoľne a nedrží sa nášho plánu. Zostáva však s nami vo všetkom, najmä v tom, aby si sa stala jeho ženou. Hľa, tu je zopár slov, ktoré ti napochytre poslal.

	Vzala list a začala čítať:

	 

	Najmilšia, najdrahšia kňažná!

	Som v zámku istého uhorského veľmoža, ku ktorému som sa cestou uchýlil, aby som vymenil kone a doplnil zásoby. Ešte stále ma trápi, že som sa musel vydať sem a nemohol Vás sprevádzať. Akoby ma malo postihnúť veľké nešťastie, že som poslúchol vážne dôvody a ponáhľal sa vybaviť kráľovské záležitosti, do ktorých ste zasvätená.

	Kňažná, čohosi sa obávam, naháňa mi strach zlá predtucha.

	Preto som sa rozhodol poslať Vám posla, vznešeného rytiera, ktorý ma dôstojne zastúpi pri obradoch. Nech sa sobáš hneď odbaví s mojím zástupcom. A potom sa vydajte na cestu do krajiny, v ktorej budete kráľovnou. Privítam Vás na Budínskom hrade s kráľovskými poctami. Moja najmilšia, budem Vás čakať so srdcom plným lásky a nádeje. Ó, prečo som len poslúchol svojho otčima?

	V obavách, čo mi napĺňajú dušu, Vás zaprisahám — poponáhľajte sa so sobášom a príďte!

	Do smrti Váš Béla.

	 

	Doria sa dívala do listu, hoci ho už dočítala, len aby sa nemusela pozrieť na Ivana, ktorý pokračoval v rozhovore:

	— Vojvoda mi ďalej odkázal, aby som s tebou poslal svojho najlepšieho priateľa, ktorého vyberiem. Uskutoční sa sobáš s Bélovým zástupcom a potom sa hneď vydáš na cestu. Béla tým napravil všetko, čím sa previnil.

	— Ivan, ty si si vôbec nevšimol, ako sa moje srdce zmenilo?

	— Zmenilo? Vo vzťahu k vojvodovi? Prečo?

	— Lebo sa zmenil on. Už po druhý raz väčšmi zatúžil po korune ako po mne.

	— Po korune túži pre teba.

	— Nepýtala som od neho korunu. Žena túži po mužovi, ktorý ju miluje väčšmi než všetko ostatné. Vojvoda vedel, že ma uniesli piráti, a predsa sa vrátil z cesty, ktorá viedla ku mne, a vydal sa za trónom! To ma zarmucuje…

	— Čo tým chceš povedať, Doria?

	— Že nemôžem ísť za vojvodu.

	Ivan vyskočil zo stoličky hlboko otrasený, akoby práve prehral rozhodujúcu bitku.

	— Doria, čo sa to s tebou prihodilo?

	— Dlho som premýšľala, kým som sa rozhodla.

	— Tak ty takto! A ja som sa s tebou delil o svoje túžby a plány! Pamätáš sa, Doria, na ten slnečný deň na zasneženej strání pod Budínom? Prijala si moje plány ako rozumný chlap, bola si na mojej strane, sľúbila si, že ma budeš nasledovať aj v nešťastí, že so mnou pôjdeš hoci aj na smrť. Doria, čo sa to s tebou stalo?

	— To isté čo s vojvodom. On väčšmi miluje korunu ako mňa a ja zasa väčšmi seba, svoju hrdosť, svoju túžbu, aby som bola nadovšetko milovaná. Rozhodla som sa, že zaňho nepôjdem.

	— Kedy si sa tak rozhodla? Kedy? — naliehal Ivan.

	Vedela, že naráža na jej tajomstvo. Ale keby mu ho teraz prezradila, zúfal by si. Obidvoch by to zničilo, zmietlo do priepasti. Chcela sa toho vyvarovať, ale márne hľadala, ako začať. Jej mlčanie iba posilnilo v Ivanovi podozrenie.

	Naraz ju jeho oči zovreli ako kliešte. Hlas má mrazivý, akoby sa v tom okamihu stratila všetka láska, ktorá ich spájala.

	— Ty si sa tak rozhodla na juhu!

	Na chvíľu sa ich pohľady stretli. Doria cítila, že stojí na samom okraji priepasti. Stačí krok — a je po všetkom.

	To vedomie jej dodalo potrebný pokoj. Stoj čo stoj chcela nájsť nejaké východisko. Začala bratovi vysvetľovať:

	— To rozhodnutie sa vo mne zrodilo už vtedy, keď som u kniežaťa Szemereho našla namiesto vojvodu list. Nemohla som ti vtedy povedať, ako sa ma vojvodov odchod dotkol. Sklamanie bolo osudnejšie pre mňa než preňho. Urážka hlboko ranila moju lásku k vojvodovi. Nikdy som sa ti s tým nezverila. Ešte v zime som šla do Čiech, lebo si si to želal.

	— Ale kedy si sa rozhodla, že za vojvodu nepôjdeš? To chcem vedieť! Kedy?

	— To rozhodnutie vo mne dozrelo, keď vojvoda po druhý raz dokázal, že v ňom niet ozajstnej sily, že nemá pevnú vôľu a nevie dodržať slovo. Bolo to vtedy, keď sa vrátil, hoci už bol na ceste k moru. Chápeš to? Vtedy padlo moje rozhodnutie. Prosím ťa, rešpektuj ho, ak ma máš ešte rád.

	— Doria, to nie si ty! Z teba hovorí zloduch chorvátskeho kráľovstva, zlý duch z Plebánovej veže, kumánsky duch kráľovnej Alžbety! Ty, moja sestra, krv z rovnakej krvi, ktorej bolo vždy otvorené moje srdce, práve ty si ma zasiahla rovno doň! Ty vytŕhaš kameň zo základov slobodného kráľovstva Chorvátov! Doria, ja… ja…

	A zmĺkol. Ťažko lapal dych, chytil sa za hlavu, hruď sa mu prudko dvíhala ako vlny vo víchre. Do očí mu vhŕkli slzy. Všetka sesterská láska, ktorú až do tejto chvíle potláčala láska k Tomovi, predrala sa na povrch. Doria vstala a pristúpila k nemu.

	— Ivan, Ivan, neodsudzuj ma! Pozri sa mi do očí, Ivan!

	Uvidel v nich lásku a oddanosť. Pritiahol sa až k nej.

	— Doria! Vieš, čo by spôsobilo tvoje rozhodnutie?

	— Nie, Ivan.

	— Zradu vlasti a neúspech nášho povstania! A vinu by som niesol ja!

	Chytila ho za ruku a zvolala:

	— Brat môj, brat môj drahý!

	— Zaprisahal som sa všetkým, čo sa so mnou spojili, aby sme spoločne oslobodili chorvátsku krajinu od prekliatej kumánskej moci. Moja prísaha ich priviedla k Ratimírovi. A len preto som sa im zaprisahal na svoje meno, česť a dôstojnosť, lebo som vedel, že ty sa staneš uhorskou kráľovnou a zmieriš svojho muža s plánom, aby sme my Chorváti, potomci kráľa Tomislava, žili v slobodnej domovine, ktorá nám podľa práva a spravodlivosti patrí. Dúfal som, že porodíš Bélovi synov a budeš im od kolísky vštepovať túto požiadavku. A ty si mi to sľúbila, Doria. Na základe tvojho sľubu som prisahal na česť svojho otca a dobrého mena. Doria, pozri sa dole, pozri sa na tú krajinu!

	Ivan ukázal na malý výklenok v stene.

	— Je bohatá, má všetko — hory, doliny, more. Je posiata bohatými plodmi ako nebo hviezdami. A predsa otročí v okovách! Všetci sme v nich, ničia nás, vlečú do tmy, aby sme oslepli, onemeli pod cudzím jarmom! Chcel som vykúpiť našu krajinu na večné veky a ty, Doria, si mi mala pripraviť cestu!

	Sadol si a rukami si podoprel hlavu. Sklamanie ho celkom zničilo. Doria pristúpila k nemu a ovinula mu ruky okolo hrdla:

	— Ivan, to naša vlasť žiada odo mňa tú obeť?

	Jej chvejúci sa hlas Ivana dojal. Chytil ju za ruky a povedal:

	— Sestrička moja, ak je to naozaj obeť, uvedom si, že na večné časy položíš základy slobodnej chorvátskej vlasti, pevné ako skala. Veď vieš, že Ladislav je posledný zo zákonitého rodu Arpádovcov. Je slabomyseľný, skazenej krvi, nebude mať potomkov. Na jeho hrobe musíme vybudovať tvrdú pevnosť našej krajiny! Ak aj tentoraz premeškáme príležitosť, naveky budeme otrokmi! Doria, kým nevymizne z pamäti ľudí meno nášho rodu, bude trvať sláva kňažnej Okičskej, ktorá svojím vydajom oslobodí naše kráľovstvo spod uhorského područia. Dokiaľ budem žiť, budem ti oporou v každej bolesti a starosti.

	Oprela si hlavu o jeho hruď a odvetila:

	— Brat môj, bude tak, ako prikážeš!

	Objal ju oboma rukami a pevne si ju pritisol k sebe. Necítil, ako jej narieka srdce, ktoré vkladalo všetky svoje nádeje do lúpežného rytiera a do jeho zúfalej lásky k nej.

	— Vydáš sa za Bélu!

	— Kedy chceš, aby sa tak stalo?

	— Jeho zástupca čaká. Odbavíme to zajtra a hneď odídeš. Okamžite zariadim sprievod, peniaze a všetko, čo treba na cestu.

	Kňažná zamierila k dverám.

	— Doria! — zvolal a pozrel sa jej do očí, akoby v nich hľadal zmierenie s obeťou, ktorú od nej požaduje.

	— Sestrička, nezanevrie tvoje srdce na mňa?

	— Moje srdce môže zanevrieť len na nespravodlivosť a na všetkých jej prisluhovačov, no na teba Ivan, nikdy!

	— Ďakujem ti, Doria! Pamätaj si, moja milá, že aj ja som sa obetoval, aj ja! A teraz choď! — Obrátil sa a vyšiel.

	Pobrala sa aj Doria.

	Tajana ju očakávala v zlej predtuche. Kňažná vošla, hodila sa jej okolo hrdla a rozplakala sa.

	— Čo sa ti stalo, Doria?

	— Pôjdem za vojvodu!

	Dievča sa strhlo a pohľad jej zmeravel.

	— Povedala som Tomovi, že nepôjdeš nikdy za nikoho!

	Kňažná sa ovládla, zadržala slzy a otvorila skriňu so strieborným kovaním. Boli v nej šaty.

	— Hľa, ešte je tu všetko ako v zime, keď som sa vybrala do Čiech.

	— Vtedy ťa Tomo vrátil.

	— Teraz ma už nik nevráti. Moja vlasť žiada odo mňa túto obeť.

	A potom Doria vyrozprávala Tajane, prečo sa tak rozhodla.

	— Tajana, aby si vedela, ak sa to naozaj stane, svet nepoznal nešťastnejšiu kráľovnú, než budem ja! A ľudia budú rozprávať: Bola raz jedna veľká láska, od ktorej kráľovná chradla a chradla…

	BOJ SA ZAČÍNA

	Tajana sedela pod stromami na nádvorí celkom sama so sklonenou hlavou, keď sa zrazu v hradnom opevnení otvorila brána. Na nádvorie vcválal rytier so sokolom na prilbe. Prekvapená sa skryla za strom. Zmocnilo sa jej vzrušenie. Teraz ho uvidí, bude sa s ním zhovárať. Videla, ako k rytierovi pribehli sluhovia a chytili jeho koňa. Zoskočil a rýchle sa pobral k palácu. Musí prejsť popri nej.

	Vtom sa na schodoch zjavil knieža Ivan. Tajana pocítila zlosť. Znovu jej ide do cesty! Ale aj tak by sa neprihovorila rytierovi, nevedela by, čo povedať. On sa poponáhľal do paláca. A Tajana zostala vyľakaná, rozochvená za stromom.

	— Čo sa stalo? — spýtal sa ho knieža.

	— Z pakrackej strany sa blíži veľké vojsko.

	Tajana sa celá zachvela, keď začula rytierov hlboký hlas.

	— Joachim ide! — zvolal knieža takmer s radosťou. — Ako ďaleko sú?

	— Vynorili sa spod Horského výru, akoby zo zeme vyrástli. Šli pravdepodobne horou, vedľajšími cestami, aby nás prekvapili.

	— Už je to tu, kráľovič, — povedal knieža Ratimírovi, ktorý sa práve zjavil obklopený šľachticmi. — Poďme dnu!

	Poponáhľali sa hore. Tajana stála skrytá za stromom a premýšľala. Počula dosť, aby pochopila, čo sa chystá. Čakala však ďalej, lebo chcela vidieť, čo sa bude robiť.

	O malú chvíľu sa ozval tlmený zvuk trúby. Od maštalí, z hradných budov, zo všetkých strán sa schádzali chlapi.

	Nádvorie sa ponášalo na mravenisko, čo sa práve navŕšilo na zemi.

	O múr sa opierajú drevené ozruty podobné menším vežiam, s dvoma príklopmi, z ktorých visia reťaze. Vedľa nich sú naukladané veľké kamene.

	Chlapi zakladajú ohne a prinášajú obrovské kade s olejom. Podaktorí si navliekajú drôtené košele a na hlavy nasadzujú prilby.

	Ktosi zabúchal na hradnú bránu. Počuť hlasy. Vchádzajú dvaja jazdci, skáču z koní a bežia do paláca.

	Na nádvorí je čoraz viac ľudí. Velitelia rozdeľujú luky, šípy a kopije. Všetko sa deje rýchle, čo prezrádza, že všetci boli na to pripravení.

	Tajana sa odlepila od stromu a nebadane vyšla po schodoch na chodbu paláca.

	Ešte nestačila dôjsť ani k dverám Doriinej komnaty a už o kamennú dlažbu zaštrngali ostrohy, ozvali sa kroky. Prichádzali šľachtici. Tajana sa skryla za stĺp. Prešli popri nej bez toho, žeby ju zbadali. Rytier Sokol kráčal v čele.

	— Vo dne v noci dávajte dobrý pozor na naše znamenia! — kričal za nimi zagorský knieža Finta.

	Rytier sa otočil. Tajana zbadala jeho zahalenú tvár a oči, ktoré sa upierajú rovno na jej úkryt. Vidí ma, alebo nie? Díva sa na mňa, či za kniežatami?

	— Poponáhľajte sa, rytier, aby nebolo neskoro! — začula otcov hlas.

	Rytier zbehol po schodoch.

	Šľachtici zastali. Knieža Ivan vydával príkazy, Ratimír ho iba kde-tu doplnil.

	Len čo knieža zbadal Tajanu, spýtal sa jej:

	— Princezná, kde je Doria?

	— Chystá sa na cestu.

	Všetci mlčali. Ivan sa pozrel na Ratimíra. Vtom sa knieža Pavol Babonič rozhorčene ozval:

	— Chcete poslať kňažnú do záhuby? To sa nesmie stať! Joachim ju chytí a spraví si z nej rukojemníčku!

	— Nebojím sa, že by jej hrozila záhuba, — odpovedal Ivan.

	— Ešte by Joachimovi ľahko ušla. Nie je tak blízko!

	— Hrozí jej istá smrť!

	— Bratia a vznešení páni, — zamiešal sa Ratimír. — Hoci by sa nám veľmi hodilo, keby kňažná čo najskôr opustila Požeg, vystavili by sme nebezpečenstvu ju aj seba. Sestru kniežaťa Okičského by naozaj mohli objaviť Joachimovi ľudia. Naše hliadky nám oznámili, že celý kraj je obsadený nepriateľským vojskom. Útek kňažnej do Uhorska je vylúčený. Chytili by ju. Neušetrili by sme ju strašného mučenia, ba i smrti!

	Všetci živo súhlasili.

	Tajana bežala za Doriou, ktorá už mala na sebe aj cestovný plášť. Ešte jej nestačila všetko dopovedať, keď vošiel knieža.

	— Rozhodli sme sa, že ťa nepošleme do nebezpečenstva! Nuž pošlem k vojvodovi posla. Ten sa ľahšie prešmykne pomedzi Joachimovo vojsko. Oznámi mu, že sobáš sme odbavili. Patríš teraz vojvodovi, a to nám zatiaľ stačí. Keď sa boj skončí, sám ťa odprevadím do Budína, sestrička!

	Nežne ju objal a pobozkal na čelo.

	— Teda boj sa začína?

	— Áno, s vaším láskavým požehnaním, — povedal knieža Tajane a opustil miestnosť.

	Tajana zašepkala:

	— Rytier Sokol priniesol správu, že sa blíži Joachim. Doria, on ťa zachránil! Akoby vedel, že budem šťastná, ak zostaneš so mnou.

	— To šťastie potrvá, len pokým sa neskončí boj, — vzdychla si Doria.

	— Ale dovtedy budeme spolu a zaspomíname si aj na nešťastného Toma. Iste mu to prinesie útechu na ďalekom Loborgrade.

	Nad hradom rozprestrela svoje čierne krídla noc. Pod ním všetko utíchlo. Na hradbách bdejú stráže. Knieža Ivan spolu s ostatnými uprene hľadia do tmy a napínajú sluch, či nezačujú nepriateľa.

	Dole na hradnom nádvorí ležia na zemi chlapi, oblečení, pripravení vyskočiť do boja.

	Hviezdy sa pokojne ligocú. Pod hradnými múrmi je tma. V skľučujúcom tichu sa blíži boj na život a na smrť.

	DEŇ ROZHODNUTIA

	Na svitaní nad hradom zjačali trúby a vytrhli dievčatá zo spánku.

	— Začalo sa to! Tajana, už sa to začalo!

	Pod vysokými klenbami sa ozýva kvílenie trúb. Dievčatá roztrasenými rukami siahli po šatách. O chvíľu sú oblečené a utekajú pod arkády plné ohlušujúceho hukotu. Tu sa im otvára výhľad na nádvorie, kde sa hemžia ľudia. Všetci niečo robia, behajú, šplhajú sa na hradby.

	Z kotlov sa parí, na reťaziach ich dvíhajú na hradby. Veľké drevené obludy podobné vežiam stoja ako sivé draky a ľudia vynášajú hore veľké kamene. Dva špinavé príklopy, rozovreté ako vyhladnutý pažerák, nenásytne hlcú kamene a zavierajú sa. Napokon zaškrípu reťaze, na ktoré sa navešali ľudia.

	— Spustiť! — zaznel povel. Veľké sivé draky s rachotom vypľujú kamene za hradby.

	O kúsok ďalej vyletujú spoza zubatých hradieb šípy ako lietajúce hady, zasvištia vzduchom a dopadajú na nepriateľa.

	Na úzkych hradbách sa hmýria schúlení ľudia, pobiehajú sem i ta, a nad nimi sa ozývajú povely.

	Nepriateľ zasýpa nádvorie horiacimi guľami. Vojaci pred nimi utekajú, potom ich chytajú a hasia.

	Zhon, lomoz, krik, hvízdanie šípov, rachotiace obludy, čo pľujú kamene, vriaci olej, uhasená smola, to všetko splýva v jedinú bojovú vravu.

	— Kde je Ivan? Nevidíš ho, Tajana?

	— Tamto hore bude asi on. Je to jeho prilba. Nepočuješ ho?

	— V tom strašnom hluku nepočujem nič. Je to tu hrozné. Poď, prejdeme na malú vežu, niet tam nikoho. Odtiaľ uvidíme všetko.

	Dievčatá vykúkajú z polotmavej vežičky úzkymi podlhovastými strielňami. Celý hrad je obklopený akousi obručou jazdcov. Kopije zapichnuté v sedlách trčia dohora, z napätých lukov vyletujú na hradby šípy. Zubaté bašty plné ľudí odpovedajú spŕškou kamenia. Na hrad dopadá oheň. Kone a ľudia sa strmhlav rútia dolu valmi. Zdivočené výkriky, nárek trúb, rev útočníkov, pokriky obrancov hradu, pekelné zavýjanie, lomoz rachotiacich oblúd, čo vrhajú kamene, ohlušujúci hrmot, to všetko ohúrilo dievčatá.

	Ani nevedeli, ako im ušiel čas. Necítia hlad ani smäd. Celkom sa vžili do toho, čo sa deje pod nimi. Aj ony bojujú svojimi srdcami, svojimi dušami.

	Deň sa chýli k západu. Bojová vrava sa vzďaľuje, slabne, utišuje sa.

	Čierna obruč jazdcov spopod hradieb mizne v doline pod hradom a stráca sa v súmraku.

	Omámené dievčatá zbadali na zubatých hradbách kniežaťa Ivana.

	— Kam ideš, Ivan? — spýtala sa ho Doria cez otvor na strely.

	— Pozhovárať sa s našimi v Kráľovej Veľkej. Tri fakle! — prikázal Ivan a vojaci zdvihli do výšky tri plápolajúce fakle.

	— Čo to značí, Ivan?

	— Že sme odrazili nepriateľa. A teraz sa ich spýtam, kde je. Zdvihnite dve fakle tak na dve stopy od seba!

	Chlapi odkráčali vzdialenosť, zdvihli fakle a čakajú.

	Tajana upiera oči do tmy, kde by mal byť zámok Kráľova Veľká.

	O chvíľu v ďalekej noci zasvietili horiace jazyky.

	— Dve, tri, päť! — počíta Ivan nahlas. — Nepriateľ odchádza, — zvolal sklamane.

	— Hľa, šiesta, knieža! — ohlásil sa svetlonos.

	— Šesť. To značí, že sa utáborili v údolí. Počkaj, ešte čosi oznamujú.

	Ivan rátal plápolajúce fakle a znovu dával znamenia.

	— To odpovedá rytier, však, Doria? — ticho sa spýtala Tajana.

	— Asi on.

	— No koniec. Poďme!

	Pomaly, opatrne zišli uzučkými drevenými schodíkmi. Až teraz pocítili, že od hladu zoslabli.

	V jedálni ich očakával Ratimír s bojovníkmi. Vzrušení, udychčaní sadajú za stoly.

	Knieža Ivan vošiel s veselou tvárou. Ratimír sa ho spýtal:

	— Čo oznamuje Borivoj?

	— Joachim je vraj v údolí. Čaká na zajtrajší deň! Ale aj my čakáme!

	Doria s Tajanou sa na seba významne pozreli. Všetci naokolo mlčia. Večera sa rýchle skončila a bojovníci sa porozchádzali.

	Dievčatá osameli.

	— Počula si, čo povedal otec?

	— Počula.

	— Kto je to ten Borivoj?

	— Jeho synovec, mladý knieža, — odvetila Doria.

	— Videla si ho niekedy?

	— Nie, nikdy.

	— Tak ako ho poznáš?

	— Ivan mi o ňom rozprával.

	— Otec sa spýtal, čo oznamuje Borivoj. Teda to tam nebol rytier?

	— Kráľovičov synovec má väčšie právo byť veliteľom.

	— Ale včera som videla na chodbe rytiera, keď odchádzal. Ešte za ním kričali: „Dávajte dobrý pozor na naše znamenia!“

	— To je čudné! Že by bol Borivoj rytier Sokol?

	— Prečo by si skrýval tvár?

	Tajana si líhala s novou záhadou.

	 

	Celých osem dní pokračovala krvavá bitka. Ale Joachima znovu odrazili.

	Je hlboká noc. Údolie obsadilo unavené a preriedené vojsko nepriateľa. Joachim posedáva pod hviezdnatým nebom. Všetci spia, len knieža Peter z Pakraca bdie pri svojom druhovi, ktorý zamračene sedí na lôžku.

	— Ani som netušil, že tam hore majú toľko výzbroje. Kde to všetko bolo? Kto tak opevnil ten hrad a kedy?

	— Je čudné počuť to práve z tvojich úst, Joachim, — vyčíta mu knieža Peter. — Málo si si všímal hrad, keď si o tom nevedel. To všetko zariadil knieža Okičský, kým teba zožierala žiarlivosť na kráľovnú.

	— Vodila ma za nos, klamala, veď sa jej ja pomstím, až sa vrátim do Budína! Bude sa zvíjať v páse cudnosti ako had. Len nech sa vrátim!

	— Dovtedy je ešte ďaleko. Prekliati vzbúrenci, bránia sa, akoby ich boli tisíce.

	— Plány mi skrížili kňažná so šťastenou. Kto by sa bol nazdal, že utečú pirátom? Vari sa už niekto dostal od nich bez toho, aby zaplatil výkupné?

	— Prekliaty Tomo!

	V tme počuli, ako stráže zastavili jazdca. Vzápätí ho priviedli k Joachimovi.

	— Nesiem dobré správy. Knieža Henrich sa vracia so svojím oddielom cez horu poza Psohlavcovu vežu.

	Joachim si spokojne plesol po kolene.

	— Ech, knieža Okičský, už ti odzvonilo! Knieža z Pakraca, videl si truhlicu? Tamhľa tú! V nej odnesiem Alžbete dve hlavy — rytiera Sokola a kniežaťa Okičského. V Budíne vystrojím slávnosť, akú svet ešte nevidel.

	Onedlho Joachim spokojne zaspal. Keď ho prebudili, bola ešte tma.

	— To si ty, Henrich? — spýtal sa a vyskočil na rovné nohy.

	— Ja, Joachim, — ozval sa trpký hlas. — Prinášam vám pozdrav od pirátov. Hľa, zomieram od únavy, spal by som. Len si trochu zdriemnem, potom vám vyrozprávam, akú slávu pripravíme na počesť kráľovnej, vás aj mňa! Utiekli nám, ale to ešte nič neznačí…

	Nedopovedal a zrútil sa na zem smrteľne unavený.

	Nadránom knieža Okičský zbadal, ako sa pod hradby blíži Joachimovo vojsko.

	— Kocky sú hodené! Niekto musí prísť o krk: my, alebo oni!

	Zavrešťali trúby a ohlásili nový boj, ktorý rozhodne o živote a smrti…

	 

	— Počuješ, Tajana?

	— Počujem. Ktosi klope na dvere.

	— To som ja, Ivan. Doria, prebuď Tajanu!

	— Čo sa stalo?

	— Dozvieš sa. Len ju prebuď a nech sa slávnostne vyoblieka.

	Tajana už bola hore.

	Obliekli sa. Doria zapla Tajane plášť, upravila jej vlasy a do čiernych vrkôčikov jej zastokla perlu.

	Pokojne vyšli na chodbu. Tu ich už čakal knieža Ivan v brnení a s prilbou na hlave.

	— Dnes udrieme na nepriateľa pred hradbami a porátame sa s ním!

	— Ach, prečo, Ivan?

	— Henrichova pomoc priveľmi preťahuje boj. Musíme s nimi skoncovať!

	Vyviedol dievčatá na schody do nádvoria.

	Nad hradom sa vznáša ranná hmla. Hradné opevnenie pripomína čierny lem. Na nádvorí sa zhromaždili vojaci. Stoja ako sochy, na ktoré práve dopadli ranné zore.

	V kruhu pred schodami stoja kniežatá a ostatní šľachtici. Hlavy im zakrývajú prilby. Ich postoj vyjadruje rozhodnosť.

	— Princezná, šťastena! — zvolal na Tajanu jeden zo šľachticov. — Odchádzame do posledného boja s Joachimom a prosíme vás, aby ste nám požehnali meče svojím šťastím!

	Z útlych pliec jej visí modrý plášť, ktorý jej dodáva kráľovskú dôstojnosť, no v bledej tvári žiari nevinný pôvab dieťaťa. Záhadný lesk vo veľkých čiernych očiach vzbudzuje vo všetkých úctu pred niečím, čo je silnejšie ako ich udatnosť a zbrane. Tajana je presvedčená, že je to želanie vyššej moci, aby ich požehnala. Jej srdce sa rozhorelo vrúcnou túžbou. Vystrela svoje útle biele ruky k nebu.

	Všetci stoja s vytasenými mečmi. Šťastena sa každého dotkla a zaželala jeho majiteľovi úspech v boji.

	
Nežná vrúcnosť jej mäkkého hlasu vnikala im do sŕdc. Akoby sa v nich rozhorel zvláštny oheň, akoby iba teraz pocítili ozajstnú odvahu a nezlomnú vieru v úspech.

	— Komu žičíš šťastie zraziť Joachima a vyslúžiť si svoju ruku, Tajana? — spýtal sa jej Ratimír.

	— Tomu, koho si vyberie osud! — odvetila pokojne.

	Na rázny zvuk trúby sa bojovníci spamätali. Meče švihli vzduchom, zarinčali brnenia. Oddiel stojí pripravený na čele s kniežatami a šľachticmi pod hradbami poblíž hradnej brány.

	Ratimír zostal na hrade a prevzal velenie nad jeho obranou. Dievčatá sa poponáhľali do paláca, odkiaľ videli na bojisko. Ešte nikdy necítili taký strach ako vo chvíli, keď má padnúť posledné, osudné rozhodnutie.

	Utiahli sa do veže a započúvali sa do bojovej vravy, hrmotnejšej ako kedykoľvek predtým. Sťaby sa všetky trúby, všetky zbrane, všetky ohne sveta zhromaždili nad hradom, na jeho hradbách a okolo neho. Ako svorka vyhladnutých vlkov škrabú sa Joachimovi vojaci na hradby. Obrancovia hradu ich zasýpajú šípmi, lejú na nich vriaci olej a vítajú ich spŕškou kameňov, ktoré ich zrážajú dole.

	Po úbočí sa váľajú ľudia a kone. Z hradieb padajú chlapi zasiahnutí šípmi, kamením a horiacimi guľami.

	Každý zvuk, každý pohyb na bojisku vniká do dvoch dievčenských sŕdc. Lomoz sa pomaly utišuje a nepriateľ uteká spod hradieb.

	— Odrazili sme ich, Doria!

	— Odrazili!

	— A čo teraz?

	— Zaútočia!

	Vzápätí k nim doľahli rozkazovačné výkriky Joachima a Henricha. Trúby strašidelne zavrešťali. Vojaci zastali, dvíhajú kopije. Meče a štíty sa im ligocú v slnku.

	Z hradnej brány vyrazilo dolu stráňou vojsko s bojovým pokrikom.

	— To sú oni! Tajana, to sú naši!

	— Joachimovo vojsko im ide v ústrety, útočí na nich!

	Zrazili sa ako dva mraky, dva blesky…

	Kov naráža na kov, kopije hľadajú telo protivníka, meče sa skrivili. Vojská Ivana Okičského a Joaohima sa bijú zo všetkých síl.

	Dievčatá si šepcú:

	— Ktorý je Ivan?

	— Neviem. Všetky prilby sú rovnaké, áno, všetci sú rovnakí. Zhodili si erby, aby ich Joachim nerozoznal!

	Boj sa čoraz väčšmi posúva dopredu, Joachimovi vojaci postupujú ako záplava. Spod koní sa víri prach a zahaľuje bojovníkov.

	— Doria, Doria, Sokol!

	— Kde?

	— Pozri, tam za krovím! Na prilbe sa mu leskne sokol.

	Vojaci pobiehajú, útočia mečmi, bijú kopijami.

	— Už ho vidím, Tajana!

	— Sokol! Tam je! Mláti, rozháňa sa, rúbe okolo seba ako lev! Pozri, Doria, ako sa ho bojí nepriateľ!

	Tajana vyklonila hlavu zo strieľne. Celá jej bytosť sa uprela naňho, splynula s jeho mečom. Je predchnutá jedinou túžbou, jediným výkrikom: „Víťazstvo! Víťazstvo! Znič tú cudziu krutovládu, rytier môj!“

	— Och, keby som len vedela, ktorý je Ivan! — vzdychla si Doria a vpíja sa zrakom do každej prilby, čo zakrýva hlavy bojovníkov. Ale Tajana nepočuje jej povzdych. Nespúšťa z očí Sokolov železný štít, ktorým zvŕta ako pierkom, raz naľavo, raz napravo, dvíha ho a zasa spúšťa, odráža každý úder nepriateľského meča. Ťažko povedať, či lepšie narába mečom, ktorým útočí, a či štítom, ktorým sa bráni pred útokom nepriateľa.

	— Chráň ho, ó, štít! Buď pevný, nepreraziteľný, nezlomiteľný! Bráň ho! Neomeškaj sa ani na okamih! Ó, meč, buď rýchlejší ako šíp a silnejší ako skala!

	— Všetci sa bijú, sťaby im síl neubúdalo! Aj Ivan je medzi nimi. Tajana, nezabudni na Ivana! — vyriekla Doria pokorne.

	Znie to ako prosba, v ktorej sa tají presvedčenie, že nad ich spravodlivým bojom bdie Tajanina neviditeľná, záhadná moc.

	— Neboj sa, Doria! Aj kniežaťov meč sprevádza moje šťastie!

	Ale len čo to dopovedala, zabudla na kniežaťa. Každá jej myšlienka patrí teraz tomu, na ktorého hlave sa blýska strieborný sokol.

	— Švihá mečom, ako keď sa blesky križujú po oblohe, vzduch okolo neho hviždí ako víchor…

	Hlas dievčiny sa chveje ako jej srdce. Akoby jej duša uletela z tela a vznášala sa kdesi nad bojovníkmi. Doria je presvedčená, že Sokol cíti blízkosť Tajaninho milujúceho srdca. Meč v jeho rukách je strašný, ľudia padajú pod ním ako zasiahnutí bleskom.

	A krvilačná masa sa valí, útočí, kričí, padá a znovu vstáva. Bojový príval váľa, láme, ničí všetko dookola ako lavína.

	Aj dievčatá unášajú vlny prívalu v ústrety ich osudu.

	— Musíš zvíťaziť, rytier Sokol! Musíš! Ak nezískaš moju ruku ty, nezíska ju ani nik iný! — zvolala Tajana.

	Čas, deň, všetko plynie mimo nej. Boj trvá už dlho, a jej sa zdá, akoby sa len pred chvíľou začal…

	— Čo je to? — zvolala Doria.

	Tajana neodpovedá. S vytreštenými očami hľadí na bojisko.

	Vojaci v čele so Sokolom sa jej už dávno stratili z dohľadu, ale ona má ešte stále pred očami obraz zázračne bojujúceho rytiera.

	Doria ju pritiahla k sebe.

	— Či nevidíš, že už zmizli?

	— Zmizli? Kam?

	— Stromy nám zakrývajú výhľad. Tam niekde za nimi prenasledujú nepriateľa.

	— Prenasledujú? Och, len ho prenasleduj, rytier!

	Obidve zostali sedieť vo veži. Napätie ich vysililo. Údy im oťaželi, doľahla na ne smrteľná únava.

	— Tajana, zíďme! Aj tak už nič neuvidíme. Som vyčerpaná, aj ty si bledá.

	Kňažná ju prinútila odísť. Na chodbe našli slúžku. Pomohla im do jedálne. Na prestretom stole stojí vychladnuté jedlo.

	— Nikto dnes ani neochutnal jedlo! — povedala slúžka. — Prinesiem vám niečo teplé. — A vyšla.

	Dievčatá sedia a v hlave im ešte stále rinčia zbrane. Neprevravia ani slovka, len sa dívajú pred seba.

	Priniesli im teplú polievku, potom ich uhostili mäsom, chlebom a koláčmi. Jedlo ich posilnilo.

	— Rytier zvíťazí! — presvedčivo zašepkala Tajana, akoby bez jej súhlasu osud ani nemohol inakšie rozhodnúť.

	Doria sa na ňu prekvapene pozrela.

	— Aj keby rytier porazil Joachima, nebudeš z toho mať nič, Tajana. Tvoju ruku nemôže dostať! Veď sama dobre vieš, že je milenoom tvojej matky.

	— Viem, viem…

	— A predsa chceš, aby zvíťazil?

	— Potom by moju ruku nedostal nik.

	— Možno sa ti tvoja túžba splní…

	— Musí!

	Ale boj sa ešte neskončil.

	Čistinu pod hradom zaplavilo vojsko. Spoza kráľovských oddielov zahrmel Joachimov hlas:

	— Smrť vzbúrencom! V mene kráľa Ladislava, v mene kráľovnej Alžbety!

	A vojaci sa znovu rútia na oddiely kniežaťa Okičského. Odrážajú ich útok, zatláčajú ich až do krovia, čo lemuje čistinu.

	— Henrich, vidíš rytiera Sokola?

	— Stratil sa mi z očí.

	— Máme prevahu.

	— Víťazstvo je naše!

	— Môj meč túži po kniežaťovi Okičskom!

	— Prenechajte ho mne a ja vám zaňho prenechám rytiera Sokola.

	— Kam sa len podel ten rytier?

	— On jediný si nestrhol z prilby znak. Myslel si azda, že sa ho zľakneme?

	— Pohľadaj mi ho, Henrich, nech ho zabijem!

	Kniežaťov kôň vyskočil od silného bodnutia svojho pána a letí do trmy-vrmy plnej vresku, do boja na život a na smrť.

	— Za mnou, vojaci!

	Vojská sa zrazili, pomiešali. Ozývajú sa nárazy mečov, akoby železný obor trieskal o skalu. Napadnutí odrážajú útok, chvíľu ustupujú a potom sa znovu vrhajú dopredu. Kone dychčia, hádžu sa, potkýnajú, ale uzdy jazdcov ich zadržiavajú a dvíhajú hore.

	Víťazstvo sa kloní raz na jednu, raz na druhú stranu. Nad bojovníkmi sa vznáša prízrak porážky, podnecuje v nich vášnivú túžbu zničiť, rozdrviť, poraziť nepriateľa.

	Joachimov hlas buráca ako hrom, mečom stína všetko vôkol seba.

	V spustenom priezore sa blýskajú Henrichove oči. Hľadajú prilbu so strieborným sokolom. Za stromom sa čosi mihlo. Okolo Henricha sa prehnali dvaja jazdci. Kruh vojakov im kopijami preráža cestu.

	— Naňho!

	Zrazu sa kruh roztvoril a vyrútil sa z neho jeden z bojovníkov. Hlavu mu zakrýva čierna prilba, v ruke drží meč. Jeho vojaci mu pomáhajú prebiť sa k Joachimovi.

	Naraz sa pred Joachimovými očami začernela prilba.

	— Tu si, zlosyn! — zvolal bojovník.

	Meče im narazili na seba.

	— Kto si?

	— Knieža Okičský!

	— Práve tvoju hlavu hľadám! — zreval Joachim.

	— A ja tvoju!

	V Joachimovi zovrela krv. Pomsta mu zoceľuje svaly, smrteľná nenávisť rozohňuje city. Ak padne Okičský, padne celý odboj. Kniežaťova hlava je teraz preňho tým, čo krv pre meč, srdce pre kopiju.

	Vrhol sa naňho. Akoby sa dva blesky stretli. Meče zaduneli na štítoch, skrížili sa. Protivníci odrazili jeden druhého. A potom sa znovu na seba vyrútili s ešte zúrivejšou nenávisťou. Chvíľu oddychujú, zazerajú jeden na druhého ako dva levy, ktoré sa do seba zahryzli.

	Knieža zdvihol meč. Vtom bo Joachim zasiahol do krku, no meč sa odrazil od železného panciera.

	— Rozdrvím ťa, Okičský, ty diabol!

	— Porazím ťa, Joachim, ty sluha kumánskej krvavej inkvizítorky!

	Ich meče na seba striehnu, švihajú povetrím, udierajú o štíty. Súperov zalieva znoj, kone dychčia od únavy aj od strachu.

	— Ešte máš hlavu na pleciach? — zlostne vykríkol Joachim a postavil sa v sedle. Jeho túžba ho ženie ako víchor. Trieska, mláti, bije okolo seba, ale aj protivník útočí čoraz silnejšie, rýchlejšie a bližšie.

	Joachim chce zasadiť posledný úder, ale naraz sa zľakne.

	Čo to má byť? Vari mi ruka drevenie? Alebo ma niekto uriekol? Zasiahol? pýta sa v duchu.

	Zdvihol štít, zvrtol koňa. Protivník ho prenasleduje. Joachim pocítil ostrú bolesť v bedrách. Zjajkol…

	Porazený? Nie!

	V tej chvíli sa Ivanov vraník potkol a spadol na predné nohy. Joachim obrátil koňa a uteká…

	Knieža zo všetkých síl trhol vraníka pod sebou, postavil ho na nohy a rozbehol sa za protivníkom.

	Joachimovi sa zakrútila hlava, pustil uzdu. Z druhej ruky mu vypadol štít. Oproti nemu sa rúti akýsi chlap v čiernej prilbe. Zdvihol meč a zasiahol Joachima. Telo sa skotúľalo na trávu, kde zostalo nehybne ležať.

	— Kto si? — skríkol knieža Ivan na chlapa, čo zrazil Joachima.

	— To som ja, Ivan! Pavol!

	Chvíľu mlčky stáli nad Joachimovou mŕtvolou.

	— Joachim padol! — kričia nepriateľskí vojaci.

	Bojovníci sa zvírili ako prach na ceste.

	— Kde je Henrich? Henrich Gising!

	— Leží na hromade.

	— Mŕtvy?

	— Naveky!

	Vzbúrenci ožili, vyskočili na kone. Joachimovi prívrženci stratili hlavu. Ich rady preriedli, ustupujú. Knieža Peter z Pakraca leží ťažko ranený.

	V posledných lúčoch slnka zhasína deň, v posledných výkrikoch zamiera boj.

	Vojsko Ivana Okičského rozháňa zvyšky Joachimových oddielov. Chlapi v zúfalstve utekajú dolu stráňou, padajú na kolená, vzdávajú sa.

	Na hrade sa chvejú dve dievčenské srdcia.

	— Víťazstvo! Počuješ, Tajana? Dole kričia: „Víťazstvo!“

	— Kto zvíťazil?

	— Naši! Naši!

	— A kto premohol Joachima?

	— Dozvieme sa. Poď!

	— Choď sama.

	— Neboj sa. Nevideli sme koniec bitky. Možno to bude práve rytier…

	Nádej Tajanu zlákala.

	Na nádvorí vládne zhon, trma-vrma. Hradná brána je dokorán otvorená.

	Dievčatá sa utiahli pod hradby poblíž nej, aby sa dozvedeli vytúženú správu.

	Napokon prichádzajú aj kniežatá a ostatní šľachtici. Ranených nesú alebo podopierajú.

	Knieža Okičský sňal z hlavy prilbu. Tvár má zaliatu potom.

	Z nádvoria mu vyšiel v ústrety Ratimír a zvolal:

	— Knieža, zvíťazili ste!

	— Poslednú ranu Joachimovi zasadil Pavol Babonič!

	— Keď už bol porazený. Zasiahol som ho mečom, ako padal z koňa, — ozval sa Pavol.

	— Pozorne som sledoval celý boj, — povedal kráľovič. — Všetko som videl. Odmena patrí vám, knieža! — A objal Ivana. — No ešte nás čakajú povinnosti, poďte! Predovšetkým sa musíme poradiť.

	— Len čo sa všetci obriadia.

	— Kráľovič, knieža z Pakraca leží dole ranený. Prikázal som, aby ho priniesli sem. Súhlasíte?

	— Je to čestné a spravodlivé. Nech mu ošetria rany. Knieža môj, dúfal som, že zvíťazíte. Chcel som, aby ste to boli vy, práve vy! Zať môj! Idem to oznámiť Tajane!

	— Nechajte to na mňa, kráľovič. Prosím vás u to!

	— Dobre, oznámte jej to sám.

	Ratimír zamieril na nádvorie. Ivan ho nasledoval. Vtom pri hradnej bráne zbadal ukrytú Doriu a Tajanu. Trochu zaváhal, ale Doria ho už videla a bežala mu v ústrety.

	— Ivan!

	Tajana stála opretá o múr, akoby potrebovala oporu.

	Sestra objala brata okolo hrdla vrúcnejšie než kedykoľvek predtým.

	— Brat môj jediný! Ako som sa o teba triasla!

	— Videl som tvoje biele šaty na hradnej veži.

	— Aj Tajana tam bola. Veľmi vám žičila šťastie… všetkým!

	— Komu najviac?

	— Kto premohol Joachima?

	Ivan neodvetil.

	— Ty, Ivan? — zašepkala Doria.

	— Žičila šťastie všetkým rovnako, alebo niekomu viacej? Doria, musíš mi povedať pravdu, ide o moju česť! Komu želala Tajana, aby zvíťazil?

	— Rytierovi Sokolovi!

	— Poď! Nech sa to dozvie z mojich úst.

	Zamierili k Tajane. Nevyšla im v ústrety. Nohy sa jej podlamujú, cíti, že jej knieža prináša rozhodnutie.

	Ivan zastal pred ňou a poklonil sa jej.

	— Kráľovič si želá, aby som vám oznámil víťaza.

	Tajana uprela naňho pohľad plný podozrenia. Z tváre kniežaťa sa vytratila všetka červeň. V jeho hnedých očiach sa zračí rozvaha, akoby sa chystal rozriešiť niečo veľmi nebezpečné, zamotané. Jeho správanie je chladné.

	— Kto ním je? — spýtala sa Tajana. Jej otázka prezrádza úzkosť.

	— Vlastne sú dvaja…

	— Dvaja? — zvolala Doria.

	Tajana sa odhodlane pozrela na kniežaťa.

	— Ktorí dvaja?

	— Poslednú ranu zasadil knieža Pavol Babonič a tie predtým ja!

	— Ty, Ivan, ty! — natešene zvolala Doria a vrhla sa naňho. Ale Ivan nespúšťa zrak z Tajany.

	— A komu patrí prvenstvo?

	— Mne!

	Tajana sklopila oči. Ani sa nepozrie na kniežaťa.

	— Tajana! Zvíťazil môj brat! — Skríkla Doria.

	Ale Tajana akoby to nepočula.

	— Nech o tom rozhodne môj otec. Jemu sa podvolím!

	Jej hlas znie takmer nepriateľsky. V Ivanových očiach sa zjavil hlboký, temný tieň. Pristúpil k dievčaťu a milo povedal:

	— Tajana, v Budíne ste ma zachránili pred istou smrťou.

	— Boli ste ku mne dobrý.

	— Teraz mám iné na mysli. V živote bývajú aj ťažšie veci ako smrť…

	Doria prekvapená počúva brata a pozoruje Tajaninu smutnú tvár. Nevie, kam brat mieri, ale cíti, že ide o vážne rozhodnutie.

	— Chcem sa vám, princezná, odvďačiť za láskavosť, ktorú ste mi preukázali v Budíne. Zachránim vás pred niečím ťažším ako smrť.

	— Áno, knieža.

	— Preto som poprosil kráľoviča, aby som vám sám mohol oznámiť meno víťaza, ktorému osud dožičil takú odmenu…

	Tajana o kúsok cúvla. Knieža sa rytiersky uklonil a povedal:

	— Princezná, zbavujem vás povinnosti odmeniť víťaza svojou rukou. Ste slobodná!

	Doria vytreštila na brata oči. Ivan zopakoval:

	— Ste slobodná, princezná!

	— Knieža, ste nesmierne šľachetný! — zvolala Tajana s takým nadšením, že to Doria pocítila ako hlbokú urážku. — Urobili ste pre mňa viac, než som si zaslúžila.

	— Mýlite sa. Ste krásna, ale moje srdce si to nemalo kedy všimnúť. Je priveľmi zaujaté budúcnosťou nášho kráľovstva, než aby v ňom bolo miesto aj pre niečo iné.

	— A bude s tým súhlasiť môj otec?

	— Nebude môcť nesúhlasiť, ak sme sa my dvaja tak dohodli. Ste slobodná a môžete ísť, za koho chcete!

	Tajanina tvár sa rozžiarila radosťou.

	— Iba jedno by som chcel vedieť, — ozval sa knieža. — Prezradíte otcovi, čo cítite k rytierovi?

	— Nie, nikdy! Sľúbila som to na Ozaľgrade.

	— Tak je dobre. Kráľovič by ho preklial a to by ste iste nechceli.

	— Viem. Rytier má moje slovo až do smrti.

	— A dodržíte ho?

	— Áno, až do smrti!

	— Tak sme dohodnutí. A teraz mi dovoľte, aby som oznámil kráľovičovi, že som vás tej povinnosti zbavil. Poviem mu, že ste sa ochotne podvolili, a ja som vám vrátil slovo, aby ste dnes-zajtra mohli ísť za toho, kto si získa vaše srdce. S tým sa kráľovič musí uspokojiť.

	— Knieža, môžete mi odpovedať na jednu otázku? — odvážne sa spýtala Tajana. — Rytier má priateľa, veľmi dobrého priateľa. Často mi o ňom rozprával a prejavil želanie, aby som zaňho šla. Prezradíte mi, kto to je?

	— Princezná, knieža Okičský nikdy neporušil slovo dané priateľovi či nepriateľovi.

	— Je rytier tu alebo na Kráľovej Veľkej?

	— Ešte som sa s ním nestačil stretnúť.

	— Preukázali ste mi už toľko láskavosti, urobte mi ešte poslednú: odkážte rytierovi, že sa chcem s ním zhovárať.

	— Dobre.

	Knieža sa poklonil. Potom sa pozrel na Doriu a vzal ju za ruku.

	— Prenechajte mi na chvíľu sestru, — povedal a odviedol Doriu pár krokov od Tajany.

	— Víťazstvo ti otvorilo cestu do Budína, Doria. Musíš sa ta vybrať čo najskôr.

	— Mne je to jedno. Ako rozkážeš.

	— Zajtra ťa Pavol odprevadí. Ja tu musím ešte zostať.

	— Ako nás prijme kráľovná?

	— V Budíne nenájdeš inej kráľovnej okrem seba. Béla už určite uskutočnil svoj zámer, kým sme tu bojovali. Len čo dôjdeš, vysvetli mu, že nad chorvátskym kráľovstvom nebude vládnuť. V ľúbostnom ošiali to ľahšie znesie. Spolieham sa na teba, Doria. Dnes v noci počkaj na mňa. Zájdem za tebou, aby som ťa so všetkým oboznámil.

	— Budem ťa čakať, brat… A ty sa naozaj zriekaš Tajany?

	— Naozaj, Doria…

	— A tak ľahko?

	— Prečo by mi to malo byť zaťažko?

	— Nazdala som sa, že ju máš rád. No iste som sa mýlila…

	— Áno, mýlila si sa. Joachim sa mi iba náhodou dostal pod ruku. Aj tak som presvedčený, že odmena patrila Baboničovi. Ale už je po všetkom. Potešil som ju. Mladému rytierovi sa zriedka pritrafí, aby potešil dievča tým, že jej vráti slobodu, — usmial sa Ivan.

	CESTY OSUDU

	Víťazi sedia okolo stola. Tváre im žiaria, oči prezrádzajú radosť. Počúvajú kniežaťa Ivana.

	— Zbavili sme sa Joachimovej zločinnej vlády a tam v Budíne už určite zasadol na trón vojvoda Béla. Zajtra ráno sa za ním vydá moja sestra. Môžeme teda zvolať všetky naše kniežatá i ostatných šľachticov na Grič a vyhlásiť chorvátske kráľovstvo. Koho sme si vybrali za kráľa, veľmi dobre viete. Srdce má chrabré, jeho česť je čistá ako krištáľ a myseľ jasná ako slnko. Nech Ratimír obnoví naše staré kráľovstvo, ktoré založil Tomislav.

	— Nech žije kráľovič Ratimír!

	Ratimír sa práve zjavil vo dvorane.

	— Nech žije náš kráľ!

	Kráľovič zdvihol ruky, aby ich utíšil.

	— Len nie tak zhurta, bratia! Ešte sa musíme trochu pozhovárať.

	Znovu si posadali na svoje miesta a radili sa, čo a ako ďalej. Napokon sa ozval knieža Finta:

	— A kde je rytier Sokol? Junák nad junákmi, a nepríde medzi nás! Teraz by nám mal odhaliť svoju tvár.

	— Pomaly, bratia, — upokojoval ich Ratimír. — On si už splnil svoju povinnosť. Česť a sláva mu!

	— Kráľovič, vaše slová znejú záhadne!

	— Zrazu nám zmizol z očí práve vo chvíli, keď zahnal nepriateľa na útek…

	— Vari padol?

	Ratimír sa obzrel. Vo dverách stál mladý šľachtic. Spýtal sa ho:

	— Čo nám nesiete, kastelán?

	— Kráľovič, knieža Peter z Pakraca odkazuje, že by sa chcel pred smrťou s vami porozprávať.

	— Takému želaniu musíme vyhovieť, — povedal Ratimír, — aj keď je to náš nepriateľ.

	Všetci sa pobrali za Ratimírom.

	V priestrannej komnate leží pod baldachýnom starý knieža. Tvár aj bradu má bielu, oči vpadnuté. Hlava a pravá ruka sú obviazané.

	Ratimír zastal pred kniežaťom z Pakraca.

	— Ako sa cítite, knieža?

	— Ako každý bojovník, keď príde o prilbu. Zázračnú pravicu má ten rytier Sokol! Ešte mi nikdy nikto nezhodil zo sivej hlavy prilbu. Keby ma bol aspoň zasiahol nepriateľ, ľahšie by sa mi zomieralo. Zle je s nami, keď sa bijeme medzi sebou!

	— Vy ste tomu na vine! Vy ste začali!

	— Kde sa rodní bratia bijú, tam už niet viac domova, — ozval sa knieža Okičský.

	— Knieža, vyznávam sa tu pred všetkými, Joachim ma nezaslepil darmi. Našej krajine hrozia nepriatelia zo všetkých strán. Ja som bol presvedčený, že bezpečnosť nájdeme len vo zväzku s Rudolfom Habsburským, a nie s českým kráľom Otakarom. Ale nevolal som vás preto, aby som sa ospravedlňoval. Chcem vám povedať niečo iné.

	— Vravte, knieža, — vyzval ho Ratimír.

	— Možno už neprežijem túto noc. A hoci sme boli nepriateľmi, sme rodní bratia, a preto vám nesmiem nič zamlčať.

	— Len povedzte, knieža, — pobádal ho Ivan Okičský.

	— Zle je s nami všetkými a mohlo by byť ešte horšie, keby ste sa to včas nedozvedeli.

	Všetci sa znepokojili. Ostrohy zľahka zaštrngali, drôtené košele zachrastili.

	— Kráľovná Kumánka si zaumienila, že Ladislava urobí chorvátskym kráľom. Adoptovala syna kniežaťa Szemereho a s ním by vládla v Uhorsku, kým Henrich Gising má zastupovať nezodpovedného Ladislava v Chorvátsku. A to by značilo pre vás smrť!

	Všetkých pochytila hrôza.

	— A čo robí vojvoda Béla? — spýtal sa Ivan.

	— Ledva sa dostal živý k svojmu otčimovi českému kráľovi.

	Ranený knieža už len šepkal. Všetci ho pozorne počúvali. Potom im kývol, aby pristúpili bližšie.

	— Bratia moji, možno už zajtra budem ma druhom svete. Ale to nie je ešte všetko. Béla nebol len vaším spojencom, ale vkladal doňho nádeje aj český kráľ. Chcel prostredníctvom neho získať moc nad celým uhorským kráľovstvom.

	— Ale čoby! Len nechcel dopustiť, aby na trón zasadol slabomyseľný Ladislav, — odporoval Ivan Okičský.

	— Však uvidíte! Keď sa teraz Bélovi nepodarilo zmocniť trónu, vyhlási Otakar vojnu.

	— Ak aj zaútočí na Budín, nám Chorvátom, svojim spojencom, ani vlas na hlave neskriví. Ba ešte nám pomôže zbaviť sa Ladislava.

	— Zle poznáte Otakara, žiaľ, veľmi zle…

	 

	Kniežatá a šľachtici čakajú v jedálni kráľovského hradu v Požegu. Zagorský knieža Finta prerušil rozprávanie kniežaťa Pavla Baboniča:

	— Ale veď je to už piaty deň, čo sme zvíťazili, a z Pakraca niet nijakých správ. Všetko, čo nám vravel starý knieža z Pakraca, je iba vymyslené. Chcel nás zmiasť.

	— Kráľovič Ratimír tak nezmýšľa. Musíme počkať, kým sa nerozhodne, čo ďalej.

	— Mali by sme ho vyhlásiť za kráľa. To je môj návrh.

	— Kráľ nepotrebuje len titul, ale aj svorných stúpencov. Päť dní je málo, aby sa všetko zariadilo. Všetkých sme pozvali sem na Požegský hrad, a keď sa zídu, dohodneme sa. Je to kráľovičova vôľa. Neženie sa za mocou a za korunou, ale chce vypočuť každého, kto má čo povedať.

	Zagorský knieža pokrčil plecami a poznamenal:

	— Tak mi nezostáva nič iné, ako pokračovať v zábave a pijatike!

	— Veď vás aj vo víne len tak ľahko hockto netromfne!

	Chlapi sa zasmiali, ale hneď zvážneli. Do dvorany vchádzala Doria s Tajanou. Sú oblečené v bielych šatách, ktoré šíria naokolo jas a pohodu. Prítomní sa im úctivo uklonili. Tajanine záhadné čierne oči sú rozžiarené ako noc naplnená mesačným svitom.

	Knieža Babonič si poočku prezeral Doriinu kráľovskú postavu, ale zostal v úzadí.

	Potom sa otvorili dvere a vošiel Ratimír s kniežaťom Ivanom. Všetci postrehli vážnu zmenu v ich správaní.

	— Nuž, páni, dostali sme od našich špehúňov správu, že Joachimov brat Nikola zhromaždil rozutekané vojsko a vydal sa k našim hradbám, aby pomstil brata.

	— Knieža Finta, — obrátil sa k zagorskému kniežaťovi Pavol Babonič, — tak tu máte posla, čo ste tak čakali!

	— Nerád zaháľam. Ľavou rukou si poradím s nepriateľom.

	Kráľovič pristúpil k Tajane, vzal dcéru za ruku a nežne sa zadíval do jej veselej tváre.

	— Akosi mi prekvitáš, kvietoček môj, v tieto dni! Do tvojich líčok vošla jar.

	V Tajaniných čiernych očiach zažiarila radosť.

	— Dobre mi je, otec!

	Pri jej slovách sa Ratimír v duchu zháčil. Potom sa jej spýtal:

	— Ako sa má tvoj zverenec?

	— Knieža z Pakraca nezomrie, otec.

	— Vedel, koho si vybrať za opatrovníčku, — poznamenal knieža Babonič. — Odkedy sa oňho stará Tajana, celkom ožil.

	Potom zasadli k obedu. Už roznášali koláče, keď kastelán oznámil kráľovičovi:

	— Jeho milosť knieža Borivoj prišiel.

	Tajana pustila medovník na strieborný tanier. Pozrela sa k dverám. Ostatní pokojne jedli ďalej. Iba Doria sa naklonila k Tajane a vo všeobecnej vrave jej pošepla:

	— Konečne ho uvidíme!

	O chvíľu vošiel. Dievčatá sa naňho pozorne zahľadeli. Vysoký, statný mládenec nezaprel v sebe Ratimírove črty. Dlhé čierne zvlnené vlasy mu padajú na zátylok. Tvár má trošku bledú, oči čierne, predchnuté ohňom mladosti. Uprel ich na Tajanu, akoby vo dvorane okrem nej nik nebol.

	— Poď bližšie, Borivoj, — oslovil ho Ratimír.

	Rozhodnými, ráznymi krokmi prikročil k Ratimírovi.

	— Ujec, z veže Kráľovej Veľkej sme zazreli vojsko, ktoré tiahne od západu na Požeg, — povedal.

	— Joachimov brat, — ozvali sa chlapi.

	— Na hradby! — prikázal Ivan Okičský.

	O chvíľu dievčatá osameli.

	— A zasa boj, — vzdychla Doria. Tajany sa táto udalosť očividne nedotkla.

	— Kam zaletela tvoja myseľ, Tajana?

	— Dobre si si prezrela Borivoja?

	— Pravdaže. Hneď som si spomenula, ako ti kráľovná opisovala rytiera Sokola. Hodí sa to na Borivoja. A tak čudne sa na teba díval!

	— Ale jeho hlas je iný a rytier by sa tak na mňa nedíval!

	— A predsa si sa zachvela, keď si ho uvidela.

	— Lebo prišiel stadiaľ, kde je on…

	— Kedysi som ti nerozumela. Vždy som sa čudovala, ako môžeš tak milovať. Dnes to už chápem. Prečo to len muselo prísť? Prečo som ťa musela pochopiť?

	 

	Na druhý deň ráno znovu zavrešťali trúby, rozrachotili sa vrhače kameňov a zahvižďali šípy.

	Celé dva dni trvala bitka a ešte sa nerozhodlo o víťazovi.

	Keď svitol tretí deň, zjavil sa na severnej strane pahorku malý oddiel s vysoko vztýčenou kráľovskou zástavou. Ich trúbenie vzbudilo pozornosť aj dobyvateľov hradu, aj tých, čo ho bránili.

	Knieža Ivan a Ratimír, chránení štítmi, sa dívajú z hradieb. Zrazu začali dobyvatelia dole ustupovať pred blížiacim sa kráľovským oddielom.

	— Opúšťajú bojisko? To je čudné, kráľovič!

	— Nepriateľ zastavil útok, nebudeme mrhať svojimi silami.

	A vydali patričné rozkazy. Na hradbách zavládol pokoj.

	O chvíľu oznámili veliteľom, že pred hradom čakajú dvaja jazdci s kráľovskou zástavou.

	— V mene kráľa a kráľovnej! — ozval sa hlas zdola.

	— Otvorte bránu! — prikázal Ratimír. — Nech vojdú!

	Kým ich vpustili, kráľovič zvolal do dvorany všetky kniežatá a šľachticov.

	Poslov uviedli dnu, kde kráľovičovi Ratimírovi odovzdali listinu s kráľovskou pečaťou.

	— A tento list je pre kniežaťa Okičského, — povedal posol.

	— Kto mi ho posiela?

	— Knieža Szemere.

	— Počkajte na odpoveď.

	Posli opustili dvoranu.

	Všetkých zlákala horúčkovitá zvedavosť. Obstali Ratimíra a kniežaťa Ivana. V hrobovom tichu bolo počuť, ako odstránili pečate.

	Oči prítomných sa upierajú na Ratimírovu tvár, či sa im nepodarí uhádnuť z nej obsah listu. Zdá sa im, akoby sa mu tvár pokryla hustým závojom. Naraz podal list Ivanovi a povedal:

	— Kráľovná ešte nevie, že Joachim padol. Napriek tomu je list vážny.

	Knieža začal čítať:

	 

	Všetkým chorvátskym kniežatám a šľachticom!

	S ťažkým srdcom sme prijali smutnú správu o neposlušnosti podaktorých urodzených, dosiaľ nám vždy oddaných kniežat a šľachticov. Preto sme splnomocnili nášho palatína Joachima Pektara, aby prinútil k poslušnosti všetkých, čo sa chcú vymaniť spod našej moci. Udalosti však rozhodli inak. Vojvoda Béla nahovoril českého kráľa Otakara, aby sa pomstil, že sme ho neprijali za spoluvládcu. Otakarovo vojsko, ktoré čakalo na hraniciach, aby protizákonne dosadilo na trón vojvodu Bélu, ich prekročilo. Kráľ Otakar nám vyhlásil vojnu. Odkázal nám, že sa nezastaví, kým nebude mať vo svojej moci celé naše kráľovstvo od severu až k moru.

	Vznešené kniežatá a šľachtici! V tejto rozhodujúcej chvíli Vás vyzývame, aby ste zastavili boj. Rozkazujeme nášmu palatínovi Joachimovi a všetkým našim veliteľom, aby bezpodmienečne prestali útočiť na vzbúrencov, ktorých týmto vyzývame, aby vstúpili do boja na obranu kráľovstva a svojej krajiny. Z tohto dôvodu naše rozhodnutie, aby im boli odňaté majetky, rušíme. Odpúšťame im neposlušnosť a sľubujeme, že ak sa pripoja k nám v hrdinskom boji s nepriateľom, potvrdíme všetky požiadavky snemu, ktorý bol v tomto roku na Griči. Len čo obdržíte tento list, nech sa v prítomnosti palatína Joachima, kniežaťa Petra z Pakraca, kniežaťa Ivana Okičského a Pavla aj Štefana Baboničovcov podpíše prímerie, ktoré skoncuje s nepriateľstvom, aby sme spoločne mohli pozdvihnúť meče proti Otakarovi.

	 

	Knieža dočítal. Ozvena jeho hlasu sa stratila v úzadí dvorany. Zagorský knieža protestuje:

	— To všetko je lož! Kráľ Otakar nechce ani nás, ani naše more. Kráľovná nás klame. Máme jej pomáhať ratovať slabomyseľného syna, skazenú kumánsku krv! Nikdy!

	— Hrdinstvo od nás chce! — zvolal knieža Babonič. — A keď prelejeme svoju krv, tak nám znovu bude brať majetky, slobodu aj životy!

	Podaktorí mlčia, iní mu prisviedčajú. Ratimír nepovedal ani slova.

	— Čo píše Szemere? — spytujú sa kniežaťa Okičského.

	— Čo nám už povedal knieža z Pakraca. Vraj je hlboko zarmútený, že vojvoda Béla nezasadol na uhorský trón, ale že sám si je na vine, lebo váhal. Teraz, keď jeho otčim Otakar udrel na Uhorsko, každý musí brániť svoj domov a svoju vlasť. Vyzýva nás, aby sme sa proti nemu postavili. Píše: „Otakarova vláda sa nepáči ani českým poddaným. A nám by bolo ešte horšie.“ Však si to prečítajte. — A podal im list.

	Chvíľu čítali. Bolo počuť iba šuchot papiera.

	— Našej krajine nehrozí nebezpečenstvo, — ozval sa knieža Babonič po chvíli, — naopak, Otakarov útok nám prichádza vhod. Vyšlime k nemu svojich poslov, podporme ho a on podporí nás.

	— Nech rozhodne kráľovič.

	— Nie, bratia! — odpovedá Ratimír. — Rozhodnutie ponechávam vám. Aby mi nikto raz nevyčítal, že som usiloval o moc. Rozmyslite si to dozajtra a dohodnite sa. Ja vám budem iba radiť, ak sa mi vaše rozhodnutie bude zdať nesprávne.

	A Ratimír opustil dvoranu.

	Radili sa čoraz živšie, hlasnejšie a prudšie. Ich návrhy sa stále viac rozchádzali s kráľovniným.

	— Teraz, keď sme zvíťazili, keď máme pred sebou rovnú cestu a iste aj podporu kráľa Otakara, teraz by sme mali cúvnuť? — zvolal knieža Okičský s takým zápalom, aký uňho dosiaľ nevideli. — To by značilo vyhnúť sa šťastiu, ktoré nám ide v ústrety, obísť ho!

	— Nik so zdravým rozumom by to nespravil, — vyhlásil Pavol Babonič.

	— Za nič na svete! — zastrája sa zagorský knieža. — Budeme bojovať s Joachimovým bratom…

	— Bojovať, bojovať!

	— Návrh kráľovnej odmietneme, — dohodli sa napokon.

	Na druhý deň ráno pozvali kráľoviča Ratimíra, aby spoločne pripravili odpoveď kráľovnej. Ratimír sa s nimi pozdravil, vypočul ich a súhlasil s ich rozhodnutím.

	— Len čo vyšleme ku kráľovnej posla, pokračujeme v boji. Oznámime jej, že sme sa odtrhli od uhorského kráľovstva a že odteraz máme svoje vlastné kráľovstvo, — povedal knieža Finta.

	— Správne, správne! — pridali sa ostatní.

	Kniežaťa Okičského poverili napísaním listu. Keď ho dokončil, udrel naň pečať.

	— Hotovo! — vydýchli si uľahčene.

	— Nech žije kráľ Ratimír! — volajú s nadšením.

	Všetci sú v takom vytržení, že ani nezbadali kastelána, ktorý uviedol do dvorany dvoch šľachticov. Podľa zaprášeného oblečenia bolo prítomným na prvý pohľad zrejmé, že prichádzajú zďaleka.

	Vrava utíchla. Zagorský knieža Finta sa poponáhľal k hosťom a zvolal:

	— Bratia, to sú moji priatelia! Majetky majú pri Varaždíne na Dráve. Ako ste sa dozvedeli, že sme tu?

	— Celý národ rozpráva o tom, že sa tu bojuje s Joachimom. Boli sme na Ozaľgrade a odtiaľ nás poslali sem, — vysvetľuje jeden zo šľachticov.

	— A priviedli ste aj svoje vojsko? — spýtal sa knieža Finta.

	— Nemáme ani poddaných, ani výzbroje. Ba ani strechy nad hlavou!

	— Čo ste vyhoreli? — čuduje sa Finta.

	— Ešte horšie! Z ničoho nič udrelo na nás vojsko kráľa Otakara a obsadilo náš kraj. Na Griči sme počuli, že prenikli dokonca až na Samoborský hrad a zmocnili sa ho. Kráľovskému kastelánovi vraj povedali, že hrad vystaval Otakar a kedysi sa ho na želanie kráľa Štefana zriekol, ale že teraz si ho berie nazad, lebo čochvíľa obsadí celé Chorvátsko. Prichádzame za slávnym a múdrym kniežaťom Okičským, aby nám poradil, čo robiť.

	Nikto sa nehne, všetci ani čo by zamreli. Ivanovi to pripadá, akoby sa zrútil zo skaly, na ktorej ešte len pred chvíľou tak pevne stál.

	V očiach prítomných pohasol oheň, z tvárí sa im vytratilo nadšenie.

	— Čo teraz, kráľovič? — spytujú sa.

	Ratimír vstal. Je pokojný, akoby sa nič nebolo stalo.

	— Bratia, ako vidíte, náš nepriateľ a zajatec Peter z Pakraca mal pravdu. V boji proti Joachimovi a Rudolfovi Habsburskému zabudol Otakar na svojich spojencov. Knieža Okičský vie, ako často som uvažoval, či sa naňho dá spoľahnúť. V skutočnosti si nespravodlivo prisvojil aj Babenbergovo dedičstvo. Vieme, že ani českí poddaní nie sú spokojní s jeho vládou, ani s jeho správaním k spojencom. A my by sme mali k nemu posielať poslov po tom, čo už obsadil náš majetok? Vylúčené! Ja, bratia, netúžim po ničom inom, len aby sme sa zbavili každého nepriateľa, nech je to hockto! Chceli sme zo seba striasť jedno jarmo, a hľa, už nás čaká druhé? To, čo sme teraz počuli a čo nám včera oznámili posli, núti ma vyriecť slová, ktoré nikdy neodvolám, ani nepopieram a budú osudné.

	Všetci napäto počúvajú.

	— Bratia! Beriem späť sľub a prísahu, ktorú ste mi zložili! Choďte a bráňte svoje domovy, bráňte našu krajinu pred spojencom, ktorý nás podlo oklamal! Pristúpte na návrh nepriateľa — kráľovnej a kráľa, iné nám nezostáva. Oboje je zlé, ale vyberte si menšie zlo. Joachima už niet, najväčšia hrozba sa pominula. Chráňte svoju vlasť! Udrela ťažká hodina, buďme svorní, aby sme neboli otrokmi. Kráľovná musí potvrdiť požiadavky nášho snemu. Teraz vás volá vlasť, aby ste ju zachránili pred kráľom Otakarom, a to čím prv!

	Rozhostilo sa ťaživé ticho. Potom sa ozvali vzdychy a preklínanie zradcu.

	Pomaly sa všetci porozchádzali.

	Zostal tam len Ratimír s Ivanom a s Pavlom Baboničom.

	Ivan v nemom zúfalstve ešte stále upiera oči na dvere, kadiaľ vyšli šľachtici. Sklamaný, zdrvený hodil sa na stoličku a skryl si tvár.

	Všetci traja mlčia. A predsa akoby sa v ich mlčaní ozývali kliatby. Ratimír podišiel k Ivanovi.

	— Knieža môj, kto veľa chce, veľa stráca. Menšie túžby prinášajú menšie sklamania! Vždy som bol pripravený na túto chvíľu.

	— Tak načo to všetko bolo? Načo boli všetky tie plány, prebdené noci? Načo toľká námaha, toľko premrhaných síl, toľko obetí, toľko utrpenia, zrieknutia sa vlastného šťastia, toľko potlačených túžob? Načo sme prelievali krv, načo boli všetky tie obete a boje, ktoré sme museli pretrpieť?

	— Celý život je zápas a porážky, drahý knieža.

	— Nespravodlivo, nečestne si s nami zahráva osud.

	— Kým svet svetom bude, nezmení sa to.

	— Ach, koľko zla spôsobil ten nešťastný Béla!

	— Aj bez neho by sme boli dosiahli cieľ, keby sme si sami nepodkladali nohy. Kto by nám mohol uškodiť, keby sme všetci boli jednej mysle? Ani Béla, ani Otakar, ani Joachim! Svornosť je most, po ktorom prichádza sloboda.

	— Prečo sa už nedá postaviť, kráľovič?

	— Premeškali sme ten vhodný okamih, keď sme mohli obnoviť Tomislavovo kráľovstvo. Jediný okamih!

	— To znie ako najčernejšie proroctvo, — povedal Ivan a zaboril si ruky do hustých hnedých vlasov.

	— Vstaňte, knieža, — vyzval ho kráľovič. — Teraz nám treba podpísať mierovú dohodu a zajtra na svitaní je rad na nás, aby sme opustili tento kraj. Okičgradu sa budú chcieť zmocniť vojaci kráľa Otakara, preto vašu sestru ukryjeme na môj Kneginjac. A vy, knieža, choďte, je čas, aby ste vykonali niečo aj pre seba.

	— Pre seba?

	— A nie?

	— Nie, kráľovič.

	— V tom prípade odnesiete s Pavlom Baboničom kráľovnej Alžbete písomný dokument, ktorý jej odovzdáte pod podmienkou, že potvrdí požiadavky gričského snemu. A potom pôjdeme brániť hranice našej krajiny! Ešte vás prosím, knieža, priveďte mi dievčatá, musím im oznámiť svoje rozhodnutie.

	Zroneným hlasom vyrozprával Ivan sestre i Tajane, prečo majú odísť na Kneginjac. Keď vošli do kráľovičovej komnaty, nebolo tam nikoho. No sotva Tajana vkročila, zarazila sa a vykríkla. Zastala aj Doria. Na stole pred nimi ležala Sokolova prilba…

	— Vari je tu rytier? — začudovala sa Doria.

	Tajana sa obrátila k Ivanovi, ale nedočkala sa odpovede. Dušu jej naplnila nejasná predtucha. Rozkazovačným tónom sa ho spýtala:

	— Knieža, vy viete, prečo je tu tá prilba? Prosím, odpovedzte! Nesmiete klamať, nebolo by to rytierske. Musím to vedieť!

	— Priniesli ju sem po boji.

	— Po boji? Kedy?

	— Pred týždňom.

	— A rytier? Kde je?

	— Odniesli ho na Kráľovu Veľkú!

	— Odniesli? Je ranený?

	Ivan sa na ňu rozpačite podíval.

	— Tak sa spýtam otca, ten mi to musí povedať, — vyhlásila Tajana a pokročila k dverám.

	Knieža jej zastal cestu a rozhodne sa ozval:

	— Ľutujem, že mi pripadla táto smutná povinnosť: rytier hrdinsky skončil svoj život na bojisku!

	Tajanine veľké čierne oči pohasli, bledá tvár ešte väčšmi zbelela. Nohy sa jej podlomili. Tackavo pristúpila k stolu, vzala prilbu a privinula si ju na hruď. Potom klesla na kolená a rozplakala sa.

	Kľačala s rytierovou prilbou v náručí ako pri jeho hrobe a na strieborného sokola padali slzy.

	Knieža Ivan sa odvrátil a sklonil hlavu.

	— Vari sa celý svet na nás rúca? — vzdychla si Doria. — Tajana, vstaň, príde kráľovič. Zarmútiš ho, — napomenula ju.

	Tajana sa zdvihla a odložila prilbu na stôl. V očiach sa jej lesknú slzy.

	Zvonku sa blížia kroky kráľoviča. Tajana si chytro zotrela slzy. Keď vošiel Ratimír, pokúsila sa usmiať. Oznámil im, kedy sa vydajú na cestu. Potom mu padol zrak na prilbu a obrátil sa k Ivanovi:

	— Dal som si ju priniesť. Chcel som si ňou ozdobiť komnatu, ale teraz bude zdobiť hrob našich nádejí!

	Tajana rozochvená opustila miestnosť. Len čo sa vrátili, začala ukladať šaty do truhlice. Doria jej nevládala pomôcť, zrazu ju pochytila triaška. Odkedy jej oznámili, že pôjde na Kneginjac, videla pred sebou iba Lobor — zámok na vysokom kopci. Musia ísť pod ním! Nevedela sa striasť tej myšlienky.

	— Čo sa tak náhliš, Tajana? — spýtala sa jej Doria.

	— Ďaleko, len ďaleko odtiaľto, ta, kde niet ani stopy po ňom!

	— Vtedy počas boja sme ho videli posledný raz. Potom sa nám stratil. Asi vtedy padol.

	— Knieža je všetkému na vine!

	— Čomu? — spýtala sa Doria.

	— Že som s rytierom nemohla hovoriť, že som ho pred bojom nevidela. To on mu prikázal odísť z hradu, keď sme sa sem vrátili. Aké má kruté srdce!

	— Tajana, nehnevaj sa na Ivana, bol taký nešťastný, keď si plakala.

	— Nikdy mu to nezabudnem!

	Doria hľadala slová, ktorými by ju utešila a obránila brata. No priveľmi bola zaujatá sama sebou. Tajana ďalej ukladala veci do truhlice a šepkala:

	— Už aby tu bol zajtrajší deň! Len ďaleko, čo najďalej odtiaľto, kde na každom kroku vidím jeho! Doria, ja to neprežijem!

	A dve dievčenské srdcia sa privinuli jedno k druhému, každé so svojím bôľom…

	NA ZÁMKU KNEGINJAC

	Ticho šumí jesenný dážď. Jeho čľapot preniká oblôčikom do veže. Tajana s Doriou sedia na lavici pokrytej vankúšmi pod okenným oblúkom a dívajú sa na vzdialené kopce. Mlčia. Tajanine čierne oči sú plné smútku, v Doriiných sa skrýva túžba.

	— Ako ticho je v otcovom zámku, Tajana! Až priveľmi ticho. Akoby sme vošli do krypty…

	— To je dobre. Tu budem môcť myslieť, stále myslieť…

	— Čím viac myslím, tým väčšmi ma to trápi…

	— Lebo nevieš, čo bude, Doria. Ale ja už viem všetko… Ticho a žiaľ…

	V pľušti na ceste sa zjavili jazdci.

	— Kto to ide?

	— Ivan s kniežaťom Baboničom sa vracajú z Varaždína. Už pozháňali priateľov do boja, zostaneme samy…

	— Som tomu veľmi rada!

	— Tajana, tvoje slová ma bolia aj pre Ivana.

	Tajana sa len díva do diaľky a mlčí. Doria sa znovu ozvala:

	— Zajtra odchádza do boja aj knieža.

	— Neželám mu nič zlé, to si nemysli. Nech sa vráti už kvôli tebe!

	— A keby sa vrátil kvôli tebe, počkala by si naňho a vzala si ho za muža?

	— Nie! Nikdy!

	— Dobre. Chápem ťa. Ale aj tak by som bola rada, keby si sa pred odchodom s ním pozhovárala. Je nevinný.

	— Nie, nie, nemôžem! Nechcem s ním hovoriť ani o rytierovi, ani o ničom inom. Nežiadaj to odo mňa, Doria, je mi tak ťažko.

	— Nehnevaj sa na mňa, Tajana. Mám brata rada a je mi ho ľúto. Iste sa preto trápi. Mám ho rada, veľmi rada, ale nikdy sa mi nepodarilo nazrieť mu do duše. No verím, že je šľachetný.

	— Dosť už o tom, Doria. Chcela som ti čosi pripomenúť. Ach, už viem! Celá si sa chvela, keď sme prechádzali popod Loborgrad.

	— Myslela som, že zamdliem. Všetci híkali: „Hľa, zbojníkov zámok!“ A báli sa, že nás ozbíja. To boli muky!

	Na suchom lístí na nádvorí šumí dážď. Pochmúrna jeseň zaľahla na krajinu aj na dievčenské srdcia.

	Vošla slúžka a oznámila Dorii, že ju očakáva brat. Kňažná zanechala Tajanu s jej myšlienkami.

	Keď vstúpila do Ivanovej komnaty, spýtala sa:

	— Volal si ma?

	— Chcem ti povedať čosi dôležité! Zajtra odchádzam na bojisko a ktovie, či sa vrátim.

	Objala ho okolo krku.

	— Nehovor tak, neznesiem to.

	— To som náhodou vypustil z úst…

	— Aspoň ty buď veselý, Ivan, keď všetci ostatní sú takí smutní.

	— Myslíš Tajanu?

	— Aj ju.

	— Čo povedala?

	— Viní ťa, že v Požegu nevidela rytiera, lebo si ho poslal z hradu preč, len čo sme prišli, a že sa s ňou pred bojom nerozlúčil.

	— Nerozlúčil? Veď sa s ňou navždy rozlúčil na Ozaľgrade! Tak to bolo dohovorené. On slovo dodržal. No dobre, — súhlasil napokon, — pozhováram sa s ňou.

	— Zaťato tvrdí, že by sa s ňou bol pred bojom rozlúčil, ale ty si to prekazil.

	— Priveď ju, nech sa porozprávame.

	— Nepôjde.

	— Tak idem ja za ňou!

	— Ivan, bolo by lepšie, keby si nechodil!

	— Prečo?

	— Keď som jej navrhla, aby sa s tebou pozhovárala, rozhodne to odmietla.

	— Nechce so mnou hovoriť?

	— Ani počuť o tom nechce!

	Knieža prekvapene pozrel na Doriu. Potom prešiel zopár krokov, a keď sa priblížil k sestre, zbadala na ňom zmenu. Z jeho tváre sálal chlad.

	— Nuž dobre, Doria! Nepovedz jej o mne ani slova. Som rád, že sa so mnou nechce zhovárať. Nemám jej čo povedať. Zato by sme sa mali porozprávať my dvaja. Keby som neodchádzal, mlčal by som o tom aj naďalej. Úbohý vojvoda Béla, pekný, rojčivý mládenec, ale nebol schopný vykonať v pravú chviľu, čo chcel, a ešte menej, čo sme chceli my. Keď odchádzal za tebou na juh, vyzvali sme ho, aby zaujal uhorský trón. Ale zadržal ho jeho český spoločník a odviedol nazad ku kráľovi Otakarovi. Vraj moje plány a plány našich sú prismelé. Vlastne ani neviem, čo s ním je, odkedy sa vrátil na sever. Ja však odchádzam do boja a rád by som odišiel s presvedčením, že si šťastná a máš spoľahlivú ochranu. Knieža Pavol Babonič ťa popýtal o ruku a ja som mu to sľúbil. Keby som padol, vezme si ťa a bude ti oporou až do smrti.

	Nečakaný návrh ju zaskočil. Ani sa nepohne, akoby ju zasiahol smrteľný úder. Nehybne sa díva na stenu oproti pokrytú štítmi.

	Kým Ivan pokračoval, stačila sa prebrať z ohúrenia.

	— Vojvodu si neľúbila. Ale viem, že si rada prijímala pozornosť kniežaťa Pavla, tak iste rada prijmeš aj jeho popýtanie. Ešte dnes vyhlásim pred kráľovičom vaše zasnúbenie a potom so spokojným srdcom pôjdem…

	Pozrel sa jej do tváre a čakal na odpoveď. Doriino mlčanie bolo pridlhé.

	— Nuž, súhlasíš, aby sa vaše zásnuby odbavili ešte dnes?

	Trochu ustúpila a obrátila sa k bratovi.

	— Moje srdce mlčí…

	— Keď mňa nebude, tvoje srdce si pomaly zvykne na mladého, odvážneho kniežaťa. Pavol si ťa na Požegu obľúbil a ani jeho nie je ťažké si obľúbiť.

	— Ťažké to nie je, uznávam…

	— Tak súhlasíš, — zakončil Ivan a vstal.

	— Ivan, počkaj!

	Aj Doria vstala a pokúšala sa byť celkom vyrovnaná.

	— Spomínaš si, čo som ti vlani prezradila na Okičgrade? Ujec Matijas ma prinútil, aby som sa zaprisahala, že vstúpim do kláštora. Tajana ma vtedy presvedčila, že prísaha neplatí, lebo bola vynútená. Zasnúbila som sa s vojvodom. Teraz vidím, že ma osud tresce za nesplnenú prísahu. Ivan, cítim len jednu jedinú túžbu: utiahnuť sa do kláštora. Splním svoju prísahu. To je moja odpoveď, ináč nemôžem.

	Knieža k nej pokojne pristúpil a chytil jej ruky do svojich.

	— Doria, chápem tvoje obavy, ale keď všetky tieto udalosti upadnú do zabudnutia, budeš šťastná. V tvojich očiach horí mladosť, dusíš ju v sebe, potláčaš plameň vo svojom srdci. Máme to v krvi, obidvaja sa v tom ponášame na otca. Nikdy by som si neodpustil, keby som dovolil, aby si sa utiahla zo sveta. Musíš ma poslúchnuť, Doria!

	— Poslúchnem ťa vo všetkom, Ivan, ale v tomto nie! — zvolala zúfalým hlasom.

	Ruky mu ovisli. Jeho obočie sa trochu zvraštilo. Akoby sa mu v očiach zjavilo dávne podozrenie.

	— Doria, tvoja tvár je síce pokojná, no bledá ako tvoj perlový náhrdelník. Neverím, že chceš ísť do kláštora, aby si splnila prísahu! Neverím ti!

	Nevládala mu ďalej klamať.

	— To s prísahou je len výhovorka, však?

	— Nemôžem klamať, brat.

	— Prisahala si lásku niekomu inému, Doria?

	— Nie, nikomu!

	— A predsa sa ťa zmocnila akási neznáma hrôza. Vidím to v tvojom strašnom pokoji, v tvojich meravých očiach, cítim v tebe priepasť! Ty niekoho miluješ?

	— Áno!

	— Koho? Chcem vedieť pravdu!

	— Je zbytočné, aby som ti hovorila jeho meno, lebo nikdy mi ani vo sne nezišlo na um, že by som sa stala jeho ženou.

	— Prečo by si sa nemohla stať?

	— Delí ma od neho aj život, aj smrť.

	— Ani za života, ani po smrti sa s ním nemôžeš zísť?

	— Tak som to myslela.

	Všimla si, ako mu na ušľachtilom vysokom čele naskočili vrásky, a vycítila, že v jeho duši sa rodí temné podozrenie. V hlase mu znie vyhrážka:

	— On?

	Porozumel! Ale Doria ani tak nesklonila hlavu.

	Ivanovi odrazu vyleteli do vzduchu zaťaté päste ako kedysi na Okičgrade, keď ju po prvý raz začal podozrievať, že sa jej zapáčil zbojník. Už-už sa nazdala, že ju udrie, ale nepohla sa. Ruky mu dopadli na vlastnú hlavu a tĺkli ju, akoby sa za to chcel pomstiť sám sebe.

	— Ó, osud môj prenešťastný! Prečo si ma tak ranil? Čoho som sa to dožil? Že som ťa naprehliadol, Doria! Ale ty si sa ku mne túlila, zasnúbila si sa s vojvodom, usmievala si sa, dívala si sa mi do očí, a v srdci si nosila moju aj svoju hanbu — lúpežného rytiera, zbojníka! Kde sa len v tebe vzala toľká faloš?

	— Ivan, dovoľ mi, aby som bola k tebe úprimná. Sadni si a počúvaj. Vypočuj všetko od začiatku. Je pravda, nemohla som mu zabudnúť, že ma zo svojho zámku pustil nedotknutú. Počkaj, kým skončím, — zadržala ho, skôr než prehovoril. — Ty ťažko pochopíš, Ivan, ako sa vryje do duše dievčaťa, keď sa k nej muž, v ktorého moci sa ocitne, zachová čestne…

	Ivan sa stratil kdesi ďaleko, ale ona pokračovala:

	— No okrem pocitu vďaky a azda súcitu s jeho beznádejnou láskou nebolo v mojom srdci nič. Mrel za mnou. Keď vojvoda odišiel do Čiech, často som na Toma myslela. Aká škoda, že je zbojník, a prečo ma tak nemiluje vojvoda. Musela som si priznať, že ma nik nemiluje tak ako Tomo. A to je všetko, čo som vtedy cítila. Potom sme odišli na juh… Keď som ho stretla na pirátskej lodi, zhrozila som sa. A vtedy mi pomaly začal vnikať do srdca ako slnko do mora, keď zapadá. Zaplavil ho celé proti mojej vôli. Srdcu sa nedá rozkázať. Odrazu som pocítila, že je všetkému koniec. Bolo to ako búrka, ktorá sa priženie a ničí, láme, roznesie všetko, čo jej príde do cesty A predsa som sa pokúsila potlačiť svoje city a vydať sa za vojvodu. Ale on neprišiel. Na spiatočnej ceste nás zaplavila voda v jaskyni, kam sme sa skryli. Tomo ma vzal do náručia a pritúlil k sebe. Čo som vtedy pocítila, to by si pochopil len vtedy, Ivan, keby si sám miloval. Jeho blízkosť mi dala okúsiť, čo je láska…

	— Čo sa vtedy stalo?

	— Nič. Držal ma v náručí, a kým príval v jaskyni klesal, v mojom srdci stúpal, až ho celé zaplavil. Rozhodla som sa, že nepôjdem za vojvodu. Ach, Ivan, aké nešťastie je to pre nás obidvoch!

	— Pre zbojníka si chcela odmietnuť korunu?

	— Mám ho priveľmi rada…

	Ivan sa prechádzal, zalamoval ruky a horekoval:

	— Zbojník a kňažná Okičská! Nosíš vo svojom čistom srdci zločinca, lúpežného rytiera! Tvoj otec sa iste v hrobe obracia! Doria, ľudia budú hovoriť, že ťa diabol posadol.

	— Nik sa nikdy nedozvie, prečo sa kňažná Okičská utiahla do kláštora.

	Obrátil sa a zahľadel sa na ňu.

	— Tvoje krásne kráľovské telo by malo byť navždy zatvorené, vädnúť pre chlapa, ktorý sa bridí každému, kto začuje jeho meno? Aj keď sa nikto nikdy nedozvie, čím si pošpinila svoje srdce, ja ťa budem do konca života vidieť potupenú. Ty nevieš, Doria, aký bôľ ma bude zožierať.

	— Ivan, vypočuj ma a odpovedz mi. Bude ti ľahšie. Keby som sa bola zaľúbila do kniežaťa Krasinu, bolo by ťa to tiež tak trápilo?

	— Ako môžeš porovnávať kniežaťa Krasinu s Tomom?

	— Sú rovnakí! Krasina je obyčajný pokrytec a zbojník!

	— Doria, ty si sa zbláznila!

	— Neprerušuj ma. Zakázala som Tajane, aby kráľovičovi a tebe vyrozprávala, čo sa stalo, lebo by bola musela spomenúť aj Toma…

	A potom Doria rozpovedala, čo zažili u kniežaťa Krasinu, ako ich po ceste do Senja napadol a ozbíjal a potom ich obdaroval šatami, ktoré im bol predtým ulúpil. Ba spomenula Ivanovi aj kniežaťov pokus pripraviť ju o česť…

	Ivan sa zhrozil. Pritúlil si sestru na hruď, akoby ju chcel ochrániť pred útokom kniežaťa Krasinu.

	Držal ju v objatí a vypytoval sa jej na každú podrobnosť. Keď sa všetko dozvedel, zmĺkol. Napokon usadil Doriu na stoličku a dal sa chodiť po miestnosti, aby utíšil svoje rozhorčenie a hnev.

	— Dozvedel som sa hrozné veci. Ale ak je knieža Krasina zločinec, to ešte neospravedlňuje tvoju lásku k Tomovi.

	— To nie, ale utešiť ťa to môže. Ľahko som sa mohla stať kniežaťovou ženou a nikto, ani ty, ani ja, by nevedel, že som ženou zbojníka! Mnohí zbíjajú, len o tom nik nevie. Tomova povesť je horšia než on sám! Zlopovestný rytier Tomo nie je zločinec, za akého ho ľudia pokladajú. Očistí sa od svojej minulosti a ľudia mu odpustia, aj keď nezabudnú. Viem to, Ivan. Už by som nezniesla, aby ma vzal do náručia iný muž. Nie! Každý jeho dotyk by mi pripomenul tú chvíľu v jaskyni, keď sa prihnal príval a ja som spoznala, čo je láska. Celá som sa v nej utopila, aj on sa utopil, on, ktorý sa chveje už pri zvuku môjho hlasu…

	— On sa chveje!… Doria!

	Pochopila, že mu nemala hovoriť o Tomovej láske.

	Toto priznanie roznietilo v Ivanovi nenávisť k mužovi zlej povesti, čo vládne nad osudom jeho sestry, ktorú on tak vrúcne miluje.

	Doria to hneď oľutovala a uvažovala, ako by to napravila. Ale vtom postrehla v jeho tvári zmenu. Akoby objavil čosi, čoho sa dá chytiť.

	— Doria, pozri sa mi do očí. Tak! A teraz mi odpovedz. Vedela by si aj naďalej milovať človeka, ktorý prijal podlý návrh zabiť tvojho brata?

	— Nie!

	— A predsa ho miluješ!

	— Brat môj! Nesmieš zabíjať vo mne cit slovami, za ktoré sa nemôžeš zaručiť svojou cťou.

	— Ale ja za ne ručím!

	Len-len že neodpadla. Ivan ju zachytil a položil na stoličku. Tvár jej smrteľne zbledla.

	— Ivan… Ivan!

	— Dávam ti čestné slovo, že vravím pravdu. Kráľovič Ratimír ti to dosvedčí. Vypočuj ma, Doria. Keď ste odišli s Tajanou do Senja, vybrali sme sa jednej noci presviedčať ľudí, aby vstúpili do nášho vojska. Na akejsi čistinke sme stretli Olivera. Celý popálený vybehol z horiacej koliby. Všetci sme mali na tvárach kukly. Pristúpil som k Oliverovi. Chcel som využiť jeho slabosť a dozvedieť sa od neho, čo kujú na kráľovskom dvore. Aby som z neho ľahšie vytiahol pravdu, predstavil som sa mu ako jeho priateľ Tomo. Hneď mi začal nadávať: „Si zradca, Tomo! Sľúbil si, že počkáš na kniežaťa Okičského, až sa bude vracať z Griča, a zabiješ ho! Len čo si však zbadal sprievod kňažnej Okičskej, zradil si ma!“ A stále opakoval to isté. Z toho som vyrozumel, že Tomo s Oliverom čakali na mňa vtedy v zime na ceste. Pamätáš sa? Ty si práve vtedy odchádzala do Čiech za vojvodom. Prepadli ťa templári, a Tomo, keďže ťa miloval, ťa zachránil. Uznávam to. Na mňa čakal na príkaz ujca Matijasa. To mi prezradil Olivero v presvedčení, že hovorí s Tomom. Ešte sme sa chvíľu dohadovali o vražde, ktorá sa neuskutočnila, len aby som sa dozvedel, ako to presne bolo. Je to čistá pravda, prisahám ti! Verím, že ťa Tomo ľúbi, ale mňa chcel zabiť a aj by ma bol zabil, keby si mu nebola prišla do cesty ty a keby ma nebol niekto neznámy, čo do toho bol tiež zapletený, upozornil. Chcel ťa pripraviť o brata! To si zapamätaj!

	Toto poznanie ju celkom zničilo. Nepomohla jej ani láska. Ivan neklame. Ani Olivero nemohol klamať, veď bol presvedčený, že sa zhovára s Tomom.

	— Tomo ťa ľúbil, Doria, ale mohol chcieť aj smrť tvojho brata, aby si ťa ľahšie získal. A kto zabíja, prečo by za to nevzal aj peniaze?

	— Nie, to nemohol! Nebral nič ani od pirátov. On by ťa nezabil!

	— Pokojne o tom uvažujem. Verím, že dnes by ma už nezabíjal, lebo je celkom posadnutý láskou k tebe. Ale vtedy na to pristal a čakal na mňa! Svoj rozhovor s Oliverom som hneď vyrozprával kráľovičovi aj iným. Spýtaj sa ho, Doria.

	— Verím ti.

	— Miluješ človeka, ktorý zákerne striehol na tvojho brata, aby ho… — knieža nedokončil.

	Schúlila sa do seba, akoby sa na ňu zrútila povala, a odpadla Ivanovi do náručia.

	Vystrašený jej začal trieť spánky.

	— Sestrička, drahá sestrička!

	Dýchala sťažka a premáhala mdloby.

	— Nikoho nevolaj, zostaneme so svojim nešťastím sami, sami! — šepkala.

	Trvalo dosť dlho, kým sa spamätala zo strašného úderu. Ivan jej držal hlavu v náručí a pohládzal ju po vlasoch. Otvorila oči a zadívala sa do jeho, zvlhnutých dojatím.

	— Neboj sa, brat môj, neopustím ťa. Nepôjdem do kláštora.

	— Vytrieš navždy zo srdca meno Čierny Tomo?

	— Áno, vytriem!

	Stál vedľa nej a hladil ju po vlasoch a po bielej tvári. Potom ho Doria objala okolo krku a rozvzlykala sa nad ním, nad sebou, nad svojím raneným srdcom…

	A DUŠU ZACHVÁTILA BÚRKA

	Za chladného slnečného dňa vyšli si dievčatá zajazdiť po lesných cestičkách. Za nimi ide sprievod. Tajana smutne pozoruje les. Holé konáre otvárajú jej výhľad na tichý zámok Kneginjac. V jej pohľade niet života. Celý jej krehký zjav pripomína zhasnutú sviečku. Vedľa nej cvála Doria. Oči jej horia ako v horúčke. Tvár má mŕtvolne bledú, pochudnutú. Modré plátenné šaty z nej padajú. Jej mladé telo sa zmieta v búrke.

	Dievčatá mlčia. Od istého času sa málo zhovárajú. Každá má svoje trápenie. V noci prelievajú do vankúša horké slzy. Aj vo dne smútia.

	— Doria, poď bližšie, nech nás nepočujú, — oslovila priateľku Tajana. — Ťažko mi je. Odkedy sme samy, akosi sa mi vzďaľuješ. Prečo?

	— To osud nás vzďaľuje. Ty žiališ za mŕtvym rytierom, ja pochovávam živého. Je to ťažšie, ako plakať nad hrobom.

	— Daromne ho pochovávaš. Čím hlbšiu jamu kopeš, tým hlbšie do nej padáš.

	— Z čoho tak súdiš, Tajana?

	— Každé ráno máš nevyspaté, od plaču červené oči. Ješ, len aby si oklamala môjho otca. Márne ti niečo hovorím, tvoja myseľ je zaujatá Tomom väčšmi ako predtým.

	— Srdce sa ma po stý raz spytuje: je možné, že chcel zabiť Ivana? A odpoveď neprichádza. V tej strašnej chvíli, keď mi brat všetko vyrozprával, verila som tomu. No len čo odišiel, začalo sa moje trápenie. Verím bratovi, ale aj svojmu srdcu, ktoré Toma bráni. Aj verím, aj neverím. A to je sto ráz horšie, ako keď som verila. Vtedy som sa rozhodla, že vytriem Tomovo meno zo svojho srdca. Ale keď som tak chcela urobiť, zovrelo sa mi od bolesti. Bránilo sa, stenalo. Tajana, ja to neprežijem! Máš pravdu. Čím hlbšie Toma pochovávam, tým hlbšie padám za ním. Už to nie som ja. Búrka v mojom vnútri ma ženie ako našu loďku na mori. Alebo narazím na útes, alebo sa utopím!

	— Aké myšlienky ti to chodia po rozume?

	— Zhrozila by si sa, Tajana. Nechcem ťa znepokojovať, ale keby ma premohli, aby si vedela, že som…

	— Len dopovedz!

	— Je to odo mňa nepekné, nechcem tomu podľahnúť. Viaže ma láska k bratovi, sľub, ktorý som mu dala pri odchode. Musím ho dodržať a aj dodržím! Som z rodu, ktorý sa vie ovládať. Ivan mi to vždy pripomína.

	— Prečo nemám brata? — vzdychla si Tajana.

	— Máš bratranca. Odkedy je tu, neprestajne sa okolo teba vrtí.

	— Borivoj je dobrý chlapec, veľmi dobrý, ale predsa to nie je brat.

	— Z každého slova cítiť, ako mu na tebe záleží.

	— Veď preto by som bola radšej, keby tu nebol. Brat by sa so mnou aspoň rozprával o rytierovi, ale on sa tomu vyhýba, mlčí, nechce o ňom ani počuť.

	— Asi žiarli.

	— Brat by si ctil moju bolesť, ako si tvoj brat ctí tvoju.

	— Och, Tajana, bola si k Ivanovi nespravodlivá, veľmi nespravodlivá. Mala si sa s nim pozhovárať, keď odchádzal. Veľmi ma zabolelo, že si sa s ním tak chladne rozlúčila. Vari vie tvoje srdce aj nenávidieť?

	— Neviem, ale nemôžem byť k nemu milá.

	— Keby si na to mala dôvod, odpustila by som ti.

	— Mám a ešte aký!

	— To, že poslal rytiera na Kráľovu Veľkú, nie je dostatočný dôvod.

	— Mám ešte ďalší.

	— Prečo to predo mnou tajíš? Ivan tu nie je, nebudem mu to môcť prezradiť.

	Tajana sa obrátila k priateľke a spýtala sa:

	— Spomínaš si na ten deň, keď mi oznámil, že odmena za víťazstvo patrí jemu?

	— Áno. No a čo?

	— V ten deň rytier padol. Videli sme z veže, ako sa stratil. Knieža vedel, že zostal mŕtvy na bojisku. A predsa mi prišiel oznámiť svoje víťazstvo, žiadať svoju odmenu, hoci rytier, ktorý mu bol priateľom, tam ležal mŕtvy. Zachránil kniežaťa v Budíne zo zajatia, odporúčal ho kráľovnej, aby ho urobila svojím palatínom. Ale on na všetky dobré skutky zabudol a prišiel, aby mi oznámil svoje víťazstvo a získal odmenu!

	— A hneď ti daroval slobodu!

	— Nemal mi to ani hovoriť.

	— Naozaj tomu nerozumiem, neviem, prečo to urobil. Ivan si priateľov úprimne ctí, miluje ich…

	— Rytiera ani trochu nemiloval, keď mohol hovoriť o svojom víťazstve. Nuž a to je najväčší dôvod, prečo už k nemu nemôžem byť milá.

	Doria o tom dlho nepremýšľala. Trápili ju jej vlastné starosti, nevládala sa dlhšie sústrediť na čosi iné.

	Vyšli z tmavého lesa a Doria zabočila na cestu.

	— Tá cesta vedie na Grič. Aj popod Loborgrad, — poznamenala Tajana.

	— Vrátime sa.

	— Myslela som, že zájdeme až celkom k Dráve. Dnes s nami nie je ani otec, ani Borivoj, môžeme sa porozprávať, zaspomínať si…

	Pred sebou zrazu zbadali osamelého jazdca v meštianskych šatách.

	Ani jedna mu nevenovala pozornosť. Šiel naproti nim a ponížene sňal z hlavy klobúk.

	— Doria, pozri, kto to je!

	Spoznala veliteľa Tomovej družiny Kozáka. Srdce sa jej rozbúchalo. Nevedomky pristavila koňa.

	— Tajana, zavolaj ho k nám!

	Dievča naňho zakývalo. Kozák pricválal k nim.

	Doria sa ho ľahostajne spýtala:

	— Čo tu robíš, Kozák?

	— Vraciam sa domov.

	— Prečo? Opustil si svojho pána?

	Smutne pokrčil plecami.

	— On opustil mňa.

	Tajana sa nahla z koňa a pozrela sa mu do tváre. Doria sa ešte tichšie spýtala:

	— Prečo?

	— Všetkému je koniec!

	— Čo sa stalo?

	— Naposledy, keď zbojník Fric oraboval zámok na Belci, vydali sme sa za ním, chytili ho, všetko mu vzali a odovzdali gričskému súdu. Odvtedy nemáme čo robiť. Všetko, čo sme za šesť rokov nazbíjali, pán povracal tým, ktorým sme to vzali. Keď sme ich nenašli, daroval ich majetok chudobným. A teraz leží…

	— Je chorý? — spýtala sa Tajana.

	— Leží? — zachvela sa Doria.

	— Leží a chradne ako jeho otec. Ani mňa už nepotrebuje.

	Tajana sa spýtavo zadívala na Doriu, ktorá popchla koňa ďalej od jej, naklonila sa ku Kozákovi a pošepla mu:

	— Počkaj tu zajtra na svitaní. Zanesieš svojmu pánovi odkaz. Urobíš to?

	— Áno.

	— Tak choď a nikomu to nepovedz!

	Popohnala koňa a ten sa rozbehol po ceste.

	Podvečer zašla Doria za kráľovičom. Privítal ju s pokojným, veselým úsmevom.

	— Kráľovič, — ozvala sa, — rozhodla som sa pozrieť na Grič a na Ozaľgrad. Nezostanem dlhšie než dva týždne.

	— Ako vás mám pustiť, keď mi knieža kládol na srdce, že musíte byť tu.

	— Ale nepovedal vám, že ma chce zasnúbiť s Pavlom. Preto by bolo dobre, keby som sa zblížila s jeho matkou. Ivana to poteší.

	— Ak mi sľúbite, že sa o dva týždne vrátite.

	— Sľubujem.

	ROZRUCH V BUDÍNE

	Dvorana v kráľovskom paláci je preplnená. Po oboch stranách pozdĺž steny zaujali miesta predstavitelia troch krajín. Pestrosť bohatých uhorských odevov súperí s hýrivými farbami skupinky českých šľachticov. Uprostred stoja v rytierskom oblečení predstavitelia Chorvátska v čele s Ivanom Okičským a niekdajší Joachimovi prívrženci, ktorých vedie knieža z Pakraca. Tváre prítomných prezrádzajú starosti, únavu a prežité útrapy. Na tróne sedí Ladislav, zíva nudou a len-len že tam obsedí. Vedľa neho je kráľovná Alžbeta. Jej postava v purpurovom plášti je obrazom ženy, ktorej nepokoj posledných dní veľa ubral z pružnosti tela a vryl do jej tváre prvé vrásky. Unaveným hlasom číta kráľovské vyhlásenie, ktoré zostavil knieža Szemere. Je tu aj vojvoda Béla ako zástupca kráľa Otakara.

	V kráľovskom vyhlásení sa hovorilo, že po šiestich mesiacoch nepriateľstva medzi kráľom Otakarom a uhorským kráľom Ladislavom sa uzatvára mier, ktorý po úspešných rokovaniach podpísali obe strany prostredníctvom svojich zástupcov. Vyhlásenie vyvolalo výkriky súhlasu na všetkých stranách. Kráľovná potom pozvala prítomných na spoločné raňajky do jedálne a sama sa vzdialila.

	Predstavitelia zmierených strán prichádzajú jedni k druhým, aby si vymenili pozdravy a názory na vyhlásenie.

	Vojvoda Béla pristúpil ku kniežaťovi Okičskému. Jeho skľúčená, tvár prezrádza nepokoj a obavy. Na chvíľu sa mlčky zahľadel do Ivanových očí a potom zašepkal:

	— Som navždy prekliaty?

	— Prekliaty nie, ale opustený!

	— Radšej som mal zostať mŕtvy na bojisku!

	— Môj vojvoda, mali ste srdce plné nadšenia, citov, nádejí, nádherných plánov, ale vaša vôľa sa s nimi nevedela vyrovnať. Aj vtedy, keď som vám radil, vždy ste konali opačne!

	Vojvoda sklopil zrak, potom sa znovu pozrel na Ivana a úprimne sa priznal:

	— Môj otčim poslal so mnou Venceslava, ktorý nerozhodnosť mojej mladosti využíval na svoje ciele. A keď som si to konečne uvedomil, zakaždým už bolo neskoro, aby som to napravil.

	— Preto Doria prisľúbila svoju ruku Pavlovi Baboničovi. Len čo sa vrátim domov, bude svadba.

	— Knieža, ale ja som neodvolal svoje slovo, na základe ktorého som sa zosobášil s kňažnou prostredníctvom svojho prokurátora.

	— Tento zväzok som zrušil, len čo sme dostali správu o vojne s Otakarom a o vašej ceste k jeho vojsku.

	Vojvoda stál pred Ivanom bledý, zarmútený, zronený. Napokon zašepkal:

	— Teda porazený a opustený!

	— Nájdete zabudnutie v krajine svojho otčima.

	— Ženu si nájdem, to áno, ale zabudnúť na kňažnú, to nikdy!

	— Dosť už o tom. Naše srdcia sú už aj tak užialené. Povedzte mi radšej, prečo sa Otakar tak rýchle rozhodol ponúknuť mier? Nemá v tom prsty Rudolf?

	— Uhádli ste. Rudolf Habsburský bol veľmi prekvapený tou vojnou a ponáhľal sa dať dokopy svoje vojsko, aby udrel na Otakara. Babenbergovo dedičstvo pokladá totiž za svoje. Ale môj otčim sa ho rozhodol predísť a rýchle ponúkol Alžbete mier.

	— Čudujem sa kráľovnej, že jeho ponuku prijala.

	— Keď stratila Joachima, nemá sa už na koho spoľahnúť. Niekoho by hádam predsa len bola našla, pravda, z Chorvátov.

	— Nám už nedôveruje. A tak sme, drahý Béla, pokiaľ ide o naše krásne plány, zostali iba rojkami aj vďaka vašej pomoci!

	— Až priveľmi cítim, čo všetko som stratil, ale už je neskoro. Je to môj trest!

	Zmĺkli. Pristavil sa pri nich vojvoda Oldamur v nádhernom pestrom kumánskom odeve, poklonil sa a oslovil Ivana:

	— Prichádzam, knieža, v mene svojej ženy Orchidy.

	Vojvoda Béla sa rozlúčil s kniežaťom Okičským a vzdialil sa.

	Ivan sa láskavo ozval:

	— Blahoželám vám k takej krásavici a myslím si, že pristane len k vám.

	— Kedysi som odmietol jej ruku. Veď viete, že aj ona blaznela za rytierom Sokolom.

	— Len za jeho kuklou. Áno, také časy žijeme, že ak si chlap zakryje tvár a vyvedie zopár pochabostí, ženy by si za ním oči vyplakali aj srdce mu dali, no zvyčajne to netrvá dlho. Ale chceli ste mi odovzdať akýsi odkaz.

	— Áno. Orchida mi prikázala: „Povedz kniežaťovi Okičskému, že hlboko ľutujem svoje sprisahanie s Joachimom proti nemu vtedy v Požegu. Keby som to nebola urobila, všetko by bolo ináč. Knieža vedel, že som Joachimovi prezradila, čo naňho chystajú s kniežaťom Szemerem v Budíne, a predsa to pred kráľovnou zamlčal. Bola by ma hneď dala popraviť.“ Nuž, knieža, vašej rytierskosti môžem ďakovať za to, že Orchida žije. Prijmite moju úprimnú vďaku!

	— Och, vojvoda Oldamur, želám vám, aby ste boli šťastný.

	— Minulý štvrtok som sa takmer dostal do temnice, ba dokonca na popravisko, keď som bránil svoje šťastie! Bolo by dobre, knieža, keby ste mi venovali ešte chvíľku, aby som vám to vysvetlil. Týka sa to celého kráľovstva, uhorského aj chorvátskeho.

	Vážnosť, s ktorou to Oldamur vyslovil, prinútila Ivana, aby s ním prešiel do vedľajšej miestnosti.

	— Tak čo sa vlastne stalo?

	— Najprv sa musím zmieniť o Alžbete. Nebojte sa, knieža, budem voliť opatrné slová. Tu na dvore je istý mládenec. V Požegu ho volali kastelánom, ale v skutočnosti bol len kastelánovým sluhom.

	— Jakob Poničev?

	— Áno, on. Nedávno Ladislav znovu vypil priveľa vína a začal hľadať Jakoba. Strašne ho nenávidí, a keď si vypije, volá ho kráľovniným frajerom. Ten mu odvrával, podaktorí tvrdia, že veľmi hrubo, a tak kráľ zašiel za kráľovnou a vyhlásil: „Alebo pôjdem z dvora ja, alebo ten sluha!“ Kráľovná vraj Ladislavovi odvetila, že môže ísť, kam sa mu zachce, ale že Jakob Poničev zostane. Jedného dňa sa prihnal kráľ so svojím sprievodom do kumánskeho tábora a dopustil sa strašných vecí.

	— V opitosti to nie je, žiaľ, nič výnimočné.

	— Rozumiem, ale počúvajte ďalej. Ladislav začal vystrájať ako vtedy, keď dovliekol do nášho tábora šťastenu Tajanu. Sám som ju zachránil pred Ladislavovým zneuctením a ona mi vtedy sľúbila, že ma Orchida bude milovať. A vidíte, napriek všetkému ma naozaj ľúbi a je moja. Keď Ladislav videl, že sa Orchida ku mne správa milo, vtedy už bola mojou ženou, vybuchol a rozkázal, aby ju okamžite priviedli k nemu. Potom jej povedal: „Len preto, aby som Oldamura zahanbil, budeš teraz moja!“ No ja som pribehol, schmatol ho za krk a zvolal: „Ty nie si kráľ, ty si skazená sviňa! Buď odídeš, alebo ti týmto nožom odrežem hlavu!“

	— Čo urobil?

	— Zľakol sa a odišiel, ale keď si sadal na koňa, vykríkol: „Krvavo sa ti pomstím!“ A teraz počúvajte, knieža. Povedzte kniežaťovi Szemeremu toto: Kumáni sa zaprisahali, že ak Ladislav bude obťažovať ich ženy, dopichajú ho nožmi a pohodia na cestu. Že tak urobíme, na to prisahám!

	Ivan s Oldamurom sa ešte dlho rozprávali o Ladislavovi, kým ich nepozvali do jedálne.

	Po raňajkách všetci predstúpili pred kráľovnú. Povedala im zopár milých slov a obrátila sa k predstaviteľom Chorvátska:

	— Vy čakáte, aby som splnila svoj sľub a potvrdila požiadavky vášho snemu. Vďačím vašej udatnosti v boji za veľa, a tak vám dávam tento písomný súhlas so všetkým, na čom ste sa uzniesli vlani na gričskom sneme.

	Listinu odovzdala kniežaťovi Okičskému. Ivan ju prevzal a poklonil sa Alžbete. To bolo jediné, na čo čakal a prečo súhlasil, že pôjde s priateľmi na kráľovský dvor. Hneď potom sa všetci schystali na odchod. Akoby čo najskôr chceli opustiť palác, v ktorom sedí na tróne nedôstojná kráľovná a slabomyseľný, zvrhlý kráľ.

	NA LOBORE

	Tomo opäť blúzni… Vošiel k nemu Kozák.

	Jeho pán pootvoril oči a spýtal sa:

	— Čo tu chceš?

	— Pane, to nie je dobre…

	— Len si choď! Nechaj ma. Mne je už dobre.

	— Pane, je tu ktosi… má pre vás akýsi odkaz.

	— Zasa dajakí zbojníci? Choď s nimi, ja už nevládzem!

	— Nie zbojníci, ktosi iný. Posol sa ponáhľa, musíte ho prijať! Je to dôležité!

	— Dôležité? Od koho?

	— Dozviete sa! Len vstaňte.

	— Načo? Som oblečený.

	— Tak pustím posla dnu.

	Kozák vyšiel. Tomo znovu privrel oči. Všetko mu zavadzia, všetko je mu v ceste, chce byť sám, aby mohol spomínať, v duchu si predstavovať, čo už raz zažil.

	Do dverí vošiel ktosi až po zem zahalený v plášti. Na hlave má prilbu, na tvári spustený priezor.

	Vošiel pomalým krokom sťa prízrak. Toma vyrušil šuchot plášťa. Otvoril oči a nehýbal sa.

	— Kto mi odkazuje a čo? — ľahostajne sa spýtal Tomo.

	Hosť neodpovedá, stojí ako socha.

	Toma to prekvapilo. Máličko naddvihol hlavu. Mlčanie hosťa ho znepokojuje. Tomo sa vzoprel, ešte väčšmi naddvihol hlavu a zvedavo sa zahľadel na neznámeho.

	Zavládlo dlhé, ťaživé ticho. Zdá sa mu, akoby zrazu medzi ním a neznámym prebleskla akási hrozba, akési strašné zúčtovanie, niečo veľmi blízke smrti. Do komnaty vošlo s touto postavou v čiernom plášti a v kukle čosi osudné. Tomo to cíti, ale zostáva pokojný, chladný, pripravený na všetko. Už ho nemôže nič prekvapiť. Pokojne čaká.

	Po chvíli sa ľahostajne spýta:

	— Kto ste a čo chcete?

	A znovu nijaká odpoveď. Len plášť zašuchotal a návštevníkova ruka sa pomaly dotkla prilby.

	Ešte chvíľu sa otvormi v kukle dívajú na Toma oči neznámeho a potom zazvonila o dlážku prilba. Po plášti sa rozleteli dlhé tmavé vlasy…

	Tomo chce vyskočiť z lôžka, ale nevládze. Všetky sily ho opustili. Jeho čierne oči nepríčetne hľadia na zjavenie… Veď je to obraz jeho sna!… Áno, sníva s otvorenými očami.

	Díva sa ako cez závoj. Hnedé oči sa naňho pozerajú prísne, takmer chladne. Čosi ho zviera v hrdle, v hrudi. Napäto čaká, či sa zjavenie pohne, či sa ozve, aby sa presvedčil, že to nie je sen, ale živá bytosť. No obraz sa nehýbe, stojí pokojne, chladne, až sa Tomovi zdá, že je to naozaj sen, ktorý sa premenil na živú bytosť. Zrazu začuje hlas, ktorý mu jednostaj znel v ušiach, ibaže teraz je neobyčajne prísny, odmeraný.

	— Vy ma nepoznávate?

	Chytil si rukou čelo, utrel si ho, vstal a vykročil k nej. No hneď zastal.

	Je to jej hlas! Živý hlas! Aj tvár je jej, je to ona, len akási chladná, akoby sa práve vrátila z mrazivej zimy.

	Rozhliadol sa po komnate, kde ticho praská oheň v kozube, pri ňom je lôžko, stôl, stoličky, zbrane. A ona je tu!

	Vytriešťa oči a napína všetky sily, aby sa zmohol na slovo. Potom sotva počuteľne zamrmle:

	— Prišli ste sa schovať, kňažná? Je vietor, búrka… A váš sprievod čaká vonku?

	— Je na Griči.

	— Azda ste prišli sama?

	— Nie, s Kozákom.

	— Tak on vás priviedol! Ani som netušil, že vy by ste sa… No prosím, len sa ohrejte, sadnite si ku kozubu.

	— Ďakujem. Nie je mi zima.

	— Potrebujete nakŕmiť kone? Alebo…

	— Nie, nič nepotrebujem!

	Myseľ sa mu čoraz väčšmi zastiera, nemôže sa spamätať z prekvapenia. Pochopila jeho zmätok.

	— Čudujete sa, že ma tu vidíte? Áno, je to čudné! Nezahnala ma na váš zámok búrka. A ak áno, tak búrka, čo zúri v mojej duši, hroznejšia než tá vtedy na mori.

	— Búrka vo vašej duši…

	Vystrela sa a obrátila k nemu svoju bledú tvár.

	— Tomo, prišiel čas, keď treba rozhodnúť o strašnej veci…

	— O strašnej veci? — zopakoval a pred očami sa mu zahmlilo.

	— Tomo, vy ste prisľúbili inkvizítorovi Matijasovi a Oliverovi, že zabijete môjho brata?

	— Preto ste prišli?

	— Preto! Tak odpovedzte!

	— Odpoviem vám na všetko.

	— Teda je pravda, že ste sľúbili zabiť môjho brata?

	— Áno!

	Pritiahla si plášť tesnejšie a zostala stáť s pohľadom upreným do zeme. Potom sa pevne chytila múru.

	— Striehli ste naňho?

	— Striehol.

	Doria sa čoraz namáhavejšie drží na nohách.

	— Do toho prišiel kočiar, v ktorom som bola ja?

	— Áno, kňažná…

	— To vám prekazilo plán?

	— Nie, kňažná. Prekvapilo ma to.

	— Nesplnili ste, čo ste sľúbili?

	— Nie.

	— Čo vám v tom zabránilo?

	— Po stretnutí s vami som už na kniežaťa nečakal.

	— Knieža sa z Griča nevracal tou cestou.

	— Viem.

	— Vy viete, že sa tadiaľ nevrátil?

	— Hneď som to vedel.

	— Teda iba tomu vďačím, že je brat nažive?

	Mlčal a díval sa do zeme.

	— Tomo, dala som bratovi jeden sľub. Nemohla som ho hneď splniť, až vy ste mi k tomu dopomohli. A teraz už môžem ísť!

	Obrátila sa na odchod.

	— Kňažná, veď ešte neviete všetko!

	Mlčala.

	— Prečo ste prišli?

	— Aby som sa dozvedela od vás, že ste sa naozaj chceli stať vrahom môjho brata. Teraz viem, že ste mali taký zámer. Sľub, ktorý som dala bratovi, splním bez okolkov!

	— Aký sľub? — spýtal sa rozochveným hlasom Tomo.

	— Už vám nemám čo povedať! Nikdy vám to neodpustím!

	Chcela prekročiť prah. Toma pochytila hrôza.

	— Kňažná, — zakričal za ňou, — počkajte!

	— Už ani chvíľu!

	— Na jedno ste sa zabudli spýtať.

	— Na nič som nezabudla!

	— Nespýtali ste sa, prečo som sa kniežaťa nedočkal, prečo neprišiel. Nie, nesmiete odtiaľto odísť s podozrením!

	Obzrela sa naňho, ale zostala na prahu.

	— Ešte ma vypočujte a potom môžete odísť, — povedal jej celkom pokojne.

	Vošla a pritisla sa ku stene. Tomo stál obďaleč.

	— Kňažná! Striehol som na kupcov a pocestných. Raz som čakal aj na kniežaťa Okičského.

	— Aspoň mi o tom nevravte!

	— Len vydržte tú chvíľu! Kňažná, netušil som, že by ste sem mohli prísť a brať ma na zodpovednosť. Preto som sa nemohol dohovoriť ani so svojimi ľuďmi. Teda počúvajte!

	Tomo pristúpil k dverám a skríkol:

	— Kozák! Poď sem!

	Len čo veliteľ družiny vošiel, Tomo sa ho spýtal:

	— Spomínaš si, čo sa stalo, keď sa kráľ Ladislav prihnal do tej krčmy? Povedal som ti niečo o Oliverovi a o kniežaťovi Okičskom. Porozprávaj to kňažnej!

	— Áno, spomínam si. Vraveli ste mi, že ste sa stretli s Oliverom v požegskej krčme a že vám navrhol, aby ste sa pomstili.

	— Prikazujem ti, — ozval sa prísne Tomo, — aby si povedal všetko, aj to najhoršie!

	— Nuž dobre, poviem. Olivero a Matijas chceli odstrániť kniežaťa Okičského. Olivero si myslel, že máte zlosť na kniežaťa, a tak vás vyzval, aby ste mu pomohli odstrániť ho. Sľúbil vám za to milosť a novú šľachtickú listinu, ktorá vám vráti právo zasadnúť za jeden stôl s kniežaťom.

	Doria sa podozrievavo pozrela Kozákovi do očí a potom zasa na Toma, či sa nedohovárajú pohľadmi alebo inými znameniami. Pocítila, ako ju pritom zamrazilo.

	— Olivero vám navrhol, aby ste sa pripojili k templárom, a keď sa knieža Okičský bude vracať z Griča, aby ste ho vyčkali a zabili. Olivero sa totiž neodvážil vyzvať kniežaťa Okičského na súboj. A tak keď šťastnou náhodou natrafil na vás, privolal si vás na pomoc. Chcel, aby ste to urobili vy. A vy ste…

	— Nejachci, povedz všetko! — výhražne naňho skríkol Tomo. — Každé slovo, ktoré zatajíš, je smrteľným rozsudkom pre mňa aj pre teba!

	Kozák sa prestrašene odmlčal. Ale hneď sa spamätal, a hoci mu nešlo do hlavy, ako by mohla pravda jeho pánovi osožiť, pokračoval:

	— Vy ste mu to sľúbili. Prijali ste jeho návrh a dohodli ste sa.

	— Teda za šľachtickú listinu! — ozvala sa vyčítavo Doria, ešte väčšmi zbledla a znehybnela. — Teraz mi je všetko jasné. Zločin sa už vysvetlil.

	— Ešte nie celkom…

	— Stačí mi, čo som počula, — vyhlásila rozhodne.

	— Ešte ste nevypočuli všetko! Mojím jediným právom je teraz trvať na tom, aby ste vypočuli všetko. Už len chvíľu a môžete opustiť môj zámok. Vrav, Kozák! Chytro! Čo bolo ďalej?

	— Potom vám Olivero poslal templárske kutne a všetci sme si ich ponavliekali na seba a šli čakať kniežaťa Okičského. Bola zima a my sme čakali celú noc, čakali a čakali, keď tu zrazu chlapci zbadali kniežací kočiar. Viezla sa v ňom kňažná. Olivero bol celý bez seba od radosti, že ju unesie a odovzdá Matijasovi. No vy ste mu prešli cez rozum. Kňažnú ste zachránili…

	— Dosť, dosť! — zvolala Doria. — Ďalej už viem!

	— Ešte ste nevypočuli všetko až do konca, kňažná, — trval na svojom Tomo. — Teraz zavolám sluhu, ktorý vám prezradí ešte čosi. Ja, ani Kozák s ním neprehovoríme. A vás, kňažná, by som prosil, aby ste si znovu nasadili na hlavu prilbu a zakryli tvár. Sluha nesmie vedieť, pred kým rozpráva. Tak sa presvedčíte, že vravel pravdu.

	Tomo otvoril dvere na chodbu a zakričal. O chvíľu sa zjavil sluha a on mu prikázal:

	— Skoč dole a zavolaj Miška. Nech hneď príde ku mne.

	Potom zavrel dvere a postavil sa ku kozubu. Zdalo sa mu, že jeho dýchanie a buchot srdca počuť v celej miestnosti.

	Kozák sa ani nepohol a zmätene sa díval do zeme. Doria sa oprela o stenu a usilovala sa zachovať pokoj.

	V komnate je ticho. Akoby všetci traja prestali dýchať. Iba v kozube občas zapraská drevo.

	Tomovi sa vidí, že ešte nikdy na nič tak bolestne nečakal. Potom vošiel sluha. Tomo, ktorý zostal skrytý v šere kozuba, sa obrátil k nemu a zastretým hlasom ho oslovil:

	— Pamätáš sa na minulú zimu, keď sme žili v Psohlavcovej veži a dostali od templárov tie kutne?

	— Pamätám, pane.

	— Vieš, s čím som sa ti zveril, aký som ti dal príkaz a kam som ťa poslal?

	— Poslali ste ma na Grič.

	— Áno, na Grič. A čo som ti prikázal, kam máš ísť a čo tam robiť? Vyrozprávaj všetko dopodrobna.

	— Poslali ste ma na Grič, pane, a povedali mi: „Odovzdáš tam jeden odkaz, ale aby si vedel, ručíš mi zaň svojou hlavou!“

	— Áno, to som povedal. A čo ešte?

	— Aby som najprv zašiel do Požegu, prestrojil sa za panského sluhu a až potom sa pobral na Grič.

	— Čo si tam mal urobiť?

	— Vyhladať kniežaťa Okičského.

	Doria sa celá zachvela.

	— A bol si tam? — spytoval sa Tomo ďalej. — Rozprávaš, akoby ti čert držal gágor!

	— Áno. Šiel som rovno za kniežaťom Okičským, bol u Baboničovcov.

	— Čo si mu povedal?

	— Povedal som mu: „Môj pán vám odkazuje, aby ste sa nevracali do Požegu ani v piatok, ani v sobotu, máte zostať na Griči a vrátiť sa okľukou, nie po hlavnej ceste!“

	Doriu pochytila triaška. Ešte tuhšie sa pritisla k stene.

	— A ďalej? Čo odvetil knieža?

	— Knieža chcel, aby som mu prezradil, kto je mojím pánom, kto mu to odkazuje, ale ja som nepovedal.

	— Prečo si mu neprezradil meno svojho pána?

	— Nesmel som, zakázali ste mi. Sľúbili ste mi, že mi darujete chyžku a pozemok, ak vydržím mlčať a neprezradím vaše meno, ani keby ma mučili.

	— A čo spravil potom knieža?

	— Zavrel ma do temnice a vypočúval.

	— Prezradil si moje meno?

	— Nie. Povedal som, že zostanem verný svojmu pánovi. Knieža ma pochválil a prisľúbil, že poslúchne odkaz. Potom ma prepustil.

	Kozák pochopil, o čo ide, a ozval sa:

	— Pane, vtedy ste mi povedali: „Sľúbil som a dal slovo, že si počkám na kniežaťa Okičského a zabijem ho, ale nedal som slovo, že ho neupozorním, aby mi nechodil do cesty!“

	Kozákove slová zapôsobili ako náraz meča na štít. Cítil sa, akoby v boji zachránil život svojho pána. Sluha vlastne nevedel, kam Tomo mieri, preto pokojne stál a čakal na ďalší príkaz.

	A Doria opretá o stenu si ešte tesnejšie pritiahla plášť. Zdalo sa, že sa aj pod ním trasie.

	— Tak a teraz, vaša milosť, — obrátil sa k nej Tomo, — viete všetko! Kozák vás odprevadí na cestu…

	Na chvíľu všetci zmeraveli a zostali ani prikovaní. Vzápätí sa Doria obrátila ku Kozákovi a naznačila mu, aby ju s Tomom nechal osamote. Kozák inštinktívne vycítil situáciu, vzal sluhu a obidvaja opustili miestnosť.

	Doria sa pozrela na Toma a ten sa jej spýtal:

	— Teraz veríte, kňažná, že to bolo tak?

	— Verím a cítim sa, akoby som prešla po uzučkej lávke ponad priepasť.

	— Kňažná, striehol som na kupcov aj na iných pocestných, raz som čakal aj na kniežaťa Okičského, no vedel som, že nepríde. Sľúbil som, že ho zabijem, ale iba preto, aby som oklamal Olivera. A zrazu prišiel váš kočiar… Tak to bolo. A teraz dovoľte, aby vás Kozák ešte s jedným chlapom odprevadili domov.

	Kým to vravel, díval sa na dvere pripravený vykročiť.

	Vtedy si Doria sadla a sňala z hlavy prilbu.

	Zastal, akoby na niečo čakal, ale ona zostala sedieť a hľadela na prilbu v lone. Potom ticho prehovorila:

	— Tomo, zle ste urobili, keď ste kniežaťovi nedali vedieť, kto mu posiela ten odkaz…

	— Nebol by uveril. Bol by si myslel, že ho chcem zlákať do pasce. Kto uverí Čiernemu Tomovi, že raz chce niekomu aj dobre?

	— Ach, čo sa to len na mňa zosypalo?

	— Som taký nešťastný, že vám nemôžem pomôcť!

	Doria si zhlboka vzdychla a zahľadela sa mu do očí.

	— Nesmiete zúfať, kňažná! Zavolám Kozáka, odprevadí vás.

	— Počkajte!

	Zastal a cítil, ako sa mu zviera hrdlo, ani čo by až teraz malo padnúť osudné rozhodnutie.

	Doriina bledá tvár sa zmenila. Ponášala sa ma oblohu, na ktorej zápasia chmáry so slnečnými lúčmi.

	Po dlhom mlčaní, ktoré ho naplnilo obavami, sa spýtala:

	— Prečo ste taký utrápený?

	Jej otázka ho tak zmiatla, že si rozpačite začal naprávať opasok, ktorý mu skĺzol dole. Ruky sa mu triasli a obchodili ho mdloby.

	— To sa vám len zdá, je tu málo svetla!

	Vzal sviečku, zapálil ju od ohňa v kozube a postavil na stôl.

	Doria ho pozorovala. V silnejšom svetle ešte lepšie videla jeho vpadnutú tvár.

	— Posvietim vám na chodbu, ak dovolíte, — povedal a znovu vzal sviečku.

	Doria pomaly prešla popri stole k dverám. Tomo držal v ruke sviečku. Odrazu zastala a spustila sa na trojnožku, čo stála pri dverách. Jej chôdza aj pohyby prezrádzajú vyrovnanosť, rozhodnosť. V jej držaní tela a pohľade niet ani stopy po vnútornom boji. Sadla si s kráľovskou dôstojnosťou. Iba jej tvár je neprirodzene bledá. Hnedé oči upiera na Toma. Sviečka v jeho ruke sa chveje. Pristúpil k dverám, že ich otvorí, ale ona sa ozvala:

	— Tak veľmi sa ponáhľate zbaviť sa ma?

	— Len vás chcem oslobodiť…

	— Od čoho?

	— Aby ste nemuseli dýchať rovnaký vzduch so zbojníkom!

	— Dosť vzduchu som sa už nadýchala vo vašej blízkosti!

	— Ale pod mojou strechou ďalej nemôžete zostať!

	Doria sa však nedvíha, akoby bola prikovaná.

	Akoby ho hrom zasiahol, do hlavy mu udrela krv, stratil rovnováhu. Jej ruka sa mu dotkla čela.

	Tomovo telo pripomína strunu lutny, ktorej sa dotkli prsty. Celý sa chveje…

	— Odpovedzte! Milujete ma väčšmi než čokoľvek na svete?

	Tomo stráca pôdu pod nohami. Sklonil hlavu a zašepkal, akoby sa priznával k najväčšiemu hriechu:

	— Nepreklínajte ma pre to!

	— Sľúbila som bratovi, že vytriem vaše meno zo srdca!

	— Zo srdca? Vy?!

	Je toho priveľa, aby to uniesol, a pritom neprišiel o rozum. Vari mohol o tom čo len snívať? Ešte dlho si opakoval jej slová, vpíjal do seba zvuk jej hlasu.

	V miestnosti zavládlo nekonečné ticho. Doria hľadí na Toma ako človek, ktorého zaliala vlna a ktorý vie, že sa musí utopiť, a tak sa jej ani nebráni.

	— Rozhodla som sa, že nikdy za nikoho nepôjdem!

	Toma to načisto vyviedlo z rovnováhy a len vyvaľuje na ňu oči. Celý znehybnel ako pred prízrakom.

	— Tomo! Poďte bližšie!

	Váhavo vykročil k nej, urobil jediný krok, viac nevládze. V jej očiach je čosi temné, hlboké, záhadné… Jej hlas akoby sa vynáral z rozbúrených hlbín.

	— Kedysi ste ma sem nasilu dovliekli. A dnes, hľa, som prišla sama!

	— Kňažná, odíďte!

	— Bojíte sa ma?

	— Bojím sa o vás!

	— Počúvajte ma, Tomo! Priviedla ma sem pasca, ktorú ste chystali pre môjho brata. Boli chvíle, keď som sa hrozila aj myšlienky, že by som sa mala priblížiť k Loboru. Ale priveľmi ma vyčerpal zápas, ktorý vo mne vyvolalo bratovo odhalenie. Tomo, myslím, že to, čo sa nahromadilo v mojom srdci, by ma nikdy nebolo priviedlo sem, keby mi brat nebol povedal, čo sa dozvedel od Olivera. Od tej chvíle som sa zmietala v strašnej búrke raz na jednu stranu, raz na druhú, kým som ako krehká loďka neuviazla na Lobore. A teraz sa alebo zachránim, alebo zahyniem!

	Každé jej slovo vnikalo mu hlboko do srdca a jeho ozvena mu napĺňala hruď.

	— Zachránila som sa, Tomo! Vy ste nechceli zabiť môjho brata! Ani by ste to neboli mohli urobiť.

	— Nie.

	— Ale tým sa pre vás všetko nekončí.

	— Pre mňa?

	— Ani pre mňa!

	Nohy sa mu podlomili, a akoby celý zamrel.

	— Nielenže ste ho nechceli zabiť, ale, naopak, od chvíle, keď vám to Olivero navrhol, stali ste sa jeho ochrancom! Tomo, vykonali ste veľký skutok. Zachránili ste ma pred večným trápením a bôľom… Sňali ste z mojich rúk putá…

	— Aké putá?

	— … ktorými ma spútal brat, keď mi povedal, že ste ho chceli zabiť. Brata, ktorého milujem väčšmi ako svoj život!

	Tomo sa na ňu prekvapene pozrel.

	— Bola by som sa stala ženou kniežaťa Baboniča. Už tomu rozumiete? Vy ste boli bratovým tromfom! Mala by som mu to hneď oznámiť a poprosiť ho, aby ma omilostil a zbavil sľubu, že pôjdem za Pavla.

	Tomo sa cíti ako uprostred búrky, ktorá ho zasypala hromami a bleskmi…

	— Čo na to poviete, Tomo?

	Hlasom plným zúfalstva odvetil:

	— Čierny Tomo vám nemá právo niečo hovoriť!

	— A keby ste mali, požiadali by ste ma, aby som za Pavla nešla?

	— Prosil by som vás na kolenách!

	— A prosili by ste, aby som nešla ani za nikoho iného?

	Oboma rukami si chytil hlavu, akoby mu išla puknúť.

	— Prosil by som… aj do súdneho dňa!

	— A keby som vašej prosbe nevyhovela?

	Tomo bolestne zastenal, hlava mu klesla na hruď, ruky mu ovisli.

	— Tomo, to, čo som tu počula, ma zbavuje sľubu. Nebudem posielať za bratom posla. Niet vraha, niet ani sľubu. Som slobodná! Sama sa zbavím aj sľubu, aj svojho rozhodnutia nejsť za nikoho!…

	Jeho hlava sa skláňa čoraz nižšie. Nemohol vidieť pohľad, akým sa naňho dívala, pohľad plný dojatia…

	— Tomo, pôjdem za muža… za muža, ktorý ma miluje väčšmi ako svoj život! Pôjdem za vás, Tomo!

	Zachvel sa. Potom celý stuhol, ľadový chlad mu zaplavil dušu. Na čelo mu vystúpil pot. V jeho očiach sa zjavila hrôza…

	— Skameneli ste, Tomo? Vy nemáte radosť?!

	Viac nevydržal. Hodil sa na kolená, zopäl ruky a zvolal:

	— Kňažná, som zbojník! Narobil som veľa zla, veľa, preveľa, ale toto nespravím! Nie, nie! To nemôžem urobiť! Taký zlý nie som, nie som! — zopakoval.

	Doriine oči sa naplnili slzami.

	— Vari ste sa neočistili pred svetom? Mne otvoril oči knieža Krasina. Oľutovali ste svoje skutky, napravili ich. Vaše srdce je spravodlivejšie, lepšie, čestnejšie, ako má hocktorý knieža, čo sa pýši pokryteckou počestnosťou a čo získal majetok i vznešené meno šikovne utajovanými krádežami. Čestný je ten, kto je spravodlivý, kázala Mirena ľuďom tam v jaskyni. Ja som si jej slová vštepila do duše. Ona za ne dala život, ja za svoju lásku dávam iba svetské pohŕdanie. Tomo, vy ste mi drahší než všetko ostatné! Vezmite si ma za ženu!

	— Kňažná, pochopte, do čoho sa púšťate! — zvolal zúfalo.

	— Taká veľká je vaša láska?

	Hodil sa jej k nohám ako verný pes pred svojho pána.

	— Spamätajte sa, Tomo! Dajte na mňa. Čo človek má z tohto sveta? Všetci zomrieme! Iba blázni sa hrabú za klamnými poctami a zavrhujú lásku. Ja nechcem nič! Koruna, pocty, to všetko je na nič. Chcem iba lásku, iba srdce, ktoré sa mi dá celé až po hrob!

	Rozplakal sa tu, v tejto komnate ako kedysi, keď ju pustil z Lobora a keď sa ho zmocnila bolestná predtucha, že jeho život nemá bez nej zmysel.

	— Myslela som, že zošaliete od radosti, Tomo.

	— Vy a ja? Ako tomu mám uveriť?

	— Keď som sem išla, myslela som si: buď navždy vytrhnem zo srdca všetko, čo sa v ňom zakorenilo, alebo zostanem!

	— Vy zostanete? Je to možné?

	— Ak ma milujete, zostanem!

	Nezmohol sa na slovo, nezišlo mu na myseľ nič, čím by mohol odporovať. Oboma rukami sa zakvačil do vlasov, aby sa prebral.

	— Sen, je to sen!

	— Tomo, prebuďte sa už konečne! Je to pravda, nie je to sen!

	— Čo sa to so mnou deje? Vari som rozum potratil? Zle počujem?…

	— Aj ja by som sa to mohla spýtať, a predsa viem, že som pri dobrom rozume. Všetko je proti mne, celý svet so svojimi názormi, pravidlami a zákonmi! Brat, ktorého milujem ako svoj život! Aj vaša minulosť, Tomo, je veľkou prekážkou. Aj česť a dobré meno môjho rodu, všetko sa stavia proti mojej láske! A predsa som vaša!

	Načisto ho odzbrojila. Zdvihol jej plášť zo zeme. Neodvážil sa ani vziať ju za ruku, iba celý zlomený zvolal:

	— Moja zbožňovaná!

	Doria má oči plné sĺz a nemyslí už na nič. Napokon mu položila ruku na hlavu a ozvala sa:

	— Je na vás, aby sa z týchto múrov nevynieslo, kto tu s vami je!

	— Čo to hovoríte?

	— Aby ste, ak ma máte rád, priviedli z Belca kňaza, ktorý je vám oddaný. Nech nás zosobáši ešte dnes!

	— Kňažná, to nesmiem, nemôžem urobiť!

	— Vy sa bojíte, Tomo?

	— Aby ste ma raz nepreklínali…

	— Tak chcete, aby som odišla a vydala sa za kniežaťa Baboniča?

	Zatmelo sa mu pred očami a zajachtal:

	— Kňažná, neručím už za seba! Rozmyslite si, do akej záhuby sa ženiete. Už zajtra ma budete preklínať… Už zajtra to oľutujete a opustíte ma…

	— Dobre, Tomo, počúvnem vás. Je noc a som unavená. Odveďte ma, nech si odpočiniem. A zajtra si prídete po konečné rozhodnutie a oznámite mi svoje…

	Tomo zavolal Kozáka, aby poslal preč služobníctvo. Potom viedol Doriu chodbami ako námesačný…

	Bola v tej istej komnate ako pred dvoma rokmi, keď ju Tomo uniesol. Hneď postrehla zmenu. Zo stolov sa stratili kopy zlata a drahocennosti. Zvýšilo zopár zbraní, strieborné aj zlaté nádoby a čaše, skriňa so strieborným kovaním.

	— To všetko je dedičstvo po otcovi, — ozval sa, aby si nemyslela, že to nazbíjal.

	— Je tu tak krásne, príjemne!

	— Len chladno. Kozák hneď založí oheň. Nechcem, aby vás obsluhovali ženy.

	— Ďakujem. A zajtra, Tomo?

	Je bledý ako stena a díva sa, akoby sa spytoval: Je možné, aby zajtra bolo ináč?

	— A teraz už choďte. Ste akýsi rozrušený. Ach, hej, takýto krok ste od kňažnej Okičskej nečakali. Ani ja! A predsa som to tušila…

	Kozák prišiel a založil v kozube oheň. Potom jej priniesol jesť a piť.

	Doria si ľahla na lôžko s červenými závesmi ako vtedy, keď ju Tomo tak veľmi chcel mať, až sa nakoniec zlomil a hodil sa pred ňou na kolená…

	Táto spomienka odkryla pred ňou tajomstvo lásky. Áno, v tom okamihu sa jeho vášeň zmenila na lásku.

	Dlho tam ležala s otvorenými očami, kým ju premohol spánok.

	Tomo si neľahol. Prechádzal sa hore-dole po nádvorí. Nevládal vkročiť do zámku, márne ho Kozák prosil, aby sa upokojil.

	Vietor fičí ponad zámocké vežičky. Tomo aj horí ako oheň, aj sa trasie od zimy.

	Všetko mu pripomína noc, keď ju sem priviedol s nečistým úmyslom, keď už po nej siahol, ale v poslednom okamihu sa zháčil.

	Už vtedy mi bola najdrahšou bytosťou na svete! Čo to s tebou urobila láska, Tomo? To ona vo mne prebudila dobro! vraví si v duchu.

	Noc ubieha a s ňou i jeho myšlienky.

	Ale čo bude zajtra? Otázka ho zahnala z jedného kúta nádvoria do druhého. Zostal tam stáť ako prestrašené dieťa. Čo bude zajtra?

	Prišiel Kozák a nasilu ho vtiahol dnu. Sadli si ku kozubu.

	Začalo svitať. V zámku sa všetko prebúdza. Tomo sa ľaká každého zvuku. Ani sa nehne, čaká. Dušu mu napĺňa jediná obava. Zostal sám. Naraz pribehol Kozák celý prestrašený.

	— Pane, chce, aby…

	Tomo vstal.

	— Chce, aby ste jej dali osedlať koňa!

	Tomo si zakryl tvár rukami. Kozák rýchle, potichu pokračoval:

	— Neviem, čo jej je! Ale povedala mi: „Povedz pánovi, nech mi dá osedlať koňa, aby som mohla odísť, alebo nech pošle po plebána.“ To mi povedala!

	Toma zaliala horúčava. Keď si zložil ruky z tváre, Kozák zbadal, že je úplne biela.

	— Čo je to s vami, pane?

	— Kozák, choď, len choď, osedlaj koňa!

	— Necháte ju odísť?

	— Nie, nie! To by som už neprežil! Teraz sa Čierny Tomo dopustí najväčšieho zločinu vo svojom živote! No tak choď a priveď plebána! To čakanie ma pripraví o rozum!

	ŽIAĽ DIEVČENSKÉHO SRDCA

	Hore vo veži zámku Kneginjac sedí Ratimír a pozoruje vzdialené zagorské kopce a jarným životom sa prebúdzajúci kraj.

	V kráľovičovej tvári sa zračí smútok pripomínajúci horské jazero. Vošiel čiernovlasý mládenec. Ratimír sa obrátil k nemu:

	— Ani dnes nijaké správy o kniežaťovi Okičskom?

	— Nie, ujec. Nič!

	— Prečo sa len nehlási?

	— Na Grič prichádzajú chýry z boja, ale o kniežaťovi ani tam nič nevedia.

	— Čo mi povie, až sa vráti? Kam sa podela Doria? Ako sa pred ním ospravedlním? Jeho a Doriin osud ma veľmi trápi, hoci mám dosť vlastného žiaľu!

	— Pokúšal som sa ti, ujec, aspoň v niečom pomôcť, ale nepodarilo sa mi to. Tajana ma v skutočnosti neznáša. Nikdy mi nevenuje pozornosť.

	— Vyhoď si ju z hlavy, Borivoj. Kedysi som i ja o tom sníval, ale potom som musel zmeniť svoj zámer. Márne by som ti žičil manželstvo s Tajanou, keď jej srdiečko je z kameňa.

	— Darmo som sa usiloval získať si jej dôveru. Keby vo mne videla aspoň brata!

	— Často mi zíde na um, či nie je príčinou jej zármutku nejaká tajná láska. Pokúšal som sa to od nej vyzvedieť, ale márne. Azda by mi Doria bola vedela niečo povedať. A osud ju odvial, nevedno kam. Všetko sa sprisahalo proti môjmu otcovskému šťastiu. No už dosť, zavolaj mi Tajanu.

	Mládenec odišiel. Ratimír sa oprel lakťami o kolená a zložil si šedinami posiatu hlavu do dlaní. Čierne oči prezrádzajú pochmúrne myšlienky.

	Keď zašuchotali šaty, vstal. Borivoj privádzal Tajanu. V tvári bielučkej sťa slonová kosť sa usadil žiaľ. Biele šaty len-len že nespadnú z pochudnutého, útleho tela. Pripomína priehľadný biely uzlík. Jej čierne oči sú ako bezhviezdna noc plná tajomného bôľu a ticha.

	Ratimír prestrel na kamennú lavicu svoj plášť a usadil dievča vedľa seba. Pohľadom naznačil Borivojovi, aby sa vzdialil.

	Tajanine malé jemné rúčky ležia spustené v lone. Sú bledé, takmer priesvitné. Ratimír ich vzal do svojich mocných a zdravých.

	— Vonia jar, dieťa!

	— Vonia, — odvetila zastretým hlasom.

	— Pozri, kopce sa zazelenali. Tam v diaľke sa blýska Dráva ako strieborný opasok na tvojom driečiku. Slnko sa usmieva. To všetko je stvorené pre radosť človeka, ktorý v sebe nosí dobro, mladosť a krásu…

	Zľahka potriasla hlavou.

	— A vieš, otec, kde sa vzali všetky tie kopce, údolia, rieky? — spýtala sa.

	— Ty vieš?

	Jej smutný pohľad blúdi v diaľke.

	— Viem. To všetko pochádza z veľkého utrpenia, ktoré musí znášať zem. V bolestiach vzdychala a napínala hruď. Tak vznikli kopce. Rieky, čo vyvierajú na poľanách, sú slzy zeme. Hučiace more je nárekom jej duše, keď sa jej zmocní tajomný bôľ. Kvety, to sú jej nesplnené túžby… Zelené konáre sú jej nádeje, nad ktorými spieva svoju pohrebnú pieseň vietor, keď zašuští v lístí. Utrpenie je údelom zeme. V zime sa zakrýva plášťom zo snehových vločiek, pod ktorým sníva svoj mrazivý sen. Aj hviezdičky hore na nebi sa chvejú, keď vidia jej bolesť… Iba slnko ju tu i tam z ľútosti zohreje.

	V otcovej tvári sa zračí veľký strach. Tajanine slová, akoby boli výplodom jej neprítomného ducha, ktorý blúdi kdesi ďaleko od jej mladého tela.

	— Dieťa, dieťa, tvoje myšlienky sa zrodili z nekonečného bôľu. Za kým tak žiališ?

	To nie je žiaľ, otec, ale bolesť, čo ma ťahá k nemu… šepkalo jej smutné srdiečko, ktoré tak oddane ľúbilo.

	Z nádvoria sa vzniesli sokoly, vystreli krídla a stúpali vyššie a vyššie v slnečných lúčoch. Tajana ich sledovala pohľadom. Aj jej duša vzlietla s nimi k oblakom.

	Sokol sivý, vták smelý, čo vidíš zhora? Poznáš jeho hrob? Zleť ku mne, vezmi moju slzu a odnes ju na jeho hrob tam v diaľke, aby nezostal pustý!

	— Na čo myslíš, Tajana? Na koho?

	Zľahka pokrčila plecami. Ratimír ju pevnejšie chytil.

	— Dcérka moja, ja to už ďalej nevydržím. Tvoje telo je zdravé, ale srdce ti je choré. Ak ma máš aspoň trochu rada, zver sa mi.

	— Mám ťa rada, otec! Vari by som žila tu pri tebe, keby si mi nebol všetkým?

	— No patríš komusi inému, kto ti vzal všetok pokoj a šťastie…

	— Nik mi nevzal pokoj, otec môj drahý, — povedala a ovinula si biele rúčky okolo jeho krku. — Chcela by som byť veselá, keby som mohla. Ale nie som ani smutná. Raz som už taká. Čo si so sebou počnem?

	— V tvojich očiach horel plameň mladosti. Videl som ho tam na Ozaľgrade aj v Požegu. Od toho dňa, ako sme stadiaľ odišli, si sa zmenila. To nemôžeš odtajiť. Ak ti záleží na mojom živote…

	— Budem veselá, — povedala Tajana a začala sa usmievať. Ale otcovo starostlivé oko postrehlo, že ten úsmev nie je nič iné ako plamienok sviece, ktorú v sebe zažala, aby osvietila noc svojej duše…

	— Čierne sú tvoje tajomné oči, ale ešte černejšie je tajomstvo tvojho srdca. To nie je dobre, dieťa moje, ani nebude!

	— Bude, musí byť!

	— Musí! Ak vravíš, že musí, tak aj sama pochybuješ…

	— Len počkaj, otec, jar prinesie so sebou zdravie a dobrú náladu. Ešte sa budeme radovať tejto jari… — povedala láskavo, hoci v srdci jej vládla clivota.

	Zmĺkli. Ďaleké mestečko je pokojné, strieborná stuha rieky sa ligoce, tmavozelené vrchy sa odrážajú od jasnej oblohy. Vzduch je čistý. Pomedzi lesy a lúky sa belie cesta a stráca sa za vzdialenými kopcami.

	Ta sa upiera kráľovičov pohľad. No v duchu je pri dieťati, ktoré tu sedí vedľa neho a na ktoré striehne jarný vánok ako na snehovú vločku, aby ju odniesol do nenávratná…

	Zrazu Ratimírove smutné oči ožili. Tajana sa pozrela naňho a spýtala sa:

	— Čo je, otec? Čo vidíš?

	— Oblak nad cestou. Tam za kopcom…

	— Aj ja ho vidím. Akoby sa mrak vynoril zo zeme.

	— Dajakí pocestní. Oblak sa blíži, sú to jazdci.

	Kráľovič čoraz živšie pozoruje oblaky prachu vystupujúce dohora ako dym. Chvíľami sa na slnku čosi zablysne, akoby to boli odblesky zbraní.

	— Ktosi sa veľmi ponáhľa. Cvála ako blesk.

	Napäto čakali a pozorne sledovali skupinku jazdcov.

	— Tajana, nenesú to modrú zástavu?

	— Áno, je modrá! To sú ľudia kniežaťa Okičského.

	— Aj on je tam. Poznám ho podľa toho, ako cvála. Tak divo jazdí len on.

	Kniežaťova prilba sa jagá na slnku ako drahokam.

	— Zabočili k nám! Zíďme dole, Tajana. Ale čo mu poviem, keď sa ma opýta na sestru?

	Stráže na hradbách zatrúbili. Na nádvorí sa pozbiehalo celé služobníctvo a ponáhľa sa k hradnej bráne.

	Tajana sa vrátila do paláca. Kráľovič s Borivojom, ktorý sa pripojil k nemu, zostali vonku. Nedočkavo čakajú na hlas stráže spod hradieb, ktorá oznámi Ivanov príchod.

	Všetko živé sa zhromaždilo na nádvorí a pozdravuje kniežaťa i jeho družinu. Knieža Okičský v lesku svojej výzbroje pripadá im ako víťaz nad celým svetom. Ratimír sa ho ponáhľa uvítať a nemôže nevidieť, že Ivanove oči kohosi hľadajú. Srdce sa mu zovrelo, keď pristúpil k nemu. Len nech sa teraz nespýta na Doriu!

	— Nečakali ste ma, kráľovič!

	— Každý deň som čakal na správu o vás. Prešli celé mesiace, a nič!

	— Je koniec všetkému. Mier je podpísaný. Kráľovná zverila spravovanie krajiny do rúk kniežaťa Szemereho. Je to čestný človek. Dal nám okrem svojho čestného slova aj na písme, že práva našej vlasti zostanú neobmedzené a že kráľovná potvrdzuje požiadavky nášho gričského snemu.

	— Aby sme sa aspoň mohli venovať vlastnej pôde: orať, siať a zožať úrodu.

	— Chceli sme, aby ste nám vládli!

	— Želanie vždy bude len želaním, a nikdy nie činom!

	— Boli sme dostatočne silní, hrdinskí, odvážni, ani rozumu nám nechýbalo, iba svornosti v nás bolo málo. No ešte budeme mať čas nariekať! Túžim po sestre…

	Kráľovič sa zachvel.

	— Poďte dnu, knieža!

	— Zaskočil som sem iba na chvíľu, aby som vás pozdravil, poďakoval sa za všetko a odviedol si sestru na Okičgrad. Pavol Babonič ta príde na pytačky. A ako sa má princezná? Ale kde je Doria? — znepokojene sa obzerá Ivan po nádvorí.

	Ratimírova tvár je ustarostená.

	— Len poďte dnu, knieža! Uhostíme aj váš sprievod. Poďte, aby ste videli a počuli.

	Ratimír zaviedol Ivana do svojej komnaty. Steny sú vyzdobené zbraňami a štítmi. Vysokým oknom dopadajú šikmé slnečné lúče.

	— Kde je sestra, že sa neukazuje? — spýtal sa Ivan.

	— Len si sadnite, knieža, — ponúkol ho Ratimír.

	Ivana to znepokojilo. Zostal stáť s akousi nejasnou predtuchou v duši.

	— Vaša tvár vo mne vzbudzuje obavy, kráľovič. Je Doria chorá?

	— Knieža, vypočujte ma. Asi mesiac po vašom odchode kňažná prejavila želanie zájsť na Ozaľ a navštíviť kňažnú Baboničovú, aby jej oznámila svoje rozhodnutie zasnúbiť sa s Pavlom. Súhlasil som a dal jej sprievod. Vybrali sa na Grič, že tam prenocujú. Na druhý deň ráno jej nebolo… Z Gričského hradu odcválali iba dvaja jazdci v prilbách. Niet po nej ani stopy. Na Ozaľgrad vôbec neprišla.

	Ivan sa chytil za hlavu, v prsiach cíti tupú bolesť.

	— Je to ako hrom z jasného neba!

	— Odpustite mi, knieža, ja som na vine. Nemal som jej dovoliť odísť. Daromne sme ju hľadali. Akoby sa do zeme prepadla. Nik nevie, kde by mohla byť. Vypytoval som sa Tajany, ale kňažná jej nepovedala ani slova.

	Osudná správa Ivana celkom premohla. Celý zúfalý sa zahľadel pred seba.

	— Ani vy netušíte, knieža, kde by mohla byť? — spýtal sa Ratimír.

	— Ja to mám tušiť, ja? — čudoval sa knieža Okičský a potom sa na chvíľu odmlčal. Zdalo sa, že ho myšlienky celkom pohltili.

	— Kráľovič, — ozval sa napoly šeptom, — prezradím vám, o čom som sa zhováral s Doriou pred svojím odchodom. Priznala sa mi k nešťastnej láske. Rozhodla sa pre ňu vstúpiť do kláštora. Napokon mi však predsa sľúbila, že sa neutiahne zo sveta. A Okičskovci zvyčajne neporušujú svoje sľuby.

	Ratimír chvíľu premýšľal nad Ivanovým odhalením a potom sa ozval:

	— A ten, koho kňažná ľúbila, ju nemiloval?

	— Miloval. Ale ona sa zaňho nemohla vydať.

	Len čo to vyriekol, Ivan vyskočil, akoby až teraz odhalil pravdu. Tvár sa mu znetvorila, akoby sa mu zjavila smrť.

	Nevdojak schmatol meč, čo mu visel po boku.

	— Knieža, vy prechovávate strašnú nenávisť k človeku, ktorého miluje vaša sestra, — poznamenal Ratimír.

	— Kráľovič! — vybuchol Ivan. — Jeho meno je poznačené hanbou a opovrhnutím!

	— Vari to len nie je Čierny Tomo?

	— Veru on! Nech zostane medzi nami, s čím som sa vám v zúfalstve priznal.

	— O to sa nebojte. A vie kňažná, že vás chcel zabiť?

	— Povedal som jej to v ten osudný deň. Veľmi sa jej to dotklo. Potom mi sľúbila, že navždy vytrie zo srdca jeho meno. Áno, sľúbila mi to. Či už ani krv Okičskovcov nie je čistá? Či aj tá nasiakla jedom našich špinavých čias? Kráľovič, moje srdce je mŕtve!

	Ratimír mu položil ruku na plece.

	— Spamätajte sa, knieža. Ak je to Tomo, koho kňažná Okičská miluje, pevne verím, že nevykoná nič, čo by potupilo vaše dobré meno. Nedopustila by sa dačoho takého. Nikdy!

	— Nie. To on ju uniesol! Kráľovič, idem! Obkľúčim vlka v jeho brlohu a beda mu! Zomrie strašnou smrťou!

	— Počkajte, knieža! To by mohlo ešte väčšmi poškvrniť vaše i jej meno. Najprv si treba všetko premyslieť. Veď Tomo sprevádzal kňažnú od mora až do Požegu. Keby bol chcel, mohol ju ľahko uniesť.

	
— Boli s nimi moji ľudia a Tajana.

	— S vašimi ľuďmi sa stretli až neskoršie. Tajanu mohol nechať so sedlárom a kňažnú si odviesť, kam by sa mu zachcelo. Všetko, čo sme počuli od Tajany, je pravda. Správal sa ku kňažnej zdvorilo, čestne. Keby ju bol chcel uniesť, mal na to dosť príležitostí. Kňažná by zasa nezneuctila vaše meno a nešla k nemu dobrovoľne. Hrdá dcéra kniežaťa Okičského by predsa tak hlboko neklesla…

	— Nie. Doria by sa takého čohosi nikdy nedopustila. No na druhej strane vaše dôvody ma presviedčajú, že ani on ju neuniesol. Ale povedzte, kde môže byť? V kláštore?

	— To mi pripomína Matijasa. Spomínali ste mi, že už dávno chcel kňažnú zavrieť do kláštora. A hádam má v tom prsty aj Olivero…

	— Olivero a jeho prisluhovači neopustili svoje sídla. Zostáva iba Matijas. Kráľovič, je to jediná stopa, po ktorej sa mi treba vydať. Och, taký žiaľ, také nešťastie! — horekoval Ivan.

	Po krátkej odmlke položil mu kráľovič ruku na plece a povedal:

	— Choďte, straste zo seba prach z cesty. Ešte sa o tom pozhovárame.

	Ivan vstal, poobzeral sa okolo seba a potom jeho pohľad spočinul na Ratimírovi.

	— A princezná Tajana? Čo je s ňou?

	— Och, knieža, ani na túto otázku vám nemôžem dať uspokojivú odpoveď. Je tu, ale každý deň má bližšie k hrobu. Stráca sa ako sneh na jar. Prečo, neviem. Jej život je iba smútok a žiaľ. Stále si myslím, že jej bôľ pramení v dievčenskom srdci…

	Knieža sa zamračil a znepokojnel.

	— Nik nevie, za kým žiali. Zaprisahal som ju, vypytoval sa, prosil… Dnes som jej povedal, že ma to zabije. Pokúsila sa usmiať, ale jej úsmev bol len závojom na slzy. Neviem, čo urobiť, ako preniknúť k tajomstvu jej srdca. Dal by som za to všetko!… To sú jej kroky, ide sem. Počula vás prísť…

	Dvere z chodby sa otvorili. Zjavila sa v nich biela, priezračná postava.

	Tajana vošla do komnaty a zamierila ku kniežaťovi. Ivan sa jej hlboko uklonil, ale hlavu nezdvihol.

	— Knieža, vitajte! Mali ste šťastie v boji?

	— Ďakujem, princezná. Zaželali ste mi ho a celý čas ma neopustilo, až tu… — Ivan nedokončil.

	— Všetkým je nám ťažko, knieža. Ľúto mi je Dorie, veľmi ľúto.

	— Naozaj o nej nič neviete?

	— Nič, knieža, prisahám!

	— Ani netušíte?

	— Nepovedala mi nič viac ako otcovi.

	Tu sa zamiešal Ratimír a ešte raz sa dôkladne povypytoval Tajany, ale tá iba zopakovala, čo už vedeli.

	— Iste sa chcete pozhovárať s otcom, knieža. Pôjdem. Do videnia!

	Sotva zavrela za sebou dvere, knieža sa chytil za hlavu a zvolal:

	— Ach, čo sa to len s ňou stalo?

	— Vyzerá ani smrť, — ticho odvetil Ratimír. — Čo na to hovoríte, knieža?

	Bledý, zronený Ivan sa ozval:

	— Teraz chápem, prečo som stratil sestru. Je to trest!

	— Prečo by to mal byť pre vás trest?

	— Lebo som vrah!

	— Vy? Vrah?

	— Kráľovič, v tejto chvíli ma postihlo dvojnásobné nešťastie. Ak sa s Tajanou niečo stane, nikdy sa nezbavím pocitu viny.

	— Vy, knieža?

	— Nemáte ani tušenia, kráľovič, čo Tajanu tak ničí.

	— Vy to viete?

	— Viem — a dávno!

	Kráľovič vrhol na Ivana prísny, zamračený pohľad.

	— A prečo ste mi o tom nikdy nič nepovedali?

	— Nemohol som, — odvetil knieža a zvesil hlavu.

	— To by som od vás nikdy nebol čakal. Pokladal som vás za najvernejšieho priateľa, ba želal som si vás aj za zaťa. Tak vravte, knieža, — vyzval ho Ratimír.

	Ivan zmraštil čelo ako vždy, keď sa k čomusi vážnemu odhodlával. Potom podišiel k Ratimírovi, ktorý naňho nahnevane hľadel.

	— Zbavím sa tej ťarchy a napravím, čo som zavinil. Možno ešte nie je neskoro.

	— Preboha, vysvetlite mi to už konečne!

	— Tajana žiali za rytierom Sokolom.

	— Za rytierom Sokolom? Tak jeho miluje? Knieža, s takým niečím sa neradno zahrávať!

	— Knieža Okičský nikdy neklame. Tajana miluje rytiera Sokola, v tom je jej nešťastie.

	— Vy blúznite, knieža. Neviem, čo si mám o vašich slovách myslieť.

	— Hovorím vám, že Tajana miluje rytiera Sokola! Miluje jeho kuklu, jeho tieň! Rytier Sokol je však mŕtvy a odniesol so sebou do hrobu aj Tajanino srdce, jej život!

	— Knieža, vy ste rozum potratili, neviete, čo vravíte!

	— Zaslúžim si trest, kráľovič. Spáchal som zločin. Uvidíte, že vaša dcéra prestane žialiť, prisahám vám, — povedal a takmer vybehol na chodbu.

	Kráľovič vyšiel za ním a rozhliadol sa naokolo. Zbadal kniežaťa, ako sa veľmi dôverne rozpráva o čomsi s Belkom. Potom sa rýchle vrátil k Ratimírovi a povedal:

	— Poslal som Belka na Brezovicu.

	— Čo vám je, knieža? — spýtal sa kráľovič a pozrel sa na Ivana napoly zamračene, napoly vyľakane.

	— Ničoho sa nebojte, kráľovič.

	— Žiadam od vás vysvetlenie! Ihneď poďte so mnou do mojej komnaty, tam nás nik nebude vyrušovať.

	 

	Nad stolom pokrytým bielym obrusom horia sviečky nastoknuté na hroty striebornej obruče. Cínové taniere sú plné mäsa. Kráľovič Ratimír rozrezal husaciu pečienku na striebornej mise a ponúkol dcéru, Ivana, Borivoja i ostatných hostí.

	Kniežaťov tanier je stále plný. Nechuť k jedlu zakrýva rozprávaním o vojne. Tajana ho počúva pozorne, akoby aj ona hľadala výhovorku, že nemôže jesť.

	Borivoj placho sleduje jej nevšedný záujem o kniežaťa. Ratimír ustavične čosi prikazuje stolníkovi a sluhom. Prítomní sa márne pokúšajú zatajiť, že očakávajú niečo, čoho sa zároveň obávajú.

	Knieža prerušil rozprávanie, pristúpil k stene, kde stál opretý jeho štít, a vzal ho, aby názorne predviedol úder, o ktorom práve hovoril.

	Borivoj sa obrátil k Tajane a začal sa s ňou zhovárať.

	Ku kniežaťovi podišiel Ratimír a pošepky sa ho spýtal:

	— Tak čo je, knieža?

	— Už môžem začať?

	— Len sa bojím, aby ju to nezabilo.

	— Budem opatrný.

	Borivoj upiera na Ivana plachý, spýtavý pohľad. Knieža si medzitým sadol, rozprával ďalej o vojne a skončil uzavretím mieru. Napokon ľahostajne doložil:

	— No a tak sme sa vrátili cez Drávu rovno do Požegu. Tam sme sa porozchádzali. Každý sa pobral domov. So mnou zostali len dve zagorské kniežatá a Belko. Opustili sme Požegský hrad a vydali sa na Kráľovu Veľkú…

	Na Tajaninej tvári sa zjavilo napätie. Díva sa do taniera.

	— Prečo ta? — spýtal sa Ratimír a jeho hlas i pohľad prezrádzali vzrušenie.

	— Ponajprv sme chceli vykopať našu korunu. A potom, veď vy viete, kráľovič, že po bitke pod Požegským hradom mali rytiera Sokola odniesť, ako si to želal, na Kráľovu Veľkú. Predpokladal som, že ho tam aj pochovali, a tak som sa rozhodol pozrieť na jeho hrob.

	Tajanina útla rúčka, čo ležala na stole, sa zachvela. Ešte nižšie sklonila hlavu a s napätím čakala.

	— A našli ste ho?

	— Čudné! Hľadáme, hľadáme, ale márne.

	— Nebol tam ani kríž? — znovu sa spýtal Ratimír a rýchle sa po očku pozrel na Tajanu. Vzápätí však znovu uprel významný, prosebný pohľad na kniežaťa. Ivan ho upokojil kývnutím hlavy a pomaly pokračoval:

	— Na to som myslel aj ja. Zašli sme preto do zámku a celý sme ho poprezerali. Znovu sme navštívili miesta, kde sa zrodili i zomrelí naše krásne plány. Potom som vyšiel do veže, v ktorej býval rytier. Bol som veľmi prekvapený.

	— Prečo, knieža?

	— Všetko bolo ako za rytierovho života. Na lôžku akoby bol ešte ráno dakto ležal. Povedal som kastelánovi, ktorý ma sprevádzal: „Kedysi tu odpočíval veľký hrdina!“

	Obidvaja sa zadívali na Tajanu, ktorej padli do tváre čierne vlasy a celú ju zahalili. Ale tá aj naďalej upiera zrak do taniera.

	— „Áno,“ odpovedal mi kastelán, „viem o tom, vaša milosť. Na toto lôžko uložili raneného rytiera Sokola.“

	— Raneného? — spýtal sa Ratimír, ale jeho prekvapenie nebolo úprimné. — Vari nebol mŕtvy už na bojisku?

	— Keď sme ho našli, javil ešte známky života a želal si, aby sme ho hneď odniesli na Kráľovu Veľkú, že chce zomrieť a byť pochovaný tam. Len čo sme ho zdvihli, smrteľne zbledol a zamdlel. Potom sme ho dali odniesť.

	Tajanine plecia sa zachveli ako od chladu.

	Na Ivanovej tvári sa zjavili červené fľaky. Oči mu horia, akoby mal horúčku.

	— Prekvapilo ma to, — pokračoval Ivan v rozprávaní, — no kastelán mi hneď povedal: „Veľmi dlho tu rytier ležal.“

	Dievča sa zrazu pozrelo na kniežaťa, ktorý akoby od jej pohľadu skamenel.

	— Veľmi dlho? — spýtal sa Ratimír.

	— Áno, tak mi povedal kastelán.

	— A nik o tom nevedel? Prečo nám to kastelán nedal vedieť? — znovu sa ozval Ratimír.

	— Rytier mu zakázal.

	Ratimír vtiahol hlavu medzi plecia, akoby očakával úder. Ivanova tvár horí, pekné plné pery mu pod hnedými fúzikmi zbeleli. Slová mu akosi ťažko idú z úst…

	— Vypytujem sa kastelána ďalej a on mi vraví: „Rytierove rany vyzerali, akoby sa hojili.“

	Na prítomných za stolom zaľahla neviditeľná ťažoba. Ani čo by spočívala na ich chrbtoch celá ťarcha povaly. Tajana upiera na Ivana doširoka roztvorené oči a tvár sa jej chveje.

	— Je to možné? — zašepkal Borivoj, aby pomohol Ratimírovi a kniežaťovi.

	— Teda hojili sa? — spýtal sa Ratimír, akoby týmto naťahovaním pomáhali spamätať sa Tajaninej nevládnej duši.

	— Áno, hojili. Neskôr sa opäť otvorili a všetko sa zdalo beznádejné. Ale napokon sa začali zo dňa na deň, akoby zázrakom, zaceľovať.

	Na chvíľu prestal a potom dodal:

	— Rytiera liečil akýsi sluha.

	— A čo sa stalo potom? Vyzdravel?

	Táto otázka padla ako hrom z jasného neba. Všetkým visela na perách, zračila sa im v očiach, ktoré plné rozochvenia žmurkali na Tajanu. Knieža zabudol, kde skončil, a tak Ratimír, aby prerušil nepríjemné napätie, sa rýchle spýtal:

	— A vyzdravel rytier?

	— Vyzdravel!

	Konečne knieža vyriekol slovo, pred ktorým sa všetci triasli. Vyskočili, akoby sa bránili pred vystreleným šípom. Tajana privrela oči, jej bledá pleť zožltla, je ako z vosku.

	Pokúsila sa premôcť mdloby, ale daromne. Ivan ju zachytil.

	Ratimír privolal služobníctvo, ktoré hneď pribehlo aj s felčiarom pripraveným pomôcť.

	— Preberte ju, ak sa vám to podarí, — požiadal ho Ratimír.

	— Buďte pokojný, vyznám sa vo svojom remesle.

	A odniesli štíhle, krehké, bezvládne telo do Tajaninej spálne.

	Ratimír sa oboma rukami chytil za hlavu. Ivan Okičský sedí za stolom vysilený ako po ťažkom boji. Borivoj sa oprel o stenu.

	— Vedel som, že to nevydrží, — zašepkal Ratimír.

	— Kráľovič, choďte k nej! Až sa prebudí, bude potrebovať vašu útechu. Nezabudnite, čo jej máte povedať…

	Ratimír odišiel.

	— Poďme na vzduch, chlapče, — vyzval knieža Borivoja. — Tak ťažko sa mi tu dýcha…

	 

	Okolo Tajany sa zvŕta felčiar a trie jej spánky.

	S hlbokým povzdychom sa vracia sila do mladého tela, ktoré hynulo od žiaľu.

	Spoza ružových závesov nakukol kráľovič.

	— Dýcha! Už dýcha! — oznamuje felčiar. — Hľa, ešte chvíľu, a celkom sa preberie! Tak ako sa drží vôňa kvetov, drží sa, duša mladého tela! Mladučká krv je ako slnko, čo každý rok prebúdza jar.

	Dlhé, tmavé, hodvábne mihalnice sa pomaly otvárajú.

	Ratimír kývol ostatným, aby odišli. Potom zašepkal:

	— Dieťa moje, už ti je lepšie?

	Jej pohľad sa zastavil na ňom. Vidno na nej, že o čomsi premýšľa. Akýsi strach jej zdvihol hlavu a nesmelo sa začala ospravedlňovať:

	— Zakrútila sa mi hlava, však, otec? To od horúčavy. Horelo tam toľko sviečok.

	— Neboj sa, dieťa. Viem, sľúbila si rytierovi, že to budeš tajiť. Chránila si to tajomstvo, aby som ho nepreklial…

	— Kto ti to povedal? Nie, to nie je tak!

	— Prečo sa bojíš? Odpustím mu jeho priestupok, neprekľajem ho. Rozumieš? Viem všetko…

	Prešla hodná chvíľa, kým si v duchu zopakovala otcove slová a pochopila, že rytierovi neublíži.

	— A ak príde?

	— Ak príde? Kto?

	— Rytier Sokol…

	— Ak príde?… On príde? — čudoval sa Ratimír, ale potom rýchle pokračoval:

	— Ach, áno, dieťa moje! Zmizol z Kráľovej Veľkej a nik nevedel, kam. Keď sa predvčerom vracal knieža Okičský po dlhom čase domov, zašiel aj na Brezovicu. Aké bolo jeho prekvapenie, keď našiel na svojom majetku rytiera Sokola. A dnes poslal poňho na Brezovicu, aby prišiel sem. Knieža Ivan vedel, pre koho chradneš. Tajila si to, ale všetko ti odpúšťam. Len aby si mi bola zasa zdravá, život môj drahý, jediný!

	Prebudená viera a nádej, že príde, dodala Tajane novú silu. Sadla si na lôžku, vzala Ratimírovu ruku a pokryla ju bozkami. On ju objal, akoby bola vstala z mŕtvych.

	Zadívala sa na otcovo vysoké čelo a spýtala sa:

	— Ty dovolíš, aby rytier prišiel?

	— Áno. Tak veľmi to potrebuješ.

	— A ty ním neopovrhuješ pre… pre ňu?

	— Pre kráľovnú? Viac ju nikdy nespomeň! Zabudni na ňu!

	— Keď sa rytier zjavil, znovu sa mi vnucujú myšlienky na ňu… Otec, rytier ju nikdy nemiloval!

	— Ó, dieťa, čím ma to utešuješ? Nikdy som na rytiera nežiaril. Ale nechcem už o tom hovoriť. To tak muselo byť! Teraz už spi…

	No Tajana pokračovala:

	— Otec, ja viem, prečo potajomky odišiel z Kráľovej Veľkej a skrýval sa na Brezovici.

	— Prečo?

	— Aby ho neobjavila kráľovná. Dala by ho nasilu dovliecť na dvor. Poznám ju. Preto sa skrýval a bude sa musieť aj naďalej.

	Rozprávala o Alžbete ako o cudzej žene, ktorú sotva pozná. Keď to Ratimír počul, rozhodol sa, že sa jej spýta na to, čo sa dozvedel od kniežaťa.

	— A ty si kráľovnú už navždy vytrela zo svojej duše?

	— Mám len otca, nikoho viac! Ale teba to zarmucuje, však?

	— Nie. Lebo mám rád iba teba, dieťa moje. Ty si mi všetkým. A odteraz nech je každá spomienka na ňu pochovaná! Ľahni si a spi, na všetko zabudni…

	Tajana zatvorila oči, ale zaspať nemohla. Ešte dlho do noci premýšľala.

	Prečo mi je matkou? Prozreteľnosť, prečo si dopustila, aby ma tá, ktorá ma priviedla na svet, pripravila o šťastie?

	A potom si donekonečna pripomínala rytiera.

	— Žije! Och, aké šťastie! Nie, už nič viac nepotrebujem, stačí mi, že žije. Je to až priveľa! Príde, uvidím ho a otec ho nebude preklínať. Teraz je všetko v poriadku! Aká som šťastná…

	Tej noci Tajana konečne pocítila pokoj vo svojom srdci a odovzdane zaspala v nádeji, že rytiera opäť uvidí.

	 

	Ráno svitol svieži, veselý, naozajstný jarný deň. Tajana už bola oblečená. Okolo nej sa krútili slúžky a naprávali jej záhyby na bielo-modrých šatách povyšívaných hviezdičkami a vtáčikmi. Na hlavu jej nasadili čelenku zdobenú perlami, ktoré viseli z nej na čierne vlasy.

	Z celého jej zjavu vyžarovala nedočkavosť, srdce jej divo búchalo a duša sa chvela úzkosťou. Akoby sa znovu vrátila do života po dlhej chorobe.

	Do miestnosti vstúpila postaršia žena, dvoranka kráľoviča Ratimíra. Tajana sa jej spýtala:

	— Kde je otec?

	— V jedálni.

	— A knieža Okičský?

	— Aj on.

	— Sú tam sami?

	— Je s nimi aj knieža Borivoj.

	— Nik viac?

	— Nik. Ale zdalo sa mi, že na niekoho čakajú.

	— Čakajú? A kedy má prísť ten očakávaný hosť?

	— Už oznámili z hradieb, že na ceste vidieť oblaky prachu.

	— Už vidieť oblaky prachu? — zopakovala Tajana. — A kráľovič je smutný, či veselý?

	— Veselý. Zato knieža Okičský je akýsi nesvoj.

	— Ach, ten smúti za kňažnou. A o čom sa rozprával kráľovič s kniežaťom?

	— Kým som bola v jedálni, šepkali si. A potom mi kráľovič prikázal, aby som odišla a aby nikto nevstupoval do jedálne. Raňajky vám prinesú sem.

	— Mne? A prečo?

	— Jednoducho preto, že do jedálne nesmie nikto okrem hosťa, ktorého očakávajú. Vy určite budete vedieť, pre koho sa to všetko robí.

	— Viem… A možno neviem!

	Na nádvorí sa ozval zvuk trúby. Tajana vykríkla a očervenela. Zatrúbenie jej znelo v ušiach ako najkrajšia hudba.

	— Pozrime sa von! — zvolala dvoranka a pozorne sledovala vzrušenú Tajanu.

	Dievčina ju pritiahla k dverám.

	— Choďte rýchle pod arkády a zistite, ako vyzerá hosť! A príďte mi to hneď povedať. Ale dobre si všimnite prilbu a či má na tvári kuklu.

	Dvoranka sa vzdialila. Tajana prepustila aj slúžku, ktorá jej priniesla na tácni raňajky.

	O chvíľu sa pootvorili dvere a dnu sa prešuchla dvoranka.

	— No čo je?

	— Hosť už prišiel.

	— Tak sa zostaňte dívať.

	— Práve pricválal na nádvorie.

	— Ako vyzerá?

	— Princezná, je vysoký a štíhly.

	— A prilba… prilba? — zopakovala Tajana nedočkavo.

	— Strieborná, ligotavá.

	— A na nej?

	— Strieborný sokol.

	Tajana si pritisla jemné rúčky na hruď a dvoranka pokračovala:

	— Na tvári má striebornú kuklu. Som už dosť stará, ale ešte som ani jednému rytierovi takú nevidela! Už zosadol z koňa. Nakuknite naňho z chodby, odtiaľ ho ľahko zahliadnete.

	Tajana bola raz-dva na chodbe a potajomky sa dívala dole na nádvorie, kde stál rytier.

	— Je úžasný! — zvolala dvoranka. — Aký je driečny, urastený! Už ide do paláca.

	— A teraz už choďte, choďte! — súrila ju Tajana. — Keď vám kráľovič povie, aby ste ma priviedli, hneď príďte!

	Dvoranka vyšla.

	Tajana zostala stáť pri dverách opretá o stenu. Sotva dýcha. Tak už je teda tu, naozaj je tu, a delí ich len jediná komnata!

	Naklonila sa trochu dopredu, oči uprela na dvere a striehne.

	Dvere sa otvorili. Tajana horí nedočkavosťou. Všetky jej zmysly sa sústredili na kráľoviča, ktorý pristúpil k nej.

	— Dieťa! Rytier je tu!

	Jej veľké čierne oči sa dívajú na Ratimíra a v pohľade sa jej zračí detinská netrpezlivosť. Kedy sa už stretnú?

	— Hovoril som s ním a všetko som mu odpustil. Chce ťa pozdraviť.

	— Zavedieš ma do dvorany?

	— Chce sa s tebou zhovárať osamote.

	— Osamote? — zašepkala, akoby ju to prekvapilo, hoci to očakávala.

	A predsa sa v tej chvíli vynorila v Tajaninej duši otázka. O čom s ňou chce hovoriť?

	Už nevidí pred sebou nič, ani tvár svojho otca, všetko zastiera obraz rytiera. Kam sa pozrie, všade narazí na kuklu a na prilbu so strieborným sokolom. A v duchu sa čoraz naliehavejšie spytuje: O čom s ňou bude hovoriť, čo jej povie?

	— Choď, dieťa moje, za ním. Čaká ťa v jedálni, — vyzval ju Ratimír.

	Tajana ho počúvla a vykročila. Ešte nikdy nemala taký ľahký, vzletný krok, ešte nijaká cesta sa jej nevidela taká dlhá ako cesta do jedálne.

	Ešte chvíľu — a čo ju tam čaká?

	Tajana prekročila prah a ako v rozprávke zastala v tmavých verajach v bielo-modrých šatách, na čiernych vlnitých vlasoch má čelenku z perál. A uprostred miestnosti stojí vysoká, vzpriamená postava v dlhom čiernom plášti. Na hlave má prilbu so strieborným sokolom, ktorý vystiera krídla, akoby chcel vzlietnuť do výšin…

	Rytier sa jej hlboko uklonil. Jeho zbraň zacvendžala, ostrohy zaštrngali. Na ten zvuk sa strhla a vykročila z dverí. No neprišla až k nemu, iba sa naňho prekvapene zahľadela. Pred ňou stojí rytier, ktorého oplakávala, nad ktorého nejestvujúcim hrobom preliala toľko sĺz, pre ktorého hynula v rozpuku svojej mladosti, ktorým žila a umierala jej duša, jej dievčenské túžby, jej nádeje. Ale teraz ju už nič nebolí, nič necíti, po ničom netúži… Podala mu ruku a zašepkala:

	— Vy žijete?

	— Osud tak chcel, — odvetil nezvyčajne ticho.

	— Aký dobrý je osud, že tak rozhodol! — vzdychla si ako dieťa, ktoré sa teší z otcovho príchodu.

	— Aj vy máte na tom svoj podiel… aj vy!

	Zmĺkli. Do uší im doletela ešte posledná ozvena ich hlasov, takých neobvykle pritlmených a potláčaných, akoby sa báli, že by ich mohli počuť steny.

	— Rytier, ja nie som na vine, že sa otec predsa dozvedel…

	— Viem, nie ste.

	— Knieža Okičský pred všetkými oznámil, že žijete. Nevydržala som to a omdlela. Keby to bol povedal iba mne, nikdy by sa otec nebol dozvedel… Svoj sľub som neporušila ani jediným slovom…

	A opäť sa medzi nimi vynorilo mlčanie. Oddeľuje ich od seba záhadným tajomstvom ako neviditeľný železný múr, ktorý akoby sa nikdy nemal pohnúť.

	Tajana stojí na mieste sta jarný biely kvietok, on sťa prízrak zahalený tmou…

	Hľadia na seba a mlčia. Rytier sa chytá plášťa, usiluje sa zakryť svoje rozochvenie…

	Potom sa ozval jeho hlboký hlas. Tak zvláštne sa mu chveje, láme, zadŕha, akoby nemal v sebe dosť odvahy, sily a smelosti.

	— A druhý sľub… ste dodržali?

	— Ktorý, rytier?

	— Ten, čo ste mi dali na Ozaľgrade.

	Jej dlhé čierne mihalnice sa spustili na oči, pery sa jej trasú.

	— Sľúbili ste, že zabudnete na rytiera Sokola!

	— Sľúbila…

	— A dodržali ste ten sľub?

	— Nie.

	— Či som vás nezaprisahal, aby ste dali svoju ruku víťazovi, ako si to želá váš otec?

	— Zaprisahali.

	— Zvíťazil Ivan Okičský, môj priateľ…

	— Šľachetne mi vrátil slobodu.

	— A vás to veľmi potešilo?

	— Áno, potešilo.

	— Ani jeden sľub ste nedodržali. Ani ten, že sa vydáte za toho, ktorého vám určí šťastie v boji a váš otec.

	— Bola by som za kniežaťa šla, keby mi nebol vrátil slobodu.

	— Lebo je prihrdý, aby si vzal ženu, ktorej srdce patrí inému!

	— Jeho hrdosť je obdivuhodná.

	— A keby ste si obľúbili kniežaťa, boli by ste šťastná?

	— Nemôžem mať rada kniežaťa!

	— Nemohli by ste ho milovať?

	— Nemohla!

	— A keby vás on miloval?

	— Ani vtedy!

	Pristúpil trochu bližšie k nej.

	— Vaše srdce zostane naveky zviazané s rytierom Sokolom, ktorého bude naveky od vás deliť spálňa vašej matky, kráľovnej Alžbety?

	— Tak mi našepkáva akýsi vnútorný hlas.

	— Veď vy ani netušíte, aká ohyzdná tvár sa skrýva pod touto kuklou!

	— Vaša tvár, rytier, nemôže byť ohyzdná! Mne stačí.

	— Azda nie je na svete už nič, po čom by túžilo vaše srdce?

	— Vy žijete, čo by som si ešte mohla želať?

	Strhol sa. Jeho meč zľahka zacinkal. Ten zvuk jej vniká rovno do srdca. Koľko ráz ho túžobne počúvala, keď stála vedľa neho na Budínskom hrade alebo tam dole pri kostolíku v požegskej doline. Je jej milší než najkrajšia hudba, lebo prináša so sebou vzrušujúce spomienky na jej lásku.

	— Ja som živý, áno, ale aj mŕtvy! — zašepkal. — Už cítim len tlkot vlastného srdca…

	— A vaše srdce… dodržalo sľub? — nesmelo sa spýtala Tajana.

	— Áno! Nik z neho nevytrie váš obraz! Ani vtedy, keď prestane biť! Nikdy z neho nevymizne a bude o vás večne snívať.

	Tvár sa jej rozžiarila ako jarná usmievajúca sa zora. Pokojným, láskavým hlasom, v ktorom už niet ani stopy po ľúbostných túžbach, a veselo sťa dieťa povedala:

	— Otec mi vravel, že odteraz k nám budete často chodievať.

	— Vy to chcete?

	— Chcem, rytier!

	— A nebude vás už viac trápiť nijaká túžba?

	— Nie, rytier!

	Pristúpil k nej o krok, uprene sa na ňu zahľadel a zašepkal:

	— Ale so mnou to nie je tak. Mňa mučí bôľ, potrebujem pokoj, Tajanka… Srdce mám plné túžob, zúfalých túžob, ktoré sa mi vrývajú až na samé dno…

	Jeho nečakané oslovenie vzbúrilo v nej všetky zmysly.

	— Ja po vás, Tajanka, túžim, tak strašne túžim!…

	Celé telo jej zamrelo, akoby sa zmenila na sochu.

	— Tajanka, vášho srdiečka sa zmocnila hrôza?

	— Rytier, vari ste už zabudli? Nechápete, aký obrovský balvan medzi nami leží? Nik ho nemôže odvaliť, to ani nebesia nenapravia. Prosím vás, mlčte!

	Otvormi v priezore hľadia na ňu jeho oči tak zblízka a tak vrúcne ako vtedy v Budíne, keď jej rozprával o niekom, kto ju miluje a komu ju prepúšťa. Ale teraz je v tých očiach čosi, čo ju ľaká a núti ustúpiť.

	— Bojíte sa, Tajanka?

	— Nikdy sa vám oči tak čudne neleskli!

	— Lebo nikdy som nebol tak blízko osudného rozhodnutia ako v tejto chvíli…

	— Osudného rozhodnutia? — zopakovala nechápavo.

	— Vy ani netušíte, ako blízko stojím. Odtiaľto môžem odísť alebo šťastný, alebo navždy prekliaty! Ale ja, hľa, už vidím, že odídem prekliaty!

	— Čo to vravíte, rytier?

	Podišiel zopár krokov a zastal pred ňou.

	— Tajanka, drahá moja, musím vám toľko toho povedať. To bude asi môj koniec.

	— Tak mlčte!

	— Už nemôžem! Konečne sa to rozhodne. Sadnite si a počúvajte.

	— Nech je po vašom, rytier, — súhlasila a pomaly sa spustila na stoličku. Kým celá jej bytosť horela od nedočkavosti a zvedavosti, telo jej celkom zmeravelo.

	Rytier si zastal opodiaľ a odvrátil hlavu, akoby sa s niečím lúčil a nevládal sa jej pritom pozerať do tváre.

	— Spomínate si na cestičku, čo vedie horou poblíž koliby pustovníka Drahošu? Odtiaľ dobre vidieť gričské hradby na kopci… Popri nich ste schádzali k cestičke. Vtedy ste boli ešte katovou dcérou, vaše oblečenie bolo biedne. Vietor vám povieval čiernymi vlasmi, vaše ústa v bledej tvári boli vždy pevne zovreté, nik z nich nevymámil ani slova. Večne mlčiaca Tajana sa potulovala okolo gričských hradieb a schádzala cestičkou do hory k pustovníkovi. A ja som ju stretal, pristavoval sa pri nej a díval sa jej do čiernych očí, čo v sebe skrývali čosi tajomné, nevysvetliteľné, lákali ma k sebe. Potom som prehovoril Drahošu, aby mi dovolil rozprávať sa s vami. Dôveroval mi. Učil som vás zaobchodiť s lukom. Strieľali ste dobre, dokonca veľmi dobre. Priťahovala ma k vám vrúcnosť, otcovská starostlivosť a rytierska česť, ktorá prikazuje chrániť chudobné, poctivé dievča. Čakával som na vás čoraz častejšie, takmer každý deň. Počúval som vás, vaše myšlienky boli také bystré, také prosté, a pritom krásne! Stali ste sa mi blízkou. Raz sme sa dlho rozprávali o vás s Drahošom. Chcel vás získať pre patarénsku vieru, aby ste ju šírili ďalej. Povedal mi: „V hriechu je počatá krv, čo jej prúdi v žilách, nosí v sebe semeno hriechu.“ To bolo všetko, čo som sa o vás dozvedel. Bolo mi vás ľúto. Nechcel som, aby ste sa oddali bogomilskému blúzneniu. A tak som sa kdesi hlboko v duši zaprisahal, že vás nikdy neopustím. Najprv som však musel splniť prísahu, ktorú som zložil kráľovičovi Ratimírovi. Potom som sa chcel postarať o vás na celý život. Preto som sa usiloval byť stále pri vás, aby som vás ľahšie ochránil pred Drahošovým vplyvom. Keby som tak nebol robil, boli by ste už dnes dávno na mieste nešťastnej Mireny. A vtedy prišla na Grič kráľovná. Ja som vo dne v noci pripravoval plán, ktorý mi ukladala prísaha. Neuvažoval som o tom, aké city k vám prechovávam. Ešte som nevedel, čo sa rodí na dne môjho srdca.

	Tajana sedí nehybne, sotva dýcha.

	— Mojou úlohou bolo získať si srdce kráľovnej a poslúžiť tak vzbure, ktorú pripravoval kráľovič Ratimír a my všetci. V ten deň, keď prišla na Grič kráľovná, pozorovali ste ma spoza Kamennej brány. Videl som vás odchádzať popri hradbách k Sáve. Vycítil som, že vás ta čosi nezadržateľne ženie, že zamýšľate utiecť. Privolal som Borivoja, ktorý sa na Griči skrýval v mníšskej kutni, aby nám takto mohol kedykoľvek pomôcť. Nemeškal som a poslal ho za vami, aby vás zadržal. Urobil to. Zastal vám cestu a povedal: „Skôr než slnko sedem ráz zapadne, bude u vás hľadať šťastie sám kráľ!“

	Rytier sa na chvíľočku odmlčal a potom pokračoval:

	— Na turnaji pod Gričom som vám otvoril dvere rovno na kráľovský dvor. Viedli ma k tomu dva dôvody: že budete pri mne a budem vás môcť chrániť, aj že sa stanete mojím dôverníkom na dvore a budete mi oznamovať, čo budem potrebovať vedieť. Pred všetkými som vás vyhlásil za šťastenu a nebohý kráľ Štefan vás hneď vzal k sebe na dvor. Podarilo sa mi to. Ale tu sa zrazu niečo zmenilo…

	— Zmenilo? — spýtala sa nesmelo bez toho, aby k nemu zdvihla oči.

	— Stalo sa to v Plebánovej veži, kde som sa po prvý raz stretol s kráľovnou. Mal som si ju podľa nášho plánu získať a vytrhnúť ju spod vplyvu tyrana Joachima. Vtedy som ju musel po prvý raz objať. A v tom okamihu sa prebudilo moje srdce a zabránilo mi v tom. Zjavila sa mi pred očami vaša tvár. Prudko som sa odtrhol od kráľovnej, moja pravica, ktorou som ju držal okolo drieku, ju pustila. Čosi sa vo mne vzoprelo… Moje srdce sa rozhodne postavilo na obranu toho, čo som k vám cítil.

	Tajana ani nedýcha.

	— Keď som nadobudol istotu, že vás ľúbim, blúdil som po okolí a hľadal silu, aby som splnil prísahu. A tak som sa dočkal jediného možného východiska: kráľ ma zasnúbil s Orchidou. Iste sa na to pamätáte, aj to bolo na Griči. Vtedy som sa ničomu nebránil. Vedel som, že tomu zasnúbeniu ujdem. Vedel som, že kráľovná podnikne všetko, aby zabránila manželstvu s Orchidou, lebo táto kukla, ktorá aj teraz pred vami skrýva moju tvár, jej načisto pomútila rozum…

	Tajane sa zdá, akoby sa na ňu rúcala pevnosť a kamene z nej ju zasýpali.

	— S hrôzou som zistil, že sa mi čoraz väčšmi bridí predstava, že by som mal byť kráľovniným milencom, hoci som to prisľúbil kráľovičovi Ratimirovi a ostatným. Stáli sme jeden proti druhému ako pri súboji — moje srdce a ja! Prehral som. Moje srdce zvíťazilo nado mnou a bolo to víťazstvo v prospech vás! Ale ja som musel dodržať prísahu a uskutočniť plán, ktorý sme zosnovali. No ako nájsť cestu, aby som splnil sľub a srdce ma pritom nepotrestalo večným peklom už na tomto svete?

	Tajana zdvihla k nemu zrak. Celá sa schúlila v očakávaní čohosi, čo sa k nej približuje ako ťažký dych dravej zveri, čohosi, čo sa skrýva v tejto miestnosti, v tmavom nábytku, v pochmúrnych múroch, v rytierovej drôtenej košeli, v striebornej kukle, čo sa v pološere tu i tam strašidelne zablysne… Cíti pri sebe čosi živé, neviditeľné, zakliate, čo teraz vyriekne nad ňou svoj ortieľ.

	— Vravte, — zašepkala v túžbe raz navždy skoncovať s mučivou neistotou.

	Pokračoval čoraz vzrušenejšie:

	— A tak som jedného dňa zašiel na Kneginjac za kráľovičom Ratimírom, kľakol som si mu k nohám a povedal: „Odkrývam vám svoje srdce ako vlastnému otcovi! Splním, čo som sľúbil, na čo som sa podujal. Prisahám na svoju česť! Aj život, aj dušu, všetko, čo mám, dám za tú prísahu, iba o jedno vás prosím: nedopustite, aby som si musel pošpiniť srdce! Podmanila si ho čistá láska, a ak mi nepomôžete, pripraví ma o rozvahu a silu, ktoré potrebujem na splnenie zverenej úlohy.“ Meno dievčaťa, ktoré tak rozrušilo moje city, som mu neprezradil, ani to odo mňa nikdy nepožadoval, ako sa na chlapa patrí.

	Tajana sa chytila stoličky v obavách, že sa z nej zrúti.

	— Len buďte pokojná, — ozval sa, keď si všimol jej pohyb. — Ešte budete musieť vydržať horšie veci. Chcel by som, aby ste s odvahou vypočuli až do konca to, čo by pred vami nikdy nevyšlo z mojich úst, keby od toho nezáviselo vaše vyslobodenie.

	Pochytila ju triaška už pri pomyslení na odhalenie toho tajomstva.

	— Hanbím sa, že vám to vravím, — povedal rytier. — A predsa tak musím urobiť. Sľúbil som to kráľovičovi Ratimirovi.

	Jej plecia sa zľahka chvejú, srdce bije tak pomaličky, akoby už umieralo.

	— Kráľovič súhlasil s mojím návrhom.

	— S akým návrhom? — spýtala sa. Pripadá mu, akoby to slovo nikdy nebola počula.

	— Neobyčajne zákerným. Narobil mi veľa starostí, doviedol ma do nejedného nebezpečenstva, vyžadoval mimoriadnu opatrnosť, ale ja som sa ho chytil a uskutočňoval ho. Všetko šlo tak hladko, akoby mi v tom pomáhala dajaká vyššia moc. Zákernosť návrhu som ľahšie znášal, ako to, čo som mal v skutočnosti robiť. Vedel o tom kráľovič a jeho priatelia, s ktorými sme sa spolčili proti vláde kumánskej kráľovnej. A ešte o tom vedel aj ten, čo ma od toho oslobodil.

	— Oslobodil? Od čoho? — spýtala sa a trochu sa naddvihla na stoličke.

	— Znovu vás musím poprosiť, aby ste sa neznepokojovali a s odvahou prijali všetko, čo počujete…

	Napriek jeho slovám sa celá chvela.

	— Sľúbte mi, že vydržíte, keď odhalím závoj z tajomstva, za ktorým sa skrýva rytier Sokol.

	— Som pokojná.

	— Ovládnite sa. Budete potrebovať veľa síl, aby ste sa pozreli pravde do očí.

	Vtiahla hlavu medzi plecia, aby ľahšie vydržala, čo sa na ňu malo privaliť.

	Zrazu zaštrngali jeho ostrohy. Strhla sa a pozrela sa naňho. Namiesto vysvetlenia, rýchle prešiel dvoranou a pristúpil k dverám, ktorými pred chvíľou vošla.

	Čo? Odchádza? spytovala sa v duchu zhrozene. Celá rozochvená sa chytila operadla a hľadela za rytierom.

	Ale čo to? Otvoril dvere do vedľajšej komnaty, zastal na prahu a dal komusi znamenie.

	Tajana skláňa hlavu čoraz hlbšie, aby zabránila očiam pozrieť sa ta, odkiaľ sa blížia rázne kroky a rinčia ostrohy. Najradšej by ušla, ale nemá kam. Spod privretých mihalníc vidí spoza dverí prichádzať nie jedného človeka, lež celý oddiel. Chcela by zavrieť oči, aby nič nevidela, ale jej vôľu celkom ovládli city. Musí sa pozrieť na toho, čo prichádza. Jej vystrašený pohľad zachytil chodidlá, pomaly sa dvíha k sponám na topánkach, postupuje čoraz vyššie, na sivé brnenie a červený erb na prsiach, potom na čierny plášť, drôtenú košeľu…

	Tajana sa strhla a uprela pohľad na rytierovu hlavu.

	Zmysly ju opúšťajú, stráca pocit vlastného ja, akoby sa menila na neživú vec.

	Už nič nevie, nič necíti, vidí pred sebou iba striebornú kuklu, prilbu so strieborným sokolom… Teda rytier Sokol!

	Prekročil prah a vošiel do komnaty, hovorí… A predsa už raz vošiel! Ale teraz znovu zaštrngali ostrohy, zaligotala sa strieborná kukla… Tajana zatvorí oči a zasa ich otvorí.

	Pred ňou stojí rytier, ktorý sa s ňou zhováral. A tam do dverí takisto vošiel rytier, aj teraz tam stojí…

	— Čo sa to len so mnou deje? Varí sa mi rozum múti?

	— Už chápete? — spýtal sa jej ten, čo sa s ňou zhováral.

	Tajana onemela. Nerozumie dobre ani otázke a tobôž nie tomu, čo jasne vidí. Zdá sa jej, že prišla o zrak. Dva obrazy, dva prízraky, dva preludy.

	— Ja… ja nič nechápem… — jachce.

	— Čo vidíte?

	— Dvoch rytierov.

	— Je to tak. Pred vami stoja dvaja.

	Dvaja rytieri Sokoli? Nie je to prelud! Tak čo to je?

	— Prečo dvaja? Čo to so mnou robíte? Prečo ma trápíte? — spytuje sa.

	No nevie, ktorému z nich patrí jej otázka.

	Výška, oblečenie aj kukla sú rovnaké.

	— Kto ste? Vy obidvaja! — pýta sa dievča pritlačené o operadlo stoličky. — Kto ste?

	— Ja som rytier Sokol, — odvetil prvý.

	Druhý sa obrátil k svojmu druhovi a takým istým hlbokým hlasom sa spýtal:

	— Čo mám odpovedať?

	Tajana zhrozene vyskočila a zvolala:

	— Ten istý hlas, ten istý!

	— Povedzte, Tajana, ale pokojne, ako vám kráľovná opísala svojho milenca rytiera Sokola? Je to strašne dôležité, aby ste sa mohli presvedčiť, — vyzval ju hlboký hlas

	— Čierne oči… čierne fúziky, čierne kučeravé vlasy… mladý, pekný ako ranná rosa, tak mi to povedala.

	— Zhoď si kuklu! — prikázal hlboký hlas.

	Tajanino srdce sa zovrelo od hrôzy. Zdvihla ruky a skryla si do nich tvár.

	— Nie, nie! — Nechce sa pozrieť na toho druhého.

	— Tajana, musíte sa mu pozrieť do tváre!

	— Nemôžem, nemôžem, — a klesla na stoličku.

	— Ak už teraz nemáte dosť síl, skutočný rytier sa vám nikdy nebude môcť ukázať! Zomriete pri pohľade na jeho ohyzdnú tvár!

	— Tak toto nie je ešte posledný úder?

	— Nie! Ale príde, aj keby som mal hneď zomrieť!

	A rytier znovu prikazuje tomu pri dverách:

	— Zhoď si kuklu!

	Tajana pozbierala všetku odvahu a díva sa, ako si ten druhý sníma kuklu. Uvidela peknú mladú tvár, čierne oči, fúziky, čierne kučeravé vlasy, ktoré mu padajú až na zátylok. Celá zarazená si ho prezerá, kým ten prvý pokračuje:

	— Kráľovnin popis sa navlas zhoduje s podobou rytiera Sokola, ktorému Alžbeta v Požegu napokon predsa len odkryla tvár a potom vám ho opísala. Nuž, toto bol ten návrh, na ktorý som nahovoril kráľoviča Ratimíra.

	— Návrh? Aký? Celkom ste ma poplietli! — vyľakane zvolala Tajana a pozrela sa na toho, čo mal ešte stále zahalenú tvár.

	— Povedz, chlapče, kto si, — vyzval rytier pekného mládenca, ktorý tu už stál bez kukly.

	— Vaša milosť ma zaprisahala, že ani na vaše otázky nesmiem odpovedať, ak sa ma budete pred niekým spytovať.

	— To je pravda. Ale vtedy som ešte netušil, že mi osud dožičí takú veľkú bolesť. Zbavujem ťa, chlapče, prísahy, ktorú som na tebe vynútil. Odpovedz iba na to, čo som ti dovolil prezradiť, skôr než si vstúpil do tejto dvorany.

	— Rozumiem.

	— Kto si?

	— Kastelán vašej milosti.

	Tajanu odpoveď zmiatla. Upiera oči na zahalenú tvár rytiera a rozpačite opakuje:

	— Kastelán? Váš kastelán? A vy?

	— Ja som rytier Sokol.

	— A ten, čo mal takú istú kuklu?

	— To bol tiež rytier Sokol.

	— Teda on ma celý čas ochraňoval?

	— Aj na to vám odpoviem. Dobre sa pozrite tomu mládencovi na tvár, aby ste mohli porovnať, a budete načistom. Len sa mu pozrite na tvár! — zopakoval.

	Pevne sa zadívala na pekného mládenca.

	— Nuž tento môj kastelán ma dobrovoľne zastúpil v kráľovninej spálni… A teraz, priateľ, choď. Už ťa nebudem potrebovať. Počkaj na mňa, odídeme spolu.

	Mládenec pevným krokom opustil dvoranu. Tajana sa chvíľu pozerala za ním, chvíľu na toho, čo stál pred ňou v prilbe. Potom uprela na rytiera spýtavý pohľad, vstala a ozvala sa:

	— Odpovedajte, rytier! Chcem vedieť, čo to všetko značí. Kto bol tamten a kto ste vy?

	— Tu je odpoveď: on dvoril kráľovnej, ale rokoval s ňou, vyjednával a bojoval na turnaji ten, čo stojí pred vami! Tamten mal iba jedinú úlohu — chodievať do kráľovninej spálne. Len to!

	Tajana sa narovnala. Chce sa jej kričať od radosti, aj plakať. On ju zľahka chytil, akoby to bolo pierko.

	A vtom už pocítila, že jej hlava spočinula na živom, vzrušenom srdci, na prsiach, ktoré sa dvíhajú a klesajú ako morské vlny. Jeho rozochvené ruky a rozbúrená hruď prebudili v nej zamretú dušu. Ako vo snách sa spýtala:

	— Prečo to všetko? Prečo tajíte svoj bôľ?

	Držal ju v náručí a šepkal:

	— Prečo to všetko muselo zostať skryté vašim očiam, Tajanka? Prečo ste museli toľko vytrpieť? Ach, malo to veľa vážnych dôvodov. Všetko muselo zostať utajené, lebo rytier Sokol prisahal kráľovičovi Ratimírovi, že radšej zomrie, akoby sa o tom podvode mala dozvedieť kráľovná. Bola by našu svätú vzburu potlačila a všetkých jej účastníkov kruto potrestala. Prísahu som mohol dodržať len vtedy, ak budem aj pred vami mlčať. Keď sa kráľovič Ratimír dozvedel, že ste jeho dcérou, mal rytier Sokol ešte väčší dôvod mlčať. Boli ste princeznou a kráľovič Ratimír vás zamýšľal dať za ženu svojmu synovcovi Borivojovi. A ja som rešpektoval kráľovičovu nádej, že po ňom zasadne na trón Borivoj a že vy ako jeho dcéra sa stanete kráľovnou Chorvátska.

	Rytierov hlas sa chvel.

	— A v deň, keď som sa to dozvedel, zaprisahal som sa sám sebe na svoju česť a meno, že budem mlčať až do smrti. Moje utrpenie sa ešte zväčšilo, povinnosť mi však kázala, aby som tajomstvo odniesol so sebou do hrobu. No vo chvíli, keď ste na turnaji v Požegu namierili šíp na kráľovninu korunu, moja láska prepukla. Prezradil ju knieža Okičský, keď ma obvinil pred kráľovičom v Psohlavcovej veži. Potom zostala kráľovičovi tajomstvom už len vaša náklonnosť ku mne, lebo som to ja chcel!

	— Prečo ste stoj čo stoj chceli zachovať tajomstvo, keď už nebolo ani kráľovnej, ani vášho plánu, keď už bolo po všetkom? Prečo ste mi ho neprezradili pri rozlúčke na Ozaľgrade?

	— Na Ozaľgrade mi povedali, že vás kráľovič sľúbil víťazovi a že si želá, aby ním bol knieža Okičský. Tak rytierovi Sokolovi osud určil, aby vás od seba odvrhol. Preto sa s vami navždy rozlúčil a vymohol od vás sľub, že naňho zabudnete. Aby som vás k tomu ľahšie prinútil, povedal som vám: „Kráľovič by ma navždy preklial, keby sa dozvedel, že ma milujete!“ Bola to jediná lož, ku ktorej som sa uchýlil, aby som pripútal vaše srdce k inému…

	— Ku kniežaťovi Okičskému?

	— Áno, k nemu!

	— Neurobili ste dobre.

	— Pokúšal som sa upozorniť vás na kniežaťove city.

	— Knieža ma nikdy nemiloval!

	— Vie sa zaprieť, pritajiť…

	— Museli ste ma od seba odvracať, uznávam, ale vy ste ma s ním chceli vidieť zosobášenú! — vyčítala mu. — To bolo kruté! A tam v Budíne ste mi povedali, že rytier Sokol sa nikdy nebude môcť uchádzať o moju ruku. Prečo?

	— Bolo to vtedy, keď už kráľovič vedel, že ste jeho dcérou, a chystal sa vás vydať za Borivoja, aby ste sa stali chorvátskou kráľovnou.

	— Povedali ste mi: „Bol by som najšťastnejším človekom na svete, keby ste si zamilovali toho druhého, čo vás ľúbi a čo si vás zaslúži.“ Mysleli ste na Borivoja?

	— Nie, myslel som na kniežaťa Ivana. V ten večer som ešte nevedel, že vás kráľovič chce vydať za Borivoja. Nuž uvažoval som takto: ak už tým šťastlivcom nemôžem byť ja, nech ním je aspoň knieža Ivan.

	— Vari je to také veľké potešenie zasnúbiť ma s iným?

	— Veru veľké…

	No už nepočúvala, čo chce povedať. Zalomila ruky a zvolala:

	— Ó, ty moje šťastie! Vždy som sa spoliehala na teba a ty si bdel nad mojím osudom, odstránil si prekážky, ktoré nás delili… Ale teraz už niet sľubov, niet prekážok, niet ničoho, čo by nás delilo…

	Čakala, že ju vezme do náručia. Ale on odstúpil od nej, akoby bola medzi nimi priepasť. A čím väčšmi sa od nej vzďaľoval, tým väčšia jej pripadala.

	— Tak zbohom, Tajanka.

	— Vy ma opúšťate, rytier?

	— Áno. Už nikdy sa nevrátim!

	Strhla sa a vstala. Opäť sa jej chytá hrôza. Vari keď už sú tak blízko šťastia, má sa medzi nimi znovu vynoriť priepasť?

	— Prečo to robíte, rytier?

	— Sľúbil som to sebe aj vášmu otcovi! To, čo vám teraz prezradím, ma navždy odlúči od vás! Nuž prijmite môj posledný pozdrav, moje posledné slová…

	Už sa zasa zamračilo? Vari moju cestu nikdy neosvieti slnko? pýta sa Tajana sama seba a jej oči i myseľ zablúdili kamsi do neznáma, v ktorom sa stráca rytierova postava…

	— Chcem sa s vami rozlúčiť!

	— Prečo? Prečo by ste sa lúčili?

	— Aby som bol pre vás navždy mŕtvy!

	— Nie, to nemôžem pochopiť, ani rozumom, ani citom!

	Pred očami sa jej zahmlieva, ale zo všetkých síl sa usiluje zostať pri vedomí. Rozhodne sa spýtala:

	— Hovoríte tak záhadne, rytier, a ja chcem mať jasno, jasno…

	— Tajanka, či nechápete, čo nás delí?

	— Nie, nie, nič nechápem!

	— Dívate sa na mňa, a nevidíte?

	— Neviem, čo by nás mohlo deliť.

	— Ani to necítite?

	— Nie.

	— Delí nás… táto kukla!

	— Kukla?

	Pri tom slove sa celá zachvela a zašepkala:

	— Prečo?

	— Musím ju strhnúť!

	Tajana sa mlčky pozerá naňho a nevládze vyriecť ani slova. A on stále tak nejasne pokračuje:

	— Bol som presvedčený, že si nikdy pred vami neodhalím tvár. Nikdy! Nuž a hľa, predsa nadišla tá osudná chvíľa…

	Uprene sa zahľadela na kuklu, od ktorej závisel osud dvoch ľudí. Na tú striebornú kuklu, ktorá rozhodovala o toľkých srdciach a životoch, na tú kuklu, ktorá otriasla trónom i kráľovskou mocou. Teraz má vrhnúť tieň aj na jej mladý život, pochovať jej šťastie! Ó, tá kukla! Nikdy nepocítila väčšiu túžbu nazrieť za ňu, do tváre, ktorú skrývala.

	Tajana si ani nevedela predstaviť, aká tvár to môže byť. Keď po prvý raz stretla v Požegu Borivoja, cítila, že to nie je tvár, čo sa skrývala pod kuklou.

	Už si zvykla dívať sa na strieborné pliešky, ktoré jej zahaľovali rytierovu tvár. Mala ho rada v kukle a až do tejto chvíle sa nebála, čo bude, keď ju raz dá dole. No jeho slová o osudnej chvíli, ktorá nadišla, ju vyľakali. Stiahla sa a zmocnila sa jej neopísateľná hrôza. Rytier si to všimol a poznamenal:

	— Ste celá prestrašená!

	— Prečo je táto chvíľa osudná?

	— Lebo vám odhalí moje poníženie.

	— Kto vás ponížil? Prečo? — zašepkala utrápene.

	— Ponížia ma až teraz!

	— Kto?

	— Vy, princezná!

	— Och, nie, vôbec nie, čo ako by ste vyzerali!

	— Mýlite sa, princezná. Ponížite ma práve vy!

	— Netrápte ma toľko!

	— Už skoncujem s vaším trápením. Ale dobre si zapamätajte! To, že pred vami odhalím svoju tvár, je najväčšia obeť, akú vám môžem priniesť.

	— Prečo, prečo? — zastenala.

	— Radšej by som sto ráz položil k vašim nohám svoj život ako túto kuklu…

	— Nerozumiem vám…

	Vystrel sa a vypäl hruď. Počula, ako ťažko dýcha.

	— Pamätáte sa, Tajanka, čo som vám kedysi dávno povedal? „Keď si zložím kuklu, bude po vašej láske.“ Len čo uzriete moju tvár, prestanete rytiera Sokola milovať!

	— Ach, ako ma mučíte!

	Tajana sa trasie, v tvári sa jej zračí hrôza. Díva sa mu na ruky, preletí pohľadom po celej postave…

	— Princezná, nadišiel smrteľný okamih pre rytiera Sokola!

	— Ako… aký hlas to máte?

	— Prirodzený hlas toho, čo vás oslobodzuje od lásky k rytierovi Sokolovi!

	Nohy sa jej trasú, chytila sa steny. Zhrozene pozoruje jeho ruky, ktoré siahajú na kuklu… Strieborné pliešky zazvonili pod dotykom jeho prstov. Chcela by vykríknuť: Nie, neskladajte!, ale hlas sa jej zlomil.

	Strieborný uzáver na kukle cvakol ako náraz meča o štít. Dvoranu naplnilo cinkanie kovu. To sa jeho ruky dotýkajú kukly. Zmocňuje sa jej strach, akoby sa k nej blížila zákerná príšera, čo sa skrýva vo všetkom v tejto dvorane — v nábytku, v múroch, v jeho čiernom plášti…

	Mykla hlavou a odvrátila od neho zrak… Pliešky ticho zvonia, padajú mu z tváre a menia sa na obrovské náhrobné kamene, čo jej zavaľujú hruď…

	— Nie! Neskladajte si ju! — vykríkla zhrozene.

	Vzápätí jej odvetil rázny a rozhodný hlas. Až jej od toho cudzieho hlasu stuhla krv. Rytier vykríkol:

	— Je koniec!

	Neobzrela sa. Zakryla si tvár rukami, aby ho nevidela. Zdá sa jej, akoby niekto ozbíjal jej srdce o ľúbostné šťastie.

	— Princezná, ešte ste ani neuzreli moju tvár a už ste ma prestali milovať. Môžete byť šťastná! Ste zachránená! Rytier Sokol je mŕtvy!…

	Skryla sa za stoličku ako dieťa, ktoré sa bojí strašidiel, a pevne sa chytila operadla. Potom obrátila k nemu hlavu. Telo jej zamrelo, srdce prestalo biť. Zarazene vytriešťa oči do známej, tak často vídanej tváre.

	Dlho naňho takto hľadela a potom vykríkla:

	— Podvod! Podvod!

	— Aký podvod?

	— Chceli ste ma zbaviť lásky k mŕtvemu rytierovi… Podviedli ste ma!

	— Tak ma ešte nik neobvinil!

	— Preboha vás prosím, povedzte, však to nie je pravda?… Chceli ste ma len zachrániť pred mojím žiaľom, napodobili ste rytierov hlas, vzali si jeho prilbu… Och, viem to! Len aby ste pomohli môjmu otcovi zbaviť ma žiaľu. Rytier je mŕtvy! Všetko ste si iba vymysleli, aby ste pomohli otcovi aj mne… ale…

	— Kiežby to tak bolo!

	— Nie! Pod kuklou rytiera Sokola sa nemohol skrývať knieža Okičský! Nemohol! Nikdy! Knieža nemohol byť rytierom…

	— Knieža Okičský bol rytierom Sokolom, aby mohol uskutočniť plán vášho otca a svoj…

	Chytila sa za hlavu, akoby zošalela.

	— Och, už viem! Zle ste to vymysleli, veľmi zle. Rytier a vy sú dve rozličné osoby. Viem to!

	— Napodobiť hlboký hlas môjho kastelána mi nerobilo ťažkosti. Mal som chuť spraviť si z neho druhú prirodzenosť. Postavy, ako ste to mohli porovnať, máme veľmi podobné.

	— Nejde len o hlas, je tu aj iné, čo nijako nebudete môcť dokázať, ani poprieť.

	— Dobre, pýtajte sa. Odpoviem vám na všetko.

	— Ani na jedinú otázku mi nebudete môcť odpovedať. Nebudete!

	Svojimi malými rukami zvierala stoličku. Jej priesvitná tvár prezrádzala pevné odhodlanie.

	Pozrela sa na zem. Ležala tam kukla, s ktorou sa pominula aj jej chvíľková radosť a letmé šťastie. A pri kukle stojí knieža Okičský, ku ktorému cítila hnev a nepriateľstvo. Ten istý muž, s ktorým sa nechcela ani rozlúčiť, keď odchádzal do boja, ktorého jej núkali, a ona ho odmietala, ktorý jej vrátil slobodu, keď si svojím mečom vydobyl právo na jej ruku…

	V hlave sa jej jedna cez druhú roja myšlienky. Nevie, ktorej sa skôr chytiť, ale je presvedčená, že kniežaťa odhalí.

	— Tak, knieža, počúvajte a odpovedajte. Nuž, videla som rytiera Sokola aj vás na turnaji pod Gričom. Všetci sme vás tam videli! Rytier Sokol sa na tom turnaji bil po vás.

	— Správne, po mne.

	— A vy ste si v súboji poranili ruku. Všetci chceli, aby ste sa s rytierom Sokolom išli biť vy. Rytier stál vtedy pred kráľovnou.

	— Áno, tak to bolo.

	— A potom ste, knieža, pricválali na koni. Všetci vás videli! — zvolala Tajana.

	— Áno, je to pravda. A mal som ešte na hlave prilbu, keď som sa zjavil s poviazanou rukou?

	— Áno, mali. A on s vami chcel zápasiť. Súhlasil, aby prišiel knieža Okičský, čakal na vás. Bolo to tak?

	— Áno, tak.

	Tajanine oči sa rozžiarili od radosti. Vystúpila spoza stoličky a pokračovala:

	— Prišli ste v modrom brnení a so svojou zástavou. Však to bolo tak? Keď všetci kričali, aby s rytierom bojoval knieža Okičský, vy ste, knieža, ukázali kráľovnej a divákom obviazanú ruku. Bolo to tak?

	— Tak.

	— Ak ste rytier Sokol, ako ste mohli vtedy sedieť na koni s poviazanou rukou? No vidíte, ako ste sa dostali! Lož má krátke nohy!

	— Dovoľte teraz otázku aj mne. Bol knieža Okičský ešte v brnení? Vyšiel pred divákov s poviazanou rukou a v prilbe, ktorá mu zahaľovala tvár?

	— Áno, mal na hlave prilbu. Všetci bojovníci si nechávajú spustený priezor až do skončenia rytierskych hier.

	— Veľmi správne. A teraz dovoľte, aby som vám to vysvetlil. Keď som skončil súboj so súperom, oznámil som kráľovi, že som si poranil ruku. Nasledovala dlhšia prestávka. Spomínate si? Počas nej som odišiel do svojho stanu a dal dole brnenie s modrým erbom kniežaťa Okičského. Potom som vyhľadal stan, ktorý postavili pre rytiera Sokola, a tam moja ruka hneď vyzdravela, lebo nebola ani zlomená, ani inakšie poranená.

	— Ale povedali ste to kráľovnej a všetkým.

	— Iba som predstieral, že mám zlomenú ruku, lebo som tušil, že ma vyzvú na súboj so Sokolom. Preto som všetko dopredu pripravil. Nemohol som sa predsa biť sám so sebou! V stane som si rýchle navliekol brnenie, ktoré som nosieval ako rytier Sokol a nasadil si prilbu aj s kuklou. Potom si môj sluha, ktorý mi pri tom verne pomáhal, vzal na seba brnenie kniežaťa Okičského a na hlavu jeho prilbu. Obviazal som mu ruku a prikázal, ak budú volať kniežaťa Okičského, aby vysadol na koňa a ukázal sa ľuďom. Ja som sa zmenil na rytiera Sokola, vyšiel pred divákov, a keď kričali, aby som sa bil s kniežaťom Okičským, pricválal môj sluha s poranenou rukou. Ešte v ten večer som vás odprevadil k svojej sestre na Grič, potom som sa rýchle vrátil pod hradby, znovu si vymenil prilbu, ktorú mi môj sluha priniesol, a pobral som sa do paláca. Usadil som sa vo svojej komnate, kde som sa uzdravoval. Celý čas som nosil ruku obviazanú a len Peter a zopár mojich priateľov vedeli, že to bola výhovorka. Nuž to je moje vysvetlenie.

	Tajana bola veľmi sklamaná. Ale o chvíľu sa spamätala a povedala:

	— To všetko je veľmi dobre vymyslené, knieža. No uvidíte, že pravdu mám ja. Ešte som neskončila.

	Tajana túži po jedinom: otázkami vynútiť z kniežaťa priznanie, že rytier Sokol naozaj jestvoval a že knieža sa zaňho vydáva až teraz, po dohode s jej otcom.

	— Nuž, knieža, povedzte mi, hovoril dakedy so mnou váš kastelán preoblečený za rytiera Sokola?

	— Nie, to by som nebol dovolil.

	— To je znamenité, — zvolala a pokračovala: — Kráľovná ma v Budíne poslala do Gertrúdinho zámku. Viete, čo sa tam stalo? Ak ste naozaj rytier Sokol, tak mi poviete, čo sa vtedy stalo!

	— Hľadali ste rytiera Sokola a zatúlali sa do zámockej krypty. Práve toho dňa som bol u kráľoviča a u svojich priateľov na Gertrúdinom zámku. Prezerali sme ho a hľadali tajné východy, keby sme ich niekedy potrebovali. Vtedy som začul v podzemí výkrik. Našiel som tam vás. Vzal som vás a odniesol.

	— A mali ste vtedy prilbu?

	— Nie. Medzi svojimi priateľmi, ktorí vedeli o klame s rytierom Sokolom, som nepotreboval nosiť jeho prilbu.

	— Dobre, to všetko vám mohol porozprávať sám rytier. Ale vysvetlite mi toto. Keď sme si v kráľovninej neprítomnosti vyšli na koňoch pod Budínsky hrad, bola s nami Orchida a Doria. Orchida potom odcválala do lesa, kam ju poslal čierny mních.

	— Áno, to bol Borivoj.

	— Ale Orchida pri uhliarovej kolibe našla rytiera Sokola. Čakal tam na kráľovnú. Ako mi to vysvetlíte?

	— Jednoducho. Bol to môj kastelán. Naoko čakal na kráľovnú. Všetko bolo dohovorené s čiernym mníchom. Chceli sme v Orchide vzbudiť žiarlivosť, a tak jej mních vyčítal z ruky, že tam Sokol čaká na jej sestru.

	— Áno? A potom som znovu bola s kráľovnou v lese a znovu sme tam našli Sokola.

	— Aj to bol môj kastelán.

	— A on sa zhováral s kráľovnou o tom, o čom vy?

	— Áno. Aj pri návštevách v jej komnate hovoril s ňou v mojom mene. Podrobne som mu vysvetlil a poučil ho, čo a ako má povedať. No nepodarilo sa mu celkom presne ma napodobiť. Keď boli osamote, kráľovná mu vraj vyčítala, ako málo a stroho rozpráva. To ma vyľakalo. Každý deň som ho potom podúčal, aby ma čo najvernejšie napodobil. Napokon sa všetky mládencove rozhovory s kráľovnou skončili celkom dobre. Ba obstál aj vtedy, keď ju bolo treba nahovoriť na cestu do Požegu. Všetko, čo som chcel u kráľovnej dosiahnuť, naučil som svojho žiaka a potom to už šlo hladko.

	— Počkajte! — zvolala Tajana, akoby jej zišla na um nejaká šťastná myšlienka, na ktorú knieža nebude vedieť odpovedať. — Keď vás dal Joachim zavrieť na hrade, nemohli ste odísť. Nemohli ste čakať pod hradbami, kde sa rytier Sokol jednej noci stretol so mnou, ba prišiel aj do mojej komnaty a rozprával sa tam s kráľovnou… Nie, knieža, to nijako nevysvetlíte… Boli ste zatvorený, nemohli ste sa ani hnúť, a predsa rytier Sokol so mnou hovoril! A váš kastelán sa podľa vás nikdy nedostal do mojej blízkosti.

	— Vravel som pravdu.

	— Tak ako potom mohol rytier Sokol, ak ste to boli vy, prísť pod hradby, keď knieža Okičský bol zavretý? Teraz sa musíte priznať, že nie ste rytier Sokol. To tvrdíte iba kvôli môjmu otcovi.

	Kniežaťova tvár sa zamračila. Smutným hlasom odvetil:

	— Áno. Kým bol knieža Okičský zavretý, rytier Sokol nemohol prísť pod hradby. A ani neprišiel!

	— Ale veď prišiel, ba dokonca sa stretol s kráľovnou v mojej komnate!

	— Mýlite sa. V čase, keď som bol zavretý, kráľovná vás zopár ráz poslala na Gertrúdin zámok. Moji priatelia vám vždy odpovedali: „Rytier je na poľovačke.“ A dlho po ňom nebolo ani stopy. Spomínate si? Rytier sa nevracal. Nechcel som posielať kastelána, aby vyjednával, a ja som bol zavretý. Zabudli ste, že na dvor prišiel biskup Timotej? A teraz dobre počúvajte. Timotej vymohol u kráľovnej, aby mu dovolila vziať ma so sebou do istého budínskeho kláštora. A tak ma jedného rána odviedol so sebou. Spomínate si?

	— Šli ste s ním a…

	— A keď sa zvečerilo, zašiel som v mníšskej kutni na Gertrúdin zámok, navliekol si rytierovo brnenie a ešte toho istého večera sa po dlhom čase zjavil rytier Sokol pod hradbami. Stretol sa tam s vami a rozprával sa s kráľovnou vo vašej komnate, tam za obrazom kráľoviča Ratimíra. Toho istého večera ste sa prihovárali za kniežaťa Okičského, aby som ho zachránil. Poslúchol som vás a navrhol kráľovnej, aby kniežaťa Okičského, teda mňa, poslala na Gertrúdin zámok. Keď ste ma vtedy prosili za kniežaťa Ivana, spýtal som sa vás, či ho máte rada.

	— To nie vy, to rytier Sokol sa ma na to spytoval. Zdalo sa mi, akoby sa čohosi obával, ba dokonca žiarlil…

	— Nie, to nebola žiarlivosť, ale obavy muža, ktorý sa spytuje sám seba a trnie, čo mu odpovedia… A ten muž sa právom obával, lebo odpoveď, ktorú dostal, nebola priaznivá. A predsa som kniežaťa odporúčal kráľovnej, aby ho poslala na Gertrúdin zámok. Túto lož som dohovoril s Ratimírom a kráľovnej som oznámil, že rytier Sokol prekročí prah jej spálne, až keď knieža Okičský dôjde na Gertrúdin zámok. A ona ma ta jedného večera s vašou pomocou poslala. Tak som mohol ďalej pracovať na našom pláne a pripraviť sprisahanie proti Joachimovi. A keď Joachim utiekol a kráľovná ma menovala svojím palatínom, osobne som priviedol svojho kastelána preoblečeného za rytiera Sokola na hrad a poslal ho ku kráľovnej… Vravieval som, rytier Sokol urobí to či ono, rytier Sokol dáva svoje slovo, lebo pod tou kuklou som bol naozaj rytierom Sokolom a často som nechcel za jeho slová a skutky ručiť ja, knieža Okičský.

	— A toho večera počas vianočných sviatkov znovu bol rytier pod hradbami. Vtedy ste ho vy sám požiadali, aby sa so mnou porozprával. Vy sám, knieža, ste ho vyhľadali a poslali za mnou!

	— Kým môj kastelán preoblečený za rytiera Sokola — prirodzene, mali sme dve rovnaké brnenia — teda kým on čakal v mojej komnate, ja som sa preobliekol a prišiel pod arkády. Tu nás pristihla kráľovná a začala nás podozrievať. Preto som sa rýchle vrátil do svojej komnaty, zhodil zo seba Sokolovo brnenie a prišiel do dvorany. Keď ste sa tam vy s kráľovnou zjavili, už som sa hodnú chvíľu rozprával s kniežaťom Szemerem.

	Jeho argumenty ju postupne odzbrojujú. Ale Tajana sa nevzdáva a s nádejou mu kladie nové otázky:

	— Na turnaji v Požegu ste opustili poľanu ešte pred jeho začiatkom. Dorii ste povedali, že odchádzate na Kráľovu Veľkú. A po vašom odchode ma rytier Sokol zachránil na tej istej poľane, z ktorej ste vy odišli!

	— Kráľovnej som oznámil, že prišiel dôležitý posol od inkvizítora Konráda. Nebola to pravda. V skutočnosti som sa odobral na Kráľovu Veľkú. Ale ešte predtým som si prezrel všetky rytierske stany. Ako kráľovský palatín som mal na to právo. Stan rytiera Sokola som dal postaviť opodiaľ ostatných, aby som čo najlepšie ochránil jeho tajomstvo a aby nik nepostrehol, že som ho vôbec neopustil. Môj sluha Peter už tam čakal. V stane som sa rýchle zmenil na rytiera Sokola. Peter sa zašiel pozrieť, kedy mám nastúpiť. V okamihu sa vrátil a oznámil mi, že kráľovná prerušila rytierske hry a vyzvala vás, aby ste strieľali z luku. Znovu som ho poslal, aby sledoval, ako vám pôjde streľba, a dával pozor, kedy kráľovná pošle po rytiera Sokola. Ale zrazu Peter celý prestrašený pribehol, že vás uväzujú o konský chvost. Vyskočil som na koňa, vyrútil sa za Jakobom Poničevom a zaťal som mu do koňa. Potom som vás odniesol hore do Psohlavcovej veže.

	— Nie, to nebolo tak…

	— Keď ste ležali vo veži po tom strašnom vzrušení, na chvíľu som takmer zabudol na svoju prísahu. V obave, že by ste mohli dodýchať, skrsla vo mne túžba zhodiť kuklu, čo ma robí iným človekom, mení na rytiera, ktorého vaše srdce tak milovalo…

	Pod ťarchou jeho dôkazov sa už-už vzdávala, ale napokon sa chytila poslednej otázky:

	— Ale prečo sa knieža Okičský musel skrývať a vystupovať v podobe rytiera, ktorý nikdy neexistoval?

	— Aby podľa plánu vzbúrencov v úlohe záhadného potulného rytiera ľahšie očaril kráľovnú a pripútal k sebe jej srdce. Ženy si vlastne až vtedy všimnú muža a zamilujú sa doňho, keď mu nevidia tvár. Dôkazom toho ste aj vy!

	— Keď som vtedy v Psohlavcovej veži počúvala, ako sa radíte, zvolal knieža Babonič: „Rytier Sokol miluje dcéru svojej milenky!“

	— Knieža Babonič nevedel, že rytier Sokol som ja. Vždy videl v prilbe iba kastelána. Môj kastelán musel stále nosiť spustený priezor a žiť oddelene, aby naši priatelia, ktorí nevedeli, že sa za rytierom skrývam vlastne ja, nezačali podozrievať každého. Kastelán chodil s nami v kukle. Keby som nebol mal vždy pri sebe kastelána preoblečeného za rytiera, ostatní šľachtici by nás boli začali podozrievať, že kráľovič Ratimír alebo ja sa len preobliekame do Sokolovho brnenia. Tým by sme boli dali podnet k všelijakým rečiam, čo by sa ľahko bolo dostalo ku kráľovnej a bola by odhalila náš plán. A potom, musím sa priznať, vôbec som netúžil po tom, aby ma pokladali za kráľovninho milenca.

	— Vo veži ste aj vy obvinili Sokola, že ma miluje a že jeho stretnutie so mnou pri kostolíku zničilo váš plán. Zvolali ste: „Obviňujem rytiera Sokola, že jeho láska všetko zničila!“ A nevraveli ste o sebe, ale o rytierovi Sokolovi!

	— Lebo vo veži boli vtedy aj takí, čo nevedeli, kto je rytier Sokol. Ale znovu opakujem, všetci vedeli, že je kráľovniným milencom… Od tej chvíle, čo sa kráľovič dozvedel o mojich citoch, chcel mi dať vašu ruku. No ja som vám slobodu vrátil, lebo nechcem ruku, s ktorou by som nedostal aj srdce.

	— Teda keď ste ma odhovárali od rytiera a zasnubovali s tým druhým, boli ste…

	— Áno, tým druhým som bol ja! Na Ozaľgrade som dokonca spomenul aj svoje meno, ale vy ste tak vášnivo odmietali kniežaťa Okičského! Preto som bol k vám taký nemilosrdný a nechcel som vám ani vtedy, ani nikdy potom prezradiť, že tým rytierom, čo si nejeden raz vinul na hruď Tajankinu hlavu, bol iba sebecký knieža Okičský. Moja hrdosť a sebeckosť boli príčinou, že som pred všetkými mlčal. A len my s kráľovičom sme vyhlásili rytiera Sokola za mŕtveho.

	— A prečo ste vyhlásili rytiera Sokola za mŕtveho aj pred všetkými jeho priateľmi?

	— Rytier prišiel z Kráľovej Veľkej oznámiť, že sa blíži Joachimovo vojsko. To bol môj kastelán, ktorého ste videli. Keď vyšlo naše vojsko z hradu, aby zaútočilo na Joachima, mal som so sebou aj Sokolovu prilbu, aby som zastrašil nepriateľa. Keď sme ho zatlačili, stiahol som sa do blízkej hory, sluha Peter mi podal moju prilbu a Sokolovu sme pohodili na bojisku. Potom som zaútočil na Joachima a zvíťazil nad ním. Neskôr sme vyhlásili, že rytiera ranili a že sme ho dali odniesť na Kráľovu Veľkú, kde zomrel. Museli sme ho prehlásiť za mŕtveho, lebo tak sme sa mohli ľahko vyhovoriť pred kniežatami, že rytier Sokol sa už neukáže. Všetci naši priatelia boli naňho veľmi zvedaví a často sa dožadovali, aby sme im ho predstavili. Tak sme sa zbavili rytiera, ktorého už nepotreboval ani kráľovič, ani ja. Priznávam, že mne navyše aj prekážal. Navrhol som kráľovičovi, aby sme ho so všetkou slávou pochovali. Dúfal som, že aj vy naňho predsa len raz zabudnete, ak vyhlásime, že padol. Rozhodol som sa, že sa nikdy nedozviete, čo som vám teraz prezradil. Už ste sa to dozvedeli. Toto je teda to poníženie, o ktorom som hovoril na začiatku. Knieža Okičský by radšej išiel na šibenicu, ako sa priznal k svojej láske pred tou, ktorá ho odmieta, ba navyše miluje iného! Hoci ten druhý bol len prízrakom, podvodom, kuklou! Krásnou striebornou kuklou!

	Tajana už ďalej nevydržala. Zamretá, zronená, bledá, zoslabnutá pripomína kvet, ktorý sa zatvára, keď zapadne slnko.

	— Už ste sa presvedčili, že to ja som nosil tú prilbu?

	— Vy ste nemohli byť ku mne taký dobrý a… nežný ako on!

	Hlava jej klesla na hruď. V celom jej zjave sa zračí zúfalstvo. Ivanova tvár sa zamračila, oči mu posmutneli.

	Chladne sa uklonil a hrdo pokračoval:

	— Naozaj nie! Máte pravdu. Teraz už rytier Sokol musel zomrieť aj vo vašom srdci! Zostal som iba ja, živý a potupený. Ale to bola jediná možnosť, aby knieža Okičský, ktorý toto všetko zavinil, napravil svoj hriech. Musel vás zbaviť žiaľu za rytierom, za ktorým ste tak mreli, a vrátiť vám pokoj. Odpustite mi, že som bol taký krutý a sebecký. Keď som odchádzal do vojny s kráľom Otakarom, pokúsil som sa s vami stretnúť a oslobodiť vás od rytiera, ale vy ste to odmietli. Odkázali ste mi po Dorii, že nechcete so mnou hovoriť. Dovoľte mi, — pokračoval posmešne, — aby som si vzal tú prilbu na pamiatku a ako dôkaz, že raz bolo jedno dievča, ktoré na smrť milovalo rytierovu prilbu a kuklu zo strieborných plieškov! — A zdvihol kuklu zo zeme.

	V Tajaninej tvári sa zračí sklamanie. Ivan sa uklonil a takmer vybehol z dvorany.

	Tajana si zakryla tvár rukami. Hlava sa jej ide puknúť od napätia medzi rozumom a citom, medzi mozgom a srdcom, medzi snom a skutočnosťou. Pred očami sa jej vynorili dva obrazy — sladký sen, ktorý v nej vzbudila kukla, a knieža Okičský, ktorému bola kedysi úprimne vďačná a teraz sa naňho hnevala. Muž, ktorý jej vždy preukazoval iba najnevyhnutnejšiu zdvorilosť a nič viac.

	Nijako si nemohla zrovnať v hlave rytiera a jeho nežnosť s chladným kniežaťom, ustavične zaujatým verejnými záležitosťami, ktorý bol k nej iba pozorný.

	Rytier Sokol sa ešte i teraz vynára v jej predstavách ako človek z mäsa a krvi, ktorému nikdy nevidela tvár. Ešte stále počuje jeho neobyčajne hlboký hlas, o ktorom sa Doria vyjadrila, že pôsobí neprirodzene. Ivan a rytier sú pre ňu dve rozličné bytosti. Tajana naďalej miluje rytiera…

	Tak rytiera niet? A ani nikdy nebol? Alebo ma všetci iba klamú? spytuje sa v duchu a po bledej tvári jej stekajú horké slzy.

	 

	Kráľovič Ratimír znepokojený čaká vo svojej komnate. Podchvíľou uprie zrak na dvere a s napätím počúva každý krok.

	Konečne do miestnosti vstúpil knieža Okičský. Ratimír sa mu ponáhľa v ústrety, ale na polceste zastane.

	— Čo je, knieža?

	— Je vyslobodená.

	— A šťastná?

	Mladý knieža neodvetil, ale jeho bledá tvár hovorila zaňho.

	— Ivan, ako to vyzeráte?

	— Ako všetci, čo sa vracajú z boja… ponížení! Kráľovič, lúčim sa s vami!

	Ratimír ho vzal za ruku.

	— Čo sa stalo? Azda ste ju nemilovali celou svojou bytosťou, celým svojím srdcom?

	— Áno, ale ona naďalej miluje rytiera, ktorého už niet! Neľúbila človeka, ľúbila len jeho kuklu. To som vždy cítil. Preto som tak nenávidel tu nešťastnú kuklu, preto som pred vami tajil, že Tajana miluje rytiera. Boli by ste naliehali, aby som jej odhalil svoju tvár, čo sa nemohlo zaobísť bez môjho poníženia. Knieža Okičský sa ešte nikdy pred nikým tak neponížil a nezahodil svoju hrdosť. Nuž a teraz som to urobil, aby sa Tajana upokojila a aby ste vy mohli dúfať v šťastie svojho dieťaťa. Zhodil som prilbu a pochoval som sa! Rytier Sokol naozaj zomrel…

	— Ivan, vaša hrdosť je strašne krutá!

	— Každý má svoje chyby. Tá, ktorú mi vyčítate vy, patrí už k Okičskovcom. Zbohom, kráľovič!

	— Dajte jej času, aby sa spamätala. Či nechápete? Dva roky milovala rytiera, sám ste to včera priznali. Je to ešte dieťa. Jej dušu si podmanil rytier, a tomu ste vy na príčine! Vy ste v nej stvorili tú predstavu, vy ste v nej živili jej sen. Ivan, ak ste zahodili prilbu, zahoďte aj hrdosť. Tú si nechajte pre mužov. Pred milovanou ženou musíte mať srdce rytiera Sokola. Z kniežaťa Okičského sa musí stať rytier, akého si pod vaším vplyvom vysnívala.

	— Kráľovič, keby ste pred chvíľou boli videli, aká bola sklamaná, keď som si odkryl tvár. Keby ste boli videli to zhrozenie, ktoré ma do prachu ponížilo a naplnilo pálčivou bolesťou. Vždy som cítil, že to raz musí prísť. Kráľovič, je to pre mňa priťažký úder, musíte ma pochopiť! Nemôžem tu viac zostať! Azda zabudnem na svoj žiaľ, keď odídem a budem hľadať stratenú sestru. Zbohom, kráľovič!

	Náhlivým krokom opustil miestnosť, vybehol na nádvorie, dal si osedlať koňa a chystal sa opustiť zámok.

	Ratimír sa hneď pobral za Tajanou. Trvalo dlho, kým sa spamätala a vystrela k nemu svoje útle rúčky.

	— Otec, vieš, čo mi povedal knieža? Však to nie je tak? Povedz mi pravdu, zaprisahám ťa!

	— Dieťa, to všetko je pravda!

	— Či možno tak zmeniť hlas, srdce, dušu? A čo všetky tie krásne a vrúcne slová?

	Z otcových odpovedi je čoraz väčšmi rozčarovaná a sklamaná, ale vždy znovu sa vzoprie a vkladá nádej do otázok. Ratimír jej vysvetľuje:

	— Už dávno sa mi priznal, že miluje akési dievča a že nemôže byť kráľovniným milencom. Súhlasil som, aby ho v Alžbetinej spálni zastúpil jeho kastelán z Brezovice, ktorého nik nepoznal. Často aj v mojej prítomnosti knieža napodoboval kastelánov hlboký hlas, aby si ho osvojil. Dušu a srdce nepotreboval meniť, lebo duša a srdce rytiera Sokola sú duša a srdce Ivana Okičského. On dal rytierovi Sokolovi svoje city, svoju lásku k tebe, Tajana. Miloval ťa už dávno, hoci som to ani netušil. Až včera sa mi priznal, ako nenávidel rytiera Sokola, jeho kuklu, lebo si ho milovala, a práve ten rytier, ktorým bol vlastne sám knieža, zahatával mu cestu k tvojmu srdcu.

	— Ach, otec, je mi, akoby som mala v hlave olovo!

	— Teda predsa len miluješ prilbu?

	— Tajanka! Ako pekne a vrúcne to vyslovoval rytier…

	— Nie rytier, ale knieža Okičský!

	Tajana si znovu podoprela hlavu rukami a hlboko sa zadumala. Ratimír ju potichu opustil.

	 

	Na druhý deň sedela Tajana s otcom hore vo veži. Pozorovali okolité kopce a tiché mestečko Varaždín v diaľke. Naraz sa Tajana obzrela a uprela pohľad na vzdialenú cestu. Pošepky, akoby to bol iba závan vetríka, sa spýtala otca:

	— Kedy príde knieža?

	— Nikdy.

	— To nie je možné! Prečo?

	— Povedal, že viac nepríde. Veľmi ho bolí.

	— Pozvi ho. Požiadaj ho, aby prišiel. Chcela by som ho poprosiť o prepáčenie, že som mu neverila.

	— Odmietne to.

	— Ak bol Ivan naozaj rytierom Sokolom, tak príde. Rytier Sokol miloval svoju Tajanku väčšmi ako svoj život a slávu.

	— Veď ty miluješ rytiera!

	— Milujem toho, čo nosil kuklu, čo ma nazýval svojou malou Tajankou… — A horko sa rozplakala.

	— Prečo si mu to nepovedala, kým bol tu?

	— Neviem. Bola som bezradná, zmätená, celé noci som myslela iba na rytiera… No teraz už viem, že rytierom Sokolom bol naozaj knieža. Ani ty, otec, by si ma neklamal. Tak je pravda, čo vravel knieža?

	— Prisahám ti, dieťa, že je to tak, ako ti povedal.

	— Teda ho zavolaj!

	Ratimírova tvár sa vyjasnila. Akosi netrpezlivo sa poponáhľal do bočného krídla zámku a zaklopal na ktorési dvere.

	V miestnosti sedel bledý, zamyslený knieža Okičský.

	— Kráľovič, prečo ma tu celý deň držíte ako v temnici?

	— Práve vás idem vyslobodiť. Dobre som urobil, že som po vás poslal do Varaždína. Vedel som, čo bude nasledovať. Úbohé dieťa potrebovalo čas, aby sa spamätalo z takého náhleho obratu…

	— Vy ste ju prehovorili? — podozrievavo sa spýtal knieža.

	— Nie. Sama sa o vás zmienila a prosila ma, aby som vás pozval. Hľa, tam hore vo veži za vami plače!

	— Neklamte ma, kráľovič!

	— Presvedčte sa.

	Ivan chvíľu uvažoval, potom si nasadil na hlavu prilbu so sokolom, zahalil si tvár striebornou kuklou a pobral sa do veže.

	Tajana sedí zahľadená doďaleka, po tvári jej stekajú slzy…

	Knieža sa pozrel na ňu a ticho sa spýtal:

	— Za kým plačete, Tajanka?

	— Za tým, čo sa skrýva v kukle! — A ukázala svojou jemnou rúčkou naňho. — Chcem, aby ste si odkryli tvár, knieža! Už nemilujem kuklu, ale toho, čo ju nosil.

	Knieža si kľakol k nej. Tajana mu sňala z tváre kuklu a položila si ju do lona.

	— Tajanka, moja drahá, maličká, nosím vás hlboko vo svojom srdci! Už dávno vás tam nosím.

	— Tak milo sa so mnou zhováral aj on!

	Kniežaťove ruky sa dotkli jej pliec a ona si mu pritisla hlavu na hruď.

	— Tak bilo jeho srdce… Je to on!

	— Koho máte rada, Tajanka? Povedzte, koho?

	— Rytiera Sokola a tým je knieža Okičský.

	— Nemýlite sa, Tajanka? K Ivanovi Okičskému ste necítili náklonnosť.

	— Len preto, že mi bral rytiera. Ale teraz mi ho vrátil!

	— Navždy, Tajanka, ak si ma vezmete!

	— Prečo ste mi to nepovedali, keď ste ešte nosili rytierovu prilbu?

	— Zaprisahal som sa, že zasvätím svoj život len splneniu Ratimírových plánov. Ale moje srdce žilo iba pre vás! A teraz budem celý žiť iba pre vás, ak mi dáte aj vy svoje srdce, Tajanôčka!

	Spolu sa usadili vo veži. Tajana sa pritúlila k nemu a zašepkala:

	— Všetko, celý svet je teraz inakší! Tamtá rieka sú slzy šťastia vyplakané na milovanej hrudi. Drobné kvietky sú úsmevy… Nebo je modrá lúka, na ktorej rastú zlaté kvety… Pekný je tento svet, nádherný…

	MINUL SA KRÁSNY ROK

	Hviezdy zatvárajú oči a spod sivej vrstvy nočných tieňov presvitá od východu jasný blankyt.

	Na Okičgrad sa usmiala zora. Jej ružovkastý svit pozdravuje biely zámok na sivej skale. Spoza veží sa po múroch zakráda do kniežacích, komnát deň. Každé ráno zobúdza čierne oči mladej panej ružová zora.

	Dnes si privstala. V komnate plnej prikrývok a pokrovcov slúžky češú jej čierne vlasy, do vrkôčikov vpletajú zlaté stužky. Pozorujú svoju paniu, ako sa prezerá v malom zrkadielku, aby sa ešte naposledy presvedčila o svojom peknom vzhľade.

	Jej líca sú svieže ako puky kvetov, pery červené ako po bozku. V záhadných čiernych očiach akoby sa čosi skrývalo, akoby z jej mladého zjavu dýchalo dôverné tajomstvo.

	Zrazu sa Tajana obzrela. Potichu, sotva počuteľnými krokmi sa k nej priblížila stará žena a zadívala sa na ňu zbožňujúcim pohľadom.

	— Vaša milosť, raňajky sú pripravené.

	— A knieža? — spýtala sa Tajana.

	— Dozerá, aby vám pripravili koňa.

	Tajana prepustila slúžky a kývla na ženu, aby pristúpila bližšie.

	— No a? Povypytovala si sa ho?

	— Spytovať som sa spytovala, ale nič som sa nedozvedela.

	— Tak si sa nespytovala dobre! Starej pestúnke by to istotne povedal.

	— Mýlite sa, pani. Moje staré oči vidia lepšie ako vaše mladé. Na kniežaťovom čele niet ani stopy po mrakoch. Jeho srdce je ako ranná zora, keď ho osvieti slniečko vašich očí, pani. Jeho duša je ako sivý sokol, čo krúži nad Okičgradom. Kde by sa vzal na kniežaťovom čele mrak?

	— Ó, ty lichotníčka! Zasa si nesplnila, čo som ti prikázala, a teraz sa vykrúcaš. Viem to, vidím to, už dávno čosi zatieňuje jas kniežaťových očí…

	— Pani, nehľadajte mraky na nebeskom blankyte.

	— A ja ti znovu opakujem, že v tom dačo je. Je!

	— Nuž hej, je a to aj vy dobre viete čo, pani moja. Pravdaže je. — A žena sa zobzerala po miestnosti a zašepkala: — Ticho, akosi priveľmi ticho je v tomto prekrásnom hniezdočku. Chýba tu štebot drobizgu.

	— Dobre, dobre, tieto tvoje výčitky počúvam už celý rok!

	— Och, to nie sú výčitky, len túžba.

	— Nepýtam sa ťa na to, čo ti chodí po rozume, ale prečo je knieža mrzutý.

	Starena sa však nedala umlčať a pokračovala:

	— Veď už je to dávno rok, ba i viac, čo sa ozdobou Okičgradu stala mladá kňažná, taká krásna a pôvabná, nuž nie div, že knieža čaká synčeka ako, hľa, táto ranná zora slniečko! Vždy keď ma stretne, trochu posmutnie a spýta sa ma: „Dočkáš sa ty, moja stará pestúnka, toho, aby si mi ešte syna odchovala?“ Ó, dobre ja viem, že knieža stavia na Brezovici nový palác! Vravieva mi: „Chcem tam postaviť synovi biely zámok.“

	— Dobre, dobre, viem o tom. Len už mlč a počúvaj. Viem, po čom túži knieža, no pre to ho žiaľ nemorí. V poslednom čase som ho často pristihla, ako sa veľmi čudne díva, mračí, ale nič sa nemôžem dozvedieť. Len čo sa k nemu priblížim, aby som sa ho povypytovala, už sa usmieva.

	— Akože by sa neusmieval! Aj čierna chmára by sa usmiala, keby vás zbadala, hviezdička Okičgradu!

	— Prestaň už s tým raz, lichotníčka! Počkaj, kým dopoviem. Počula si?

	Starena pokorne zložila ruky do lona a jej sivé unavené oči prekvapene spočinuli na Tajaninej tvári.

	— Vidí sa mi, že knieža dostal odniekiaľ zlé správy. Len ktovie, odkiaľ! Čo si myslíš ty?

	— Azda dačo smutné o mojej drahej kňažnej Dorii, — vzdychla si starena a oči sa jej zaliali slzami. — Ó, žiaľ môj, uvidím ešte niekedy svoju kňažničku?

	— To je ono! Celkom sa mi zdá, že počul niečo o nej, a predo mnou to tají. Nechce, aby som vedela o jeho žiali a smútila s ním. Skrýva to predo mnou. Preto som ťa prosila, aby si sa ho povypytovala.

	— Nuž, nerozpráva sa o ničom so svojou starou pestúnkou, iba tu i tam pripomenie synčeka, ktorý by rozveselil celý zámok…

	— Dobre, dobre, a teraz choď zavolať kniežaťovho stolníka Belka.

	Pestúnka pomaly vyšla. Tajana pristúpila k oknu.

	Je odtiaľ úchvatný pohľad na Samoborský vrch a na bujné zelené kopce kúpajúce sa v zlatistej hmle prvých slnečných lúčov. V Tajaninom pohľade sa tají akési nevýslovné šťastie, ktoré ožaruje ju, dolinu pod Okičgradom i kopce vysoko nad ním. Má pocit, akoby žila v nekonečnom priestore medzi nebom a zemou.

	Belko vošiel potichu a mlčky sa jej poklonil.

	— To ste vy? — otočila sa k nemu, pozrela na dvere a potom zašepkala: — Poďte, rýchle! — A kým k nej pristúpil, vytiahla zo záňadria poskladaný šuštiaci list. — Dobre ho schovajte! — A znovu uprela oči na dvere, akoby ich strážila.

	Belko neochotne, váhavo prevzal list.

	— Naozaj ste sa tak rozhodli, kňažná? — spýtal sa.

	— Svoje rozhodnutie nezmením. Keď bude slnko svietiť od západnej veže Okičgradu, odovzdáte list kniežaťovi.

	— Obávam sa, aby knieža nevykonal niečo veľmi zlé…

	— To je už moja starosť. Všetko beriem na seba…

	— Kňažná, som kniežaťovi veľmi zaviazaný. Vzal ma, chudobného šľachtica, do svojho vznešeného domu. Vyberte si na ten krok iného…

	— Vy by ste ma zradili? — spýtala sa a pozrela sa na mládenca. Ten zrozpačitel a sklonil hlavu. — Všetko beriem na seba. Viem, prečo to hovorím. Vás knieža nebude obviňovať z ničoho. Tak odmietate?

	— Podrobím sa vášmu príkazu, kňažná.

	— Stále sa mi zdá, že knieža čosi tuší.

	— Ani slovom nič nespomenul.

	— Ak ho zbadal, mohol by nás sledovať, ale…

	— Ticho! — pošepol Belko.

	Za dverami sa ozvali kroky. Tajana odstúpila od Belka.

	Do komnaty vkročil svieži, veselý knieža Ivan. Pozrel sa na Belka, potom na Tajanu a s úsmevom pokrútil hlavou.

	— Človek by si myslel, že vy dvaja máte medzi sebou nejaké tajnosti!

	— Veru máme, — odvetila Tajana hláskom sladkým ani med. — Uložila som mu, aby dal na teba dobrý pozor, nech neprídete na Kneginjac neskoro! Nuž, Belko, nezabudnite, čo som vám povedala.

	Mládenec opustil miestnosť a Tajana sa obrátila k Ivanovi:

	— Raňajky sú pripravené. A potom sa rozlúčime, drahý!

	— Stále mi čosi vraví, aby som ťa nepúšťal. Prečo by si mala ísť práve dnes na Kneginjac, keď ja musím na Brezovicu?

	— Či sme sa nedohovorili, že do večera prídeš za mnou? Ach, tak veľmi túžim po otcovi! A on ma tak čaká! Teraz je to aj tvoj otec, nesmieš dovoliť, aby bol smutný.

	Knieža objal Tajaninu hlavu, pohladil ju po vlasoch a zahľadel sa do jej veľkých čiernych očí.

	— Tajanka, je to po prvý raz, čo chceš ísť bezo mňa! A to ma trochu zarmucuje.

	— Chcem vyskúšať tvoju lásku! Uvidím, ako roztúžene doletí na Kneginjac môj Sokol! Chcem vedieť, či ešte po mne túžiš tak ako kedysi!

	— Kedysi? Stále po tebe túžim, aj teraz, keď si tu! Nesmieš ísť, Tajanka…

	Ale ona sa mu pozrela do očí, pritúlila si hlavu na jeho hruď a s úsmevom povedala:

	— Musíš ma pustiť, Ivan, muž môj najsmelší! Neber mi tú radosť.

	— Nechápem, prečo ma srdce od toho odhovára…

	— Asi nie je úprimné k svojej Tajanke. Niečo skrýva…

	— Neskrýva… nič neskrýva!

	— A prečo si teraz odvrátil pohľad?

	— Len tak!

	— Povedz mi, trápi ťa niečo?

	— Áno, Tajanka, vlastne nie!

	— Je neskoro. Tak povedz! — nalieha naňho.

	Ivanovým čelom preletel mrak. Potom sa ozval:

	— Ľudia povrávajú…

	— Čo povrávajú? Povedz!

	— Že Loborgrad má… paniu!

	— A čo to má spoločné s tebou či so mnou?

	— Nič. Len mi stislo srdce.

	— Zasa nejaké podozrenie?

	— Podozrenie? Nie, iba akýsi nepokoj. Keby som mal podozrenie, letel by som ta a…

	— A? A čo?

	— Zabil by som ich obidvoch!

	— To si už neraz povedal. Nie je pekné, že tak vravíš. Čo sa ty staráš o paniu Loborgradu? Doria je v kláštore.

	Akoby si ani nevšimol neobvyklý tón jej slov, privinul ju k sebe a zvolal:

	— Šťastena Okičgradu, šťastena! Áno, si, lebo kdekoľvek si sa zjavila, všade sa na ľudí usmialo šťastie.

	— Tak sa ma neboj pustiť na Kneginjac. Nie je to tak ďaleko a odprevadí ma tvoj najspoľahlivejší veliteľ Marko. Chcem otca prekvapiť.

	Ivan sa zhovievavo pousmial nad svojou slabosťou a pokrčil plecami.

	— Dobre, Tajanka, choď. Skôr než zapadne slnko, pricválam za tebou. Čakaj ma na veži. Na kúsku ťa odprevadím a potom sa poponáhľame s Belkom na Brezovicu. Bude to pekný palác, veľmi pekný a veľký, pre celú rodinu…

	— Teším sa naň, Ivan.

	— Len či tam nebude veľmi pusto a ticho?

	— Ticho? Nie… Občas si ta privedieme aj otca, — povedala a potajomky mu pozrela do očí, ktoré zatienilo potláčané sklamanie. — Poď, raňajky nás už čakajú.

	Keď skončili, obliekla si plášť. Na hlavu si dala modrý čepček vyšívaný zlatom. Líca jej trošku počerveneli.

	Na nádvorí ju Ivan vysadil na koňa a sprievod sa pustil dolu stráňou. Celý kraj dýchal sviežim ránom. Šli mlčky, akoby boli obidvaja zaujatí tajnými myšlienkami, ktoré jeden pred druhým skrývali. Keď prišli na rázcestie, Ivan sa s ňou rozlúčil.

	Akosi dlho sa jej díval do očí a držal jej ruku.

	— Neviem, čo to s tebou je, — povedal. — Si dnes inakšia, než bývaš. Akoby ťa bolo čosi vzrušilo. Neskrývaš predo mnou niečo, Tajanka?

	— Áno, skrývam. Nesmiernu radosť, že sa s tebou večer znovu stretnem, — odvetila a milo sa od neho odobrala.

	Ivan ešte dlho hľadel za ňou. Belkovi neušlo, že je akýsi zadumaný, utiahnutý do seba, akoby si niečo vyčítal.

	— Naozaj sa o ňu bojím. Nemal som ju púšťať samu. Belko, čo na to povieš? — spýtal sa Ivan.

	— Len nijaké strachy, knieža! Široko-ďaleko majú kňažnú radi ako nikoho doteraz. Je ku každému ako vlastná matka.

	Ivan zamyslene prikývol a popohnal koňa.

	Sprievod kňažnej Okičskej sa dostal na cestu, kde sa po oboch stranách dvíhali kopce, potom sa uberal úrodnými údoliami a popri oráčinách a znovu grúnikmi a kopčekmi.

	Nad cestou zbadali vrch obrastený hustou horou. Spomedzi stromov sa dvíhajú štíhle veže.

	— To je Loborgrad! — zvolala Tajana a obrátila sa k Markovi, ktorý cválal za ňou.

	— Áno, pani, Loborgrad, — prisvedčil veliteľ družiny prekvapený jej poznámkou, lebo vedel, že zámok dobre pozná.

	— Počul si dakedy o Čiernom Tomovi?

	— Nie, vaša milosť.

	— Vari o ňom nikto nič nevie?

	— Ľudia o ňom nerozprávajú a ja som sa naňho ani nikdy nespytoval.

	— A táto dedina patrí loborgradskému pánovi?

	— Áno, vaša milosť, — znovu odvetil Marko, ešte väčšmi prekvapený jej otázkami. — Radšej by sme mali tadiaľto čo najrýchlejšie prejsť. Nie je dobre zdržiavať sa v okolí zámku.

	— Už si zabudol, že mi lúpežný rytier zachránil život?

	Tajana zabočila k chyžkám a pristavila koňa.

	Zopár sedliakov kopalo akúsi jamu. Úctivo pozdravili kniežací sprievod.

	Tajana podišla bližšie.

	— Vaším pánom je ten na Lobore?

	— Hej, vaša milosť, on je naším pánom.

	— Bojíte sa ho?

	— Prečo by sme sa mali báť?

	— Nuž akožeby ste sa nebáli, — povedala Tajana, — veď sa povráva, že Čierny Tomo je hrubý, zlý. Alebo to tak nie je?

	— Ó, kdeže to už je! — kývol rukou jeden z poddaných. — Tie časy sa už minuli. Zmenil sa. Akoby Čierneho Toma nikdy nebolo bývalo!

	— Naozaj? Vari už nezbíja?

	— Kde sú tie časy, keď sa ponevieral po okolí a zbíjal! Žije tam hore na kopci, v zámku. Už dávno zanechal zboj. Nože sa pozrite, to všetko po jednej i po druhej strane, kam len oko dovidí, sú jeho polia. Kedysi, keď sme sa s ním ešte potulovali po nociach a čakávali na obchodníkov, boli tu pusté poľany. Teraz orieme, sejeme, kopeme. Tak to chce. A je to aj lepšie, človek má svoj dom…

	— A má Loborský zámok aj paniu?

	— Podaktorí vravia, že má.

	— Vy ste ju nikdy nevideli?

	— Nikdy, — odpovedajú sedliaci. — Ak je to pravda, tak žije tam hore na kopci. Ľudia vravia, že ju pán stráži, aby jej bielu tvár nezazrelo mužské oko!

	— A ona nikdy nevychádza zo zámku?

	— Nemusí nikam chodiť, ani sa o nič starať. Pán ju na rukách nosí a pestuje ako dieťa. Ani vlas sa jej nesmie skriviť na hlave…

	— Kto vám to povedal?

	— Ľudia tak rozprávajú…

	Tajana sa rozlúčila a pobrala sa ďalej.

	MRAKY

	Tváre loborgradskej družiny, čo sa zišla na nádvorí, pokryla nemá hrôza.

	Vytriešťajú oči do tmavých tieňov, ktoré vrhajú drevené stĺpy na bielu kamennú dlažbu chodieb. V zámku nepočuť ani hlások. Na nádvorie neprichádza z paláca nijaký rozkaz. Zhon na schodišti utíchol. Chlapi stoja pripravení pod veľkým stromom a dorozumievajú sa iba pohľadmi, v ktorých sa zračí prekvapenie a obavy.

	V tom náhlom tichu cítia nebezpečenstvo. Príde z neba, odkiaľ na nich dopadajú teplé slnečné lúče, alebo z hory, ktorá nepriechodnou húštinou obklopuje zámok na kopci?

	Družina mlčí. Aj služobníctvo akoby sa prepadlo. Iba jeden z veliteľov sa odvážil nakloniť k uchu svojho kamaráta a pošepnúť mu:

	— Bojím sa. Medzi pánom a paňou sa čosi stalo.

	— Myslíš niečo zlé? Medzi nimi? Eštežečo! Medzi nimi nemôže byť nič zlé!

	— Ak sa panej zunovala pánova láska, vravím ti, bude zle.

	— Kozák to iste vie, mal by si sa ho spýtať.

	— Z toho nedostaneš ani slova. Aj keby si po ňom šliapal ako po tomto kameni, nemukol by, nie aby nám dačo vytáral.

	— Zrazu sa všetko zmenilo.

	— Pán a pani sa už dva dni neukázali pod týmito stromami, — zamiešal sa potichu ďalší.

	— A nie je chorá?

	— Ako by bola chorá, keď včera aj dnes prestierali pre dvoch ako vždy a aj jedlo nosili ako zvyčajne?

	Chlapi pod stromami sa strhli a sledovali Kozáka, ktorý rýchlym krokom zišiel dole, otvoril jedny dvere na chodbe a vstúpil. Dlho nevychádzal, a tak ho sprevádzala ohromná zvedavosť všetkých chlapov.

	Kozák pomaly prikročil k svojmu pánovi, ktorý sedel pri stole v jedálni.

	— Všetko je pripravené, pane, — ozval sa potichu, ani čo by sa bál, že vyruší Toma z hlbokého zadumania, ktoré sa mu zračí v mladej tvári.

	A Tomo akoby naozaj očakával čosi zlovestné.

	Kozák sa zadíval naňho a ešte tichšie dodal:

	— Pane môj, bolo vám to treba? Prečo ste dovolili, aby mraky zaľahli na váš dom?

	— Nemiešaj sa do toho, Kozák, to je naša vec. Jej a moja!

	Sotva to smutným hlasom dopovedal, otvorili sa dvere a zatrepotali sa rozhrnuté závesy. Zarazil ich ľahučký šuchot šiat.

	Vošla Doria.

	Živé farby jej šiat prudko kontrastujú s jej prestrašenou, smutnou tvárou.

	Tomo jej vykročil v ústrety a vzal ju za ruku.

	— Zle som spravila, Tomo!

	— Nie, Doria.

	— A predsa akoby sa v posledných dňoch zamračilo nad naším nádherným zámkom aj v našich šťastných dušiach. Všetci sú zronení…

	Tomo neodpovedal a ona pokračovala:

	— Vidím to. Nemala som to robiť. Ale ver mi, Tomo, neurobila som tak preto, že by sa mi cnelo po svete, po ľuďoch. Ver mi, nie preto. Prinútila ma k tomu moja sesterská láska, ktorá nikdy nevymizla z môjho srdca. Teraz vidím, že som zle urobila. Prečo si ma od toho neodhovoril?

	— Ako by som mohol?

	— Keby si sa bol čo len slovkom ozval, nikdy by som sa k tomu neodhodlala.

	— Dobre si urobila. Muselo to tak byť. Ibaže…

	— Čo?

	— Mám strach.

	— Z čoho, Tomo?

	— Knieža nás navždy rozlúči.

	— Nás — a rozlúčiť? Nie! To je nemožné!

	— A predsa áno. Veď aj plebán, ktorý nás sobášil, keď zistil, o čo ide, hneď ma upozornil, že knieža môže náš sobáš zrušiť.

	— Zrušiť? — zvolala prekvapene.

	— Áno, zrušiť.

	— Akým právom?

	— On je hlavou vašej rodiny. Môže súhlas k sobášu dať, aj ho odoprieť. My sme sa zosobášili bez jeho súhlasu, a tak môže náš sobáš neuznať. Nepomohlo by, ani keby plebán svedčil, že nás zosobášil, lebo knieža k tomu nedal svoj súhlas. A nájde si dosť dôvodov, aby vyhlásil, že ťa nie som hoden, a náš zväzok zrušil.

	— Zrušil?

	— Áno, a teba mi navždy vzal.

	Hovoril to potichu, vzrušene, so slzami v očiach. Spod čiernych vlasov mu na čelo vyrážal pot.

	Chytila ho za ruky a vyčítavo povedala: 

	— Tomo, prečo som sa to nedozvedela skôr? Prečo si ma neodhovoril?

	— Videl som, že ukradomky myslíš na Ivana.

	— Ani na chvíľu som nepomyslela na to, že by nás mohol odlúčiť, že by cirkev mohla vyhlásiť náš zväzok za neplatný! Keby som to bola čo len tušila, nikdy by som nebola dala o sebe vedieť! Ale neboj sa, budem sa s bratom biť do posledného dychu! Nedám si svoje šťastie za nič na svete.

	Dorii sa pred očami zjavil obraz Ivanovej prísnej tváre. Spomenula si na ich rozchod, na jeho nenávisť k Tomovi.

	— Všetci mu budú pomáhať, aby nás odlúčil. Ani celé storočie nezmyje z môjho mena, čo bolo. Kým bude Loborgrad stáť, ľudia nezabudnú, že v ňom žil Čierny Tomo, lúpežný rytier…

	— Veď si sa zmenil!

	— Kto sa zastane Čierneho Toma?

	— Ja, môj milý. Ak by sa brat predsa len o niečo pokúsil…

	Doria sa zhrozene zahľadela pred seba. Tomo sa díva do tmavého kúta komnaty. Obidvom sa spod čiernych mračien vynára pred očami hrozná predstava. Husté čierne chmáry ako dym napĺňajú miestnosť a celý zámok, ktorý celé dva roky žiaril jasom.

	Obidvaja sú ako chorí a mlčky čakajú na osudnú chvíľu.

	Aj cez múry prenikol k nim hlas rohu.

	Tomo vstal.

	— Nepúšťaj nikoho do zámku, Tomo. Nikoho! Ach, čo som to urobila? Prečo som písala Tajane? Bojím sa, veľmi sa bojím!

	— Počkáme, kým nám Kozák neohlási, o čo ide.

	Ťaživé, nemé čakanie prerušili rýchle kroky.

	Pribehol Kozák a zahľadel sa na svojich pánov.

	— Čo je? — spýtala sa Doria.

	— Je tu kňažná.

	— Aká kňažná?

	— Kňažná Okičská, Tajana. Prišla sama.

	V otvorených dverách sa už zjavila Tajanina krehká postava.

	Doria prekvapene vykríkla a bežala jej v ústrety. Bez slova sa objali.

	Obklopuje ich ticho ako pred búrkou.

	Potom sa Tajana pozrela na Toma. Mlčky, úctivo sa jej uklonil.

	— Tak predsa ste ju uniesli, Tomo.

	— Nie, nie, — odvetila namiesto neho Doria. — Nikdy by to nebol urobil. Pamätáš sa, Tajana, keď som ti vravela, že sa ma zmocňujú myšlienky, ktorých sa bojím? Spomínaš si na deň, keď sme stretli Kozáka pod zámkom Kneginjac? Vtedy som už cítila, že ma k Tomovi čosi nezadržateľne ženie. Ale bola by som vzdorovala ďalej, keby mi Ivan nebol povedal o Tomovom zločine, o tom, že naňho potajomky striehol, aby ho zabil. Chcela som vedieť, ako to bolo. A tak som sa rozhodla. Preoblečená som utiekla z Griča a Kozák ma doviedol k Tomovi… Áno, Tajana, zanechala som svet a zvolila si samotu. Pre lásku, chápeš?

	— Vždy som ťa chápala. Hoci som seba aj Ivana utešovala a presviedčala, že si v kláštore, čosi mi stále vravelo, že si pri Tomovi. A keď som od teba dostala správu, všetko som pochopila. Bola by som spravila to isté, Doria. To isté, — zopakovala Tajana. Potom sa odvrátila od Dorie, pozrela sa na Toma a nadšene zvolala:

	— Akí ste obidvaja krásni! Tomo, veľmi ste sa zmenili, rozkvitli ste. Čo sa to s vami porobilo?

	— Na vine je šťastie, ktoré som si nezaslúžil, a preto ma teraz opúšťa.

	— Počkajte, najprv vás musím vyhrešiť. Doria mi mala už dávno poslať Kozáka.

	— Kiežby som to nikdy nebola urobila!

	— Bojíš sa, ja viem. Aj ja, ale…

	— Bála som sa, že ma Ivan prekľaje, ale srdce mi nedalo pokoja. Túžila som po bratovi, a tak som sa rozhodla, že pošlem Kozáka k tebe. Aj Tomo ma v tom podporoval.

	— Stále mám dojem, že Ivan musel Kozáka zazrieť a že niečo tuší. Márne som sa pokúšala od neho niečo dozvedieť prostredníctvom jeho starej pestúnky, lebo sama som sa bála, aby som sa neprezradila…

	V Tomovej tvári sa zračia obavy.

	— Čo zamýšľa knieža? — spýtal sa.

	— Nebudem to pred vami tajiť, ale vidí sa mi, že čosi strašné…

	— Chce mi vziať Doriu?

	— Zabiť vás chce, Tomo! To povedal, hoci o liste nevedel.

	— Láska k bratovi zničila moje šťastie, — zúfalo sa ozvala Doria.

	— Ešte nie je všetko stratené. On ešte nevie…

	— Choď, Tajana, choď a naveky pochovaj všetko vo svojom srdci. Nepovedz mu ani slova, nech to navždy zostane preňho tajomstvom.

	— Je neskoro. Už som mu o tom napísala a poslala list za ním…

	— Napísala? Prečo?

	— Lebo som nemala dosť síl povedať mu to. Oklamala som ho, že idem navštíviť otca. Ale teraz už vie…

	Do miestnosti vošla žena s čiernovlasým chlapčekom na rukách, ktorý sa hnedými očkami zamračene díval na cudziu paniu.

	— To je váš syn? — spýtala sa Tajana a mlčky si prezerala chlapčeka s hnedými očami, aké mala aj Doria.

	— Krásne dieťa!

	Tomo vzal chlapčeka a pritisol si ho na hruď.

	— Teraz je už všetkému koniec, — pokračovala Tajana. — Postavila som všetko na jednu kartu. Kozák odovzdal tvoj odkaz, Doria, Belkovi, našiel ho v príhodnú chvíľu. No a tak som mládenca do všetkého zasvätila. Belko sprevádza Ivana na Brezovicu. Dala som mu list, v ktorom oznamujem Ivanovi, že si na Lobore a aby ta hneď prišiel za tebou.

	— Potom je naozaj všetkému koniec, — vzdychol si utrápený Tomo.

	— Nech už je, ako chce, ešte som tu ja, — vyhlásila Tajana. — A to som Ivanovi ani slovom nespomenula. Myslí si, že som u otca na Kneginci. Najprv ma nechcel pustiť. Znepokojovala ho, chudáka, zlá predtucha. No ani vo sne by mu nezišlo na um, že môžem byť tu pri tebe. Nech sa to už raz navždy vyrieši!

	— Urobím, čo bude chcieť Doria, — povedal Tomo. — Ale aj tak som presvedčený, že knieža nikdy neprekročí prah môjho domu a nikdy neuzná naše manželstvo. Ak mi bude chcieť Doriu vziať, bude zle. Nedám ju dobrovoľne. Nikdy!

	— Prečo ste jej teda dovolili prihlásiť sa kniežaťovi?

	— Nemohol som sa dívať, ako potajomky za ním žiali. Radšej zomriem, ako by som ju mal vidieť smutnú.

	— Nikdy by som sa na to nebola odhodlala, ale spoliehala som sa na teba, Tajana, na Ivanovu lásku k tebe, ktorú pred nami tak šikovne skrýval. A to ma priviedlo na myšlienku, aby som sa pokúsila vzbudiť v ňom aj bratskú lásku ku mne.

	— Knieža Okičský nemení svoje city, — zamiešal sa Tomo, — ani neodvolá, čo raz povie. Zabije ma! Keď som súhlasil s Doriou, aby dala bratovi o sebe vedieť, pripravil som sa na smrť, ale nie na rozchod. To nikdy!

	— Tomo, nechajte nás s Doriou na chvíľu osamote. Chcem jej všetko vyložiť. Potom nech sa rozhodne.

	Tomo vstal, vzal so sebou synčeka a vyšiel.

	 

	Celý deň moril Tomovu dušu smútok. Pri obede sotva prevravel a takmer nič nejedol. Tajana vyrozprávala Dorii o odhalení rytiera Sokola, no tá bola taká znepokojená, že jej ledva vládala odpovedať. Ale Tajana opisovala svoje šťastie veselo a radostne ako škovránok švitoriaci obľúbenú melódiu.

	Slnko sa už skláňalo k západu a Tomovi sa zdalo, že s ním odchádza aj jeho šťastie. Hoci sám seba presviedčal, že si ho ani nezaslúži, predsa sa ho chystal brániť aj za cenu života.

	Pozrel sa na Doriu a spomenul si na večer, keď k nemu prišla, aby ho už nikdy neopustila. Cítil, že je schopný čohokoľvek, ale nedovolí, aby mu ju vzali.

	Doria mu číta myšlienky z tváre, no nenachádza slov, ktorými by ho utešila. Iba ho pohladí bielou rukou po kučeravých vlasoch a pohľadom veľkých hnedých očí mu vlieva do srdca nádej, ktorá jej samej chýba.

	Tajane horí celá tvár, ale čoraz živšie pokračuje v rozprávaní. Dúfa, že im spomienky na minulosť uľahčia vyčkávanie na osudný okamih.

	Slnko už zapadlo za obzor.

	Tajanino rozprávanie prerušil hlas rohu z hradieb. Všetci traja zmeraveli a mlčky čakali na posla z veže. Keď sa ozvali na chodbe kroky, zahľadeli sa na dvere.

	Vstúpil Kozák.

	— Je to knieža? — spýtala sa ho Tajana.

	— Áno, vaša milosť. Blíži sa k zámku.

	— Kto je s ním?

	— Plavovlasý mládenec.

	— To je Belko. Ešte niekto?

	— Služobníctvo, nik viac.

	— Dobre. Keď prídu k hradbám, nepovedz kniežaťovi o mne ani slova, iba mu otvor bránu a doveď ho sem.

	Kozák odišiel.

	— Zostaneme všetci spolu. Prineste aj chlapčeka, nech je tiež tu, — prikázala Tajana. — Ostatné nechajte na mňa. Len ma počúvnite…

	Priniesli dieťa. Doria ho vzala do náručia a pritisla si jeho hlávku k bledej tvári. Tomo vstal. Celý jeho zjav prezrádza nekonečné zúfalstvo a odhodlanie.

	Tajana si zastala poblíž dverí, aby privítala muža.

	O chvíľu sa po chodbe rozľahli rýchle kroky. Tajana chráni svojím útlym, krehkým telom tých, ktorých chce zmieriť s Ivanom.

	No vo dverách zastal Kozák. Je celkom sám.

	— A knieža? — zvolala Tajana.

	Veliteľ družiny vzrušene pokrútil hlavou.

	— Čo povedal? Chytro! — nalieha Tajana.

	— Vaša milosť, knieža odkazuje, že nikdy neprekročí prah tohto zámku.

	— Čo chce?

	— Odkazuje pánovi Loborgradu, aby si vzal meč a prišiel pod hradby. Tam si vybavia svoje účty.

	Doria zbledla.

	— On ho chce zabiť! — zvolala.

	Tomo sa rozhodne obrátil ku Kozákovi:

	— Oznám kniežaťovi, že hneď prídem.

	Doria zopäla ruky a vykríkla:

	— Vyzýva ho na súboj! Tajana, to je strašné!… Oni dvaja, čo sú mi najdrahší na svete! Tajana, rytier Sokol zabije Toma. Aj mňa, aby si vedela, aj mňa.

	— Som rád, že neprekročí prah môjho zámku, vzal by mi ťa. Nech si radšej vezme môj život.

	Doria s dieťaťom pristúpila k Tomovi.

	— To je koniec…

	Tajana sa pobrala k dverám.

	— Nie! Idem za ním.

	— Kňažná, nedovolím vám vyjsť z môjho paláca, kým nebude po všetkom. Zakazujem vám to! Kozák, kňažná Tajana nesmie opustiť túto miestnosť!

	— Tomo, vypočujte ma, — poprosila ho Tajana a podišla k nemu.

	— Odpustite, ale čaká ma knieža! Nikomu nedovolím, aby mi poznačil tvár večnou hanbou. Alebo by si, Doria, chcela mať muža zbabelca?

	Doria neodpovedala, iba sa spustila na stoličku a uprela prosebný pohľad na Tajanu. Tomo pristúpil k žene a objal ju.

	— Doria, zažil som s tebou raj na zemi. Zabudni na všetko, len nie na to, že som ťa miloval!

	A odhodlane opustil miestnosť.

	 

	Pod hradbami Loborského zámku stojí Ivan. Je bledý, v ruke drží pomstychtivý meč. Na dušu mu zaľahla ťažoba, v srdci vrie pomsta.

	Tomo, zbojník opovrhovaný celým svetom, je mužom jeho sestry!

	Ivan si v tejto chvíli neželá nič iné, len aby bol Tomo čím skôr tu a aby ho čím skôr videl na pažiti dorúbaného.

	V tomto zbojníckom zámku žije Doria, dcéra slávneho kniežaťa!

	V jeho duši nemá teraz miesta nič iné okrem hanby, ktorá padla na dobré meno a česť jeho sestry.

	Belko stojí pri ňom, mlčí a trasie sa od strachu. Díva sa na zámockú bránu a myslí na Tajanu. On jediný vie, že tam je aj ona. Čo len z toho bude? Čo povie knieža, keď sa dozvie, že Tajana vkročila do tohto zámku? Čo urobí? Preleje krv?

	Belko sa celý trasie už pri pomyslení, čo sa môže stať. Podvolil sa Tajane a teraz ho chytá hrôza pri pohľade na Ivanovu tvár. Nie, nemal jej dovoliť, aby šla na ten zámok!

	Brána sa hrmotne otvorila. Vyšiel z nej Tomo, pokojný, rozhodný. Nepozdravili sa, ani slova nevymenili. Keď ho Ivan zbadal, akoby sa mu meč premenil na živého tvora. Tomo odhodlane kráča ku kniežaťovi. Zastane vo vzdialenosti, ktorá je potrebná pri súboji, a čaká.

	Ivanove ušľachtilé črty sú znetvorené, napäté, na bielej tvári sa zjavili tmavé tiene.

	Tomo sa nehýbe, čaká. Je pripravený smrťou zaplatiť šťastie, ktoré vyrval životu.

	Ivan mlčí. Nevýslovná zlosť mu nedovolí vydať zo seba ani hláska. Nemôže zakričať Tomovi nijakú urážku. Lúpežný rytier, zbojník je jeho švagrom! Zbojník, ktorého všetci nenávidia a ktorým pohŕdajú, ktorý je vyobcovaný z počestnej spoločnosti! A to je Doriin muž, manžel kňažnej Okičskej!

	Ivanov pohľad je ako švihnutie meča. Každá jeho myšlienka kope Tomovi hrob.

	Medzi Ivana a Toma si zastala smrť. Tomo to jasne cíti. Aby nepredlžoval hrôzu čakania, ozval sa:

	— Knieža, som tu!

	V prvom okamihu Ivana pochytila zúrivosť. Až sa mu zatmelo pred očami. Rozoznal však Tomov hlas a vykríkol:

	— Zbojník! Už prišla tvoja posledná hodina!

	— Viem, preto som tu!

	Ivan ešte väčšmi zbledol. Zaliala ho žlč. Každou žilkou baží po Tomovom živote.

	— Zapamätaj si, ty zbojník, že úder, ktorý ti uštedrím, ešte nikomu nedaroval život!

	— Len udrite, knieža! Rád zomriem za šťastie, ktoré mi dožičila milovaná Doria!

	Belko uprel zrak na pusté hradby. Neodváži sa pozrieť ani na jedného, ani na druhého. Nechce vidieť, ako Tomo padne pod neľútostným úderom rytiera Sokola. Ale Ivan zámerne predlžuje Tomovu hrôzu zo smrti, a preto vyčkáva.

	Tomova tvár je bledá, jeho oči strácajú lesk, pohasínajú. Ale odhodlane čaká na svoj koniec.

	Ivan trhol mečom a vyzval súpera na súboj. Na ostrí meča sa zablysol slnečný lúč. Osudný okamih sa neodvratne blíži…

	A vtedy sa otvorila v hradbách brána a čísi zúfalý hlas vykríkol:

	— Nedovolím, aby si sa stal vrahom! Ani v rytierskom súboji!

	V tom okamihu ani jeden z protivníkov nepochopil, čo je to za výkrik. Ešte ťažšie bolo rozoznať postavu, ktorá sa vyrútila z brány a zastala na skale so zdvihnutými rukami, akoby volala o pomoc.

	— Ivan, odhoď meč!

	Až teraz im svitlo, že je to Tajana. Ivan sa vrhol k nej ako bez zmyslov, s mečom v ruke. Tvár mu zbelela.

	— Ty chceš uvaliť na mňa takú strašnú hanbu? Vlastná žena mi bude brániť pozdvihnúť meč za česť môjho mena?

	A Tomo trochu opodiaľ hlbokým hlasom kričí:

	— Kňažná, váš krok na mňa vrhá tieň večnej potupy! Prosím vás, odíďte! Nechajte ma čestne padnúť v boji s kniežaťom. Zaprisahám vás na váš život!

	Tento výkrik vrátil Ivanove myšlienky k boju na život a na smrť, ktorým sa rozhodol potrestať Toma. A v jeho duši sa znovu pevne usadila nenávisť. Vrátil sa na miesto a skríkol:

	— Pravdaže, ty zbojník! Zomrieš! Dal som na to svoje slovo a splním ho. Odíď, Tajana!

	— Neodídem!

	— Tak ju odveď! — zreval Ivan na Belka.

	— Kto sa ma odváži dotknúť?! — zvolala Tajana takým rozhodným hlasom, že to všetkých troch zarazilo. Je to naozaj tá večne tichá, utiahnutá Tajana? Ivan to nevládze pochopiť. Áno, je to ona, vždy taká jemná a povoľná. No teraz sa proti nemu postavila, chce mu zabrániť v pomste. Chráni pred ním toho zbojníka, čo ho okradol o sestru. V duši sa mu rozpútala divá, bláznivá búrka.

	— Nechajte nás, kňažná! — zaprosil Tomo. — Nechcem milosť.

	— Prac sa, Tajana! — zakričal zlostne Ivan.

	— Nie! Nie som tu len v svojom mene!

	— A v mene koho?… V mene koho mi chceš hodiť do tváre urážku?

	Od zlosti sa mu zahmlieva pred očami. Vari rozum potratila? Neverí, že Toma premôže? A vybuchol ako oheň:

	— Beda ti, Tajana, aj mne! V mene koho mi to hovoríš? — vykríkol, ale hlas sa mu chveje od vzrušenia, podozrenia a hrôzy.

	— V mene toho, kto ti nedovolí, aby si sa stal vrahom!

	— V mene koho mi smie vlastná žena zabrániť v rytierskom súboji?

	Tajanina tvár je bledá, hlas sa jej zmenil. Stojí tam hrdo, sebavedome.

	Čo sa to stalo s Tajanou, s tou krehkou a poddajnou ženou? Tomo s Belkom stoja zarazení, akoby ich obrala o všetku rozhodnosť. Iba kniežaťov hnev sa mení na príval, ktorý rastie a celého ho zaplavuje.

	— Tak kto je to? Vrav! Kto sa mi odváži zabrániť, aby som zabil zbojníka?

	— Ten, koho musíš poslúchnuť.

	— Ale kto je to? Tak už povedz!

	— Tvoje dieťa, čo nosím pod srdcom!

	Ivan akoby skamenel. Zabudol, kde je, zabudol, čo sa okolo neho deje. Iba upiera zmeravený pohľad na Tajanu, ktorá mu potichu vraví:

	— Áno, Ivan, je to tak. Tvoje dieťa si zaslúži, aby si ho neprivítal ako vrah. Chcem, aby bozkával otcovu ruku čistú, bez kvapky krvi!

	Ivanovi padá na oči čierny závoj. Nevidí nič. Zdá sa mu, že sa zem pod ním kolíše. Chytil sa balvana, akoby sa chcel oň zadržať, aby nespadol do priepasti. Zohnutý, so sklonenou hlavou hľadí do zeme a zbiera posledné sily, aby porozumel Tajaniným slovám. Na perách mu leží otázka, ale nevládze ju vysloviť.

	Tajana napriek vzrušeniu pochopila, čo sa deje v jeho duši. Chvíľu mlčala, akoby chcela, aby sa sám spamätal. Ivan ešte stále neodpovedá a upiera spýtavý pohľad na Tajanu. Napokon akoby sa nad ním zľutovala, pokorným, vrúcnym hlasom vysvetľuje:

	— Áno, Ivan, tvoj syn chce, aby som ti to povedala. Ten syn, ktorý o šesť mesiacov príde do bieleho paláca na Okičgrade, aby potešil svojho slávneho otca!

	Ivanovi je, akoby mu zahrali na lutne najkrajšiu melódiu, ktorá sa v jeho hrudi rozozvučala v celej svojej sile a kráse. Je to melódia, po ktorej tak dávno a tak vášnivo túžil. Celý sa jej poddal. Pustil z ruky meč, vrhol sa k žene a nadšene ju objal.

	Ale Tajane sťaby síl ubúdalo, telo jej oťažieva.

	— Ivan milý, zle mi je… musím si ľahnúť! Vodu, vodu! — Tajana sa zatackala a padla Ivanovi do náručia. Zabudol, kde je, načo sem prišiel, kto je pri ňom. Rozbehol sa k dokorán otvorenej bráne, ktorá sa akoby sama od seba otvorila. Zarazene zastal na nádvorí Loborgradu. Tajana namáhavo vzdychla:

	— Zavolaj pomoc… Je mi veľmi zle…

	Ponáhľa sa s ňou v náručí a kričí na ľudí. Vidí, ako chlapi aj ženy utekajú k studni a prinášajú vodu. Kozák mu otvoril bránu do paláca. A on sa neobzerá vpravo ani vľavo, nevšíma si, kde je, len sa náhli za chlapom, ktorý mu otvára ďalšie dvere.

	— Sem, vaša milosť! — zašepkal Kozák. S ním vošli aj dve ženy a už pripravujú posteľ, akoby čakali iba na to.

	Tajana zatvorila oči. Tvár má bledú od toľkého vzrušenia. Ktosi podal Ivanovi pohár vody. A už trú Tajane akousi tekutinou ruky a spánky. Ale on nevidí nič okrem dlhých čiernych mihalníc, ktoré sa jej spustili na oči. Pocit viny ho celkom zmiatol.

	— Tajanka, Tajanôčka! — volá na ňu, ako najnežnejšle vie. — Odpusť mi… prebuď sa… ja som na vine…

	Stojí tam, akoby sa dopustil najťažšieho zločinu.

	Neprešla ani štvrťhodina a Tajana sa načisto prebrala.

	— Už mi je trochu lepšie, — ozvala sa. — Och, ale bolo mi veľmi, veľmi zle…

	— Len keď ti je lepšie, — pošepol jej celý naradostený. — Bude ti ešte lepšie, veľmi dobre, krásne, Tajanka moja!

	Tajana sa zrazu pozrela ponad Ivanovo plece a ticho povedala:

	— Ivan, pozri sa!…

	Ivan sa strhol a obrátil hlavu. Za chrbtom zbadal mladú, prekvitajúcu ženu s chlapčekom v náručí.

	Až teraz pochopil, kde je. Uvedomil si svoje položenie. Cíti sa porazený.

	V prvom okamihu sa zahanbil. Ešte nikdy v živote nestratil pokoj a rozvahu, vždy sa vedel ovládať. Vždy sa držal pevne na uzde, až kým neuvidel Tajanu priviazanú o konský chvost a nevyletel, aby ju zachránil. Ani chviľu neuvažoval, že tým zničí svoju tak ťažko získanú moc v kráľovstve a dobre pripravenú vzburu. A po druhý raz v živote stratil vládu nad sebou teraz, keď sa mu Tajana tak nečakane priznala, že očakáva dieťa.

	Na Doriu nemôže prevravieť ani slovíčka.

	Mlčky sklonil hlavu a zadíval sa na útlu, bledú Tajanu. Priznáva si, že vďaka nej sa mu už vytratila z duše pomstychtivosť. Aj nenávisť a zlosť, s ktorými myslel na sestru, sa už pominuli. Stojí tu pri lôžku jediného pokladu na svete — Tajany, ktorá mu iba pred chvíľou oznámila, že sa napĺňa najväčšia túžba v jeho živote.

	Zvýšil v ňom už len bôľ, že Doriu našiel práve tu. Ale zdvihol oči k sestre, ktorá mu kývla hlavou a láskavo sa ozvala:

	— Odpusť mi, Ivan! Porušila som svoj sľub. Ale aby si vedel, mýlil si sa. Tomo ťa nechcel zabiť. Všetko som sa dozvedela. Bol to Tomo, ktorý ti odkázal na Grič, aby si sa nevracal ani v piatok, ani v sobotu. A len preto prisľúbil Oliverovi, že na teba bude striehnuť, aby to nezveril dakomu inému, kto by bol splnil jeho vražedný úmysel. Najprv som sa o všetkom presvedčila a len potom sa rozhodla.

	Vonku už čakal Tomov človek, ktorý niesol Ivanovi správu na Grič. Kozák ho na dohovorené znamenie priviedol.

	— Poznáš ho? — spýtala sa Tajana svojho muža.

	— Áno. Dobre som si ho zapamätal. Závidel som pánovi, čo má takých oddaných sluhov. Bol by radšej zomrel, ako prezradil meno svojho pána.

	— Tak vidíš, Ivan. Keď som sa všetko dozvedela, cítila som sa celkom slobodná a počúvla hlas svojho srdca. Veď ty, brat, najlepšie vieš, aké je to, keď človek niekoho veľmi miluje… Ako ty, rytier Sokol!

	— Aj rytier sa zaprisahal, že si nikdy nezloží kuklu, — ticho dodala Tajana, — no prišla chvíľa, keď mu to prikazoval rozum aj cit, a on to urobil!

	Ivan sa díval na sestru, ktorej bol otcom i matkou, díval sa na svoju mladú ženu, pre ktorú toľko trpel. V jeho duši sa pomaly utišovalo všetko, čo ho ešte pred hradbami ovládalo, mučilo, hnalo.

	Napokon sa celkom upokojil a bol schopný spýtať sa iba na jediné:

	— Si šťastná, Doria?

	— Viac ako šťastná. To, čo som tu pod touto strechou s Tomom prežila, je nevýslovné šťastie, ktorého korunou je tento chlapček.

	Ivan zrozpačitel a zmocnil sa ho pocit nehy. Iba sa uprene díva do Doriinej krásnej tváre, ktorá žiari šťastím ako jarný kvet.

	— Taký bude, ba azda ešte krajší, aj náš chlapec! — zašepkala Tajana.

	Na Ivana doľahla clivota. Nakoniec sa odhodlal a objal Doriu so všetkou nehou bratskej lásky.

	Tajana naznačila Kozákovi, aby priviedol Toma.

	Pri pohľade naňho Ivan cítil, že nadišla najťažšia chvíľa v jeho živote. Nevládal sa ani ozvať. Ale Tajana ho vzala za ruku, pritiahla ho k sebe a zašepkala mu do ucha:

	— Rytier Sokol, povedzte nemilosrdnému kniežaťovi Okičskému, že by jeho sestru nik na svete neľúbil tak ako Tomo. Povedzte mu, že jeho syn, ktorý je na ceste k nám, túži po pokoji v rodine, po nehe a vrúcnej láske. Počujete, rytier Sokol?

	Knieža Ivan sa pomaly obrátil k Tomovi.

	— Verím vo vaše úprimné city a vo vaše dobré predsavzatie… Ja na všetko zabudnem, ale svet… svet a dejiny nikdy!

	— Knieža, môj syn vykúpi otcovo meno, na to vám prisahám!

	Ivan sa pozrel na chlapčeka a dlho pozoroval jeho oči, ktoré zdedil po matke. Napokon si ho pritúlil k sebe, pobozkal ho a potom vyzval Toma, aby sa osamote porozprávali o svojej budúcnosti.

	Keď odišli, Doria si kľakla k Tajaninmu lôžku a zašepkala:

	— Ľudia ťa volajú šťastenou, lebo tak ťa pomenoval rytier Sokol. Ale ja naozaj verím, že prinášaš šťastie. Po tvojom boku som našla prešťastnú lásku k Tomovi, ktorého pokladajú za zlého človeka. A je to dobráčisko, akého len tak nenájdeš.

	— Dobre, Doria. Ale teraz sa musíme aj naďalej tváriť, že mi prišlo zle. Rytier Sokol by sa ľahko dovtípil, že som mdloby iba predstierala.

	— Viem, Tajana, drahá, no aj tak si musíš dávať na seba pozor, tvoj stav vyžaduje opatrnosť. Si veľmi krehká, musíš chrániť dieťatko, ktoré ešte nie je na svete, a už nám prinieslo toľké šťastie!

	— Ach, ako sa teším! Ja som vedela, že moje dieťa prinesie šťastie nielen tebe, ale celej našej rodine. Aké nádherné je mať niečo, čo patri len tebe, niečo z teba samej, krv z tvojej krvi, zdroj lásky, pôvab a teplo života!

	Večer si zasadli za stôl knieža Ivan Okičský a Tomo Loborský.

	Iba prvé chvíle boli akési stiesnené. Ale keď priniesli malého Toma, slnečný jas rozohnal mračná. Všetci pocítili rodinné teplo, o ktorom len pred chvíľou spievala natešená Tajana.

	Po večeri Tomo vyšiel k chlapom, aby im rozdelil prácu na druhý deň. Tajana sa láskavo pritúlila k svojmu rytierovi Sokolovi.

	— Keď usporiadame krstiny nášho malého rytierika, pozveme veľkú spoločnosť, ale aj Toma a Doriu! Nech sa páni búria, ako chcú.

	Doria sa iba pousmiala.

	— Duša drahá, Tajana, keď som sa ti ohlásila listom z mojej šťastnej samoty, vôbec som nemyslela na svet. Mala som pred očami len oddanosť a lásku svojho brata, jeho odpustenie a súhlas, aby som tu aj naďalej mohla byť šťastná.

	— Azda by si nechcela žiť stále tak utiahnuto?

	— Priveľmi si ctím a vážim Toma, aby som dajakému švihákovi dala príležitosť uraziť ho hoci len pohľadom. Teraz vidím všetko jasne. Viem, že veľa, preveľa kniežat nesiaha Tomovi ani po členky, ale neodpustili by si ho urážať. Hádam raz v budúcnosti vyjde najavo pravda a ľudia uvidia naše omyly v inom svetle. Potom bude dosť času, aby sme sa s nimi stretali. Bude pre mňa veľkým šťastím, ak s Tomom budeme môcť občas zaskočiť k vám, aby sme boli celkom sami so svojimi myšlienkami a citmi. Sestra Ivana Okičského bude žiť pre svoje deti a vychovávať z nich nových ľudí pre lepšie časy.

	Keď sa rozišli na odpočinok, Tomo s Doriou sa vrúcne objali.

	— O čom ste sa rozprávali s bratom? — spýtala sa Doria.

	— O tom, ako ťa mám rád. Zaprisahal som sa mu, že moje deti a vnuci raz zmyjú potupu z Loborgradu aj z rytiera Čierneho Toma.*

	Na druhý deň popoludní knieža Okičský vzal k sebe do sedla svoju mladú ženu a opatrne ju odviedol domov. Sprevádzal ich Belko a Kozák s ďalšími chlapmi. Keď schádzali dolu strmou loborskou stráňou, Tajana zašepkala:

	— Tak si si ma vysadil do sedla ako vtedy v noci, keď si ma sprevádzal od Drahošu z Krátkeho dolu na Grič. Bola som bosá, sirota, opovrhovaná katova dcéra a aj môj údajný otec, kat, ma nenávidel. Ale keď som takto sedela pri tebe v sedle, bolo mi prekrásne. Dívala som sa na hviezdy nad hlavou a túžila po tom, aby to tak bolo večne!

	— Aj vtedy ti oči tak čudne žiarili a ja som ti povedal, spomínaš si? „Aké to máš oči, dievča? Dobre tomu, koho si obľúbiš, ale beda tomu, koho znenávidíš!“ No mýlil som sa…

	— V čom si sa mýlil?

	— Že by si vedela nenávidieť. Nie, ty si nevedela nenávidieť ani Alžbetu. Aj jej si sa obetovala, lebo v tvojom srdci sa nemôže zrodiť nenávisť. Do tvojho srdca príroda zasiala iba lásku a dobro. A ja som ten šťastný človek, čo ťa dostal. Len preto, že si taká, aká si, zvíťazila si aj nad mojou nenávisťou k Tomovi a moju pomstu zmenila v nič. To si mohla dokázať len ty! Už viem, prečo ťa majú naši poddaní tak radi. Nie, nie preto, že ich obdarúvaš. Sú nevzdelaní, ale svojím prirodzeným rozumom vedeli rozoznať tvoje hodnoty…

	Tajana mlčala. Od nesmierneho šťastia nevládala nájsť nijakú odpoveď. Až po hodnej chvíli sa ozvala:

	— Koľko sme toho prežili za tie tri roky! Aká hrôza to bola, Ivan!

	— Už som takmer stratil vieru v spravodlivosť a myslel si, že pánom sveta je zlo.

	— Ty si sa vždy telom aj dušou postavil proti každému zlu. A vždy si vybojoval aspoň trochu dobra. Napokon si predsa len oslobodil našu vlasť od najväčšieho zla — Joachima a od jeho zločinnej nadvlády. Áno, bojoval si aj so svojimi priateľmi proti divej zlobe…

	— Často som vravieval: „Dnes je dobro šialenstvom!“ To som kričal, keď som videl, ako Mirena ničí svoj mladý život, ako ty obetuješ svoju mladosť, svoje právo na lásku, na život, na šťastie, na všetko, a komu? Cudziemu dobru, ba zločinke na tróne. Neraz to už bolo takmer beznádejné, ale spravodlivosť nám predsa len priniesla zadosťučinenie.

	— Mne sa zdá, — zašepkala Tajana, — akoby to bola zákonitosť, že šťastie raz príde. Slnko na nebi zakrývali mraky, dvíhala sa búrka, ľudia sa triasli, no ja som trpezlivo čakala. Verila som, že slnko, ktoré je tam za chmárami, musí raz presvitnúť. Musí! Len čakaj a ver, že presvitne…

	 

	Poddaní po dedinách pod Okičgradom oslavovali prvorodeného syna kniežaťa Ivana Okičského, ktorý dostal meno Ivan Okičský z Brezovice.

	V zámku na kopci boli však oslavy nezvyčajne tiché. Zúčastnila sa na nich len najbližšia rodina. Dokonca aj knieža Okičský si želal posedieť v tichom rodinnom kruhu iba so svojou ženou, so sestrou a s jej mužom.

	A teraz hore v zámku na strmom kopci, kde sa v slnku lesknú okičgradské veže, sedia pri stole v jedálni v milej rodinnej pohode. Dvere do chlapcovej izby sú otvorené a mladé páry z času na čas prerušia rozhovor, aby počuli hlas dieťaťa, ktoré má už šesť týždňov. Stará pestúnka sa s ním prechodí hore-dolu po komnate a šteboce mu. Odrazu Doria upozornila Tajanu, Toma aj Ivana:

	— Počúvajte, moji drahí, čo to tu rozpráva tá stará, nevzdelaná ženička. Len počúvajte!

	V chlapcovej izbe vykladá stará pestúnka dieťaťu v náručí vážne, akoby jej už rozumel:

	— Tak povedz, povedz mi, ty malý rytierik Sokolík, kto je šťastena? Vieš ty, že je to tvoja mamka? A vieš ty, rytierik, prečo je šťastena? To nevedia ani kniežatá, ba ani sami králi. Ale ja ti to poviem. Šťastie je čisté, nekonečné, ničím neskalené dobro… A ona je dobrá ku všetkým ľuďom. Tak vieš ty, rytierik Sokolík, čo je šťastie? Len si zapamätaj, čo ti poviem. Šťastie nie je nič iné ako dobro! Len a len dobro! To dobro, ktoré zo srdca dávame my ľudia jeden druhému…

